# verses

text:
Purisu paheed-geed kew sasindeg wey pitawa niyu ka kein-inuwan ne eggimuwen te Magbebaye due te tangkaan niyu.


text:
Tinggaani kuntee te trigu wey ware uran te seini ne timpu. Piru eg-umawen ku ka Magbebaye ne egpaluluhung wey egpeuran su eyew egkanengnengan niyu ke kamenu kareet ka neyimu niyu diye te tangkaan te Magbebaye pinaahi te pegbuyu niyu te Hari.”<pb/>


text:
Sikan naa, in-umew ni Samwil ka Magbebaye. Purisu migpaluluhung wey migpeuran ka Magbebaye te sika ne aldew wey naaldek-haldek ka langun ne etew te Magbebaye wey ki Samwil.


text:
Ne ingkahiyan si Samwil te langun ne etew, “Ampu ka te Magbebaye nu para te me suluhuanen nu su eyew kene key egpamatey su intimulan ney ka sale ney pinaahi te pegbuyu ney te Hari.”<pb/>


text:
Ne migkahiyan ni Samwil ka keet-etawan, “Kene kew kaaldek. Minsan nekeyimu kew te sika ne sale, piru kene kew engked te Magbebaye, ke kene, pamakaya niyu sikandin te intiru ne pusung niyu.


text:
Kene kew engked kandin tenged te ware karuan ne me diyus-diyus ne kene egpakabulig wey ke egpakaluwas naa kaniyu.


text:
Su kene egsamsamilian te Magbebaye ka keet-etawan din su egkeyilawan ka mabantug ne ngaran din, su ingkahale din ka peggimu rin kaniyu ne keet-etawan din.


text:
Kena a iya egsanggel ne eg-ampu para kaniyu, su ke kene ku seini eggimuwen, egpakasala a te Magbebaye. Ne egpanuluen ku sikaniyu te meupiya wey eleg ne dalan.


text:
Kaaldeki niyu re iya ka Magbebaye wey pamakaya niyu te intiru ne pusung niyu. Sumsumana niyu ka me kein-inuwan ne inggimu rin para kaniyu.


text:
<br/><t>Ka pegdew‑ey ni Samwil ki Saul</t><br/>Tatelu ne pulu (30)<n>Te Hibruwanen: lukes ne anak te leg‑un.</n> ka idad ni Saul te timpu ne neyimu sikandin ne Hari te Israil wey mighari sikandin te hep‑at ne pulu wey daruwa (42) ne leg‑un.<n>Kene ne klaru ka numiru diye te malehet ne migpuunan.</n>


text:
Mig-alam si Saul te tatelu ne libu (3,000) ne etew ne me matig-Israil. Ka daruwa ne libu (2,000), induma rin diye te Mikmas wey diye te bubungan te Bitil. Ka senge-libu (1,000), imparuma rin ki Diyunatan diye te Gibiya ne sakup te Binhamin. Ne impeuli din e diye te tagse ugpaan dan ka duma ne me etew.<pb/>


text:
Inlusuran ni Diyunatan ka kampu te me matig-Pilistiya diye te Giba wey narineg seini te duma ne me matig-Pilistiya. Purisu, migsuhu si Saul ne egparahingen ka me trumpita te intiru ne Israil eyew te peglibulung te me Hibruwanen te pegpakiggira.


text:
Narineg te langun ne matig-Israil ne natalu ni Saul ka me matig-Pilistiya ne inlusuran din diye te kampu, ne egdumutan e sikandan te me matig-Pilistiya. Purisu, impeumew ka me sundalu eyew te peglibulung duma ki Saul diye te Gilgal.<pb/>


text:
Ne miglibulung ka me matig-Pilistiya eyew egpakiggira te Israil: due tatelu ne pulu ne libu (30,000)<n>Te duma ne me baseen, tatelu ne libu (3,000) re.</n> ne karwahi ran, wey hen‑em ne libu (6,000) ne etew ne migmangudde wey due me sundalu ne egpekeiling kasalig te pantad diye te ilis te weyig. Ne miggendiyad e sikandan te Mikmas, diye te igsile te Bit-Abin, wey diye dan e migkekampu.


text:
Te nakamaan-maan ka me matig-Israil te egkeenget-enget e sikandan su egkasegseg man‑e sikandan te me kuntere dan, nangeles e sikandan diye te me sulung, diye te mabbenes, diye te me dalama, diye te me lungag, wey diye te me belun.


text:
Ne miglapas e ka duma te Weyig ne Hurdan peendiye te Gad wey diye te Gilyad.<pb/>Ne si Saul diye de mule te Gilgal wey migkelkel ka langun ne sundalu ne migduma kandin.


text:
Ne migtetahad si Saul te pitu ne aldew diye te Gilgal sumale te ingkerew ni Samwil kandin, piru ware miggendiye si Samwil. Puun due, bunsud e egmemekegsuwey-suwey ka me sundalu ni Saul.


text:
Sikan naa ka migkahi e si Saul, “Uyana niyu kayi te keddi ka igpanubad ne egtutungen wey ka igpanubad para te keupianan.” Ne impanubad din e ka egtutungen ne igpanubad.


text:
Te nekeimpus e si Saul ka egpanubad, miggingume e si Samwil, sikan naa ka miglihawang e si Saul eyew te peg-alumama kandin.


text:
Ne mig-inse si Samwil, “Nekey‑a ka inggimu nu?”<pb/>Ne migtabak si Saul, “Te pegpitew ku ne egmemekegsuwey-suwey e ka me sundalu wey ware ka migginguma te kerew nu, wey nalibulung e ka me matig-Pilistiya diye te Mikmas,


text:
nakakahi a, ‘Eglusuran ad iya kuntee te me matig-Pilistiya kayi te Gilgal, ne ware e re due nakapangananey te Magbebaye ne Manama.’ Sikan naa ka napehes a ne egpanubad te egtutungen ne igpanubad.”<pb/>


text:
Ne migkahiyan ni Samwil si Saul, “Keungelan ka inggimu nu. Ware nu tumana ka insuhu keykew te Magbebaye nu. Ke intuman nu seeye, egpaharien din perem ka kabuhalan nu te ware egtamanan kayi te Israil.


text:
Piru kenad e kuntee egpakabulus sika se peghari te kabuhalan nu. Egpamitew e ka Magbebaye te igkahale din ne etew ne igkeupii rin ne eghari te keet-etawan din, tenged su ware nu tumana ka suhu din.”<pb/>


text:
Ne mig-awe e si Samwil diye te Gilgal wey miggendiyad e te inged ne Binhamin diye te Gibiya. Ne inseel ni Saul ka me sundalu ne nasame diye te kandin wey me hen‑em ne gatus (600) ka kasuluhan dan langun.


text:
Ne migkekampu diye te Giba ne sakup te Binhamin si Saul, si Diyunatan ne anak din, wey ka me etew rin, taheed te diye degma migkekampu ka me matig-Pilistiya te Mikmas.


text:
Ne due tatelu ne punduk te me matig-Pilistiya ne miglihawang puun te kampu ran eyew te pegpanlusud. Ka sabeka ne punduk, miggendiye te Upra diye te inged ne Suwal.


text:
Ka sabeka ne punduk, miggendiye te Bit-Hurun, wey ka sabeka ne punduk, miggendiye te katamanan te bubungan ne egpakapantew te napu te Sibuyim ne lenged te disirtu.<pb/>


text:
Te seini ne timpu ware Hibruwanen ne mannayab diye te intiru ne Israil tenged su ware tuhuti sikandan te me matig-Pilistiya su kema ke egmannayab sikandan te me kampilan dan wey me deldeg.


text:
Sikan naa ka eggendiye ka langun ne matig-Israil te me matig-Pilistiya eyew te pegpakamanga te me daru ran, piku ran, wasey ran, wey me galab dan.


text:
Ne mahal ka bayad te pegpakamanga te daru, wasey, piku, wey te iddus ne putew te tuked ne igdalusung te mananap.<n>Te Hibruwanen: daruwa ne timman te pelata ka bayad te pegpakamanga te daru wey wasey. Ne tatelu ne timman te pelata ka bayad te pegpakamanga te piku wey te iddus ne putew te tuked ne igdalusung te mananap.</n>


text:
Sikan naa, ware kampilan wey deldeg te me etew ni Saul wey te me etew ni Diyunatan te aldew te gira, piru due mule ki Saul wey ki Diyunatan.<pb/>


text:
Ne miggendiye te migbangalug ne dalan te Mikmas ka sabeka ne punduk te me matig-Pilistiya eyew te pegbantey diye.<pb/>


text:
<br/><t>Ka peglusud ni Diyunatan te me matig-Pilistiya</t><br/>Sabeka ne aldew, migkahiyan ni Diyunatan ne anak ni Saul ka kanakan ne talag-uyan te panganiban din, “Kuwa kid. Eggendiye ki te kampu te me matig-Pilistiya ne seeye te talipag.” Piru ware din patahaa ka amey rin.


text:
Te seeye ne timpu, diye si Saul te diralem te kayu ne egngaranan te granada ne diye te Migrun ne marani te Gibiya. Ne hen‑em ne gatus (600) ne sundalu ka me duma rin.


text:
Sabeka te duma ni Saul iyan si Ahiyas ne migsaluub te ipud. Anak sikandin ni Ahitub ne suled ni Ikabud, ne anak ni Pinihas, ne anak ni Ili ne talagpanubad te Magbebaye ne Manama diye te Silu.<pb/>Ne ware nakataha ka me etew te miggipanew si Diyunatan.


text:
Due dalama te tagse kakiliran te dalan ne egbayaan enni Diyunatan peendiye te kampu te me matig-Pilistiya. Ka limang ne dalama, egngaranan te Busis wey ka limang ne dalama, egngaranan te Sini.


text:
Ne diye te igkahibang ne balabahan ka sabeka ne dalama, marani te Mikmas. Ne diye degma te igkakawanan ne balabahan ka sabeka ne dalama, marani te Giba.<pb/>


text:
Ingkahiyan ni Diyunatan ka kanakan ne talag-uyan te panganiban din, “Kuwa kid. Eggendiye ki te kampu te me matig-Pilistiya ne ware nenatulii.<n>Ka me etew ne ware natulii senge-kakuwa ne migpasabut te ware sikandan nekeila te Manama, su ilaan ka pegpatuli te migpalintutuu te Manama.</n> Kema ke egbulihan ki te Magbebaye ne Manama, su ware egpakatigkel kandin te pegbehey kanta te kapanaluwan, minsan masalig ki wey ke deisek de.”<pb/>


text:
Ne migkahi ka talag-uyan te panganiban, “Himuwa nu ke nekey ka igkeupii nu, su egduma a keykew minsan nekey ka eggimuwen nu.”<pb/>


text:
Ke egkahiyan ki nikandan, ‘Tahari key due,’ ne diye ki re iya egsesasindeg te nalengeran ta wey kene ki egtakereg diye te kandan.


text:
Piru ke egkahi sikandan, ‘Takereg kew kayi,’ egtakereg ki iya su sika ka ilaan ne imbehey e te Magbebaye sikandan kanta.”<pb/>


text:
Purisu migpakita sikandan se daruwa diye te migbebantey ne me matig-Pilistiya. Ne migkahi ka me matig-Pilistiya, “Pitew kew! Due me Hibruwanen ne miglihawang puun te me lungag ne nangelesan dan.”


text:
Ne in-umew si Diyunatan wey ka duma rin te me matig-Pilistiya ne migbebantey te dalan te Mikmas ne migkahi, “Takereg kew kayi su due igpapitew ney kaniyu.”<pb/>Ingkahiyan ni Diyunatan ka talag-uyan te panganiban din, “Iyal ka, sinundul ka keddi su imbehey e te Magbebaye sikandan diye te Israil.”


text:
Ne migpangahapkap si Diyunatan wey migsinundul kandin ka talag-uyan te panganiban din. Indula ni Diyunatan ka me matig-Pilistiya wey nenapeled sikandan, wey impangimatayan e te talag-uyan te panganiban din.


text:
Te hun‑a ne peglusud dan, daruwa ne pulu (20) ne etew ka napatey ran seled te me liware te teriyas ka kaluag.


text:
Ne naalatan ka langun ne me sundalu ne matig-Pilistiya, ka seeye se diye te kampu, diye te kamet, wey ka seeye se me talagbantey, lagkes ka seeye se migmanlusud. Ne dutu, miglilinug e te makeseg wey nasublaan pad iya sikandan ne naalatan.<n>Te Hibruwanen: liyas puun te Manama.</n><pb/>


text:
<br/><t>Ka pegkatalu te me matig-Pilistiya</t><br/>Ka me talagtameng ki Saul diye te Gibiya ne diye te inged ne Binhamin, nakakita te pegkewukag te me matig-Pilistiya.


text:
Ne ingkahiyan ni Saul ka me sakup din, “Seela niyu ka me sundalu wey pitawa niyu ke hentew ka ware kayi.” Te naseel ran e, nanengnengan dan ne ware si Diyunatan wey ka talag-uyan te panganiban din.


text:
Ne ingkahiyan ni Saul si Ahiyas, “Uyana nu kayi ka Tahuanan te Kasabutan<n>Ka diye te sabeka ne sinulat, “Ipud” kene ne “Tahuanan te Kasabutan.”</n> te Manama.” Te sika ne timpu, diye te me matig-Israil ka Tahuanan te Kasabutan.


text:
Taheed te migpakiglalag si Saul te talagpanubad, nanasnasian e ne newukag ka me matig-Pilistiya diye te kampu ran. Ne ingkahiyan ni Saul ka talagpanubad, “Warad e timpu te peg-inse te Manama!”


text:
Ne miglibulung si Saul wey ka me sundalu rin, wey nangipanew e sikandan ka egpakiggira. Ne nakita ran ne amana nalibeg ka me matig-Pilistiya wey egmemekeg-uney-uney e egmemekegtibbas ka tagse sabeka.


text:
Te seini ne timpu, ka me Hibruwanen ne diye migdapig te me matig-Pilistiya wey migduma diye te kampu ran, diyad e man‑e migdapig te me matig-Israil ne sakup ni Saul wey ni Diyunatan.


text:
Ne migpanalukunan e degma te me matig-Israil ne nangeles diye te me bubungan te Ipraim ka me matig-Pilistiya, te narineg dan ne namallahuy e ka me matig-Pilistiya.


text:
Ne nakalihad pad diye te Bit-Abin ka egpahiggireey. Ne inluwas te Magbebaye ka me matig-Israil te seeye ne aldew.<pb/>


text:
<br/><t>Ka neneyitabu te neimpusan e ka gira</t><br/>Ne migmahuye ka me matig-Israil te seeye ne aldew tenged te saad ni Saul ne miggenendue, “Igdilus seeye se etew ne egkeen te kene pad egmarusilem, te kene e pad egpakasuli te me kuntere ku.” Purisu ware sabeka kandan ne migkeen te sika ne aldew.


text:
Piru ware nakarineg si Diyunatan te saad te amey rin ne keilangan ne igpatuman te me etew, sikan naa ka indallut din te teneb ka pupul te tuked din wey inggeraman din seini. Ne dutu, migmanekal e sikandin.


text:
Ne migkahiyan sikandin te sabeka te me sundalu, “Migpehet-pehet pe ma migsesaad ka amey nu te me etew ne migkahi, ‘Igdilus seeye se etew ne egkeen te seini ne aldew.’ ” Sika iya ka egpuunan ne migmagguye ka me etew.<pb/>


text:
Ne migkahi si Diyunatan, “Nakasamuk de te keet-etawan ka amey ku! Pitawa niyu, meupiye e se peggeram-geram ku su miggeram e ma te deisek ne teneb.


text:
Meupiya pad ke nangeen ka me etew te seeye se nenaahew ran puun te me kuntere dan te seini ne aldew, wey masalig bu pad perem ka napatey ta ne me matig-Pilistiya.”<pb/>


text:
Te seeye ne aldew, impangimatayan dan ka me matig-Pilistiya puun te Mikmas peendiye te Ayalun. Ne dutu migmahuye e ka me etew.


text:
Sikan naa ka migmaag-ahawey e sikandan te nenaahew ran ne me karniru, me baka, wey impanggilang dan e seini. Ne ingkeen dan e ka ngalap ne duen pad langesa.


text:
Ne due nakanangen ki Saul, “Nakasale ka keet-etawan diye te Magbebaye pinaahi te pegkeen te ngalap ne due langesa.”<pb/>Ne migkahi si Saul, “Me talagsupak kew te kasabutan! Lilid kew te dakel ne batu kayi te lenged ku.


text:
Pangendiye kew te me etew wey kahii niyu te egpeuyanen ka tagse sabeka te baka rin wey karniru, wey igpahilang kandan kayi wey igpakeen. Ne kene kew himu te sale diye te Magbebaye ne Manama pinaahi te pegkeen te ngalap ne duen pad langesa.” Purisu ka tagse sabeka te seeye ne karusileman migmanguyan te ayam wey inggilang dan seini.


text:
Ne miggimu si Saul te altar ne tutunganan te igpanubad para te Magbebaye wey seeye ka hun‑a ne altar ne inggimu rin.<pb/>


text:
Ne migkahi si Saul, “Egtupangan ta te marusilem egpanalukuni ka me matig-Pilistiya wey eg-aminen ta sikandan egpangimatayi wey egpanguen ta ka langun ne kasangkapan dan taman te maselem.”<pb/>Ne migkahi sikandan, “Himuwa nu ke nekey ka insuman-suman nu ne meupiya.”<pb/>Piru migkahi ka talagpanubad, “Eg-inse ki pad te Manama.”<pb/>


text:
Ne mig-inse si Saul te Manama ne miggenendue, “Egtupangan ney naa egpanalukuni ka me matig-Pilistiya? Igpareeg nu naa sikandan kanami?” Piru ware migtabak ka Manama te sika ne aldew.


text:
Ne migkahi si Saul, “Hendini kew, sikaniyu se langun ne pangulu te me sundalu,<n>Te Hibruwanen: keet-etawan.</n> su egnengnengan ta ke nekey ne sale ka neyimu ta te seini ne aldew.


text:
Ne egpahunlibet a te manekal ne Magbebaye ne migluwas te Israil ne eggimatayan iya seeye se nakasale, minsan pad ke sika se anak ku ne si Diyunatan.” Piru ware sabeka te me etew ne migtabak kandin.


text:
Ne ingkahiyan din ka langun ne matig-Israil, “Duen kew sasindeg te limang wey kayi key degma egsasindeg ki Diyunatan ne anak ku te limang.”<pb/>Ne ingkahiyan te me etew si Saul, “Himuwa nu ke nekey ka insuman-suman nu ne meupiya.”<pb/>


text:
Purisu mig-ampu si Saul ne miggenendue, “He Magbebaye, ne iyan ka Manama te Israil, tabaka a nikeykew te eleg ne tabak.” Ne migpintut-pintut<n>Ka inggamit te pegpintut-pintut iyan ka “Urim” wey “Tumim” ne iyan ka me ngaran te daruwa ne matulus ne batu ne inggamit dengan te me talagpanubad te pegnengneng te igkeupii te Manama.</n> si Diyunatan wey si Saul wey sikandan ka naalam wey kene ne ka me etew.


text:
Ne mig-insaan ni Saul si Diyunatan, “Nangeni a ke nekey ka inggimu nu.”<pb/>Ne migtabak si Diyunatan, “Miggeram a te deisek ne teneb pinaahi te pupul te tuked ku. Egpatey ad bes iya seini.”<pb/>


text:
Ne migtabak si Saul, “Uya, egdusaan a perem te Magbebaye te mangune-kune ke kene ka egpatey, Diyunatan.”<pb/>


text:
Piru ingkahiyan te keet-etawan si Saul, “Eggimatayan bes mule si Diyunatan ne iyan nekeyimu te dakel ne kapanaluwan te Israil? Kene egkaayun! Migsaad key te manekal ne Magbebaye ne ware minsan sabeka ne egkarutdut ne bulbul rin, su imbulihan ma sikandin te Manama te neyimu rin te seini ne aldew.” Purisu naluwas te keet-etawan si Diyunatan te iling kayi ne paahi.<pb/>


text:
Ne warad e migpabulus si Saul ka miglupug te me matig-Pilistiya, wey nanguli e ka me matig-Pilistiya diye te inged dan.<pb/>


text:
<br/><t>Ka peghari ni Saul wey ka pamilya rin</t><br/>Te timpu ne mighari si Saul te Israil, migpakiggira sikandin te langun ne kuntere din diye te nalein-lein ne inged: diye te Muwab, diye te Amun, diye te inged te Idum, wey te me Hari diye te Suba wey te me matig-Pilistiya. Ne minsan hendei sikandin egpakig-ehet, egpanalu iya sikandin.


text:
Ne mabulut ne migpakiggira si Saul wey natalu rin ka me Amalikanen wey inluwas din ka me matig-Israil puun te seeye se migpangahew te me karatuan dan.<pb/>


text:
Ne ka me lukes ne anak ni Saul iyan si Diyunatan, si Isbi, wey si Malkisuwa. Ne ka me anak din ne me malitan iyan si Mirab, ka kakey wey si Mikal, ka hari.


text:
Ne iyan asawa ni Saul si Ahinuwam, ne anak ni Ahimaas. Ka pangulu te me sundalu ni Saul iyan si Abnir, ne anak te anggam din ne si Nir.


text:
Taheed te neuyag pad si Saul, due masumpit ne egpahiggireey ne me matig-Pilistiya wey me matig-Israil. Ne egsundaluwen ni Saul ke due egkakita rin ne manekal ne etew wey ke mabulut naa.<pb/>


text:
<br/><t>Ka pegdereet ni Saul te me Amalikanen</t><br/>Ne ingkahiyan ni Samwil si Saul, “Sikeddiey ka impeendini te Magbebaye ne Manama eyew te peg-itis keykew te lana isip Hari te keet-etawan din, ne iyan ka me matig-Israil. Purisu pammineha nu seini se lalag ne egpuun te Amana ne Maresen ne Magbebaye ne miggenendue,


text:
‘Egdusaan ku ka me Amalikanen tenged te peggepas dan te me matig-Israil te timpu te peglihawang dan puun te Ihiptu.


text:
Sikan naa, lusuri nu ka me Amalikanen wey dereeti nu sikandan langun, lagkes ka langun ne diye te kandan. Pangimatayi nu ka me lukes, me malitan, me bate, wey ka me egsusu pad, ka me baka, me karniru, me kamil, wey ka me asnu.’ ”<pb/>


text:
Purisu impeumew ni Saul ka keet-etawan peendiye te Tilim wey inseel rin sikandan diye. Ne daruwa ne gatus ne libu (200,000) ne sundalu ka egpuun te Israil wey sapulu ne libu (10,000) ne sundalu ka egpuun te Huda.


text:
Ne miggendiye si Saul te siyudad te Amalik duma te me sakup din wey miggepas sikandan diye te weyig ne wey re egkaweyihi ke ting-uran.


text:
Ne migkahiyan ni Saul ka me Kinihanen, “Pangawe kew, pariyu kew te me Amalikanen eyew kene ku sikaniyu iglagkes te egpangimatey duma kandan tenged su in-ay-ayaran niyu ka langun ne matig-Israil te timpu ne miglihawang sikandan te Ihiptu.” Purisu migpariyu e ka me Kinihanen puun te Amalikanen.<pb/>


text:
Ne indakep din si Agag ne Hari te me Amalikanen, piru impangimatayan din ka langun ne etew rin pinaahi te kampilan.


text:
Ne ware himatayi ni Saul wey te me sundalu rin si Agag wey ka subla ne meupiya ne me karniru wey me baka, minsan ka mallambeg ne me nati ran, wey ka langun ne meupiya. Piru indereetan dan mule ka langun ne egkasamsamilian wey ka ware karuan.<pb/>


text:
“Nekegsendit a te inggimu ku ne Hari si Saul su in-engkeran ad nikandin wey ware din e tumana ka me suhu ku.” Nabelu si Samwil wey mig-ampu te Magbebaye te intiru ne marusilem.


text:
Te pegkapawe, migselem-selem mig-enew si Samwil eyew egpakiglalag ki Saul, piru due nakanangen kandin ne miggendiye si Saul te Karmil wey migpeg-untud-untud te me batu ne tuus te pegkeetew rin. Te nekeimpus e sikandin, miggendiyad e sikandin te Gilgal.


text:
Ne miggendiyaan ni Samwil si Saul. Te neumaan din e sikandin, migkahi e si Saul, “Egpanalanginan ka perem te Magbebaye. Natuman kud e ka me suhu din.”<pb/>


text:
Ne migkahi si Samwil, “Mania te due egmammihi-mihi ne me karniru wey egmangngaa-ngaa ne me baka?”<pb/>


text:
Migtabak si Saul, “Impanguyan sika te me sundalu puun te me Amalikanen. Ware dan pangimatayi ka subla ne meupiya ne me karniru wey me baka su eyew igpanubad dan te Magbebaye ne iyan ka Manama nu. Piru in-amin ney te egpangimatey ka duma.”<pb/>


text:
Ne ingkahiyan ni Samwil si Saul, “Peeneng-eneng ka! Egnangenan ku sikeykew te inlalag keddi te Magbebaye ganna te marusilem.”<pb/>Ne migkahi si Saul, “Uya, nangeni a.”<pb/>


text:
Ne migkahi si Samwil, “Minsan se migsuman-suman ka ne kene ne impurtanti ka pegkeetew nu piru inggimu ka te Magbebaye ne pangulu pinaahi te peg-alam keykew isip Hari te me tribu te Israil.


text:
Insuhu ka te Magbebaye te sabeka ne hipanawan. Migkahi sikandin, ‘Hipanew ka, gulaa nu te egpangimatey ka langun ne makasesale ne iyan ka me Amalikanen. Giraa nu sikandan taman te egkaamin nu sikandan te egpangimatey.’


text:
Piru mania te ware nu tumana ka Magbebaye? Mania te nasi ka naalamlam ka migpanguwa te me kasangkapan dan? Mania te inggimu nu seini se mareet diye te tangkaan te Magbebaye?”<pb/>


text:
Ne migtabak si Saul, “Intuman ku ka Magbebaye wey innipanawan ku ka insuhu din keddi. Inggule ku te egpangimatey ka me Amalikanen wey indakep ku si Agag ne Hari dan.


text:
Piru nanguyan ka me sundalu te subla ne meupiya ne me karniru wey me baka puun te seeye se eleg ne egdereetan. In-uyan dan seini kayi te Gilgal su eyew igpanubad dan te Magbebaye, ne iyan ka Manama nu.”<pb/>


text:
Ne migkahi si Samwil,<pb/>“Subla naa ne egkahale ka Magbebaye te igmanubad<pb/>wey te me egtutungen ne igpanubad du te pegtuman kandin?<pb/>Tantanuri nu ne meupiya pad ka pegtuman wey ka pegpammineg te Magbebaye<pb/>du te igpanubad ne egtutungen wey te kalambuan te me lukesan ne karniru.<pb/>


text:
Su ka pegsukul te Magbebaye<pb/>egpekeiling te sale te pegpanlambus.<pb/>Ka pegkamakehal te ulu<pb/>egpekeiling te sale te pegsimba te me diyus-diyus.<pb/>Tenged su insamsamilian nu ma ka lalag te Magbebaye,<pb/>insamsamilian kad degma nikandin isip Hari.”<pb/>


text:
Ne ingkahiyan ni Saul si Samwil, “Nakasala a su nasupak ku ka suhu te Magbebaye wey seeye se inlalag nu keddi, su naaldek a te me etew, purisu imparumdumaan ku sikandan.


text:
Purisu pasayluwe e re ubag nikeykew te me sale ku, wey dumeyi e red nikeykew eyew egsimbeen ku ka Magbebaye.”<pb/>


text:
Ne ingkahiyan ni Samwil si Saul, “Kene ku egdumaan sikeykew su insamsamilian nu ma ka lalag te Magbebaye, purisu insamsamilian kad degma te Magbebaye isip Hari te Israil.”<pb/>


text:
Te peg-inniyug e ni Samwil eyew eggipanew e, inggen-genan ni Saul ka pulipusan te kumbale din wey nahisi seini.


text:
Ne migkahiyan sikandin ni Samwil, “Te seini ne aldew, in-awe e te Magbebaye due te keykew ka migharian te Israil iling te peggen-gen nu te kumbale ku ne nahisi. Ne imbehey rin e seini diye te sabeka ne sumbaley nu ne meupiya pad keykew.


text:
Kene eg-uubat wey kene egkaalin ka suman-suman te Manama ne imbantug te Israil su kene sikandin ne iling te etew ne egkaalin ka suman-suman.”<pb/>


text:
Ne migkahi si Saul, “Piru minsan pad nakasala a, tahure e red diye te tangkaan te me igbuyag te keet-etawan ku wey diye te tangkaan te intiru ne Israil, wey dumeyi e red nikeykew eyew egsimbeen ku ka Magbebaye ne iyan ka Manama nu.”


text:
Ne migkahi si Samwil, “Uyana niyu kayi te keddi si Agag, ka Hari te me Amalikanen.” Ne migparani si Agag diye te kandin ne ware ingkalaggew, wey migkahi sikandin diye te suman-suman din, “Malehet iya ne kena ad nikandan eggimatayan.”


text:
Piru migkahi si Samwil, “Nawaraan ka me malitan te me anak dan tenged te pegpangimatey nu pinaahi te kampilan, ne puun due, egkawaraan degma te anak ka iney nu.” Ne intadtad e ni Samwil si Agag diye te tangkaan te Magbebaye diye te Gilgal.<pb/>


text:
Te neimpusan e sika, miggendiyad e si Samwil te Rama. Ne si Saul, mig-uli e degma diye te baley rin diye te Gibiya.


text:
Ne warad mig-abey migpakigkita si Samwil ki Saul taman te migpatey e sikandin piru miglungku sikandin te neyitabu ki Saul. Ne nekegsendit ka Magbebaye te inggimu rin ne Hari te Israil si Saul.<pb/>


text:
<br/><t>Ka peg-itis ki Dabid te lana isip Hari</t><br/>Ne mig-inse ka Magbebaye ne Manama ki Samwil, “Ken‑u ka egkataman ka eglungku tenged te pegsamsamili ku ki Saul isip Hari? Hipenua nu te lana ka sungey ne tahuanan te lana wey hendiye ka te Bitlihim diye ki Hisi su in-alam ku ne Hari ka sabeka te me anak din.”<pb/>


text:
Ne migkahi si Samwil, “Egmenuwen ku te eggendiye? Su ke egkanengnengan seini ni Saul, eggimatayan a nikandin!”<pb/>Piru migkahiyan sikandin te Magbebaye, “Uyan ka te beyan ne baka ne ware pad anak wey ke eg-insaan ka, kahii nu, ‘Miggendini a eyew te pegpanubad te mananap ne egtutungen para te Magbebaye.’


text:
Ne hinggata nu si Hisi ne egtambung te pegpanubad wey egnangenan ku sikeykew te eggimuwen nu. Itisi nu te lana ka etew ne in-alam ku ne egkeyimu ne Hari.”<pb/>


text:
Intuman ni Samwil seeye se ingkahi te Magbebaye. Te pegginguma rin diye te Bitlihim, ingkelkel ka me igdatu te lungsud te pegsinug-ung kandin wey mig-inse, “Keupianan naa ka innendini nu kanami?”<pb/>


text:
Ne migkahi sikandin, “Uya, miggendini a eyew te pegpanubad te mananap ne egtutungen para te Magbebaye. Matulusa niyu ka pegkeetew niyu wey duma kew keddi te egpanubad.” Ne inlinisan din degma si Hisi wey ka me anak din, wey ingginggat din sikandan ne egduma te egpanubad.<pb/>


text:
Te pegginguma ran, nakita ni Samwil si Iliyab wey migkahi sikandin diye te suman-suman din, “Sikandin en iya ka in-alam te Magbebaye ne egkeyimu ne Hari.”


text:
Piru migkahiyan si Samwil te Magbebaye, “Kene ka pitew te ulaula rin wey te kalayat din su insamsamilian ku sikandin. Kene ne iyan ku egpitawen ka egpitawen te etew ne iyan sika se peglelawa, ke kene, iyan ku egpitawen ka pusung te etew.”<pb/>


text:
Ne in-umew ni Hisi ka anak din ne si Abinadab wey diye din ipabaye te tangkaan ni Samwil. Ne migkahi si Samwil, “Kene degma ne sikandin ka in-alam te Magbebaye.”


text:
Ne impalihad e man‑e ni Hisi si Sama diye te tangkaan ni Samwil. Ne migkahi red man‑e si Samwil, “Kene ne sikandin ka in-alam te Magbebaye.”


text:
Impalihad ni Hisi diye te tangkaan ni Samwil ka pitu te me anak din wey migkahi si Samwil, “Ware kayi te kandan ka in-alam te Magbebaye.”


text:
Ne mig-inse si Samwil ki Hisi, “Seini re iya langun ka me anak nu?”<pb/>Migtabak si Hisi, “Duen pad kinaariyan piru migtameng sikandin te karniru.”<pb/>Ne migkahiyan ni Samwil si Hisi, “Ipaangey nu sikandin su kene ki egpaminnuu eyew egkeen ke kene sikandin egginguma.”


text:
Sikan naa ka impaangey e ni Hisi ka kinaariyan. Malalab-lalab sikandin, mateles ka mata rin, wey mateles sikandin ne egpitawen. Ne migkahiyan te Magbebaye si Samwil, “Sasindeg ka. Itisi nu sikandin te lana, su sikandin ka in-alam ku.”


text:
Ne ingkuwa ni Samwil ka sungey ne intahuan te lana wey in-itisan din si Dabid diye te tangkaan te me suled din. Ne sahuhune ne miglene ka Panisingan te Magbebaye diye te kandin wey migpalunggehaat seini diye te kandin te seeye ne aldew. Ne mig-uli e si Samwil diye te Rama.<pb/>


text:
<br/><t>Ka peg-angey ni Saul ki Dabid</t><br/>Te seeye ne timpu, mig-awe e ka Panisingan te Magbebaye ne Manama diye ki Saul wey egginhinaalreken e sikandin te mareet ne panisingan ne impeuyan te Magbebaye.


text:
Ne migkahiyan si Saul te me suluhuanen din, “Mahal ne Hari, iyan egginhinaalrek keykew ka sabeka ne mareet ne panisingan ne impeuyan te Magbebaye.


text:
Purisu, tuhuti key ne egpamitew te etew ne egkateu ne egpangelit te alpa. Ne emun ke egginaalreken ka te mareet ne panisingan ne impeuyan te Magbebaye, egpangelit e sikandin te alpa wey egmeupiye e ka eggeramen nu.”<pb/>


text:
Purisu migkahi si Saul, “Ne uya, pamitawi a te etew ne amana egkateu ne eg-ealpa wey uyana niyu sikandin kayi.”<pb/>


text:
Ne sabeka te me kanakan ka migkahi, “Nakanengneng a te due sabeka te me lukes ne anak ni Hisi ne matig-Bitlihim ne egkateu ne eg-ealpa. Mabulut sikandin ne bahani, meupiya ne eglalag, mateles ne egpitawen, wey migduma kandin ka Magbebaye.”<pb/>


text:
Purisu migsuhu si Saul te me etew ne egpahuhuren diye ki Hisi eyew te pegkahi, “Ipeendini nu si Dabid ne anak nu, ka talagtameng te me karniru.”


text:
Ne migkuwa si Hisi te sabeka ne asnu wey indulanan din seini te paan wey te sabeka ne puntil ne binu, wey sabeka ne nati te kambing. Ne impeuyan din e seini ki Dabid diye ki Saul.


text:
Miggendiye si Dabid ki Saul wey migtrabahu diye te kandin. Ingkeupii amana sikandin ni Saul wey inggimu sikandin ne talag-uyan te me panganiban din.


text:
Ne impanagtahaan ni Saul si Hisi te seini ne lalag, “Tuhuti nu ne egpalunggehaat pad si Dabid ne egtrabahu kayi te keddi su igkeupii ku sikandin.”


text:
Ne eg-ealpa si Dabid tagse egginaalreken si Saul te mareet ne panisingan ne impeuyan te Magbebaye. Sikan naa ka egkaalipaspasan si Saul wey egmeupiya ka eggeramen din. Ne eg-awe e diye te kandin ka mareet ne panisingan.<pb/>


text:
<br/><t>Ka pegkaaldek te me matig-Israil ki Gulayat</t><br/>Te seeye ne timpu, miglibulung ka me sundalu te me matig-Pilistiya diye te Suku ne sakup te Huda eyew egpakiggira. Diye sikandan migkekampu te Ipis-Damin ne elat-elat te Suku wey te Asika.


text:
Ne miglibulung degma si Saul duma te me matig-Israil wey migkekampu diye te napu te Ila, wey migpangandam sikandan eyew egpakiggira te me matig-Pilistiya.


text:
Ne migmanasindeg ne migpatalipahey te bubungan ka me matig-Pilistiya wey ka me matig-Israil. Ne due napu diye te eletanan dan.<pb/>


text:
Ne due sabeka ne etew ne miglihawang puun te kampu te me matig-Pilistiya ne egngaranan ki Gulayat ne matig-Gat. Mangngateu sikandin ne egpakiggira wey me tatelu ne mitrus ka kalayat din.


text:
Migsaluub sikandin te hilmit ne burunsi wey due degma burunsi ne inhagpi rin te kumeng din ne me lalimma ne pulu wey pitu (57) ne kilu ka kabehat.


text:
Mabehat wey makepal ka deldeg din, wey putew se pupul kayi ne due me pitu ne kilu se kabehat. Ne miggun‑a kandin ka talag-uyan te kalasag din.


text:
Migsasindeg sikandin wey impanguleyian din ka me matig-Israil, “Mania te seini kew langun ka egpakiggira? Sabeka a ne matig-Pilistiya ne bahani wey sikaniyu me suluhuanen ni Saul. Alam kew te sabeka ne etew eyew egpakigsikdel keddi!


text:
Ke egkeelehan a nikandin wey egkeyimatayan a nikandin, egkeyimu key e ne me suluhuanen niyu. Piru ke egkatalu ku sikandin wey egkapatey, egkeyimu kew e ne me suluhuanen ney wey egpamakey kanami.”


text:
Ne migkahi si Gulayat, “Me sundalu te Israil, hentew kaniyu ka eg-atu keddiey? Ipeendini niyu ka sabeka ne etew su egpasikdeley key.”


text:
Te pegkarineg dutu ni Saul wey te langun ne me matig-Israil, nangelkel e sikandan langun wey nenaaldek amana.<pb/>


text:
<br/><t>Si Dabid wey si Gulayat</t><br/>Si Dabid, anak te matig-Iprata ne egngaranan ki Hisi ne diye mig-ugpe te Bitlihim ne sakup te Huda. Due walu ne me lukes ne me anak ni Hisi. Te peghari ni Saul, buyag e amana sikandin.


text:
Ne migduma ki Saul ka tatelu ne kakey te me anak ni Hisi diye te giraanan. Sikandan si Iliyab ka kinakakayan, si Abinadab ka igkarangeb, wey si Sama ka igkatelu.


text:
ne sikandin, eg-uli-uli de mule puun diye ki Saul su egtameng ma sikandin te me karniru te amey rin diye te Bitlihim.<pb/>


text:
Ne inlelalisan ni Gulayat ka me matig-Israil te tagse aldew wey marusilem te hep‑at ne pulu (40) ne aldew.<pb/>


text:
Ne ingkahiyan ni Hisi ka anak din ne si Dabid, “Kua nu seini se me liware te saku ne trigu ne insandag wey sapulu ne timman ne paan wey dagdahawi nu uyana diye te me suled nu diye te kampu.


text:
Uyana nu degma diye te pangulu te sundalu seini se sapulu ne timman ne egkakeen ne egngaranan te kisu, wey pangemustaa nu degma ka peg-ugpe te me suled nu. Te peg-uli nu, uyan ka te minsan nekey ne egpamalehet ne meupiya red sikandan.


text:
Diye kuntee te napu te Ila si Saul wey ka me suled nu, wey ka langun ne me matig-Israil, ka egpakiggira te me matig-Pilistiya.”<pb/>


text:
Purisu te seup ne aldew, migselem-selem mig-enew si Dabid wey inggaat din ka me karniru diye te sabeka ne talagtameng, wey miggipanew e sikandin ne in-uyan din ka egkakeen sumale te insuhu ni Hisi kandin. Te pegginguma rin diye te kampu te me matig-Israil, egligwang e ka me sundalu ne migmanguleyi eyew egpakiggira.


text:
Ne inggaat ni Dabid ka inuyanan din diye te talagtameng te me kasangkapan wey migpallahuy diye te migluyud ne me sundalu eyew te pegpangemusta te me suled din.


text:
Taheed te migpakiglalag pad sikandin kandan, mig-awe e mule puun te punduk te me sundalu si Gulayat, ka Pilistihanen ne matig-Gat ne mangngateu ne egpakiggira wey inlelalisan din e man‑e ka me matig-Israil, wey narineg seeye ni Dabid.


text:
Ne migmalalahey sikandan ne miggenendue, “Nakita niyu sika se etew ne egpatakereg? Migtakereg iya sikandin eyew te peglelalis te me matig-Israil. Ne egbehayan te Hari te dakel ne karatuan ka seeye se egpakapatey kandin wey igpaasawa rin pad kandin ka anak din ne malitan. Ne kene pad iya man‑e egpabayaren te buhis te Israil ka pamilya te amey rin.”<pb/>


text:
Ne mig-inse si Dabid te etew ne diye te marani rin, “Nekey‑a ka igdasag te seeye se etew ne egpakapatey te sika ne matig-Pilistiya wey egpakaluwas te Israil puun te pegkeyilew? Hentew‑a sika se matig-Pilistiya ne ware migpalintutuu te Manama<n>Te Hibruwanen: luep.</n> ne miglelalis te me sundalu te manekal ne Manama?”


text:
Ne innangenan sikandin te me etew meyitenged te dasag ne egkarawat te seeye se etew ne egpakapatey ki Gulayat.<pb/>


text:
Ne nabelu amana si Iliyab, ka kinakakayan ne suled ni Dabid te pegkarineg te migpakiglalag sikandin te me etew. Ne migkahiyan din si Dabid, “Mania te miggendini ka? Hentew‑a ka inggaatan nu te pila-pila ne karniru ta diye te disirtu? Nakanengneng a te pegkaambug nu, wey te kareet te suman-suman nu. Miggendini ke re eyew te pegpitew te gira.”<pb/>


text:
Mig-inniyug si Dabid wey mig-inse e man‑e sikandin diye te lein ne me etew te sikan ded ne inse wey iling ded te hun‑a ne tabak ka intabak te me etew kandin.<pb/>


text:
Te pegkarineg te me etew te ingkahi ni Dabid, innangen dan e seini ki Saul wey impakuwe e ni Saul si Dabid.


text:
Ingkahiyan ni Dabid si Saul, “Ware sabeka kanta ne eleg ne egkaliyasan te sika ne matig-Pilistiya. Sikeddi se suluhuanen nu, egpakig-ehet kandin.”<pb/>


text:
Ne migtabak si Saul, “Kene ke pad ne eleg ne egpakig-ehet te sika ne matig-Pilistiya su egkankanakan ke pad wey bahani e mule sikandin bunsud pad te pegkabate din.”<pb/>


text:
Piru migtabak si Dabid, “Nakapaney a ne talagtameng te me karniru te amey ku. Ke due liyun wey ke usu naa ne egdawi te nati te karniru puun te punduk,


text:
eglupuhen ku seeye wey eglampesan, wey eg-ahawen ku ka karniru ne migbange din. Ke egbaliyung seini keddi, eggen-genan ku ka sumpe din, eglampesan, wey eggimatayan ku.


text:
Nakapatey a te liyun wey te usu, ne sika se matig-Pilistiya ne ware migpalintutu te Manama<n>Te Hibruwanen: luep.</n> egpekeiling te seeye se nangimatayan ku tenged su inhanggat din ma ka me sundalu te manekal ne Manama.”


text:
Ne migpabulus si Dabid ka miglalag, “Inluwas a te Magbebaye puun te liyun wey te usu, purisu egluwasen e red degma nikandin puun te sika ne matig-Pilistiya.”<pb/>Ne ingkahiyan ni Saul si Dabid, “Ne ayun kad iya ka egpakig-ehet kandin wey egdumaan ka te Magbebaye!”


text:
Ne impakukumbale ni Saul si Dabid te kumbale din te egpakiggira wey impasaluub din sikandin te hilmit ne burunsi, wey impaagpiyan din te burunsi ka kumeng din.


text:
Insiniket ni Dabid ka kampilan ni Saul wey mig-eleg-eleg miggipanew piru egkewuyut sikandin tenged su ware sikandin nalayam kayi, sikan naa ka ingkahiyan din si Saul, “Egkewuyut a ke egsaluub a kayi su wara a nalayam.” Purisu inluung ni Dabid seeye.


text:
Ne ingkuwa rin ka tuked din wey mig-alam sikandin te lalimma ne batu ne mallurung diye te bangalug wey intahu din diye te puyungut din te egtameng te karniru. Ne migparani si Dabid ki Gulayat ne mig-uyan te lambuyug.<pb/>


text:
<br/><t>Ka pegpabunuey ni Dabid wey Gulayat</t><br/>Ne migsinug-ung degma ki Dabid si Gulayat ne miggun‑a kandin ka talag-uyan te me kalasag din.


text:
Te namelmelehan e ni Gulayat si Dabid, inlemetan din e sikandin tenged su egkankanakan mem pad sikandin wey malalab-lalab ka beneng, wey mateles sikandin ne egpitawen.


text:
Ne ingkahiyan din si Dabid, “Mania, asu a su eg-uyan ke re te tuked ka egparani keddi?” Ne indilus din e si Dabid pinaahi te me manama rin.


text:
Migkahi sikandin, “Dani ka keddi su igpakeen ku te me manuk-manuk wey te me mahintalunan ka sapu nu.”<pb/>


text:
Ne ingkahiyan ni Dabid si Gulayat, “Migdani ka keddi ne mig-uyan te kampilan, deldeg, wey pungyal piru migdani a keykew pinaahi te ngaran te Amana ne Maresen ne Magbebaye, ne iyan ka Manama te me sundalu te Israil ne inlemetan nu.


text:
Te seini ne aldew igbehey ka te Magbebaye keddi. Eggimatayan ku sikeykew wey egtempuhen ku ka lieg nu. Igpakeen ku te me manuk-manuk wey te me mahintalunan ne mananap ka nammatey ne me sundalu ne matig-Pilistiya eyew egkanengnengan te intiru ne kalibutan ne due Manama te Israil.


text:
Ne egpakanengneng ka langun ne miglibulung kayi te egpangabang ka Magbebaye te me etew rin; kene ne pinaahi te kampilan wey te deldeg, su iyan egpakig-ehet ka Manama wey igpareeg kew nikandin kanami.”<pb/>


text:
Taheed te egparani e si Gulayat ki Dabid eyew eggimatey kandin, migsinug-ung e degma si Dabid peendiye ki Gulayat eyew te peggimatey degma kandin.


text:
Migsikep si Dabid te batu diye te puyungut din wey imbala rin e te lambuyug din, ne intileng din e seini, wey impatummawan din ka buked ni Gulayat. Ne nakalebeng ka batu diye te buked din wey napeled e sikandin ne nakalangkeb diye te tane.


text:
Purisu, natalu ni Dabid si Gulayat pinaahi re te lambuyug wey te batu. Napatey ni Dabid si Gulayat minsan ware kampilan din.


text:
Ne migpallahuy si Dabid peendiye ki Gulayat wey migsasindeg diye te andang din. Ne inggulabut din e ka kampilan ni Gulayat wey innimatayan din e sikandin, wey intempug e ka ulu.<pb/>Te pegkakita te me matig-Pilistiya te namatey e ka mangngateu ran ne egpakiggira, namallahuy e sikandan.


text:
Ne migmanguleyi ka me matig-Israil wey Huda, wey inlupug dan ka me matig-Pilistiya puun te Gat taman te kasunguwan te Ikrun. Natalagtag ka migpatey ne me matig-Pilistiya puun te dalan peendiye te Saraim taman te Gat wey Ikrun.


text:
Te nekeimpus e sikandan ka eglupug te me matig-Pilistiya, migmanlibed e sikandan wey impanguwa ran e ka me kasangkapan te me matig-Pilistiya ne neneengkeran diye te kampu.


text:
Ne ingkuwa ni Dabid ka ulu ni Gulayat wey in-uyan din seini diye te Hirusalim, piru diye din itahu te balungbalung din ka kasangkapan ni Gulayat.<pb/>


text:
<br/><t>Ka peg-inse-inse ni Saul ki Dabid</t><br/>Te pegkakita ni Saul ki Dabid te migparani ki Gulayat, in-insaan din e si Abnir, ka pangulu te me sundalu te miggenendue, “Abnir, hentew‑a anak te sika ne kanakan?”<pb/>Ne migtabak si Abnir, “Mahal ne Hari, egpahunlibet a te umul nu, wara a nakanengneng.”<pb/>


text:
Te nekeuli e si Dabid puun te peggimatey ki Gulayat, indume e sikandin ni Abnir diye ki Saul. Ne in-uyan-uyan de due ni Dabid ka ulu ni Gulayat.


text:
Ne mig-insaan sikandin ni Saul, “Tatu, hentew‑a ka amey nu?”<pb/>Ne migtabak si Dabid, “Anak a te suluhuanen nu ne si Hisi ne matig-Bitlihim.”<pb/>


text:
<br/><t>Ka pegpaalukuyey ni Dabid wey ni Diyunatan</t><br/>Te nekeimpus e si Dabid ka egpakiglalag ki Saul, nekeg-alukuy e amana sikandan ki Diyunatan. Indakelan ni Diyunatan te geyinawa si Dabid ne alukuy rin iling te peggeyinawa rin te pegkeetew rin.


text:
Bunsud te seeye ne aldew, diyad e peugpaa ni Saul te kandin si Dabid, wey ware din e tuhuti ne eg-uli diye te baley te amey rin.


text:
Ne migpakigsabut si Diyunatan ki Dabid ne egpeunungey sikandan taman te katamanan su indakelan din ma sikandin te geyinawa iling te pegkeetew rin.


text:
Ne inluung e ni Diyunatan ka mateles ne diyakit din ne malayat wey imbehey rin e seini ki Dabid, lagkes ka me kumbale din, duma te kampilan din, pane, wey libed.


text:
Migpanpanalu si Dabid te langun ne impalusuran kandin ni Saul, sikan naa ka inggimu e sikandin ni Saul ne sabeka ne pangulu te me sundalu. Nakapahale seini te langun ne etew wey te me upisyal ni Saul.<pb/>


text:
<br/><t>Ka pegkasekel ni Saul ki Dabid</t><br/>Pegkapenga neyimatayi ni Dabid si Gulayat, nanguli e ka me etew. Ne insinug-ung si Saul te me malitan ne namuun te me siyudad te Israil ne memaggale-gale ne nangulahing wey migmanesayew ne egbalesen te me tamburin wey te me alpa.


text:
Ne mig-ulahing sikandan te peggale-gale dan ne miggenendue,<pb/>“Eglibu-libu ka neyimatayan ni Saul,<pb/>piru egsapulu ne libu mule ka neyimatayan ni Dabid.”<pb/>


text:
Ne nabelu-belu si Saul tenged su ka seeye ne lalag ware nakapahale kandin. Ne migkahi sikandin, “Mania te migkahi sikandan te tigsapulu ne libu ka napatey ni Dabid, piru libu-libu re ka neyimatayan ku? Ne egkataman, eggimuwen dan e sikandin ne Hari.”


text:
Te seup ne aldew, in-umaan si Saul te mareet ne panisingan ne impeuyan te Manama, wey migpangasak sikandin diye te seled te baley rin ne hendue te egbusawen. Ne dutu, migpangelit e te alpa si Dabid sumale te ingkalayami rin ne eggimuwen. Ne miggen-gen si Saul te deldeg


text:
wey impilak din e si Dabid te migkahi diye te suman-suman din, “Igpakpak ku si Dabid diye te alabat.” Ne kararuwa pilaka ni Saul si Dabid, piru nakalikay sikandin.<pb/>


text:
Ne migduma ka Magbebaye ne Manama ki Dabid, wey warad e sikandin migduma ki Saul. Purisu, naaldek si Saul ki Dabid.


text:
Sikan naa ka impaawe e ni Saul si Dabid diye te tangkaan din wey inggimu rin e ne pangulu te senge-libu ne me sundalu. Purisu, migpangulu e si Dabid te me sundalu rin te gira.


text:
Piru inggeyinawaan si Dabid te langun ne matig-Israil wey matig-Huda su migpanpanalu ma sikandin ka migpangulu te gira.<pb/>


text:
<br/><t>Si Mikal ka naasawa ni Dabid</t><br/>Ne migkahiyan ni Saul si Dabid, “Seini red si Mirab ka kinakakayan ne anak ku ne malitan. Igpaasawa ku sikandin keykew; piru ipapitew nu pa ka kabulut nu te egpakiggira para te Magbebaye ne Manama isip pegpanganuhang keddi.” Su migsuman-suman si Saul ne te iling kayi ne paahi: egkapatey te me matig-Pilistiya si Dabid wey kenad e ne sikandin pad ka eggimatey kandin.


text:
Ne migkahiyan ni Dabid si Saul, “Mahal ne Hari, kena a ne likes ne egkeyimu ne mekaamung nu tenged su kene ne impurtanti ka pamilya ku kayi te Israil.”<pb/>


text:
Piru te pegginguma te timpu ne igpaasawe e ki Dabid si Mirab, nasi mule ipaasawa sikandin ni Saul ki Adriyil ne matig-Mihula.<pb/>


text:
Ne due anak ni Saul ne egngaranan ki Mikal ne neupian ki Dabid. Innangen seeye te me etew ki Saul wey nahale sikandin te narineg din seeye.


text:
Ne migkahi si Saul diye te suman-suman din, “Igpaasawa ku si Mikal ki Dabid eyew egkeyimu sikandin ne sahilut ki Dabid taman te egkeyimatayan sikandin te me matig-Pilistiya.” Sikan naa ka ingkahiyan e man‑e ni Saul si Dabid, “Egkamekaamung ku red iya sikeykew.”


text:
Purisu insuhu ni Saul ka me suluhuanen din ne egpeel-helesan egpanangeni si Dabid, “Nahale keykew ka Hari wey inggeyinawaan ka te langun ne me upisyal rin, purisu pamekaamung kad e te Hari.”<pb/>


text:
Ne innangenan te me suluhuanen ni Saul si Dabid meyitenged te seeye ne lalag. Ne mig-inse si Dabid, “Te suman-suman niyu, malemu re ka egkeyimu ne mekaamung te Hari? Egkaayu-ayu e re wey ware neileyi.”<pb/>


text:
Ne migkahi si Saul, “Nangeni niyu si Dabid te seini ne lalag, ‘Ware egbuyuen te Hari ke kene, iyan de ka sabeka ne gatus ne laplap te lebut<n>Ka igpasabut te lebut iyan ka kuwa te lukes.</n> te me lukes ne matig-Pilistiya eyew egpakasuli sikandin te me kuntere din.’ ” Ne dutu, migsuman-suman si Saul ne egkeyimatayan iya te me matig-Pilistiya si Dabid.


text:
Te pegnangen te me suluhuanen ni Saul ki Dabid meyitenged dutu, nahale sikandin ne egkeyimu ne mekaamung ni Saul. Purisu te ware pad migginguma ka kerew te kasal,


text:
migpakiggire e si Dabid te me matig-Pilistiya duma te me sundalu rin wey nakapatey sikandan te daruwa ne gatus (200) ne me matig-Pilistiya, wey impanempug dan e ka me laplap te me lebut dan wey imbehey seini diye ki Saul eyew egkamekaamung din e si Dabid. Sikan naa ka impaasawe e ni Saul ki Dabid si Mikal.<pb/>


text:
Te pegkakita ni Saul ne migduma ka Magbebaye ne Manama ki Dabid, wey miggeyinawaan amana sikandin te anak din ne si Mikal,


text:
nanasnasian pad ka kaaldek din kandin. Purisu, neyimu e si Dabid ne kuntere ni Saul taman te migpatey e sikandin.<pb/>


text:
Ne migpabulus migpakiggira ka me pangulu te me matig-Pilistiya te me matig-Israil. Te tagse gira ran, subla ne migpanpanalu si Dabid du te duma ne me upisyal ni Saul. Sikan naa ka migmabantug amana sikandin.<pb/>


text:
<br/><t>Ka mareet ne planu ni Saul ki Dabid</t><br/>Ne ingkahiyan ni Saul ka anak din ne si Diyunatan wey ka langun ne me suluhuanen din te egpeyimatayan si Dabid. Piru indakelan ni Diyunatan te geyinawa si Dabid.


text:
Purisu ingkahiyan din si Dabid, “Migplanu ka amey ku ne eggimatayan ka, purisu, bantey ke naa kaaselem te maselem, wey heles ka diye te inged ne ware nakataha.


text:
Eggendiya a te kamet ne innelesan nu duma te amey ku wey egpakiglalag a kandin meyitenged keykew. Egpanengnengen ku re sikeykew ke nekey ka egkatahaan ku.”<pb/>


text:
Ne in-ay-ayaran ni Diyunatan te eglalag si Saul meyitenged ki Dabid te migkahi, “Ahalen, kene nu ubag dereeti ka suluhuanen nu ne si Dabid tenged su ware sikandin nakasale keykew, wey meupiya ka pegtrabahu rin kayi te keykew.


text:
Ware din sumsumana ka egsahapan din te timpu ne migpasikdeley sikandan ki Gulayat wey neyimatayan din iya si Gulayat, wey impepanalu te Magbebaye ne Manama ka Israil. Nakita nu seini wey nahale ka, purisu mania te eggimatayan nu sikandin te ware ma sale din keykew?”<pb/>


text:
Ne migpalintutuu si Saul ki Diyunatan, sikan naa ka migsaad sikandin te manekal ne Magbebaye ne kene din e eggimatayan si Dabid.


text:
Nataman, in-umew e ni Diyunatan si Dabid wey innangenan din te langun, wey induma rin e sikandin diye ki Saul. Ne diyad e man‑e si Dabid mig-ugpe ki Saul iling dengan.<pb/>


text:
Ne duen e man‑e gubut. Ne miggipanew si Dabid wey migpakiggire e te me matig-Pilistiya wey masalig ka napatey rin, purisu, namallahuy e ka duma ne me matig-Pilistiya.<pb/>


text:
Sabeka ne timpu, in-umaan si Saul te mareet ne panisingan ne impeuyan te Magbebaye. Te seeye ne timpu, migpinpinnuu sikandin diye te baley rin ne miggehen-gen te deldeg din taheed te mig-ealpa si Dabid.


text:
Ne igpakpak e perem sikandin ni Saul diye te alabat pinaahi te pegpilak kandin, piru nakalikay si Dabid wey nakapakpak ka deldeg diye te alabat. Ne migpallahuy e si Dabid wey migpariyu e.<pb/>


text:
Te seini ne karusileman, migsuhu te me etew si Saul peendiye te baley ni Dabid te pegbantey kandin eyew egkeyimatayan e sikandin te pegkamaselem. Piru migkahiyan sikandin te asawa rin ne si Mikal, “Emun ke kene ka egpallahuy te seini ne marusilem, eggimatayan kad kaaselem te maselem.”


text:
Sikan naa ka intuntun e ni Mikal si Dabid diye te bintana wey migpallahuy e sikandin wey migpariyu e.


text:
Ne migkuwa si Mikal te larawan te diyus-diyus wey impeyibat din diye te hibatanan, wey intahuan din te bulbul te kambing ka ulu kayi, wey in-ulesenan din seini.


text:
Te pegginguma te seeye se me insuhu ni Saul eyew te pegdakep ki Dabid, ingkahiyan e sikandan ni Mikal, “Migderalu si Dabid.”


text:
Te ingkahiyan dan e si Saul meyitenged kayi, impalibed e sikandan ni Saul te miggenendue, “Uyana niyu si Dabid kayi ne miggibat diye te hibatanan su eggimatayan ku.”


text:
Piru te pegseled te seeye se me insuhu ni Saul, nakita ran ne larawan bes te diyus-diyus ka diye te hibatanan wey intahuan te bulbul te kambing ka ulu kayi.


text:
Ne mig-insaan ni Saul si Mikal, “Mania te in-akalan a nikeykew wey mania te impepallahuy nu ka kuntere ku?”<pb/>Ne migtabak si Mikal, “Migkahiyan a nikandin, ‘Pepallahuya a nikeykew, su ke kene, eggimatayan ku sikeykew!’ ”<pb/>


text:
Ne migpallahuy e wey migpariyu e si Dabid, wey miggendiyad e ki Samwil diye te Rama, ne innangenan din sikandin te langun ne inggimu ni Saul kandin. Ne miggendiyad si Samwil wey si Dabid te Nayut wey diyad mig-ugpe.


text:
Purisu migsuhu si Saul te me etew eyew te pegdakep ki Dabid. Te pegginguma ran diye, due nakita ran ne punduk te me prupita ne migpanagne ne impanguluwan ni Samwil. Ne miglene ka Panisingan te Manama diye te me etew ne sinuhu ni Saul, ne dutu, migpanagne e degma sikandan.


text:
Te nahuhuran si Saul meyitenged kayi, migsuhu e man‑e sikandin te lein ne me etew, piru migpanagne ded degma sikandan. Te igkatelu ne pegsuhu din te me etew, migpanagne ded man‑e sikandan.


text:
Ne mig-uney-uney e si Saul miggendiye te Rama. Te pegginguma rin diye te dakel ne belun diye te Siku, mig-inse e sikandin, “Hendei si Samwil wey si Dabid?” Ne due migtabak, “Diye sikandan te Nayut ne sakup te Rama.”


text:
Purisu miggendiyad e sikandin te Nayut ne sakup te Rama. Piru miglenaan ded degma sikandin te Panisingan te Manama wey migpanagne e ka miggipanew taman te nekeuma sikandin diye te Nayut.


text:
Ne inluung din ka kumbale din wey migpanagne diye te tangkaan ni Samwil. Ne miggibat sikandin ne migpalawas te intiru ne aldew wey marusilem. Seini ka egpuunan te egkahiyen te me etew ne, “Neyimu bes e degma ne prupita si Saul?”<pb/>


text:
<br/><t>Ka pegpasaarey te talag-alukuy</t><br/>Ne migpallahuy e si Dabid puun te Nayut ne sakup te Rama wey miggendiyad e ki Diyunatan wey mig-inse, “Nekey ka neyimu ku ne mareet? Nekey ka sale ku te amey nu? Mania te eggimatayan a nikandin?”<pb/>


text:
Ne migtabak si Diyunatan, “Kene egkeyitabu sika! Kene ka egpatey. Ware minsan nekey ne eggimuwen te amey ku, dakel ma wey se deisek, ne kene igpanengneng keddi. Kene din iya iggeles keddi ka planu rin, purisu kene ne malehet sika se ingkahi nu.”<pb/>


text:
Piru migtabak si Dabid, “Nakanengneng amana ka amey nu te eglapig ka keddi wey migkahi sikandin te suman-suman din, ‘Keilangan ne kene egpakataha si Diyunatan kayi su kema ke eglungku sikandin.’ Egpahunlibet a iya keykew pinaahi te manekal ne Magbebaye ne Manama ne kena ad e egkaluhey.”<pb/>


text:
Ne ingkahiyan ni Dabid si Diyunatan, “Kaaselem ka pegsahakeen te pegbunsud te Iyam ne Bulan. Egkeen a perem duma te Hari piru tuhuti a ne eggeles diye te kamet taman ikaruwa te marusilem.


text:
Emun ke egpamitew ka amey nu keddi, kahii nu sikandin te mighangyu si Dabid ne egdagdahew eg-uli diye te Bitlihim eyew egduma te intiru ne pamilya rin te peghalad te mananap ne egtutungen ne eggimuwen te tagse leg‑un.


text:
Ke egkahi sikandin, ‘Meupiya,’ migpasabut naa ne ware mareet ne suman-suman din keddi, piru ke egkabelu sikandin, migpasabut naa ne due mareet ne suman-suman din keddi.


text:
Purisu keyid‑u ka keddi tenged te inggimu nu ne kasabutan duma keddi diye te tangkaan te Magbebaye. Piru ke due sale ku, sikeykew e mule mismu ka eggimatey keddi. Mania te eg-uyanen e pad nikeykew diye te amey nu?”<pb/>


text:
Ne migkahi si Diyunatan, “Kene ku egkeyimu sika. Ke nakanengneng e pa ne due suman-suman te amey ku ne egdereet keykew, egnangenan ku iya sikeykew.”<pb/>


text:
Ne migkahiyan ni Dabid si Diyunatan, “Hentew pad ka egpakanangen keddi ke mareet ka tabak te amey nu wey egkabelu keddi?”<pb/>


text:
Ne migkahiyan ni Diyunatan si Dabid, “Kuwa kid. Eggendiye ki te kamet.” Sikan naa ka miggendiyad e sikandan.<pb/>


text:
Ne migkahiyan ni Diyunatan si Dabid, “Egsaad a keykew diye te tangkaan te Magbebaye te Israil ne egnengnengan ku te iling kayi ne uras kaaselem wey ke ikaruwa naa ke nabelu naa ka amey ku keykew. Ne egnangenan ku re sikeykew ke ware sikandin nabelu keykew.


text:
Piru ke egkeupian iya ka amey ku ne eggimatayan ka, egdusaan a perem te Magbebaye ke kene ku sikeykew egpanengnengen wey egpepallahuyen. Egdumaan ka te Magbebaye iling te pegduma rin dengan te amey ku.


text:
Taheed te manekal e pad, meupiya perem ne egdakelan a nikeykew te geyinawa iling te peggeyinawa te Magbebaye keddiey eyew kena a egkapatey.


text:
Ipabulus nu ka keupiya nu te pamilya ku taman te ware egtamanan minsan egpangimatayan e te Magbebaye ka langun ne me kuntere nu kayi te ampew te tane.”


text:
Ne miggimu si Diyunatan te kasabutan te pamilya ni Dabid ne kene egkalingew kandin ka me kabuhalan ni Dabid wey migpanubadtubad ne egsulian te Magbebaye ne Manama ka me kuntere ni Dabid.<pb/>


text:
Ne impasaad e man‑e ni Diyunatan si Dabid te peggeyinawa kandin su inggeyinawaan din si Dabid iling te pegkeetew rin.


text:
Ne migkahiyan ni Diyunatan si Dabid, “Kaaselem ka pegsahakeen te pegbunsud te Iyam ne Bulan, wey egpakasahimanu iya te amey ku ne ware ka tenged su ware ma egpakapinnuu te pinnuuwan nu.


text:
Te ikatelu, egkatahaan en iya ne ware ka, sikan naa ka hendiye ka te inged ne innelesan nu dengan wey diye ke pa uugpe te limang te inlimud ne me batu.


text:
Ne igpakuwa ku te bate ka me tunud te egkahi, ‘Pamitawa nu seeye se me tunud.’ Ke egkahiyan ku ka bate, ‘Pitawa nu ka me tunud due te kakiliran nu. Pangua nu wey uyana nu kayi,’ singkalahan, ligwang ka su igsaad ku keykew pinaahi te manekal ne Magbebaye ne ware eleg ne igkaaldek nu wey ware igkangilam.


text:
Piru ke egkahiyan ku ka bate, ‘Pitawa nu ka me tunud seeye te kewun‑aan nu,’ singkalahan, ayun kad su egpepallahuyen ka te Magbebaye.


text:
Purisu, miggeles e si Dabid diye te kamet. Te pegginguma te sahakeen te pegbunsud te Iyam ne Bulan, migpinnuu e si Hari Saul eyew egkeen.


text:
Ne diye sikandin migpinnuu te egpinpinnuuwan din lenged te alabat wey diye si Diyunatan te katangkaan din wey si Abnir ka andang ni Saul. Piru ware migpinnuu diye te pinnuuwan ni Dabid.<pb/>


text:
Ne ware lalahan ni Saul te seeye ne aldew su migsuman-suman sikandin ne due neyimu ni Dabid ne nakalindit kandin, sikan naa ka kene sikandin ne likes ne egtambung te sahakeen.


text:
Te igkarangeb ne aldew te pegsahakeen te pegbunsud te Iyam ne Bulan, ware ded man‑e si Dabid. Ne dutu, mig-insaan e ni Saul si Diyunatan ne anak din, “Mania te ware miggendini gabii wey kuntee ka anak ni Hisi ne si Dabid eyew te pegtambung te sahakeen?”<pb/>


text:
Migkahi sikandin, ‘Ipeendiye e pa te pamilya ku su egpanubad sikandan te mananap ne egtutungen diye te lungsud, wey egpatambungen a te me suled ku. Purisu ke egkaayun ubag keykew ne peyipanawe e pa eyew egpakigkita te me suled ku.’ Sika ka egpuunan ne ware sikandin nekeendini.”<pb/>


text:
Ne nabelu amana si Saul ki Diyunatan wey migkahi, “Masinupaken ka wey ungel ne anak!<n>Te Hibruwanen: Anak ka te mareet wey masinupaken ne malitan!</n> Nakanengneng a ne migpangabangan nu si Dabid! Impeyilawan nu ka pegkeetew nu wey ka iney nu!


text:
Su taheed te neuyag pad ka anak ni Hisi kayi te ampew te tane, kene ka iya egkeyimu ne Hari te nasud. Sikan naa, ipaangey nu sikandin wey ipeuyan nu kayi su keilangan ne eggimatayan sikandin!”<pb/>


text:
Ne mig-inse si Diyunatan ki Saul, “Mania te keilangan iya sikandin ne eggimatayan? Nekey bes ka neyimu rin?”<pb/>


text:
Piru impilak ni Saul si Diyunatan te deldeg eyew eggimatayan perem. Purisu, nanengnengan ni Diyunatan ne eggimatayan iya te amey rin si Dabid.


text:
Ne migsasindeg si Diyunatan puun te lamisa ne nabelu-belu wey ware migkeen te seeye ne aldew te sahakeen te pegbunsud te Iyam ne Bulan tenged su miglungku sikandin ki Dabid, su mekeyilew-hilew ka inggimu te amey rin ki Dabid.


text:
Te pegkamaselem, miggendiye si Diyunatan te kamet duma te bate eyew egpakigkita ki Dabid sumale te kasabutan dan.


text:
Ne migkahiyan din ka bate, “Pallahuy ka wey pamitawa nu ka tunud ne igpane ku.” Te pegpallahuy e te bate, impane din e ka tunud diye te kewun‑aan te bate.


text:
Te peggingume e te bate diye te nalenaan te tunud, impanguleyian e ni Diyunatan ka bate, “Seeye pad te kewun‑aan nu ka tunud!”


text:
Ne in-umew rin e ka bate, “Iyal ka! Kene ka lamu-lamu rue!” Purisu ingkuwe e te bate ka tunud wey miglibed e diye te ahalen din.


text:
Piru ware kalintahaan te bate te seini se langun. Si Diyunatan de wey si Dabid ka nakataha te igpasabut te seeye ne me lalag.


text:
Ne impeuyan ni Diyunatan te bate ka me panganiban din wey ingkahiyan, “Uli kad wey uyana nu seini diye te siyudad.”<pb/>


text:
Te warad e ka bate, migsasindeg e degma si Dabid diye te limang te inlimud ne me batu. Nataman, migpanimbuel e sikandin wey mig-usengul te katatelu diye te tane. Ne migpakepkepey<n>Te Hibruwanen: migpaarekey.</n> si Dabid wey si Diyunatan wey migpasinehawey piru subla ne migsinehew si Dabid.


text:
Ne ingkahiyan ni Diyunatan si Dabid, “Hipanew kad e ne kene kema kabantali. Egbulihan ki te Magbebaye ne Manama te saad ta kandin ne egpaalukuyey ki wey sikandin ka talagpamalehet ta taman te me kabuhalan ta te ware egtamanan.” Ne miggipanew e si Dabid wey mig-uli e degma si Diyunatan diye te siyudad.<pb/>


text:
<br/><t>Ka peggendiye ni Dabid te Nub</t><br/>Ne miggendiye si Dabid ki Ahimilik ne talagpanubad diye te Nub. Ne ingkelkel si Ahimilik te pegkakita rin ki Dabid wey mig-inse, “Mania te migsabsabeka ke re? Mania te ware duma nu?”<pb/>


text:
Ne migtabak si Dabid, “Impeendini a te Hari su due igpeyimu keddi wey impanpanayan a nikandin ne kene egpepanugtulen te minsan hentew meyitenged te insuhu din keddi. Insabutan ku ka me sakup ku ne egmegtemuwey key diye te sabeka ne inged.


text:
Na, duen ded egkakeen due te keykew? Behayi a te lalimma ne timman ne paan wey ke minsan nekey ne egkakeen due.”<pb/>


text:
Ne migtabak ka talagpanubad, “Te! Ware paan ku kayi ne ware pad ikahalad te Magbebaye ne Manama su sikan naan de se ingkapanubad e. Igbehey ku seini ke sikeykew wey ka me sakup nu, ke ware kew nekewulid te malitan te iyam.”<pb/>


text:
Ne migtabak si Dabid, “Te malehet, igpariyu kanami ka me malitan ke due hipanew ney. Minsan pad kalanganan de ne hipanew keilangan iya ne egmalinis key, wey naan pa iya te seini ne aldew.”<pb/>


text:
Purisu imbehayan sikandin te talagpanubad te paan ne inhalad te Magbebaye su warad man e lein ne paan, ke kene, seeye naan de. Ingkuwa seeye ne paan puun diye te tangkaan te Magbebaye wey inliwanan te meinit ne paan te seeye ded ne aldew.<pb/>


text:
(Te seeye ne aldew, nakasalengan degma ne diye ka sabeka ne suluhuanen ni Saul eyew te pegtuman te sabeka ne tulumanen diye te tangkaan te Magbebaye. Si Duig ka ngaran din ne matig-Idum wey pangulu sikandin te me talagtameng te ayam ni Saul.)<pb/>


text:
Ne mig-insaan ni Dabid si Ahimilik, “Duen naa deldeg nu wey ke kampilan naa? Wara a nekeuyan te kampilan ku wey ke minsan nekey ne panganiban su indalusung a suhua te Hari.”<pb/>


text:
Ne migtabak ka talagpanubad, “Kayi red ka kampilan ni Gulayat, ka matig-Pilistiya ne inggimatayan nu diye te napu te Ila. Imbukusan seini te manggad due te liyu te ipud. Kua nu ke egkeupian ka rue, sikan de iya ka kampilan kayi.”<pb/>Ne migtabak si Dabid, “Warad egpekeiling due ne kampilan. Ibehey nud sika keddi.”<pb/>


text:
<br/><t>Ka peggendiye ni Dabid te Gat</t><br/>Te seeye ne aldew, migpabulus e si Dabid ka egpallahuy ki Saul wey miggendiye ki Hari Akis diye te Gat.


text:
Ne migkahi ka me suluhuanen ni Akis, “Si Dabid ma mule sika ne Hari te Israil! Sikandin ka in-ulahingan te me malitan taheed te egsesayew sikandan ne miggenendue, ‘Eglibu-libu ka neyimatayan ni Saul, piru egsapulu ne libu mule ka neyimatayan ni Dabid.’ ”<pb/>


text:
Purisu imbalbalawan ni Dabid ka pegweil-weil rin te egpipitawen sikandin te me etew wey miglilibat sikandin ne egbusawen taheed te diye sikandin te tangkaan dan. Impanulisan din ka me lekeb te gumawan te siyudad wey imbalahad din ka ngingi rin ne egtulayas diye te sumpe din.


text:
Ne ingkahiyan ni Akis ka me upisyalis din, “Pitawa niyu sika se etew—egbusawen sikandin! Mania te in-uyan niyu sikandin kayi te keddi?


text:
Masulug e ka egbusawen kayi, ne mania te in-uyan niyu pad sika kayi? Kene egkaayun ne egpepamaneyiken ku sikandin te baley ku.”<pb/>


text:
<br/><t>Ka peggeles-geles ni Dabid minsan hendei</t><br/>Ne mig-awe e si Dabid diye te Gat wey migpallahuy e diye te sulung te Adulam. Te pegkanengnengi kayi te me suled din wey te intiru ne pamilya te amey rin, miggendiyad e sikandan kandin.


text:
Ne miglibulung e diye te kandin ka langun ne nenabaybayaran, ka me utangan, ka me etew ne nenasilag,<n>Te Hibruwanen: mapeit se umul.</n> wey sikandin ka neyimu ne pangulu ran. Me hep‑at ne gatus (400) sikandan ne me etew.<pb/>


text:
Puun diye, miggendiyad e si Dabid te Mispa ne sakup te Muwab wey ingkahiyan din ka Hari te Muwab, “Peugpaa nu pa ubag ka amey wey iney ku kayi te keykew taman te egkanengnengan ku ke nekey ka eggimuwen te Magbebaye ne Manama para keddi.”


text:
Purisu, inggaat e ni Dabid ka amey wey ka iney rin diye te Hari te Muwab wey diye pad sikandan mig-uugpe taheed te diye si Dabid te helesanan.<pb/>


text:
Piru ingkahiyan sikandin ni prupita Gad, “Kene ka heles kayi. Hendiye ka te Huda.” Purisu, mig-awe e si Dabid diye wey miggendiyad te katalunan te Hirit.<pb/>


text:
<br/><t>Ka pegpangimatey te me talagpanubad</t><br/>Ne nahuhuran si Saul te due nakakita ki Dabid wey te me etew rin. Te seeye ne timpu, migpinnuu si Saul diye te egdalungan te kayu ne tamarisku diye te bubungan te Gibiya wey miggehen-gen sikandin te deldeg din, wey inlingutan sikandin te me sakup din ne nanasindeg.


text:
Purisu, ingkahiyan ni Saul ka me sakup din, “Pammineg kew se me sakup te pamilya ni Binhamin! Egbehayan kew naa ni Dabid te me kamet wey me parasan? Eggimuwen kew naa nikandin ne me pangulu te libu-libu wey ke gatus-gatus naa ne me sundalu?


text:
Su mania te langun niyu ne migplanu te mareet meyitenged keddi? Ware minsan sabeka kaniyu ne migpanengneng keddi ne miggimu ka anak ku te kasabutan ki Dabid, wey ware minsan sabeka kaniyu ne neipeng keddiey wey ke mignangen keddi te migbanasalan bes te anak ku ka suluhuanen ku te peggepas keddi.”<pb/>


text:
Ne migkahi si Duig ne matig-Idum ne migsesasindeg duma te me upisyal ni Saul, “Te diya a te Nub, nakita ku si Dabid ne migpakiglalag te talagpanubad ne si Ahimilik ne anak ni Ahitub.


text:
Ne mig-inse si Ahimilik te Magbebaye ne Manama para ki Dabid. Imbehayan din te pegkeen si Dabid wey imbehey rin degma ka kampilan ni Gulayat ne matig-Pilistiya.”<pb/>


text:
Purisu impeumew ni Saul si Ahimilik, ka talagpanubad ne anak ni Ahitub wey ka langun ne me talagpanubad ne kabuhalan te amey rin diye te Nub. Ne nangendiye sikandan langun te Hari.


text:
Ne migkahi si Saul, “Kuntee, pammineg ka se anak ni Ahitub!”<pb/>Ne migtabak si Ahimilik, “Uya, ahalen.”<pb/>


text:
Ne mig-insaan ni Saul si Ahimilik, “Mania te migplanuwan a nikaniyu ki Dabid te mareet? Mania te imbehayan nu sikandin te egkakeen, kampilan, wey migpanginginse ka te Manama para kandin wey tenged kayi migsukul e sikandin wey eggepasan ad e kuntee nikandin?”<pb/>


text:
Ne migtabak si Ahimilik, “Hentew‑a te me suluhuanen nu ka matinumanen ne iling te mekaamung nu ne si Dabid ne pangulu te me talagbantey nu ne intahud te pamilya nu?


text:
Kene ne seini re ne timpu ka natahaan nu ne migpanginginsa a te Manama para kandin. Sikan naa Mahal ne Hari, kena a ubag nikeykew bayungi se suluhuanen nu wey ka langun ne kabuhalan te amey ku, su sikeddi se suluhuanen nu, warad iya kalintahaan meyitenged due.”<pb/>


text:
Ne ingkahiyan te Hari ka me talagbantey ne diye te kakiliran din, “Pangimatayi niyu ka me talagpanubad te Magbebaye, su miglapig degma sikandan ki Dabid. Nakanengneng sikandan ne migpallahuy si Dabid piru wara a nikandan panengnenga.” Piru ka me suluhuanen te Hari, ware mig-aku te pegdereet te me talagpanubad te Magbebaye.


text:
Purisu ingkahiyan te Hari si Duig, “Pangimateyi nu ka me talagpanubad!” Te seeye ne aldew, walu ne pulu wey lalimma (85) ne me talagpanubad ka impangimatayan ni Duig ne nanaluub te mateles ne kumbale ne egngaranan te ipud.


text:
Ne in-amin din degma pangimatayi pinaahi te kampilan ka langun ne nangugpe diye te Nub, ka siyudad te me talagpanubad. Impangimatayan din ka me lukes, ka me malitan, ka me bate wey ka egsusu pad ne me bate, ka me baka, ka me asnu, wey ka me karniru.<pb/>


text:
Piru nakapallahuy si Abiyatar, ka sabeka te me anak ni Ahimilik ne anak ni Ahitub, wey miggendiyad e ki Dabid.


text:
Ne ingkahiyan ni Dabid si Abiyatar, “Nakanengneng a te innangenan iya ni Duig si Saul, su diye sikandin te pegbehey ni Ahimilik keddi te kampilan ni Gulayat. Purisu sikeddi ka egkasenditan te kamatayen te langun ne kabuhalan te amey nu.


text:
Kayi kad ugpe te keddi wey kene ka kaaldek su kene ka egkamenu kayi te keddi. Ka kuntere nu, kuntere ku red degma.”<pb/>


text:
<br/><t>Ka pegluwas ni Dabid te Lungsud te Kiila</t><br/>Ne due nakahuhud ki Dabid ne inlusuran te me matig-Pilistiya ka Kiila, wey impanakew ran e ka me trigu diye te diekanan.


text:
Purisu migpanginginse si Dabid te Magbebaye ne Manama, “Eggipanew e naa wey eglusuran ka me matig-Pilistiya?”<pb/>Ne migtabak ka Magbebaye, “Ne hipanew kad iya wey lusuri nu ka me matig-Pilistiya, wey luwasa nu ka Kiila.”<pb/>


text:
Piru ingkahiyan si Dabid te me etew rin, “Nenaaldek key e minsan kayi ki pad te Huda, wey naan pa iya ke eggendiye kid e te Kiila eyew te peglusud te me sundalu te matig-Pilistiya.”


text:
Ne migpanginginse e man‑e si Dabid te Magbebaye, wey migtabak ka Magbebaye ne miggenendue, “Tupang ka iya diye te Kiila su igpareeg ku keykew ka me matig-Pilistiya.”


text:
Purisu miggendiye te Kiila si Dabid duma te me etew rin, wey migpahiggireey te me matig-Pilistiya. Susuluhi ka neyimatayan dan wey nakaahew sikandan te me ayam. Sikan naa ka naluwas ni Dabid ka nangugpe diye te Kiila.<pb/>


text:
Ne due ipud ne in-uyan te anak ni Ahimilik ne si Abiyatar te pegpallahuy rin puun ki Saul peendiye ki Dabid diye te Kiila.<pb/>


text:
Te nahuhuran si Saul ne diye si Dabid te Kiila, migkahi e sikandin, “Imbehey en iya sikandin te Manama keddi, su migseled ma sikandin te lungsud ne in-alad te matikang wey makepal ne batu wey nalekeban ka me gumawan wey kenad sikandin egpakalihawang.”


text:
Ne impeumew ni Saul ka langun ne me sundalu rin, wey migpangandam sikandan te peggendiye te Kiila eyew eglingutan dan si Dabid wey ka me sakup din diye.<pb/>


text:
Te pegkanengnengi ni Dabid te migplanu si Saul te pegdereet kandin, migkahiyan din e si Abiyatar, ka talagpanubad, “Uyana nu kayi ka ipud.”


text:
Ne migkahi si Dabid, “Magbebaye ne Manama te Israil, nakarineg a iya se suluhuanen nu te eggendini si Saul te Kiila eyew te pegdereet te seini ne lungsud tenged keddiey.


text:
Igbehey e naa te me matig-Kiila diye ki Saul? Eggendini naan iya si Saul sumale te narineg ku? Tabaka a ubag nikeykew Magbebaye te Israil!”<pb/>Ne migtabak ka Magbebaye, “Uya, eggendini sikandin.”<pb/>


text:
Ne mig-inse e man‑e si Dabid, “Igbehey e naa wey ka me etew ku te me matig-Kiila diye ki Saul?”<pb/>Ne migtabak ka Magbebaye, “Uya, igbehey kew nikandan.”<pb/>


text:
Purisu mig-awe e si Dabid wey ka hen‑em ne gatus (600) ne me etew rin diye te Kiila wey migleug-leug e te minsan hendei. Te pegkarineg ni Saul te nakapallahuy si Dabid puun diye te Kiila, ware din e migbulus diye.<pb/>


text:
<br/><t>Ka peglupug ni Saul ki Dabid</t><br/>Ne miggeles si Dabid diye te me helesanan diye te disirtu ne diye te bubungan te Sip. Ne impamitew ni Saul si Dabid te tagse aldew, piru ware sikandin ipakita te Manama ki Saul.


text:
Taheed te diye si Dabid te Huris diye te disirtu te Sip, nakarineg sikandin ne egpamitawen sikandin ni Saul eyew eggimatayan.


text:
Migkahi si Diyunatan, “Kene ka kaaldek su kene ka nikandin egkakita wey kene ka nikandin egkamenu. Egkeyimu ka ne Hari te Israil wey sikeddi ka egpakasinundul keykew, wey nakataha ka amey ku meyitenged kayi.”


text:
Ne miggimu sikandan se daruwa te kasabutan diye te tangkaan te Magbebaye ne Manama. Te neimpusan e seini, mig-uli e si Diyunatan diye te ugpaan din piru migpalunggehaat de mule si Dabid diye te Huris.<pb/>


text:
Due me matig-Sip ne miggendiye ki Saul diye te Gibiya, wey migkahi, “Nakanengneng key ke hendei lenged miggeles si Dabid diye te Huris. Diye sikandin miggeles te bubungan te Hakila ne dapit te igkakawanan ne balabahan te Hisimun.


text:
Purisu hendiye ka, mahal ne Hari, ke ken‑u nu igkeupii. Sikanami e ka balahad ne egdakep kandin wey igbehey keykew.”<pb/>


text:
Na, hipanew kew e wey pitawa niyu ay-ayari ke hendei iya sikandin miggeles. Nengnengi niyu ke hendei sikandin egbaye-baye wey ke hentew ka nakakita kandin diye. Su due nakanangen keddi ne kene ne mahaan sikandin egkasapenan.


text:
Ne nengnengi niyu degma ka langun ne inged ne eggel-helesan din, wey libed kew naa kayi te keddi ke egkanengnengan niyud. Ne egdume e naan e kaniyu. Ne emun ke diye iya sikandin te sika ne inged, egtalukunan ku iya sikandan diye te intiru ne tane te Huda.”<pb/>


text:
Purisu miggun-e e sikandan ki Saul diye te Sip. Te seeye ne timpu, diyad e si Dabid wey ka me etew rin te disirtu diye te Maun ne diye te Araba, dapit te igkakawanan ne balabahan te Hisimun.


text:
Ne miggendiyad si Saul wey ka me etew rin eyew te pegpamitew ki Dabid. Piru te nahuhuran si Dabid kayi, miggeles e sikandin diye te dalama ne diye te disirtu diye te Maun, wey diye pad sikandin mig-uugpe. Te pegkarineg kayi ni Saul, inlupug din e sikandin diye.


text:
Ne nekeglimang te bubungan si Saul wey si Dabid duma te me etew rin ne egkaana-ana ne egpariyu ki Saul. Te egkasapenan e perem te egdakep ni Saul wey te me etew rin si Dabid duma te me etew rin,


text:
due insuhu ne egpakahiyen ki Saul, “Ahalen, dagdahew ka libed su inlusuran te me matig-Pilistiya ka nasud ta.”


text:
Purisu migsanggel e si Saul ka eglupug ki Dabid wey miglibed e eyew egpakiggira te me matig-Pilistiya. Purisu, migngaranan ka sika ne inged te, “Dalama te Impallahuyan.”


text:
<br/><t>Ware himatayi ni Dabid si Saul</t><br/>Te peg-uli ni Saul te migpakiggira te me matig-Pilistiya, due nakanangen kandin ne diye si Dabid te disirtu diye te In-Gidi.


text:
Purisu mig-alam si Saul te tatelu ne libu (3,000) ne me etew puun te intiru ne Israil wey miggipanew e ka egpamitew ki Dabid wey te me etew rin. Miggendiye sikandan te inged ne marani te dalama ne in-ugpaan te leew ne me kambing.


text:
Ne nekeuma si Saul diye te alad te karniru ne diye te ilis te dalan, wey due sulung dutu. Ne migseled e sikandin diye eyew eg-indes piru diye bes mule te kinaledleran miggeles si Dabid wey ka me etew rin.


text:
Migkahiyan si Dabid te me etew rin, “Seinid en iya ka timpu ne ingkahi te Magbebaye ne Manama keykew, ‘Igbehey ku iya keykew ka kuntere nu wey himuwa nu ke nekey ka igkeupii nu ne eggimuwen kandin.’ ” Ne migpahanad-ganad migdugpu si Dabid ki Saul wey impisang din ka pupul te kumbale ni Saul. Ne ware seini naheram ni Saul.


text:
Ne migkahiyan din ka me etew rin, “Kene egtuhut ka Magbebaye ne Manama ne egsahap keddi ka ahalen ku su in-alam din sikandin ne Hari.”


text:
Ne nasaparan din ka me etew rin pinaahi te sika ne lalag wey ware din tuhuti sikandan te peggimatey ki Saul.<pb/>Ne migsasindeg si Saul wey migligwang e diye te sulung wey migpabulus e ka miggipanew.


text:
Ne migligwang e degma si Dabid diye te sulung wey in-umew rin si Saul te miggenendue, “Mahal ne Hari!” Te peglilingey ni Saul, miglangkeb e si Dabid diye te tane eyew te pegtahud kandin.


text:
Ne migkahiyan ni Dabid si Saul, “Mania te migpalintutuu ka te me etew ne migkahi ne egkeupian e kun ne egdereet keykew?


text:
Kuntee ne aldew egkanengnengan nu ke immenu ka te Magbebaye te pegbehey keddi diye te seled te sulung. Imbagget a te duma ne eggimatayan ka piru ware ku sikeykew himatayi. Migkahiyan ku sikandan te kene ku egdereetan ka ahalen ku tenged su in-alam sikandin ne Hari te Magbebaye.


text:
Ame, pitawa nu ke nekey seini se inggen-genan ku. Baad seini te kumbale nu ne impisang ku. Napisang ku ka pupul te kumbale nu piru ware ku himatayi sikeykew. Sika ka egpamalehet ne ware tuyu ku ne pegdereet keykew wey ware mareet ne neyimu ku. Wara a nakasale keykew piru migpanalukunan a nikeykew eyew eggimatayan.


text:
Meupiya ne ka Magbebaye iyan eggukum kanta te daruwa wey ka egsuli keykew te mareet ne inggimu nu keddi, piru kene ku iya sikeykew egdereetan.


text:
Su egkahi rengan ka me kabuybuyahan, ‘Ka mareet de ne etew ka eggimu te mareet,’ sikan naa ka kene ku egdereetan sikeykew.


text:
Etuwey naan de iya keykew Hari te Israil te egpanlupug keddi, hentew e bes seini se eglupuhen nu? Iling ke re te migpanlupug te migpatey e ne asu wey ke sisip naa.


text:
Meupiya ne iyan eggukum ka Magbebaye ne Manama ke hentew kanta te daruwa ka due sale wey eleg ne egparusaan. Meupiya perem ne egpamminehen a nikandin, egpangabangan, wey egbulihan ne kene egsahap keykew.”<pb/>


text:
Te nekeimpus e si Dabid ka eglalag, migkahi e si Saul, “Sikeykew iya sika Dabid ne anak ku?” Ne migpanaman-taman e sikandin migsinehew.


text:
Migkahi pad iya man‑e si Saul, “Subla ke pad ne matareng keddi, su minsan nekeyimu a te mareet keykew, meupiya mule ka inggimu nu keddi.


text:
Sikan e pad iya nikeykew nangeni te meupiya ne inggimu nu keddi. Imbehey ad te Magbebaye keykew piru wara a himatayi nikeykew.


text:
Ke egkakita te sabeka ne etew ka kuntere din, egbalaharen din naa seini ne egpakapallahuy? Egdasahan ka perem te Magbebaye tenged te keupiya ne impakita nu keddi te seini ne aldew.


text:
Na, saad ka keddi pinaahi te ngaran te Magbebaye ne Manama ne kene nu egpangimatayan ka me kabuhalan ku eyew egkabuhal-buhal red ka pamilya ku.”


text:
Ne migpahunlibet e si Dabid ki Saul.<pb/>Te neimpusan e seini, mig-uli e si Saul piru miglibed ded mule si Dabid wey ka me etew rin diye te innelesan dan.<pb/>


text:
<br/><t>Si Dabid, si Nabal, wey si Abigil</t><br/>Nataman, migpatey e si Samwil wey miglibulung ka langun ne matig-Israil, wey miglungku sikandan tenged kandin. Inlebeng dan sikandin diye te ugpaan din diye te Rama.<pb/>Te neimpusan e seini, migtupang e si Dabid te disirtu diye te Paran.


text:
Due sabeka ne etew diye te Maun ne amana ne meyaman wey due tane din diye te Karmil. Due tatelu ne libu (3,000) ne karniru rin wey sabeka ne libu (1,000) ne kambing. Ne impangalutan din ka me karniru rin diye te Karmil.


text:
Si Nabal ka ngaran te etew wey si Abigil ka ngaran te asawa rin. Malayat se suman-suman ni Abigil wey mateles sikandin ne malitan piru mahaan mule egkabelu ka lukes wey mareet se batasan. Kabuhalan sikandin ni Kalib.<pb/>


text:
Sikan naa ka migsuhu si Dabid te sapulu ne me lukes-lukes wey ingkahiyan din sikandan, “Hendiye kew ki Nabal diye te Karmil wey ipangemuste e naa nikaniyu.


text:
Nakarineg a te impepangalutan nu ka me karniru nu. Te naruma ney dengan ka me talagtameng te me karniru nu, ware ney sikandan menuwa wey ware sikandan nalaahi te intiru ne aldew te diye sikandan te Karmil.


text:
Kema insei nu ka me suluhuanen nu eyew egpanugtulan ka nikandan. Na, kuntee eghangyu a ne ipapitew nu ka keupiya nu te me lukes-lukes ne insuhu ku su pista ma kuntee. Isipa a ubag ne anak nu wey isipa nu degma ne me suluhuanen nu ka me suluhuanen ku. Behayi key nikeykew te minsan nekey ne igpakabehey nu.’ ”<pb/>


text:
Purisu te pegginguma te me etew ni Dabid diye ki Nabal, inlalag dan e kandin ka lalag ni Dabid. Ne migtetahad sikandan te tabak ni Nabal.


text:
Ne migkahiyan ni Nabal ka me etew ni Dabid, “Hentew‑a mule si Dabid ne anak ni Hisi? Kuntee ne timpu masalig ka me suluhuanen ne namallahuy puun te me ahalen dan.


text:
Kene ku igbehey ka paan ku, ka weyig ku, wey ka ngalap te inggilang ku ne ayam diye te me etew ne ware ku nanengnengi ke hendei migpuun. Intahahe ku seini te me tigpangalut te me karniru ku!”<pb/>


text:
Sikan naa ka miglibed e ka me etew ni Dabid. Te pegginguma ran, innangenan dan e si Dabid te langun ne inlalag ni Nabal.


text:
Ne ingkahiyan ni Dabid ka me sakup din, “Isiniket niyu ka me kampilan niyu!” Purisu nanisiniket e sikandan te me kampilan dan wey iling ded degma ka inggimu ni Dabid. Me hep‑at ne gatus (400) ne etew ka migduma ki Dabid, wey migpalunggaat de ka daruwa ne gatus (200) ne etew eyew egtameng te me kasangkapan dan.<pb/>


text:
Piru due sabeka ne lukes-lukes ne suluhuanen ni Nabal ne migkahi ki Abigil ne asawa ni Nabal, “Migsuhu si Dabid te me suluhuanen din kayi puun te disirtu eyew egpangemusta te ahalen ney, piru imbalbalukanan din de iya sikandan eyew egpeyilawan.


text:
Piru ka seeye ne me etew amana ne meupiya kanami. Ware key nikandan dereeti wey ware minsan nekey ne nalaag puun kanami te timpu ne nekegduma key diye te kamet.


text:
Ka malehet, iling sikandan te alad ney te aldew wey marusilem su imbantayan key nikandan taheed te migtameng key te me karniru.


text:
Kuntee, nanengnengan nud sika wey sumsumana nu ke nekey ka eleg ne eggimuwen, tenged te egginguma ne karereetan te iglukes nu wey te intiru ne pamilya rin. Mareet amana ka batasan din wey kene egkalalahan.”<pb/>


text:
Ne migdagdahew migkuwa si Abigil te daruwa ne gatus (200) ne paan, daruwa ne tahuanan ne laplap ne napenu te binu, lalimma ne karniru ne nahilang e, wey me sabeka ne saku ne insandag ne trigu, mahatus (100) ne hamak ne behas te paras ne indampil, wey daruwa ne gatus (200) ne timman ne egkakeen ne hinimu puun te behas te iggira ne indampil red degma. Ne imparulan din e seini te me asnu


text:
wey ingkahiyan din ka me suluhuanen din, “Hun‑a kew e su egsinundul ad e.” Piru ware din nangeni kayi ka iglukes din ne si Nabal.<pb/>


text:
Te mig-untud e si Abigil te asnu ne diye migbaye te bangalug te bubungan, sahuhune ne egkasinug-ung din e si Dabid wey ka me etew rin ne diye egpatangke kandin.


text:
Ne sikan pad iya nekeimpus si Dabid ka migkahi, “Ware karuan te pegbantey ku te langun ne kasangkapan ni Nabal diye te disirtu eyew ware egkalaag. Iyan din de insuli te keupiya ku ka mareet.


text:
Egdusaan a te Manama te mangune-kune ke duen pad sabeka ne lukes te langun ne sakup din ne egkasame ku te egpangimatey taman te maselem.”<pb/>


text:
Te nekegsinug-ung e sikandan, migdagdahew si Abigil migpamaneug te asnu rin wey miglangkeb diye te tangkaan ni Dabid.


text:
Ne migkahi sikandin, “Ahalen, sikeddi e senditi nu wey tuhuti a ubag se suluhuanen nu ne egpakiglalag keykew, wey pammineha nu ka iglalag ku.


text:
Balahara nu re due ahalen, ka mareet ne etew ne si Nabal. Eleg iya kandin ka ngaran din ne si Nabal, ne ka igpasabut ‘ungel-ungel.’ Piru wara a mule nakakita te me etew ne insuhu nu, ahalen.


text:
Na, kuntee tenged su imbalabahan ka te Magbebaye ne Manama te pegpangimatey wey te pegsuli, igpahunlibet ku iya keykew pinaahi te manekal ne Magbebaye, ne ka langun ne kuntere nu wey ka langun ne egdereet keykew, egdusaan te Manama iling ki Nabal te egparusaan din.


text:
Pasayluwe e re ke due neyimu ku ne seyyup. Eggimuwen ka iya te Magbebaye ne Hari te Israil wey ka me kabuhalan nu, su migpakiggira ke ma para kandin. Meupiya perem ke ware egkeyimu nu ne seyyup taheed te neuyag ke pad.


text:
Minsan pad ke due eglupug keykew eyew eggimatayan ka, egtamengan ka te Magbebaye iling te sabeka ne etew ne migtetameng te mahal ne kasangkapan. Piru igdegpak te Magbebaye ka me kuntere nu iling te batu ne imbala te lambuyug.


text:
Ke egkatuman e seeye se langun ne meupiya ne saad te Magbebaye keykew, ahalen, wey egkeyimu kad ne Hari te Israil,


text:
kene ka egkabantalan wey ke egpekegsendit naa su ware ke ma miggimatey wey ke migsuli naa te ware eleg ne egpuunan. Ne emun ke egpamatubungen kad e te Magbebaye, kene e re ubag nikeykew kalingawi se suluhuanen nu ne malitan.”<pb/>


text:
Ne migkahiyan ni Dabid si Abigil, “Egsayeen ka Magbebaye te Israil ne migpeendini keykew eyew te pegsinug-ung keddi.


text:
Egpanalanginan ka tenged te meupiya ne suman-suman nu wey te pegbalabag nu keddi te seini ne aldew te peggimatey wey te pegsuli.


text:
Su ke ware ke pa perem migdagdahew miggendini ka egsinug-ung keddi, egguleen kud perem te pegpangimatey si Nabal wey ka me sakup din kaaselem te maselem. Su sika ka impahunlibet ku pinaahi te manekal ne Magbebaye te Israil, ne iyan sika ka migbalabag keddi te peggimu te mareet keykew.”


text:
Ne indawat ni Dabid ka in-uyan din para kandin wey migkahi, “Uli kad wey kene kad kabantali. Eggimuwen ku ka inhangyu nu keddi.”<pb/>


text:
Te peggingume e ni Abigil diye te baley, neumaan din e si Nabal ne migpasahakeen iling te sabeka ne Hari wey amana sikandin nahale wey newubug. Purisu, maselem din e guhuri si Nabal meyitenged te pegsinug-ung din ki Dabid.


text:
Te newuwasan e si Nabal te maselem, innangenan e sikandin ni Abigil te neyitabu. Ne dutu, sahuhune ne migmasakit ka pusung din wey kenad egpakageheyinawa wey kenad e egkaweil se lawa.


text:
Peglihad te sapulu ne aldew, indusaan e te Magbebaye ne Manama si Nabal, wey migpatey e sikandin.<pb/>


text:
Te pegkarineg ni Dabid te migpatey e si Nabal, migkahi e sikandin, “Egdeyrayen ka Magbebaye ne Manama ne migbalabag keddi te peggimu te seyyup wey ka migsuli ki Nabal te migpeyilew keddi. Indusaan din si Nabal tenged te mareet ne inggimu rin keddiey.”<pb/>Nataman, migsuhu e si Dabid te me suluhuanen din eyew te peglalag ki Abigil te igduwey rin sikandin.


text:
Te pegginguma te me suluhuanen ni Dabid diye te Karmil, ingkahiyan dan e si Abigil, “Impeendini key ni Dabid eyew te peg-angey keykew su igduwey ka nikandin.”<pb/>


text:
Ne migsasindeg sikandin wey miglangkeb diye te tane wey migkahi, “Uya, suluhuanen a ni Dabid wey andam a ne eglu‑lu te me paa te me suluhuanen din.”


text:
Ne miggaan-gaan mig-untud si Abigil te asnu wey migdume e sikandin te me suluhuanen ni Dabid. Ne migduruma sikandin te lalimma ne me malitan ne me suluhuanen. Ne induwey e sikandin ni Dabid.<pb/>


text:
Ne tapey e iruwey ni Dabid si Ahinuwam ne matig-Hisriil. Ne sikandan se daruwa neyimu e ne asawa ni Dabid.


text:
Ne ka asawa rin ne si Mikal, impaasawaan e te anuhang din ne si Saul ki Paltil ne anak ni Lais ne matig-Galim.<pb/>


text:
<br/><t>Ware ded man‑e himatayi ni Dabid si Saul</t><br/>Sabeka ne aldew, due me matig-Sip ne miggendiye ki Saul diye te Gibiya wey migkahi, “Diye miggeles si Dabid te me bubungan te Hakila ne diye te talipag te Hisimun.”


text:
Sikan naa ka miggendiyad e si Saul te disirtu diye te Sip duma te tatelu ne libu (3,000) ne me etew ne in-alam puun te me matig-Israil eyew egpamitew ki Dabid diye.


text:
Migkekampu ensi Saul diye te ilis te dalan peendiye te bubungan te Hakila ne talipag te Hisimun piru diye mule si Dabid te disirtu. Te pegkarineg ni Dabid te migsinundul kandin si Saul diye,


text:
Te sikan marusilem, miggendiye si Dabid te ingkekampuwan ni Saul. Ne nakita ni Dabid ke hendei miggibat si Saul duma ki Abnir ne anak ni Nir, ka pangulu te me sundalu rin. Miglipereng si Saul diye te kampu ne miglingutan te me sundalu.<pb/>


text:
Ne mig-inse si Dabid ki Ahimilik ne Hitihanen wey te suled ni Huwab ne si Abisay ne anak ni Siruya, “Hentew‑a ka egduma keddi diye te ingkekampuwan ni Saul?”<pb/>Ne migtabak si Abisay, “Sikeddi.”<pb/>


text:
Purisu te sika ne marusilem, miggendiye si Dabid wey si Abisay te ingkekampuwan ni Saul. Ne nakita ran ne miglipereng si Saul ne impes-ek ka deldeg din diye te egkeulunanan din. Ne nakalipereng degma si Abnir wey ka me sundalu ne nakalingut ki Saul.


text:
Ne inna-naasan ni Abisay si Dabid, “Imbehey e keykew te Magbebaye ne Manama ka kuntere nu te seini ne marusilem. Na, tuhuti a te pegpagket kandin diye te tane pinaahi te sabeka re ne pegpilak kandin te deldeg din mismu, wey kenad keilangan ne eg-abayan pad.”<pb/>


text:
Piru ingkahiyan ni Dabid si Abisay, “Kene nu dereeti sikandin. Su egparusaan iya ka minsan hentew ne eggimatey te in-alam te Magbebaye.


text:
Egpahunlibet a pinaahi te manekal ne Magbebaye ne sikandin mismu ka eggimatey ki Saul wey ke egkapatey re due sikandin te kabuyahi rin wey ke egpatey sikandin diye te giraanan.


text:
Piru kene egtuhut ka Magbebaye ne sikeddi ka eggimatey te in-alam din ne Hari. Egkuen te re ka deldeg din wey ka tahuanan din te weyig ne sika te egkeulunanan din, wey eggipanew kid.”


text:
Purisu ingkuwe e ni Dabid ka deldeg wey ka tahuanan te weyig ne diye te egkeulunanan ni Saul wey miggipanew e sikandan. Ware minsan sabeka ne nakakita dutu wey ke nakasahimanu naa te neyitabu, wey ke nekeyimata naa tenged su impaalineknek ma sikandan te Magbebaye.<pb/>


text:
Ne miggendiyad ensi Dabid te talipag wey diyad migsasindeg te puntul te sabeka ne bubungan ne madmariyu e te ingkekampuwan ni Saul. Due maluag ne eletanan diye te taliware dan.


text:
Impanguleyian ni Dabid ka me sundalu wey si Abnir ne anak ni Nir te miggenendue, “Abnir, egkarineg e red nikeykew?”<pb/>Ne migtabak si Abnir, “Hentew‑a sika se migpanguleyi ne egbanggew te Hari?”<pb/>


text:
Ne migtabak si Dabid, “Sikeykew ma iya ka etew ne ware egpekeiling ne sundalu te Israil? Mania te ware nu tamengi ka Hari ne ahalen nu te due miggendue eyew te peggimatey perem kandin?


text:
Kene ne meupiya sika se inggimu nu. Egpahunlibet a pinaahi te manekal ne Magbebaye ne eleg ka ne egkapatey wey ka me etew nu su ware niyu tamengi ka ahalen niyu ne in-alam te Magbebaye ne Hari. Kema, pitawa nu ke duen naan pad ka deldeg wey ka tahuanan din te weyig due te egkeulunanan din.”<pb/>


text:
Nekeila si Saul te laheng ni Dabid wey mig-inse ne migpanguleyi, “Sikeykew sika Dabid ne anak ku?”<pb/>Ne migtabak si Dabid, “Uya, sikeddi seini Mahal ne Hari.


text:
Purisu, ahalen ne Hari, pammineha nu ka iglalag ku te suluhuanen nu. Emun ke sika se Magbebaye ka migpeyibelu keykew eyew te pegkuntere keddi, egdawaten din perem ka igpanubad ku kandin. Piru ke etew re ka egpuunan due, meupiya perem ke egkarilus sikandan diye te tangkaan te Magbebaye su indeldel a nikandan te seini ne aldew eyew warad egkapanunud ku puun te Magbebaye. Migkahi sikandan, ‘Hipanew kad wey pamakey kad te lein ne me manama.’


text:
Kene nu ubag ituhut ne egkapatey a kayi te tane ne mariyu te tangkaan te Magbebaye ne Manama ne ware ilaa wey simbaa ka Magbebaye te Israil. Mania te egpamitawen a nikeykew te Hari te Israil te nekeiling e man de te sisip? Mania te inlupug a nikeykew iling te bayaku ne puhu diye te bubungan?”<pb/>


text:
Ne migtabak si Saul, “Nakasala a keykew. Libed kad e kayi te keddi Dabid ne anak ku wey kene kud e sikeykew egdereetan su wara a nikeykew himatayi te seini ne marusilem. Iling a te egbusawen te inggimu ku wey naseyyup a natamtamani.”<pb/>


text:
Ne migkahi si Dabid, “Seini red ka deldeg nu, Mahal ne Hari. Ipakuwa nu seini te sabeka te me etew nu.


text:
Egdasahan te Magbebaye ka tagse sabeka tenged te pegkamatareng din wey pegkamatinumanen. Imbehey ka te Magbebaye keddi te seini ne marusilem piru ware ku himatayi sikeykew su in-alam ka te Magbebaye ne Hari.


text:
Imbehayan ku iya te karuan ka umul nu te seini ne marusilem wey meupiya perem degma ke egbehayan ded te Magbebaye te karuan ka umul ku wey egluwasen a nikandin puun te langun ne karereetan.”<pb/>


text:
Ne ingkahiyan ni Saul si Dabid, “Egpanalanginan ka te Manama Dabid ne anak ku. Masalig pad ka egkeyimu nu wey eglampus ka.”<pb/>Ne mig-ayun e si Dabid wey mig-uli e degma si Saul.<pb/>


text:
<br/><t>Ka peg-aput ni Dabid diye te me matig-Pilistiya</t><br/>Nakakahi si Dabid diye te suman-suman din, “Egginguma ka timpu ne egkeyimatayan a ni Saul. Iyan meupiya ne eggimuwen ku se egpallahuy diye te me matig-Pilistiya eyew egpeeneng-eneng e si Saul ka egpamitew keddi kayi te intiru ne Israil. Ne egpakapariyu ad kandin.”


text:
Sikan naa ka miggipanew e si Dabid duma te hen‑em ne gatus (600) ne etew rin wey miggendiyad e ki Akis ne Hari te Gat wey anak ni Mauk.


text:
Ne diyad e sikandan mig-ugpe te Gat duma ki Hari Akis. Induma te tagse sabeka ka me pamilya ran wey induma degma ni Dabid ka daruwa ne duwey rin ne si Ahinuwam ne matig-Hisriil wey si Abigil ne matig-Karmil ne balu ni Nabal.


text:
Sabeka ne aldew, ingkahiyan ni Dabid si Akis, “Ke ingkahale e red ubag nikeykew, behayi key te sabeka ne lungsud kayi te nasud nu ne egkeugpaan ney su kene key ne likes ne kayi eg-ugpe te siyudad ne in-ugpaan nu, Mahal ne Hari.”


text:
Purisu te seeye ne aldew, imbehey e ni Akis ki Dabid ka Siklag. Puun dutu, iyan e kamuney te Siklag ka me Hari te Huda taman kuntee.


text:
Ne mig-ugpe si Dabid diye te inged te me matig-Pilistiya te sabeka ne leg‑un wey hep‑at ne bulan.<pb/>


text:
Taheed te mig-uugpe si Dabid wey ka me etew rin diye, migpanlusuran dan ka me Gisurihanen, ka me Girsihanen, wey ka me Amalikanen. Bunsud pad dengan, diyad nangugpe ka sika ne me etew te inged ne marani te Sur peendiye te Ihiptu.


text:
Tagse eglusud ensi Dabid te sabeka ne inged, egguleen dan iya te egpangimatey ka me lukes wey me malitan. Ne egpanguen dan e ka me karniru, baka, asnu, kamil, wey me kumbale. Ne egkataman, eglibed e sikandan diye ki Hari Akis.


text:
Ke eg-insaan ni Akis si Dabid, “Hendei kew migpanlusud kuntee?” Ne egtabak sikandin, “Diye te inged te Nigib ne due matig-Huda,” wey ke, “diye te inged te Nigib ne in-ugpaan te me Hiramilhanen” wey ke “diye te me Kinihanen.”


text:
Egpangimatayan iya enni Dabid ka langun ne me lukes wey me malitan su eyew ware egpekeendiye te Gat ne egpakanangen ke nekey ka inggimu rin. Seini ka layun eggimuwa ni Dabid te timpu ne diye sikandin mig-ugpe te inged te me matig-Pilistiya.


text:
Amana ne migsalig si Akis ki Dabid wey migkahi diye te suman-suman din, “Indumutan en iya kuntee si Dabid te keet-etawan te Israil, puun due, egkeyimu kud sikandin ne suluhuanen taman te ware egtamanan.”<pb/>


text:
<br/><t>Ka pegpakiglalag ni Saul te gimukud ni Samwil</t><br/>Te seeye ne timpu, inlibulung te me matig-Pilistiya ka me sundalu ran eyew egpakiggira te Israil. Ne migkahiyan ni Hari Akis si Dabid, “Keilangan ne egkanengnengan nu ne sikeykew wey ka me etew nu, egduma iya te egpakiggira.”<pb/>


text:
Ne migkahi si Dabid, “Uya, su eyew egkakita nu mismu ke nekey ka egkeyimu ku te suluhuanen nu.”<pb/>Ne migkahi si Akis, “Meupiya iya. Eggimuwen kud e sikeykew ne talagbantey ku te ware egtamanan.”<pb/>


text:
Te seeye ne timpu, migpatey e si Samwil wey miglungku ka langun ne matig-Israil tenged kandin, wey diye dan sikandin ilebeng te lungsud din diye te Rama. Ne impaawe e ni Saul ka egmahehane wey ka me tumanuren te Israil.<pb/>


text:
Ne miglibulung ka me matig-Pilistiya wey miggendiye te Sunim, wey migkekampu diye, taheed te inlibulung degma ni Saul ka me matig-Israil wey migkekampu diye te Gilbuwa.


text:
Te pegkakita ni Saul te me sundalu te matig-Pilistiya, naaldek e sikandin wey amana neenat-henat se kumeng.


text:
Sikan naa ka mig-inse sikandin te Magbebaye ne Manama ke nekey ka eggimuwen din. Piru ware sikandin tabaka te Magbebaye minsan pinaahi naan de te taheinep, te Urim,<n>Ka Urim iyan ka me kasangkapan ne eggamiten te talagpanubad te pegnengneng te igkeupii te Manama, piru ware nataheyi kuntee ke egmenuwen seini te eggamit.</n> wey te me prupita.


text:
Ne ingkahiyan ni Saul ka me suluhuanen din, “Pamitawi a nikaniyu te malitan ne egpahehane eyew eggendiyaan ku wey egkeinsaan.”<pb/>Ne migtabak ka me suluhuanen din, “Due diye te Indur.”<pb/>


text:
Ne migsaluub si Saul te lein ne kumbale eyew ware egpekeila kandin. Te pegkamarusilem e, miggendiyad e si Saul te malitan duma te daruwa te me suluhuanen din. Te pegginguma ran diye, migkahiyan e ni Saul ka malitan, “Ipapitew nu keddi ke nekey ka egginguma pinaahi te peg-inse te sabeka ne gimukud. Umawa nu ka gimukud te minsan hentew ne egngaranan ku.”<pb/>


text:
Piru migkahiyan sikandin te malitan, “Nakataha ke buwa ma ke nekey ka inggimu ni Saul? Impaawe din ka langun ne egmahehane wey me tumanuren kayi te Israil. Mania te egsahiluten a nikeykew wey eggimatayan?”<pb/>


text:
Ne migpahunlibet si Saul kandin pinaahi te manekal ne Magbebaye ne kene din sikandin egmenuwen te peggimu kayi.<pb/>


text:
Ne nataman, mig-inse e ka malitan, “Hentew gimukud te igkeupii nu ne eg-umawen ku?”<pb/>Ne migtabak si Saul, “Umawa nu ka gimukud ni Samwil.”<pb/>


text:
Te pegkakita te malitan ki Samwil, migpanguleyi e sikandin ne migkahi, “Mania te in-akalan a nikeykew? Sikeykew bes si Saul!”<pb/>


text:
Ne migkahiyan sikandin ni Saul, “Kene ka kaaldek. Nekey‑a ka nakita nu?”<pb/>Ne migtabak ka malitan, “Nakakita a te sabeka ne gimukud ne migparibabew puun te tane.”<pb/>


text:
Ne mig-inse si Saul, “Mamenua sikandin?”<pb/>Ne migtabak ka malitan, “Buyag ne lukes ne migkukumbale te malayat.”<pb/>Ne nanengnengan ni Saul ne si Samwil seeye. Ne dutu, miglangkeb e sikandin isip pegtahud kandin.<pb/>


text:
Ne mig-insaan ni Samwil si Saul, “Mania te imbanggew a nikeykew pinaahi te peg-umew nu keddi?”<pb/>Ne migtabak si Saul, “Due dakel ne igkalaggew ku. Migpakig-ehet keddi ka me matig-Pilistiya wey in-engkeran ad e te Manama. Wara ad nikandin tabaka minsan pinaahi te me prupita wey me taheinep. Sikan naa ka impeumew ku sikeykew su eyew egkanangenan a nikeykew ke nekey ka eggimuwen ku.”<pb/>


text:
Ne migkahi si Samwil, “Mania te eg-inse ka keddi te in-engkeran kad ma te Magbebaye wey neyimu e sikandin ne kuntere nu?


text:
Inggimu e keykew te Magbebaye ne Manama ka ingkahi rin keddi ne eg-aween din ka migharian nu iling te eggisien ne kumbale wey igbehey rin e seini diye te sabeka te me sumbaley nu ne iyan si Dabid.


text:
Inggimu seini te Magbebaye tenged su ware nu tumana ka suhu din ne egguleen nu egpangimatayi ka me Amalikanen wey ka me mananap dan.


text:
Seini pad man‑e, igpareeg ka te Magbebaye wey ka me matig-Israil te me matig-Pilistiya. Ne kaaselem, sikeykew wey ka me anak nu ne me lukes, eglemung e keddi. Ne igbehey e degma te Magbebaye ka langun ne sundalu te Israil diye te me matig-Pilistiya.”<pb/>


text:
Ne sahuhune ne napeled si Saul wey naketeng de diye te tane su naaldek-haldek sikandin te ingkahi ni Samwil. Warad e keseg din su ware ma sikandin migkeen te intiru ne aldew wey marusilem.


text:
Ne migparani ka malitan ki Saul wey te pegkakita rin ne amana ka kaaldek ni Saul, migkahiyan din e sikandin, “Mahal ne Hari, inggimu kud ka inhangyu nu keddi minsan nakanengneng a ne nakatahu te karereetan ka umul ku.


text:
Sikan naa, pammineha nu ubag seini se iglalag ku degma te suluhuanen nu. Egbehayan ku sikeykew te pegkeen eyew due keseg nu te eggipanew.”<pb/>


text:
Piru migbalibad sikandin wey migkahi, “Kena a egkeen.” Piru impepehes sikandin pakeena te me suluhuanen din wey te malitan, purisu migpalintutuu e sikandin. Ne mig-enew e sikandin wey migpinnuu e diye te hibatanan.


text:
Te seeye ne timpu, due impalambeg te malitan ne nati te baka diye te baley rin.<n>Diye te baley te me matig-Israil, due degma sinabeng ne egpeugpaan te mananap.</n> Ne sahuhune din gilanga seeye wey migkuwa sikandin te harina, wey inluyang din seini. Ne miggilutu e sikandin te paan ne ware patulin.


text:
Ne insendad din seini ki Saul wey te me suluhuanen din, wey nangeen e sikandan. Ne nangipanew e sikandan te seeye ne karusileman.<pb/>


text:
<br/><t>Ka pegsamsamili ki Dabid te me matig-Pilistiya</t><br/>Ne inlibulung te me matig-Pilistiya diye te Apik ka langun ne sundalu ran diye, wey diye migkekampu ka me matig-Israil te sebseb ne diye te Hisril.


text:
Taheed te miggipanew e ka me pangulu te me sundalu te matig-Pilistiya duma te tigmahatus (100) wey tigsenge-libu (1,000) ne punduk te me sundalu, migsinundul e degma kandan si Dabid wey ka me etew rin duma ki Hari Akis.


text:
Ne mig-inse ka me pangulu te me matig-Pilistiya ki Akis, “Mani bes te due me Hibruwanen kayi?”<pb/>Ne migtabak si Akis, “Si Dabid sika, ka upisyal te Hari te Israil ne si Saul. Suble e te sabeka ne leg‑un ka pegduruma ku kandin. Bunsud pad te peg-awe din ki Saul taman kuntee, ware de due nakita ku ne seyyup ne neyimu rin.”<pb/>


text:
Piru nabelu ki Akis ka me pangulu te me matig-Pilistiya wey migkahi, “Palibera nu sika ne etew diye te inged ne imbehey nu kandin. Keilangan ne kene sikandin egpakaruma kanta te egpakiggira su kema ke egkuntereen ki nikandin ke diyad e te eggiraan. Su warad lein ne meupiya ne paahi eyew egpekeg-uli sikandan te ahalen din du te peggimatey te me etew ta.


text:
Sikan ma mule ka Dabid ne in-ulahingan te me malitan taheed te egsesayew sikandan ne miggenendue,<pb/>‘Eglibu-libu ka neyimatayan ni Saul,<pb/>piru egsapulu ne libu mule ka neyimatayan ni Dabid.’ ”<pb/>


text:
Purisu in-umew ni Akis si Dabid wey migkahiyan, “Egpahunlibet a te manekal ne Magbebaye ne Manama te egkasalihan ka iya wey igkeupii ku perem ne egduma ka keddi te egpakiggira. Su bunsud te timpu ne miggendiye ka keddi taman kuntee, ware nakita ku ne seyyup ne neyimu nu. Piru ware migsuhut ka duma ne me pangulu ne egduma ka.


text:
Piru mig-inse si Dabid, “Mahal ne Hari, nekey‑a ka neyimu ku wey nekey bes ka nakita nu kayi te keddi te suluhuanen nu bunsud te timpu ne migginguma a diye te keykew? Mania te kena a egpakaruma keykew te egpakiggira te me kuntere nu?”<pb/>


text:
Ne migtabak si Akis, “Nakataha a ne ware igkarew‑ey keykew iling te panalihan te Manama. Piru migkahi ka me pangulu te me matig-Pilistiya, ‘Keilangan ne kene sikandin egpakaruma diye te giraanan.’


text:
Purisu migselem-selem mig-enew si Dabid wey ka me etew rin, wey miglibed e sikandan diye te tane te me matig-Pilistiya. Piru migpabulus mule ka me matig-Pilistiya diye te Hisril.<pb/>


text:
<br/><t>Ka peggule ni Dabid te me Amalikanen</t><br/>Peglihad te tatelu ne aldew, miggingume e si Dabid wey ka me etew rin diye te Siklag wey nanengnengan dan ne inlusuran bes te me Amalikanen ka inged te Nigib wey ka Siklag. Ne natalu ran ka me matig-Siklag wey insilaban dan ka lungsud dan.


text:
Ne impandakep dan ka me malitan wey ka tagse sabeka diye, buyag ma wey se bate piru ware minsan sabeka ne innimatayan dan.


text:
Te pegginguma ni Dabid duma te me etew rin, nakita ran ne nasilaban e ka inged dan wey impandakep e ka me asawa ran wey me anak dan ne me lukes wey me malitan.


text:
Ne impandakep degma ka daruwa ne duwey ni Dabid ne si Ahinuwam ne matig-Hisril wey si Abigil ne balu ni Nabal ne matig-Karmil.<pb/>


text:
Ne amana nalaggew si Dabid tenged su migmalalahey ka me etew ne egbebatuwen sikandin tenged te kalaggew ran te pegkarakep te me kabatbataan. Piru inlig‑en si Dabid te Magbebaye ne Manama rin.


text:
Ne ingkahiyan ni Dabid ka talagpanubad ne si Abiyatar ne anak ni Ahimilik, “Ne kun la, uyana nu kayi ka ipud.” Sikan naa ka in-uyan e ni Abiyatar seini diye ki Dabid.


text:
Ne mig-inse e si Dabid te Magbebaye ne Manama, “Eglupuhen ney naa ka me etew ne miglusud kanami? Egkalupug ney naa sikandan?”<pb/>Ne migtabak ka Magbebaye, “Uya, lupuha niyu sikandan su egkeumaan niyu iya sikandan wey egkaluwas ka naddakep.”<pb/>


text:
Purisu inlupug e sikandan ni Dabid duma te hen‑em ne gatus (600) ne me etew taman te nekeuma sikandan diye te bangalug te Bisur. Te pegginguma ran diye, migpalunggehaat de dutu


text:
ka daruwa ne gatus (200) ne etew tenged su nabeley-beley e sikandan wey kenad egpakalapas te bangalug. Piru migpabulus mule miglupug si Dabid wey ka hep‑at ne gatus (400) ne me etew.


text:
Ne due matig-Ihiptu ne nakita te me etew ni Dabid diye te kamet wey in-uuyan dan e sikandin diye ki Dabid. Imbehayan dan sikandin te weyig wey te egkakeen


text:
ne inggimu puun te behas te iggira wey daruwa ne timman ne egkakeen ne hinimu puun te behas te paras tenged su warad iya sikandin nakakeen wey nekeinum te tatelu ne aldew wey marusilem. Te nekeimpus e sikandin ka egkeen, migmanekal e sikandin.


text:
Ne mig-insaan sikandin ni Dabid, “Hentew‑a ka ahalen nu wey hendei ka ne mahinged?”<pb/>Ne migtabak sikandin, “Sabeka a ne Ihiptuhanen wey suluhuanen te Amalikanen. Tatelu e ne aldew ka miglihad te mig-engkeran a te ahalen ku tenged su migderalu a.


text:
Inlusuran ney ka inged te Nigib ne sakup te Huda ne in-ugpaan te me Kiritihanen, wey ka inged ne in-ugpaan te kabuhalan ni Kalib. Ne insilaban ney ka Siklag.”<pb/>


text:
Ne mig-insaan e man‑e sikandin ni Dabid, “Egkaayun naa ne egdumaan key nikeykew diye te ingkekampuwan dan?”<pb/>Ne migtabak sikandin, “Pahunlibet ke pa keddi pinaahi te Manama ne kena a nikeykew eggimatayan wey ke igbehey naa diye te ahalen ku, ne egkataman, egdumaan kud e sikaniyu diye te kandan.”


text:
Sikan naa, indumaan din e ensi Dabid diye te ingkekampuwan te migpanlusud ne me Amalikanen.<pb/>Ne diye, neumaan dan sikandan ne migtalagtag ne migmangekeen, migmangiinum, wey miggale-gale tenged su masalig ka naahew ran puun te me matig-Pilistiya wey puun diye te Huda.


text:
Te pegkaliwaswas, migbunsud e migpahiggireey ensi Dabid taman te marusilem. Ne ware minsan sabeka te Amalikanen ne nakapallahuy angin e te seeye se hep‑at ne gatus (400) ne lukes-lukes ne migmanguntud te me kamil.


text:
Warad iya sikandan nasalini minsan sabeka, bate ma wey ke buyag, lukes ma wey ke malitan, wey te minsan nekey ne naahew te me Amalikanen.


text:
Naawi ded degma ni Dabid ka langun ne karniru wey me baka. Ne in-alew pewun‑a te me etew ni Dabid ka me ayam wey migkahi sikandan, “Unag seini ki Dabid.”<pb/>


text:
Te nekeume e ensi Dabid diye bangalug te Bisur, insinug-ung e sikandan te seeye se daruwa ne gatus (200) ne etew rin ne migpalunggehaat de tenged su nabeley-beley e sikandan, wey in-elit-elit sikandan enni Dabid.


text:
Piru migkahi ka maddeet wey talaggimu te samuk ne me etew ne migduma ki Dabid, “Kene ta sikandan egbaaran te naahew ta te me Amalikanen tenged su ware ma sikandan migduma kanta. Iyan te re igbehey kandan ka me asawa ran wey me anak dan. Ne egpeyipanawen tad sikandan.”<pb/>


text:
Ne migkahi si Dabid, “Me suled, kene niyu sika himuwa su imbehey sika te Magbebaye kanta. Impangabangan ki nikandin wey impepanalu te migpanlusud kanta.


text:
Ware iya eg-uyun te sika se ingkahi niyu. Ka baad te seeye se migpalunggehaat ne migbantey te me kasangkapan ta, iling ded te baad te seeye se migduma diye te giraanan. Egpekeg-iling ka baad ne igbehey te langun.”


text:
Puun te seeye ne timpu, inggimu e seini ni Dabid ne balaud wey tulumanen para te me matig-Israil taman kuntee.<pb/>


text:
<br/><t>Ka pegdasag ni Dabid te me alukuy rin</t><br/>Te pegginguma ni Dabid diye te Siklag, impeuyanan din e te baad te naahew ran ka me igdatu diye te Huda ne me alukuy rin duma te seini ne lalag, “Igdasag ku seini kaniyu puun te naahew ney te me kuntere te Magbebaye ne Manama.”


text:
<br/><t>Ka pegpatey enni Saul wey te me anak din</t><br/><br/><t>(1 Kru. 10:1-12)</t><br/>Ne migpahiggireey ka me matig-Pilistiya wey ka me matig-Israil diye te Bubungan te Gilbuwa. Ne masalig ka nenamatey te me matig-Israil diye wey nenakapallahuy ka duma kandan.


text:
Ne impatamtamanan lupuha te me matig-Pilistiya si Saul wey ka anak din ne me lukes wey neyimatayan dan ka me anak din ne si Diyunatan, Abinadab, wey si Malkisuwa.


text:
Ne migmasumpit pad ka gira ne nakalingut ki Saul wey nakita sikandin te me talagpane. Ne dutu, impepane dan e sikandin wey dakel ka pali din.


text:
Ne migkahiyan ni Saul ka talag-uyan te panganiban din, “Hulabuta nu ka kampilan nu wey himatayi a nikeykew, su kema ke iyan egpekeyimatey keddi sika se me etew ne ware migpalintutuu te Manama.<n>Te Hibruwanen: ware natulii.</n> Ne puun due, egbalbalayen ad nikandan.” Piru ware seeye himuwa te talag-uyan te panganiban din su naaldek amana sikandin. Sikan naa ka ingkuwe e ni Saul ka kampilan din wey migluhe e sikandin.


text:
Te pegkakita te talag-uyan te panganiban te migpatey e si Saul, inggulabut din e degma ka kampilan din wey migluhe e degma sikandin, wey migpatey e sikandin duma ki Saul.


text:
Purisu migpatey si Saul wey ka tatelu ne anak din ne me lukes, ka talag-uyan te panganiban din, wey ka langun ne me etew rin te seeye de ne aldew.


text:
Te pegkarineg te me matig-Israil ne diye nangugpe te talipag te napu te Hisril wey talipag te Hurdan te namallahuy e ka me sundalu te Israil wey migpatey e si Saul wey ka me anak din, in-engkeran dan e ka me lungsud dan, wey migpamallahuy e degma sikandan. Purisu miggendiyaan e seini te me matig-Pilistiya wey migsubalan dan e ugpei.<pb/>


text:
Te seup ne aldew, miggendiye ka me matig-Pilistiya te Bubungan te Gilbuwa eyew te pegpanguwa te me kasangkapan te nenamatey. Ne nakita ran diye si Saul wey ka tatelu ne anak din ne me lukes ne nenamatey diye.


text:
Ne intempug dan e ka ulu ni Saul wey ingkuwa ran e ka me kasangkapan din te egpakiggira. Ne migsuhu sikandan te me etew peendiye te intiru ne tane te me matig-Pilistiya eyew te pegpanengneng te meupiya ne panugtulen diye te timplu te me diyus-diyus dan wey diye te me etew.


text:
Ne intahu dan ka panganiban wey ka kasangkapan ni Saul te egpakiggira diye te timplu te diyus-diyus dan ne si Astarut wey impagket dan ka lawa rin diye te matikang wey makepal ne alad ne batu te siyudad te Bit-San.<pb/>


text:
miggipanew e ka langun ne bahani te intiru ne marusilem peendiye te Bit-San. Ne ingkuwa ran e ka lawa ni Saul wey ka lawa te me anak din diye te alabat te Bit-San wey in-uyan dan e seini diye te Habis, wey insilaban dan e.


text:
Ne ingkuwa ran e ka me tul‑an dan wey inlebeng dan e diye te lebut te kayu ne tamarisku diye te Habis. Ne ware sikandan migkeen te pitu ne aldew.


text:
<br/><t>Ka pegpataha ki Dabid ne migpatey e si Saul</t><br/>Te migpatey e si Saul, miglibed e si Dabid duma te me duma rin diye te Siklag te natalu ran e ka me Amalikanen. Ne diye pad sikandan mig-uugpe te Siklag te tatelu ne aldew.


text:
Te igkatelu e ne aldew, due lukes-lukes ne migginguma puun te kampu ni Saul ne migkukumbale te nahisi wey due alinepung te ulu rin isip palinneu te peglungku. Te pegginguma te seeye ne lukes-lukes diye ki Dabid, miglangkeb e sikandin diye te tangkaan din isip pegtahud kandin.


text:
Ne mig-insaan sikandin ni Dabid, “Hendei ka migpuun?”<pb/>Ne migtabak sikandin, “Migpallahuy a puun te kampu te me matig-Israil.”


text:
Ne migkahi si Dabid, “Pangguhuri a ke nekey ka neyitabu.”<pb/>Ne migtabak sikandin, “Nenakapallahuy ka me matig-Israil ne me sundalu puun te gira, wey masulug ka migpatey. Ne namatey degma minsan si Saul wey ka anak din ne si Diyunatan.”<pb/>


text:
Ne mig-insaan e man‑e sikandin ni Dabid, “Immenu nu te egpakataha te namatey e si Saul wey ka anak din ne si Diyunatan?”<pb/>


text:
Ne migtabak sikandin, “Nakasalengan te diya a te Bubungan te Gilbuwa wey nakita ku si Saul ne migpanukaddel naan de te deldeg din. Ne suble e ne marani kandin ka me kuntere din ne migmangudde wey migmanguntud te karwahi.


text:
Ne ingkahiyan a nikandin, ‘Parani ka ubag keddi, wey himatayi ad su nabaybayaran ad te masakit wey egkeupian ad ne egpatey.’


text:
Purisu imparaniyan ku sikandin wey innimatayan kud su nakanengneng a ne kenad e sikandin egkeuyag tenged te me pali din. Ne ingkuwa kud e ka kuruna rin wey ka bakelew rin, wey in-uyan kud e kayi te keykew ahalen.”<pb/>


text:
Ne migsinehew sikandan wey migpandalawit, wey ware migmangeen taman te nasagkup e tenged ki Saul wey te anak din ne si Diyunatan, wey te me kabuhalan ni Israil ne keet-etawan te Manama ne nammatey te gira.<pb/>


text:
Ne mig-insaan e man‑e ni Dabid ka lukes-lukes ne migpangguhud kandin, “Hendei ka mig-ugpe?”<pb/>Ne migtabak sikandin, “Anak a te lapu ne mig-ugpe kayi te inged niyu. Sabeka a ne Amalikanen.”


text:
Ne mig-insaan e man‑e sikandin ni Dabid, “Mania te ware ka naaldek ne eggimatey te in-alam te Magbebaye ne Manama?”


text:
Ne in-umew e ni Dabid ka sabeka te me sundalu rin wey ingkahiyan, “Himatayi nu sikandin!” Purisu intibbas en iya te sundalu rin ka Amalikanen wey migpatey e.


text:
Ne migkahi si Dabid, “Sikeykew red ka egkasenditan te kamatayen nu su sikeykew mismu ka migpamalehet te pegkeetew nu te pegkahi nu te inggimatayan nu ka in-alam te Magbebaye ne Manama.”<pb/>


text:
<br/><t>Ka ulahingen ni Dabid te peglungku</t><br/>Ne miggimu si Dabid te ulahingen te peglungku meyitenged ki Saul wey te anak din ne si Diyunatan,


text:
ne migsuhu sikandin ne igpanulu seini te keet-etawan te Huda. Ne ingngaranan seini te Ulahingen te Pane, wey nasulat diye te Libru ni Yasar. Miggenendue seini,<pb/>


text:
“He Israil, due mismu te me bubungan nu pangimatayi<pb/>ka me talahuren ne me pangulu nu!<pb/>Ne nammatey degma ka me bahani!<pb/>


text:
Kene nu ipanengneng diye te Gat<pb/>wey kene nu ipangguhud seini diye te deralanen te Askilun.<pb/>Su kema ke egpanletu-letu te kahale ka me mengebay ne me Pilistihanen<pb/>wey ka me malitan ne anak te me etew ne ware migpalintutuu te Manama!<pb/><pb/>


text:
“Sikaniyu se me bubungan te Gilbuwa,<pb/>warad e uran wey demmug due te kaniyu,<pb/>wey warad e egkahaani ne trigu ne ighalad puun te me kamet due te kaniyu!<pb/>Su diye nalinditi ka kalasag te bahani ne etew ne si Saul<pb/>wey kenad e egsilak ke egbaluhuwan te lana.<pb/>


text:
Migpanalu si Saul wey si Diyunatan te gira<pb/>pinaahi te kampilan dan wey pane.<pb/>Masulug ka mabbantug ne me kuntere dan<pb/>ne impangimatayan dan.<pb/><pb/>


text:
“Amana ne mateles si Saul wey si Diyunatan wey inggeyinawaan sikandan te me etew te manekal pad sikandan,<pb/>wey migpeunungey sikandan se daruwa taman te kamatayen.<pb/>Meiyal pad sikandan te me agila ne egpawaheswes<pb/>wey mannekal pad sikandan te me liyun.<pb/><pb/>


text:
“Me malitan te Israil,<pb/>sinehawi niyu si Saul ne iyan migsaluub kaniyu te mahal ne kumbale<n>Malalab ka batek te kumbale.</n> wey mateles amana,<pb/>wey ka migtahu kaniyu te me dayan-dayan ne me bulawan.<pb/><pb/>


text:
“Nenaggule ka me bahani diye te giraanan.<pb/>Ne namatey si Diyunatan diye te me bubungan niyu.<pb/><pb/>


text:
“Amana a miglungku keykew, suled Diyunatan,<pb/>amana ka ne meupiya keddi!<pb/>Indakelan a nikeykew te geyinawa,<pb/>ne subla pad te peggeyinawa te me malitan.<pb/><pb/>


text:
<br/><t>Ka peghari ni Dabid</t><br/>Nataman, mig-inse si Dabid te Magbebaye ne Manama ne migkahi, “Egtakereg e naa diye te sabeka te me siyudad te Huda?”<pb/>Ne migtabak ka Magbebaye, “Uya.”<pb/>Ne mig-inse e man‑e si Dabid, “Hendei lenged?”<pb/>Ne migtabak ka Magbebaye, “Diye te Hibrun.”


text:
Purisu migtakereg e si Dabid duma te daruwa ne duwey rin ne si Ahinuwam ne matig-Hisril wey si Abigil ne impamalu rin ki Nabal ne matig-Karmil.


text:
Ne induma ni Dabid ka me etew rin duma te me pamilya ran wey diyad sikandan nangugpe te me lungsud te Hibrun.


text:
Ne migmangendiye te Hibrun ka me matig-Huda wey mig-itisan dan e te lana ka ulu ni Dabid eyew egkeyimu ne Hari te intiru ne Huda.<pb/>Te impangguhuran dan e si Dabid te iyan miglebeng ki Saul ka me matig-Habis-Gilyad,


text:
migsuhu e si Dabid te egpahuhuren din eyew egpakahiyan ka me matig-Habis, “Egpanalanginan kew te Magbebaye ne Manama tenged te keupiya niyu te ahalen niyu ne si Saul pinaahi te peglebeng kandin.


text:
Ne meupiya perem ne igpapitew te Magbebaye ne Manama ka geyinawa rin ne kene egkabalbalawan wey ka pegkamatinumanen din due te kaniyu. Ne eg-upianan ku sikaniyu tenged te peggimu niyu rue.


text:
Ne kuntee, nekal-nekal kew wey kene kew paliliyas tenged su migpatey e si Saul ne ahalen niyu, wey mig-itisan ad te me matig-Huda te lana isip Hari dan.”<pb/>


text:
<br/><t>Ka pegpeehetey te pamilya ni Dabid wey ni Saul</t><br/>Te seeye ne timpu, si Abnir ne anak ni Nir ne pangulu te me sundalu ni Saul, miggendiye te Mahanaim duma te anak ni Saul ne si Isbusit.


text:
Ne inggimu rin ne Hari si Isbusit diye te inged ne Gilyad, Ashuri, Hisril, Ipraim, Binhamin, wey diye te intiru ne Israil.


text:
Hep‑at ne pulu (40) ne leg‑un ka idad ni Isbusit te migbunsud sikandin ka mighari te Israil. Ne mighari sikandin te daruwa ne leg‑un.<pb/>Piru si Dabid ded ka in-iila ne Hari te me matig-Huda.


text:
Ne mighari si Dabid diye te Huda te pitu ne leg‑un wey hen‑em ne bulan, te timpu ne diye sikandin mig-ugpe te Hibrun.<pb/>


text:
Ne insinug-ung sikandan ni Huwab ne anak ni Siruya wey te me etew ni Dabid diye te inlungag ne limuranan te weyig diye te Gibyun, wey migpatalipahey sikandan ka naminnuu diye te ilis te lungag.


text:
Ne migkahiyan ni Abnir si Huwab, “Egpeg-eheten ta ka me sundalu ta kayi te tangkaan ta.”<pb/>Ne migtabak si Huwab, “Ne uya!”<pb/>


text:
Ne migmanasindeg e ka sapulu wey daruwa te me sundalu ni Isbusit ne me kabuhalan ni Binhamin wey ka sapulu wey daruwa degma ne me sundalu ni Dabid.


text:
Ne migpahen-geney ka tagse sabeka te bulbul ran wey migparugsuey e sikandan, sikan naa ka nenekeg-unung sikandan langun. Purisu migngaranan e ka seeye ne inged te Hilkat-Hasurim.<n>Hilkat Hasurim: Iyan igpasabut kayi ka inged te me kampilan.</n> Ka sika ne inged diye te Gibyun.<pb/>


text:
Ne mangune-kune ka gira te seeye ne aldew, wey natalu te me etew ni Dabid si Abnir wey ka me matig-Israil.


text:
Ne diye langun ka tatelu ne anak ni Siruya ne ensi Huwab, Abisay, wey si Asahil duma te sundalu ni Dabid. Si Asahil amana ne iiyali ne egpallahuy iling te usa,


text:
Ne miglilingey si Abnir wey mig-inse, “Sikeykew sika Asahil?”<pb/>Ne migtabak si Asahil, “Uya, sikeddiey.”<pb/>


text:
Ne migkahi si Abnir, “Suwey kad e wey dakep kad e te sabeka te me sundalu wey kua nu ka me panganiban din.” Piru ware migpeeneng-eneng si Asahil ka eglupug kandin.


text:
Ne migkahiyan e man‑e ni Abnir si Asahil, “Peen-enengi ad iya nikeykew te eglupug su eyew kena a egkapehes ne eggimatey keykew! Egmenuwen ku naan de iya te eg-atubang ka suled nu ne si Huwab?”


text:
Piru ware migpeeneng-eneng si Asahil ka miglupug kandin, sikan naa ka insundang e ni Abnir te subeng te deldeg din si Asahil wey mig-abas seini diye te peka rin. Napeled sikandin wey namatey e. Ne egsanggel diye te namatayan ni Asahil ka me etew ne egpakabaye dutu.<pb/>


text:
Piru inlupug mule enni Huwab wey ni Abisay si Abnir. Te eglineb e ka aldew, nekeume e sikandan diye te bubungan te Ama ne lenged te Giya, ne diye te dalan peendiye te disirtu diye te Gibyun.


text:
Ne miglibulung ka me sundalu ne kabuhalan ni Binhamin diye te keinniyuhan ni Abnir diye te puntul te bubungan wey migpangandam eyew te pegpakiggira.


text:
Ne mig-inse si Abnir ki Huwab ne migpanguleyi, “Egpahiggireey ki naan en iya te ware egtamanan? Ware ke buwa nakasuman-suman te susumpiti ka egpangkusan kayi? Ken‑u nu naan pad egsapari ka me etew nu ne egpanlupug te me suled dan?”<pb/>


text:
Ne migtabak si Huwab, “Igpahunlibet ku te manekal ne Manama, ne emun ke ware nu lalaha sika, egparahasdahasan kew iya perem te eglupug te me etew ku taman te egkapawe.”


text:
Purisu imparahing e ni Huwab ka trumpita wey migpeeneng-eneng e ka langun ne miglupug te me matig-Israil, wey nasanggel e ka gira.<pb/>


text:
Ne miggipanew si Abnir duma te me sundalu rin te napawaan peendiye te Araba. Ne miglapas sikandan te Weyig ne Hurdan wey migpabulus ka miggipanew ne diye migbaye te inged ne Bitrun taman te nekeuma sikandan diye te Mahanaim.<pb/>


text:
Te migpeeneng-eneng e si Huwab ka egpanlupug ki Abnir, impalibulung din e ka me etew rin. Ne nanengnengan din ne due sapulu wey siyam (19) ne etew ni Dabid ne migpatey; ware pad labet ni Asahil.


text:
Piru nekeyimatey ka me etew ni Dabid te tatelu ne gatus wey hen‑em ne pulu (360) ne me sundalu ne kabuhalan ni Binhamin ne sakup ni Abnir.


text:
Ne in-angey ran e ka lawa ni Asahil wey inlebeng dan e diye te inlebengan te amey rin diye te Bitlihim. Ne nangipanew e si Huwab wey ka me etew rin te intiru ne marusilem, wey nekeuma sikandan diye te Hibrun te egsile e ka aldew.<pb/>


text:
Seeye ka bunsuranan te naluhey ne pegpeehetey te miglapig te pamilya ni Saul wey te miglapig ki Dabid. Ne nanasnasian ne migmasalig ka me etew ne miglapig ki Dabid piru nahan-ganaran mule migdeisek ka me etew ne eglapig ki Saul.<pb/>


text:
<br/><t>Ka me anak ne lukes ni Dabid</t><br/>Seini ka me anak ni Dabid ne lukes ne neetew diye te Hibrun: si Amnun ka kinakakayan ne anak din ki Ahinuwam ne matig-Hisril,


text:
si Kiliyab ka igkarangeb ne lukes ne anak din ki Abigil ne balu ni Nabal ne matig-Karmil, si Absalum ka igkatelu ne lukes ne anak din ki Maaka ne anak te Hari te Gisur ne si Talmai,


text:
si Aduniyas ka igkeep‑at ne lukes ne anak din ki Hagit, si Sipatiyas ka igkalimma ne lukes ne anak din ki Abital,


text:
wey si Itrim ka igkeen‑em ne lukes ne anak din ki Igla. Sika ka me anak ni Dabid ne neetew diye te Hibrun.<pb/>


text:
<br/><t>Ka pegpasakup ni Abnir ki Dabid</t><br/>Te sasangan pad ne egpeehetey ka miglapig ki Saul wey ka miglapig ki Dabid, migmaresen e ne pangulu si Abnir te kalapihan ni Saul.


text:
Ne due duwey dengan ni Saul ne egngaranan ki Rispa ne anak ni Aya. Ne ingkahiyan ni Isbusit si Abnir, “Mania te ingguliran nu ka duwey te amey ku?”


text:
Ne migtabak si Abnir ne nabelu-belu, “Migsuman-suman ke bes ne iling a te asu wey miglapig te Huda? Miglapihan ku ka amey nu, ka pamilya rin, wey ka me alukuy rin puun pad dengan taman kuntee wey ware ku sikeykew ibehey ki Dabid. Ne kuntee, egbayungan a nikeykew ne ingguliran ku ka sika ne malitan!


text:
Ke iling ma rue, meupiya pad ke egbulihan ku si Dabid ne egkatuman ka insaad kandin te Magbebaye ne Manama, wey egtamtamanan a perem eglegpari te Manama ke kene ku egbulihan sikandin.


text:
Migsaad ka Manama ne igbehey rin ka migharian te kabuhalan ni Saul diye ki Dabid wey sikandin e ka eghari te Israil wey te Huda ligkat te Dan peendiye te Birsiba.”


text:
Nataman, migsuhu e si Abnir te egpahuhuren diye ki Dabid diye te Hibrun eyew egpakahiyan sikandin, “Sikeykew ka eleg ne eghari te inged te Israil. Egpasabutey ki wey egbulihan ku sikeykew eyew egkasakup nu ka intiru ne Israil.”<pb/>


text:
Ne migkahiyan ni Dabid ka seeye se insuhu ni Abnir, “Meupiya! Egpasabutey key iya piru due sabeka ne ighangyu ku kandin: kene egkaayun ne egpakigkita sikandin keddi ke kene din egkaruma si Mikal ne anak ni Saul.”


text:
Ne impeendiyaan degma ni Dabid te me suluhuanen din si Isbusit ne anak ni Saul eyew egpakahiyan, “Ilibed nu keddi ka asawa ku ne si Mikal su miggimatey a te sabeka ne gatus (100) ne Pilistihanen wey impisang ku ka laplap te me lebut dan isip betad te peg-asawa ku kandin.”


text:
Sikan naa ka impaangey e ni Isbusit si Mikal diye te asawa rin ne anak ni Lais ne egngaranan ki Paltiil.


text:
Ne migsinsinundul re due ka asawa ni Mikal kandin ne migsinsinehew taman te Bahurim. Ne nataman, migkahiyan e sikandin ni Abnir, “Uli kad e.” Purisu mig-uli e sikandin.<pb/>


text:
Te neimpusan e seini, migpakiglalag e si Abnir te me igbuyag te Israil ne miggenendue, “Te miglihad ne timpu, egkeupian kew ne eggimuwen niyu ne Hari si Dabid.


text:
Ne kuntee, himuwa niyud sika. Su migsaaran te Magbebaye ne Manama si Dabid te migkahi, ‘Egluwasen ku puun te me Pilistihanen wey te langun ne kuntere dan ka keet-etawan ku ne iyan ka me kabuhalan ni Israil pinaahi te suluhuanen ku ne si Dabid.’ ”


text:
Ne inlalahan degma ni Abnir ka me kabuhalan ni Binhamin. Ne nataman, miggendiyad e sikandin te Hibrun eyew egpangguhuran din si Dabid te mig-uyun e ka langun ne matig-Israil lagkes ka me kabuhalan ni Binhamin ne egkeyimu sikandin ne Hari dan.<pb/>


text:
Te pegginguma ni Abnir diye te Hibrun duma te daruwa ne pulu (20) ne me etew rin, migpasahakeen e si Dabid para kandan.


text:
Ne migkahiyan ni Abnir si Dabid, “Mahal ne Hari, tuhuti a ne eggendiye te langun ne keet-etawan te Israil. Egbaggeten ku sikandan te pegdawat keykew isip Hari dan wey te peggimu te kasabutan te peg-ikul keykew su eyew egpakamandu kad te intiru ne Israil sumale te igkeupii te pusung nu.” Purisu impeyipanew e ni Dabid si Abnir ne meupiya se pegligkat.<pb/>


text:
<br/><t>Ka peggimatey ki Abnir</t><br/>Nataman, miggingume e diye te Hibrun ka me etew ni Hari Dabid duma ki Huwab puun te pegpakiggira wey masulug ka nanguyan dan ne immangahew ran puun te me kuntere dan. Piru warad e diye si Abnir su impeyipanew e sikandin ni Dabid ne meupiya se pegligkat.


text:
Te peggingume e ni Huwab wey te langun ne sundalu ne migduma kandin, nahuhuran e sikandin te miggendiye te Hari ka anak ni Nir ne si Abnir wey impeyipanew red sikandin te Hari.


text:
Nataman, inggendiyaan e ni Huwab si Dabid wey ingkahiyan, “Mania te inggimu nu ka iling due? Te miggendinid bes iya si Abnir ne mania te nasi nu re iya sikandin peyipanawa? Diye lad iya sikandin su!


text:
Sumsumana nu ne miggendini si Abnir eyew te peglimbung keykew wey te peg-iipat ke hendei ka egbaye-baye, wey te pegnengneng te langun ne eggimuwen nu.”<pb/>


text:
Ne mig-awe e si Huwab puun te tangkaan ni Dabid, wey impalupug din e te me etew si Abnir. Ne diye dan neumeyi si Abnir te belun te Sira wey induma ran e sikandin te eglibed diye te Hibrun, piru ware nakanengneng si Dabid meyitenged kayi.


text:
Te pegginguma ni Abnir diye te Hibrun, indume e sikandin ni Huwab diye te sabeka ne sinabeng diye te gumawan te siyudad<n>Imbalayan ka gumawan dengan te siyudad wey due me sinabeng diye te tagse kakiliran.</n> su egpalalahey kun ubag sikandan se daruwa. Ne insundang e ni Huwab si Abnir diye te getek eyew te pegsuli te kamatayen te suled din ne si Asahil. Ne namatey e si Abnir.


text:
Te ware naluhey, nanengnengan e seeye ni Dabid wey migkahi sikandin, “Kene ne sikeddi wey ka keet-etawan ku ka egkalebut diye te tangkaan te Magbebaye ne Manama tenged te kamatayen te anak ni Nir ne si Abnir.


text:
Eglegparan perem si Huwab duma te kabuhalan din. Meupiya perem ke due kabuhalan din ne kene egkaawaan te dalu ne egnenane,<n>Ka egnenane, iyan igpasabut se dalu te lawa, wey ke lebut naa te lukes ne egnenane wey iyan egpakalindit te sabeka ne etew diye te tangkaan te Manama.</n> wey ke eg-ibungen naa, wey ke egkapungku ne egkeilangan te tuked te peggipanew, wey ke egkapatey pinaahi te kampilan, wey ke egkabitil naa.”


text:
Purisu innimatayan si Abnir te talaari ne si Huwab wey si Abisay tenged su neyimatayan din ka suled dan ne si Asahil te timpu te gira diye te Gibyun.<pb/>


text:
<br/><t>Ka peglebeng ki Abnir</t><br/>Nataman, ingkahiyan ni Dabid si Huwab wey ka langun ne duma rin, “Gisia niyu ka me kumbale niyu wey saluub kew te me saku,<n>Iyan igpasabut kayi ka meitem wey egdehes ne manggad ne inggimu puun te bulbul te kambing ne igsaluub te timpu te peglungku wey ke eg-inniyug naa te sale.</n> wey duma kew te egsabal te minatey ne si Abnir wey gun‑a kew ka eggipanew ne eglungku.” Ne migsinundul si Hari Dabid te seeye se me etew ne migtiang te lungun.


text:
Insabal ran si Abnir diye te Hibrun. Ne migpandalawit si Dabid diye te inlebengan wey migpandalawit degma ka langun ne etew.


text:
Ne mig-ulahing te peglungku ka Hari ne miggenendue,<pb/>“Mania te migpatey si Abnir ne iling te mareet ne etew?<pb/>


text:
Te peggimatey kandin, ware bakua ka me belad din wey me paa rin iling te mareet ne etew.<pb/>Piru in-akalan sikandin wey inggimatayan te mareet ne etew.”<br/>Ne migsinehew e man‑e ka langun ne etew.<pb/>


text:
Ne nangendiye ki Dabid ka langun ne etew eyew eggeraman dan sikandin te egpehes te egpakeen taheed te maaldew pad. Piru migsaad si Dabid ne migkahi, “Egtamtamanan a perem te eglegpad te Manama ke eggeram a te paan wey te minsan nekey te kene pad eglineb ka aldew!”


text:
Ne nanengnengan te langun ne etew seeye se ingkahi ni Dabid wey nakapahale seeye kandan. Ne ingkahale dan iya ka langun ne inggimu te Hari.


text:
Purisu te seeye ne aldew, nanengnengan te langun ne etew wey te langun ne kabuhalan ni Israil ne ware labet ni Dabid te pegkapatey ni Abnir.


text:
Nataman, ingkahiyan ni Dabid ka me upisyal rin, “Ware kew bes nakamaan-maan ne namatey ka sabeka ne mabantug ne pangulu te Israil kuntee ne aldew?


text:
Mahuya a amana kuntee ne aldew, minsan naalam a ne Hari. Kene ku egkapegnel ka me anak ni Siruya su subla re sikandan ne mabbulut para keddi. Egsulian perem sikandan te Magbebaye ne Manama sumale te maddeet ne inggimu ran!”<pb/>


text:
<br/><t>Ka peggimatey ki Isbusit</t><br/>Te pegkarineg ni Isbusit ne anak ni Saul te inggimatayan si Abnir diye te Hibrun, migmahuye e sikandin wey nalliyasan degma ka langun ne matig-Israil.


text:
Ne due daruwa ne etew ni Isbusit ne si Baana wey si Rikab ne migpangulu te pegpanlusud te me kuntere dan. Me anak sikandan ni Rimun ne matig-Biirut ne egpuun te me kabuhalan ni Binhamin. (Seini se Biirut in-ile e ne sakup te Binhamin


text:
tenged su namallahuy ma diye te Gitaim ka tapey ne nangugpe dutu wey diyad e sikandan miglapu taman kuntee.)<pb/>


text:
Ne duen pad man‑e kabuhalan ni Saul ne si Mipibusit ne anak ni Diyunatan angin e ki Isbusit. Lalimme e ne leg‑un si Mipibusit te due guhuren puun te Hisril ne neyimatayan e si Saul wey si Diyunatan. Ne tenged dutu, insapipi e sikandin te malitan ne talaggaat kandin wey migpallahuy e, piru nalekaan ka bate te talaggaat tenged te peg-iyal-iyal rin. Ne seeye ka egpuunan ne napungku ka me paa te bate.<pb/>


text:
Sabeka ne aldew, miggendiye te baley ni Isbusit si Rikab wey si Baana ne me anak ni Rimun ne matig-Biirut. Nekeuma sikandan diye te nekeuntud e ka aldew taheed te miggimhimeley si Isbusit.


text:
Ne in-uyan dan ka ulu ni Isbusit diye ki Dabid diye te Hibrun wey migkahi, “Hari, seini red ka ulu ni Isbusit ne anak ni Saul ne egkuntere keykew wey ka egkeupian ne eggimatey keykew. Ne kuntee ne aldew, migsulian e te Magbebaye ne Manama si Saul wey ka me kabuhalan din tenged te neyimu ran keykew te ahalen ney wey Hari.”<pb/>


text:
Piru intabak ni Dabid ka tahasuled ne ensi Rikab wey Baana, “Egpahunlibet a te manekal ne Magbebaye ne Manama ne iyan migpangabang keddi te langun ne me kalasayan!


text:
Due sabeka ne etew dengan ne migkahi, ‘Migpatey e si Saul,’ wey migsuman-suman sikandin ne meupiya ne guhuren ka impangguhud din keddi. Piru nasi ku re iya sikandin iparakep wey impeyimatayan diye te Siklag. Seeye ka indasag ku kandin te guhuren din.


text:
Ne wey naan pa iya ka mareet ne me etew ne miggimatey te matareng ne etew diye te hibatanan din diye te baley rin. Egsulian ku kuntee sikaniyu tenged te peggimatey niyu kandin eyew egkengaawe kew e kayi te ampew te tane.”


text:
Purisu impeyimatayan e ni Dabid te me sundalu rin si Rikab wey si Baana. Impanempug dan ka me belad dan wey me paa ran, wey imbitin dan e ka me lawa ran diye te ilis te inlungag ne limuranan te weyig diye te Hibrun. Ne ingkuwa ran e ka ulu ni Isbusit wey inlebeng dan e diye te inlebengan ki Abnir diye te Hibrun.<pb/>


text:
<br/><t>Ka pegkeyimu ni Dabid ne Hari te langun ne Israilita</t><br/><br/><t>(1 Kru. 11:1-9; 14:1-7)</t><br/>Ne miggendiye ki Dabid diye te Hibrun ka langun ne tribu te Israil wey migkahi, “Amana key pad iya nikeykew ne karumaan.


text:
Puun pad dengan, te si Saul pad ka Hari ney, sikeykew e ka migpangulu te me Israilita te pegpakiggira. Ne migkahiyan ka te Magbebaye ne Manama, ‘Sikeykew ka egtanggu<n>Te Hibruwanen: talagtanggu te me karniru.</n> te keet-etawan ku ne me Israilita wey egkeyimu ka ne pangulu ran.’ ”


text:
Purisu te seeye ne timpu, miggimu e si Dabid te kasabutan te langun ne me igdatu te Israil diye te tangkaan te Magbebaye ne Manama. Ne in-itisan e te me igbuyag te lana ka ulu ni Dabid isip Hari te Israil.


text:
Tatelu e ne pulu (30) ka idad ni Dabid te timpu ne neyimu sikandin ne Hari te Israil wey mighari sikandin te hep‑at ne pulu (40) ne leg‑un.


text:
Ne mighari sikandin diye te Huda te pitu ne leg‑un wey hen‑em ne bulan te timpu ne diye sikandin mig-ugpe te Hibrun. Nataman, mighari e sikandin diye te Israil wey Huda te tatelu ne pulu wey tatelu (33) ne leg‑un te timpu te diye sikandin mig-ugpe te Hirusalim. Purisu, mighari sikandin te hep‑at ne pulu (40) ne leg‑un langun.<pb/>


text:
<br/><t>Ka pegkaahew ni Dabid te Hirusalim</t><br/>Sabeka ne aldew, miggendiye si Dabid wey ka me etew rin te Hirusalim eyew te peglusud te me kabuhalan ni Hibus ne mig-ugpe diye. Ne migkahiyan si Dabid te me Hibusihanen, “Kene kew iya egpakaseled kayi te Hirusalim. Iyan niyu re eleg se egbalabahan te me butud wey me piang.” Ne kahiyen dan ne kene iya egpakaseled ensi Dabid.


text:
Piru minsan pad due, naahew red enni Dabid ka malig‑en ne inged ne iyan ka Hirusalim,<n>Te Hibruwanen: Siyun. Sabeka seini te me ngaran te Hirusalim.</n> ne nataman ingngaranan e te Siyudad ni Dabid.<pb/>


text:
Te sika ne aldew migkahiyan ni Dabid ka me etew rin, “Minsan hentew seeye se eglusud te me Hibusihanen, diye sikandin egbaye te impabayaan te weyig eyew te pegpangimatey te sika se me butud wey me lepu ne me kuntere ku!” Sikan naa ka due lalag ne miggenendue, “Kene egpakaseled ka me butud wey me lepu diye te timplu.”<pb/>


text:
Te naahew e ni Dabid ka malig‑en ne inged te Hirusalim, diyad e sikandin mig-ugpe wey ingngaranan din e seini te Siyudad ni Dabid. Ne impeyiluahan din pad ka siyudad puun te Milu<n>kene amana ne klaru ka igpasabut kayi, piru kahiyen te duma ne “imbunel ne tane” ka igpasabut.</n> peendiye te palasyu.


text:
Ne migsuhu ka Hari te Tiru ne si Hiram te me suluhuanen din peendiye ki Dabid duma te me talagbebaley wey talagperi te me batu. Ne mig-uyan sikandan te me terusu ne kayu ne sidar eyew eggimuwan si Dabid te palasyu.


text:
Ne nanengnengan ni Dabid ne ka Magbebaye ne Manama ka miggimu kandin ne Hari te Israil wey ka amana migpanalangin te migharian din para te keupianan te keet-etawan din ne me matig-Israil.<pb/>


text:
Te nakaalin e si Dabid diye te Hirusalim puun te Hibrun, migduruwey pad sikandin wey migpangasawa pad te masalig ne me malitan ne matig-Hirusalim. Ne migmasalig pad ka me lukes wey me malitan ne me anak din.


text:
Seini ka me ngaran te me lukes ne anak din ne neetew diye te Hirusalim: si Samwa, si Subab, si Natan, si Sulumun,


text:
<br/><t>Natalu ni Dabid ka me Pilistihanen</t><br/><br/><t>(1 Kru. 14:8-17)</t><br/>Te pegkanengnengi te me Pilistihanen ne si Dabid ka in-alam ne Hari te Israil, nanakereg e sikandan langun eyew te pegdakep ki Dabid. Piru nanengnengan seeye ni Dabid, sikan naa ka miggendiyad e sikandin te aputanan ne inged.


text:
Purisu mig-inse si Dabid te Magbebaye ne Manama, “Eglusuran ku naa ka me Pilistihanen? Igpareeg nu naa sikandan keddi?”<pb/>Ne migtabak ka Magbebaye ne Manama, “Uya, hipanew kad su igpareeg ku iya sikandan keykew.”<pb/>


text:
Purisu miggendiyad ensi Dabid te Baal-Pirasim wey nareeg dan ka me Pilistihanen diye. Ne migkahi si Dabid, “Imparereetan keddi te Magbebaye ne Manama ka me kuntere ku iling te nabusaye ne weyig.” Sikan naa ka ingngaranan ka sika ne inged te Baal-Pirasim.<n>Te Hibruwanen: Magbebaye ne Manama te Pegkahuhus.</n>


text:
Ne neengkeran e te me Palistihanen ka me diyus-diyus dan diye, wey in-uyan e seeye enni Dabid wey te me etew rin.<pb/>


text:
Ne nataman, nanlibed e man‑e ka me Pilistihanen diye te napu te Ripaim wey migtalagtag e man‑e sikandan diye.


text:
Sikan naa ka mig-inse e man‑e si Dabid te Magbebaye ne Manama. Ne migtabak ka Magbebaye ne miggenendue, “Kene kew baye diye te egkatangkaan dan ka eglusud, ke kene, alingkus kew diye te egkeinniyuhan dan wey diye kew naa pangandam ka eglusud kandan te talipag ne marani te me kayu ne balsamu.


text:
Emun ke egkarineg niyu ka egwekes-wekes diye te uud te me kayu ne balsamu, lusud kew naan e su sika ka ilaan ne miggun‑a a kaniyu te eglusud te me Pilistihanen.”


text:
Purisu inggimu ni Dabid ka insuhu te Magbebaye ne Manama kandin wey impangimatayan dan ka me Pilistihanen puun te Giba taman te Gisir.<pb/>


text:
<br/><t>Ka peg-uyan te Tahuanan te Kasabutan diye te Hirusalim</t><br/><br/><t>(1 Kru. 13:1-14; 15:25–16:6, 43)</t><br/>Ne inlibulung e man‑e ni Dabid ka langun ne mangngateu ne me sundalu te Israil, ne tatelu ne pulu ne libu (30,000) ka kasuluhan.


text:
Ne nangendiye sikandan te Baali ne sakup te Huda eyew te peg-angey te Tahuanan te Kasabutan ne ingngaranan te ngaran te Amana ne Maresen ne Magbebaye. Ka Magbebaye ne Manama diye migpinnuu te taliware te daruwa ne kirubin diye te ampew te Tahuanan te Kasabutan.


text:
Indulan dan te iyam ne kerumata ka Tahuanan puun te baley ni Abinadab ne diye te bubungan. Ne iyan mig-uyan te kerumata ne ingganuy te me baka ka me anak ni Abinadab ne ensi Usa wey Ahiyu.


text:
Ne miggale-gale diye te tangkaan te Magbebaye ne Manama si Dabid duma te langun ne matig-Israil taman te egkeyimu ran pinaahi te me ulahingen, me lira, me alpa, tambur, me kastanyita, wey me putew ne basalan.<pb/>


text:
Te pegginguma ran diye te inged ne diekanan te trigu ni Nakun, inggen-genan ni Usa ka Tahuanan te Kasabutan tenged su nasaligkat ka me baka.


text:
Tenged dutu, nabelu amana ka Magbebaye ne Manama ki Usa, sikan naa ka inggimatayan e sikandin te Manama diye te dangdang te Tahuanan te Kasabutan.


text:
Nabelu si Dabid tenged su indusaan te Magbebaye ne Manama si Usa. Sikan naa ka ingngaranan ka seeye ne inged te Piris-Usa<n>Te Hibruwanen: “Pegdusa ki Usa” ka igpasabut te lalag ne “Piris-Usa”.</n> taman kuntee.


text:
Ne naaldek si Dabid te Magbebaye ne Manama te seeye ne aldew wey migkahi, “Egmenuwen ku naan e te eg-uyan ka Tahuanan te Kasabutan te Magbebaye?”


text:
Purisu kenad egkeupian si Dabid ne eg-uyan te Tahuanan te Kasabutan te Magbebaye ne Manama diye te siyudad din. Sikan naa ka diye din e seini uyana te baley te sabeka ne matig-Gat ne si Ubid-Idum.


text:
Ne diye nakatetahu te baley ni Ubid-Idum ka Tahuanan te Kasabutan te Magbebaye ne Manama te tatelu ne bulan. Ne impanalanginan te Magbebaye ne Manama si Ubid-Idum wey ka tagse sabeka ne diye te baley rin.<pb/>


text:
Nahuhuran si Hari Dabid te impanalanginan te Magbebaye ne Manama ka tagse sabeka diye te baley ni Ubid-Idum wey ka langun ne kandin tenged te Tahuanan te Kasabutan te Manama. Sikan naa ka in-angey e seeye ni Dabid diye te baley ni Ubid-Idum wey in-uyan din e diye te siyudad din te nahale-gale.


text:
Te nakasikal e te hen‑em ne sikal seeye se mig-uyan te Tahuanan te Kasabutan te Magbebaye ne Manama, migpanubad e si Dabid te sabeka ne turu ne baka wey sabeka ne malambeg ne nati ne baka.


text:
Ne migsayew si Dabid migpanaman-taman diye te tangkaan te Magbebaye ne Manama. Migsesaya sikandin te hinabel ne egngaranan te ipud.


text:
Ne migmanguleyi wey migmarahing te me trumpita si Dabid duma te me Israilita te sasangan dan ka eg-uuyan te Tahuanan te Kasabutan te Magbebaye ne Manama.<pb/>


text:
Te igpaseled e ka Tahuanan te Kasabutan te Magbebaye ne Manama diye te Siyudad ni Dabid, migpantew te bintana ka anak ni Saul ne malitan ne si Mikal. Ne nakita rin si Dabid ne mig-um-umbetut wey migsayew diye te tangkaan te Magbebaye ne Manama. Ne puun dutu, inlemetan din e si Dabid diye te diralem din.


text:
Ne impaseled dan e ka Tahuanan te Kasabutan diye te balungbalung ne inggimu ni Dabid para kayi. Ne migpanubad e si Dabid te egtutungen ne igpanubad wey te igpanubad para te keupianan diye te tangkaan te Magbebaye ne Manama.


text:
Te nekeimpus e sikandin ka migpanubad, impanalanginan din e ka me etew pinaahi te ngaran te Amana ne Maresen Magbebaye.


text:
Ne impamehayan din e te paan, te ngalap, wey te egkakeen ne inggimu puun te behas te paras ka langun ne keet-etawan te Israil—me lukes wey me malitan. Ne nataman, nanguli e ka langun ne me etew diye te me ugpaan dan.<pb/>


text:
Te peg-uli ni Dabid eyew te pegpanalangin te pamilya rin, insinug-ung e sikandin ni Mikal ne anak ni Saul te migkahi, “Hari te Israil, amana ka ne mig-ungel-ungel te seini ne aldew! Mekeyilew-hilew ka inggimu nu ne migpalawas diye te tangkaan te me malitan ne suluhuanen te me upisyal nu, iling te etew ne ungel.”<pb/>


text:
Ne migkahi si Dabid, “Inggimu ku seeye diye te tangkaan te Magbebaye ne Manama ne mig-alam keddi labew te amey nu wey te minsan hentew te pamilya rin. In-alam a nikandin ne egmandu te keet-etawan din ne me matig-Israil. Sikan naa ka eggale-gale a diye te tangkaan te Magbebaye ne Manama.


text:
Ne eggimu e pad te subla ne mekeyilew-hilew kayi. Mekeyilew-hilew a te pegtengteng nu<n>Te Hibruwanen: te pegtengteng ku.</n> piru intahud a te seeye se me malitan ne egkahiyen nu.”<pb/>


text:
<br/><t>Ka lalag te Magbebaye ki Dabid</t><br/><br/><t>(1 Kru. 17:1-15)</t><br/>Ne diyad e mig-ugpe si Dabid te palasyu rin wey warad sikandin palusuri te Magbebaye ne Manama te langun ne egkuntere kandin te minsan hendei.


text:
Ne migkahiyan ni Dabid ka prupita ne si Natan, “Kayi ad kuntee mig-ugpe te palasyu ne inggimu puun te kayu ne sidar, piru diye de mule nakatahu ka Tahuanan te Kasabutan te Manama te balungbalung.”<pb/>


text:
Ne migtabak si Natan te Hari, “Himuwa nu ka minsan nekey ne due te suman-suman nu ne igkeupii nu ne eggimuwen su migduma keykew ka Magbebaye ne Manama.”


text:
“Hendiyei nu ka suluhuanen ku ne si Dabid wey kahii nu te seini ka ingkahi ku, ‘Kene ne sikeykew ka egpasasindeg te baley ne eg-ugpaan ku.


text:
Ware e pad nekeugpe te baley bunsud te timpu ne impalihawang ku ka me matig-Israil puun te Ihiptu taman kuntee. Miggalin-halin a te inged wey balungbalung de ka in-ugpaan ku.


text:
Te peggalin-halin ku minsan hendei duma te langun ne me matig-Israil, wara a migkahi te me pangulu ran ne impabantey ku te keet-etawan ku te mania te kena a nikaniyu eggimuwan te baley ne puun te kayu ne sidar?’<pb/>


text:
“Purisu kahii nu ka suluhuanen ku ne si Dabid te migkahi a se Amana ne Maresen ne Magbebaye, ‘Talagtameng ka dengan te karniru diye te patabtabanan piru in-alam ku sikeykew ne egkeyimu ne pangulu te keet-etawan ku ne me matig-Israil.


text:
Ne indumaan ku sikeykew minsan hendei ka migpabaye wey intalu ku ka langun ne me kuntere nu ne egkabayaan nu. Ne kuntee, eggimuwen ku sikeykew ne mabantug iling te mabantug ne me etew te kalibutan.


text:
Egteilan ku te inged ka keet-etawan ku ne matig-Israil wey igpeugpe ku sikandan diye eyew duen e tane dan mismu, wey kenad e sikandan egkahewhew. Ne kenad e egpakareeg-deeg kandan ka me maddeet ne etew iling te inggimu ran dengan


text:
bunsud pad te mig-alam a te me pangulu eyew egmandu te keet-etawan ku ne me matig-Israil. Ne kene kud e sikaniyu egpalusuran te langun ne egkuntere kaniyu. Sikeddi se Magbebaye ne Manama, egnangen keykew ne due egkeyimu ne Hari puun te kabuhalan nu.


text:
Ke egpatey kad e wey iglebeng e diye te inlebengan te kabuybuyahan nu, eggimuwen ku ne Hari ka sabeka te anak nu ne me lukes wey eggimuwen ku ne maresen ka migharian din.


text:
Sikandin ka eggimu te baley para keddi wey iyan ku iya egpaharien ka me kabuhalan din te ware egtamanan.


text:
Egkeyimu ad ne amey rin, wey egkeyimu e sikandin ne anak ku. Ne egdisiplineen ku sikandin ke egkaseyyup, iling te pegdisiplina te sabeka ne etew te anak din.


text:
Piru kene ku eg-aween ka geyinawa ku ne kene egkabalbalawan kandin, kene ne iling te inggimu ku ki Saul ne impasubalan ku keykew.


text:
<br/><t>Ka peg-ampu ni Dabid</t><br/><br/><t>(1 Kru. 17:16-27)</t><br/>Ne migseled si Dabid diye te balungbalung ne in-ugpaan te Manama wey migpinnuu ne mig-ampu diye te tangkaan te Magbebaye ne Manama ne miggenendue, “Magbebaye ne Manama, sikeddi wey ka pamilya ku kene ne eleg te meupiya ne immangimu nu para kanami.


text:
Piru deisek pad seini diye te keykew Magbebaye ne Manama su duen pad iya man‑e saad nu ne egpanalanginan nu ka pamilya ku keureme. Iling naa iya due ka ingkalayami nu ne eggimuwen diye te etew?


text:
Na, nekey naan pad ka igpakakahi ku keykew Magbebaye ne Manama, te neilaan ad ma nikeykew se suluhuanen nu?


text:
Tenged te saad nu wey tenged te igkeupii nu, inggimu nu seini se subla ne meupiya ne me himu eyew igpataha nu keddi te suluhuanen nu.


text:
Maresen ka, Magbebaye ne Manama! Ware egpekeiling keykew, wey warad duma ne Manama ne narineg ney ne iling keykew.


text:
Ne ware lein ne keet-etawan kayi te ampew te tane ne egpekeiling te keet-etawan nu ne matig-Israil, ka sabeka ne nasud kayi te ampew te tane ne inluwas nu puun te Ihiptu eyew egkeyimu ne keet-etawan nu. Ne nabantug ka tenged te pegluwas nu kandan puun te Ihiptu. Ne migmabantug ka ngaran nu tenged te me kein-inuwan ne inggimu nu te pegdeldel nu te me matig-Kanaan<n>Te Hibruwanen: nasud.</n> lagkes ka me diyus-diyus dan eyew egpakasubal egpekeugpe diye ka keet-etawan nu.


text:
Ne inggimu nu ne keet-etawan nu mismu ka Israil te ware egtamanan. Ne sikeykew, Magbebaye ne Manama, neyimu ne Manama ran.<pb/>


text:
“Ne kuntee, Magbebaye ne Manama, himuwa nu te ware egtamanan ka insaad nu keddi te suluhuanen nu wey te pamilya ku


text:
su eyew egmabantug ka te ware egtamanan wey egkahi ka me etew, ‘Ka Amana ne Maresen ne Magbebaye, iyan Manama te Israil!’ Ne egpakapabulus ka pamilya ku te suluhuanen nu diye te tangkaan nu.


text:
He Amana ne Maresen ne Magbebaye ne iyan Manama te Israil, due kabagget ku te peg-ampu keykew meyitenged kayi su impanengneng nu ma keddi te suluhuanen nu ne due layun eghari ne sabeka puun te me kabuhalan ku.<pb/>


text:
“He Magbebaye ne Manama! Malehet ka me lalag nu wey meupiya seini se insaad nu keddiey te suluhuanen nu.


text:
Purisu meupiya perem ke igkahale nu ka pegpanalangin te kabuhalan ku te suluhuanen nu, eyew egpakapabulus seini diye te tangkaan nu te ware egtamanan tenged su insaad nu ma seini, Magbebaye ne Manama. Ka pegpanalangin nu, keupianan te kabuhalan ku te ware egtamanan.”<pb/>


text:
<br/><t>Ka me kapanaluwan ni Dabid</t><br/><br/><t>(1 Kru. 18:1-17)</t><br/>Te peglihad te timpu, natalu ni Dabid ka me Pilistihanen wey nasakup din e sikandan. Ne naahew rin puun kandan ka inged ne Mitig-Ama.<pb/>


text:
Ne natalu rin degma ka me matig-Muwab. Impeyibat din sikandan diye te tane te tatelu ne linya. Ne impangimatayan din ka langun ne naseled te daruwa ne seked, wey ware din pangimatayi ka naseled te igkatelu ne seked. Neuripen ni Dabid ka me matig-Muwab wey migbayad e sikandan te buhis diye te kandin.<pb/>


text:
Natalu degma ni Dabid ka Hari te Suba ne si Hadadisir ne anak ni Rihub. Neyitabu ka seeye ne gira te timpu te egpeendiye si Hadadisir te inged ne marani te Weyig ne Iyupratis eyew igpalibed din perem ka pegmandu din diye.


text:
Ne naahew ni Dabid ki Hadadisir ka sabeka ne libu wey pitu ne gatus (1,700) ne migmangudde, wey ka daruwa ne pulu ne libu (20,000) ne me sundalu ne nangipanew re. Ne impanlepuan din ka me kudde ne migganuy te me karwahi piru miggaat sikandin te me kudde ne eleg te sabeka ne gatus (100) ne me karwahi.<pb/>


text:
Te pegginguma te me matig-Sirya ne egpuun te Damasku eyew te pegbulig ki Hadadisir ne Hari te Suba, inggimatayan ni Dabid ka daruwa ne pulu wey daruwa ne libu (22,000) kandan.


text:
Ne migpangampuwan ni Dabid ka inged te me matig-Sirya diye te Damasku, wey nasakup din sikandan wey migbayad e sikandan te buhis diye te kandin. Impepanalu si Dabid te Magbebaye ne Manama minsan hendei sikandin migbaye.


text:
Ne impanguyan e ni Dabid ka me kalasag ne bulawan te me upisyal ni Hadadisir wey in-uyan din e seini diye te Hirusalim.


text:
Ingkuwa degma ni Hari Dabid ka susuluhi ne burunsi puun diye te me lungsud ne Bita wey Birutay ne nasakup ni Hadadisir.<pb/>


text:
impeendiye din e ka anak din ne si Huram eyew te pegsaye ki Dabid tenged te kapanaluwan te pegpakiggira rin ki Hadadisir. (Si Tuy wey Hadadisir tapey ne talagkuntere.) Ne in-uyanan ni Huram si Dabid te me kasangkapan ne inggimu puun te pelata, bulawan, wey burunsi.


text:
Ne inhalad ni Hari Dabid ka sika ne me kasangkapan diye te Magbebaye ne Manama iling te inggimu rin te seeye se me pelata wey me bulawan puun te langun ne nasud ne natalu rin,


text:
ne iyan ka me nasud te Idum, Muwab, Amun, Pilistiya, wey Amalik. Ne inhalad din degma ka naahew rin puun te anak ni Rihub ne si Hadadisir ne Hari te Suba.<pb/>


text:
Ne migmabantug si Dabid te peg-uli din puun te pegpangimatey te sapulu wey walu ne libu (18,000) ne matig-Sirya diye te napu ne egngaranan te Asin.


text:
Ne impakekampuwan din ka diye te intiru ne inged te Idum wey nasakup din ka langun ne matig-Idum. Impepanalu sikandin te Magbebaye ne Manama minsan hendei sikandin migbaye.<pb/>


text:
Ne mighari si Dabid te intiru ne Israil wey meupiya ka inggimu rin wey eleg ka peggukum din te langun ne keet-etawan din.


text:
Ne si Huwab ne anak ni Siruya ka pangulu te me sundalu rin, wey iyan talagsulat te egkengeyitabu si Hihusapat ne anak ni Ahilud.


text:
Ne iyan me talagpanubad si Saduk ne anak ni Ahilud wey si Abimilik ne anak ni Abiyatar. Ne si Sarayas ka sikritari.


text:
Si Binayas ne anak ni Huyada ka pangulu te me Kiritihanen wey me Pilitihanen ne me talagbantey ki Dabid. Ne iyan me talagtambag<n>Te Hibruwanen: me talagpanubad.</n> ka me lukes ne me anak ni Dabid.<pb/>


text:
<br/><t>Ka keupiya ni Dabid ki Mipibusit</t><br/>Sabeka ne aldew, mig-inse si Dabid, “Duen naan pad nasame te pamilya ni Saul? Ke duen pad, eg-upianan ku sikandin tenged ki Diyunatan.”<pb/>


text:
Ne due dengan suluhuanen te pamilya ni Saul ne egngaranan ki Siba. Ne due nakanangen kandin ne egpeendiyeen sikandin ni Dabid. Te pegginguma ni Siba diye, mig-insaan e sikandin ni Dabid, “Sikeykew si Siba?”<pb/>Ne migtabak sikandin, “Uya, sikeddi iya seini ahalen.”<pb/>


text:
Ne mig-inse ka Hari, “Duen naan pad nasame te pamilya ni Saul? Ke duen pad, eg-upianan ku sikandin tenged te insaad ku te Manama ne eggimuwen ku.”<pb/>Ne migtabak sikandin, “Uya, duen pad sabeka te me anak ni Diyunatan ne nasame. Napungku ka daruwa ne me paa rin.”<pb/>


text:
Ne mig-inse e man‑e ka Hari, “Hendei sikandin?”<pb/>Ne migtabak si Siba, “Diye sikandin te siyudad te Lu-Dibar diye te baley ni Makir ne anak ni Amiyil.”


text:
Ka ngaran te anak ni Diyunatan, si Mipibusit ne apu ni Saul. Te pegginguma rin diye ki Dabid, mig-usengul e sikandin eyew te pegtahud kandin. Ne mig-inse si Dabid, “Sikeykew si Mipibusit?”<pb/>Ne migtabak sikandin, “Uya, sikeddi iya seini ahalen.”<pb/>


text:
Migkahiyan sikandin ni Dabid, “Kene ka kaaldek, su eg-upianan ku sikeykew tenged te amey nu ne si Diyunatan. Ig-uli ku keykew ka langun ne tane te apu nu ne si Saul, wey kayi kad e egkeen layun te baley ku duma keddi.”<pb/>


text:
Ne mig-usengul si Mipibusit ne migkahi, “Iling e re te asu ne napatey ahalen! Mania te igkeyid‑u a nikeykew?”<pb/>


text:
Ne impeumew te Hari ka suluhuanen ni Saul ne si Siba wey ingkahiyan, “Imbehey kud ki Mipibusit ne apu te ahalen nu ka langun ne ki Saul wey te pamilya rin.


text:
Sikeykew wey ka anak nu ne me lukes, wey ka me suluhuanen nu ka egbasuk para kandin wey uyana nu diye te kandin ka eg-uma eyew due egkakeen din. Piru eglagpu key e layun ki Mipibusit ka egkeen kayi te baley ku.” Ne si Siba due sapulu wey lalimma (15) ne anak ne lukes wey daruwa ne pulu (20) ne suluhuanen.<pb/>


text:
Ne migkahiyan ni Siba ka Hari, “Uya ahalen ne Hari, eggimuwen ku ka langun ne insuhu nu keddi.”<pb/>Puun dutu, eglagpu e layun si Mipibusit ki Hari Dabid te egkeen iling te sabeka te me anak te Hari.


text:
Due anak ni Mipibusit ne lukes-lukes ne egngaranan ki Mika. Ne neyimu ne suluhuanen ni Mipibusit ka langun ne mig-ugpe te baley ni Siba.


text:
Ne si Mipibusit ne napungku se paa diyad mig-ugpe te Hirusalim tenged su layun ma sikandin eglagpu ki Hari Dabid te egkeen.<pb/>


text:
<br/><t>Natalu ni Dabid ka me kabuhalan ni Amun wey me matig-Sirya</t><br/><br/><t>(1 Kru. 19:1-19)</t><br/>Nataman, migpatey e ka Hari te me Amunihanen ne si Nahas. Ne iyan migsubal kandin mighari ka anak din ne si Hanun.


text:
Ne migkahi si Dabid, “Eg-upianan ku si Hanun ne anak ni Nahas, iling te peg-upiya te amey rin keddi.” Purisu migsuhu si Dabid te me etew rin eyew pegpanengneng ki Hanun ne miglungku sikandin te pegpatey te amey rin.<pb/>Piru te pegginguma te me etew ni Dabid diye te tane te me Amunihanen,


text:
ingkahiyan e te me upisyal te me Amunihanen si Hanun ne ahalen dan, “Kahiyen nu buwa ne intahud ni Dabid ka amey nu pinaahi te pegsuhu te me suluhuanen din te pegliwang keykew? Kema ke impeendini sikandan ni Dabid eyew te pegnengneng wey peg-iipat meyitenged te seini ne siyudad, ne egkataman, egdereetan dan e seini.”<pb/>


text:
Purisu imparakep ni Hanun ka me etew ni Dabid wey impakahisan din ka katenge te sumpe te tagse sabeka wey impatempuhan din ka mallayat ne me kumbale dan taman te liwaraan. Ne impeuli din e sikandan.


text:
Ne neyilew amana sikandan ne nanguli. Te nahuhuran e si Dabid meyitenged kayi, impasinug-ung din e sikandan wey impakahiyan te diye pad egpeuugpaa te Hiriku taman te egtubu e ka me sumpe dan.<pb/>


text:
Te pegkanengnengi te me Amunihanen ne amana nabelu si Dabid kandan tenged te inggimu ran, migsuul e sikandan te daruwa ne pulu ne libu (20,000) ne sundalu ne matig-Sirya ne diye mig-ugpe te Bit-Rihub wey diye te Suba, wey sabeka ne libu (1,000) ne lukes ne egpuun diye te Hari te Maaka, wey sapulu wey daruwa ne libu (12,000) ne sundalu ne egpuun te Tub.


text:
Te pegkarineg dutu ni Dabid, insuhu din e si Huwab duma te langun ne mabbulut ne me bahani eyew te pegpakiggira.


text:
Ne miglihawang e ka me Amunihanen wey migpangandam e diye te gumawan te siyudad eyew te pegpakiggira. Ne diye mule migpangandam te napu ka me matig-Sirya ne diye mig-ugpe te Suba wey Rihub, wey ka me lukes ne egpuun te Maaka.<pb/>


text:
Te pegpitew ni Huwab te due me kuntere diye te katangkaan din wey diye te peka rin, mig-alam e sikandin te amana egkateu ne me bahani te Israil wey impaandam din sikandan eyew te pegpakiggira te me matig-Sirya.


text:
Ne impepanguluwan din ka duma ne me etew rin ki Abisay ne suled din, wey impaandam din e sikandan eyew te pegpakiggira te me Amunihanen.


text:
Ne ingkahiyan ni Huwab si Abisay, “Bulihi key naa ke egkakita nu ne egkatalu key e te me matig-Sirya. Ne egbulihan ku re degma sikeykew ke egkatalu kew e te me Amunihanen.


text:
Egnekal-nekal ki. Egbulut-bulut ki ne egpakig-ehet para te keet-etawan ta wey te siyudad te Manama ta. Ne iyan e balahad ka Magbebaye ne Manama ne eggimu ke nekey ka meupiya ne insuman-suman din.”<pb/>


text:
Te pegkakita te me kabuhalan ni Amun te namallahuy e ka me matig-Sirya, namallahuy e degma sikandan ka migpariyu ki Abisay wey migseled e sikandan te siyudad dan. Purisu mig-uli e si Huwab puun te pegpakiggira te me Amunihanen wey miggendiyad te Hirusalim.<pb/>


text:
Te nakamaan-maan e ka me matig-Sirya te natalu sikandan te me matig-Israil, miglibulung e man‑e sikandan.


text:
Ne impaangey ni Hadadisir ka duma pad ne me matig-Sirya ne diye nangugpe te kewun‑aan te Weyig ne Iyupratis. Ne nangendiyad sikandan te Hilam duma ki Subak, ka pangulu te me sundalu ni Hadadisir.


text:
Te nahuhuran e si Dabid kayi, inlibulung din e ka langun ne matig-Israil wey miglapas e sikandan te Hurdan, wey miggendiyad te Hilam. Ne migpangandam e degma diye ka me matig-Sirya ne egpakiggira engki Dabid. Ne migpahiggireey e sikandan.


text:
Piru nakapallahuy ka me matig-Sirya wey nakapatey ensi Dabid te pitu ne gatus (700) ne etew ne migmanguntud te me karwahi wey hep‑at ne pulu ne libu (40,000) ne sundalu ne migmangudde. Ne napalian si Subak, ka pangulu te me sundalu wey migpatey sikandin diye.


text:
Te nakamaan-maan e ka langun ne Hari ne sakup ni Hadadisir te natalu e sikandan te me matig-Israil, migpakiggusey e sikandan te me matig-Israil wey migpasakup e kandan. Purisu puun dutu, naaldek e ka me matig-Sirya ne egbulig te me Amunihanen.<pb/>


text:
<br/><t>Ka peg-ahew ni Dabid te asawa ni Uriyas</t><br/>Te tingsubul e te me pinamula te seeye ne leg‑un, te timpu ne egpangipanew ka me Hari eyew te pegpakiggira, impepangayew e ni Dabid si Huwab wey ka me upisyal rin, wey ka langun ne me sundalu te Israil. Ne natalu ran ka me Amunihanen wey inlingutan dan ka Raba. Piru migpalunggehaat de mule si Dabid diye te Hirusalim.<pb/>


text:
Te sabeka ne maapun, mig-enew si Dabid puun te hibatanan din wey miggiphipanew sikandin diye te atep<n>Mapatag ka atep te me baley diye te Israil.</n> te palasyu rin. Ne dutu, due napantew rin ne malitan ne migpamanihus ne tetelesi amana.


text:
Ne migsuhu si Dabid te etew eyew te peg-inse-inse meyitenged te seeye ne malitan. Ne due sabeka ne etew ne migkahi, “Si Batsiba ka ngaran din. Anak sikandin ni Ilyam, wey asawa ni Uriyas ne Hitihanen.”


text:
Ne impaangey ni Dabid si Batsiba. Ne miggendiyad e si Batsiba ki Dabid wey ingguliran e sikandin ni Dabid. (Te seeye ne timpu, sikan pad iya nekeimpus si Batsiba ka migtuman te tagse bulan ne tulumanen te peglinis te eglangeseen.) Te neimpusan e seeye, mig-uli e si Batsiba.<pb/>


text:
Purisu impakahiyan ni Dabid si Huwab, “Ipeendini nu si Uriyas, ka Hitihanen.” Sikan naa ka impeendiyad e ni Huwab si Uriyas ki Dabid.


text:
Te pegginguma ni Uriyas, in-insaan e sikandin ni Dabid, “Na, menua si Huwab wey ka me sundalu, wey nekey e ka natamanan te pegpakiggira niyu?”


text:
Ne ingkahiyan ni Dabid si Uriyas, “Uli ka diye te kaniyu, wey himeley ka.”<n>Te Hibruwanen: lu‑lui nu ka me paa nu.</n> Ne mig-awe e si Uriyas diye te palasyu te Hari wey impasinundulan sikandin te dasag puun te Hari.


text:
Piru ware mig-uli si Uriyas diye te baley rin. Diye nasi sikandin miglipereng te gumawan te palasyu duma te me talagbantey te palasyu te Hari.


text:
Te nahuhuran dan e si Dabid te ware mig-uli si Uriyas diye te kandan, impeumew rin e si Uriyas wey in-insaan, “Mania te ware ka mig-uli diye te baley niyu te naluhey kad ma ka ware diye te kaniyu?”<pb/>


text:
Ne migtabak si Uriyas ki Dabid, “Diye kuntee te me kampu ne diye te kanapnapuan ka Tahuanan te Kasabutan wey ka me sundalu te Israil wey Huda. Ne diye iya degma ka pangulu ney ne si Huwab duma te me upisyal rin. Na, eggendiye e bes naa mule te baley ku eyew egkeen, eg-inum, wey eggulid te asawa ku? Mengeyibet te umul nu, kene ku iya sika eggimuwen.”<pb/>


text:
Ne ingkahiyan ni Dabid si Uriyas, “Kayi ke naan pa uugpe kuntee ne aldew, wey kaaselem kud sikeykew igpalibed diye te giraanan.” Purisu migpalunggehaat pad si Uriyas diye te Hirusalim te seeye ne aldew. Te seup ne aldew,


text:
ingginggat e ni Dabid si Uriyas te egkeen wey eg-inum duma kandin, wey impewubuhan sikandin ni Dabid. Piru te pegkamarusilem, ware ded man‑e sikandin mig-uli wey diye ded man‑e sikandin miglipereng te gumawan te palasyu duma te me talagbantey te gumawan te palasyu.<pb/>


text:
Seini ka tahu te sulat, “Ipewun‑a nu si Uriyas diye te due masumpit ne egpahiggireey. Ne isues kew naan e puun kandin eyew egkasuhat sikandin wey egkapatey.”


text:
Purisu taheed te inlingutan e enni Huwab ka siyudad te Raba, diye din e mule iparapit si Uriyas te due mabbulut ne me sundalu ne me kuntere.


text:
Ne migmanlihawang ka me sundalu te siyudad ka egpakiggira engki Huwab. Ne due pila-pila te me sundalu ni Dabid ne migpatey, wey nakalagkes si Uriyas ne Hitihanen.<pb/>


text:
ne emun ke egkabelu sikandin wey eg-insaan ka, ‘Mania te amana kew migparani te siyudad ka egpakiggira? Ware kew bes nakataha te egkaayunan kew nikandan te egpane puun te matikang wey makepal ne alad ne batu te siyudad?


text:
Nalingew kew bes ke nekey ne paahi ne namatey si Abimilik ne anak ni Hirubisit diye te Tibis? In-uluhan sikandin te malitan te batu ne galingan puun diye te dibabew te alad te siyudad wey namatey sikandin. Mania iya te amana kew migparani te alad te siyudad?’ Ne tabaka nu naa sikandin, ‘Namatey degma ka suluhuanen nu ne si Uriyas ne Hitihanen.’ ”<pb/>


text:
Ne miggipanew e seeye se insuhu. Te pegginguma rin, ingguhuran din e si Dabid te langun ne impanaha ni Huwab kandin.


text:
Ne ingkahiyan din si Dabid, “Subla re ne malig‑en ka kuntere para kanami. Inlusuran key nikandan diye te napu piru nenakapallahuy sikandan palibed diye te gumawan te siyudad dan.


text:
Ne impamane key te me talagpane ne diye te alad te siyudad wey due pila-pila kanami ne namatey. Ne namatey degma si Uriyas, ka Hitihanen.”<pb/>


text:
Ne ingkahiyan ni Dabid seeye se insuhu, “Kahii nu si Huwab, ‘Kene ka kalaggew te neyitabu su kene iya egkanengnengan ke hentew ka egpatey te gira. Pakannekali niyu te eglusud ka siyudad taman te egkasubalan niyud seini.’ Ne baggeta nu naa si Huwab.”<pb/>


text:
Te nataman e ka peglungku din, impaangey e sikandin ni Dabid wey impeendiyad te palasyu rin. Ne in-asawa e sikandin ni Dabid, wey nakaanak sikandin te lukes. Piru ware ikeupii te Magbebaye ne Manama ka inggimu ni Dabid.<pb/>


text:
<br/><t>Ka pegsapad ni Natan ki Dabid</t><br/>Ne impeendiye te Magbebaye ne Manama si prupita Natan ki Dabid. Te pegginguma rin diye ki Dabid, ingguhuran din e sikandin, “Due daruwa ne etew diye te sabeka ne siyudad. Meyaman ka sabeka wey egkaayu-ayu ka dangeb.


text:
piru ka egkaayu-ayu ne etew sabsabeka re mule ka ayam din ne beyan ne karniru ne nabeli rin. Ne intanggu rin ka karniru wey migtulin diye te baley rin duma kandin wey te me anak din. Ne iyan din de igpakeen-keen ka pegkeen din wey diye din de egpein-inuma te inumanan din, wey egsapsapipiyen din seini. Ne egpekeiling seini te malitan ne anak din.


text:
Ne due mahaliyug te meyaman ne migginguma, piru kene sikandin egkeupian ne egkuwa te sabeka te me karniru rin wey ke baka naa eyew igpakeen te seeye se mahaliyug din. Piru nasi din iyan kua ka karniru te egkaayu-ayu ne etew. Ne impahilang din seini eyew igpakeen din te mahaliyug din.”<pb/>


text:
Ne nabelu-belu amana si Dabid te seeye se meyaman ne etew wey ingkahiyan din si Natan, “Egpahunlibet a te manekal ne Magbebaye ne Manama, ne eleg ne egpatey ka etew ne miggimu due.


text:
Keilangan ne egliwanan din te hep‑at ne karniru ka karniru ne ingkuwa rin tenged te inggimu rin wey tenged su ware keyid‑u rin.”<pb/>


text:
Ne ingkahiyan ni Natan si Dabid, “Sikeykew ka sika ne etew. Ne seini ka inlalag te Magbebaye ne Manama, ka Manama te Israil, ‘In-alam ku sikeykew ne Hari te Israil wey inluwas ku sikeykew puun ki Saul.


text:
Imbehey ku keykew ka migharian te ahalen nu wey ka me asawa rin. Inggimu ku sikeykew ne Hari te Israil wey te Huda. Ke deisek pad seini diye te keykew, egtimulan ku pad seini.


text:
Mania te ware nu linglingaa ka inlalag ku te Magbebaye ne Manama wey iyan nu inggimu ka mareet kayi te tangkaan ku? Impeyimatayan nu si Uriyas ne Hitihanen te Amunihanen wey in-ahew nu ka asawa rin.


text:
Purisu puun kuntee, layun e egmeeg-ehetey wey egpeyimhimatayey ka pamilya nu tenged su indali-dian a nikeykew wey in-ahew nu ka asawa ni Uriyas ne Hitihanen.’


text:
Ne migkahi pad man‑e ka Magbebaye ne Manama, ‘Due sakup te pamilya nu ne egsamuk keykew. Te mata-mata nu mismu, egkuen ku ka me asawa nu wey igbehey ku diye te senge-etew. Ne egguliran din ka me asawa nu wey egkakita-kita te me etew.


text:
Nakasale ka te heles de, piru seini se eggimuwen ku keykew, egkakita te langun ne matig-Israil.’ ”<pb/>


text:
Ne migkahiyan ni Dabid si Natan, “Nakasala a te Magbebaye ne Manama.” Ne ingkahiyan ni Natan si Dabid, “Impasaylu e te Magbebaye ka sale nu wey kene kad egpatey.


text:
Piru tenged su ka inggimu nu iyan egpuunan ne nalemetan ka Magbebaye te me kuntere din, egkapatey ka anak nu ne lukes.”


text:
Ne mig-uli e si Natan.<br/><t>Ka pegpatey te anak ni Dabid</t><br/><pb/>Ne impareralu e te Magbebaye ne Manama te mangune-kune ka bate ne anak ni Dabid ki Batsiba ne balu ni Uriyas.


text:
Purisu migpeyid‑u-hid‑u si Dabid te Manama para te bate. Ne migpuasa sikandin wey miggipanew, wey diye sikandin miggibat te tane te tagse marusilem.


text:
Ne migparani kandin ka me upisyal te baley rin eyew egpeenawen sikandin piru migkene-kene sikandin wey ware migkeen duma kandan.


text:
Te igkapitu ne aldew, namatey e ka bate. Naaldek ka me suluhuanen ni Dabid ne egnangen kandin te napatey e ka bate su migkahi ma sikandan, “Te neuyag pad ka bate, migpakiglalag ki kandin piru ware ki nikandin pammineha. Purisu egmenuwen te naa te egnangen te migpatey e ka bate? Kema ke egdereetan din ka lawa rin.”<pb/>


text:
Piru te pegkakita ni Dabid te migmana-naasey ka me suluhuanen din, nasabut din ne namatey e ka bate. Ne mig-inse si Dabid te me suluhuanen din, “Migpatey e ka bate?”<pb/>Ne migtabak sikandan, “Uya, migpatey e sikandin.”<pb/>


text:
Ne mig-enew si Dabid puun te tane wey migpamanihus e sikandin, migpamaluhu te lana, wey mig-ilis. Ne miggendiyad sikandin te balungbalung te Magbebaye ne Manama wey migsimba sikandin diye. Te neimpusan e seeye, mig-uli e sikandin, wey migbuyu e te egkakeen. Ne insesendaran e sikandin, wey migkeen e sikandin.<pb/>


text:
Ne mig-insaan sikandin te me suluhuanen din, “Mania te iling due ka inggimu nu? Migpuasa ka wey migsinehew te neuyag pad ka bate piru te migpatey e ka bate, mig-enew kad wey migkeen!”<pb/>


text:
Ne migtabak sikandin, “Taheed te neuyag pad ka bate, migpuasa a wey migsinehew su nakasuman-suman a ne kema ke egkeyid‑u red ka Magbebaye ne Manama keddi wey kene din igtuhut ne egpatey ka bate.


text:
Piru kuntee te migpatey e ka bate, mania te egpuase e pad? Egkeuyag ku naan pad sikandin? Egpakasundul a kandin keureme piru kenad iya sikandin egpakalibed keddi.”<pb/>


text:
<br/><t>Ka pegkeetew ni Sulumun</t><br/>Inliwang ni Dabid si Batsiba ne asawa rin wey migguliran din sikandin. Ne mig-anak si Batsiba te lukes ne ingngaranan ni Dabid ki Sulumun. Ne inggeyinawaan te Magbebaye ne Manama si Sulumun.


text:
Ne migpeuyan ka Magbebaye te lalag pinaahi ki Natan, ka prupita, ne egpangaranan ka bate ki Hididiya<n>Te Hibruwanen: “Inggeyinawaan te Magbebaye ne Manama” ka igpasabut te lalag ne “Hididiya.”</n> su inggeyinawaan sikandin te Magbebaye ne Manama.<pb/>


text:
<br/><t>Naahew ni Dabid ka Raba</t><br/><br/><t>(1 Kru. 20:1-3)</t><br/>Ne migpakiggira si Huwab diye te Raba, ka siyudad te me Amunihanen wey naahew rin ka siyudad ne in-ugpaan te Hari.


text:
Ne migsuhu si Huwab te me etew wey impakahiyan din si Dabid, “Migpakiggira a kayi te Raba wey naahew ku ka sebseb ne egsaksakuhan dan te weyig.


text:
Purisu libulunga nu kuntee ka nahaat ne me etew wey lusuri niyu ka siyudad wey ahawa niyu seini. Su ke kene, sikeddiey e ka eg-ahew te siyudad wey egngaranan ku seini te ngaran ku.”


text:
Purisu inlibulung e ni Dabid ka nasame ne me etew wey miggendiyad te Raba. Ne migpakiggira sikandan diye wey naahew ran seini.


text:
Ingkuwa ni Dabid ka bulawan ne kuruna puun te ulu te Hari te me Amunihanen<n>Ka duma ne me sinulat migkahi te puun te ulu te diyus-diyus ne si Milkum ka kuruna.</n> wey ingkukuruna rin e seini. Ne me tatelu ne pulu wey lalimma (35) ne kilu ka kabehat, wey due me mahal ne batu kayi. Ne masulug ka kasangkapan ne nakuwa ni Dabid te seeye ne siyudad.


text:
Ne impandakep din e ka me etew te seeye ne siyudad wey inggimu rin sikandan ne talaggabas, talagpiku, wey talagpangguley wey impepangimu rin degma sikandan te tisa. Ne iling ded ka inggimu rin te seeye se me etew diye te langun ne bariyu te me Amunihanen. Ne nanguli e ensi Dabid wey ka langun ne etew diye te Hirusalim.<pb/>


text:
<br/><t>Ka pegleheng ni Amnun ki Tamar</t><br/>Ne due mateles ne malitan ne anak ni Dabid ne egngaranan ki Tamar ne atebey ni Absalum. Ne due man‑e lukes ne anak ni Dabid te duwey rin ne egngaranan ki Amnun ne naalihan ki Tamar.


text:
Piru kene din egkeyimu ka igkeupii rin diye ki Tamar tenged su mengebay mem pad sikandin. Ne tenged kayi, nabaybayaran e sikandin su ware egkeyimu rin taman te migderalu rin e.


text:
Ne due alukuy ni Amnun ne egngaranan ki Hunadab ne anak ni Simiyas ne suled ni Dabid ne lukes. Ne subla ne utekan si Hunadab.


text:
Ne mig-insaan din si Amnun, “Mania te egkitkiteen ku sikeykew se anak te Hari ne eglungku te tagse maselem? Ne kun pangguhuri a te prublima nu?”<pb/>Ne migtabak si Amnun, “Naalihan a ki Tamar ne atebey te suled ku ne si Absalum.”<pb/>


text:
Ne ingkahiyan sikandin ni Hunadab, “Hibat-hibat ka wey pareralu ka. Ne emun ke egleuy ka amey nu keykew, kahii nu sikandin, ‘Peendiniya nu ubag ka atebey ku ne si Tamar wey peuyana nu te egkakeen ne eg-andamen din kayi te tangkaan ku eyew egkakita ku, wey egpasungit a kandin.’ ”


text:
Purisu miggibat si Amnun wey migpareralu sikandin.<pb/>Te pegleuy te Hari kandin, ingkahiyan din sikandin, “Eghangyu a keykew ne peendiniya nu si Tamar ne atebey ku wey peyimuwa nu sikandin te pila-pila ne paan kayi te tangkaan ku su eyew egpasungit a kandin.”<pb/>


text:
Purisu impakahiyan e ni Dabid si Tamar diye te palasyu, “Hendiye ka te baley te maama nu ne si Amnun wey andami nu sikandin te egkakeen.”


text:
Sikan naa ka miggendiyad si Tamar te baley te maama rin ne si Amnun wey neumaan din sikandin ne miggibat-hibat. Ne migkuwa si Tamar te harina wey inluyang din e seini wey inggimu rin e ne paan taheed te egpipitew si Amnun. Ne inggilutu din e seini.


text:
Te nalutu e ka paan, inggeun din e seini puun te kale wey insendad din e ki Amnun piru ware sikandin migkeen. Ne impepalihawang e ni Amnun ka langun ne etew ne diye te tangkaan din. Purisu nanlihawang e ka me etew.


text:
Ne ingkahiyan ni Amnun si Tamar, “Uyana nu kayi te sinabeng ka paan wey sungita a nikeykew.” Ne in-uyan e ni Tamar ka paan diye ki Amnun diye te sinabeng.


text:
Piru te igparani rin e diye ki Amnun ka paan eyew egsungiten sikandin, inleheng e sikandin ni Amnun wey ingkahiyan, “Hendini ka atebey ku, hulid ka keddi.”<pb/>


text:
Ne migtabak si Tamar, “Kena a nikeykew lehenga su kene seini ne eleg ne egkeyitabu kayi te Israil. Kene ka himu te sika ne dereeti ne himu.


text:
Ke eglehengen a nikeykew, kene ku egkaantus ka hilew ku. Ne sikeykew, egkeyimu kad ne sabeka te me lalung ne etew kayi te Israil. Purisu, eghangyuen ku sikeykew ne inangen nu seini te Hari su migpalintutuu a ne kene ka nikandin egbalibaran te peg-asawa keddi.”


text:
Piru ware sikandin pammineha ni Amnun wey neyimu rin iya ka igkeupii rin su manmanekal ma sikandin ki Tamar.<pb/>


text:
Piru te neimpusan e seeye, sahuhune ne igkeepes e amana ni Amnun si Tamar wey migsubla pad ka pegkeepes din du te alig din kandin. Ne ingkahiyan ni Amnun si Tamar, “Awe ka kayi.”<pb/>


text:
Piru migtabak si Tamar, “Kena a nikeykew paawaa kayi su subla pad sika ne mareet du te pegleheng nu keddi.”<pb/>Piru ware sikandin pammineha ni Amnun.


text:
Ne in-umew rin ka suluhuanen din wey ingkahiyan, “Ipalihawang nu seini se malitan wey pagguli nu ka gumawan ke egpakalihawang e sikandin.”


text:
Purisu impalihawang e si Tamar te seeye ne suluhuanen wey impaggulan din e ka gumawan.<pb/>Te seini ne timpu, migsaluub si Tamar te malayat wey mateles ne kumbale. Sika ka igsaluub te ware pad neyilabeti ne mengebay ne me anak te Hari dengan.


text:
Piru inggisi mule ni Tamar ka malayat wey mateles ne kumbale ne insaluub din wey intahuan din te abu ka ulu rin. Ne in-utuk din ka belad din wey miggipanew ne migpanaman migsinehew.


text:
Ne mig-insaan si Tamar te maama rin ne si Absalum, “Inggilabetan ka te maama nu ne si Amnun? Kene nu re seini diralema atebey. Maama nu sikandin, purisu kene nu seini iwangal-wangal.” Ne diyad e mig-ugpe si Tamar te baley ni Absalum ne miglungku wey migmulmulengew.<pb/>


text:
Ne ware inlalag ni Absalum ki Amnun ne meupiya wey ke mareet piru indumutan din si Amnun tenged te pegpeyilew rin te atebey rin ne si Tamar.<pb/>


text:
<br/><t>Ka peggimatey ni Absalum ki Amnun</t><br/>Te peglihad te daruwa ne leg‑un, impaalutan ni Absalum ka me karniru rin diye te Baal-Hasur ne marani te Ipraim. Ingginggat din ka langun ne lukes ne anak te Hari.


text:
Ne miggendiye si Absalum te Hari wey migkahi, “Egpaalutan ku ka me karniru ku wey eghangyuen ku sikeykew wey ka me suluhuanen nu te pegtambung.”<pb/>


text:
Piru migtabak si Dabid, “Kena a egpekeendiye, anak. Kene egkaayun ne egmangendiye ki langun su egkahastuwan ka te dakel.” Piru migpamehes iya perem si Absalum kandin, piru ware iya miggendiye si Dabid. Impanalanginan din de si Absalum.<pb/>


text:
Ne migkahi si Absalum, “Ke kene egkaayun, eghangyuen ku sikeykew ne iparuma nu keddi ka suled ku ne si Amnun.”<pb/>Ne mig-insaan sikandin te Hari, “Mania te egparumeen nu sikandin?”


text:
Ne migpamehes iya si Absalum, sikan naa ka imparume e te Hari si Amnun wey ka langun ne anak din ne me lukes.


text:
Ne impanpanayan ni Absalum ka me suluhuanen din, “Iipata niyu naa si Amnun ke egkewubug e wey ke egsuhu a kaniyu ne eggimatayan sikandin, himatayi niyud iya sikandin. Kene kew kaaldek su sikeddi ka migsuhu kaniyu. Pakannekal wey pakabbulut kew.”


text:
Sikan naa ka inggimu e te me suluhuanen ni Absalum diye ki Amnun ka insuhu kandan. Ne migdagdahew nanguntud te me mula<n>Sabeka seini ne ayam ne anak te lukes ne asnu wey beyan ne kudde.</n> ran ka langun ne me anak te Hari, wey migmalungkesu e.<pb/>


text:
Taheed te diye pad sikandan te dalan peendiye te Hirusalim, due nakahuhud ki Dabid ne in-amin pangimatayi ni Absalum ka me anak din, wey warad iya sabeka kandan ne nasame.


text:
Ne migsasindeg ka Hari wey inggisi din ka kumbale din wey miggibat diye te tane. Inggisi degma te me suluhuanen ne nanasindeg palingut kandin ka me kumbale dan.


text:
Piru migkahi si Hunadab ne anak ni Simyas ne suled ni Dabid ne lukes, “Mahal ne Hari, kene ka suman-suman te impangimatayan ka langun ne me anak nu. Si Amnun de ka inggimatayan su tapey e seini planuwa ni Absalum puun pad te pegleheng ni Amnun ki Tamar.


text:
Purisu kene ka palintutuu te guhuren ne impangimatayan ka langun ne me anak nu. Si Amnun de ka inggimatayan.”<pb/>


text:
Ne migpallahuy e si Absalum.<pb/>Te pegpantew te talagtameng te palasyu, nakakita sikandin te masulug ne me etew ne egginguma ne egpuun te iglineb, wey diye namaye te kakiliran te bubungan. Ne miggendiyad ka talagbantey te Hari wey migkahi, “Due me etew ne nakita ku seeye te dalan te Hurunaim,<n>Te Hibruwanen: seeye te dalan ne egkeinniyuhan din.</n> seeye te kakiliran te bubungan.”


text:
Te nekeimpus e sikandin ka eglalag, nangingume e ka me anak te Hari wey migmanaman-taman sikandan naninehew. Ne migpanaman degma migsinehew ka Hari wey ka langun ne suluhuanen din.<pb/>


text:
Ne migpallahuy si Absalum wey miggendiye ki Talmai ne Hari te Gisur wey anak ni Amihud. Ne miglungku si Dabid te tagse aldew tenged te anak din ne si Amnun.


text:
Piru naalimengawan si Dabid ki Absalum te nataman e ka peglungku din tenged te pegpatey ni Amnun.<pb/>


text:
<br/><t>Ka peg-uli ni Absalum diye te Hirusalim</t><br/>Nasabut ni Huwab ne anak ni Siruya ne naalimengawan e amana ka Hari ki Absalum.


text:
Sikan naa ka migsuhu si Huwab te etew peendiye te Tikuwa eyew te peg-angey te matagseb ne malitan diye. Te pegginguma te malitan, ingkahiyan e sikandin ni Huwab, “Lilibat ka ne miglungku wey isaluub nu ka kumbale te eglungku. Kene ka pamaluhu te lana wey lilibat ka ne naluhey kad ne miglungku te minatey.


text:
Ne hendiye ka te Hari wey ilalag nu kandin seini se ignangen ku keykew.” Ne impanulu e ni Huwab ka malitan ke nekey ka iglalag din te Hari.<pb/>


text:
Te diyad e te tangkaan te Hari ka malitan ne matig-Tikuwa, mig-usengul sikandin diye te tane eyew te pegtahud kandin, wey migkahi, “Bulihi a ubag nikeykew, Hari!”<pb/>


text:
Ne mig-inse ka Hari kandin, “Nekey‑a ka prublima nu?”<pb/>Ne migtabak ka malitan, “Iyam e pad iya nabalu,


text:
wey due daruwa ne anak ku ne me lukes. Migpeehetey sikandan diye te kamet wey ware egpakapegnel kandan. Ne inlampesan te sabeka ka dangeb wey namatey e.


text:
Ne kuntee, ahalen, egkuntereen ad te langun ne me karumaan ku. Migkahi sikandan, ‘Ibehey nu kanami ka miggimatey te suled din su eggimatayan ney degma sikandin. Kene sikandin ne eleg ne egpakakamuney te karatuan te amey rin.’ Te iling kayi ne paahi, eg-awaan a iya nikandan te langun ne nasame kayi te keddi wey egkawe e ka ngaran te iglukes ku kayi te kalibutan.”<pb/>


text:
Ne ingkahiyan te malitan ne matig-Tikuwa ka Hari, “Mahal ne Hari, ke due egsendit keykew tenged te pegbulig nu keddi, sikeddi wey ka pamilya ku ka egpanabak wey kene ne sikeykew.”<pb/>


text:
Migkahi ka Hari, “Ke duen pad egpanlalag keykew te minsan nekey, dumaa nu sikandin kayi te keddi wey kene kud sikandin egtuhutan ne egsamuken ke pad nikandin.”<pb/>


text:
Ne migkahi sikandin, “Mahal ne Hari, saad ka ubag keddi pinaahi te Magbebaye ne Manama ne iyan ka Manama nu, ne kene nu egtuhutan ne duen pad egsuli te anak ku. Egkeupian a ne warad egpakalangesa.”<pb/>Ne migkahi ka Hari, “Igsaad ku te manekal ne Manama ne kene iya egkareetan ka anak nu.”<n>Te Hibruwanen: ware minsan sabeka ne bulbul te anak nu ne lukes ne egkeulug te tane.</n><pb/>


text:
Ne mig-inse ka malitan, “Mahal ne Hari, egkaayun ne eg-inse e pad?”<pb/>Ne migkahi ka Hari, “Ne uya, inse kad iya.”<pb/>


text:
Ne dutu, mig-inse e ka malitan, “Kene bu red ne mareet sika se eggimuwen nu diye te keet-etawan te Manama? Ka inlalag nu keddi migpeila sika ne nakasale ka su ware nu ma peulia kayi ka anak nu ne migpallahuy.


text:
Egpatey ki langun—iling ki te weyig ne in-itis diye te tane ne kenad e egkalimud pad. Minsan ka Manama kene egbugtus te geyinawa te etew, ke kene, nasi sikandin egplanu ne egpekeuli diye te kandin ka etew ne nakapariyu kandin.


text:
Mahal ne Hari, miggendini a eyew te pegpakiglalag keykew meyitenged kayi su naaldek a te me etew. Migpakiglalag a keykew su kema ke egkabennalan ke red te ighangyu ku keykew.


text:
Nakanengneng a ne egpammineg ka keddi, wey igpariyu a nikeykew puun te etew ne egdereet kanami te talaanak eyew egkaawe key te tane ne imbehey te Manama kanami.


text:
Migsuman-suman a degma ne egpakaliwang keddi ka me lalag nu Hari, su egpekeiling ka te panalihan te Manama ne nakanengneng te meupiya wey mareet. Egdumaan ka perem te Magbebaye ne Manama ne iyan ka Manama nu.”<pb/>


text:
Ne ingkahiyan te Hari ka malitan, “Due ig-inse ku keykew wey kene ke naa heeles.”<pb/>Ne migkahi ka malitan, “Ne uya, Mahal ne Hari.”<pb/>


text:
Ne mig-inse e ka Hari, “Si Huwab ka migpanulu keykew kayi te langun?”<pb/>Ne migtabak ka malitan, “Igpahunlibet ku te umul nu Mahal ne Hari, ne ware igpekeeles ne kamalehetan keykew. Uya, si Huwab ka mignangen keddi te eglalahen ku.


text:
Inggimu seini ni Huwab eyew egpekeg-uli e ka meupiya ne geyinawa niyu ki Absalum. Piru due katagseb nu Mahal ne Hari iling te katagseb te panalihan te Manama te pegnengneng te langun ne kayi te tane.”<pb/>


text:
Sikan naa ka impeumew te Hari si Huwab wey ingkahiyan, “Uya, eg-uyun a kayi. Ne hipanew kad wey dumaa nu kayi ka anak ku ne si Absalum.”<pb/>


text:
Mig-usengul si Huwab diye te tane eyew te pegtahud kandin wey migkahi, “Egpanalanginan ka te Manama, Mahal ne Hari! Nakanengneng ad kuntee te ingkahale e red nikeykew su nabennalan ke red te inhangyu ku keykew.”


text:
Piru migkahi ka Hari, “Peulia niyud sikandin diye te baley rin. Kena a egkeupian ne egpakakita kandin kayi te palasyu ku.” Purisu diye mig-ugpe si Absalum te baley rin wey ware migpakigkita te Hari.<pb/>


text:
<br/><t>Ka pegpeuliey ni Absalum wey ni Dabid</t><br/>Te intiru ne Israil, ware lein ne indeyrey amana tenged te kateles din angin e ki Absalum. Mateles sikandin ne egpitawen puun te pulu din peendiye te palapala rin.


text:
Makepal amana ka bulbul rin wey egpaalutan din seini te tagse leg‑un ke malayat e seini wey mabehat e. Ne egtimbangen din ka bulbul rin wey me daruwa ne kilu te timbangan te Hari ka kabehat kayi.


text:
Ne due tatelu ne anak din ne lukes wey sabeka ne malitan ne egngaranan ki Tamar wey amana sikandin ne tetelesi.<pb/>


text:
Ne impaangey ni Absalum si Huwab eyew egpeendiyeen din te Hari piru ware miggendiye si Huwab kandin. Ne impaangey rin e man‑e si Huwab piru ware ded iya man‑e sikandin miggendiye te kandin.


text:
Ne ingkahiyan ni Absalum ka me suluhuanen din, “Hendiyei niyu ka kamet ni Huwab wey silabi niyu ka sibada ne pinamula rin. Diye dapit seini te kamet ku.” Purisu insilaban e te me suluhuanen din ka pinamula ni Huwab.<pb/>


text:
Seeye naa ka miggendiye si Huwab ki Absalum diye te baley rin wey mig-inse, “Mania te insilaban te me suluhuanen nu ka kamet ku?”<pb/>


text:
Ne migtabak si Absalum, “Tenged su ware ka miggendini te impaangey ku sikeykew. Egkeupian a ne eggendiye ka te Hari eyew te peg-inse kandin ke mania te impaangey a nikandin diye te Gisur. Meupiya pad ke migpalunggehaat e re diye. Purisu ipeendiya a nikeykew te Hari. Ke nakasale e ma, ne egkaayun ne eggimatayan a nikandin.”<pb/>


text:
Seeye naa ka miggendiyad si Huwab te Hari eyew ignangen kandin ka ingkahi ni Absalum. Ne impeumew si Absalum te Hari. Purisu miggendiye si Absalum te Hari wey mig-usengul diye te tane diye te tangkaan din. Ne inggarekan sikandin te Hari.<pb/>


text:
<br/><t>Ka peggamba ni Absalum ki Dabid</t><br/>Te neimpusan e seeye, nakakuwa si Absalum te me karwahi wey me kudde, wey lalimma ne pulu (50) ne me suluhuanen ne eggun‑a egpallahuy kandin.


text:
Te seeye ne timpu, imbatasan ni Absalum ne egselem-selem eg-enew wey diye egsesasindeg te ilis te dalan peendiye te gumawan te siyudad. Ke due etew ne eglihad ne due kasu ne igpewusey te Hari, eg-umawen din ka etew wey eg-insaan, “Hendei ka egpuun?” Ne egtabak ka etew, “Diya a egpuun te inged ne in-ugpaan te sabeka te me tribu te Israil.”


text:
Ne egkahiyan sikandin ni Absalum, “Due katarengan nu te kasu nu. Piru ware sabeka ne imbehayan te Hari te katenged ne egdatu-datu keykew.”


text:
Ne egkahi pad iya man‑e si Absalum, “Emun ke egkeyimu e pa iya perem ne talaggusey kayi ne inged, egpakaparani keddi ka tagse sabeka ne due me sumbung wey ke kasu naa, wey egbehayan ku iya sikandan te eleg ne peggukum.”


text:
Ne ke due egparani ki Absalum ne eg-usengul diye te tangkaan din, egtinaween din sikandin wey eggen-genan, wey eggarekan.


text:
Inggimu seini ni Absalum diye te langun ne matig-Israil ne eggendiye te Hari eyew egpewusey. Te ware naluhey, ingkeupii e te me etew si Absalum wey kenad ne si Dabid.<pb/>


text:
Peglihad te hep‑at ne leg‑un, ingkahiyan ni Absalum si Dabid, “Tuhuti a nikeykew ne eggendiye te Hibrun eyew te pegtuman te saad ku te Magbebaye ne Manama.


text:
Taheed te diye e pad te Gisur diye te Aram,<n>Ka Aram, egngaranan ded te Sirya.</n> migsesaad a te Magbebaye ne Manama ne emun ke egpaliberen a nikandin kayi te Hirusalim, egsimba a kandin diye te Hibrun.”<pb/>


text:
Ne ingkahiyan sikandin te Hari, “Na, up-upiya ka te peggipanew nu!” Purisu miggendiyad si Absalum te Hibrun.


text:
Piru miggeles-heles migsuhu si Absalum te me etew peendiye te langun ne tribu te Israil eyew egkahiyan ka me etew, “Te pegkarineg niyu te dahing te trumpita, panguleyi kew naa ne eggenendue, ‘Mighari e si Absalum wey diye sikandin mig-ugpe te Hibrun!’ ”


text:
Ne migduma ki Absalum ka daruwa ne gatus (200) ne etew ne matig-Hirusalim ne impanginggat din piru ware kalintahaan dan te planu ni Absalum.


text:
Ne taheed te migpanubad si Absalum te me mananap ne egtutungen, impaangey rin e si Ahitupil ne talagtambag ki Dabid puun diye te siyudad te Gilu ne ugpaan din. Te ware naluhey, migmasalig e ka me etew ne eglapig ki Absalum. Purisu migmalig‑en pad iya ka planu rin ne eggamba ki Dabid.<pb/>


text:
<br/><t>Ka pegpallahuy ni Dabid</t><br/>Due migginguma ne insuhu ne egpahuhuren ki Dabid, “Diyad e miglapig ki Absalum ka me matig-Israil.”<pb/>


text:
Purisu ingkahiyan ni Dabid ka langun ne upisyal rin ne duma rin diye te Hirusalim, “Kuwa kid. Egpamallahuy ki su ke kene, egkarakep ki iya ni Absalum. Eg-iyal-iyal ki su ke kene, egkasapenan ki wey egpangimatayan ki nikandin, lagkes ka langun ne mahinged kayi te siyudad.”<pb/>


text:
Ne migkahiyan si Dabid te me upisyal rin, “Mahal ne Hari, andam key seini se me suluhuanen nu ne eggimu te minsan nekey ne igpeyimu nu kanami.”


text:
Purisu miggipanew si Dabid duma te intiru ne pamilya rin. Ne inggaat din de ka sapulu te me duwey rin eyew te pegtanggu te palasyu.<pb/>


text:
Ne miggipanew e si Dabid wey ka me etew rin, wey migsanggel sikandan diye te katamanan ne baley te Hirusalim.


text:
Ne impewun‑a ni Dabid ka me upisyal rin lagkes ka me talagbantey kandin ne me Kiritihanen wey me Pilitihanen, wey ka hen‑em ne gatus (600) ne me Gitihanen ne migduma kandin puun te Gat.


text:
Ne ingkahiyan ni Dabid si Itay ne pangulu te me Gitihanen, “Mania te migduma ka degma kanami? Libed kad wey duma ka te iyam ne Hari ne si Absalum su lapu ke re wey mig-engkeran nu ka ugpaan nu.


text:
Gabii ke pad iya migginguma. Kene egkaayun ne egduma kad man‑e kanami kuntee te egkalaag-laag. Ware ku pad nanengnengi ke hendei key egpabaye, purisu, uli kad wey dumaa nu ka me etew nu. Igpapitew te Magbebaye ne Manama ka geyinawa rin ne kene egkabalbalawan wey ka pegkamatinumanen din kaniyu.”<pb/>


text:
Piru intabak ni Itay ka Hari, “Egpahunlibet a te manekal ne Magbebaye ne Manama wey keykew Mahal ne Hari, ne egduma a iya keykew minsan hendei ka egpabulus, minsan kamatayen pad ka egpangkusan.”<pb/>


text:
Ne ingkahiyan ni Dabid si Itay, “Ne uya, ke iling ma rue ne duma kad iya kanami.” Purisu migdume e si Itay wey ka me etew rin duma te me pamilya ran.


text:
Ne migpandalawit ka me etew te Hirusalim taheed te egmanlihad ka me etew ni Dabid. Ne miglihad sikandin duma te langun ne etew rin diye te napu te Kidrun wey migpeendiyad sikandan te disirtu.<pb/>


text:
Ne diye iya degma si Abiyatar wey si Saduk ne me talagpanubad ne migdumaan te langun ne Libita ne migyeyayung te Tahuanan te Kasabutan te Manama. Ne insabuk dan seini diye te tane wey migpanubad<n>Te Hibruwanen: migpatakereg.</n> si Abiyatar taman te nakalihad e ka langun ne etew ne egpuun te siyudad.


text:
Ne migkahiyan ni Dabid si Saduk, “Ilibed niyu red ka Tahuanan te Kasabutan diye te siyudad. Ke igkahale e red te Magbebaye ne Manama, ne igpalibed e red nikandin diye wey egkakita ku red seini, wey ka intahuan kayi.


text:
Piru ke ware sikandin nahale keddi ne sikandin e ka balahad ke nekey ka igkeupii rin ne eggimuwen keddi.”


text:
Ne ingkahiyan pad man‑e ni Dabid si Saduk ne talagpanubad, “Egpakataha ke naa ke nekey ka egkeyitabu?<n>Te Hibruwanen: egpakakita.</n> Libed ka diye te siyudad duma ki Abiyatar wey te anak nu ne si Ahimaas, wey te anak ni Abiyatar ne si Diyunatan. Ne kene kew naa gulub-gulub.


text:
Egtetahad a diye te weyig ne lapasanan peendiye te disirtu taman te egpakarawat a te guhuren ne egpuun kaniyu.”


text:
Purisu in-uyan e ni Saduk wey ni Abiyatar ka Tahuanan te Kasabutan te miglibed diye te Hirusalim wey migpalunggehaat e sikandan diye.<pb/>


text:
Ne migtakereg si Dabid diye te Bubungan te me Ulibu ne ware migsesandal. Ne imbunbunan din ka ulu rin isip ilaan te peglungku taheed te migsinehew sikandin. Ne imbunbunan degma te langun ne etew ne migduma kandin ka me ulu ran wey migsinehew taheed te migtakereg sikandan.


text:
Ne due nakakahi ki Dabid, “Miglapig e si Ahitupil ki Absalum te eggamba keykew.” Sikan naa ka mig-ampu si Dabid, “He Magbebaye ne Manama, himuwa nu ne ware karuan ka me tambag ni Ahitupil.”<pb/>


text:
Te pegginguma ni Dabid diye te puntul te bubungan, ke hendei egsimbaa ka Manama, insinug-ung e sikandin ni Husay ne Arkihanen. Nahisi ka malayat wey mateles ne kumbale din wey due tane diye te ulu rin.


text:
Piru ke eglibed ka diye te siyudad wey egkahiyan nu si Absalum, ‘Himuwa ad ne suluhuanen nu, Mahal ne Hari. Suluhuanen a dengan te amey nu, ne kuntee, egkeyimu ad ne suluhuanen nu,’ ne egkabulihan a nikeykew pinaahi te pegbalabag nu te tambag ni Ahitupil ki Absalum.


text:
Diye si Saduk wey si Abiyatar, ka me talagpanubad. Inangen nu kandan ka minsan nekey ne egkarineg nu puun diye te palasyu te Hari.


text:
Duma ran diye si Ahimaas ne anak ni Saduk wey si Diyunatan ne anak ni Abiyatar. Ne ipeendini nu naa sikandan keddi eyew te pegpangguhud te langun ne egkarineg nu.”<pb/>


text:
Purisu miglibed e si Husay ne alukuy ni Dabid diye te siyudad. Nakasalengan seeye te pegseled ni Absalum diye te Hirusalim.<pb/>


text:
<br/><t>Ka pegbulig ni Siba ki Dabid</t><br/>Te nakalihad e te deisek si Hari Dabid diye te puntul te bubungan, insinug-ung e sikandin ni Siba, ka suluhuanen ni Mipibusit. Due in-uyan din ne daruwa ne asnu ne indulanan din te daruwa ne gatus (200) ne paan, sabeka ne gatus (100) ne kemkem ne behas te paras, sabeka ne gatus (100) ne punduk te inggihangu ne behas te iggira, wey binu ne intahu diye te puntil ne laplap te mananap.


text:
Ne mig-insaan te Hari si Siba, “Mania te migpanguyan ka due?”<pb/>Ne migtabak si Siba, “Hari, egpeunturan sika se me asnu te pamilya nu, wey para te me kanakan ka sika se me paan wey me prutas, wey igpeinum ka binu te seeye se egkalepu diye te disirtu.”<pb/>


text:
Ne mig-inse ka Hari, “Hendei si Mipibusit, ka apu te ahalen nu ne si Saul?”<pb/>Ne migtabak si Siba, “Migpalunggehaat de sikandin diye te Hirusalim su migsuman-suman sikandin ne ig-uli e te me matig-Israil diye te kandin ka migharian te apu din te seini ne aldew.”<pb/>


text:
Ne ingkahiyan te Hari si Siba, “Ka langun ne ki Mipibusit dengan, keykew e kuntee.”<pb/>Ne migkahi si Siba, “Mahal ne Hari, andam a ne egpasuluhuanen keykew, wey meupiya perem ke igkahala a nikeykew.”<pb/>


text:
<br/><t>Ka pegdilus ni Simii ki Dabid</t><br/>Te pegginguma ni Dabid diye te lungsud ne Bahurim, due etew ne miglihawang puun dutu. Sabeka sikandin te me karumaan ni Saul ne egngaranan ki Simii ne anak ni Gira. Ware din sanggeli te egdilus si Dabid taheed te egdugpuen din sikandin.


text:
Ne impandegpak din e te batu si Dabid wey ka langun ne suluhuanen din. Ne miglingutan si Dabid te langun ne etew rin, wey te me bahani rin.


text:
Insulian kad e te Magbebaye ne Manama tenged te pegpangimatey nu te pamilya ni Saul. In-ahew nu ka migharian din piru imbehey e kuntee te Magbebaye diye te anak nu ne si Absalum. Miggingume e keykew ka karereetan nu su mangngimatey ke ma ne etew!”<pb/>


text:
Ne mig-insaan te anak ni Siruya ne si Abisay ka Hari, “Mahal ne Hari, mania te egbalaharen nu re ka sika ne etew ne iling te namatey ne asu ne egdilus keykew? Tuhuti a nikeykew ne egtamped te ulu rin!”<pb/>


text:
Piru migtabak ka Hari, “Sikaniyu se me anak ni Siruya, nekey bes ka labet niyu? Ke insuhu sikandin te Magbebaye ne Manama ne egdilusen a, hentew e naa degma ka egbalabag kandin?”


text:
Ne ingkahiyan ni Dabid si Abisay wey ka langun ne suluhuanen din, “Ke migpakannekal ma ka anak ku mismu te peggimatey keddi, iyan naan pa iya ka seini se etew ne kabuhalan ni Binhamin? Balahara niyu re due sikandin ka egpandilus su insuhu sikandin te Magbebaye ne Manama.


text:
Kema ke egkakita te Magbebaye ne Manama ka kalasayan ku wey egsulian din te meupiya ka pegdilus din keddi kuntee ne aldew.”


text:
Purisu migpabulus e si Dabid wey ka langun ne etew rin te peggipanew taheed te diye migbaye si Simii te bubungan ne egkatalipag dan. Ne migpabulus sikandin ka egdilus ki Dabid te sasangan sikandin ne eggipanew. Ne impandegpak din sikandin te batu wey insabulakan te alinepung.


text:
Ne migginguma si Dabid wey ka langun ne etew ne migduma kandin diye te Weyig ne Hurdan<n>Ka lalag ne “Hurdan” ware diye te Hibruwanen piru egkakita seini diye te sabeka ne sinulat ne Grigu.</n> ne nabeley-beley. Ne nangimeley e sikandan diye.<pb/>


text:
<br/><t>Ka tambag ni Husay wey ni Ahitupil</t><br/>Te seeye ne timpu, miggendiye si Absalum te Hirusalim ne indumaan ni Ahitupil wey te langun ne matig-Israil.


text:
Te nekeume e si Husay ne Arkihanen ne alukuy ni Dabid, sahuhune ne miggendiye sikandin ki Absalum wey migkahi, “Egkeuyag ka Hari! Egkeuyag ka Hari!”<pb/>


text:
Ne mig-insaan ni Absalum si Husay, “Seini naa ka pegpapitew nu te geyinawa te alukuy nu ne si Dabid? Mania te ware ka migduma kandin?”<pb/>


text:
Migtabak si Husay, “Kene ku sika egkeyimu. Diya a eglapig te etew ne in-alam te Magbebaye ne Manama, te me etew ne kayi kuntee, wey te langun ne etew te Israil. Ne egpalunggehaat a duma kandin.


text:
Timul pad due, hentew bes iya ka egpamakayen ku, ke kene sikeykew man de iya se anak te ahalen ku ne si Dabid? Egpamakey a degma keykew, iling te pegpamakey ku te amey nu.”<pb/>


text:
Ne migtabak si Ahitupil, “Panguliri nu ka me duwey te amey nu ne inggaat din eyew te pegtanggu te palasyu. Ne egkarineg te langun ne matig-Israil ne impeyibelu nu amana ka amey nu. Ne puun due, egkanasnasian pad ne egkabagget ka me etew ne eglapig keykew.”


text:
Purisu inggimuwan dan si Absalum te balungbalung diye te atep,<n>Mapatag ka atep te me baley diye te Israil.</n> wey diye din hilabeti ka me duwey te amey rin ne egkakita-kita re due te me etew.<pb/>


text:
Te seeye ne timpu, in-ikul iya ni Absalum ka me tambag ni Ahitupil, iling te inggimu ni Dabid su in-isip dan ne egpuun te Manama ka tambag ni Ahitupil.<pb/>


text:
<br/><t>Ka pegsupak ni Husay te tambag ni Ahitupil</t><br/>Ne ingkahiyan ni Ahitupil si Absalum, “Paalama a nikeykew te sapulu wey daruwa ne libu (12,000) ne etew ne egpatalukunen ki Dabid te seini ne karusileman.


text:
Eglusuran ku sikandin taheed te nabeley sikandin wey migmahuye se geyinawa. Egginaalreken ku sikandin wey egmakapallahuy iya ka langun ne me duma rin. Ne si Dabid de ka eggimatayan ku.


text:
Ne igpalibed ku diye te keykew ka langun ne me etew rin iling te asawa ne miglibed diye te iglukes din. Sabeka re ne etew ka igkeupii nu te eggimatey, wey egmalinawen e ka langun ne etew.”


text:
Piru migkahi si Absalum, “Umawa nu degma si Husay, ka Arkihanen su eyew egpakarineg ki ke nekey ka igkalalag din.”


text:
Te pegginguma ni Husay, impanugtulan e sikandin ni Absalum te intambag ni Ahitupil. Ne migkahi si Absalum, “Eggimuwen te naa ka intambag din? Ne emun ke kene, nekey naa ka igkalalag nu?”<pb/>


text:
Nakanengneng ka te bahani ka amey nu wey ka me etew rin, wey nabelu-belu sikandan iling te mahintalunan ne usu ne natakawan te me anak. Ne kene ne sikan de, su ka amey nu mangngateu ne bahani wey kene iya sikandin eglipereng duma te me etew.


text:
Minsan kuntee, diye sikandin te sabeka ne sulung wey ke diye naa te lein ne inged. Ke egkewun‑aan ka nikandin te eglusud wey due egpatey te me etew nu, egkahi ka minsan hentew ne egpakarineg kayi te natalu e ka me etew nu.


text:
Ne minsan pad ka bubuluti ne sundalu ne egpekeiling te liyun ne ware liyas, eggingumaan te liyas su nakanengneng ka intiru ne Israil te bahani ka amey nu wey mabbulut ka me etew rin.


text:
Purisu seini ka igpakatambag ku keykew. Sabekaa nu ka langun ne matig-Israil puun te Dan peendiye te Birsiba ne egpekeiling kasulug te pantad diye te ilis te dahat wey sikeykew mismu ka egpangulu kandan diye te giraanan.


text:
Kene sikandin egpekeeles kanta. Ne iling te demmug ne egkeulug minsan hendei, eglusuran ta degma sikandin minsan hendei ta sikandin egkakita. Ne egkapatey iya sikandin wey ka langun ne etew rin.


text:
Ke egpallahuy sikandin diye te sabeka ne siyudad, egguhusen<n>Te Hibruwanen: egganuyen ta diye te bangalug.</n> ta ka sika ne siyudad taman te warad egkasame ne batu minsan sabeka.”<pb/>


text:
Ne migkahi si Absalum wey ka langun ne matig-Israil, “Meupiya ka tambag ni Husay ne Arkihanen du te tambag ni Ahitupil.” Pegbuut te Magbebaye ne Manama ne kene eg-ikulen ni Absalum ka meupiya ne tambag ni Ahitupil su eyew egpakasalerep sikandin te karereetan.<pb/>


text:
<br/><t>Ka pegpaney-paney ki Dabid ne egpepallahuyen</t><br/>Ne innangenan ni Husay ka me talagpanubad ne ensi Saduk wey Abiyatar meyitenged te tambag ni Ahitupil ki Absalum wey te me matig-Israil, wey innangenan din degma sikandan te tambag din.


text:
Ne innangenan din sikandan, “Dagdahew kew suhu te etew wey pakahii niyu si Dabid te kenad sikandan egpeyireheen diye te weyig ne lapasanan peendiye te disirtu. Palapasa nud sikandan paragdahawa, su ke kene, egkareetan iya ka Hari wey ka langun ne etew ne duma rin.”<pb/>


text:
Te seini ne timpu, diye migtetahad te sebseb te Inruhil si Diyunatan wey si Ahimaas su keilangan ne kene sikandan egkakita ne egseled diye te siyudad. Ne due suluhuanen ne malitan ne talagnangen engki Diyunatan wey ki Ahimaas ke nekey e ka neyitabu wey sikandan e degma ka egnangen ki Dabid.


text:
Piru due sabeka ne kanakan ne nakakita kandan wey impanugtulan din e si Absalum meyitenged dutu. Sikan naa ka migdagdahew e mig-awe si Diyunatan wey si Ahimaas wey miggendiyad e te baley te sabeka ne etew diye te Bahurim. Ka seini ne etew due belun diye te lama rin wey migpamaneug e sikandan dutu eyew eggeles.


text:
Insupaan te asawa te etew ka be‑be te belun wey indampilan din e te trigu ka insupe din kayi. Ne ware minsan hentew ne nakanengneng ne miggeles sikandan dutu.


text:
Te pegginguma te me etew ni Absalum diye te baley, in-insaan dan e ka malitan, “Hendei naan e si Ahimaas wey si Diyunatan?”<pb/>Ne migtabak ka malitan, “Miglapas e sikandan te weyig.”<pb/>Ne impamitew ran e si Ahimaas wey si Diyunatan piru ware dan sikandan nakita. Sikan naa ka miglibed e sikandan diye te Hirusalim.<pb/>


text:
Te warad e ka me etew ne egpamitew kandan, mig-awe e sikandan puun te belun wey miggipanew e sikandan ka egnangen ki Hari Dabid meyitenged te tambag ni Ahitupil. Ne ingkahiyan dan e ensi Dabid, “Apas kew lapas te weyig.”


text:
Ne miglapas e te Weyig ne Hurdan ensi Dabid wey ka langun ne etew ne migduma kandin. Te egkaliwaswas e, nakalapas e sikandan langun.<pb/>


text:
Te pegkanengnengi ni Ahitupil te ware ikula ka tambag din, insakangan din e ka asnu rin wey mig-uli e sikandin diye te lungsud din. Ne migpanaha-taha sikandin te pamilya rin wey mig-ehet-ehet e sikandin ne migbibitin. Sikan naa ka migpatey e sikandin wey diye sikandin ilebeng te inlebengan te amey rin.<pb/>


text:
Ne nekeume e si Dabid diye te Mahanaim, taheed te eglapas pad si Absalum te Hurdan duma te langun ne sundalu te Israil.


text:
In-alam ni Absalum si Amasa ne pangulu te me sundalu subal ki Huwab. Si Amasa anak ni Itra ne sabeka ne Ismailita.<n>Te Hibruwanen: matig-Israil.</n> Si Abigil ka iney rin ne anak ni Nahas, wey atebey ni Siruya. Ne si Siruya, iney ni Huwab.


text:
Te pegginguma ni Dabid diye te Mahanaim, insinug-ung e sikandin ni Subi ne anak ne lukes ni Nahas ne egpuun te Raba diye te Amun, wey ni Makir ne anak ne lukes ni Amiyil ne egpuun te Lu-Dibar, wey ni Barsilay ne egpuun te Ruhilim diye te Gilyad.


text:
Ne nanguyan sikandan te me hibatanan, me pelenggana, me kendiru, trigu, sibada, harina, sinandag ne keenen, me gulay,


text:
teneb, me karniru, wey te egkakeen ne inggimu puun te gatas te baka, wey puun te gatas te karniru. Imbehey ran seini ki Dabid wey te me etew rin su nakanengneng sikandan ne miggutasan sikandan, nabbeley, wey namadmaraan te peggipanew ran puun te disirtu.<pb/>


text:
<br/><t>Ka pegkapatey ni Absalum</t><br/>Ne inlibulung ni Dabid ka me etew ne migduma kandin. Ne imbaad-baad din sikandan te tigsenge-libu (1,000) wey tigsenge-hatus (100). Ne mig-alam sikandin te egpangulu te tagse punduk.


text:
Ne impeyipanew ni Dabid sikandan te tatelu ne punduk. Ne si Huwab ka migpangulu te sabeka ne punduk, si Abisay ne suled ni Huwab ka migpangulu te igkarangeb ne punduk, wey si Itay ne Hitihanen ka migpangulu te igkatelu ne punduk. Ne migkahi si Hari Dabid, “Egduma a iya kaniyu te egpakiggira.”<pb/>


text:
Piru ingkahiyan sikandin te me etew, “Keilangan ne kene ke re egduma kanami, su ke egpakapallahuy key, egbalaharen key re nikandan, minsan pad ke katenge kanami ka egpatey. Piru para kanami, egpekeiling ka mule te sapulu ne libu (10,000) ne sundalu, purisu meupiya pad ke egpalunggehaat ke re diye te siyudad wey peuyani key re te igkabulig nu kanami.”<pb/>


text:
Ne migtabak ka Hari, “Eggimuwen ku ka minsan nekey ne insuman-suman niyu ne meupiya.” Ne migsasindeg ka Hari diye te kakiliran te gumawan te siyudad taheed te migmanlihawang ka tigsenge-libu (1,000) wey tigsenge-hatus (100) ka langun ne sundalu.


text:
Ne impanagtahaan te Hari si Huwab, si Abisay, wey si Itay te migkahi, “Kene niyu menuwa si Absalum tenged keddiey.” Ne nakarineg ka langun ne sundalu te impanaha-taha te Hari te me kumandir meyitenged ki Absalum.<pb/>


text:
Purisu migpeendiyad te giraanan ka me sundalu ni Dabid eyew te pegpakiggira te me matig-Israil. Ne diye sikandan migpahiggireey te Puwalas te Ipraim.


text:
Ne natalu te me etew ni Dabid ka me matig-Israil diye. Ne susuluhi ka migpatey te seeye ne aldew—daruwa ne pulu ne libu (20,000) ne etew.


text:
Ne nekeempet te intiru ne tane ka gira wey masulug ka migpatey ne migsahap diye te puwalas du te migpatey te gira.<pb/>


text:
Ne sahuhune ne nasinug-ung ni Absalum ka me etew ni Dabid. Te seeye ne timpu, mig-untud sikandin te mula.<n>Sabeka seini ne ayam ne anak te lukes ne asnu wey beyan ne kudde.</n> Diye migbaye ka kudde te diralem te dakel ne uk ne kayu wey migsanggat ka ulu rin te me sugpang kayi. Ne migpabulus e migpallahuy ka kudde taheed te nahaat si Absalum ne nabitin.


text:
Ne due nakakita ki Absalum wey ingkahiyan din e si Huwab, “Nakita ku si Absalum ne nabitin diye te kayu ne uk.”<pb/>


text:
Ne ingkahiyan ni Huwab seeye se etew ne migpanugtul kandin, “Nekey? Nakita nu sikandin? Mania te ware nu sikandin himatayi? Egbehayan ku perem sikeykew te sapulu ne seleppi ne pelata wey sabeka ne sinturun te bahani.”<pb/>


text:
Piru ingkahiyan si Huwab te seeye se etew, “Minsan ke egbehayan e pad nikeykew te senge-libu (1,000) ne timman ne seleppi ne pelata, kene ku eggimatayan ka anak te Hari. Nakarineg key te pegpanaha-taha te Hari keykew, ki Abisay, wey ki Itay ne keilangan ne kene egmenuwen si Absalum tenged kandin.


text:
Piru ke eg-akalan ku ka Hari pinaahi te peggimatey te anak din wey ke egkanengnengan din seini, kena a iya nikeykew egpangabangan.”<pb/>


text:
Ne migkahi si Huwab, “Ware karuan ke egpakiglalag e pad keykew meyitenged due.” Ne migkuwa sikandin te tatelu ne kelaab wey impilak din e diye te pusung si Absalum taheed te manekal pad sikandin ne nabitin diye te uk ne kayu.


text:
Ne inlingutan pad iya man‑e si Absalum te sapulu ne kanakan ne talag-uyan te me panganiban ni Huwab wey inggimatayan dan e sikandin.<pb/>


text:
Ne imparahing e ni Huwab ka trumpita eyew te pegpasanggel te me etew rin te pegtalukun te me sundalu te Israil.


text:
Ne ingkuwa ran e ka lawa ni Absalum wey in-ulug dan e diye te maralem ne lungag diye te puwalas wey intambuan dan e te me batu. Taheed te egkalihet pad sikandan ka egtetambu, namallahuy e ka langun ne matig-Israil diye te me ugpaan dan.<pb/>


text:
Te neuyag pad si Absalum, due immeg-untud-untud din ne me batu diye te Napu te Hari para te pegkeetew rin tenged su ware anak din ne lukes ne eg-uyan te ngaran din. Purisu ingngaranan din seeye se limlimuan din ne batu te ngaran din wey sikan ded ka ngaran kayi taman kuntee.<pb/>


text:
<br/><t>Ka pegpanengneng ki Dabid te kamatayen ni Absalum</t><br/>Ne migkahi ka anak ni Saduk ne si Ahimaas, “Tuhuti a nikeykew ne egpallahuy diye te Hari eyew te pegguhud kandin te inluwas sikandin te Magbebaye ne Manama puun te me kuntere din.”<pb/>


text:
Piru migkahi si Huwab, “Seup nud e ne aldew pangguhuri ka Hari. Kene egkaayun ne kuntee su namatey ka anak te Hari.”


text:
Ne ingkahiyan ni Huwab ka sabeka ne etew ne matig-Kus, “Hipanew ka wey pangguhuri nu ka Hari ke nekey ka nakita nu.” Te nekeimpus e ka etew ne migpanimbuel diye tangkaan ni Huwab, migpallahuy e sikandin.<pb/>


text:
Ne ingkahiyan e man‑e ni Ahimaas si Huwab, “Minsan nekey ka egkeyitabu, pasinundula a iya nikeykew te seeye se etew ne matig-Kus.”<pb/>Piru mig-inse si Huwab, “Tatu, mania te egkeupian ka ne eggendiye te nakanengneng ke ma te ware dasag ne egkarawat nu te pegpangguhud nu kayi?”<pb/>


text:
Ne migtabak sikandin, “Minsan nekey ka egkeyitabu, eggendiya a iya.”<pb/>Ne migkahi si Huwab, “Ne hendiye kad iya.” Purisu migpallahuy e si Ahimaas wey diye migbaye te napu te Hurdan, wey newun‑aan din pad ka etew ne matig-Kus.<pb/>


text:
Taheed te migpinpinnuu si Dabid diye te elat-elat te daruwa ne gumawan te siyudad, migpamaneyik e mule ka talagbantey diye te atep te gumawan te siyudad wey migsesasindeg diye. Te pegpantew rin, due nakita rin ne sabeka ne etew ne migpallahuy peendiye te kandan.


text:
Ne migpanguleyi e sikandin ka migpanugtul te Hari. Ne migkahi ka Hari, “Ke migsabsabeka sikandin, due meupiya ne guhuren din.”<pb/>Te egpalundaniyan e ka etew,


text:
duen e man‑e lein ne etew ne migpallahuy ne nakita te talagbantey. Ne impanguleyian din e seeye se migbantey te gumawan te migkahi, “Pitew ka! Duen pad lein ne etew seeye ne migpallahuy peendini!”<pb/>Ne migkahi ka Hari, “Due degma meupiya ne guhuren din.”<pb/>


text:
Ne migkahi ka talagbantey, “Hendue te pegpallahuy ni Ahimaas ne anak ni Saduk ka miggun‑a.”<pb/>Ne migkahi ka Hari, “Meupiya sikandin ne etew wey mig-uyan sikandin te meupiya ne guhuren.”<pb/>


text:
Ne in-elit-elit ni Ahimaas ka Hari te migpanguleyi ne miggenendue, “Meupiya ka langun!” Ne mig-usengul e sikandin diye te tane diye te tangkaan te Hari wey migkahi, “Mahal ne Hari, egdeyrayen ka Magbebaye ne Manama nu ne migpepanalu keykew te me etew ne migribildi keykew.”<pb/>


text:
Ne mig-inse ka Hari, “Ware ded namenu si angget Absalum?”<pb/>Ne migtabak si Ahimaas, “Te pegsuhu te suluhuanen nu ne si Huwab keddi, nakita ku ne newukag amana ka me etew, piru wara a nakanengneng ke nekey ka ingkewukag dan.”<pb/>


text:
Ne migkahiyan sikandin te Hari, “Dapig ke pa wey sesasindeg ke pa due.” Purisu migdapig e sikandin wey migsesasindeg.<pb/>


text:
Ne miggingume e ka matig-Kus wey migkahi, “Due meupiya ne guhuren ku para keykew ahalen ne Hari! Su inluwas ka te Magbebaye ne Manama te langun ne migribildi keykew.”<pb/>


text:
Ne mig-insaan te Hari ka matig-Kus, “Ware ded namenu si angget Absalum?”<pb/>Ne migtabak ka matig-Kus, “Mahal ne Hari, egpekeiling perem te neyitabu ki Absalum ka egkeyitabu te langun ne kuntere nu wey te langun ne migribildi keykew.”<pb/>


text:
Ne subla ne miglungku wey nalaggew ka Hari. Migpamaneyik sikandin diye te sinabeng diye te ampew te gumawan ne migsinehew. Te pegsinehew rin, migkahi sikandin, “Absalum ne anak ku! Anak ku, anak ku, Absalum! Meupiya perem ke sikeddi ka namatey wey kene ne sikeykew, Absalum ne anak ku! Anak ku!”<pb/>


text:
<br/><t>Ka pegsapad ni Huwab ki Dabid</t><br/>Ne nahuhuran si Huwab te migsinehew wey miglungku ka Hari tenged ki Absalum.


text:
Purisu ka kahale te kapanaluwan te seeye ne aldew, neyimu ne kalange te langun ne etew tenged su nakarineg sikandan te miglungku si Dabid tenged te anak din.


text:
Te seeye ne aldew, egmangeles-heles de ka me etew ne egseled te siyudad iling te me etew ne nakapallahuy te giraanan ne egkeyilew ne egseled te siyudad.


text:
Imbunbunan te Hari ka ulaula rin wey migpanaman-taman sikandin migsinehew, “Anak ku, Absalum! Absalum, anak ku!”<pb/>


text:
Ne miggendiye si Huwab te baley ni Dabid wey ingkahiyan din sikandin, “Impeyilawan nu te seini ne aldew ka me etew nu ne iyan migluwas te umul nu, te umul te me anak nu, wey te umul te langun ne asawa nu, wey te me duwey nu.


text:
Inggeyinawaan nu seeye se egkeepes keykew wey ingkeepes nu seeye se miggeyinawa keykew. Impasabut nu ipaayad-ayad te seini ne aldew, ne ware karuan diye te keykew ka me pangulu te me sundalu nu wey ka me etew ran. Nakamaan-maan a kuntee, ne igkahale nu pad ne neuyag si Absalum wey sikanami langun ka migpatey.


text:
Purisu kuntee, lihawang ka wey baggeta nu ka me etew nu, su ke kene, igsaad ku te Magbebaye ne Manama ne ware etew ne egpalunggehaat keykew te seini ne marusilem. Ne subla pad seini ne mareet para keykew du te langun ne karereetan ne nabayaan nu puun te pegkabatei nu taman kuntee.”


text:
Ne migsasindeg ka Hari wey miggendiyad e te gumawan te siyudad wey migpinnuu sikandin diye. Ne nanengnengan seini te langun wey migparani e sikandan diye te kandin.<br/><t>Ka peglibed ni Dabid diye te Hirusalim</t><br/><pb/>Te seini ne timpu, namallahuy e ka me matig-Israil peendiye te me ugpaan dan.


text:
Ne migmaap-apuley ka langun ne tribu diye te Israil ne migkahi, “Inluwas ki ni Hari Dabid puun te me kuntere ta wey puun te me Pilistihanen, piru nakapallahuy sikandin puun te nasud ta tenged ki Absalum.


text:
Piru namatey e te gira si Absalum, ka in-alam ta ne egpangulu kanta. Mania te kene ki egpamitew te paahi ne egpakalibed ded si Dabid isip Hari?”<pb/>


text:
Ne nekeuma diye ki Hari Dabid ka ingkahi te me Israilita. Sikan naa ka migsuhu sikandin ki Saduk wey ki Abiyatar eyew te peg-inse te me igbuyag diye te Huda, “Mania te namewuriyan kew te pegpalibed keddi diye te palasyu ku?


text:
Suled ku ma perem sikaniyu wey amana ku pad iya ne me karumaan. Mania te namewuriyan kew te pegpalibed keddi?”


text:
Ne kahii niyu degma si Amasa, “Amana ku pad iya sikeykew ne karumaan. Puun kuntee, eggimuwen ku sikeykew ne pangulu te me sundalu ku subal ki Huwab. Egdusaan a perem te mangune-kune te Manama ke kene ku seini eggimuwen.”


text:
Ne nabennalan te inlalag ni Dabid ka langun ne matig-Huda wey nasabeke e sikandan. Ne migpanagtahaan dan e si Dabid te miggenendue, “Libed kad e kayi te kanami duma te langun ne suluhuanen nu.”<pb/>


text:
Purisu miglibed e si Dabid. Te pegginguma rin diye te Weyig ne Hurdan, miggendiyad e te Gilgal ka me matig-Huda eyew egsinug-ung wey egbulig kandin te eglapas te Hurdan.<pb/>


text:
Ne mig-iyal-iyal degma si Simii ne anak ni Gira ne matig-Binhamin ne egpuun te Bahurim eyew egduma te egsinug-ung ki Dabid.


text:
Migduma kandin ka sabeka ne libu (1,000) ne etew ne egpuun te me kabuhalan ni Binhamin. Ne migduma degma si Siba ne suluhuanen ni Saul duma te sapulu wey lalimma (15) ne anak din ne me lukes wey daruwa ne pulu (20) ne suluhuanen. Ne mig-iyal-iyal sikandan te pegtupang peendiye te Hurdan eyew egsinug-ung te Hari.


text:
Ne miglapas sikandan te weyig eyew te pegbulig te pamilya te Hari te peglapas wey eyew te peggimu te minsan nekey ne igkeupii te Hari.<br/><t>Ka pegkeyid‑u ni Dabid ki Simii</t><br/><pb/>Te hapit e eglapas si Dabid, mig-usengul e si Simii diye te tangkaan din.


text:
Ne migkahi sikandin, “Mahal ne Hari, pasayluwe e re ubag te seyyup ne neyimu ku te timpu ne mig-awe ka te Hirusalim. Kene nud ubag seeye sumsumana wey meupiya perem ke eg-aween nud seeye te suman-suman nu.


text:
Nakanengneng a te nakasala a, sikan naa ka sikeddi ka miggun‑a miggendini puun te langun ne me kabuhalan ni Husi eyew egsinug-ung keykew te ahalen ku ne Hari.”<pb/>


text:
Piru migkahi si Abisay ne anak ni Siruya, “Keilangan iya ne eggimatayan si Simii tenged te pegdilus din te in-alam te Magbebaye ne Manama.”<pb/>


text:
Ne migtabak si Dabid, “Sikaniyu se me anak ni Siruya, nekey se labet niyu keddi? Iling kew te me kuntere ku te seini ne aldew. Sikeddiey e kuntee ka Hari te Israil wey ware etew ne eggimatayan te seini ne aldew.”


text:
<br/><t>Ka pegkeyid‑u ni Dabid ki Mipibusit</t><br/>Ne migtupang degma si Mipibusit ne apu ni Saul diye te Hurdan eyew te pegsinug-ung ki Dabid. Diye sikandin migpuun te Hirusalim. Ware sikandin nakapanlu‑lu te paa rin, ware nakapanumpe, wey ware degma sikandin nakapami‑pi te kumbale din bunsud te peg-awe ni Dabid diye te Hirusalim taman te peglibed din ne ware namenu.


text:
Te pegginguma rin diye, mig-insaan e sikandin ni Dabid, “Mipibusit, mania te ware ka migduma keddi?”<pb/>


text:
Ne migtabak sikandin, “Mahal ne Hari, sumale te nanengnengan nu, ne pungku e ma iya. Ingkahiyan ku ka suluhuanen ku ne si Siba te egpasakangan ku ka asnu ku su eyew egpekeuntud a wey egpakaruma keykew. Piru in-akalan a nikandin.


text:
Mig-uubat sikandin keykew te kene e kun egduma keykew. Piru egpekeiling ka te panalihan te Manama, Mahal ne Hari, sikan naa ka himuwa nu kayi te keddi ke nekey ka eleg te keykew ne suman-suman.


text:
Su eleg ne eggimatayan nu, ahalen ku ne Hari ka intiru ne kabuhalan te apu ku, piru intuhutan a nikeykew ne eglagpu keykew egkeen diye te baley nu. Nekey naan pad ka egbuyuen ku keykew, Hari?”<pb/>


text:
Ne ingkahiyan sikandin te Hari, “Eleg e sika. Nasabeke e ka suman-suman ku ne sikeykew wey si Siba ka egpabaarey te tane.”<pb/>


text:
Piru migkahiyan ni Mipibusit ka Hari, “Mahal ne Hari, ibehey nud e ki Siba ka langun su eleg e keddi ne nekeuli ka diye te baley nu ne ware namenu.”<pb/>


text:
Ne migtupang degma si Barsilay ne matig-Gilyad puun te Ruhilim, eyew egbulig te Hari te eglapas te Weyig ne Hurdan.


text:
Buyag e amana si Barsilay—walu e ne pulu (80) ka idad din. Meyaman amana sikandin wey sikandin ka migbehey te pegkeen ni Dabid te diye pad sikandin mig-ugpe te Mahanaim.


text:
Ne ingkahiyan te Hari si Barsilay, “Duma ka keddi diye te Hirusalim wey egtangguwen ku sikeykew diye.”<pb/>


text:
Piru migtabak si Barsilay, “Pila bu naan de ne me aldew ka nasame te umul ku, ne mania te egdume e pad keykew diye te Hirusalim, Mahal ne Hari?


text:
Walu e ne pulu (80) ka idad ku kuntee. Kena ad e egpekeila ke nekey ka mateles wey mareet. Kene kud e degma egkaneem-neem ka nanam te egkeenen ku wey ke eg-inumen naa. Kena ad e degma egpakarineg te me lukes wey me malitan ne egmangulahing, purisu egpakapabehat e re ke egduma a keykew, Mahal ne Hari.


text:
Egdumaan ku re sikeykew te eglapas te Hurdan. Ne kene ne likes ne egdasahan a nikeykew te iling due.


text:
Tuhuti a ubag nikeykew ne eg-uli su eyew diya a egpatey te siyudad ku ne marani te insabalan te amey wey iney ku. Piru due suluhuanen nu seini ne si Kimham ne anak ku. Tuhuti nu sikandin ne egduma keykew wey himuwa nu diye te kandin ke nekey ka insuman-suman nu ne meupiya.”<pb/>


text:
Ne migkahi ka Hari, “Egdumeen ku sikandin wey eggimuwen ku diye te kandin ka minsan nekey ne igkahale nu. Ne eggimuwen ku para keykew ka minsan nekey ne igkeupii nu.”


text:
Ne miglapas e te Hurdan si Dabid duma te me etew rin. Te nakalapas e sikandan, inggarekan e ni Dabid si Barsilay wey impanalanginan din e sikandin. Ne mig-uli e si Barsilay diye te ugpaan din.<pb/>


text:
<br/><t>Ka pegpaapuley te me etew te Huda wey te Israil</t><br/>Te nakalapas e ka Hari te Hurdan, miggendiyad e sikandin te Gilgal duma ki Kimham wey te langun ne matig-Huda wey te katenge te me matig-Israil ne migduma kandan te miglapas te Hurdan.


text:
Ne miggendiye te Hari ka langun ne me matig-Israil wey ingkahiyan dan sikandin, “Mahal ne Hari, mania te miggeles-heles de ka me suled ney ne matig-Huda te pegbulig keykew, te pamilya nu, wey te langun ne etew nu te peglapas te Hurdan?”<pb/>


text:
Ne migtabak ka langun ne matig-Huda, “Uya su amana ney pad iya ne karumaan ka Hari. Mania te igkabelu niyu seini te ware ma miggastu sikandin te pegkeen para kanami, wey ware degma minsan nekey ne dasag ne imbehey rin kanami?”<pb/>


text:
Ne migtabak ka matig-Israil, “Kene kew suman-suman ne kaniyu re ne Hari si Dabid. Sabeka niyu re ne tribu piru sapulu key mule ne tribu kayi te Israil. Ne mania te inleig-leig key nikaniyu? Kene niyu kalingawi ne sikanami ka nekewun‑a ne migkahi ne igpalibed ded ka Hari.”<pb/>Piru masumpit ne eg-apul ka me matig-Huda wey mallangit du te me matig-Israil.<pb/>


text:
<br/><t>Ka pegribildi ni Siyiba ki Dabid</t><br/>Te seeye ne timpu, due mareet wey ware gulehud ne etew diye te Gilgal. Egngaranan sikandin ki Siyiba wey anak sikandin ni Bikri ne matig-Binhamin. Imparahing din ka trumpita wey migkahi,<pb/>“Ware labet ta ki Dabid!<pb/>Ware karatuan ne igpakahaat kanta te anak ni Hisi.<pb/>Me matig-Israil, egmanguli kid e diye te me ugpaan ta!”<pb/>


text:
Purisu mig-engkeran e si Dabid te langun ne matig-Israil wey migsinundul e sikandan ki Siyiba ne anak ni Bikri. Piru migpalunggehaat mule diye te Hari dan ka me matig-Huda wey ware dan en iya pitasi te egduma si Dabid puun te Weyig ne Hurdan taman te Hirusalim.<pb/>


text:
Ne miggendiye si Dabid te palasyu rin diye te Hirusalim wey ingkuwa rin ka sapulu ne duwey rin ne inggaat din dengan eyew te pegtanggu te palasyu. Ne diye din sikandan ipeugpe te lein ne baley wey impabantayan din sikandan. Imbehayan din sikandan te keilanganen dan piru ware din sikandan huliri. Purisu mig-ugpe sikandan diye ne iling te me balu taman te migpatey e sikandan.<pb/>


text:
Ne ingkahiyan te Hari si Amasa, “Peendiniya nu te keddi ka me lukes te Huda wey keilangan ne egkaruma nu sikandan kayi te ikatelu ne aldew puun kuntee.”


text:
Purisu miggipanew e si Amasa eyew te peg-umew te kaluk-lukesan te Huda. Piru ware sikandin nakalibed te aldew ne ingkerew kandin.


text:
Sikan naa ka migkahiyan ni Dabid si Abisay, “Te seini ne timpu, dakel-rakel pad ka egkeyimu ni Siyiba ne karereetan du te neyimu ni Absalum. Dumaa nu seini se me etew ku wey lupuha niyu sikandin su kema ke egpakaahew sikandin te malig‑en ne me siyudad wey egpakapariyu e kanta.”


text:
Purisu migligkat e te Hirusalim si Abisay wey si Huwab duma te me talagbantey te Hari ne me Kiritihanen wey Pilitihanen, wey te langun ne sundalu eyew te pegtalukun ki Siyiba.


text:
Te nekeume e sikandan diye te dakel ne batu diye te Gibyun, insinug-ung e sikandan ni Amasa. Ne migsaluub si Huwab te kumbale te sundalu wey due insiniket din ne pungyal. Taheed te egparani sikandin ki Amasa, newulabus ka pungyal rin wey neulug seini.


text:
Ne ingkahiyan ni Huwab si Amasa, “Kumusta ka suled?” Ne inggen-genan din te kawanan ne belad din ka sumpe ni Amasa eyew kun ubag eggarek kandin.


text:
Piru ware nakabantey si Amasa te miggen-gen bes si Huwab te pungyal. Ne insundang e ni Huwab si Amasa diye te getek wey nabusaye e ka bituka rin diye te tane. Ne sahuhune ne migpatey sikandin, purisu, warad e sikandin sundanga abayi ni Huwab.<pb/>Ne migpabulus e si Huwab wey ka suled din ne si Abisay te pegtalukun ki Siyiba ne anak ni Bikri.


text:
Ne sabeka te me etew ni Huwab ka migsasindeg diye te andang ni Amasa wey migkahi, “Ke eglapig kew ki Huwab wey ki Dabid, ne ikula niyu si Huwab!”


text:
Ne nakabahed si Amasa diye te dalan ne narihus te langesa rin. Nakita te etew ni Huwab ne egsanggel ka tagse sabeka eyew te pegpitew kandin, sikan naa ka ingganuy rin e ka lawa ni Amasa puun te dalan peendiye te kamet, wey imbunbunan din seini te manggad.


text:
Te naawe e si Amasa diye te dalan, migpabulus e migduma ki Huwab ka langun ne etew te pegtalukun ki Siyiba ne anak ni Bikri.<pb/>


text:
Ne impamayaan ni Siyiba ka langun ne tribu te Israil wey migginguma sikandin diye te Abil Bit-Maaka. Ne miglibulung diye ka langun ne kabuhalan ni Bikri, wey migsinundul e kandin.


text:
Te nanengnengan seini ni Huwab wey te me etew rin, miggendiyad e sikandan te Abil Bit-Maaka wey inlingutan dan e seini. Ne migpatetamundu sikandan te tane diye te kilid te matikang wey makepal ne alad ne batu te siyudad eyew egkabayaan dan te egpamaneyik. Ne imbunsuran dan e te egguhus ka alad te siyudad.


text:
Ne due matagseb ne malitan diye te seled te siyudad ne migpanguleyi, “Pammineg kew! Pammineg kew! Peendiniya niyu si Huwab su egpakiglalag a kandin.”


text:
Ne migparani e si Huwab wey mig-insaan e sikandin te malitan, “Sikeykew si Huwab?”<pb/>Ne migtabak si Huwab, “Uya, sikeddi iya.”<pb/>Ne migkahiyan te malitan si Huwab, “Pammineg ka ubag te iglalag te suluhuanen nu keykew.”<pb/>Ne migtabak sikandin, “Uya, egpammineg a.”<pb/>


text:
Ne migkahi ka malitan, “Te dengan ne timpu, nalayam sikandan ne egkahi, ‘Ke egkeupian kew ne egkasulbad ka prublima niyu, patambag kew re diye te siyudad te Abil.’


text:
Malinawen wey egkasalihan key kayi te Israil. Ne mania te igkeupii nu ne egguhusen seini se egpekeiling te iney ne siyudad kayi te Israil? Mania te igkeupii nu ne egguhusen ka siyudad te Magbebaye ne Manama?”<pb/>


text:
Kene ne sika ka planu ney. Miglusud key tenged ki Siyiba ne anak ni Bikri ne egpuun diye te bubungan te Ipraim. Migribildi sikandin te Hari. Ibehey niyu sikandin kanami su eyew eg-awe key e kayi te siyudad.”<pb/>Ne migkahiyan te malitan si Huwab, “Ig-antug ney ka ulu rin due te keykew puun kayi te alad te siyudad.”


text:
Ne miggendiye ka malitan te me etew ne nangugpe te siyudad, wey ingguhuran din sikandan meyitenged te planu rin. Ne intempuhan dan e te ulu si Siyiba wey in-antug dan e diye ki Huwab ka ulu rin. Ne imparahing e ni Huwab ka trumpita wey mig-awe e sikandan diye, wey migmanguli e. Ne miglibed e si Huwab diye te Hirusalim wey miggendiyad te Hari.<pb/>


text:
<br/><t>Ka me upisyal ni Dabid</t><br/>Te seeye ne timpu, si Huwab ka pangulu te langun ne sundalu te Israil. Ne si Binayas ne anak ni Huyada, iyan pangulu te me Kiritihanen wey me Pilitihanen ne talagbantey te Hari.


text:
Ne si Aduniram iyan pangulu te seeye se impamehes te egpatrabahu wey si Hihusapat ne anak ni Ahilud ka talagsulat te egkengeyitabu,


text:
<br/><t>Ka pegsuli te matig-Gibyun te kabuhalan ni Saul</t><br/>Te timpu te peghari ni Dabid, due bitil te tatelu ne leg‑un. Purisu mig-inse si Dabid te Magbebaye ne Manama meyitenged kayi. Ne migtabak ka Magbebaye, “Due bitil ne migginguma tenged su impangimatayan ma ni Saul wey te me pamilya rin ka me matig-Gibyun.”


text:
Ka me matig-Gibyun kene ne me matig-Israil, ke kene, me kabuhalan sikandan ni Amun. Migsaad ka keet-etawan te Israil ne kene sikandan egmenuwen, piru migpakannekal si Saul te pegpangimatey kandan tenged te geyinawa rin te Israil wey Huda.


text:
Purisu, impeumew ni Dabid ka me matig-Gibyun wey ingkahiyan, “Nekey‑a ka eggimuwen ku para kaniyu eyew egkabayaran ka sale ne neyimu ni Saul due te kaniyu, wey eyew egpanalanginan e man‑e te Magbebaye ne Manama ka keet-etawan?”<pb/>


text:
Ne migtabak ka me matig-Gibyun, “Kene egkewusey te pelata, te bulawan wey ke peggimatey naa te matig-Israil ka pegpeehetey ney ki Saul wey te pamilya rin.”<pb/>Ne mig-inse si Dabid, “Nekey naa ka igkeupii niyu ne eggimuwen ku para kaniyu?”<pb/>


text:
Ne migtabak sikandan, “Si Saul ka etew ne mig-eleg-eleg miggule wey ka migplanu te pegdereet kanami su eyew warad e egkasame kanami kayi te Israil.


text:
Sikan naa, ibehey nu kanami ka pitu te me anak din ne me lukes su eyew egbitinen ney sikandan diye te tangkaan te Magbebaye ne Manama, diye te Gibiya, ka lungsud ni Saul ne Hari ne in-alam te Magbebaye.”<pb/>Ne migkahi si Dabid, “Uya, igbehey ku sikandan kaniyu.”<pb/>


text:
Piru ware ilagkes te Hari si Mipibusit, ne anak ni Diyunatan ne anak ni Saul tenged te kasabutan ni Dabid wey ni Diyunatan diye te tangkaan te Magbebaye ne Manama.


text:
Ne imbehey rin ka daruwa ne me anak ne lukes ni Saul ne si Armuni wey si Mipibusit ne iyan iney si Rispa ne anak ni Aya. Ne imbehey rin degma ka lalimma ne anak ne lukes ni Mirab. Si Mirab, anak ni Saul ne malitan wey asawa sikandin ni Adriyil ne anak ni Barsilay ne matig-Mihula.


text:
Ne imbehey e sikandan ni Dabid diye te me matig-Gibyun wey imbitin dan e sikandan diye te bubungan diye te tangkaan te Magbebaye ne Manama, wey nekeglegse sikandan se pitu ne nammatey. Innimatayan sikandan te timpu te pegbunsud te peggaani te sibada.<pb/>


text:
Ne ka duwey ni Saul ne si Rispa ne anak ni Aya, migkuwa te saku wey imbelat din e seini diye te batu diye te imbitinan te seeye se me etew. Imbelat din seini eyew eggibatan din. Ne diye sikandin mig-uugpe te pegbunsud te peggaani taman te ting-uran. Intamengan din ka me minatey ne kene egkeyilabetan te me bayaku te maaldew wey ke me mananap naa te marusilem.<pb/>


text:
miggendiyad e sikandin te me matig-Habis-Gilyad wey imbuyu din e ka me tul‑an ni Saul wey ni Diyunatan. (Te neyimatayan e si Saul wey si Diyunatan te me Pilistihanen diye te Gilbuwa, imbitin e ka me lawa ran te me Pilistihanen diye te plasa te Bitsan, wey innelhelesan seini kua te me matig-Habis-Gilyad.)


text:
Ne in-uyan e ni Dabid ka me tul‑an ni Saul wey ni Diyunatan, wey inlimud din e degma ka me tul‑an te seeye se pitu ne etew ne impamitin.


text:
Ne inlebeng dan e ka me tul‑an dan diye te inlebengan ni Kis ne amey ni Saul diye te Sila, ne diye te inged te Binhamin wey inggimu ran ka langun ne insuhu te Hari. Te neimpusan e seeye, intabak e te Magbebaye ne Manama ka me peg-ampu dan para te nasud.<pb/>


text:
<br/><t>Ka pegpakiggira te me Pilistihanen ki Dabid</t><br/><br/><t>(1 Kru. 20:4-8)</t><br/>Ne duen e man‑e gira te Israil wey te me Pilistihanen. Ne miggipanew e si Dabid duma te me etew rin eyew te pegpakiggira te me Pilistihanen. Piru nabeley sikandin te sasangan sikandan ne egpahiggireey.


text:
Ne si Isbi-Binub ne sabeka te me kabuhalan te me eleggasi, nakasuman-suman te peggimatey ki Dabid. Ne ka kabehat te kelaab te kalawit din ne burunsi, me tatelu wey liware ne kilu, wey migsiniket sikandin te iyam ne kampilan.


text:
Piru impangabangan si Dabid ni Abisay ne anak ni Siruya wey inggimatayan din ka Pilistihanen. Ne ingkahiyan si Dabid te me etew rin, “Kene kad e duma kanami diye te giraanan. Iling ka te sulu te Israil, wey kene key egkeupian ne egkaawe ka.”<pb/>


text:
Te neimpusan e seeye, duen e man‑e gira te me Pilistihanen wey te Israil diye te Gub. Ne inggimatayan ni Sibikay ne matig-Husa si Sap ne kabuhalan te me eleggasi.<pb/>


text:
Ne duen e man‑e gira te Israil wey te me Pilistihanen diye te Gub. Ne inggimatayan e degma ni Ilhanan ne anak ni Haari-Urigim ne matig-Bitlihim si Gulayat ne matig-Gat. Mabehat wey makepal ka deldeg ni Gulayat.<pb/>


text:
Ne duen e man‑e gira diye te Gat. Ne due dakel ne etew diye ne due hen‑em se me kemel te tagse belad din wey tagse paa rin. Kabuhalan degma sikandin te eleggasi.


text:
Piru te inlemetan din ka Israil, inggimatayan e sikandin ni Diyunatan ne anak ni Simayas ne suled ni Dabid.


text:
Ne neyimatayan enni Dabid wey te me etew rin seini se hep‑at ne me kabuhalan te me eleggasi diye te Gat.<pb/>


text:
<br/><t>Ka peg-ulahing ni Dabid meyitenged te kapanaluwan</t><br/><br/><t>(Salmu 18)</t><br/>Te pegluwas te Magbebaye ne Manama ki Dabid puun te langun ne me kuntere din wey puun ki Saul, mig-ulahingan din ka Magbebaye te seini ne ulahingen:<pb/>


text:
Ne miggenendue sikandin, “Sikeykew Magbebaye ne Manama ka manluluwas ku<pb/>iling ka te batu wey malig‑en ne inged.<pb/>


text:
Manama iling ka te batu ne egkaaputan ku,<pb/>ka kalasag ku, wey ka maresen ne manluluwas ku,<pb/>ka maresen ne inged ku wey ka aputanan ku.<pb/>Sikeykew ka manluluwas ku ne migluwas keddi puun te mabbulut ne me etew.<pb/>


text:
Migpangananey a keykew te Magbebaye ne Manama<pb/>ne likes ne egdeyrayen,<pb/>wey inluwas a nikeykew puun te me kuntere ku.<pb/><pb/>


text:
“Ka kamatayen egpekeiling te me luwak ne miglingut keddi.<pb/>Ka karereetan egpekeiling kabeheng te baggiyu ne nakalened keddi.<pb/>


text:
Ka lebenganan egpekeiling te lubid ne nakabelebed keddi<pb/>wey paluwak ne nakateen te dalan ku.<pb/>


text:
Purisu te kalaggew ku, migpangananey a keykew,<pb/>Magbebaye ne Manama ne iyan ka Manama ku.<pb/>Diye te timplu nu, indineg nu ka laheng ku<pb/>wey ka pegpangananey ku.<pb/><pb/>


text:
“Nataman miglilinug e ka inged wey nawelwel,<pb/>wey nawegweg ka me pabunsuran te langit.<pb/>Uya su nabelu ka Magbebaye ne Manama.<pb/>


text:
Ne due ebel ne miglihawang te irung nu,<pb/>wey due hapuy ne migkanlabkanlab<pb/>wey me baha ne miglihawang te be‑be nu.<pb/>


text:
Inlukatan nu ka langit wey migpamaneug ka.<pb/>Ne makepal ne kibel ka diye te diralem te paa nu.<pb/>


text:
Ne mig-untud ka te kirubin<n>Ka kirubin, sabeka ne klasi te panalihan ne egpekeiling te mananap ne due pakpak wey belad.</n> wey miglayang e seini.<pb/>Ne iiyali seini ne miglayang iling te banug.<n>Te Hibruwanen: Miglepew sikandin diye te me pakpak te kalamag.</n><pb/>


text:
“Ne miglalag ka se Magbebaye ne Manama puun te langit,<pb/>wey nekeiling te luhung ka laheng nu.<pb/>


text:
Tenged te subla ne langet nu Magbebaye ne Manama te me kuntere nu,<pb/>insuhu nu ka kinariraleman te dahat wey ka pabunsuranan te kalibutan ne egkalekisan.<pb/>


text:
Inluwas a nikeykew puun te maresen ne kuntere ku,<pb/>wey puun te eg-ehet keddi ne manmanekal pad keddi.<pb/>


text:
Inlusuran a nikandan te timpu te nakasalerep a te karereetan,<pb/>piru impangabangan a nikeykew, Magbebaye ne Manama.<pb/>


text:
In-uyan a nikeykew diye te inged ne ware karereetan;<pb/>inluwas a nikeykew tenged su nahale ke ma keddi.<pb/><pb/>


text:
“Indasahan a nikeykew Magbebaye ne Manama tenged te pegkamatareng ku,<pb/>wey impanalanginan a nikeykew tenged su wara a miggimu te sale.<pb/>


text:
Intuman ku ka me pamaahi nu Magbebaye ne Manama,<pb/>wey wara a mig-engked keykew Manama eyew eggimu te mareet.<pb/>


text:
Indasahan a nikeykew Magbebaye ne Manama tenged te katareng ku<pb/>wey tenged su nakataha ka ne ware sale ku.<pb/><pb/>


text:
“Impapitew nu ka keupiya nu diye te matinumanen keykew,<pb/>wey in-upianan nu seeye se etew ne ware igkarew‑ey.<pb/>


text:
Meupiya ka te seeye se me malinis se me pusung<pb/>wey impapitew nu degma ne mareet ka te seeye se maddeet ne etew.<pb/>


text:
“He Magbebaye ne Manama, sikeykew ka sulu ku,<pb/>wey sikeykew ka kalayag ku ke marusilem ka dalan ku.<pb/>


text:
Ne egpakasukul a te sabeka ne punduk te sundalu,<pb/>tenged su egbulihan a nikeykew.<pb/>Egkasalampew ku ka batu ne alad te siyudad ne matikang wey makepal,<pb/>uya su egbulihan e ma nikeykew Manama ku.<pb/><pb/>


text:
“Ware seyyup te pamaahi nu, Manama.<pb/>Napamalehetan ne malehet ka me saad nu.<pb/>Egpekeiling ka te kalasag ne egpaandilungan,<pb/>te langun ne eg-aput keykew.<pb/>


text:
Su ware lein ne Manama, ke kene sikeykew re Magbebaye ne Manama.<pb/>Ne ware lein ne batu ne aputanan, ke kene sikeykew re se Manama ney.<pb/>


text:
Ne inlig‑en nu ka me paa ku iling te paa te usa<pb/>wey impariyu a nikeykew te karereetan diye te kabubunganan.<pb/>


text:
“He Magbebaye ne Manama, impangabangan a nikeykew wey inluwas,<pb/>wey neyimu a ne mabantug tenged te bulig nu.<pb/>


text:
Impanalukunan ku ka me kuntere ku wey indereetan ku sikandan,<pb/>wey ware ku sikandan peen-enengi taman te nahule sikandan.<pb/>


text:
Indereetan ku sikandan patamtamani wey kenad e sikandan egpakasasindeg.<pb/>Nenakabahed de sikandan kayi te paa ku.<pb/>


text:
Tenged su imbehayan a nikeykew te keseg te pegpakiggira,<pb/>wey impepanimbuel nu ka me kuntere ku kayi te tangkaan ku.<pb/>


text:
Migpamitew sikandan te egpakaluwas kandan, piru ware nakita ran;<pb/>migpangananey sikandan keykew Magbebaye ne Manama piru ware nu sikandan tabaka.<pb/>


text:
Ne inlupet ku sikandan iling kareisek te alinepung.<pb/>Intami ku sikandan wey intamisak iling te basak diye te me dalan.<pb/><pb/>


text:
“Inluwas a nikeykew puun te migribildi ne keet-etawan ku;<pb/>inggimu a nikeykew ne pangulu te me nasud.<pb/>Ne migpasakup keddi ka me etew ne ware ku neileyi.<pb/>


text:
Nenaawaan sikandan te kabulut,<pb/>wey migmanlihawang sikandan puun te immangelesan dan ne impangelkel.<pb/><pb/>


text:
“Manekal ka, Magbebaye ne Manama.<pb/>Egdayanen ka se aputanan<n>Te Hibruwanen: batu.</n> ku.<pb/>Egsayeen ku sikeykew Manama ne talagluwas ku.<pb/>


text:
Ne sikeykew Manama ka migsuli te seeye se me kuntere ku,<pb/>wey impasakup nu keddi ka nalein-lein ne me tribu.<pb/>


text:
Impariyu a nikeykew puun te seeye se eg-ehet keddi.<pb/>Impatalu nu keddi ka me kuntere ku,<pb/>wey inluwas a nikeykew puun te me etew ne mabbulut.<pb/><pb/>


text:
“Purisu egdeyrayen ku sikeykew Magbebaye ne Manama taliware te me nasud,<pb/>wey eg-ulahingan ku ka mabantug ne ngaran nu.<pb/>


text:
Impepanalu a layun nikeykew se in-alam nu ne Hari.<pb/>Impapitew nu keddi ka geyinawa nu ne kene egkabalbalawan<pb/>wey te kabuhalan ku te ware egtamanan.”<pb/>


text:
<br/><t>Ka katammanan ne lalag ni Dabid</t><br/>Si Dabid ne anak ni Hisi ka etew ne imbantug te Manama. In-alam sikandin ne Hari te Manama ni Hakub, wey sikandin ka talaggimu te meupiya ne me ulahingen diye te Israil. Seini ka katammanan ne me lalag ni Dabid:<pb/>


text:
“Ka Panisingan te Manama migpakiglalag pinaahi keddi<pb/>wey impanulu a nikandin ke nekey ka eglalahen ku.<pb/>


text:
Ne migkahiyan a te Manama te Israil ne iyan ded ka aputanan te Israil,<pb/>‘Ke egmandu ka sabeka ne etew duma te katareng wey kaaldek te Manama,<pb/>


text:
eglayag sikandin iling te pegsile te aldew,<pb/>iling te maselem ne ware gapun,<pb/>wey iling te uran ne egpakapatubu te me hilamunen.’<pb/><pb/>


text:
“Ne iling due ka pegpanalangin te Manama te pamilya ku tenged su miggimu sikandin te kasabutan ne ware egtamanan duma keddi.<pb/>Ka sika ne kasabutan, naay-ayaran te eggimu wey kene egkabalbalawan.<pb/>Ne egpangabangan a nikandin layun<pb/>wey igbehey rin ka langun ne eg-im-imanen ku.<pb/>


text:
Piru ka ware karuan ne me etew, egpekeiling te me duhi ne igdegpak de,<pb/>su kene seini egkahen-genan.<pb/>


text:
Ne ka etew ne eggen-gen kayi, keilangan ne eggamit te putew wey ke subeng naa te kalawit,<pb/>wey egkasilaban iya seini diye te natahuan kayi.”<pb/>


text:
<br/><t>Ka me bahani ni Dabid</t><br/><br/><t>(1 Kru. 11:10-41)</t><br/>Seini ka me ngaran te me bahani ni Dabid: si Husi-Basibit ne sabeka ne Takunihanen ne pangulu te Tatelu ne Bahani. Nakapatey sikandin te walu ne gatus (800) ne me etew pinaahi te kalawit te sabeka re ne gira.<pb/>


text:
Ka ikarangeb kandin si Ilyasar ne anak ni Dudu ne kabuhalan ni Ahu. Sabeka sikandin te tatelu ne me bahani ne migduma ki Dabid te pegganggat te me Pilistihanen ne miglibulung eyew te pegpakiggira. Ne nenakapallahuy ka me sundalu ne me matig-Israil,


text:
piru migpalunggehaat mule sikandin wey migpakig-ehet te me Pilistihanen taman te napu-pu e ka belad din wey hendue te kene din e egkalekaan ka kampilan din. Ne impepanalu sikandin te Magbebaye ne Manama wey nahule ka me kuntere te seeye ne aldew. Ne migmanlibed ka namallahuy ne me sundalu ne matig-Israil eyew te pegpanguwa naan de te me kasangkapan te me minatey.<pb/>


text:
Ne ka igkatelu, si Sama ne anak ni Agi ne matig-Harar. Sabeka ne timpu, miglibulung ka me Pilistihanen diye te Lihi wey inlusuran dan ka me matig-Israil diye te due kamet ne neempet te bengag. Ne namallahuy ka me matig-Israil eyew te pegpanalliya te me Pilistihanen.


text:
Piru migpalunggehaat mule si Sama diye te taliware te kamet. Ne migpakig-ehet sikandin te me Pilistihanen wey neneyimatayan din sikandan. Ne impepanalu sikandin te Magbebaye ne Manama te dakel ne kapanaluwan te sika ne aldew.<pb/>


text:
Te timpu te tinggaani, miggendiye ki Dabid diye te sulung te Adulam ka tatelu te seeye se tatelu ne pulu (30) ne me pangulu, taheed te diyad migkekampu te napu diye te Ripaim ka punduk te me Pilistihanen.


text:
Te sika ne timpu, diye si Dabid te malig‑en ne inged, wey diyad te Bitlihim ka kampu te me Pilistihanen.


text:
Ne nammaraan si Dabid wey migkahi, “Meupiya ubag perem ke due sabeka ne egsakug te weyig diye te belun ne marani te gumawan te Bitlihim!”


text:
Sikan naa ka miggeles-heles miggendiye ka tatelu ne bahani te kampu te Pilistihanen wey migsakug te weyig diye te belun ne marani te gumawan te Bitlihim. Ne in-uyan dan e ka weyig diye ki Dabid piru ware din seini inuma. Nasi din seini itisa diye te tangkaan te Magbebaye ne Manama isip halad.


text:
Ne migkahi sikandin, “Magbebaye ne Manama, kene ku iya seini eg-inumen. Su ke eg-inumen ku seini, iling de te in-inum ku ka langesa te me etew ne ware mig-ulung-ulung ne migsakug te weyig.” Purisu ware din seeye inuma.<pb/>Seeye ka inggimu te tatelu ne bahani.<pb/>


text:
Ne si Abisay ne suled ni Huwab ne anak ni Siruya, iyan pangulu te seeye se tatelu ne pulu (30). Nekeyimatey sikandin te tatelu ne gatus (300) ne etew ne iyan din inggamit ka kalawit din. Sikan naa ka migmabantug degma sikandin iling te tatelu ne me bahani.


text:
Sikandin ka amana ne talahuren te tatelu ne pulu (30) wey neyimu ne pangulu ran, piru ware sikandin nakalagkes te seeye se tatelu ne mabbulut.<pb/>


text:
Ne duen pad man‑e mabulut ne etew ne si Binayas ne matig-Kabsiil ne anak ni Huyada. Masulug ka neyimu rin ne mabantug ne himu. Nakapatey sikandin te daruwa ne mabbantug ne bahani ne matig-Muwab. Te timpu te tingmaagsil, migseled sikandin diye te lungag wey nekeyimatey sikandin te liyun diye.


text:
Ne nakapatey sikandin te mateles ne lukes ne Ihiptuhanen. Minsan miggehen-gen ka Ihiptuhanen te kalawit piru miggendiyaan sikandin ni Binayas ne mig-uyan de te tuked wey in-ahew rin e ka kalawit, wey in-uney rin e himatayi te kalawit din ded.


text:
Seeye ka inggimu ni Binayas ne anak ni Huyada. Ne neyimu e sikandin ne iling kabantug te tatelu ne me bahani.


text:
Sikandin ka subla ne mabantug du te Tatelu ne Pulu ne me duma rin, piru ware sikandin nakalagkes kandan. Ne inggimu sikandin ni Dabid ne pangulu te me talagbantey rin.<pb/>


text:
Ne seini ka duma ne me bahani:• si Asahil ne suled ni Huwab,• si Ilhanan ne anak ni Dudu ne matig-Bitlihim,


text:
• si Hilib ne anak ni Baana ne matig-Nitupa red,• si Itay ne anak ni Ribay ne matig-Gibiya diye te Binhamin,


text:
• si Silik ne matig-Amun,• si Naharay ne matig-Biirut, ne talag-uyan te panganiban ni Huwab ne anak ni Siruya,


text:
<br/><t>Ka pegseel ni Dabid te keet-etawan</t><br/><br/><t>(1 Kru. 21:1-27)</t><br/>Ne nabelu e man‑e amana ka Magbebaye ne Manama te me matig-Israil, wey impeparusaan din sikandan ki Dabid. Ne ingkahiyan din si Dabid, “Ipasinsus nu te me upisyal nu ka langun ne matig-Israil wey matig-Huda.”


text:
Purisu ingkahiyan ni Dabid si Huwab wey ka me pangulu te me sundalu, “Hendiyei niyu ka langun ne tribu te Israil—puun te Dan peendiye te intiru ne Birsiba<n>Te Hibruwanen: Dan peendiye te Israil.</n> wey seela niyu ka me lukes ne eleg e ne egkeyimu ne sundalu eyew egkanengnengan ku ka kasulug dan.”<pb/>


text:
Piru migtabak si Huwab, “Meupiya perem ke egpamasuluhen te Magbebaye ne Manama te mahatus (100) ne lupi ka kasulug te keet-etawan nu kuntee, wey meupiya perem ke egkakita nu seini. Piru mahal ne Hari, mania te igkeupii nu ne eggimuwen seini?”


text:
Piru impatuman iya te Hari engki Huwab wey te me pangulu te sundalu ka suhu din. Purisu miggipanew e si Huwab wey ka me pangulu te me sundalu eyew te pegsinsus te keet-etawan te Israil.<pb/>


text:
Ne miglapas sikandan te Hurdan wey migbunsud e sikandan ka egsinsus puun te Aruwir wey puun te siyudad ne diye te elat-elat te napu. Ne puun diye, miggendiyad e sikandan te Gad wey diye te Hasir.


text:
Ne migginguma sikandan diye te Gilyad wey diye te Kadis diye te tane te Hitihanen. Ne migginguma sikandan diye te Dan, wey migpabulus peendiye te Sidun.


text:
Ne miggendiyad sikandan te siyudad ne Tiru ne in-alad te matikang wey makepal ne batu wey diye te langun ne siyudad te me Hibihanen wey me Kanaanen. Ne nataman, miggendiyad sikandan te Birsiba diye te igkakawanan ne balabahan te igsile te Huda.


text:
Peglihad te siyam ne bulan wey daruwa ne pulu (20) ne aldew, te nalingut dan e ka intiru ne nasud, mig-uli e sikandan diye te Hirusalim.


text:
Ne ingguhud ni Huwab diye te Hari ka kasuluhan te me etew ne eleg e ne egkeyimu ne sundalu: ne due walu ne gatus ne libu (800,000) ne maagsik ne me lukes diye te Israil ne eleg e ne egkeyimu ne sundalu, wey lalimma ne gatus ne libu (500,000) ka diye te Huda.<pb/>


text:
Piru nekegsendit si Dabid te neimpusan din te egpaseel ka me etew. Ne ingkahiyan ni Dabid ka Magbebaye ne Manama, “Dakel ka sale ku tenged te inggimu ku. Ne kuntee egpeyid‑u-hid‑u a ubag ne egpasayluwen a nikeykew se suluhuanen nu su keungelan iya ka neyimu ku.”<pb/>


text:
Te peggimata ni Dabid te seup ne maselem, impanengneng e te Magbebaye ne Manama si Gad ne prupita ni Dabid te miggenendue,


text:
“Hendiyei nu si Dabid wey kahii nu, ‘Seini ka ingkahi te Magbebaye ne Manama: egbehayan ku sikeykew te tatelu ne eg-alaman. Alam ka te sabeka kayi wey eggimuwen ku seini due te keykew.’ ”


text:
Purisu miggendiyaan e ni Gad si Dabid wey mig-insaan, “Hendei kayi te tatelu ka eg-alamen nu ne igdusa te Magbebaye ne Manama keykew? Tatelu<n>Te Hibruwanen: pitu.</n> naa ne leg‑un ne bitil kayi te nasud nu, wey ke tatelu naa ne bulan ne egpakapalpallahuy ka puun te pegpanlupug keykew te me kuntere nu, wey ke tatelu naa ne aldew ne karereetan kayi te nasud nu? Na kuntee, sumsumana nu ke nekey ka igtabak ku te migsuhu keddi.”<pb/>


text:
Ne migtabak si Dabid, “Amana a nalaggew. Piru meupiya pad ke egdusaan ki te Magbebaye ne Manama du te etew ka egdusa kanta su hiid‑uwen ma amana sikandin.”<pb/>


text:
Purisu impeuyanan te Magbebaye ne Manama te karereetan ka Israil, puun te maselem taman te ingkerew ne aldew. Ne due pitu ne pulu ne libu (70,000) ne etew ne migpatey puun te Dan peendiye te Birsiba.


text:
Te egdereetan e perem te panalihan ka Hirusalim, nekegsendit e ka Magbebaye ne Manama te karereetan ne neyitabu wey migkahiyan din ka panalihan ne migdereet te me etew, “Eleg e! Peen-enengi nud sika se eggimuwen nu.” Te seeye ne timpu, diye te diekanan te trigu ni Arawuna ne kabuhalan ni Hibus ka panalihan te Magbebaye ne Manama.<pb/>


text:
Ne nakita ni Dabid ka panalihan ne migdereet te me etew wey migkahiyan din ka Magbebaye ne Manama, “Sikeddi ka nakasale; sikeddi ka nekeyimu te mareet. Piru nekey ka neyimu te seini se me etew? Ware sale dan iling te me karniru. Sikeddi ka duseyi nu wey ka pamilya ku.”<pb/>


text:
Te seeye ne aldew, miggendiye si Gad ki Dabid wey migkahi, “Takereg ka diye te diekanan te trigu ni Arawuna ne kabuhalan ni Hibus wey himu ka te altar ne tutunganan te igpanubad diye para te Magbebaye ne Manama.”


text:
Te pegpantew ni Arawuna, nakita rin si Dabid wey ka me etew rin ne egpeendiye te kandin. Ne migligwang si Arawuna wey miglangkeb diye te tane diye te tangkaan ni Dabid isip pegtahud kandin.


text:
Ne migkahi si Arawuna, “Mahal ne Hari, mania te miggendini ka keddi te suluhuanen nu?”<pb/>Ne migtabak si Dabid, “Miggendini a eyew te pegbeli te diekanan nu te trigu eyew eggimuwan ku te altar ne tutunganan te igpanubad para te Magbebaye ne Manama, eyew egkasanggel e ka karereetan.”<pb/>


text:
Ne ingkahiyan ni Arawuna ka Hari, “Ahalen ne Hari, kua nu ka minsan nekey ne igkahale nu wey ihalad nu. Due me baka seini para igpanubad ne egtutungen, wey due degma kayu ne kasangkapan te pegdiriek, wey me yuggu te baka ne egkahamit ne igtemeg.”


text:
Igbehey re seeye se langun ni Arawuna diye te Hari wey ingkahiyan din sikandin, “Egdawaten perem ka igpanubad nu te Magbebaye ne Manama ne iyan ka Manama nu.”<pb/>


text:
Piru ingkahiyan te Hari si Arawuna, “Kene, egbeliyen ku seini! Kena a egpanubad te Magbebaye ne Manama ne iyan ka Manama ku te igpanubad ne egtutungen ne ware ku bayari.” Purisu imbeli ni Dabid te lalimma ne pulu (50) ne timman ne seleppi ne pelata ka diekanan te trigu wey ka me baka.


text:
Ne miggimu en iya si Dabid te altar ne tutunganan te igpanubad diye para te Magbebaye ne Manama. Ne migpanubad e sikandin te igpanubad ne egtutungen wey te me igpanubad para te keupianan. Ne intabak e te Magbebaye ne Manama ka me peg-ampu ni Dabid para te nasud, wey naawe e ka karereetan diye te Israil.


text:
<br/><t>Ka kabuyahi ni Hari Dabid</t><br/>Ne hengkayi te buyag e si Hari Dabid, amane e sikandin egkaagsil minsan egmeg-ak-akeben pad ka me ulesen ne igbukus kandin te me suluhuanen din.


text:
Purisu, migkahiyan sikandin te me suluhuanen din, “Ahalen, egkaayun ded ne egpamitawan ney sikeykew te mengebay ne egtanud-tanud egtanggu wey eggulid keykew eyew kene kad egkaagsilan?”


text:
Ne migpamitew sikandan te mateles ne mengebay diye te intiru ne Israil wey si Abisag ne matig-Sunam ka nakita ran, wey in-uyan dan e sikandin diye te Hari.


text:
Amana ne tetelesi ka mengebay, wey neyimu sikandin ne talagtanggu te Hari. Piru ware sikandin hilabeti te Hari.<pb/>


text:
<br/><t>Egkeupian si Aduniyas ne egkeyimu ne Hari</t><br/>Te seeye ne timpu, si Aduniyas ne anak ni Dabid ki Hagit, migpaambug e mule, “Sikeddiey ka eghari.” Purisu mig-andam e sikandin te me karwahi, me etew ne egmangukudde, wey lalimma ne pulu (50) ne me etew ne eggun‑a kandin.


text:
Ware de due sikandin nasapari minsan ken‑u te amey rin ne si Dabid, wey ke mig-insaan naa ke mareet ka eggimuwen din. Amana ne mateles ne lukes si Aduniyas, wey sikandin ka inggiba ni Absalum.


text:
Ne miglalahan din si Huwab ne anak ni Siruya, wey si Abiyatar ne talagpanubad, meyitenged te planu rin ne egkeyimu sikandin ne Hari, wey mig-uyun ne egbulig sikandan se daruwa.


text:
Piru ware mig-uyun ne egbulig kandin ensi Saduk ne talagpanubad, si Binayas ne anak ni Hihuyada, si Natan ne prupita, si Simii, si Ri, wey ka me sinalihan ne sundalu ni Dabid.<pb/>


text:
Sabeka ne aldew, migpanubad si Aduniyas te karniru, turu ne baka, wey te impalambeg ne me baka diye te Batu ne Suhilit ne marani te sebseb ne Inrugil. Ingginggat din ka langun ne suled din ne me lukes ne anak te Hari, wey ka me upisyal te Hari puun te Huda eyew egtambung te seeye ne pegpanubad.


text:
Piru ware din hinggata si Natan ne prupita, si Binayas, ka me sinalihan ne sundalu te Hari, wey ka suled din ne si Sulumun.<pb/>


text:
<br/><t>Ka peggimu ki Sulumun ne Hari</t><br/>Ne miggendiye si Natan te ki Batsiba ne iney ni Sulumun wey mig-insaan din sikandin, “Nakarineg kad e te neyimu e ne Hari si Aduniyas ne anak ni Hagit? Ware pe ma nakanengneng si Hari Dabid meyitenged due.


text:
Purisu, emun ke egkeupian ka ne kene egkareetan wey ka anak nu ne si Sulumun, tumana nu ka tambag ku keykew.


text:
Hendiye ka te ki Hari Dabid wey kahii nu sikandin, ‘Ahalen ku ne Hari, migsaad ka dengan keddiey ne ka anak ku ne si Sulumun ka egpakasubal keykew ne eghari. Ne mania te si Aduniyas e ka neyimu ne Hari?’ ”


text:
Ne migkahi e man‑e si Natan, “Taheed te egpakiglalag ke pad te Hari, eglasud ad, wey egpamalehetan ku ka inlalag nu kandin.”<pb/>


text:
Purisu miggendiyad e si Batsiba te sinabeng te Hari. Buyag e amana ka Hari, wey si Abisag ne matig-Sunam ka migtanggu kandin.


text:
Ne migpanimbuel wey miglangkeb si Batsiba diye te tangkaan te Hari. Ne mig-insaan e sikandin te Hari, “Nekey‑a ka igkeupii nu?”<pb/>


text:
Ne migtabak si Batsiba, “Ahalen, migsaad ka dengan keddi te ngaran te Magbebaye ne Manama nu ne ka anak ku ne si Sulumun ka igpasubal nu igpapinnuu te trunu nu te Hari.


text:
Migpanubad e sikandin te masulug ne karniru, turu ne baka, wey te impalambeg ne me baka, wey impanginggat din ka langun ne me anak nu, wey si Abiyatar ne talagpanubad, wey si Huwab ne pangulu te me sundalu, piru ware din mule hinggata si Sulumun ne suluhuanen nu.


text:
Ne kuntee ahalen, egtetahad ka langun ne etew te Israil ke hentew ka igpanengneng nu ne igpasubal nu keykew ne eghari.


text:
Su ke kene nu eggimuwen sika, te timpu ne eg-engked kad e kanami, eg-isipen ad e nikandan ne talag-akal wey ka anak ku ne si Sulumun.”<pb/>


text:
Ne ingguhuran e ka Hari te due si Natan. Ne dutu, miglasud e si Natan wey mig-usengul sikandin diye te tangkaan te Hari.


text:
Ne migkahi sikandin, “Ahalen ku ne Hari, impanengneng nud ka me etew ne si Aduniyas iya ka igpasubal nu igpahari?


text:
Su kuntee ne aldew, migpanubad sikandin te masulug ne karniru, me turu ne baka, wey te impalambeg ne me baka. Ingginggat din ka langun ne me anak nu, ka pangulu te me sundalu wey si Abiyatar ne talagpanubad. Ne kuntee, sasangan pad sikandan ne egmangekeen, egmangiinum, wey egmanguleyi ne egbantug ki Aduniyas ne iyan e Hari.


text:
Piru wara a mule hinggata nikandin se suluhuanen nu, wey si Saduk ne talagpanubad, si Binayas ne anak ni Hihuyada, wey ka suluhuanen nu ne si Sulumun.


text:
Ahalen, mig-uyunan nu iya seini minsan ware key nikeykew panengnenga se me suluhuanen nu ke hentew ka igpasubal nu igpahari?”<pb/>


text:
Ne migkahi si Hari Dabid, “Ipaseled niyu pa man‑e kayi si Batsiba.” Ne migseled e si Batsiba wey migsasindeg sikandin diye te tangkaan te Hari.


text:
Ne migkahiyan e sikandin te Hari, “Mengeyibet iya te manekal ne Manama ne iyan migluwas keddiey ligkat te langun ne karereetan,


text:
ne ka insaad ku keykew te ngaran te Magbebaye ne Manama te Israil, ne ka anak nu ne si Sulumun iya ka igpasubal ku igpahari. Ne egtumanen ku seini kuntee ne aldew.”<pb/>


text:
Ne mig-usengul wey miglangkeb e si Batsiba diye te tangkaan te Hari wey migkahi, “Egkeuyag ka te ware egtamanan, ahalen!”<pb/>


text:
Ne migkahi si Hari Dabid, “Ipeendini niyu si Saduk ne talagpanubad, si Natan ne prupita, wey si Binayas ne anak ni Hihuyada.” Te diyad e sikandan te tangkaan te Hari,


text:
migkahiyan e sikandan te Hari, “Dumaa niyu ka me upisyal ku, wey ipeuntud niyu ka anak ku ne si Sulumun te kudde ku,<n>Sabeka seini ne ayam ne anak te lukes ne asnu wey beyan ne kudde.</n> wey dumeyi niyu sikandin patupang diye te sebseb te Gihun.


text:
Ne diye, eg-itisan ni Saduk ne talagpanubad, wey ni Natan ne prupita ka ulu ni Sulumun te lana eyew egkeyimu sikandin ne Hari te Israil. Ne parahinga niyu ka trumpita duma te pegpanguleyi, ‘Egkeuyag te ware egtamanan si Hari Sulumun!’


text:
Pegkapenga due, ipanulud niyud e sikandin kayi. Ipaseled niyu wey ipapinnuu niyu sikandin te trunu ku, su eghari e sikandin subal keddiey. Sikandin ka in-alam ku ne eghari te Israil wey te Huda.”<pb/>


text:
Su ka Magbebaye ne migduma keykew, egduma red degma ki Sulumun eyew egmabmabantug pad ka peghari din te peghari nu.”<pb/>


text:
Ne nangipanew e ensi Saduk, Natan, wey si Binayas ne indumaan te me talagbantey<n>Te Hibruwanen: Kiritanen wey Pilitanen.</n> te Hari. Impeuntud dan si Sulumun te kudde te Hari wey nangendiyad e sikandan te Gihun.


text:
Pegginguma ran diye, ingkuwe e ni Saduk ka lana te ulibu ne intahu te sungey ne in-uyan din puun te Balungbalung te Magbebaye ne Manama, wey in-itisan din e si Sulumun. Ne dutu, imparahing dan e ka trumpita wey migmanguleyi e ka langun ne etew, “Egkeuyag te ware egtamanan si Hari Sulumun!”


text:
Ne miglibed e sikandan diye te Hirusalim ka egpamulendag wey egmanguleyi te pegkahale dan, ka migsinundul ki Sulumun. Amana sikandan ne maggulub wey egkaantag e ka tane te kahulub dan.<pb/>


text:
Te egmekeimpus e egmangekeen ensi Aduniyas duma te me mahaliyug din, narineg dan e ka mahulub. Te narineg e degma ni Huwab ka laheng te trumpita, mig-inse e sikandin, “Mania te amana ne mahulub ka diye te siyudad?”


text:
Te sasangan pad ne eglalag si Huwab, miggingume e si Diyunatan ne anak te talagpanubad ne si Abiyatar. Ne migkahi e si Aduniyas, “Lasud ka, talahuren, kema ke due meupiya ne panugtulen nu.”<pb/>


text:
Ne migtabak si Diyunatan, “Kene ne meupiya ne panugtulen! Inggimu e ne Hari si Sulumun te ahalen ta ne si Hari Dabid.


text:
Imparumaan din si Sulumun engki Saduk, Natan, Binayas wey te me talagbantey rin wey impeuntud dan sikandin te kudde te Hari.


text:
Ne diye te sebseb te Gihun, mig-itisan e enni Saduk wey ni Natan ka ulu ni Sulumun te lana eyew egkeyimu e sikandin ne Hari. Ne nanlibed e sikandan diye te Hirusalim, wey maggulub naan de iya ka me etew te siyudad ne egkengaggale. Sika ka mahulub ne narineg niyu kuntee.


text:
wey nangendiyad te ki Hari Dabid ka langun ne upisyal eyew egpakita te pegtahud dan kandin. Ne migkahiyan dan e si Dabid, ‘Ka Manama nu ka eggimu ki Sulumun ne mabantug pad keykew wey egbulig kandin eyew meupiya pad ka peghari din du te peghari nu.’ Ne mig-usengul si Dabid diye te hibatanan din wey insimba rin ka Manama


text:
wey migpasalamat ne migkahi, ‘Sayeen ka Magbebaye ne Manama ne Manama te Israil, su kuntee, inggimu nud e ne Hari ka sabeka ne kabuhalan ku wey impasapen e pad ubag nikeykew te peghari din.’ ”<pb/>


text:
Ne dutu, nangelkel e te liyas ka langun ne mahaliyug ni Aduniyas, nanasindeg sikandan wey nenekegsuwey-suwey re ka namallahuy.


text:
Ne naaldek e si Aduniyas ki Sulumun. Mig-aput sikandin diye te Balungbalung te Magbebaye ne Manama wey miggen-gen diye te me sungey-sungey te altar.


text:
Ne duen e nakalalag ki Sulumun te egkaaldek kun si Aduniyas kandin wey diyad e sikandin te altar ka miggen-gen te me sungey-sungey. Igkeupii rin kun ne egsaad si Sulumun ne kene eggimatayan sikandin.<pb/>


text:
Ne migkahi si Sulumun, “Emun ke ware eggimuwen din ne mareet, kene ku sikandin eggilabetan. Piru ke egsupak sikandin keddi, egpeyimatayan ku iya sikandin.”


text:
Nataman, impaangey e ni Hari Sulumun si Aduniyas diye te altar. Pegginguma rin, miglangkeb e sikandin diye te tangkaan ni Hari Sulumun, wey ingkahiyan e sikandin te Hari, “Uli kad e diye te baley nu.”<pb/>


text:
<br/><t>Ka katammanan ne pegpanahataha ni Dabid ki Sulumun</t><br/>Te mahaan e egpatey si Dabid, impanpanayan din e ka anak din ne si Sulumun te migkahi,


text:
Himuwa nu ka igsuhu te Magbebaye ne Manama nu. Ikula nu ka igkeupii rin wey tumana nu ka langun ne balaud din, me suhu, wey me tulumanen din ne nakasulat te Balaud ni Muwisis, eyew eglampus ka te langun ne eggimuwen nu, wey meupiya ka egpabulusan nu.


text:
Ne emun ke eggimuwen nu sika, egtumanen te Magbebaye ne Manama ka inlalag din keddi ne miggenendue, ‘Kene egkataman ka kabuhalan nu ne eghari te Israil ke eg-ugpe sikandan ne matareng, wey ke egmatinumanen sikandan keddi te intiru ne pusung wey gimukud dan.’<pb/>


text:
“Nakanengneng ka degma te inggimu keddiey ni Huwab ne anak ni Siruya. Inggimatayan din ka daruwa ne pangulu te me sundalu te Israil ne si Abnir ne anak ni Nir, wey si Amasa ne anak ni Hitir. Inggimatayan din sikandan minsan kene ne eleg su ware perem samuk. Ne kuntee sikeddiey e ka nabayungan wey ka narakeselan te inggimu rin.


text:
Himuwa nu ke nekey ka eleg ne eggimuwen nu kandin, piru kene nud tahari ne egkabuyag pad sikandin human egpatey.<pb/>


text:
“Piru tumpisi nu ka me anak ni Barsilay ne matig-Gilyad. Ipalagpu nu sikandan layun keykew te egkeen su in-ay-ayaran a nikandan te timpu ne migpallahuy a puun te suled nu ne si Absalum.<pb/>


text:
“Kene nu degma kalingawi si Simii ne anak ni Gira wey sakup te kabuhalan ni Binhamin ne matig-Bahurim, su indilus a tamtamani nikandin te peggendiye ku te Mahanaim. Piru te pegtupang din te Weyig ne Hurdan eyew egpakigkita keddiey, migsaad a kandin te ngaran te Magbebaye ne Manama ne kene ku sikandin eggimatayan.


text:
Ne kuntee, kene nu sikandin balahara ne kene egkalegparan. Matagseb ka ne etew wey nakanengneng ka ke nekey ka eggimuwen nu kandin. Keilangan ne egpeyimatayan nu sikandin.”<pb/>


text:
<br/><t>Ka pegpatey ni Dabid</t><br/>Nataman, migpatey e si Dabid wey nekegdume e sikandan te me kaap-apuan din, wey diye sikandin isabal te Hirusalim ne siyudad din.


text:
Mighari sikandin te Israil te hep‑at ne pulu (40) ne leg‑un; pitu ne leg‑un diye te Hibrun, wey tatelu ne pulu wey tatelu (33) ne leg‑un diye te Hirusalim.


text:
<br/><t>Ka peggimatey ki Aduniyas</t><br/>Sabeka ne aldew, miggendiye te ki Batsiba ne iney ni Sulumun, si Aduniyas ne anak ni Hagit. Ne mig-insaan sikandin ni Batsiba, “Keupianan ka innendini nu?”<pb/>Ne migtabak si Aduniyas, “Uya.”


text:
Ne migkahi e man‑e sikandin, “Due perem iglalag ku keykew.”<pb/>Ne mig-inse si Batsiba, “Nekey‑a?”<pb/>


text:
Ne migpabulus si Aduniyas, “Minsan sikeykew, nakanengneng ne sikeddi perem ka eghari, wey ka langun ne matig-Israil migpallateng due. Piru ware seini neyitabu su igkeupii te Magbebaye ne Manama ne ka hari ku iya ka eghari.


text:
Ne kuntee, due ighangyu ku keykew, ne kena a ubag balibari.”<pb/>Ne mig-insaan e sikandin ni Batsiba, “Nekey‑a?”<pb/>


text:
Ne migkahi si Aduniyas, “Kahii nu si Hari Sulumun ne ke egkaayun, igpaasawa rin e keddi si Abisag ne matig-Sunam. Nakanengneng a ne kene ka nikandin egbalibaran.”<pb/>


text:
Ne miggendiyad e si Batsiba te ki Hari Sulumun eyew eglalahan din meyitenged te inlalag ni Aduniyas kandin. Migsasindeg ka Hari eyew eg-elit-elit kandin wey mig-usengul diye te tangkaan din. Ne miglibed e sikandin migpinnuu diye te trunu rin. Impaangayan din degma te pinnuuwan ka iney rin, wey impapinnuu rin e dapit te kakawanan<n>Te me Hudiyu, iyan de egpakapinnuu diye te igkakawanan te mabantug ne etew ka talahuren ne etew.</n> din.


text:
Ne migkahi e si Batsiba, “Due ubag deisek ne ighangyu ku keykew wey kene e ma ubag balibari.”<pb/>Ne migtabak ka Hari te iney rin, “Nekey‑a sika Ine? Kene ku sikeykew egbalibaran.”<pb/>


text:
Ne migkahi e man‑e si Batsiba, “Ipaasawa nud te kakey nu ne si Aduniyas si Abisag ne matig-Sunam.”<pb/>


text:
Ne migtabak si Hari Sulumun, “Mania te igkeupii nu ne igpaasawa ku si Abisag ki Aduniyas? Kema ke igkeupii nu man‑e ne igbehey kud kandin ka migharian su kakey ku ma sikandin, wey egpangabangan sikandin ni Abiyatar ne talagpanubad wey ni Huwab ne anak ni Siruya!”


text:
Ne migsaad wey migpahunlibet e si Hari Sulumun te ngaran te Magbebaye ne Manama ne egtamtamanan sikandin eglegpari te Manama ke kene din eggimatayan si Aduniyas puun te inhangyu din.


text:
Ne migkahi sikandin, “Ka manekal ne Magbebaye ne Manama ka miggimu keddi ne Hari subal te amey ku. Intuman din ka saad din ne egpuun te kabuhalan ku ka egkengeyimu ne Hari te Israil. Igsaad ku ne te seini ne aldew, egpatey iya si Aduniyas!”<pb/>


text:
Ne insuhu e ni Hari Sulumun si Binayas eyew eggimatayan si Aduniyas, wey miggimatayan din en iya sikandin.<pb/>


text:
<br/><t>Ka pegdeldel ki Abiyatar wey ka peggimatey ki Huwab</t><br/>Ne migkahiyan e te Hari ka talagpanubad ne si Abiyatar, “Uli kad e diye te inged nu diye te Anatut. Likes ka perem degma ne eggimatayan piru kene ku pad sikeykew egpeyimatayan kuntee, su sikeykew ka mig-uyan te Tahuanan te Kasabutan te Magbebaye ne Manama te duen pad ka amey ku, wey mig-unungan nu sikandin te me peg-antus din.”


text:
Ne impaawe e iya ni Sulumun si Abiyatar te katungdanan din isip talagpanubad te Magbebaye ne Manama, wey natuman e ka ingkahi te Manama diye te Silu meyitenged te me kabuhalan ni Ili ne talagpanubad.<pb/>


text:
Te pegkanengnengi ni Huwab te neyitabu, miggendiyad sikandin te Balungbalung te Magbebaye ne Manama, wey miggen-gen diye te me sungey-sungey te altar. (Migbulig si Huwab ki Aduniyas ne egkeyimu ne Hari, piru ware din bulihi si Absalum.)


text:
Te nanangenan e degma si Hari Sulumun te miggendiye si Huwab te Balungbalung wey migparani diye te altar, insuhu din e si Binayas te migkahi, “Hendiyei nu si Huwab wey himatayi nud e sikandin.”


text:
Ne miggendiyad e si Binayas te Balungbalung wey migkahiyan din si Huwab, “Huwab, igpalihawang ka te Hari!”<pb/>Ne migtabak si Huwab, “Kena a eglihawang. Kayi e re iya egpatey!”<pb/>Ne miglibed e si Binayas diye te Hari wey inlalahan din e sikandin te ingkahi ni Huwab.<pb/>


text:
Ne migkahiyan e si Binayas te Hari, “Himatayi nud iya si Huwab diye su sikan ma ka igkeupii rin. Ne ilebeng nud sikandin eyew egkaawe e ka sale te me kabuhalan te amey ku puun te peggimatey rin te me etew ne ware sale.


text:
Eglegparan sikandin te Magbebaye ne Manama te peggimatey rin te anak ni Nir ne si Abnir ne pangulu te me sundalu te Israil, wey te anak ni Hitir ne si Amasa ne pangulu te me sundalu te Huda. Impangimatayan din ka daruwa ne matareng pad kandin, wey inggimu rin seini ne ware kalintahaan te amey ku ne si Dabid.


text:
Ka legpad te hinimuwan ni Huwab eglibed diye te kandin wey te kabuhalan din te ware egtamanan. Piru egbehayan mule te Magbebaye ne Manama te keupianan ka kabuhalan ni Dabid wey ka peghari din te ware egtamanan.”<pb/>


text:
Ne miglibed e si Binayas diye te Balungbalung wey inggimatayan din en iya si Huwab. Ne inlebeng dan e sikandin diye te ugpaan din diye te disirtu.


text:
Ne inggimu e te Hari ne pangulu te me sundalu si Binayas subal ki Huwab, wey si Saduk ne talagpanubad ka impasubal rin ki Abiyatar.<pb/>


text:
<br/><t>Ka peggimatey ki Simii</t><br/>Ne impeumew e te Hari si Simii wey ingkahiyan din, “Himu ka te baley kayi te Hirusalim ne eg-ugpaan nu, wey kene ka awe kayi te siyudad. Kene ka hendiye te lein ne inged.


text:
Emun ke eggipanew ka wey ke eglapas ka te weyig te Kidrun, egpatey ka iya, wey sikeykew red ka egkasenditan ke egpatey ka.”<pb/>


text:
Ne migtabak si Simii, “Meupiya sika ahalen, eggimuwen ku ka inlalag nu keddiey.” Ne naluhey sikandin ka mig-ugpe diye te Hirusalim.<pb/>


text:
Piru te peglihad te tatelu ne leg‑un, namallahuy ka daruwa ne uripen ni Simii wey migmangendiye te Hari te Gat ne si Akis ne anak ni Maaka. Te nanengnengan din e ne diye sikandan te Gat,


text:
migtaggel e sikandin wey mig-untud e te kudde din, wey migpeendiyad e sikandin ki Hari Akis diye te Gat eyew egpamitew te me uripen din. Nakita rin sikandan wey induma rin e te eglibed diye te Hirusalim.


text:
impeumew rin e sikandin wey migkahiyan, “Impasaad ku sikeykew te ngaran te Magbebaye ne Manama ne kene ka egkaayun ne eg-awe te Hirusalim wey ke eggendiye naa te lein ne inged. Impanpanayan ku sikeykew ne emun ke eggimuwen nu sika egpatey ka iya. Migpalintutuu ka keddiey wey migkahi ka ne egtumanen a nikeykew.


text:
Nakataha ka te langun ne mareet ne inggimu nu diye te amey ku ne si Dabid. Eglegparan ka te Magbebaye te hinimuwan nu.


text:
Piru egpanalanginan a nikandin, wey eggimuwen din ne maresen te ware egtamanan ka migharian te amey ku.”<pb/>


text:
Ne insuhu e te Hari si Binayas eyew egpeyimatayan si Simii. Ne migmaresen pad iya ka peg-uyan ni Sulumun te migharian din.<pb/>


text:
<br/><t>Ka pegbuyu ni Sulumun te katuenan</t><br/>Ne migpakiglapig si Sulumun te Paraun ne Hari te Ihiptu pinaahi te pegpangasawa rin te anak te Paraun. Ne indume e ni Sulumun ka asawa rin diye te Siyudad ni Dabid taman te neimpusan din e ka palasyu rin, ka timplu te Magbebaye ne Manama, wey ka matikang wey makepal ne alad ne batu ne impalingut te Hirusalim.


text:
Te seeye ne timpu, diye pad egmanubad ka me etew te me panubaran diye te me bubungan su ware mem pad iya neyimu ka timplu te Magbebaye.


text:
Inggeyinawaan ni Sulumun ka Magbebaye, wey impakita rin ka geyinawa rin pinaahi te pegtuman te me suhu te amey rin ne si Dabid, piru migpanubad degma sikandin te egtutungen ne me mananap diye te me panubaran diye te me bubungan.<pb/>


text:
Sabeka ne aldew, miggendiye si Sulumun diye te Gibyun eyew egpanubad, su diye ma ka amana ne mabantug ne panubaran. Migpanubad sikandin te egtutungen ne sabeka ne libu (1,000) ne mananap.


text:
Te seeye ne marusilem, migpakita ka Magbebaye ki Sulumun diye te taheinep din wey migkahi, “Buyu ka ke nekey ka igkeupii nu wey igbehey ku keykew.”<pb/>


text:
Ne migtabak si Sulumun, “Migpakita ka te dakel ne geyinawa nu ne kene egkabalbalawan diye te suluhuanen nu ne si Dabid ne amey ku tenged su matinumanen sikandin keykew, matareng wey mapahetpet ne migpalintutuu keykew. Migpabulus ka migpakita te dakel ne geyinawa nu ne kene egkabalbalawan pinaahi te pegbehey nu kandin te anak ne lukes ne mighari e kuntee subal kandin.


text:
Ne kuntee, he Magbebaye ne Manama, inggimu ad e nikeykew ne Hari subal te amey ku minsan bate e pad amana, wey ware pad katuenan ku meyitenged te pegpangulu.


text:
Purisu behayi a ubag nikeykew te katuenan ne egkeilanganen ku te pegpangulu kandan, wey panulua a nikeykew ke nekey ka eleg wey seyyup, su hentew e naan de iya ka egmandu te keet-etawan nu ne susuluhi?”<pb/>


text:
wey ingkahiyan din sikandin, “Puun su iyan nu ma imbuyu ka katuenan eyew eleg ka pegpangulu nu, kene ne sika se malayat ne umul, wey ke karatuan naa, wey ke karereetan naa te me kuntere nu,


text:
igbehey ku keykew ka imbuyu nu. Egbehayan ku sikeykew te timul pad ne katagseb wey katuenan ne warad iya minsan hentew ne egpekeiling.


text:
Igbehey ku degma keykew ka minsan ware nu buyua. Egkaratu ka wey egtahuren ka te me etew te intiru ne umul nu subla pad du te minsan hentew ne Hari.


text:
Emun ke eg-ikul ka keddiey, wey ke egtumanen nu ka me balaud ku wey ka me suhu ku iling te inggimu te amey nu ne si Dabid, egbehayan ku sikeykew te malayat ne umul.”<pb/>


text:
Ne dutu, nekeyimate e si Sulumun wey nakamaan-maan e sikandin ne migpakiglalag ka Manama kandin diye te taheinep din. Ne miggendiyad e sikandin te Hirusalim wey migsasindeg sikandin diye te tangkaan te Tahuanan te Kasabutan te Magbebaye ne Manama. Ne migpanubad sikandin te egtutungen ne me mananap, wey mighalad man‑e sikandin para te keupianan. Pegkapenga dutu, migpasahakeen degma sikandin para te langun ne me upisyal din.<pb/>


text:
<br/><t>Ka pegguusey ni Sulumun te malehen ne eggusayen</t><br/>Sabeka ne aldew, due daruwa ne malitan ne egpamelegye te me lawa ran ne miggendiye ki Hari Sulumun.


text:
Ne migkahi ka sabeka kandan, “Mahal ne Hari, migpalemungey key te seini ne malitan te sabeka ne baley, wey duen iya sikandin te inlesutan a diye te baley.


text:
Peglihad te tatelu ne aldew puun te miglesutan a, miglesutan e degma sikandin. Ne sikanami re iya ka daruwa diye te baley.


text:
Te liware te marusilem te nakalipereng e pad, mig-enew e mule sikandin wey in-uyan din e ka anak ku diye te hibatanan din, wey impewulid din e keddiey ka anak din ne migpatey e.


text:
Te peggimata ku te maselem, mig-enew ad e eyew egpasusu te anak ku, ne mania te migpatey e mule sikandin! Piru te in-ay-ayaran kud pitawa ka bate diye te malayag, namelmelehan kud ne kene bes ne seeye ka anak ku.”<pb/>


text:
Piru migkahi ka igkarangeb ne malitan, “Ubat sika! Anak ku ka manekal pad, wey iyan nu anak ka migpatey e!”<pb/>Ne migkahi e man‑e ka an-anayan ne malitan, “Ubat sika! Anak nu ka migpatey e, wey anak ku ka manekal pad!”<pb/>Ne migpa-apuley e ka daruwa ne malitan diye te tangkaan te Hari.<pb/>


text:
Nataman, migkahi e ka Hari, “Tagse sabeka kaniyu migkahi ne anak din ka manekal pad ne bate, wey ware sabeka kaniyu ne mig-angken te bate ne migpatey e.”


text:
wey insuhu din e ka me suluhuanen din, “Sulaya niyu ka manekal pad ne bate wey peg-atula niyu ka daruwa ne malitan!”<pb/>


text:
Ne migkuleyi e ka malehet ne iney te bate su amana rin geyinawei ka anak din, “Mahal ne Hari, kene nu re ubag himatayi ka bate! Ibehey nud iya ka bate kandin!”<pb/>Piru migkahi ka sabeka ne malitan, “Sulaya nud iya ka bate eyew ware minsan sabeka kanami ne egpakaangken kandin!”<pb/>


text:
Ne migkahi e ka Hari, “Kene nu himatayi ka bate! Ibehey nu sikandin te an-anayan ne malitan su sikandin ka malehet ne iney.”<pb/>


text:
Te pegkanengnengi te langun ne Israilita meyitenged te peggusey te Hari, nanasnasian pad iya ka pegtahud dan kandin su nakataha sikandan ne ka Manama ka migbehey te katuenan ki Sulumun te pegbehey te eleg ne peggukum.<pb/>


text:
wey seini ka labew ne me upisyal din:<pb/>Ka Labew ne Talagpanubad: si Asariyas ne anak ni Saduk.<pb/>


text:
Ka me sikritari: si Ilihurip wey si Ahiyas ne me anak ni Sisa.<pb/>Ka insalihan te me kasulatan te Hari: si Hihusapat ne anak ni Ahilud.<pb/>


text:
Ka pangulu te me sundalu: si Binayas ne anak ni Huyada.<pb/>Ka me talagpanubad: si Saduk wey si Abiyatar.<pb/>


text:
Ka pangulu te me gubirnadur: si Asariyas ne anak ni Natan.<pb/>Ka talagtambag te Hari: si Sabud ne talagpanubad ne anak ded man‑e ni Natan.<pb/>


text:
Ka impiyalan te langun ne diye te palasyu: si Ahisar.<pb/>Ne ka impiyalan te pehes ne pegtrabahu: si Aduniram ne anak ni Abda.<pb/>


text:
Mig-alam man‑e si Sulumun te sapulu wey daruwa (12) ne me gubirnadur te tagse distritu te intiru ne Israil. Sikandan ka egbehey te pegkeen te Hari, wey te langun ne diye te intiru ne palasyu. Tigsengebulan de ka tagse sabeka kandan ne egbehey te Hari tagse leg‑un.


text:
Ne seini ka me ngaran te sapulu wey daruwa (12) ne gubirnadur wey me ngaran te me distritu ran:<pb/>Si Bin-Hur ka gubirnadur te me inged ne diye te me bubungan te Ipraim.<pb/>


text:
Si Bin-Abinadab ka gubirnadur te langun ne inged te Dur. (Asawa sikandin ni Tapat ne sabeka te anak ni Sulumun.)<pb/>


text:
Si Baana ne anak ni Alihud ka gubirnadur te siyudad te Taanak wey Migidu. Sakup din man‑e ka langun ne inged te Bit-San ne marani te lungsud te Saritan, diralem te lungsud te Hisril taman te siyudad te Abil-Mihula, wey siyudad te Hukmi-Am.<pb/>


text:
Si Bin-Gibir ka gubirnadur te siyudad te Ramut ne sakup te Gilyad, wey te me lungsud te Gilyad ne ingkamkamuney te pamilya ni Hair ne kabuhalan ni Manasis. Sakup din man‑e ka inged te Argub diye te Basan, ka hen‑em ne pulu (60) ne derakel ne me lungsud ne impalig‑enan te matikang wey makepal ne alad ne batu, wey impamaggulan te burunsi ka me gumawan.<pb/>


text:
Si Ahimaas ka gubirnadur te inged te Naptali. (Asawa sikandin ni Basimat ne sabeka red degma ne anak ni Sulumun.)<pb/>


text:
Si Gibir ne anak ni Uri ka gubirnadur te Gilyad ne sakup dengan ni Sihun ne Hari te me Amurihanen wey ni Ug ne Hari te Basan.<pb/>Ne gawas te seini se sapulu wey daruwa (12) ne gubirnadur, duen pad man‑e sabeka ne gubirnadur te intiru ne inged ne sakup te Huda.<pb/>


text:
<br/><t>Ka katubung wey katagseb ni Sulumun</t><br/>Amana ne susuluhi ka me etew te Huda wey Israil. Iling sikandan kasulug te pantad te ilis te dahat. Dakel ka egkakeen dan wey ka egkeinum dan, wey amana sikandan egkengaggale.


text:
Ne mighari si Sulumun te langun ne migharian puun de iya te Weyig ne Iyupratis peendiye te tane te me Pilistihanen, taman man‑e diye te tane te Ihiptu. Ne migbayad sikandan langun te buhis ki Sulumun wey migtuman kandin taman te neuyag pad sikandin.<pb/>


text:
Ne seini ka me keilanganen ni Sulumun wey te langun ne etew rin diye te palasyu tagse aldew: sabeka ne gatus (100) ne saku te amana ne meupiya ne klasi te harina, daruwa ne gatus (200) ne saku te lein ne klasi te harina,


text:
sapulu (10) ne impalambeg ne me baka, daruwa ne pulu (20) ne impanlekaan ne me baka, wey sabeka ne gatus (100) ne me karniru wey ke me kambing naa. Ne duen pad man‑e nenakalkalasi ne me usa wey impalambeg ne me manuk.<pb/>


text:
Mighari si Sulumun te langun ne nasud ne dapit te iglineb te Weyig ne Iyupratis, puun te Tipsa peendiye te Gasa, wey meupiya ka peg-al-alukuy rin te langun ne nasud ne nakalingut kandin.


text:
Te intiru ne timpu te peghari din, migmalinawen ka Huda wey Israil, puun te lungsud te Dan taman diye te lungsud te Birsiba. Ne ka tagse taltalaanak nenaatul te me parasan wey me igiraan.<pb/>


text:
Due hep‑at ne libu (4,000) ne kulungan te me kudde ni Sulumun ne talagganuy te me karwahi rin, wey due sapulu wey daruwa ne libu (12,000) ne me kudde din.


text:
Ne ka me gubirnadur te tagse distritu ka migbehey ki Hari Sulumun te pegkeen wey te langun ne diye te palasyu rin. Tigsenge-bulan de sikandan ka egbehey te Hari tagse leg‑un. Imbehey ran ka langun ne ingkeilangan din.


text:
Migbehey pad man‑e sikandan te me kumpay wey me lahami te sibada para te me kudde ne talagganuy te me karwahi wey te duma pad ne me kudde. Eg-uyanen dan seini diye te intahahe ne egpatahuan kandan.<pb/>


text:
Ne imbehayan te Manama si Sulumun te katagseb, katuenan, wey salabutan ne kene egkeilingan.<n>kene egkeilingan: iling kasulug te pantad te ilis te dahat.</n>


text:
Ware etew ne egpekeiling te katagseb din. Matagseb pad sikandin ki Itan ne kabuhalan ni Isra, wey ki Hirman, Kalkul, wey ki Dara ne me anak ni Mahul. Nekeempet ka kabantug din diye te nakalingut ne me nasud.


text:
Ne migsulat sikandin te tatelu ne libu (3,000) ne me lalahen wey subla te sabeka ne libu (1,000) ne me ulahingen.


text:
Nekeila sikandin te langun ne pinamula, ligkat te sidar ne diye te Libanun taman te dereisek ne me hilamunen ne egmanubu diye te me alabat. Nekeila man‑e sikandin te langun ne nakalkalasi ne me mananap ne eggipanew, egdul‑ug, eglayang, wey te me ngalap diye te weyig.


text:
Ne ka me Hari te intiru ne kalibutan ne nakarineg meyitenged te katagseb ni Sulumun, migsuhu te me etew ne egpepamminehen kandin.<pb/>


text:
<br/><t>Ka pegpangandam ni Sulumun te peggimu te timplu</t><br/><br/><t>(2 Kru. 2:1-18)</t><br/>Ne due Hari te Tiru ne egngaranan ki Hiram ne naluhey e ne tala-alukuy ki Dabid. Purisu te nakanengneng e sikandin te mighari e si Sulumun subal te amey rin ne si Dabid, migsuhu e sikandin te me suluhuanen din diye ki Sulumun.


text:
“Nakanengneng ka ne ware nekeyimu te timplu ka amey ku ne si Dabid para te ngaran te Magbebaye ne Manama rin, su layun de sikandin egpakig-ehet te me kuntere din ne nakalingut ne me nasud. Ne nataman, natalu rin ded iya sikandan puun te bulig te Magbebaye.


text:
Piru kuntee imbehayan e te Magbebaye ne Manama ku te keupianan ka migharian ku. Warad e me kuntere ku te minsan hendei wey ke karereetan naa.


text:
Ne sikan naa ka eggimu ad te timplu para te ngaran te Magbebaye ne Manama ku, iling te insaad din te amey ku ne si Dabid te migkahi, ‘Ka anak nu ne igpasubal ku te trunu nu ka eggimu te timplu para keddi.’


text:
Ne suhua nu naa ubag ka me Sidunihanen eyew egpangabangan a te egpameled te me kayu ne sidar diye te Libanun. Egpabulihan ku sikandan te me etew ku, wey egbayaran ku sikandan te minsan nekey ne igkeupii nu ne bayad su nakanengneng ka ne warad iya etew ku ne egpekeiling kandan te egpameled te kayu.”<pb/>


text:
Te nahuhuran e si Hiram te lalag ni Sulumun, amana sikandin nahale wey migkahi, “Egdayanen ka Magbebaye ne Manama te seini ne aldew su imbehayan din si Dabid te matagseb ne anak eyew egsubal kandin eghari te dakel ne nasud!”


text:
Ne impanahaan e degma ni Hiram si Sulumun te miggenendue, “Narineg kud ka lalag nu para keddi, wey andam a ne eggimu te igkeupii nu meyitenged te sidar wey sipris.


text:
Igpatupang te me etew ku ka me geed ligkat te me bubungan te Libanun peendiye te Dahat ne Miditiranyu, wey eggimuwen dan seini ne gakit eyew eglawang sikandan peendiye te igkeupii nu ne eglimuran. Ne diye, egpangekaran dan e seini eyew eg-angayen e degma te me etew nu. Ne iyan ku re igkeupii ne egbehayan nu te egkakeen ka me etew ku kayi te palasyu ku.”<pb/>


text:
Ne imbehayan degma sikandin ni Sulumun te hen‑em ne pulu ne libu (60,000) ne saku ne trigu, wey sabeka ne gatus wey sapulu ne libu (110,000) ne gelun ne lana te ulibu. Tagse leg‑un din seini igbehey para te me etew ni Hiram.


text:
Ne imbehayan te Magbebaye ne Manama si Sulumun te katagseb sumale te insaad din kandin. Ne meupiya ka pegpa-alukuyey ran ki Hiram, wey migpegsabutey degma sikandan para te keupianan.<pb/>


text:
Ne impehes e ni Sulumun te egpatrabahu ka tatelu ne pulu ne libu (30,000) ne etew puun te intiru ne Israil.


text:
Ne imbaad din sikandan te tatelu ne baad. Tagse baad, due sapulu ne libu (10,000) ne etew wey tigsenge-bulan sikandan ka egtrabahu diye te Libanun human egsubal ka senge-baad; wey daruwa ne bulan sikandan diye te me ugpaan dan. Ne si Aduniram ka impiyalan te me etew ne impehes patrabahuwa.


text:
Ne due man‑e pitu ne pulu ne libu (70,000) ne trabahanti ni Sulumun ne talagtiang te me batu, wey walu ne pulu ne libu (80,000) ne talagperi te me batu diye te bubungan te Huda.


text:
Ne duen pad man‑e tatelu ne libu wey tatelu ne gatus (3,300) ne etew ne impiyalan din ne egtameng te me trabahanti.


text:
Intuman te me trabahanti ka insuhu ni Hari Sulumun ne egpanapsapan ka derakel wey mahal ne me batu eyew eggimuwen ne pabunsuran te timplu.


text:
Ne seeye naa ka in-andam e te me trabahanti ni Sulumun, wey ni Hiram, wey te me matig-Gibal ka me batu wey me geed ne eggamiten dan te egpasasindeg te timplu.<pb/>


text:
<br/><t>Ka pegbunsud ni Sulumun te timplu</t><br/>Te igkarangeb ne bulan ne egngaranan te Sib, te igkeep‑at e ne leg‑un te peghari ni Sulumun te Israil, te hep‑at e ne gatus wey walu ne pulu (480) ne leg‑un ka miglihad puun te peg-awe te me Israilita te Ihiptu, impabunsuran e ni Sulumun te egpeyimu ka timplu te Magbebaye ne Manama.


text:
Ne ka timplu ne impeyimu ni Hari Sulumun para te Magbebaye, daruwa ne pulu wey pitu (27) ne mitrus ka kalayat, siyam ne mitrus ka kaluag, wey sapulu wey tatelu wey liware (13.5) ne mitrus ka katikang.


text:
Ne siyam ne mitrus ka kalayat te likansu diye te tangkaan te timplu, iling te kaluag te timplu, wey hep‑at wey liware ne mitrus ka kaluag te likansu.


text:
Ne impeyimuwan degma ni Sulumun te me bintana ka timplu ne malig-et diye te lihawangan piru maluag ka diye te seled.


text:
Ne impeyimuwan din man‑e te me sinabeng ka me kakiliran wey liyu te timplu. Tatelu ne andana seeye ne insumpul te alabat.


text:
Ne tagse sinabeng te an-anayan ne andana, daruwa wey liware ne mitrus ka kaluag, tatelu ne mitrus ka kaluag te tagse sinabeng te igkarangeb ne andana, wey tatelu ne mitrus wey liware ka kaluag te tagse sinabeng te kinaribabawan ne andana. Impeiling te haheran ka alabat dapit te lihawangan te timplu ne insumpulan te me sinabeng eyew kenad egpakatupu te alabat ka me ketal.<pb/>


text:
Ne ka me batu ne inggamit te eggimu te timplu, impanapsapan e daan te diye pad te in-angayan kayi. Purisu, warad e egkarineg ne dahing te buntuk, wasey, wey minsan nekey ne himan ne putew te pegpangimu ran e te timplu.<pb/>


text:
Ne diye nakarapit te igkakawanan ne balabahan ka gumawan te an-anayan ne andana, wey innaheranan seini peendiye te igkarangeb wey igkatelu ne andana.


text:
Insumpul red te egbebaley te timplu ka tatelu ne andana ne sinabeng ne iyan ingketal ka geed ne sidar. Daruwa wey liware ne mitrus ka katikang te tagse sinabeng.<pb/>


text:
“Emun ke egtumanen nu ka me tulumanen ku, me suhu ku, wey ka langun ne balaud ku, egtumanen ku ka insaad ku te amey nu ne si Dabid.


text:
<br/><t>Ka me dayan-dayan te seled te timplu</t><br/><br/><t>(2 Kru. 3:8-14)</t><br/>Ne impaakeban din te tabla ne sidar ka seled te timplu, puun te seeg taman diye te kisami, wey tabla ne sipris ka impaseeg din.


text:
Ne migpeyimu sikandin te sinabeng diye te ledled te timplu ne egngaranan te Amana ne Matulus ne Sinabeng ne siyam ne mitrus ka kalayat. In-alabatan seini te tabla ne sidar puun te seeg taman diye te kisami.


text:
Ne sapulu wey walu (18) ne mitrus ka kalayat te maluag ne libulunganan ne egkatangkaan te Amana ne Matulus ne Sinabeng.


text:
Ne impangakeban te tabla ne sidar ka me alabat diye te seled te timplu, purisu kene egkakita ka me batu. Impandayan-dayanan man‑e seini te impangulit ne me larawan te upu wey me bulak ne migpamukadkad.<pb/>


text:
Ne inteil ni Sulumun ka Amana ne Matulus ne Sinabeng eyew diye din igtahu ka Tahuanan te Kasabutan te Magbebaye ne Manama.


text:
Siyam ne mitrus ka kalayat, ka kaluag, wey ka katikang te seini ne sinabeng. Ne impepamulitan din te neelin ne bulawan ka me alabat wey ka kisami. Impepamulitan din degma te bulawan ka altar ne neelin ne kayu ne sidar.


text:
Ne impepamulitan din te bulawan ka seled te timplu, wey migpeyimu man‑e sikandin te bulawan ne keddina ne imbitul diye te bayaanan peendiye te Amana ne Matulus ne Sinabeng.


text:
Sikan naa, neimpusan din e te egpepamulit te bulawan ka intiru ne seled te timplu wey ka altar ne diye te seled te Amana ne Matulus ne Sinabeng.<pb/>


text:
Ne impatahuan ni Sulumun te daruwa ne kirubin<n>Ka kirubin, sabeka ne klasi te panalihan ne egpekeiling te mananap ne due pakpak wey belad.</n> ka Amana ne Matulus ne Sinabeng. Me lalimma ne mitrus ka katikang te inggimu ne me kirubin ne neelin ne kayu ne ulibu.


text:
Daruwa wey liware ne mitrus ka kalayat te tagse pakpak, sikan naa ka lalimma ne mitrus ka kalayat te nekeglimang ne me pakpak.


text:
Diye pegdangdanga ni Sulumun ka daruwa ne kirubin te seled te Amana ne Matulus ne Sinabeng. Nekeuma diye te alabat ka tagse limang te me pakpak dan ne nenabbelat, wey nekegtemu man‑e ka limang ne me pakpak dan diye te taliware.


text:
Ne impandayan-dayanan din ka langun ne alabat te daruwa ne sinabeng te impangulit ne larawan te me kirubin, palmira wey me bulak ne migpamukadkad.


text:
Ne impeyimuwan din te daruwa ne lekeb ne neelin ne ulibu ka gumawan te Amana ne Matulus ne Sinabeng, wey insungkalehan seini te me sungkaleg ne lalimma se pikungan.


text:
Ne imparayan-dayanan din te impangulit ne larawan te me kirubin, palmira, wey me bulak ne migpamukadkad ka daruwa ne lekeb. Impepamulitan din man‑e seini langun te bulawan.


text:
Impeyimuwan pad man‑e ni Sulumun ka gumawan te timplu te me sungkaleg ne kayu ne ulibu ne hep‑at se pikungan.


text:
Ne migpeyimu man‑e sikandin te daruwa ne lekeb ne neelin ne kayu ne sipris. Egkalupi-lupi ka tagse sabeka,


text:
wey impakulitan din degma seini te larawan te me kirubin, palmira, wey me bulak ne migpamukadkad ne in-ay-ayaran pamuliti te bulawan.<pb/>


text:
Ne impeyimuwan din man‑e te maluag ne libulunganan diye te egkatangkaan te timplu. In-alad seini te impanapsapan ne me batu ne tigtatelu ne untud ne in-unturan man‑e te me kayu ne sidar.<pb/>


text:
Te igkeep‑at ne leg‑un te peghari ni Sulumun, te igkarangeb ne bulan ne egngaranan te Sib, nakasasindeg e ka pabunsuran te timplu te Magbebaye ne Manama.


text:
Te igkasapulu wey sabeka (11) ne leg‑un te peghari ni Sulumun, te igkawalu ne bulan ne egngaranan te Bul, neimpusan e ka timplu. Ne ka langun ne neyimu nekeiling iya ke immenu seini te egplanu. Migginguma te pitu ne leg‑un human neimpusi ka timplu.<pb/>


text:
<br/><t>Ka palasyu ni Sulumun</t><br/>Ne migpeyimu si Sulumun te palasyu rin, wey migsapulu wey tatelu (13) ne leg‑un human seini neimpusi.


text:
Ne migpeyimu sikandin te dakel ne baley ne egngaranan te Baley te Puwalas te Libanun. Hep‑at ne pulu wey lalimma (45) ne mitrus ka kalayat te baley, daruwa ne pulu wey tatelu (23) ne mitrus ka kaluag, wey sapulu wey hep‑at (14) ne mitrus ka katikang. Insungkalehan seini te sidar ne hep‑at<n>hep‑at: Te duma ne baseen, tatelu.</n> ne linya. Sapulu wey lalimma (15) ka sungkaleg te tagse linya, wey impangetalan seini te hep‑at ne pulu wey lalimma (45) ne geed.


text:
Ne due degma tatelu ne gumawan ne diye te tangkaan wey liyu te baley. Kuwadradu ka me tangenan wey nekegtangke ka tagse sabeka.<pb/>


text:
Ne migpeyimu man‑e sikandin te maluag ne libulunganan ne egngaranan te Libulunganan te me Sungkaleg. Daruwa ne pulu wey tatelu (23) ne mitrus ka kalayat wey sapulu wey hep‑at (14) ne mitrus ka kaluag. Due likansu dapit te katangkaan ne in-atepan te manggad, wey due me sungkaleg.<pb/>


text:
Ne migpeyimu man‑e sikandin te dakel ne sinabeng ne egngaranan te Sinabeng te Trunu. Egngaranan man‑e seini te Sinabeng ne Hukumanan su seini ka husayanan din. Ne impangakeban ka sinabeng te tabla ne sidar, minsan ka seeg wey ka atep.<pb/>


text:
Ne diye te liyu te Sinabeng te Trunu ka palasyu ni Sulumun ne impeiling te eggimu te Sinabeng te Trunu. Ne migpeyimu man‑e sikandin te baley ne iling ded due para te asawa rin ne anak te Hari te Ihiptu.<pb/>


text:
Ne iyan inggamit te peggimu te langun ne baley wey te maluag ne libulunganan ka tetelesi ne me batu ne impaay-ayaran te egperi wey impanapsapan, ligkat te pabunsuran taman diye te me atep.


text:
Derakel wey mahal ne me batu ka inggimu ne me pabunsuran ne lalimma ne mitrus se kalayat, wey ka duma hep‑at ne mitrus se kalayat.


text:
Ne in-ampawan seini te me ketal ne sidar wey tetelesi ne me batu ne impameri sumale iya te eleg ne karakel.


text:
Ne in-alabatan ka maluag ne libulunganan te senge-untud ne geed ne sidar ne in-ampew te tatelu ne untud ne insapsapan ne me batu. Ne iling ded degma rue ka in-alabat te maluag ne libulunganan te timplu te Magbebaye ne Manama wey te likansu kayi.<pb/>


text:
Anak sikandin te balu ne kabuhalan ni Naptali, wey matig-Tiru ka amey rin ne mangngateu te burunsi. Ne mangngateu degma amana si Hiram ne egpangimu te minsan nekey ne kasangkapan ne burunsi. Ne miggendiye sikandin ki Hari Sulumun wey inggimu rin ka langun ne impeyimu ni Sulumun kandin.<pb/>


text:
<br/><t>Ka daruwa ne sungkaleg ne burunsi</t><br/><br/><t>(2 Kru. 3:15-17)</t><br/>Ne miggimu si Hiram te daruwa ne sungkaleg ne burunsi. Tagse sungkaleg, walu ne mitrus ka kalayat, wey lalimma wey liware ne mitrus ka karakel.


text:
Ne miggimu man‑e sikandin te daruwa ne ulu-ulu ne burunsi ne igtahu diye te pupul te daruwa ne sungkaleg. Tagse ulu-ulu, daruwa ne mitrus ka katikang,


text:
Ne ka ulu-ulu te daruwa ne sungkaleg, imbeleberan te daruwa ne linya te daruwa ne gatus (200) ne burunsi ne impeiling te prutas ne granada. Intahu seini dapit te malibusen, ampew te impanlalab ne keddina.<pb/>


text:
Ne impasasindeg e ni Hiram ka me sungkaleg diye te tangkaan te timplu, ka sabeka diye te igkakawanan ne balabahan wey ka sabeka diye te igkahibang ne balabahan. Ne ka diye te igkakawanan ne balabahan, ingngaranan te Hakin, ne ka diye te igkahibang ne balabahan, ingngaranan te Buas.


text:
Seeye naa se nekeiling te bulak ne liryu ka me ulu-ulu te daruwa ne sungkaleg.<pb/>Ne neimpusan en iya ka peggimu te me sungkaleg.<pb/>


text:
<br/><t>Ka burunsi ne limuranan te weyig</t><br/><br/><t>(2 Kru. 4:2-5)</t><br/>Ne migpeyimu man‑e sikandin te bubuyahen ne pelenggana ne burunsi ne egtahuan te weyig ne egngaranan te Dahat. Subla te hep‑at ne mitrus ka kaluag wey subla te daruwa ne mitrus ka katikang, wey subla te sabeka ne pulu wey tatelu ne mitrus ka kalibusen.


text:
Ne diye te diddiralem te bibig te pelenggana, inlingutan day-rayani te daruwa ne dangdang te egpekeiling te me upu ne impareket. Me daruwa ne pulu (20) ne upu ka impareket te tagse mitrus.


text:
Impapinnuu ka bubuyahen ne pelenggana ne burunsi diye te peka te sapulu wey daruwa (12) ne immangimu ne baka ne immeg-inniyug: tatelu ka nakatangke diye te igkakawanan ne balabahan, tatelu ka nakatangke diye te igkahibang ne balabahan, tatelu ka nakatangke diye te iglineb, wey tatelu ka nakatangke diye te igsile.


text:
Sabeka ne dangew ka kakepal te bibig te limuranan te weyig ne iling te bibig te ubag ne nekeiling te bulak te liryu ne migpamukadkad. Egkatahuan seini te me sapulu ne libu (10,000) ne gelun ne weyig.<pb/>


text:
<br/><t>Ka me burunsi ne papinnuuwan te pelenggana</t><br/>Ne miggimu man‑e si Hiram te sapulu ne burunsi ne papinnuuwan te pelenggana. Tigdaruwa ne mitrus ka kalayat te tagse sabeka, daruwa ne mitrus ka kaluag, wey sabeka ne mitrus wey liware ka katikang.


text:
Ne iling kayi ka peggimu te me papinnuuwan te pelenggana: tagse sabeka due me hep‑at ne pikungan, wey impangalabatan seini


text:
te ingkulitan te me liyun, me turu ne baka, wey me kirubin. Due man‑e ingkulit ne me bulak diye dapit te dibabew wey diralem te ulaula te me liyun wey me turu ne baka.


text:
Ne ka tagse papinnuuwan te pelenggana, impanligiran te burunsi wey burunsi red man‑e ka me ihi te liggid. Ne ka tagse pikungan impanuley te burunsi ne impandayan-dayanan te me bulak.


text:
Diye te seled te papinnuuwan te pelenggana, due sengel para te pelenggana ne malibusen se lungag. Nakatimpa seini te papinnuuwan te pelenggana te sabeka ne palapala wey liware wey indayan-dayanan degma seini te me kinulit.


text:
Ne diye itangen te diralem te alabat ka hep‑at ne liggid te papinnuuwan te pelenggana ne me daruwa ne palapala wey liware se katikang. In-uney re ka me liggid wey ka me ihi diye te me sungkaleg.


text:
Iling ded te me liggid te karwahi ka me liggid te papinnuuwan te pelenggana. Neneelin ne burunsi ka me ihi, me tubu, me rayus, wey me yantas.


text:
Ne tagse papinnuuwan te pelenggana, due hep‑at ne suley, sabeka te tagse pikungan, wey in-uney re iya man‑e seini diye te papinnuuwan te pelenggana.


text:
Ne diye te ampew te tagse papinnuuwan te pelenggana, due bibig ne subla te me senge-rangew se kaluag. Ka me suley wey me alabat, in-uney re iya diye te lawa te papinnuuwan te pelenggana.


text:
Impandayan-dayanan te impangulit ne me kirubin, me liyun, wey me palmira ka me suley wey me alabat te me papinnuuwan te pelenggana. Indayan-dayanan ka minsan hendei ne egkaayun pad. Impalingutan man‑e seini te impangulit ne me bulak.


text:
Ne iling naa due ka peggimu ni Hiram te sapulu ne papinnuuwan te pelenggana. Nenekeg-iling ka karakel wey ka ulaula te langun.<pb/>


text:
Ne migpangimu e man‑e si Hiram te sapulu ne pelenggana ne burunsi—sabeka ne pelenggana te tagse sabeka degma ne papinnuuwan. Daruwa ne mitrus ka kaluag te nekeglimang ne bibig te pelenggana, wey egkatahuan seini te daruwa ne gatus (200) ne gelun ne weyig.


text:
Impasasindeg din ka me papinnuuwan te pelenggana, lalimma ka dapit te igkakawanan te timplu, wey lalimma degma ka dapit te igkahibang te timplu. Ne diye din ipasasindeg dapit te igkakawanan te timplu ka limuranan te weyig ne burunsi ne egngaranan te Dahat, elat-elat te igkakawanan ne balabalahan wey te igsile.


text:
Miggimu degma si Hiram te kuren puun te basak, me pala, wey me yahung.<pb/>Neimpusan ded iya ni Hiram ka langun ne impeyimu ni Sulumun te timplu te Magbebaye ne Manama.<br/><t>Ka listaan te me kasangkapan diye te timplu</t><br/><br/><t>(2 Kru. 4:11–5:1)</t><br/><pb/>Ne seini langun ka neyimu ni Hiram:


text:
ka daruwa ne sungkaleg; ka daruwa ne pupul te me sungkaleg ne egpekeiling te yahung; ka daruwa ne inlubid ne keddina ne indayan-dayan diye te pupul te me sungkaleg;


text:
ka hep‑at ne gatus (400) ne me prutas ne egngaranan te granada ne burunsi ne impamitin te daruwa ne dangdang diye te inlubid ne keddina ne intahu diye te pupul te me sungkaleg;


text:
ka tahuanan te weyig ne egngaranan te Dahat wey ka sapulu wey daruwa (12) ne larawan te turu ne baka ne egpeunturan te tahuanan te weyig;


text:
ka me kuren ne inggimu puun te tane, ka me pala, wey me yahung.<pb/>Impasilak ka langun ne burunsi ne kasangkapan te timplu te Magbebaye ne Manama ne impangimu ni Hiram para ki Hari Sulumun.


text:
Diye seini ipeyimu te Hari te napu te Hurdan ne himuwanan te kuren ne tane diye te eletanan te Sukut wey Saritan.


text:
Warad e ipatimbang ni Hari Sulumun ka langun ne kasangkapan puun su amana seini ne susuluhi. Sikan naa ka ware iya nanengnengi ke pila ne kilu ne burunsi ka nahamit langun.<pb/>


text:
Ne migpeyimu man‑e si Sulumun te seini ne me kasangkapan para te timplu te Magbebaye: bulawan ne altar ne eg-unturan te egtutungen; ka bulawan ne lamisa ne eg-unturan te paan ne ighalad diye te tangkaan te Manama;


text:
ka me tahuanan te sulu ne neelin ne bulawan ne diye te tangkaan te Amana ne Matulus ne Sinabeng. Lalimma ka dapit te igkakawanan, wey lalimma degma ka dapit te igkahibang; ka indayan-dayan ne neelin ne bulawan ne me bulak, me sulu, wey me sipit;


text:
ka me pakawan, ka igmanempug te pebilu te sulu, ka me pelenggana, ka me tahuanan te insinsu, ka me tahuanan te baha ne neelin ne bulawan. Bulawan ded man‑e ka me bisagra te gumawan te Amana ne Matulus ne Sinabeng, wey ka me bisagre en iya te me gumawan te timplu.<pb/>


text:
Ne neimpusan ded iya ni Hari Sulumun ka pegpasasindeg te timplu te Magbebaye ne Manama. Ne impanines e ni Sulumun diye te sinabeng ne tinesanan te timplu te Magbebaye ka me kasangkapan ne inhalad te amey rin ne si Dabid ne iyan ka pelata, ka bulawan, wey ka duma pad ne me kasangkapan.<pb/>


text:
<br/><t>Ka peg-uyan te Tahuanan te Kasabutan diye te timplu</t><br/><br/><t>(2 Kru. 5:2–6:2)</t><br/>Ne impeumew ni Hari Sulumun diye te kandin diye te Hirusalim ka me pangulu te me matig-Israil, wey ka me pangulu te me pamilya eyew eg-uyan te Tahuanan te Kasabutan te Magbebaye ne Manama diye te timplu puun te Siyudad ni Dabid, ne egngaranan degma te Siyun.


text:
Purisu, nanlibulung e sikandan langun diye ki Hari Sulumun te timpu te Sahakeen te me Balungbalung te igkapitu ne bulan ne egngaranan te Itanim.<n>bulan ne egngaranan te Itanim: emun ke kunteen e, bulan seini te Siptimbri peendiye te Uktubri.</n>


text:
Te nalibulung e ka me pangulu te me matig-Israil, intitiang e te me talagpanubad ka Tahuanan te Kasabutan te Magbebaye,


text:
wey in-uuyan dan e diye te timplu. Ne in-uuyan dan degma ka Balungbalung ne Temuwanan wey ka langun ne kasangkapan ne intahu diye.


text:
Ne si Hari Sulumun wey ka langun ne keet-etawan te Israil ne miglibulung diye te tangkaan te Tahuanan te Kasabutan, migpanubad te susuluhi amana ne karniru wey me baka ne kenad e egkaseel.<pb/>


text:
Ne in-uyan e te me talagpanubad ka Tahuanan te Kasabutan te Magbebaye diye te ledled te timplu, diye te Amana ne Matulus ne Sinabeng te timplu. Ne intahu dan e seini diye te diralem te nekegtupu ne impabekal ne me pakpak te daruwa ne kirubin.


text:
Impabekad ka me pakpak te daruwa ne kirubin, sikan naa ka nariralem kayi ka Tahuanan te Kasabutan lagkes ka me yayunganan.


text:
Mallayat ka me yayunganan wey nakita ka pupul kayi te me etew ne migsasindeg diye te tangkaan te Amana ne Matulus ne Sinabeng. Piru kene de iya man‑e seini egkiteen diye te lihawangan. Ne diye ded iya seini taman kuntee.


text:
Ware lein ne tahu te Tahuanan te Kasabutan angin e te daruwa ne malumpayag ne me batu ne intahu ni Muwisis te diye sikandin te bubungan ne Sinay<n>Sinay: Hurib.</n> ka inged ne miggimu ka Magbebaye te kasabutan te me matig-Israil te peglihawang dan te inged ne Ihiptu.<pb/>


text:
Purisu, warad nakapabulus ka himu te me talagpanubad diye te timplu tenged te gapun, su napenu ma te katelesan te Magbebaye ka timplu rin.


text:
Ne mig-ampu e si Sulumun ne migkahi,<pb/>“He Magbebaye ne Manama, intahu nu ka aldew diye te langit,<pb/>piru migkahi ka ne duen ka mig-ugpe te makepal ne gapun.<n>Te Hibruwanen: Makepal ne delem.</n><pb/>


text:
<br/><t>Ka pegpakiglalag ni Sulumun te me etew</t><br/><br/><t>(2 Kru. 6:3-11)</t><br/>Ne taheed te migmanasindeg ka me etew te Israil, migtangke si Hari Sulumun kandan wey impanalanginan din e sikandan.


text:
Migkahi sikandin, “Egdayanen ka Magbebaye, ka Manama te Israil ne migtuman te insaad din te amey ku ne si Dabid. Migkahi sikandin dengan,


text:
‘Puun te timpu ne impalihawang ku ka keet-etawan ku puun te Ihiptu, ware siyudad ne in-alam ku te tane te me Israilita ne egpasasindehan ku te timplu eyew egkabantug a. Piru in-alam ku si Dabid eyew egpangulu te keet-etawan ku ne me matig-Israil.’ ”<pb/>


text:
Ne migpabulus si Sulumun ka migkahi, “Amana egkeupian ka amey ku ne si Dabid ne egpasasindeg te timplu eyew te pegbantug te Magbebaye, ka Manama te Israil.


text:
Piru ingkahiyan sikandin te Magbebaye, ‘Meupiya te egkeup-upian ka ne egpasasindeg te timplu eyew te pegbantug te ngaran ku.


text:
Piru kene ne sikeykew ka egpasasindeg te timplu, ke kene ka anak nu ne lukes ka egpakapasasindeg kayi eyew egkabantug a.’<pb/>


text:
“Ne intuman iya te Magbebaye ka insaad din su neyimu e ma ne Hari te Israil subal te amey ku ne si Dabid, sumale te insaad te Magbebaye. Ne kuntee napasasindeg ku iya ka timplu eyew te pegbantug te Magbebaye, ka Manama te Israil.


text:
Ne inteilan kud te egtahuan diye te timplu ka Tahuanan te Kasabutan te Magbebaye ne inggimu rin duma te me kaap-apuan ta te timpu te impalihawang din sikandan puun te Ihiptu.”<pb/>


text:
<br/><t>Ka peg-ampu ni Sulumun</t><br/><br/><t>(2 Kru. 6:12-42)</t><br/>Ne diye te tangkaan te me matig-Israil, migsasindeg si Sulumun diye te tangkaan te altar te Magbebaye wey ingkayew rin ka me belad din.


text:
Mig-ampu sikandin, “He Magbebaye, ne Manama te Israil, ware manama ne iling keykew diye te langit ne diye te ampew wey ke kayi naa te tane ne kayi te diralem. Intuman nu ka kasabutan nu wey impapitew nu ka geyinawa nu ne kene egkabalbalawan diye te me suluhuanen nu ne migpamakey keykew te intiru ne pusung dan.


text:
Intuman nu ka insaad nu te suluhuanen nu ne si Dabid ne amey ku. Intuman nu ka sika ne lalag nu te seini ne aldew.


text:
Ne kuntee, Magbebaye, ne Manama te Israil, tumana nu ka insaad nu te suluhuanen nu ne si Dabid ne amey ku. Migkahi ka, ‘Kene egkataman ka kabuhalan nu ne eghari te Israil ke egmatinumanen sikandan keddi iling te inggimu nu.’


text:
Purisu, kuntee, he Manama te Israil, tumana nu ka insaad nu te suluhuanen nu ne si Dabid ne amey ku.<pb/>


text:
“Piru eg-ugpe ke naa Manama kayi te kalibutan? Ne minsan ka langit ne titikangi kene ma ne eleg ne eg-ugpaan nu, iyan naan pa iya seini se timplu ne impasasindeg ku!


text:
Piru pammineha nu ubag seini se peg-ampu te suluhuanen nu wey ka pegpeyid‑u-hid‑u rin, he Manama ku. Pammineha nu ka pegpangumew wey peg-ampu te suluhuanen nu te seini ne aldew,


text:
wey tamengi nu ubag te aldew wey marusilem seini se timplu, ka baley ne ingkahi nu ne kayi egbantuha ka ngaran nu. Pammineha nu ubag ka peg-ampu te suluhuanen nu ne egtangke kayi te timplu.


text:
Pammineha nu ubag ka pegpeyid‑u-hid‑u ku te suluhuanen nu wey te keet-etawan nu ne me matig-Israil ke eg-ampu key ne egtangke kayi te timplu. Pammineha key nikeykew due te langit ne ugpaan nu wey pasayluwa key te me sale ney.<pb/>


text:
“Ke egbayungan ka sabeka ne etew ne nakasale diye te duma rin, wey eggendini sikandin te altar ne kayi te timplu eyew egpahunlibet ne ware sale din,


text:
pammineha nu sikandin due te langit wey hukumi nu sikandan se daruwa—ka migbayung wey ka imbayungan. Legpari nu ka nakasale tenged te mareet ne neyimu rin, wey hukumi nu ne ware sale seeye se ware neyimu ne mareet.<pb/>


text:
“Ne emun ke egkatalu ka keet-etawan nu ne me matig-Israil te me kuntere dan tenged te nakasale sikandan keykew, wey eglibed sikandan keykew, wey eg-ampu wey egpeyid‑u-hid‑u keykew kayi te timplu,


text:
pammineha nu sikandan due te langit. Pasayluwa nu ka sale dan, wey ipalibed nu sikandan diye te tane ne imbehey nu te me kaap-apuan dan.<pb/>


text:
“Ne emun ke kene nu egpeuranen tenged te nakasale keykew ka keet-etawan nu, wey ke eg-ampu sikandan wey eg-ileen ka nikandan kayi te timplu, wey eg-inniyug te sale dan tenged su impaantus nu sikandan,


text:
pammineha nu sikandan due te langit wey pasayluwa nu ka me suluhuanen nu, ka keet-etawan nu ne me matig-Israil. Panulua nu sikandan te eleg ne dalan ne egbayaan dan, wey peurani nu ka tane ne imbehey nu kandan isip karatuan ne inggaat.<pb/>


text:
“Ke due bitil te inged dan wey ke duen naa karereetan ne egginguma kandan, ke egkaddeetan naa se me pinamula, ke duen naa me talangas wey me uled-uled naa ne egkeen te me pinamula, wey ke duen naa kuntere ne eglusud te me siyudad dan, wey ke duen naa kasakitan wey ke duen naa dalu ne egginguma kandan,


text:
ke eg-ampu wey ke egpeyid‑u-hid‑u sikandan keykew, pammineha nu sikandan. Ke in-ila ran ne tenged te sale dan ne migginguma ka me keyirapan wey kalaggew, wey ingkayew ran ka me belad dan ne migtangke kayi te timplu,


text:
pammineha nu sikandan due te langit ne ugpaan nu. Pasayluwa nu sikandan, wey himuwa nu ka eleg te kandan ne hinimuwan, su nakanengneng ka te pusung dan. Sikeykew re iya ka nakanengneng te pusung te tagse etew.


text:
Ne egkaaldek e sikandan keykew te intiru ne umul ran taheed te eg-ugpe sikandan te tane ne imbehey nu te me kaap-apuan ney.<pb/>


text:
ne egpakarineg te kabantug nu, wey te karesen nu, wey eggendini sikandan eyew egsimba keykew, wey eg-ampu ne egtangke te seini ne timplu,


text:
pammineha nu sikandan due te langit ne ugpaan nu. Ibehey nu ka langun ne egbuyuen dan keykew, eyew ka langun ne etew te kalibutan egpekeila wey egkaaldek keykew iling te keet-etawan nu ne me matig-Israil. Ne egpakanengneng sikandan ne impasasindeg ku seini ne timplu eyew egkabantug ka.<pb/>


text:
“Ke eggendiye te giraanan ka keet-etawan nu sumale te suhu nu, wey eg-ampu sikandan keykew, Magbebaye ne Manama ne egtangke kayi te siyudad ne in-alam nu, wey kayi te timplu ne impasasindeg ku para keykew,


text:
pammineha nu due te langit ka peg-ampu dan wey pegpeyid‑u-hid‑u ran wey pangabangi nu sikandan.<pb/>


text:
“Ke egpakasale sikandan keykew su ware ma etew ne kene egpakasale, ne tenged te kabelu nu kandan igbehey nu sikandan diye te kandan ne me kuntere wey egpanguyanen sikandan diye te mariyu ne inged dan, wey ke marani naan de ne inged;


text:
ne ke egpakamaan-maan e sikandan diye te inged ne in-uyanan kandan, wey eg-inniyug te sale dan wey egpeyid‑u-hid‑u sikandan keykew wey egkahi, ‘Nakasale key—nekeyimu key te seyyup wey mareet.’


text:
Ke eg-inniyug sikandan te me sale dan ne egpuun te pusung dan diye te inged te me kuntere dan ne migpandakep kandan wey eg-ampu sikandan ne egtangke te inged dan ne imbehey nu te me kaap-apuan dan wey te siyudad ne in-alam nu, wey te timplu ne impasasindeg ku para keykew,


text:
pammineha nu ka peg-ampu dan wey ka pegpeyid‑u-hid‑u ran due te langit ne ugpaan nu wey pangabangi nu sikandan.


text:
Pasayluwa nu ka keet-etawan nu ne nakasale keykew wey ka pegsupak dan keykew. Peyimenawi nu sikandan te migpandakep kandan,


text:
su keet-etawan nu ma sikandan ne in-alam nu ne egkeyimu ne sakup nu wey impalihawang nu puun te Ihiptu, ka inged ne egpekeiling e te dakel ne hapuy ne egkanlabkanlab.<pb/>


text:
“Ne pammineha nu ubag ka me peg-ampu te suluhuanen nu, wey ka pegpangananey te keet-etawan nu, ne me Israilita. Pammineha nu ubag ka peg-ampu dan ke egpabulig sikandan keykew.


text:
Su in-alam nu ma sikandan puun te langun ne etew kayi te intiru ne kalibutan. Inggimu nu sikandan ne keet-etawan nu sumale te inlalag nu ki Muwisis ne suluhuanen nu te timpu te impalihawang nu ka me kaap-apuan ney puun te Ihiptu.”<pb/>


text:
<br/><t>Ka pegpanalangin ni Sulumun te keet-etawan</t><br/>Te nekeimpus e si Sulumun ka mig-ampu wey migpangananey te Magbebaye ne Manama ka migpanimbuel wey migkayew te me belad din diye te tangkaan te altar, migsasindeg e sikandin


text:
“Egdayanen ka Magbebaye ne Manama su impeyimeley rin te samuk ka keet-etawan din, sumale te insaad din kandan. Intuman din ka langun ne insaad din ki Muwisis ne suluhuanen din.


text:
Ne ka Magbebaye ne Manama ka egduma kanta, iling te pegduma rin te kaap-apuan ta—kene ki nikandin egbalaharen wey kene ki man‑e eg-engkeran.


text:
Egbulihan ki perem nikandin eyew egpekeikul ki te igkeupii rin ne eggimuwen ta, wey egtuman te me balaud din wey te me suhu din ne imbehey rin te me kaap-apuan ta.


text:
Ne ka Magbebaye ne Manama ta ka egtanud-tanud te seini ne me peg-ampu ku te langun ne timpu, wey ka egbulig te suluhuanen din wey te me keet-etawan te Israil te me keilangan dan te tagse aldew,


text:
Purisu, sabekaa niyud ka pusung niyu diye te Magbebaye ne Manama ta. Tumana niyu layun ka langun ne balaud din wey ka me suhu din iling te inggimu niyu te seini ne aldew.”<pb/>


text:
<br/><t>Ka peghalad te timplu</t><br/><br/><t>(2 Kru. 7:4-10)</t><br/>Ne ka Hari wey ka langun ne keet-etawan te Israil, migpanubad te me mananap diye te Magbebaye.


text:
Migpanubad si Sulumun te daruwa ne pulu wey daruwa ne libu (22,000) ne baka wey sabeka ne gatus wey daruwa ne pulu ne libu (120,000) ne karniru para te keupianan. Te seeye ne paahi, inhalad te Hari wey te langun ne etew te Israil ka timplu te Magbebaye ne Manama.


text:
Te sikan ded ne aldew, inhalad te Hari ka elat-elat ne baad te lama ne egkatangkaan te timplu te Magbebaye. Diye din tutunga ka immanubad wey ka halad ne egkakeen, ka tabe te impanubad para te keupianan su kene ma eg-eleg te burunsi ne altar ka igpanubad ne egtutungen, ka halad ne egkakeen, wey ka tabe te igpanubad para te keupianan.<pb/>


text:
Te seeye ne timpu, migsahakeen te pitu ne aldew si Sulumun wey ka langun ne matig-Israil. Masulug amana ka me etew ne miglibulung puun de iya te Libu-Hamat taman diye te bangalug te Ihiptu dapit te igkakawanan ne balabahan.


text:
Te igkawalu e ne aldew, impeuli e ni Sulumun ka me etew. Ne indayan te me etew ka Hari wey nanguli e sikandan. Ne nahale-gale sikandan tenged te keupiya te Manama diye te suluhuanen din ne si Dabid wey te keet-etawan din ne me matig-Israil.<pb/>


text:
<br/><t>Ka pegpakite e man‑e te Manama ki Sulumun</t><br/><br/><t>(2 Kru. 7:11-22)</t><br/>Te neimpusan e ni Sulumun ka pegpasasindeg te timplu te Magbebaye ne Manama, ka palasyu rin, wey ka langun ne igkeupii rin te egpangimu,


text:
Migkahi ka Magbebaye kandin, “Narineg ku ka peg-ampu nu wey ka pegpangananey nu keddiey. In-alam ku seini se timplu ne inggimu nu eyew egsimbaan niyu keddiey te ware egtamanan. Egtamengan ku wey egtantanuran ku seini te langun ne timpu.


text:
Ne sikeykew, ke egmatinumanen ka keddi iling te amey nu ne si Dabid, wey ke egtareng ka te peg-ugpe nu, wey eggimuwen nu ka langun ne imbanasal ku keykew, wey egtumanen nu ka me tulumanen wey ka me suhu ku,


text:
egpepabulusen ku egpaharia te Israil ka me kabuhalan nu te ware egtamanan. Seini degma ka insaad ku te amey nu ne si Dabid te pegkahi ku, ‘Kene egkaawe ka kabuhalan nu ne eghari kayi te Israil.’


text:
Piru ke eg-engked ka wey ka me kabuhalan nu ne eg-ikul keddiey, wey kene kew e egtuman te me suhu ku wey te me balaud ne imbehey ku kaniyu, wey egpamakey wey egsimba kew te duma ne me manama,


text:
egpaaween kud e ka keet-etawan ku ne me Israilita te tane ne imbehey ku kandan, wey egbalaharen kud seini se timplu ne in-alam ku eyew te pegpabantug te ngaran ku. Ne eglelemetan e wey egtampeleen e te langun ne keet-etawan.


text:
Ne egpatamtamanan kud egguhusa ka seini ne timplu, wey ka langun ne egmanlihad egkatanengan wey egkeinu-inu sikandan wey egkahi, ‘Mania te inggimu te Magbebaye seeye te seini ne tane wey te seini ne timplu?’


text:
Ne egtabak ka duma, ‘Neyitabu seini kandan su in-engkeran dan ma ka Magbebaye ne Manama ran, ne mig-angey te kaap-apuan dan puun te Ihiptu wey migpamakey sikandan wey migsimba te duma ne me manama. Ne tenged due, impeuyanan sikandan te Magbebaye te karereetan.’ ”<pb/>


text:
<br/><t>Ka kasabutan ni Sulumun wey ni Hiram</t><br/><br/><t>(2 Kru. 8:1-2)</t><br/>Ne migginguma te daruwa ne pulu (20) ne leg‑un ka pegpasasindeg ni Sulumun te timplu wey te palasyu rin.


text:
Si Hiram ne Hari te Tiru ka migbehey kandin te me kayu ne sidar, wey sipris, wey bulawan ne keilangan din. Ne imbehayan degma ni Sulumun si Hiram te daruwa ne pulu (20) ne siyudad diye te inged te Galiliya.


text:
Piru te impangendiyaan e ni Hiram ka me siyudad ne imbehey ni Sulumun kandin, ware din seini ikeupii.


text:
Purisu migkahi e sikandin, “He suled, nekey ne klasi te me siyudad seini se imbehey nu keddiey?” Ne ingngaranan ni Hiram ka seeye ne me inged te Kabul<n>Te Hibruwanen: Iyan igpasabut te lalag ne Kabul ka “ware karuan.”</n> ne seini ka igngaran dan taman kuntee.


text:
<br/><t>Ka duma pad ne neyimu ni Sulumun</t><br/><br/><t>(2 Kru. 8:3-18)</t><br/>Seini ka guhuren meyitenged te pegpatrabahu te timplu. Impehes ni Hari Sulumun ka me etew te egtrabahu te timplu te Magbebaye ne Manama, te palasyu rin, te pegbunel te tane diye te igsile dapit te siyudad, te alad te Hirusalim ne matikang wey makepal ne batu, wey te pegpasasindeg man‑e te me siyudad te Hasur, Migidu, wey Gasir.


text:
(Dengan, inlusuran te Paraun ne Hari te Ihiptu ka Gasir—naahew wey insilaban din e seini. Impangimatayan din ka langun ne me Kanaanen ne mig-ugpe te sika ne siyudad. Ne imbehey rin e ka sika ne siyudad te anak din ne malitan, maharasag te kasal rin ki Sulumun.


text:
Ne imbalbalawan ni Sulumun te egpasasindeg ka siyudad te Gasir.) Impasasindeg din degma ka diralem ne baad te lungsud te Bit-Hurun,


text:
wey te duma pad ne me siyudad ne tinesanan te me kasangkapan din, me karwahi rin, wey ugpaanan te me kudde din. Ne impasasindeg degma ni Sulumun ka langun ne implanu rin ne eggimuwen diye te Hirusalim, diye te Libanun, wey diye te langun ne inged ne sakup te migharian din.


text:
Piru ware mule panguripena ni Sulumun ka me matig-Israil, ke kene, inggimu rin sikandan ne me sundalu rin, me upisyal rin, me pangulu wey me kepitan te me sundalu rin, wey me pangulu te me karwahi rin wey te egmangudde.


text:
Due lalimma ne gatus wey lalimma ne pulu (550) kandan ne inggimu ni Sulumun ne me upisyal ne impiyalan din te me trabahanti ne miggimu te me himu rin.<pb/>


text:
Te neimpusan e ka palasyu ne impeyimu ni Sulumun para te asawa rin ne anak te Hari te Ihiptu, impaalin din e sikandin diye puun te Siyudad ni Dabid. Nataman impabunelan e ni Sulumun te tane ka diye te igsile ne dapit te siyudad.<pb/>


text:
Ne katatelu te tagse leg‑un egpanubad si Sulumun wey eghalad para te keupianan diye te altar ne inggimu rin para te Magbebaye ne Manama, wey migtutung degma sikandin te insinsu diye te Magbebaye. Ne neimpusan din en iya ka timplu.<pb/>


text:
Ne migpeyimu man‑e si Hari Sulumun te masulug ne me barku diye te Isyun-Gibir, te Ilat ne marani te ilis te Malalab ne Dahat te inged te Idum.


text:
Ne migpeuyan si Hiram te me suluhuanen din ne me mangngateu ne me trabahanti te barku duma te me suluhuanen ni Sulumun.


text:
Ne nangendiye sikandan te Upir wey in-angey ran diye ka me sapulu wey hep‑at ne libu (14,000) ne kilu ne bulawan, wey in-uyan dan seini diye ki Hari Sulumun.<pb/>


text:
<br/><t>Ka pegpanumbaley diye ki Sulumun te rayna te Siyiba</t><br/><br/><t>(2 Kru. 9:1-12)</t><br/>Te pegkarineg te rayna te Siyiba te kabantug ni Sulumun ne imbehey te Magbebaye ne Manama kandin, miggendiyad e sikandin te Hirusalim eyew eggeraman si Sulumun pinaahi te malised ne me inse.


text:
Migdumaan sikandin te masulug ne me suluhuanen, wey mig-uyan sikandan te me kamil ne indulanan te me peemut, bulawan, wey te mahal ne me batu. Te pegginguma ran, in-inse din e ki Sulumun ka langun ne inse ne diye te suman-suman din.


text:
Te natirew e te rayna te Siyiba ka katuenan ni Sulumun, wey te nakita rin ka palasyu ne impasasindeg ni Sulumun,


text:
nana-naayan sikandin. Nana-naayan degma sikandin te pegkakita rin te pegkeen ne diye te lamisa te Hari, ka pegkateil te me upisyal rin, ka pegpamakey te me suluhuanen din kandin, te pegkukumbale dan, wey te me talagsendad te binu, wey te egtutungen ne igpanubad ne impanubad ni Sulumun diye te timplu te Magbebaye ne Manama.<pb/>


text:
Ne migkahi sikandin diye te Hari, “Malehet bes iya ka narineg ku ne guhuren diye te nasud ku meyitenged te neyimu nu wey te katagseb nu.


text:
Piru wara a migpalintutuu te seeye ne guhuren taman te pegginguma ku kayi wey te pegkakita ku te seini se langun. Ka malehet, mariyu-diyu bes de ka guhuren ne narineg ku su ka katagseb nu wey ka karatuan nu amana bes pad ne dakel te narineg ku.


text:
Meupiya ka keet-etawan nu! Meupiya ka me suluhuanen nu ne migpamakey keykew su layun sikandan egpakarineg te katagseb nu!


text:
Egdayanen ka Magbebaye ne Manama nu ne nahale te peggimu keykew ne Hari te Israil! Puun su inggeyinawaan din ka Israil te ware egtamanan, inggimu ka nikandin ne Hari eyew eghari ka ne due eleg ne peggukum wey katareng.”<pb/>


text:
Ne imbehayan din te me hep‑at ne libu (4,000) ne kilu te bulawan ka Hari wey te masulug amana ne peemut, wey mahal ne me batu. Kene egkeilingan ka kasulug te peemut ne imbehey te rayna te Siyiba ki Sulumun.<pb/>


text:
(Timul pad kayi, ka me barku ni Hiram ne impandulanan te bulawan, migpandulanan degma te masulug ne kayu ne egngaranan te almug, wey te me mahal ne batu puun te Upir.


text:
Ne impeyimu ni Hari Sulumun ka me kayu ne elet te kakiliran te haheran te timplu te Magbebaye, te palasyu rin, wey ka duma impeyimu rin ne lira wey me alpa ne para te me talagparahing. Ne warad amana iling te seini ne kayu ne neuyan diye te Israil taman kuntee.)<pb/>


text:
Ne imbehey degma ni Hari Sulumun ka langun ne imbuyu te rayna te Siyiba, ware labet te me dasag ne imbehey ni Sulumun kandin. Purisu, mig-uli e sikandin diye te nasud din duma te me suluhuanen din.<pb/>


text:
<br/><t>Ka karatuan ni Sulumun</t><br/><br/><t>(2 Kru. 9:13-29)</t><br/>Tagse leg‑un, egpakarawat si Sulumun te me daruwa ne pulu wey tatelu ne libu (23,000) ne kilu te bulawan,


text:
ware pad labet te me buhis ne egpuun te me nigusyanti wey te langun ne Hari te Arabya, wey te me gubirnadur te Israil.<pb/>


text:
Migpeyimu si Sulumun te daruwa ne gatus (200) ne derakel ne kalasag puun te impandekdek ne bulawan. Me pitu ne kilu ka kabehat te tagse sabeka ne kalasag.


text:
Migpeyimu man‑e sikandin te tatelu ne gatus (300) ne kalasag puun te impandekdek ne bulawan ne me tigtatelu ne kilu se kabehat. Impatahu din seini diye te baley ne ingngaranan te Baley te Puwalas te Libanun.<pb/>


text:
Ne migpeyimu si Hari Sulumun te dakel ne trunu ne egpuun te panayew te ilipanti, wey impapulitan din seini te neelin ne bulawan.


text:
Due hen‑em ne ang-ang te haheran dapit te tangkaan te trunu, wey immalibusen ka pulipusan te peka. Ne due unturanan te belad te tagse kilid te trunu wey due larawan te liyun ne impasasindeg diye te tagse kilid kayi.


text:
Due degma me larawan te liyun diye te kilid te tagse ang-ang. Sapulu wey daruwa (12) langun ka larawan te liyun ne diye te hen‑em ne ang-ang. Warad iya iling kayi ne trunu te minsan hendei ne migharian.<pb/>


text:
Ne inggimu puun te bulawan ka langun ne inumanan ni Sulumun, wey neelin degma ne bulawan ka langun ne kasangkapan diye te baley ne ingngaranan te Baley te Puwalas te Libanun. Ka pelata te seeye ne timpu, egkabalahad de.


text:
Ne due man‑e me barku ni Hari Sulumun diye te dahat te Tarsis duma te me barku ni Hari Hiram. Egdunggu seini kasabeka te tagse tatelu ne leg‑un ne egdulanan te me bulawan, pelata, panayew te ilipanti, me aliwas,<n>ubal: Ka duma ne igpasabut kayi “aliwas ne memeebul se bulbul.”</n> wey me pabu.<pb/>


text:
Purisu neyimu si Sulumun ne subla ne meyaman wey neyimu ne subla ne matagseb te langun ne Hari te kalibutan.


text:
Ne egkabagget ne egpakigkita kandin ka langun ne etew eyew te pegpammineg te katagseb ne imbehey te Manama kandin.


text:
Ne tagse leg‑un, due egpakigkita kandin ne eg-uyan te me dasag ne me kasangkapan ne inggimu puun te pelata wey bulawan, me kumbale, me mira, me peemut, me kudde, wey me mula.<n>Sabeka seini ne ayam ne anak te lukes ne asnu wey beyan ne kudde.</n><pb/>


text:
Ne nakalimud si Sulumun te sabeka ne libu wey hep‑at ne gatus (1,400) ne karwahi wey sapulu wey daruwa ne libu (12,000) ne kudde. Impanahu din ka duma diye te me siyudad ne tahuanan te me karwahi rin wey ka duma diye te Hirusalim.


text:
Te timpu ne iyan mighari si Sulumun te Israil, egpekeiling naan de te me batu ka pelata diye te Hirusalim tenged te kasulug kayi. Ne ka me meupiya ne kayu degma ne sidar, egpekeiling naan de te me kayu ne sikumuru diye te lenlen te me bubungan te Huda<n>Te Hibruwanen: Sipila.</n> tenged te kasulug kayi.


text:
Egpuun te Ihiptu wey Kui ka me kudde ni Sulumun. Impameli sika te eleg ne kentiddad te me suluhuanen din ne talagbebeli.


text:
Te seeye ne timpu ka karwahi ne egpuun te Ihiptu, tighen‑em ne gatus (600) ne pelata<n>Bratu re ka pegbeli ran te me karwahi wey me kudde.</n> ka kentiddad te tagse sabeka. Ne 150 ne pelata ka kentiddad te tagse sabeka te me kudde. Ne igpamelegye dan naa degma seeye diye te me Hari te me Hitihanen wey Siryahanen.<pb/>


text:
<br/><t>Ka peg-inniyug ni Sulumun te Manama</t><br/>Amana ne masulug ka lapu ne me malitan ne inggeyinawaan ni Sulumun. Intimulan din pad man‑e ka asawa rin ne anak te Hari te Ihiptu te me malitan ne matig-Muwab, matig-Amun, matig-Idum, matig-Sidun, wey me matig-Hiti.


text:
Sika ka me inged ne tapey e ipaney-paney te Magbebaye ne Manama diye te me Israilita te migkahi, “Kene kew egkaayun ne egpangasawa kandan wey kene degma sikandan egkaayun ne egpangasawa kaniyu, su egkeinniyat kew iya nikandan ne egsimba te me diyus-diyus dan.” Piru inggeyinawaan ded iya ni Sulumun ka me malitan.


text:
Ne pitu ne gatus (700) ka me asawa ni Sulumun ne me anak te me Hari, wey tatelu ne gatus (300) ka me duwey rin. Ne ka me asawa rin iya ka nakapeinniyug kandin te Manama.


text:
Te nabuyag e si Sulumun, napanulu e sikandin te me asawa rin ne egsimba te me diyus-diyus dan. Warad nasabeka ka pusung din diye te Magbebaye ne Manama rin; kene ne iling te amey rin ne si Dabid.


text:
Migsimbe e sikandin ki Astarut, ka diyus-diyus te me Sidunihanen, wey ki Milkum, ka subla ne malindit ne diyus-diyus te me matig-Amun.


text:
Mareet naan de iya ka inggimu ni Sulumun diye te Magbebaye ne Manama, wey ware sikandin migmatinumanen te Manama. Ware sikandin mig-iling te amey rin ne si Dabid.


text:
Ne diye te bubungan dapit te igsile te Hirusalim, miggimu si Sulumun te panubaran para ki Kimus, ka subla ne malindit ne diyus-diyus te me matig-Muwab, wey ki Muluk, ka subla ne malindit ne diyus-diyus te me matig-Amun.


text:
Ne inggimuwan din degma te me panubaran ka langun ne lapu ne me asawa rin, eyew diye sikandan egpanutung te insinsu wey egpanubad te me diyus-diyus dan.<pb/>


text:
Purisu, nabelu e ka Magbebaye ne Manama ki Sulumun su mig-inniyuhan din man e ka Manama te Israil ne migpakita kandin te kararuwa,<n>Ka guhuren te birsikulu 9, egkabasa diye te 1 Hari 3:4-14 wey 9:1-9.</n>


text:
wey migpaney-paney kandin ne kene egsimba te me diyus-diyus. Ware tumana ni Sulumun ka insuhu kandin te Magbebaye ne Manama.


text:
Sikan naa ka ingkahiyan e si Sulumun te Magbebaye ne Manama, “Puun su migsuman-suman ka ne kene egtuman te kasabutan ku keykew, wey ware nu tumana ka me balaud ku ne igpatuman ku keykew, eggawien kud ka migharian puun keykew wey igbehey kud seini te upisyal nu.


text:
Piru tenged ki Dabid ne amey nu, kene ku seini eggimuwen taheed te manekal ke pad. Wey kud seini eggimuwa ke iyan e eghari ka anak nu.


text:
Piru kene ku eggawien ka intiru ne migharian puun kandin, su egbehayan ku red sikandin te sabeka ne kabuhalan ne egpuun te me anak ni Hakub tenged te suluhuanen ku ne si Dabid wey tenged te Hirusalim, ka siyudad ne in-alam ku.”<pb/>


text:
<br/><t>Ka me kuntere ni Sulumun</t><br/>Ne impakuntere e te Magbebaye ne Manama si Sulumun ki Hadad ne Idumihanen. Kabuhalan sikandin te Hari te Idum.


text:
Su dengan te timpu ne migpakiggira si Dabid te me matig-Idum, migtakereg si Huwab ne pangulu te me sundalu eyew eglebeng te migpatey ne me sundalu. Ne te seeye ne timpu, impeyimatayan e ni Dabid ka langun ne lukes diye te Idum.<n>Ka guhuren te me birsikulu 15-20 egkabasa degma diye te 2 Samwil 8:13-14.</n>


text:
Su mig-uugpe mem pad si Huwab diye duma te me Israilita te hen‑em ne bulan, taman te naamin dan e neyimatayi ka langun ne lukes diye te Idum.


text:
Ware neyimatayi si Hadad su migpallahuy sikandin diye te Ihiptu duma te me Idumihanen ne upisyal te amey rin. Deisek pad si Hadad te seeye ne timpu.


text:
Te nekeume e sikandan diye te Midiyan puun te Idum, migleus e sikandan diye te Paran. Ne migdurume e sikandan te me etew puun te Paran peendiye te Paraun ne Hari te Ihiptu, wey imbehayan e sikandan te baley, egkakeen, wey tane.


text:
Amana ikeupii te Paraun si Hadad. Purisu impaasawaan e sikandin te Paraun te ipag din ne hari ni Rayna Tapinis.


text:
Nataman, naberes e ka asawa ni Hadad, wey inlesutan e te lukes ne ingngaranan ki Ginubat. Ne ka rayna ka miglitan kandin diye te palasyu te Paraun. Ne diyad en iya mig-ugpe si Ginubat duma te me anak te Paraun.<pb/>


text:
Nataman, duen e guhuren ne migpatey e si Dabid wey nekegdume e sikandin te me kaap-apuan din, wey si Huwab ne pangulu te me sundalu. Ne ingkahiyan e ni Hadad ka Paraun, “Peulia ad ubag diye te inged ku.”<pb/>


text:
Piru ingkahiyan sikandin te Paraun, “Mania? Due ware ku ikabehey keykew—sikan naa ka eg-uli kad e diye te inged nu?”<pb/>Ne migtabak si Hadad te Paraun, “Ware. Piru ipeuli e re iya nikeykew.”<pb/>


text:
Ne impakuntere e degma te Magbebaye ne Manama si Sulumun ki Risun ne anak ni Ilyada. Migpallahuy si Risun puun te ahalen din ne si Hadadisir ne Hari te Suba.


text:
Ne inlibulung din e ka me etew wey miggimu e sikandin te punduk te me ribildi, wey sikandin ka neyimu ne pangulu. Te natalu e ni Dabid ka me sundalu ni Hadadisir, miggendiyad si Risun te Damasku duma te me etew rin, wey diyad e sikandan mig-ugpe. Ne inggimu e sikandin ne Hari te me etew rin te siyudad te Damasku.


text:
Neyimu si Risun ne Hari te Sirya, wey neyimu ne kuntere te Israil taman te manekal pad si Sulumun. Ne indereetan din ka Israil wey intimulan din ka pegkuntere ni Hadad kayi.<pb/>


text:
<br/><t>Ka saad te Manama ki Hirubuwam</t><br/>Ne duen pad man‑e etew ne migkuntere ki Hari Sulumun ne iyan si Hirubuwam ne sabeka te me upisyal rin. Anak sikandin ni Nibat ne matig-Sirida ne sakup te Ipraim. Nabalu e ka iney rin ne egngaranan ki Siruwa.


text:
Ne seini ka egpuunan te peg-ehet din te Hari: impeyimu ni Sulumun ka Milu,<n>Milu: ka pegbunel te tane diye te igsile dapit te siyudad.</n> wey impeupianan din ka matikang wey makepal ne me alad ne batu te Siyudad ni Dabid ne amey rin.


text:
Amana egkateu ne kanakan si Hirubuwam, wey nakita ni Sulumun ne amana sikandin ne mabasuk. Sikan naa ka impiyalan din e sikandin te langun ne migtrabahu diye te me ugpaan te kabuhalan enni Ipraim wey Manasis ne me anak ni Husi.


text:
Sabeka ne aldew, miggipanew si Hirubuwam puun te Hirusalim. Ne diye te dalan, nasinug-ung din ka prupita ne matig-Silu ne egngaranan ki Ahiyas. Migsaluub si Ahiyas te iyam ne diyakit, wey sikandan de degma se daruwa diye te deralanen.


text:
Nataman, inluung e ni Ahiyas ka iyam ne diyakit ne insaluub din wey impanggisi din e seini te sapulu wey daruwa (12) ne gisi.


text:
Ne ingkahiyan din si Hirubuwam, “Pammineg ka, kua nu ka sapulu ne gisi, su migkahi keykew ka Magbebaye ne Manama te Israil, ‘Mahaan kud eggawia ka migharian puun ki Sulumun, wey igbehey ku keykew ka sapulu ne me kabuhalan ne egpuun te me anak ni Hakub.


text:
Piru egbehayan ku red te sabeka ne kabuhalan ne egpuun te me anak ni Hakub si Sulumun tenged te suluhuanen ku ne si Dabid, wey tenged te Hirusalim, ka siyudad ne in-alam ku puun te intiru ne inged te Israil.


text:
Eggimuwen ku seini su mig-inniyuhan ad ma ni Sulumun wey migsimbe e sikandin ki Astarut ne diyus-diyus te me Sidunihanen, ki Kimus ne diyus-diyus te me matig-Muwab, wey ki Milkum ne diyus-diyus te me matig-Amun. Warad e mig-ikul si Sulumun te igkeupii ku—ware miggimu sikandin te igkeele ku wey ware din e tumana ka me balaud ku wey ka me suhu ku. Kene ne iling sikandin te amey rin ne si Dabid.


text:
Piru kene ku eggawien ka intiru ne migharian puun kandin—igpahari ku red sikandin taman te egpatey e. Eggimuwen ku seini tenged te suluhuanen ku ne si Dabid, ka in-alam ku ne matinumanen te me balaud ku wey te me suhu ku.


text:
Piru eggawien kud ka dakel ne baad te migharian puun te anak din, wey igbehey ku keykew ka sapulu ne kabuhalan ne egpuun te me anak ni Hakub.


text:
Piru egbehayan ku red te sabeka ne kabuhalan ne egpuun te me anak ni Hakub ka anak ni Sulumun eyew kene ded egkaawaan te kabuhalan ka suluhuanen ku ne si Dabid ne eghari te Hirusalim, ka siyudad ne in-alam ku eyew egsimbaan keddi.


text:
Ne sikeykew Hirubuwam, eggimuwen ku sikeykew ne Hari te Israil, wey egmandu ka te langun ne inged ne igkeupii nu ne egmanduan.


text:
Ne emun ke eg-iling ka ki Dabid ne egtuman te me suhu ku, wey eg-ikul te egkeupii ku, wey eggimu te igkeele ku, egdumaan ku iya sikeykew. Eggimuwen ku sikeykew ne Hari te Israil. Ne iling te inggimu ku ki Dabid, ka me kabuhalan nu iya degma ka eghari subal keykew te malayat ne timpu.


text:
Ne tenged te sale ni Sulumun, eglegparan ku ka me kabuhalan ni Dabid, piru kene ne taman te ware egtamanan.’ ”<pb/>


text:
Sikan naa ka eggimatayan e perem ni Sulumun si Hirubuwam, piru nakapalahuy sikandin diye ki Hari Sisak diye te Ihiptu, wey diye pad sikandin mig-ugpe taman te migpatey e si Sulumun.<pb/>


text:
<br/><t>Ka pegpatey ni Sulumun</t><br/><br/><t>(2 Kru. 9:29-31)</t><br/>Ka duma pad ne guhuren ni Sulumun wey ka inggimu rin, wey te katagseb din, nasulat diye te libru ne insulatan te neneyimu ni Sulumun.


text:
Diye si Sulumun mig-ugpe te Hirusalim te timpu ne mighari sikandin te intiru ne Israil te hep‑at ne pulu (40) ne leg‑un.


text:
Ne migpatey sikandin wey nekegdume e sikandin te me kaap-apuan din, wey diye isabal te Siyudad ni Dabid ne amey rin. Ne si Rihubuwam ne anak din ka migsubal kandin mighari.<pb/>


text:
<br/><t>Ka pegpakig-ehet ki Rihubuwam</t><br/><br/><t>(2 Kru. 10:1-19)</t><br/>Ne miggendiyad e si Rihubuwam te Sikim su diye ma miglibulung ka langun ne etew ne diye te igkahibang ne balabahan te Israil eyew eggimuwen sikandin ne Hari.


text:
Te pegkarineg dutu ni Hirubuwam ne anak ni Nibat, mig-uli e sikandin diye te Israil su diye mem pad sikandin nekeugpe te Ihiptu te pegpallahuy rin ki Hari Sulumun.


text:
Ne impeumew e si Hirubuwam te me etew ne diye te igkahibang ne balabahan te Israil. Ne migparumeey e sikandan peendiye ki Rihubuwam wey migkahi,


text:
“Impangasngas key te amey nu ne si Sulumun patrabahuwa. Ne kuntee ke egpaag-agkapan nu re seini, wey kene key amana nikeykew egpatrabahuwen, egpamakey key keykew.”<pb/>


text:
Ne ingkahiyan ni Hari Rihubuwam sikandan, “Panguli kew pa wey libed kew kayi te igkatelu ne aldew.” Purisu, migmanguli e ka keet-etawan.<pb/>


text:
Ne migpatambag si Hari Rihubuwam te me buyag ne talagtambag dengan te amey rin ne si Sulumun te neuyag pad sikandin. Migkahi sikandin, “Nekey ka igkatambag niyu ne igtabak ku te seeye ne keet-etawan?”<pb/>


text:
Ne migtabak sikandan, “Ke igbehey nu kandan ka imbuyu dan, wey eg-upianan nu sikandan te eglalag, egpalintutu sikandan wey egtuman keykew. Ne egkeyimu ne me suluhuanen nu sikandan te ware egtamanan.”<pb/>


text:
Piru inggubabe ni Rihubuwam ka tambag te me buyag wey nasi migpatambag te me bate-bate ne iling din te idad ne neyimu ne me talagtambag din.


text:
Mig-inse sikandin kandan, “Nekey ka igkatambag niyu ne igtabak ku te me etew ne egkeupian ne egpaagkapan ku re ka impatrabahu te amey ku kandan?”<pb/>


text:
Ne migtabak ka me bate-bate, “Seini itabak nu te keet-etawan ne migkahi keykew te impangasngas sikandan te amey nu te trabahu, wey mighangyu keykew ne kene nud sikandan igpangasngas te trabahu, ‘Suble e pad te amey ku.<n>Te Hibruwanen: makepal pad ka deisek ku du te liwaraan te amey ku.</n>


text:
Ke impangasngas kew te amey ku te trabahu, igpangasngas ku pad iya man‑e sikaniyu. Ke indusaan kew te amey ku te maheteng de ne lampes, egdusaan ku sikaniyu te lampes ne egpakamaperes te laplap niyu.’ ”<pb/>


text:
Purisu te pegginguma te tatelu ne aldew, si Hirubuwam wey ka keet-etawan, miglibed e diye ki Rihubuwam sumale te ingkahi rin kandan.


text:
Piru mareet ka inlalag ni Rihubuwam te keet-etawan, wey inggubabe din ka intambag kandin te me buyag.


text:
Iyan nasi inlalag ni Hari Rihubuwam ka intambag kandin te me bate-bate ne migkahi, “Ke impangasngas kew te amey ku, igpangasngas ku pad iya man‑e sikaniyu. Ke indusaan kew te amey ku te maheteng de ne lampes, egdusaan ku sikaniyu te lampes ne egpakamaperes te laplap niyu.”


text:
Ware pammineha te Hari ka keet-etawan te imbuyu dan su igkeupii ma te Magbebaye ne Manama seini eyew egkatuman ka impalalag din ki prupita Ahiyas ne matig-Silu meyitenged ki Hirubuwam ne anak ni Nibat.<pb/>


text:
Te nanengnengan te me etew ne diye te igkahibang ne balabahan te Israil ne ware pammineha te Hari ka imbuyu dan, ingkahiyan dan e ka Hari,<pb/>“Ware labet ney keykew, kabuhalan ni Dabid!<pb/>Nekey naa se egkapanunud ney te kabuhalan ni Hisi?<pb/>Balahad kad e te migharian nu!<pb/>Apas kew e me matig-Israil, egmanguli kid e diye te me ugpaan<n>Te Hibruwanen: diye te me balungbalung nu Israil.</n> ta!”<pb/>Purisu, migmanguli e ka me matig-Israil.


text:
Piru migpabulus mighari si Rihubuwam te me matig-Israil ne diye nangugpe te me siyudad te Huda.<pb/>


text:
Ne impeendiye ni Hari Rihubuwam diye te me etew ne diye te igkahibang ne balabahan te Israil si Aduram, ka impatameng din te impangasngas din te trabahu, piru imbatu sikandin te me matig-Israil taman te napatey. Te pegkarineg ni Rihubuwam dutu, mig-iyal-iyal e sikandin mig-untud te karwahi rin wey miggendiyad e te Hirusalim.


text:
Purisu, minsan kuntee egsupak ded ka me etew ne diye te igkahibang ne balabahan te Israil te me kabuhalan ni Dabid.<pb/>


text:
Te nakanengneng e ka langun ne me etew ne diye te igkahibang ne balabahan te Israil te nekeuli e si Hirubuwam puun te Ihiptu, impeumew ran e sikandin te pegliblibulung dan, wey inggimu ran e sikandin ne Hari te Israil. Ne iyan naan de migpabulus ne migparuma-ruma te kabuhalan ni Dabid ka me kabuhalan ni Huda.<pb/>


text:
<br/><t>Ka pegtagne ni prupita Simayas</t><br/><br/><t>(2 Kru. 11:1-4)</t><br/>Pegginguma ni Rihubuwam diye te Hirusalim, inlibulung din e ka me kabuhalan ni Huda wey ni Binhamin. Nakalibulung sikandin te (180,000) ne me bahani eyew egpakiggira te me etew ne diye te igkahibang ne balabahan te Israil wey eggawi te migharian din.


text:
“Kahii nu si Rihubuwam ne anak ni Sulumun, ne Hari te Huda, wey ka langun ne kabuhalan ni Huda wey ni Binhamin, wey ka langun ne etew,


text:
te migkahi a se Magbebaye, ‘Kene kew pakiggira te me karumaan niyu wey uli kew e. Neyitabu seini langun su igkeupii ku seini.’ ” Purisu, migpalintutuu sikandan te Magbebaye wey nanguli en iya sikandan.<pb/>


text:
<br/><t>Ka peg-inniyug ni Hirubuwam te Manama</t><br/>Ne inlig‑en e ni Hari Hirubuwam ka siyudad te Sikim ne diye te bubungan ne nasud te Ipraim, wey diyad e sikandin mig-ugpe. Nataman, mig-awe e sikandin diye wey inlig‑en din e ka lungsud te Pinuwil.


text:
Ne migkahi si Hirubuwam diye te suman-suman din, “Kema mule ke egpakalibed ka migharian diye te kabuhalan ni Dabid


text:
ke egpabulus-bulus egmanakereg ka me etew diye te Hirusalim eyew egmanubad diye te timplu te Magbebaye ne Manama. Ne kema ke eglibed e man‑e sikandan diye te ahalen dan ne si Rihubuwam ne Hari te Huda, wey eggimatayan ad e nikandan.”<pb/>


text:
Te nekeimpus e sikandin ka egsuman-suman, migpangimu e sikandin te daruwa ne turu ne nati te baka ne bulawan wey ingkahiyan din e ka me etew, “Kenad keilangan ne egmangendiye kew pad te Hirusalim eyew egsimba. Ne seinid e ka me manama niyu, me matig-Israil, ne migluwas kaniyu puun te Ihiptu!”


text:
Ne seini ka egpuunan ne nakasale ka me etew su egmangendiye man e sikandan te Bitil wey diye te Dan ka egsimba.


text:
Ne miggimu man‑e sikandin te me baley diye te me panubaran ne me bubungan, wey mig-alam sikandin te me talagpanubad ne kene ne me Libita.<pb/>


text:
<br/><t>Ka pegpaney-paney te pegsimba diye te Bitil</t><br/>Miggimu man‑e si Hirubuwam te pegsahakeen te igkasapulu wey lalimma (15) ne aldew te igkawalu ne bulan iling te pegsahakeen diye te Huda, wey migpanubad sikandin diye te altar te nati te baka ne impangimu rin ne diye te Bitil. Ne intahuan din te me talagpanubad ka me panubaran ne impangimu rin diye te me bubungan.


text:
Ne miggendiye sikandin te Bitil te igkasapulu wey lalimma (15) ne aldew te igkawalu ne bulan, ka aldew ne sikandin iya ka mig-uney-uney mig-alam te sahakeen para te me Israilita eyew eghalad diye te altar.<pb/>


text:
Ne due sabeka ne prupita ne insuhu te Magbebaye ne Manama puun te Huda peendiye te Bitil. Te pegginguma rin, diye ded iya si Hirubuwam te tangkaan te altar ka migsasindeg ne egtutung te insinsu.


text:
Insuhu te Magbebaye ne Manama ka prupita eyew egkahi diye te altar: “He altar, altar! Migkahi ka Magbebaye ne Manama: Egkeetew ka kabuhalan ni Dabid ne egngaranan ki Husiyas, wey igmanubad din te seini ne altar ka me talagpanubad ne egpamakey diye te me panubaran ne me bubungan wey egmanutungen din ka me tul‑an te etew kayi ne altar.”


text:
Ne migpabulus ka prupita ne migkahi, “Ne seini ka palinneu ne ka Magbebaye ne Manama ka migsuhu keddi ne eglalag. Egkahuhus seini ne altar wey egkapayatpat ka me abu.”<pb/>


text:
Te narineg ni Hari Hirubuwam ka inlalag te prupita, intinuru din e sikandin wey migkahi, “Dakepa niyu sikandin!” Ne dutu, migkeleg e ka belad te Hari ne intinuru din te prupita wey kene din e seini egkakengkeng.


text:
Ne miglihad ka me leg‑un, nahuhus en iya ka altar wey napayatpat e ka me abu diye te tane su seeye iya ka palinneu ne impalalag te Magbebaye ne Manama ka prupita.


text:
Ne ingkahiyan ni Hari Hirubuwam ka prupita, “Iampu a ubag nikeykew diye te Magbebaye ne Manama nu, wey kahii nu sikandin ne egbawian din e ka belad ku!”<pb/>Sikan naa ka mig-ampu e ka prupita diye te Magbebaye ne Manama, wey neulian e ka belad te Hari.


text:
Ne migkahi e ka Hari diye te prupita, “Duma ka keddiey diye te baley ku wey keen ke pa, wey egdasahan ku man‑e sikeykew.”<pb/>


text:
Ne migtabak ka prupita, “Minsan pad igbehey nu keddiey ka baad te karatuan nu, kena a egduma keykew, wey kena a egkeen wey ke eg-inum naa kayi te seini ne inged.


text:
Su impanpanayan a te Magbebaye ne Manama ne kena a egpakeenen wey ke egpeinumen naa kayi, wey kena a egpeikulen te dalan ne imbayaan ku te egpeendini.”


text:
Sikan naa ka warad mig-ikul sikandin diye te dalan ne imbayaan din te peg-uli din—diyad e sikandin migbaye te lein ne dalan.<pb/>


text:
<br/><t>Ka buyag ne prupita ne matig-Bitil</t><br/>Te seeye ne timpu, due buyag ne prupita ne mig-ugpe diye te Bitil. Nataman, miggendiyaan e sikandin te me anak din ne me lukes wey ingguhuran dan e sikandin meyitenged te langun ne inggimu te prupita ne migpuun te Huda diye te Bitil te seeye ne aldew. Ingguhud dan degma ka langun ne inlalag din ki Hari Hirubuwam.


text:
Ne mig-insaan e sikandan te amey ran, “Hendei sikandin migbaye te miggipanew e sikandin?” Ne impanulu dan e kandin ka dalan ne imbayaan te prupita.


text:
Ne ingkahiyan te prupita ka me anak din, “Sakangi niyu ka asnu.” Ne insakangan dan en iya ka asnu wey mig-untud e ka amey ran.


text:
Inlupug din e ka prupita ne matig-Huda, wey diye din neumeyi sikandin te lebut te uk ne kayu ka migpinnuu. Ne mig-insaan din e ka prupita, “Sikeykew iya ka prupita ne matig-Huda?”<pb/>Ne migtabak sikandin, “Uya, sikeddi iya.”<pb/>


text:
Piru migtabak mule ka prupita ne matig-Huda te migkahi, “Kena a egduma keykew, wey kena a eglagpu keykew egkeen wey ke eg-inum naa te weyig kayi te seini ne inged


text:
su impanpanayan a te Magbebaye ne Manama ne kene egkeen wey ke eg-inum naa kayi, wey kena a egpeikulen te dalan ne imbayaan ku te egpeendini.”<pb/>


text:
Ne migkahi e kandin ka prupita ne matig-Bitil, “Sabeka a degma ne prupita iling keykew, wey due sabeka ne panalihan ne insuhu te Magbebaye ne Manama eyew egkahiyan a te igparuma ka diye te baley ku eyew egpakakeen wey egpekeinum ka.” Kunaleg te mig-uubat bes ka buyag ne prupita kandin.<pb/>


text:
Sikan naa ka migdume en iya ka prupita ne matig-Huda te miglibed diye te baley te buyag ne prupita, wey migkeen wey mig-inum e sikandin.


text:
wey miglalahan din e ka prupita ne matig-Huda, “Migkahi ka Magbebaye ne Manama te insupak nu sikandin wey ware nu tumana ka insuhu din keykew.


text:
Miglibed ka wey migkeen ka kayi te inged ne impaney-paney te Magbebaye ne Manama keykew ne kene egkaayun ne egkeenan nu. Ne puun due, emun ke egpatey kad e, kene ka iglebeng diye te lebenganan te me kaap-apuan nu.”<pb/>


text:
Te nekeimpus e sikandan ka migkeen wey mig-inum, insakangan e te buyag ne prupita ka asnu eyew eg-unturan te prupita ne matig-Huda ne ingginggat din.


text:
Te egpahundalan e sikandin, insinug-ung e sikandin te liyun wey innimatayan e sikandin. Ne diye de iya te dalan nekeyibat ka lawa rin, ne diye de iya degma migsasindeg ka asnu wey ka liyun te dulug te lawa rin.


text:
Ne due me etew ne miglihad wey nakakita te minatey diye te dalan wey te liyun ne migsasindeg diye te dulug kayi. Migleus e sikandan diye te Bitil, ka inged ne in-ugpaan te buyag ne prupita, wey impangguhud dan e ka nakita ran.<pb/>


text:
Te nakatahe e ka buyag ne prupita te neyitabu, migkahi e sikandin, “Sika ka prupita ne migsupak te suhu te Magbebaye ne Manama. Sikan naa ka impalusuran sikandin te Magbebaye te liyun eyew eggimatey kandin su sika iya ka inlalag din kandin.”


text:
Ne ingkahiyan din e ka me anak din, “Sakangi niyu ka asnu ne eg-unturan ku.” Ne insakangan dan en iya ka asnu.


text:
Ne miggipanew e sikandin wey nakita rin en iya ka lawa te prupita ne nekeyibat diye te dalan, wey ka asnu wey liyun ne migsasindeg diye te dulug kayi. Ware ma mule keena te liyun ka minatey wey ke inggimatayan naa ka asnu.


text:
Ne inggenat e te buyag ne prupita ka minatey, indulan din seini te asnu wey in-uyan din e te eglibed diye te Bitil eyew egdamahen dan pad human iglebeng.


text:
Nataman, inlebeng din e ka minatey diye te lebenganan te kaap-apuan din, wey migsinehew sikandin wey ka me anak din te migkahi, “Keyid‑u naan de iya ki suled!”


text:
Pegkeimpus te eglebeng, ingkahiyan e te prupita ka me anak din, “Emun ke egpatey ad e, kayi e re nikaniyu ilebeng wey ipewulid niyu ka lawa ku te lawa rin.


text:
Su egkatuman iya ka me guhuren ne impalalag te Magbebaye ne Manama kandin meyitenged te altar diye te Bitil, wey te langun ne me panubaran diye te me bubungan te inged te Samarya.”<pb/>


text:
<br/><t>Ka subla ne dakel ne sale ni Hirubuwam</t><br/>Ne minsan pad iling e dutu ka neyitabu, ware inniyuhi te Hari te Israil ne si Hirubuwam ka mareet ne me himu rin. Migpabulus-bulus sikandin ka migpangalam te me talagpanubad puun te langun ne etew eyew egpamakey diye te me panubaran ne diye te me bubungan. Eggimuwen din ne talagpanubad ka minsan hentew ne egkeupian ne egkeyimu ne talagpanubad.


text:
Ne seini ne himu ni Hirubuwam ka egpuunan ne nakasale ka kabuhalan din, wey migpuunan te karereetan wey pegkahuhus te migharian din.<pb/>


text:
<br/><t>Ka pegpatey te anak ni Hirubuwam</t><br/>Te seeye ne timpu, migderalu si Abiyas ne anak ni Hari Hirubuwam.


text:
Ne ingkahiyan ni Hirubuwam ka asawa rin, “Hendiye ke pa ubag te Silu ne in-ugpaan ni Ahiyas ne prupita. Sikandin ka migkahi ne sikeddiey ka egkeyimu ne Hari te Israil. Kene ka peila te me etew ne sikeykew ka asawa ku.


text:
Uyani nu sikandin te sapulu ne timman ne paan, me mamun ne mannipis, wey sabeka ne banga ne teneb. Insei nu naa sikandin ke nekey ka egkeyitabu te anak ta, wey eglalahan ka nikandin.”<pb/>


text:
Ne miggendiyad iya ka asawa ni Hirubuwam te baley ni Ahiyas diye te Silu. Kenad e egpakakita si Ahiyas su buyag e amana sikandin.


text:
Piru ingkahiyan e daan te Magbebaye ne Manama si Ahiyas te egginguma ka asawa ni Hirubuwam eyew eg-inse meyitenged te anak dan ne migderalu. Ne ingkahiyan e te Magbebaye si Ahiyas ke nekey ka iglalag din.<pb/>Te nekeume e ka asawa ni Hirubuwam, ware sikandin migpeila ke hentew sikandin.


text:
Piru te pegkarineg ni Ahiyas te dahing te sikalan te asawa ni Hirubuwam te egseled te gumawan, migkahi e sikandin, “Lasud ka. Nakataha a ne sikeykew ka asawa ni Hirubuwam. Mania te kene ka egpeila ne sikeykew sika? Na, due mareet ne igpahuhud te Manama keddi diye te keykew.


text:
Uli kad e wey kahii nu si Hirubuwam te seini ka inlalag kandin te Magbebaye ne Manama, ka Manama te Israil, ‘In-alam ku sikeykew puun te langun ne etew wey inggimu ku sikeykew ne pangulu te keet-etawan ku ne me Israilita.


text:
Inggawi ku ka migharian puun te kabuhalan ni Dabid wey imbehey kud seini keykew. Piru kene ka ne iling te suluhuanen ku ne si Dabid ne migtuman te me suhu ku, wey migpalintutuu keddiey te intiru ne pusung din. Iyan din de inggimu layun ka egpakapahale keddiey.


text:
Subla pad ka sale ne neyimu nu du te sale te nenekewun‑a keykew mighari. Mig-inniyuhan ad e nikeykew, wey migpangimu ke pad iya man‑e te me diyus-diyus wey putew ne me larawan, sikan naa ka nalangetan a keykew.


text:
Ne puun due, igpasalerep kud te karereetan ka kabuhalan nu wey egpangimatayan kud ka langun ne lukes ne kabuhalan nu, uripen ma wey se kene. Egdereetan kud iya ka kabuhalan nu, iling te egsilaban ne lapek ne ware egkengasame.


text:
Ne egpangeenen te me asu ka langun ne egpamatey diye te siyudad, wey egpangeenen te me manuk-manuk ka egpamatey diye te unayan, su sikeddiey ka Magbebaye ne Manama ka miglalag kayi.’ ”<pb/>


text:
Ne migpabulus si Ahiyas ka migkahi te asawa ni Hirubuwam, “Ne, uli kad e diye te baley niyu. Ne emun ke egginguma kad e diye te siyudad niyu, egpatey e ka anak nu.


text:
Ne egdamag kandin ka langun ne etew te igkahibang ne balabahan ne migharian te Israil, wey iglebeng e sikandin. Sikandin de ka kabuhalan ni Hirubuwam ne igpakaayad-ayad iglebeng, su sabsabeka rin de te ingkahale te Magbebaye ne Manama te Israil.


text:
Timul pad due, egpaharian te Magbebaye ne Manama ka Israil te Hari ne egdereet te peghari te kabuhalan ni Hirubuwam, wey egkeyitabu e sika kuntee.


text:
Eglegparan te Magbebaye ne Manama ka Israil, wey egpekeiling sikandin te egpakalampes-lampes ne lelasangen diye te weyig. Ne egpaaween din e ka me etew puun kayi te matubung ne tane ne imbehey rin te me kaap-apuan dan. Egmegsuwayen din sikandan taman diye te kewun‑aan te Weyig ne Iyupratis, su in-undulan dan ma ka langet te Magbebaye ne Manama te peggimu ran te me sungkaleg te diyus-diyus ne si Asira.


text:
Eg-inniyuhan e sikandan te Magbebaye ne Manama tenged te me sale ni Hirubuwam ne iyan egpuunan ne nakasale ka me matig-Israil.”<pb/>


text:
Ne mig-uli en iya ka asawa ni Hirubuwam diye te Tirsa. Pegginguma rin de iya te gumawan te baley, migpatey e ka bate.


text:
Ne migdamag ka langun ne Israilita kandin, wey inlebeng dan e sikandin. Ne iling iya rue ka inlalag te Manama ki Ahiyas, ka prupita ne suluhuanen din.<pb/>


text:
<br/><t>Ka pegpatey ni Hirubuwam</t><br/>Ne ka duma pad ne neyimu ni Hirubuwam meyitenged te pegpakiggira rin wey te peghari din, nakasulat diye te <i>Sulatanan te me Guhuren te me Hari te Israil</i>.


text:
Daruwa ne pulu wey daruwa (22) ne leg‑un ka peghari ni Hirubuwam. Nataman, migpatey e sikandin wey nekegdume e sikandin te kaap-apuan din, wey si Nadab ne anak din ka migsubal kandin mighari.<pb/>


text:
<br/><t>Ka peghari ni Rihubuwam te Huda</t><br/><br/><t>(2 Kru. 11:5–12:15)</t><br/>Ne mighari degma diye te Huda si Rihubuwam ne anak ni Sulumun. Hep‑at ne pulu wey sabeka (41) ka idad din te neyimu sikandin ne Hari te Huda. Mighari sikandin te sapulu wey pitu (17) ne leg‑un diye te Hirusalim, ka siyudad ne in-alam te Magbebaye ne Manama puun te langun ne kabuhalan ne egpuun te me anak ni Hakub eyew egsimbaan kandin. Egngaranan ki Naama ka iney rin ne Amunihanen.<pb/>


text:
Ne mareet naan de iya ka inggimu te keet-etawan te Huda diye te Magbebaye ne Manama, wey subla pad ka inggimu ran du te inggimu te me kaap-apuan dan ne nakapeyibelu te Magbebaye ne Manama.


text:
Migpangimu man‑e sikandan te me panubaran diye te me bubungan, wey migpasasindeg sikandan te me pes-ek ne batu wey me sungkaleg te diyus-diyus ne si Asira diye te me bubungan wey diye te diralem te me kayu eyew egsimbeen dan.


text:
Ne timul pad due, duen pad man‑e me lukes ne egmamelegye te lawa diye te tane. Inggimu te me matig-Huda ka lilinditi naan de iya ne me himu iling te inggimu te keet-etawan ne imparelrel te Magbebaye ne Manama te me Israilita puun te tane dan eyew egpekeugpe kayi ka me Israilita.<pb/>


text:
Te igkalalimma ne leg‑un te peghari ni Rihubuwam, inlusuran e ni Sisak ne Hari te Ihiptu ka Hirusalim.


text:
Impanguwa rin ka me karatuan te timplu te Magbebaye, wey te palasyu te Hari. Impanguwa rin ka langun, lagkes ka langun ne me kalasag ne bulawan ne impeyimu ni Sulumun.


text:
Purisu, migpeyimu e man‑e si Hari Rihubuwam te kalasag ne burunsi eyew igliwan te me kalasag, wey imbehey rin seini te me upisyal te me talagtameng te gumawan te palasyu.


text:
Ne tagse eggendiye ka Hari te timplu te Magbebaye, eg-uyanen te me talagbantey rin ka me kalasag wey iglibed dan ded ka kalasag diye te malig‑en ne tinesanan kayi.<pb/>


text:
Ne ka duma pad ne neyimu ni Hari Rihubuwam, nasulat diye te <i>Sulatanan te me Guhuren te me Hari te Huda</i>.


text:
Ne migpatey e si Rihubuwam wey nekegdume e sikandin te me kaap-apuan din, wey insabal sikandin diye te Siyudad ni Dabid. Si Naama ka ngaran te iney rin ne Amunihanen. Ne si Abiyas ne anak din ka migsubal kandin mighari.<pb/>


text:
<br/><t>Ka peghari ni Abiyas te Huda</t><br/><br/><t>(2 Kru. 13:1–14:1)</t><br/>Te igkasapulu wey walu (18) ne leg‑un te peghari ni Hirubuwam ne anak ni Nibat diye te Israil, migbunsud e mighari si Abiyas te Huda.


text:
Ne in-ilingan din ded ka sale te amey rin, ware din sabekaa ka pusung din diye te Magbebaye ne Manama rin, kene ne iling te inggimu ni Dabid ne apu din.


text:
Piru tenged ki Dabid, imbehayan ded si Abiyas te Magbebaye ne Manama rin te anak ne eghari subal kandin wey eggiresen te Hirusalim.


text:
Su ka inggimu ni Dabid igkeele te Magbebaye ne Manama wey intuman din ka langun ne suhu te Magbebaye ne Manama te intiru ne umul rin, angin e te neyimu rin ki Uriyas ne Hitihanen.


text:
Ne ka duma pad ne neyimu ni Abiyas, nakasulat diye te <i>Sulatanan te me Guhuren te me Hari te Huda</i>. Ne nataman migpahiggireey e degma ensi Abiyas wey Hirubuwam.<pb/>


text:
Migpatey si Abiyas wey nekegdume e sikandin te me kaap-apuan din, wey insabal diye te Siyudad ni Dabid. Ne si Asa ne anak din ka migsubal kandin mighari.<pb/>


text:
<br/><t>Ka peghari ni Asa te Huda</t><br/><br/><t>(2 Kru. 14:1-5; 15:16–16:6, 11-14)</t><br/>Te igkararuwa ne pulu (20) ne leg‑un te peghari ni Hirubuwam diye te Israil, neyimu e ne Hari si Asa diye te Huda.


text:
Ne mighari sikandin diye te Hirusalim te hep‑at ne pulu wey sabeka (41) ne leg‑un. Apu sikandin ni Maaka, ka malitan ne anak ni Absalum.


text:
Ne impandeldel rin puun te Huda ka langun ne me lukes ne egmamelegye te lawa diye te me panubaran dan, wey impangawe din ka langun ne diyus-diyus ne impangimu te me kaap-apuan din.


text:
Ne impaawe din degma ka apu din mismu ne si Maaka te pegkarayna, su migpasasindeg ma sikandin te me sungkaleg te diyus-diyus ne si Asira. Impepameled ni Asa ka me diyus-diyus ne sungkaleg wey impasilaban din e seini diye te napu te Kidrun.


text:
Minsan ke ware naamin naawe ka me panubaran diye te me bubungan, insabeka red ni Asa ka pusung din diye te Magbebaye ne Manama rin te intiru ne umul rin.


text:
Ne in-uyan din ka matulus ne kasangkapan ne inggimu rin wey te amey rin diye te timplu te Magbebaye ne Manama lagkes ka pelata, bulawan, wey duma pad ne kasangkapan.<pb/>


text:
Ne layun de egpahireey si Asa ne Hari te Huda wey si Baasa ne Hari te Israil taheed te sikandan pad ka me Hari te Huda wey Israil.


text:
Sabeka ne timpu, inlusuran ni Baasa ne Hari te Israil ka Huda. In-alad ni Baasa te matikang wey makepal ne batu ka siyudad te Rama eyew ware minsan hentew ne egpakalihawang wey egpakaseled diye te inged ni Asa ne Hari te Huda.


text:
Seeye naa ka ingkuwa ni Asa ka langun ne pelata wey bulawan ne nasame diye te timplu te Magbebaye ne Manama wey te palasyu rin. Impeuyan din seini te me suluhuanen din diye ki Bin-Hadad ne Hari te Sirya ne diye mig-ugpe te Damasku, ne anak ni Tabrimun wey apu ni Hisiyun. Impanahaan din si Bin-Hadad te migkahi,


text:
“Eggimu ki te kasabutan ne egpalapihey ki, iling te inggimu te me amey ta. Ne kua nu naa ka impeuyan ku keykew ne pelata wey bulawan eyew igdasag ku keykew. Ne tempuha nud naa ka kasabutan nu ki Baasa ne Hari te Israil eyew eg-awe e sikandin te tane ku.”<pb/>


text:
Ne mig-uyun si Bin-Hadad ki Hari Asa, wey migpeuyan sikandin te me pangulu te sundalu rin ne eglusud te me siyudad te Israil, wey naahew ran ka Iyun, ka Dan, ka Abil-Bit-Maaka, wey ka inged ne marani te Lanew te Galiliya, wey ka intiru ne inged ne sakup te Naptali.


text:
Te pegkarineg dutu ni Baasa, migsanggel e sikandin ka eg-alad te Rama wey miglibed e sikandin diye te Tirsa.<pb/>


text:
Ne immanduan ni Hari Asa ka langun ne etew te Huda ne egpanguen ka me batu wey me geed ne inggamit ni Baasa diye te Rama. Ne inggamit e degma seeye ni Hari Asa eyew eggimuwen ne matikang, wey makepal ne alad te Giba ne sakup te Binhamin wey Mispa.


text:
Ne ka langun ne neyimu ni Asa, ka langun ne kapanaluwan din, ka meupiya ne me himu rin wey ka me lungsud ne impasasindeg din, nasulat langun diye te <i>Sulatanan te me Guhuren te me Hari te Huda</i>. Piru te nabuyag e sikandin, duen e dalu rin diye te paa.


text:
Ne migpatey e si Asa wey nekegdume e sikandin te me kaap-apuan din, wey insabal e sikandin diye te Siyudad ni Dabid. Ne si Hihusapat ne anak din ka migsubal kandin mighari.<pb/>


text:
<br/><t>Ka peghari ni Nadab te Israil</t><br/>Te igkarangeb e ne leg‑un te peghari ni Asa te Huda, neyimu e ne Hari te Israil ka anak ni Hirubuwam ne si Nadab, wey mighari sikandin te daruwa ne leg‑un.


text:
Mareet naan de iya ka inggimu ni Nadab diye te Magbebaye ne Manama—mig-ikul red sikandin te mareet ne hinimuwan te amey rin ne iyan egpuunan ne nakasale ka langun ne Israilita.<pb/>


text:
Ne si Baasa ne anak ni Ahiyas ne puun te kabuhalan ni Isakar, migplanu mule te mareet ki Nadab. Ne taheed te inlingutan enni Nadab duma te me sundalu rin ka siyudad te Gibitun ne sakup te me Pilistihanen, inggimatayan e sikandin ni Baasa.


text:
Neyitabu seini te igkatelu ne leg‑un te peghari ni Asa diye te Huda. Sikan naa ka mighari e si Baasa diye te Israil subal ki Nadab.


text:
Te mighari e si Baasa, impangimatayan din e ka langun ne sakup te kabuhalan ni Hirubuwam. Nahule iya sikandan langun iling te impahuhud te Magbebaye ne Manama ki prupita Ahiyas ne matig-Silu.


text:
Neyitabu seini su impasagkilan ma ni Hirubuwam ka Magbebaye ne Manama te Israil tenged te me sale ne inggimu rin ne iyan egpuunan ne nakasale ka me Israilita.<pb/>


text:
Ne ka duma pad ne neyimu ni Nadab, nakasulat diye te <i>Sulatanan te me Guhuren te me Hari te Israil</i>.


text:
Ne layun de egpahiggireey ensi Asa ne Hari te Huda, wey si Baasa ne Hari te Israil taheed te sikandan pad ka mighari.<pb/>


text:
<br/><t>Ka peghari ni Baasa te Israil</t><br/>Te igkatelu e ne leg‑un te peghari ni Asa te Huda, migbunsud e mighari si Baasa ne anak ni Ahiyas te intiru ne Israil. Mighari sikandin te Tirsa te daruwa ne pulu wey hep‑at (24) ne leg‑un.


text:
Ne mareet naan de iya ka inggimu rin diye te Magbebaye ne Manama, mig-ikul red sikandin te mareet ne hinimuwan ni Hirubuwam, wey sikandin ded man‑e ka egpuunan ne nakasale ka me Israilita.<pb/>


text:
Ne impanengneng te Magbebaye ne Manama si prupita Hihu ne anak ni Hanani ne eglalahan si Baasa te egkahi,


text:
“Ware karuan nu dengan iling te basak piru in-alam ku wey inggimu ku sikeykew ne pangulu te keet-etawan ku ne me Israilita. Ne kuntee, in-iling kad te mareet ne hinimuwan ni Hirubuwam wey in-alak nud e te sale nu ka keet-etawan ku. Sikan naa ka impeyibelu a nikeykew.


text:
Purisu, egdereetan kud e sikeykew wey ka me kabuhalan nu, iling te inggimu ku te me kabuhalan ni Hirubuwam ne anak ni Nibat.


text:
Ne egpangeenen te me asu ka me sakup te kabuhalan nu ne egpamatey diye te siyudad, wey egpangeenen te me manuk-manuk ka egpamatey diye te unayan.”<pb/>


text:
Ne ka duma pad ne neyimu ni Baasa te peghari din, ka langun ne kapanaluwan din, nakasulat diye te <i>Sulatanan te me Guhuren te me Hari te Israil</i>.


text:
Nataman, migpatey e si Baasa wey nekegdume e sikandin te me kaap-apuan din wey insabal diye te Tirsa. Ne si Ila ne anak din ka migsubal kandin mighari.<pb/>


text:
Ne duen pad man‑e impanengneng te Magbebaye ne Manama ki Hihu ne prupita meyitenged ki Baasa, wey te me kabuhalan din, tenged te me mareet naan de iya ne inggimu rin diye te Magbebaye ne Manama. Nalangetan pad man‑e sikandin ki Baasa su mig-iling sikandin te mareet ne hinimuwan ni Hirubuwam wey impangimatayan din pad man‑e ka langun ne kabuhalan ni Hirubuwam.<pb/>


text:
<br/><t>Ka peghari ni Ila te Israil</t><br/>Te igkararuwa ne pulu wey hen‑em (26) ne leg‑un te peghari ni Asa diye te Huda, neyimu e ne Hari si Ila diye te Israil. Diye sikandin mig-ugpe te Tirsa, wey mighari sikandin te daruwa ne leg‑un.


text:
Piru si Simri ne sabeka te me kumandir din ne impiyalan te baad te me karwahi rin, migplanu mule te mareet kandin. Sabeka ne aldew, newubug-hubug si Ila diye te baley ni Arsa diye te Tirsa. Si Arsa ka insalihan din te palasyu rin.


text:
Ne migseled e mule si Simri diye te baley wey inggimatayan din e si Ila, wey sikandin e ka migsubal mighari. Neyitabu seini te igkararuwa ne pulu wey pitu (27) ne leg‑un te peghari ni Asa diye te Huda.<pb/>


text:
Te migbunsud e sikandin mighari, impangimatayan din e ka langun ne kabuhalan ni Baasa. Impangimatayan din degma ka langun ne me karumaan din ne lukes ne egpakasuli kandin wey ka me alukuy rin.


text:
Ne sumale te impahuhud te Magbebaye ne Manama ki prupita Hihu diye ki Baasa, impangimatayan en iya ni Simri ka langun ne kabuhalan ni Baasa.


text:
Neyitabu seini tenged te me sale ni Baasa wey te anak din ne si Ila, ne iyan egpuunan ne nakasale degma ka Israil. Impeyibelu dan ka Magbebaye ne Manama te Israil tenged te me diyus-diyus dan.


text:
Ne ka duma pad ne neyimu ni Ila, nakasulat diye te <i>Sulatanan te me Guhuren te me Hari te Israil</i>.<pb/>


text:
<br/><t>Ka peghari ni Simri te Israil</t><br/>Te igkararuwa ne pulu wey pitu (27) ne leg‑un te peghari ni Asa diye te Huda, mighari e si Simri te Israil. Mig-ugpe sikandin diye te Tirsa, piru pitu re sikandin ne aldew ka mighari. Su te seeye ne timpu, inlingutan e te me sundalu te Israil ka siyudad te Gibitun ne nasakup te me Pilistihanen.


text:
Te nanengnengan e te me sundalu te Israil ne planu bes ni Simri ka peggimatey te Hari, inggimu ran e ne Hari te Israil si Umri ne pangulu te me sundalu te seeye ne aldew diye te kampu.


text:
Nataman, mig-awe e si Umri diye te Gibitun wey migtakereg e sikandin duma te me sundalu rin ka eglingut te Tirsa.


text:
Te nakita ni Simri ne naahew e ka siyudad, miggendiyad e sikandin te taliware te palasyu, wey insilaban din e ka palasyu su mig-ehet-ehet e sikandin.


text:
Neyitabu seini tenged te me sale ne inggimu rin. Mareet naan de iya ka inggimu rin diye te Magbebaye ne Manama, wey in-ikul rin ka hinimuwan ni Hirubuwam ne iyan egpuunan ne nakasale ka langun ne Israilita.


text:
Ne ka duma pad ne neyimu ni Simri, lagkes ka mareet ne planu ne inggimu rin, nakasulat diye te <i>Sulatanan te me Guhuren te me Hari te Israil</i>.<pb/>


text:
<br/><t>Ka peghari ni Umri te Israil</t><br/>Te seeye ne timpu, nabaad te daruwa ka me etew te Israil: ka sabeka ne baad egkeupian ne si Tibni ne anak ni Ginat ka egkeyimu ne Hari, wey ka sabeka ne baad uyun ki Umri.


text:
Piru natalu iya te me etew ne mig-uyun ki Umri ka me etew ne mig-uyun ki Tibni—napatey si Tibni wey iyan neyimu ne Hari si Umri.


text:
Te igkatatelu ne pulu wey sabeka (31) ne leg‑un te peghari ni Asa te Huda, neyimu e ne Hari si Umri te Israil, wey mighari sikandin te sapulu wey daruwa (12) ne leg‑un. Mighari sikandin diye te Tirsa te hen‑em ne leg‑un.


text:
Nataman, imbeli rin e ka bubungan te Samarya diye ki Simir te hen‑em ne pulu wey walu (68) ne kilu ne pelata. Ne miggimu e sikandin te siyudad diye ne in-alad te matikang wey makepal ne batu, wey ingaranan din te Samarya, puun te ngaran ni Simir, ka imbeliyan din te bubungan.<pb/>


text:
Ne mareet naan de iya ka inggimu ni Umri diye te Magbebaye ne Manama—kene iya egkeilingan ka mareet ne neyimu rin te nenekewun‑a kandin mighari.


text:
In-ilingan din ded ka mareet ne me hinimuwan ni Hirubuwam ne iyan egpuunan ne nakasale ka me Israilita. Impasagkilan din ded iya ka Magbebaye ne Manama ne egkalangetan te me diyus-diyus dan.


text:
Ne ka duma pad ne neyimu ni Umri, wey langun ne kapanaluwan din, nakasulat diye te <i>Sulatanan te me Guhuren te me Hari te Israil</i>.


text:
Nataman, migpatey e si Umri wey nekegdume e sikandin te me kaap-apuan din wey insabal diye te Samarya. Ne si Ahab ne anak din ka migsubal kandin mighari.<pb/>


text:
<br/><t>Ka peghari ni Ahab te Israil</t><br/>Te igkatatelu wey walu (38) ne leg‑un te peghari ni Asa diye te Huda, migbunsud e mighari si Ahab ne anak ni Umri diye te Israil, wey mighari sikandin diye te Samarya te daruwa ne pulu wey daruwa (22) ne leg‑un.


text:
Warad iya sikandin migduwa-ruwa ka mig-iling ki Hirubuwam ne amana ne makasesale: in-asawa rin pad man‑e si Hisibil, ka anak ni Hari Itbaal ne Hari te Sidunihanen, wey migpamakey, wey migsimba ki Baal.


text:
Migpasasindeg man‑e sikandin te sungkaleg te diyus-diyus ne si Asira. Subla pad ka neyimu ni Ahab ne nakapeyibelu te Magbebaye ne Manama te Israil du te langun ne nekewun‑a kandin mighari te Israil.


text:
Te timpu te peghari ni Ahab te Israil, due degma etew ne matig-Bitil ne egngaranan ki Hil ne migpasasindeg te inged te Hiriku. Te neimpusan din e ka pabunsuran te Hiriku, migpatey e ka panganey ne anak din ne si Abiham. Te impasasindeg din e ka me gumawan, migpatey e degma ka igkalitan ne anak din ne si Sigub. Neyitabu seini se langun su seini iya ka impalalag te Magbebaye ne Manama ki Huswi ne anak ni Nun.<pb/>


text:
<br/><t>Ka pegtagne ni Ilyas te egginguma ne gulabung</t><br/>Due sabeka ne prupita ne egngaranan ki Ilyas ne matig-Tisbi ne sakup te Gilyad. Ne ingkahiyan din si Hari Ahab, “Igsaad ku keykew te ngaran te Magbebaye, ka manekal ne Manama te Israil ne impamakey ku, ne ware demmug wey ke uran naa ne egginguma te tatelu ne leg‑un angin e ke egpeuranen ku.”


text:
“Awe kad e kayi wey hendiye kad te igsile. Heles ka diye te beuhan te Kirit, dapit te igsile te Hurdan.


text:
Ne diye ka angey te eg-inumen nu te beuhan wey egsuhuen ku ka me uwak eyew egdulung keykew te pegkeen diye.”<pb/>


text:
Ne intuman en iya ni Ilyas ka inlalag kandin te Magbebaye ne Manama. Miggendiyad e sikandin te beuhan te Kirit, wey diyad e sikandin mig-ugpe.


text:
Ne ka me uwak ka egdulung kandin te paan wey ngalap tagse maselem wey maapun. Ne diyad iya sikandin mig-inum te beuhan.


text:
<br/><t>Si Ilyas wey ka balu ne matig-Saripat</t><br/>Ne impanengneng te Magbebaye ne Manama si Ilyas,


text:
“Hendiye ka te inged te Saripat ne marani te Sidun, wey diye ka ugpe. Duen e insuhu ku ne balu ne mig-ugpe diye eyew egbehey keykew te pegkeen.”


text:
Ne miggendiyad en iya si Ilyas te Saripat. Te egpalinggume e sikandin diye te gumawan te siyudad, nakakita sikandin te balu ne egpangayu. Ne in-umew e ni Ilyas ka balu te migkahi, “Uyani e pa ubag te deisek ne weyig eyew egpekeinum a.”


text:
Te eg-angey e ka balu te weyig, in-umew e man‑e sikandin ni Ilyas, “Lagkesi nu ubag te deisek ne paan.”<pb/>


text:
Ne migtabak ka balu, “Nakanengneng ka manekal ne Magbebaye ne Manama nu ne wara a nekeyilutu te paan. Duen naan de ubag senge-kemkem ne harina ku diye te banga, wey deisek ne mentika te ulibu diye te gerepun. Sikan naa ka migpangayu a eyew eggilutuen ku seini para kanami te talaanak, eyew egpakakeen key te kene key pad egpatey.”<pb/>


text:
Ne ingkahiyan sikandin ni Ilyas, “Kene ka kalaggew, hendiye kad e wey himuwa nud ka inlalag nu. Piru hilutui e pa ubag hun-eyi te deisek ne paan wey uyana nu kayi, wey hilutua nud e ka same para kaniyu.


text:
Su seini ka inlalag te Magbebaye ne Manama, ka Manama te Israil, ‘Kene egkaaminan te harina wey mentika ka me tahuanan nu taman te aldew ne egpeuranan kud e man‑e ka kalibutan, wey egpanubu e man‑e ka me pinamula.’ ”<pb/>


text:
Ne miggipanew e ka balu wey inggimu rin e ka inlalag ni Ilyas. Ne mananey iya naamini te egkakeen si Ilyas, ka balu wey ka anak din.


text:
Ne iling iya te inlalag te Magbebaye ne Manama ki Ilyas, ware iya naamin ka harina wey ka mentika diye te me tahuanan.<pb/>


text:
Ne peglihad te pila ne aldew, migderalu ka anak te balu wey masumpit naan de iya ka bate, wey migpatey en iya.


text:
Ne ingkahiyan te balu si Ilyas, “Etew te Manama, mania te inggimu nu seini keddi? Iyan nu bes inggendini eyew igpasuman-suman keddiey ka me sale ku, wey eyew eggimatayan ka anak ku?”<pb/>


text:
Ne ingkahiyan e ni Ilyas ka balu te egkuen din ka lawa te bate. Ne ingkuwa rin en iya seini puun te iney, wey in-uyan din e diye te sinabeng ne in-ugpaan din diye te dibabew, wey impeyibat din e diye te hibatanan din.


text:
Ne migsinehew si Ilyas diye te Magbebaye ne Manama te migkahi, “He Magbebaye ne Manama ku, mania te impeuyanan nu pad te karereetan seini se balu ne impamaneyikan ku, pinaahi te peggimatey nu te anak din?”


text:
Ne inlangkeban din ka bate te katatelu, wey migsinehew sikandin diye te Magbebaye ne Manama te migkahi, “He Magbebaye ne Manama ku, uyaha nu ubag ka seini ne bate!”


text:
Ne in-enew e ni Ilyas ka bate, wey in-uyan din e seini te egpamaneug te haheran palibed diye te iney rin, wey inggkahiyan din e ka iney, “Pitawa nu, neuyag e ka anak nu!”<pb/>


text:
Ne migkahiyan te balu si Ilyas, “Nanengnengan kud e kuntee ne etew ka iya te Manama, wey malehet iya ka impalalag keykew te Magbebaye ne Manama!”<pb/>


text:
<br/><t>Si Ilyas wey ka me prupita ni Baal</t><br/>Te igkatatelu e ne leg‑un te gulabung, impanengneng te Magbebaye ne Manama si Ilyas, “Hipanew ka, wey pakita ka ki Hari Ahab su egpeuranen kud e.”


text:
Ne miggendiyad en iya si Ilyas ki Ahab.<pb/>Te seeye ne timpu, mangune-kune e ka bitil diye te Samarya,


text:
sikan naa ka impeumew ni Ahab si Ubadiyas, ka impiyalan din te palasyu. Amana ne matinumanen si Ubadiyas te Magbebaye ne Manama.


text:
Te ware pad migpangimatey si Hisibil ne asawa ni Ahab te me prupita te Magbebaye ne Manama, indume e ni Ubadiyas ka sabeka ne gatus (100) ne me prupita, wey inggeles din e sikandan diye te daruwa ne sulung, tiglalimma ne pulu (50) te tagse sulung, wey imbehayan din sikandan te egkakeen wey weyig.


text:
Ne ingkahiyan ni Ahab si Ubadiyas, “Eggipanew ki wey egpitawen ta ka langun ne sebseb wey me napu te inged ta, kema ke egpakakita ki te me hilamunen eyew kene ded egpatey te gutas ka me kudde wey ka me mula,<n>Sabeka seini ne ayam ne anak te lukes ne asnu wey beyan ne kudde.</n> wey kema ke kenad ne keilangan ne egpangimatayan ka me mananap.”


text:
Sikan naa ka migpasabutey e sikandan ke hendei sikandan egbaye ka egpamitew. Nataman migpasuwayey e sikandan—mig-ikul si Ahab te sabeka ne dalan ka misabsabeka, wey mig-ikul degma si Ubadiyas te lein ne dalan ka migpasabsabeka.<pb/>


text:
Te diyad e si Ubadiyas te dalan, nasinug-ung din e si Ilyas. Nekeila sikandin ki Ilyas, wey mig-usengul sikandin diye te tangkaan ni Iliyas wey migkahi, “Sikeykew iya seini, Ahalen Ilyas?”<pb/>


text:
Ne migtabak si Ilyas, “Uya, sikeddiey iya. Hendiye ka te ahalen nu wey lalahi nu sikandin te nakalibed ad e.”<pb/>


text:
Ne migtabak si Ubadiyas, “Ahalen, nekey‑a ka neyimu ku ne sale te igbehey ad e nikeykew ki Ahab, eyew eggimatayan ad nikandin?


text:
Eglalahan ku sikeykew te malehet diye te tangkaan te manekal ne Magbebaye ne Manama nu, ne ware inged wey migharian ne ware pabayei te ahalen ku te etew rin eyew egpamitew keykew. Ne emun ke egkahi ka me pangulu te inged ne ware ka diye te inged dan, egpasaaren sikandan ni Ahab ne kene ka iya nikandin egkakita diye.


text:
Ne etuwey iyug-iyug ku re ne eg-uyanen kad te Panisingan te Magbebaye ne Manama diye te inged ne ware ku nataheyi, wey kene kad egkiteen ni Ahab te egkapangguhuran kud sikandin, eggimatayan a iya nikandin. Nakanengneng ka ne amana a ne matinumanen ne egpamakey te Magbebaye puun te bate e pad.


text:
Ware ke bes nakanengneng te inggimu ku te sabeka ne gatus (100) ne prupita te Magbebaye ne Manama, te egpangimatayan e perem sikandan ni Hisibil? Inggeles ku sikandan te daruwa ne sulung—tiglalimma ne pulu (50) ka tagse sulung wey impakeen ku sikandan.


text:
Ne mania te egsuhuen ad e nikeykew eyew eglalahan ka ahalen ku te kayi kad e? Eggimatayan a iya nikandin!”<pb/>


text:
Ne migtabak si Ilyas, “Igpahunlibet ku te manekal wey Amana ne Maresen ne Magbebaye ne Manama ne impamakey ku, ne egpakita a iya kandin kuntee.”<pb/>


text:
Ne miggendiyad en iya si Ubadiyas ki Hari Ahab wey ingkahiyan din e te due si Ilyas. Ne miglihawang e si Ahab eyew egsinug-ung ki Ilyas.


text:
Te nakite e ni Ahab si Ilyas, migbalbalukan e sikandin, “Sikeykew iya seini ka talagsamuk te Israil?”<pb/>


text:
Ne migtabak si Ilyas, “Kene ne sikeddiey ka talagsamuk te Israil, ke kene sikeykew wey ka me kabuhalan te amey nu. Ware niyu tumana ka me suhu te Magbebaye ne Manama, su migpamakey kew te me larawan te diyus-diyus ne si Baal.


text:
Ne kuntee, ipalibulung nu ka langun ne Israilita diye te Bubungan te Karmil, wey dumaa nu ka hep‑at ne gatus wey lalimma ne pulu (450) ne me prupita ni Baal, wey ka hep‑at ne gatus (400) ne me prupita te diyus-diyus ne si Asira ne imbulihan ni Rayna Hisibil.”<pb/>


text:
Ne impeumew en iya ni Ahab ka langun ne Israilita wey inlibulung din e ka me prupita diye te Bubungan te Karmil.


text:
Ne migparani si Ilyas te langun ne etew wey migkahi, “Ken‑u kew pad egpakasuman-suman te kene egkaayun ne egdaruween ka suman-suman ta? Ke iyan iya Manama ka Magbebaye ne Manama, simbaa niyu sikandin. Piru ke si Baal ka Manama, simbaa niyu sikandin!” Piru warad iya migmanlelalag ka me etew.


text:
Ne migkahi si Ilyas kandan, “Sikeddiey re iya, sikeddiey naan de iya ka nasame ne prupita te Magbebaye ne Manama, piru hep‑at ne gatus wey lalimma ne pulu (450) ka me prupita ni Baal.


text:
Uyani key nikaniyu te daruwa ne turu ne baka, wey paalama niyu ka me prupita ni Baal te sabeka eyew igpanubad dan. Egpanggupalen dan seini wey ig-ampew te me kayu diye te altar dan. Piru kene dan seini egtemehan. Ne iling ded degma ka eggimuwen ku te sabeka ne turu.


text:
Eg-ampu ka me prupita ni Baal te diyus-diyus dan, wey eg-ampu a degma te Magbebaye ne Manama. Ka egtabak ne egpeuyan te hapuy, sikandin iya ka malehet ne Manama.”<pb/>Ne migmanguleyi e ka me etew ne mig-uyun.<pb/>


text:
Ne ingkahiyan ni Ilyas ka me prupita ni Baal, “Puun su masulug niyu ma, hun‑a kew e alam te sabeka ne turu wey andama niyud e seini. Ampu kew te diyus-diyus niyu, piru kene niyu temehi ka me kayu.”<pb/>


text:
Ne mig-alam en iya sikandan te sabeka ne turu ne imbehey kandan. In-andam dan seini wey mig-ampu e sikandan ki Baal puun te maselem taman te meudtu ka migkahi, “He Baal, tabaka key ubag nikeykew!” Egmanesayew sikandan ka egmanlingut-lingut te altar ne inggimu ran, piru warad iya migtabak kandan.<pb/>


text:
Te meudtu e, migbunsud e si Ilyas ka egdali-di kandan ne migkahi, “Tamtamani niyu pa te eg-ampu! Manama buwa ma iya si Baal, kema ke duen de insuman-suman din, wey kema ke mig-indes pad sikandin, wey kema ke migleug-leug pad sikandin wey ke nakalipereng naa, wey keilangan ne egpukawen niyu!”


text:
Ne migtamtamanan pad iya te me prupita ka peg-ampu dan, wey impamalian dan ka me lawa ran te me ilab wey me gepes sumale te tuluuwen dan taman te egmanihis e ka langesa.


text:
Ne taman te maapun e seini ne migpabulus-bulus de due sikandan ka egpangumew te manama ran, taman te timpu e te pegpanubad te egkasagkup. Piru warad iya narineg dan ne laheng ne migtabak kandan.<pb/>


text:
Nataman, ingkahiyan e ni Ilyas ka me etew, “Parani kew keddi.” Ne migparani en iya ka me etew kandin, wey in-ay-ayaran din e ka nahuhus ne altar te Magbebaye ne Manama.


text:
Migkuwa si Ilyas te sapulu wey daruwa (12) ne batu, sumale te kasulug te me kabuhalan ne egpuun te me anak ni Hakub, ka etew ne impanengneng te Magbebaye ne Manama ne egngaranan te Israil.


text:
Ne inggimu rin e ne altar ka me batu para te Magbebaye ne Manama, wey inlingutan din seini te egkanal te eleg ne egkatahuan te hep‑at ne gelun ne weyig.


text:
Ne impanguntud din e ka me kayu diye te altar, impanggupal din ka turu wey impangampew rin e te me kayu. Ne ingkahiyan din e ka me etew, “Hipenua niyu te weyig ka hep‑at ne banga wey itisi niyu ka igpanubad wey ka me kayu.” Ne in-itisan dan en iya.


text:
Ne migkahi e man‑e si Ilyas, “Abayi niyu pa itisi.” Ne in-itisan dan en iya man‑e. Ne migkahi pad iya man‑e sikandin, “Abayi niyu pa man‑e itisi.” Ne in-itisan dan en iya man‑e.


text:
Te timpu e te pegpanubad te egkasagkup, migparani e si Ilyas te altar wey mig-ampu e sikandin ne migkahi, “He Magbebaye ne Manama, ka Manama ni Abraham, ni Isaak, wey ni Hakub, pamaleheti nu kuntee ne sikeykew ka Manama te Israil, ne sikeddi ka suluhuanen nu, wey inggimu ku ka langun puun su insuhu a nikeykew.


text:
Tabaka a ubag nikeykew Magbebaye ne Manama, eyew egpakanengneng seini se me etew ne sikeykew iya ka Magbebaye ne Manama, wey egpaliberen nud sikandan diye te keykew.”<pb/>


text:
Ne sahuhune ne migpeuyan ka Magbebaye ne Manama te hapuy, wey natutung e ka impanubad, ka me kayu, ka me batu, wey ka me abu, wey apil pad iya nammara ka kanal.


text:
Te nakita seini te me etew, miglangkeb e sikandan ka migmanguleyi te migkahi, “Ka Magbebaye ne Manama, iyan iya Manama! Sikandin de iya ka Manama!”<pb/>


text:
Ne insuhu e sikandan ni Ilyas te migkahi, “Pandakepa niyu ka me prupita ni Baal! Kene niyu tuhuti ne due egpakapallahuy kandan minsan sabeka!” Ne impandakep en iya te me etew ka langun ne prupita, wey in-uyan e sikandan ni Ilyas diye te beuhan te Kisun, wey impangimatayan din e sikandan diye.<pb/>


text:
<br/><t>Ka katammanan te gulabung</t><br/>Ne ingkahiyan e ni Ilyas si Hari Ahab, “Takereg kad e, keen ka wey inum ka su egkarineg kud ka lehes te makeseg ne uran.”


text:
Te miggendiyad en iya si Ahab eyew egkeen, migtakereg e si Ilyas diye te puntul te Bubungan te Karmil. Ne diye, migpanimbuel e sikandin ka mig-usengul te me buel din.


text:
Ne migkahiyan din ka suluhuanen din, “Takereg ke pa ubag wey pantew ka diye te dahat.”<pb/>Ne migtakereg en iya ka suluhuanen din. Ne miglibed e sikandin wey migkahi, “Ware ma nakita ku diye te dahat.” Ne kapapitu sikandin palibera ni Ilyas eyew egpantew diye te dahat.


text:
Te igkapitu rin e te eglibed ingkahiyan din si Ilyas, “Nakakita a te gapun ne miglepew diye te ampew te dahat ne iling de iya karakel te belad te etew.”<pb/>Ne insuhu e ni Ilyas ka suluhuanen din, “Hendiye ka ki Hari Ahab wey peuntura nud e sikandin te karwahi rin. Peulia nud sikandin te kene pad egkasapenan te uran.”<pb/>


text:
Te nalingen-ngen de iya, kenad egkakita ka langit te makepal ne kibel. Ne migpangalamag e, wey miglugsu e ka dakel ne uran. Ne mig-untud e si Ahab te karwahi rin ka eglibed diye te Hisril.


text:
Ne imbehayan si Ilyas te Magbebaye ne Manama te geem—inlunsen din ka hinabel rin taman te liwaraan wey intetabed din, wey migpallahuy e sikandin. Ne nekewun‑a pad sikandin te karwahi ni Ahab ka migpallahuy peendiye te gumawan te Hisril.<pb/>


text:
<br/><t>Ka peggendiye ni Ilyas te Bubungan ne Sinay</t><br/>Te nekeuli e si Hari Ahab, ingguhuran din e ka asawa rin ne si Hisibil te langun ne inggimu ni Ilyas, wey ke immenu rin te egpangimatey ka langun ne prupita.


text:
Sikan naa ka impanahaan e ni Hisibil si Ilyas te migkahi, “Eggimatayan a te me manama ke kene ku eggimuwen kaaselem keykew ka inggimu nu te me prupita.”


text:
Ne naaldek e si Ilyas wey miggendiyad e sikandin te Birsiba ne sakup te Huda, duma te suluhuanen din.<pb/>Ne inggaat din e diye ka suluhuanen din.


text:
Ne migpabulus e sikandin miggipanew ka sabsabeka te intiru ne aldew peendiye te disirtu. Ne migpinnuu pad sikandin diye te diralem te kayu, wey mig-ampu ne egkeupian e sikandin ne egpatey. Ne migkahi sikandin, “Magbebaye ne Manama, eleg e ubag. Angaya ad nikeykew, egkeupian ad ne egpatey iling te me apu ku!”<pb/>


text:
Ne miggibat e sikandin diye te diralem te kayu wey nakalipereng e. Nataman, sahuhune ne due panalihan te Manama ne migpukew kandin wey migkahi, “Enew kad wey keen ke pa.”


text:
Migpanil-ap-sil-ap sikandin wey nakita rin e ka paan ne inggilutu wey ka sengegerepun ne weyig dapit te egke-ulunan din. Ne migkeen e sikandin wey mig-inum, wey miggibat e man‑e sikandin.


text:
Ne miglibed e man‑e ka panalihan te Manama wey impukew e man‑e sikandin te migkahi, “Enew kad wey keen ke pa, su mariyu pad amana ka eggendiyaan nu.”


text:
Ne mig-enew e man‑e si Ilyas, wey migkeen wey mig-inum e sikandin. Ne migmanekal e sikandin tenged te ingkeen din, wey miggipanew e sikandin te hep‑at ne pulu (40) ne aldew peendiye te Bubungan ne Sinay, ka bubungan te Manama.


text:
Ne nekeume e sikandin diye te sulung wey diyad en iya sikandin miggirehe.<pb/>Ne impanengneng sikandin te Magbebaye ne Manama wey migkahiyan, “Ilyas, nekey‑a ka eggimuwen nu kayi?”<pb/>


text:
Ne migtabak si Ilyas, “Sikeykew re iya ka impamakey ku, he Amana ne Maresen ne Magbebaye ne Manama. Piru ware tumana te me Israilita ka kasabutan nu kandan. Immangguhus dan ka me altar nu, wey impangimatayan dan ka langun ne me prupita nu. Sikeddiey naan de iya ka nasame, wey egpamitawen ad e nikandan kuntee eyew eggimatayan ad degma.”<pb/>


text:
Ne migkahiyan sikandin te Magbebaye ne Manama, “Lihawang ka wey sasindeg ka kayi te tangkaan ku, kayi te puntul te bubungan.” Ne miglihad e ka Magbebaye ne Manama, wey migpangalamag te meemen. Ne nenaperi ka me bubungan wey nenallupet ka me batu, piru ware diye te kalamag ka Magbebaye ne Manama. Peg-engked te kalamag, miglilinug e piru ware diye te linug ka Magbebaye ne Manama.


text:
Peg-engked te linug, duen e hapuy, piru ware diye te hapuy ka Magbebaye ne Manama. Peg-engked te hapuy, duen e meyimulung ne laheng.<pb/>


text:
Te pegkarineg ni Ilyas dutu, imbunbunan din ka ulaula rin te ingkukuyumbu rin ne manggad. Miglihawang sikandin wey migsasindeg diye te lihawangan te sulung. Ne due laheng ne narineg din ne migkahi, “Ilyas, nekey‑a ka eggimuwen nu kayi?”<pb/>


text:
Ne migkahiyan sikandin te Magbebaye ne Manama, “Libed ka diye te imbaye nu, wey hendiye ka te disirtu, marani te Damasku. Ne emun ke diye kad e, itisi nu te lana ka ulu ni Hasail palinneu ne eghari e sikandin te Sirya.


text:
Itisi nu degma ka ulu ni Hihu ne apu ni Nimsi palinneu ne eghari e sikandin te Israil, wey ni Ilisyu ne anak ni Sapat ne matig-Abil-Mihula te egsubal keykew ne prupita.


text:
Ne ka egpakapallahuy te kampilan ni Hasail, eggimatayan ni Hihu; ka egpakapallahuy te kampilan ni Hihu, eggimatayan degma ni Ilisyu.


text:
Piru egsameen ku ka pitu ne libu (7,000) ne me etew te Israil ne ware migsimba te diyus-diyus ne si Baal wey ke miggarek naa te larawan kayi.”<pb/>


text:
<br/><t>Ka peg-alam te Manama ki Ilisyu</t><br/>Sikan naa ka miggipanew e si Ilyas wey nakita rin e si Ilisyu ne anak ni Sapat ka egdaru wey ka sapulu wey sabeka (11) ne me duma rin. Naatul sikandan te naatag ne me baka ne igdaru, wey namewuriyan naa si Ilisyu ka egdaru. Migsapihu si Ilyas ki Ilisyu wey insaluub din e kandin ka ingkukuyumbu din ne manggad.<n>wey insaluub din e kandin ka ingkukuyumbu: iyan igpasabut due ne si Ilisyu ka egliwan ki Ilyas isip prupita te Manama.</n>


text:
Ne in-engkeran e ni Ilisyu ka me baka rin, inlupug din si Ilyas wey migkahi, “Kaayun ne egpamare e pad ubag te iney ku wey amey ku, wey egduma ad e keykew?”<pb/>Ne migtabak si Ilyas kandin, “Hendiye kad iya, piru sumsumana nu ka inggimu ku keykew.”<pb/>


text:
Ne inliberan e ni Ilisyu ka me baka rin; impangimatayan din e seini wey impangilutu din e. Iyan din en iya impanemeg ka me yuggu te me baka. Ne impamehey rin e te me etew ka ngalap wey impangeen dan e seini. Nataman, migdume e si Ilisyu ki Ilyas wey neyimu e sikandin ne suluhuanen ni Ilyas.<pb/>


text:
<br/><t>Ka peglusud ni Bin-Hadad te Israil</t><br/>Ne inlibulung ni Bin-Hadad ne Hari te Sirya ka langun te sundalu rin eyew egpakiggira. Indumaan sikandan te tatelu ne pulu wey daruwa (32) ne Hari duma te me kudde wey me karwahi ran. Inlingutan dan ka Samarya wey inlusuran dan seini.


text:
Ne due me etew ne impeendiye ni Bin-Hadad te siyudad te Samarya eyew egpakahiyan si Ahab ne Hari te Israil, “Igkeupii ni Hari Bin-Hadad ne


text:
Ne migtabak si Ahab, “Kahii niyu ka ahalen ku ne si Hari Bin-Hadad ne kandin en iya ka langun ne karatuan ku lagkes e ka umul ku.”<pb/>


text:
Nataman, migsuhu e man‑e si Bin-Hadad te me etew rin peendiye ki Ahab wey impakahiyan din sikandin, “Migkahiyan kud e sikeykew te ibehey nud keddi ka pelata wey bulawan nu, ka me asawa nu wey ka me anak nu.


text:
Piru igpeenduen ku kaaselem te keykew ka me suluhuanen ku te iling ded ne uras, eyew egpamitew diye te palasyu nu wey diye te me baley te upisyal nu. Ne egmanguyanen dan ka minsan nekey ne igkeupii ran.”<pb/>


text:
Ne impeumew e ni Hari Ahab ka langun ne igbuyag te Israil wey migkahiyan din sikandan, “Pitawa niyu ka seini ne etew, egkeupian iya te gubut. Impakahiyan a nikandin te egkuen din e ka me asawa ku wey ka me anak ku, ka pelata wey ka bulawan ku, wey mig-uyun a iya te imbuyu din.”<pb/>


text:
Piru migkahiyan sikandin te langun ne igbuyag wey te langun ne etew, “Kene ka pammineg kandin!”<pb/>


text:
Sikan naa ka migkahiyan din e ka me suluhuanen ni Bin-Hadad, “Kahii niyu ka ahalen ku ne Hari ne eg-uyun a te hun‑a ne igkeupii rin, piru kena a eg-uyun te igkarangeb.”<pb/>Ne miglibed e ka me suluhuanen ni Bin-Hadad wey ingkahiyan dan e sikandin te impanaha ni Ahab kandan.


text:
Ne migpanahe e man‑e si Bin-Hadad te migkahi, “Egtamtamanan a eglegpari te me manama ke kene egkahuhus egkatamtamani te me sundalu ku ka Samarya eyew warad iya egkasame minsan senge-kemkem dan naan de.”<pb/>


text:
Ne migtabak ka Hari te Israil, “Kahii nu si Hari Bin-Hadad ne ka malehet ne sundalu, kene egpaambug te kene pad egkapenga ka pegpakiggira.”<pb/>


text:
Nekeuma ki Bin-Hadad ka lalag ni Ahab te sasangan sikandin ne eg-iinum duma te me Hari diye te me leeb dan. Pegkarineg din dutu, impataggel rin e ka me sundalu rin eyew eglusud te siyudad. Ne migtaggel en iya sikandan.<pb/>


text:
Ne due sabeka ne prupita ne migparani wey migpanengneng ki Hari Ahab te inlalag te Magbebaye ne Manama kandin ne miggenendue, “Kene ka kaaldek due te susuluhi ne me sundalu, su te seini ne aldew egpepanaluwen ku sikeykew kandan, wey eyew egkatahaan nu ne sikeddiey ka Magbebaye ne Manama.”<pb/>


text:
Ne mig-inse si Ahab ne migkahi, “Hentew ka egpangulu te eglusud?”<pb/>Ne migtabak ka prupita, “Migkahi ka Magbebaye, te sika se egkankanakan pad ne me sundalu ne sakup te me gubirnadur ne diye te me distritu.”<pb/>Ne mig-inse e man‑e si Ahab ne migkahi, “Piru hentew ka eggun‑a eglusud?”<pb/>Ne migtabak e man‑e ka prupita, “Sikeykew!”<pb/>


text:
Ne inlibulung e ni Ahab ka daruwa ne gatus wey tatelu ne pulu wey daruwa (232) ne egkankanakan pad ne me sundalu, wey ka pitu ne libu (7,000) ne me sundalu te Israil.<pb/>


text:
Te meudtu e, migbunsud e sikandan miglusud te sasangan pad ne egmangiinum diye te me leeb ensi Bin-Hadad wey ka tatelu ne pulu wey daruwa (32) ne Hari ne miglapig kandin.


text:
Miggun‑a miglusud ka egkankanakan pad ne me sundalu. Ne ka me sundalu ne impasisilib ni Bin-Hadad migkahi kandin, “Due me sundalu ne egpeendini puun te Samarya.”


text:
Ne insuhu e ni Bin-Hadad ka me etew rin, “Keupianan ma wey ke gira ka innendini ran, dakepa niyu sikandan.”<pb/>


text:
Ne iyan miggun‑a miglusud ka egkankanakan pad ne me sundalu, wey migsinundul kandan ka me sundalu te Israil.


text:
Ne tagse sabeka kandan nekeyimatey te tigsalimbeka ne etew. Migpamallahuy ka me matig-Sirya, wey impanlupug sikandan te me Israilita. Piru nakapallahuy si Bin-Hadad ka mig-untud te kudde duma te migmangudde ne me sundalu rin.


text:
Ne miglihawang si Hari Ahab wey impangahew rin e ka me kudde wey me karwahi, wey inggule din pangimatayi ka susuluhi ne me matig-Sirya.<pb/>


text:
Pegkapenga dutu, migparani e ki Hari Ahab ka prupita wey migkahi, “Hendiye kad e, pangandam ka wey ayad-ayad ka pamalanu su te seup ne leg‑un, eglusuran kad man‑e te Hari te Sirya.”<pb/>


text:
<br/><t>Ka igkarangeb ne peglusud te me matig-Sirya</t><br/>Ne ingkahiyan si Hari Bin-Hadad te me upisyal din, “Ka me manama te me Israilita, manama te me bubungan, sikan naa ka natalu ki nikandan. Piru ke diye ki te mapatag egpakiggira kandan, egkatalu ta iya sikandan.


text:
Ne kuntee, seini himuwa nu: awei nud te katenged ka tatelu ne pulu wey daruwa (32) ne Hari, wey isubal nu kandan ka me pangulu te me sundalu.


text:
Libulung ke naa te me sundalu ne iling ded kasulug te me sundalu nu ne mig-awe, wey libulung ka man‑e te me kudde ne iling ded kasulug te me kudde wey me karwahi nu dengan. Ne diye ki naa egpakiggira te me Israilita te mapatag eyew egkatalu ta iya sikandan.”<pb/>Ne mig-uyun si Hari Bin-Hadad wey intuman din en iya ka inlalag dan.


text:
Te seup ne leg‑un, inlibulung e ni Bin-Hadad ka me sundalu rin, wey nangendiyad e sikandan te siyudad te Apik eyew eglusud te me Israilita.


text:
Ne miglibulung e degma ka me Israilita, wey migpangandam te me keilangan dan wey miggipanew e sikandan ka eglusud. Migpangimu sikandan te daruwa ne kampu diye te egkatangkaan te me matig-Sirya; nekeiling de ubag sikandan te daruwa ne deisek ne punduk te me kambing, kene ne iling te me matig-Sirya ne nekeempet de iya te mapatag.<pb/>


text:
Ne duen e man‑e prupita ne migparani ki Hari Ahab wey migpanengneng kandin te inlalag te Magbebaye ne Manama ne miggenendue, “Migkahi ka me matig-Sirya te maname e kun de te me bubungan, kene ne manama te me mapatag. Purisu igpatalu ku keykew ka susuluhi ne me sundalu ran eyew sikeykew wey ka langun ne sundalu nu egpakataha ne sikeddiey ka Magbebaye ne Manama.”<pb/>


text:
Ware nanweil-weil ka me matig-Sirya wey me matig-Israil te pitu ne aldew, wey migmatangkeey re iya sikandan te kampu. Te igkapitu e ne aldew, migbunsud e sikandan ka egpahiggireey, wey nenekeyimatey ka me matig-Israil te sabeka ne gatus ne libu (100,000) ne me matig-Sirya te sabeka re ne aldew.


text:
Nakapallahuy ka daruwa ne pulu wey pitu ne libu (27,000) ne nenasame peendiye te siyudad te Apik, piru nabunbunan sikandan te nahebe ne matikang wey makepal ne alad ne batu te siyudad.<pb/>Nakapallahuy degma si Bin-Hadad peendiye te siyudad, wey miggeles e sikandin diye te nekeelat-elat ne sinabeng te baley.


text:
Ne miggendiyaan sikandin te me upisyal din te migkahi, “Nakarineg key ne hiimenawen kun ka me Hari te Israil. Peendiyaa key pa ubag nikeykew te Hari ka egsaluub te saku<n>Iyan igpasabut kayi ka meitem wey egdehes ne manggad ne inggimu puun te bulbul te kambing ne igsaluub te timpu te peglungku wey ke eg-inniyug naa te sale.</n> wey nabeleberan te lubid se lieg, eyew kene ke red nikandin eggimatayan.”


text:
Ne migsaluub en iya sikandan te saku wey imbeleberan dan e te lubid ka me lieg dan, wey miggendiyad e sikandan ki Ahab wey migkahi, “Migkahi si Bin-Hadad ne suluhuanen nu ne ke egkaayun kun ubag, kene nu re sikandin himatayi.”<pb/>Ne migtabak si Ahab, “Iling e te suled ku sikandin! Manekal bes pad sikandin?”<pb/>


text:
Ne nasabut te me upisyal ni Bin-Hadad ne meupiya ne palinneu ka pegkahi ni Ahab te suled din si Bin-Hadad, wey migkahi sikandan, “Uya, si Bin-Hadad ne suled nu.”<pb/>Ne migkahi si Ahab, “Hendiye kew e, angaya niyu si Bin-Hadad.”<pb/>Te pegginguma ni Bin-Hadad, impeuntud e sikandin ni Ahab te karwahi duma kandin.


text:
Ne migkahi si Bin-Hadad kandin, “Ig-uli kud e keykew ka me lungsud ne in-ahew te amey ku puun te amey nu, wey egkaayun kad e ne eggimu te tindaan nu diye te Damasku, iling te inggimu te amey ku diye te Samarya.”<pb/>Ne migtabak si Ahab, “Emun ke eggimuwen nu ka inlalag nu, eglekaan kud sikeykew.” Ne miggimu e sikandan te kasabutan wey inlekaan e ni Ahab si Bin-Hadad.<pb/>


text:
<br/><t>Ka pegdew‑ey te prupita te inggimu ni Ahab</t><br/>Ne due prupita ne insuhu te Magbebaye ne Manama ne egpakahiyan ka duma rin ded ne prupita, “Sumbaha a ubag nikeykew!” Piru ware sikandin sumbaha te duma rin.


text:
Purisu ingkahiyan te prupita ka duma rin, “Puun su ware nu ma tumana ka suhu te Magbebaye ne Manama, egdawiyen ka te liyun ke eggipanew kad e.” Te miggipanew e sikandin, insalambag en iya sikandin te liyun wey inggimatayan e.<pb/>


text:
Nataman, nakakite e ka prupita te lein ne etew wey ingkahiyan din e man‑e sikandin, “Sumbaha a ubag nikeykew!” Ne insumbag en iya sikandin te etew wey napalian sikandin.


text:
Ne miggipanew e ka prupita wey intetaharan din e ka Hari te Israil diye te ilis te dalan. Imbunbunan din te manggad ka mata rin eyew kene sikandin egkeilaan.


text:
Te eglihad e ka Hari, migbalukan e ka prupita kandin ne miggenendue, “Ahalen, miggendiya a se suluhuanen nu te elat-elat te egpahiggireey, wey due sundalu ne migparani keddi ne mig-uyan te pinirisu wey migkahi, ‘Tamengi nu seini ne etew. Emun ke egpakapallahuy sikandin, eggimatayan ku sikeykew, wey ke egpabayaren ku naa sikeykew te tatelu ne pulu wey hep‑at (34) ne kilu ne pelata.’


text:
Piru taheed te nahulikid ka suluhuanen nu te masulug ne eggimuwen, nakapallahuy e mule ka etew.”<pb/>Ne ingkahiyan sikandin te Hari te Israil, “Eleg de iya ne eglegparan ka sumale te inlalag nu.”<pb/>


text:
Ne indagdahawan e awaa te prupita ka imbunbun din te mata rin, wey neilaan e sikandin te Hari ne sabeka te me prupita.


text:
Ne inlalahan din e ka Hari te inlalag te Magbebaye ne Manama ne miggenendue, “Puun su impepallahuy nu ma ka etew ne igkeupii ku ne egpatey e, sikeykew e nasi ka egpatey wey ka me etew nu.”<pb/>


text:
Ne mig-uli e ka Hari te Israil diye te palasyu rin diye te Samarya ka nasuhey-suhey wey nalangetan.<pb/>


text:
<br/><t>Ka parasan ni Nabut</t><br/>Ne due etew ne matig-Hisril ne egngaranan ki Nabut. Due parasan din diye te Hisril lenged te palasyu ni Ahab ne Hari te Samarya.


text:
Sabeka ne aldew, ingkahiyan sikandin ni Ahab, “Ibehey nud keddi ka parasan nu eyew egpamulaan ku te me gulay su marani man de seini te baley ku. Egliwanan ku re sikeykew te meupiya pad ne parasan, wey ke egkeupian ka, egbayaran ku sikeykew te eleg ne bali.”<pb/>


text:
Piru ingkahiyan ni Nabut si Ahab, “Kene igpabehey te Manama diye te duma ka tane ne napanunud ku te me kaap-apuan ku.”<pb/>


text:
Ne mig-uli e si Ahab ka nasuhey wey nalangetan te inlalag ni Nabut kandin. Miggibat sikandin ka migtangke te alabat wey ware sikandin migkeen.


text:
Ne miggendiyaan si Ahab te asawa rin ne si Hisibil wey mig-insaan sikandin, “Mania te nasuhey-suhey ka? Mania te kene ka egkeen?”<pb/>


text:
Ne migtabak si Ahab, “Uya su ingkahiyan ku si Nabut te egbeliyen kud ka parasan din, wey ke egliwanan ku re sikandin te parasan man‑e, piru migbalibad sikandin.”<pb/>


text:
Ne ingkahiyan e sikandin ni Hisibil, “Eg-iling kad e mule te kene ne Hari te Israil! Enew kad wey keen kad e. Kene kad lungku su igbehey ku keykew ka parasan ni Nabut!”<pb/>


text:
Ne impeuyanan e ni Hisibil te me sulat ka me igbuyag wey me upisyal te siyudad ne in-ugpaan ni Nabut pinaahi te ngaran ni Ahab wey impamalehetan din seini te silyu ni Ahab.


text:
Ne seini ka insulat din kandan, “Libulunga niyu ka me etew wey puasa kew. Kua niyu naa si Nabut wey papinnuuwa niyu sikandin diye te tangkaan te me etew.


text:
Ne kuwa kew naa te daruwa ne me etew ne talaggimu te samuk ne egbayung ki Nabut, wey papinnuuwa niyu diye te tangkaan din. Ne pabayungi niyu kandan si Nabut ne indilus din kun ka Magbebaye ne Manama wey ka Hari ta. Pegkapenga due, uyana niyud sikandin diye te lihawangan te siyudad wey bebatuwa niyu taman te egpatey.”<pb/>


text:
Ne intuman en iya te me igbuyag wey me upisyal te siyudad ka insuhu ni Hisibil kandan diye te sulat.


text:
Ne miggingume e ka daruwa ne etew ne lalung wey migpinnuu e diye te egkatangkaan ni Nabut. Ne imbayungan dan e si Nabut diye te tangkaan te me etew ne miggenendue, “Indilus ni Nabut ka Magbebaye ne Manama wey ka Hari ta.” Ne in-uyan dan e sikandin diye te lihawangan te siyudad wey imbebatu ran e sikandin wey migpatey e.


text:
Te pegkanengnengi ni Hisibil ne napatey e si Nabut, ingkahiyan din e si Ahab, “Migpatey e si Nabut. Hendiye kad, subali nud ka parasan ne kene din igbelegye keykew.”


text:
“Hendiye ka ki Ahab ne Hari te Israil ne diye mig-ugpe te Samarya. Diye sikandin te parasan ni Nabut kuntee eyew egsubalan din e seini.


text:
Kahii nu sikandin, ‘Migkahi ka Magbebaye ne Manama te inggimatayan nud ka etew wey in-ahew nu pad ka tane din. Tenged te inggimu nu, ke hendei pandilei te me asu ka langesa ni Nabut, diye dan ded degma egpandilei ka langesa nu.’ ”<pb/>


text:
Ne ingkahiyan ni Ahab si Ilyas te nekegkite e sikandan, “Te, nasapenan ad bes iya nikeykew te kuntere ku!”<pb/>Ne migtabak si Ilyas, “Uya, nasapenan kud iya sikeykew su mareet naan de iya ka inggimu nu diye te Magbebaye ne Manama.


text:
Ne seini ka inlalag din keykew: ‘Igpasalerep ku sikeykew te karereetan—egpangimatayan ku ka langun ne lukes ne kabuhalan nu kayi te Israil, uripen ma wey se kene.


text:
Egdereetan ku ka me kabuhalan nu iling te pegdereet ku te me kabuhalan ni Hari Hirubuwam ne anak ni Nibat, wey te me kabuhalan ni Hari Baasa ne anak ni Ahiyas. Impasagkilan e red iya nikeykew ne egkabelu, wey sikeykew ka egpuunan ne nakasale ka me Israilita.’


text:
Ne meyitenged degma ki Hisibil, migkahi ka Magbebaye ne Manama, ‘Egkeenen si Hisibil te me asu diye te siyudad te Hisril.’


text:
Ne egpatey ka langun ne me kabuhalan nu diye te siyudad, wey egpangeenen ded degma sikandan te me asu, wey egpangeenen te me manuk-manuk ka egpamatey diye te unayan.”<pb/>


text:
Warad iya egpekeiling te mareet naan de iya ne inggimu ni Ahab diye te Magbebaye ne Manama, tenged te asawa rin ne si Hisibil ne layun egbanasal kandin te mareet.


text:
Malindit naan de iya ka hinimuwan din su migsimba ma sikandin te me diyus-diyus, iling te inggimu te me Amurihanen ne imparelrel te Magbebaye ne Manama te me Israilita puun te tane dan su eyew egpekeugpe kayi ka me Israilita.<pb/>


text:
Te narineg e seini ni Ahab, inggisi din e ka kumbale din wey migsaluub e sikandin te saku, wey migpuasa. Ne miglipereng sikandin ne saku re se kumbale wey malungasuy naan de iya sikandin.<pb/>


text:
“Nakita nu ka pegpariralem ni Ahab te pegkeetew rin keddiey? Puun su inggimu rin ma seini, kene kud igpasalerep ka me kabuhalan din taman te egpatey sikandin. Piru iyan e egpakasalerep ka me kabuhalan din ke iyan e eghari ka anak din.”<pb/>


text:
<br/><t>Si prupita Mikiyas wey si Hari Ahab</t><br/><br/><t>(2 Kru. 18:2-27)</t><br/>Ware migpahiggireey ka Sirya wey Israil te subla te daruwa ne leg‑un.


text:
Piru te igkatatelu ne leg‑un, miggendiye si Hihusapat ne Hari te Huda diye ki Ahab ne Hari te Israil.<pb/>


text:
Ne migkahiyan ni Ahab ka me upisyal rin, “Nakanengneng kew ne sikanta ka kamuney te Ramut-Gilyad, piru migpeeneng-eneng ki re iya wey ware ta seini hawia puun te Hari te Sirya.”


text:
Ne mig-inse sikandin ki Hihusapat, “Menu, egkarumaan e red nikeykew ka eglusud diye te Ramut-Gilyad?”<pb/>Ne migtabak si Hihusapat, “Nasabeka kid e wey ka keet-etawan ta, minsan ka me kudde ta.”


text:
Ne migkahi pad man‑e si Hihusapat ki Ahab, “Piru eg-inse ki pad te Magbebaye ne Manama ke nekey ka iglalag din.”<pb/>


text:
Purisu, impeumew ni Ahab ka me prupita ne me hep‑at ne gatus (400) wey mig-insaan din sikandan, “Egpakiggire e naa diye te Ramut-Gilyad wey ke kene?”<pb/>Ne migtabak sikandan, “Pakiggira kad e su egpepanaluwen ka te Magbebaye.”<pb/>


text:
Migtabak ka Hari te Israil, “Duen pad, si Mikiyas ne anak ni Imla. Piru egkeepes a kandin su egkeelin de ne mareet ka igtagne din keddi; ware meupiya.”<pb/>Migtabak si Hihusapat, “Kene ka lalag te iling due.”<pb/>


text:
Purisu, impeumew ni Ahab ka sabeka ne upisyal wey ingkahiyan, “Angaya nu dagdahawi si Mikiyas ne anak ni Imla.”<pb/>


text:
Te seeye ne timpu, migsaluub ka daruwa ne Hari te kumbale dan te pegkahari. Migpinnuu sikandan diye te me trunu ran ne diye te diekanan te trigu ne diye te gumawan te Samarya. Ne migpanagne diye te tangkaan dan ka me prupita.


text:
Ne si Sidikiyas ka sabeka ne prupita ne anak ni Kinaana, miggimu te sungey-sungey ne putew. Migkahi sikandin, “Seini ka ingkahi te Magbebaye: ‘Egpekeiling kew te baka ne putew se me sungey ne eglusud te me matig-Sirya wey egkaamin niyu sikandan.’ ”


text:
Seeye ded degma ka ingkahi te duma ne me prupita. Migkahi sikandan, “Lusuri niyu ka Ramut-Gilyad wey egpanalu kew, su igbehey seini kaniyu te Magbebaye.”<pb/>


text:
Seeye naa ka migkahiyan si Mikiyas te seeye se insuhu ne egpahuhuren, “Nenekeg-iling ka langun ne ingkahi te me prupita ne egpakareeg ka Hari, sikan naa, keilangan ne sikan ded degma ka igkahi nu.”<pb/>


text:
Piru migkahi si Mikiyas, “Egpahunlibet a te neuyag ne Magbebaye ne Manama ne iyan ku re iglalag ka igpalalag din keddi.”<pb/>


text:
Ne migginguma si Mikiyas diye te Hari wey mig-insaan sikandin te Hari, “Mikiyas, eglusuran ney naa ka Ramut-Gilyad wey ke kene?”<pb/>Ne migtabak sikandin, “Lusuri niyu wey egpanalu kew su igbehey seini te Magbebaye ne Manama kaniyu.”<pb/>


text:
Piru migkahi si Ahab kandin, “Kapapila kud e sikeykew pepahunlibeta ne sikan de se malehet ilalag nu te ngaran te Magbebaye.”<pb/>


text:
Ne migtabak si Mikiyas, “Nakita ku ka langun ne matig-Israil ne nekegsuwey diye te me bubungan iling te karniru ne ware talagtameng, wey migkahi ka Magbebaye, ‘Ware me ahalen dan, purisu peulia nu sikandan ne due keupianan.’ ”<pb/>


text:
Ne migkahi si Hari Ahab ki Hihusapat, “Ingkahiyan kud sikeykew ne kene ne meupiya ka iglalag din keddi; neelin de iya ne mareet.”<pb/>


text:
Migpabulus migkahi si Mikiyas, “Pammineha niyu ka lalag te Magbebaye. Nakita ku ka Magbebaye ne migpinnuu te trunu rin, wey mig-andang kandin ne migsasindeg ka langun ne panalihan te langit diye te igkakawanan ne belad din wey diye te igkahibang din.


text:
Ne migkahi ka Magbebaye, ‘Hentew ka eglimbung ki Ahab ne eglusud te Ramut-Gilyad eyew egpatey sikandin diye?’ Ware nekeg-iling ka tabak te me panalihan din.


text:
Nataman, due panisingan ne migsasindeg diye te tangkaan te Magbebaye wey migkahi, ‘Sikeddiey ka eglimbung kandin.’


text:
Ne mig-insaan sikandin te Magbebaye ne Manama, ‘Egmenuwen nu naa te eglimbung si Ahab?’ Ne migtabak sikandin, ‘Eggendiya a wey egpeuubaten ku ka langun ne me prupita ni Ahab.’ Ne migkahi ka Magbebaye, ‘Hendiye kad wey himuwa nu sika wey egkeubatan nu sikandin.’ ”<pb/>


text:
Ne migkahi si Mikiyas, “Seeye ka neyitabu. Impeuyanan te Magbebaye seini se langun ne me prupita nu te panisingan ne egpeuubaten keykew. Igkeupii te Magbebaye ne egkareetan ka.”<pb/>


text:
Ne migparani ki Mikiyas si Sidikiyas ne anak ni Kinaana wey intagpi din ka beneng ni Mikiyas wey migkahi, “Hendei bes mule migbaye ka Panisingan te Magbebaye ne mig-engked keddi eyew eglalag keykew?”<pb/>


text:
Ne migsuhu si Hari Ahab, “Uyana niyu sikandin wey ipalibed niyu diye ki Amun ne gubirnadur te siyudad wey diye ki Huwas ne anak ku.


text:
Kahii niyu sikandan te igpaprisu ku ka seini ne etew wey egbehayan de te deisek ne paan wey deisek ne weyig taman te egpekeuli a puun te pegpakiggira ne kene egkamenu.”<pb/>


text:
Ne migkahi si Mikiyas, “Ke egpakalibed ka ne kene egkamenu, kene naa ne malehet ne impalalag keddi te Manama seini se langun.” Ne migkahi sikandin diye te me etew, “Tantanuri niyu ka inlalag ku.”<pb/>


text:
<br/><t>Ka pegpatey ni Ahab</t><br/><br/><t>(2 Kru. 18:28-34)</t><br/>Purisu, miglusud diye te Ramut-Gilyad si Ahab ne Hari te Israil wey si Hihusapat ne Hari te Huda.


text:
Ne migkahi si Ahab diye ki Hihusapat, “Kena a egpeila ne Hari a ka egpakiggira. Ne saluub ka mule te igkukumbale te pegkahari.” Purisu, migpakiggira sikandin ne kene egkeilaan ne Hari.<pb/>


text:
Ne insuhu te Hari te Sirya ka tatelu ne pulu wey daruwa (32) ne me kumandir te me talag-uyan te me karwahi ne kene egpakiggira te minsan hentew angin e te Hari te Israil.


text:
Te nakita si Hihusapat te me kumandir te me talag-uyan te me karwahi, kahiyen dan ne Hari sikandin te Israil, purisu indugpu dan sikandin eyew eggimatayan wey migpanguleyi sikandin.


text:
Te nakamaan-maan e seeye se me kumandir te me talag-uyan te me karwahi te kene bes ne sikandin ka Hari te Israil migsanggel e sikandan ka eglupug kandin.


text:
Te sasangan pad ka gira, due etew ne egpanalasew re due ne egpamane ne nakasuhat te Hari te Israil. Diye sikandin nasuhat te temuwanan te igdingding te lawa ne insaluub din. Purisu, migkahi sikandin diye te talag-uyan te karwahi rin, “Ipariyu a nikeykew su napalian a.”<pb/>


text:
Piru migmasumpit pad ka gira te seeye ne aldew, wey nakasandig naan de si Hari Ahab diye te karwahi rin ne nakatangke diye te me matig-Sirya taman te migpatey e sikandin te maapun e. Ne migpanulayas e ka langesa rin diye te seeg te karwahi.


text:
Te eglineb e ka aldew, duen e narineg te me sundalu ne migpanguleyi ne miggenendue, “Panguli kew e langun diye te me inged niyu!”<pb/>


text:
Ne inlu‑luan dan e ka karwahi rin diye te linew te Samarya ne pamanihusanan te me malitan ne egmamelegye te lawa, wey impandilaan te me asu ka langesa rin sumale iya te inlalag te Magbebaye ne Manama.<pb/>


text:
Ne ka duma pad ne neyimu ni Ahab, ka peggimu rin te palasyu rin ne indayan-dayanan te sungey te ilipanti, wey ka langun ne siyudad ne impasasindeg din, nakasulat diye te <i>Sulatanan te me Guhuren te me Hari te Israil</i>.


text:
Ne migpatey e si Ahab wey nekegdume e sikandin te me kaap-apuan din. Ne si Ahasiyas ne anak din ka migsubal kandin mighari.<pb/>


text:
<br/><t>Ka peghari ni Hihusapat te Huda</t><br/><br/><t>(2 Kru. 20:31–21:1)</t><br/>Te igkeep‑at ne leg‑un te peghari ni Ahab diye te Israil, neyimu e ne Hari te Huda si Hihusapat ne anak ni Asa.


text:
Migbunsud si Hihusapat mighari te tatelu ne pulu wey lalimma (35) ka idad din. Mighari sikandin te daruwa ne pulu wey lalimma (25) ne leg‑un diye te Hirusalim. Si Asuba ka iney rin ne anak ni Silhi.


text:
In-ikul ni Hihusapat ka langun ne inggimu te Amey rin ne si Asa, wey inggimu rin ka meupiya diye te tangkaan te Magbebaye. Piru ware naawe ka me panubaran diye te me bubungan wey migpabulus ded migmanubad ka me etew wey migmanutung te me insinsu diye.


text:
Ka duma pad ne neyimu ni Hihusapat te peghari din, ka kapanaluwan din wey ka pegpakiggira din, nakasulat diye te <i>Sulatanan te me Guhuren te me Hari te Huda</i>.


text:
Te mighari e sikandin, impangimatayan din e ka langun ne lukes wey me malitan ne egmamelegye te lawa diye te me panubaran diye te me bubungan, ne nenasame te timpu te peghari te amey rin ne si Asa.<pb/>


text:
Te seeye ne timpu, ware Hari te me matig-Idum; impanguluwan de sikandan te etew ne in-alam ni Hari Hihusapat.<pb/>


text:
Ne migpangimu si Hihusapat te me barku te Tarsis ne igpeendiye te inged te Upir eyew eg-angey te bulawan. Piru warad e sikandan nekeendiye su nagguhus ma iya ka me barku diye te Isyun-Gibir.


text:
Te seeye ne timpu, ingkahiyan sikandin ni Ahasiyas ne anak ni Ahab, “Parumaa nu ka me etew ku te me etew nu ne egmanlawang.” Piru ware mig-uyun si Hihusapat.<pb/>


text:
Ne migpatey si Hihusapat wey insabal diye te insabalan te me kaap-apuan din diye te Siyudad ni Dabid. Ne si Hihuram e ne anak din ka migsubal kandin mighari.<pb/>


text:
<br/><t>Ka peghari ni Ahasiyas te Israil</t><br/>Te igkasapulu wey pitu (17) ne leg‑un te peghari ni Hihusapat te Huda, neyimu e ne Hari te Israil si Ahasiyas ne anak ni Ahab, wey diye sikandin mig-ugpe te Samarya. Mighari sikandin diye te intiru ne Israil te daruwa ne leg‑un.


text:
Mareet naan de iya ka inggimu rin diye te Magbebaye ne Manama, wey in-ikul rin ded ka hinimuwan te amey wey iney rin, wey ka hinimuwan ni Hirubuwam ne anak ni Nibat ne iyan egpuunan ne nakasale ka me Israilita.


text:
Migsimba degma sikandin ki Baal, wey impeyibelu din ka Magbebaye ne Manama, ka Manama te Israil iling te inggimu te amey rin.


text:
<br/><t>Ka peglegpad te Manama ki Hari Ahasiyas</t><br/>Te migpatey e si Hari Ahab, migribildi e te Israil ka me matig-Muwab, te timpu ne iyan e Hari si Ahasiyas ne anak ni Ahab.<pb/>


text:
Sabeka ne aldew, neulug si Ahasiyas te bintana te sinabeng din ne diye te dibabew te palasyu ne diye te Samarya, wey egpekeyibat-hibat naan de sikandin diye te hibatanan tenged su nalepuan sikandin. Ne migsuhu sikandin te me suluhuanen eyew egpeinseen ki Baal-Sibub ne manama te Ikrun, ke egkeulian naan pad sikandin.


text:
Piru ingkahiyan te panalihan te Magbebaye ne Manama si prupita Ilyas ne matig-Tisbi, “Hipanew ka wey sinug-unga nu ka insuhu ne me suluhuanen te Hari te Samarya wey kahii nu, ‘Mania te diye kew egpanginginse ki Baal-Sibub ne manama te Ikrun? Ware bes Manama te Israil?


text:
Purisu kahii niyu ka Hari te migkahi ka Magbebaye ne Manama diye te kandin, “Kene kad e egpekeenew te hibatanan nu. Egpatey kad en iya!” ’ ”<pb/>Ne miggipanew e si Ilyas.


text:
Te peglibed e te me suluhuanen ne insuhu te Hari, mig-insaan e sikandan te Hari te migkahi, “Mania te migmanlibed kew?”<pb/>


text:
Ne migtabak sikandan, “Due etew ne migsinug-ung kanami ne migkahi te egpaliberen key e wey egpakahiyan ka Hari ne migsuhu kanami te seini ka inlalag te Magbebaye ne Manama, ‘Mania te migsuhu ka te me suluhuanen nu te egpanginginse te manama te Ikrun ne si Baal-Sibub? Ware bes Manama te Israil? Tenged te seini ne hinimuwan nu, kene kad e egpekeenew te hibatanan nu. Egpatey kad en iya!’ ”<pb/>


text:
Ne mig-inse ka Hari kandan, “Mamenua ka ulaula te etew ne migsinug-ung kaniyu wey miglalag kaniyu kayi?”<pb/>


text:
Ne migtabak sikandan, “Bulbulen sikandin wey migsisinturun te laplap te ayam.” Migkahi ka Hari, “Si Ilyas iya seeye ne matig-Tisbi.”<pb/>


text:
Ne dutu, insuhu te Hari ka kepitan te me sundalu rin duma te lalimma ne pulu (50) ne me sundalu eyew egpaangayen ki Ilyas. Ne diye nasapeni te kepitan si Ilyas te puntul te bubungan ka migpinpinnuu. Ne migkahiyan din sikandin, “Prupita te Manama, migkahi ka Hari te egpeendiyeen ka nikandin.”<pb/>


text:
Piru migtabak si Ilyas te kepitan, “Ke prupita a te Manama, due perem hapuy ne egpuun te langit eyew egtutung keykew wey te lalimma ne pulu (50) ne me sundalu nu!” Te sikan de, miggingume e ka hapuy puun te langit ne migtutung te kepitan wey te me sundalu rin.<pb/>


text:
Ne migsuhu e man‑e ka Hari te lein ne kepitan din duma te lalimma ne pulu (50) ne me sundalu. Migtakereg ka kepitan wey ingkahiyan din e man‑e si Ilyas, “Prupita te Manama, migkahi ka Hari te egpeendiyeen ka nikandin kuntee egparagdahawa.”<pb/>


text:
Ne migtabak si Ilyas, “Ke prupita a te Manama, due perem hapuy ne egpuun te langit eyew egtutung keykew wey te lalimma ne pulu (50) ne me sundalu nu.” Te sikan de, miggingume e ka hapuy puun te langit ne migtutung te kepitan wey te me sundalu rin.<pb/>


text:
Ne dutu, migpeuyan e man‑e ka Hari te igkatelu ne kepitan din duma te lalimma ne pulu (50) ne me sundalu. Ne migtakereg ka kepitan diye te bubungan. Te pegginguma rin diye te ki Ilyas, migpanimbuel e sikandin diye te tangkaan din wey migpeyid‑u-hid‑u ne migkahi, “Prupita te Manama, ikeyid‑u a ubag nikeykew wey seini se lalimma ne pulu (50) ne me suluhuanen nu. Kene key re ubag nikeykew himatayi.


text:
Nakanengneng a ne seeye se daruwa ne me kepitan duma te me sundalu ran, natutung e te hapuy ne egpuun te langit. Ne kuntee, ikeyid‑u a ubag nikeykew.”<pb/>


text:
Ne migkahiyan te panalihan te Magbebaye ne Manama si Ilyas, “Duma kad e kandin wey kene ka kaaldek.” Purisu migdume en iya si Ilyas te kepitan peendiye te Hari.


text:
Te pegginguma ni Ilyas diye te Hari, migkahi e sikandin, “Seini ka inlalag te Magbebaye ne Manama, ‘Mania te migsuhu ka te me suluhuanen nu te egpanginginse te manama te Ikrun ne si Baal-Sibub? Ware bes Manama te Israil ne egkeinsaan nu? Ne puun su inggimu nu seini, kene kad e egpekeenew te hibatanan nu. Egpatey kad en iya.’ ”<pb/>


text:
Purisu migpatey iya ka Hari sumale te inlalag te Magbebaye ne Manama pinaahi ki prupita Ilyas. Na, puun su ware anak din, si Huram ne suled din ka neyimu ne Hari subal kandin. Igkarangeb ne leg‑un seeye te peghari ni Hari Hihuram ne anak ni Hihusapat ne Hari te Huda.


text:
Ka duma ne neyitabu te peghari ni Ahasiyas, nasulat diye te Sulatanan te me Guhuren te me Hari te Israil.<pb/>


text:
<br/><t>Ka pegbatun ki Ilyas diye te langit</t><br/>Te mahaan e egbatuna si Ilyas te Magbebaye ne Manama peendiye te langit ne egpeunturen te balisusu, sasangan ne miggipanew ensi Ilyas ki Ilisyu puun te inged ne Gilgal.


text:
Te sasangan e sikandan ka eggipanew, migkahiyan ni Ilyas si Ilisyu, “Kayi ke re, su egpeendiyeen a te Magbebaye ne Manama te Bitil.”<pb/>Piru migtabak si Ilisyu ne migkahi, “Mengeyibet te manekal ne Magbebaye ne Manama wey keykew ahalen ku, kene ku iya sikeykew eg-engkeran.” Sikan naa ka migpatupang e sikandan peendiye te Bitil.<pb/>


text:
Ne diye te Bitil, due mig-ugpe ne punduk te me prupita ne miggendiye te ki Ilisyu wey mig-inse, “Nakataha ke naa te kuntee ne aldew, egkuen e te Magbebaye ne Manama ka ahalen nu?”<pb/>Ne migtabak si Ilisyu, “Uya nakataha a, piru kene ki re due egwangal-wangal.”<pb/>


text:
Nataman, migkahiyan e man‑e ni Ilyas si Ilisyu, “Kayi ke re, su egpeendiyeen a te Magbebaye ne Manama te Hiriku.”<pb/>Piru migtabak si Ilisyu ne migkahi, “Mengeyibet te manekal ne Mabebaye ne Manama wey keykew ahalen ku, kene ku iya sikeykew eg-engkeran.” Sikan naa ka migpabulus e sikandan ka egpeendiye te Hiriku.<pb/>


text:
Ne diye te Hiriku, due mig-ugpe ne punduk te me prupita ne miggendiye te ki Ilisyu wey mig-inse, “Nakataha ke naa te kuntee ne aldew, egkuen e te Magbebaye ne Manama ka ahalen nu?”<pb/>Ne migtabak si Ilisyu, “Uya, nakataha a, piru kene ki re due egwangal-wangal.”<pb/>


text:
Nataman migkahiyan e man‑e sikandin ni Ilyas, “Kayi ke re, su egpeendiyeen a te Magbebaye ne Manama te Weyig ne Hurdan.”<pb/>Piru migtabak sikandin, “Mengeyibet te manekal ne Mabebaye ne Manama wey keykew ahalen ku, kene ku iya sikeykew eg-engkeran.” Sikan naa ka miggendiyad e sikandan se daruwa.


text:
Ne due lalimma ne pulu (50) ne me prupita ne migduma kandan. Ne diye de sikandan migmanasindeg te madmariyu ka egpipitew engki Ilyas wey Ilisyu te migsanggel diye te ilis te Weyig ne Hurdan.


text:
Ne inluung ni Ilyas ka ingkukuyumbu din ne hinabel, wey inlulun din seini wey inlampes din te weyig. Ne nabaad e ka weyig te daruwa, wey miglapas e sikandan diye te elat te nabaad ne weyig diye te nammara ne tane.


text:
Te nakalapas e sikandan, mig-insaan ni Ilyas si Ilisyu, “Kahii a ke nekey‑a ka igkeupii nu ne eggimuwen ku keykew te kene e pad egbatunen?”<pb/>Ne migtabak si Ilisyu, “Egkeupian a perem ne eggalin keddi ka geem nu eyew egkaangken ku ka katungdanan nu isip pangulu.”<pb/>


text:
Ne migtabak si Ilyas, “Malised sika se egbuyuen nu, piru ke egkiteen a nikeykew ka egkabatun, egkarawat nu ka egbuyuen nu, piru ke kena a egkiteen nikeykew, kene nu egkarawat seini.”<pb/>


text:
Te sasangan e sikandan ka eggipanew ne migpahuhurey, sahuhune ne due miglepew ne hapuy ne karwahi ne ingganuy te hapuy ne me kudde. Sika ka egpuunan ne nekegsuwey sikandan se daruwa, ne nabatun e si Ilyas diye te langit ne nekeuntud te balisusu.


text:
Nakita ni Ilisyu seini wey migmemetmetan din te migpanguleyi, “Ahalen ku! Ahalen ku! Seinid e ka me karwahi te Israil wey ka migmangudde.”<pb/>Ne hengkayi te ware din e nakita si Ilyas, inggisi din e ka kumbale din patamtamani te pegpapitew te pegkalaggew rin.


text:
Ne dutu, impurut din e ka hinabel ne ingkukuyumbu ni Ilyas ne neulug puun te lawa rin, wey miglibed e si Ilisyu migsasindeg diye te ilis te Weyig ne Hurdan.


text:
Ne in-uyan din e ka ingkukuyumbu ni Ilyas ne hinabel ne neulug puun te lawa rin, wey inlampesan din e ka weyig te migkahi, “Hendeid e ka Magbebaye ne Manama, ka Manama ni Ilyas?” Te nalampesan din e ka weyig, nabaad e ka weyig te daruwa, wey miglapas e si Ilisyu.


text:
Te pegkakita te punduk te me prupita ne migmanasindeg diye te madmariyu ne egpalinggumaan e si Ilisyu, migkahi e sikandan, “Diyad ki Ilisyu ka geem ni Ilyas.” Ne nangendiyad sikandan ka egsinug-ung ki Ilisyu ne migpanimbuel diye te tangkaan din.


text:
Migkahi sikandan, “Pitew ka, due lalimma ne pulu (50) ne mannekal ne me etew ne duma te me suluhuanen nu. Peyipanawa nu sikandan eyew te pegpamitew te ahalen nu, su kema ke diye de sikandin uyana te Panisingan te Magbebaye ne Manama te bubungan wey ke diye naa te napu.” Ne migtabak si Ilisyu, “Kene niyud sikandan peyipanawa.”


text:
Piru kene dan iya egpeen-enengan si Ilisyu, sikan naa ka neyilew e sikandin ka egbalibad. Purisu migkahi e sikandin, “Ne peyipanawa niyud iya sikandan.” Sikan naa ka impeyipanew ran e ka lalimma ne pulu (50) ne me etew eyew te pegpamitew ki Ilyas. Natateluwan sikandan ka migpamitew, piru ware dan iya nakita sikandin.


text:
Te peglibed dan e diye te ki Ilisyu ne diye pad te Hiriku te seeye ne timpu, migkahiyan e sikandan ni Ilisyu, “Migkahiyan kud ma iya sikaniyu te kene kew e hipanew.”<pb/>


text:
Sabeka ne aldew, migkahiyan te me matig-Hiriku si Ilisyu, “Pitew ka ahalen, meupiya ka natahuan te seini ne siyudad, piru kene ne meupiya ka weyig wey kene egbebehas ka me pinamula.”<pb/>


text:
Ne migkahi si Ilisyu, “Uyani a te iyam ne yahung wey tahui niyu te asin.” Ne in-uyanan dan e sikandin te yahung.


text:
Nataman miggendiyad e si Ilisyu te sebseb te weyig wey insabulakan din e seini te asin te migkahi, “Seini ka inlalag te Magbebaye ne Manama, ‘Migmalinis e ka seini ne weyig. Kenad e seini egpakapatey wey kenad e egpakarereet te me pinamula.’ ”


