# verses

text:
“Tumana niyud iya te mapahetpet ka langun ne suhu ne ingkahi ku kaniyu. Kene niyud seini timuli wey ke egsalinan naa.”<pb/>


text:
<br/><t>Ka paney-paney meyitenged te ubat ne prupita</t><br/>“Ne emun ke due prupita wey ke talagpasabut naa te taheinep ne egkahi te egpapitew sikandin te me kein-inuwan


text:
eyew te peg-inniyat kaniyu ne egsimba wey egpamakey te me manama ne ware niyu simbaa dengan, wey minsan pad egkamalehet ka igkahi rin,


text:
kene kew linga-linga kandin. In-el-elehan kew re te Magbebaye ne Manama niyu eyew te pegnengneng ke inggeyinawaan niyu naan iya sikandin te mapahetpet.


text:
Iyan niyu re pamakaya wey tahura ka Magbebaye ne Manama niyu. Pammineha niyu sikandin wey tumana niyu ka me suhu din. Sikandin de simbaa niyu wey kene kew engked kandin.


text:
Piru keilangan ne eggimatayan ka prupita wey ke talagpasabut naa te taheinep, su sikandin ka egpakapanulu kaniyu ne egsukul kew wey egsupaken niyu ka suhu te Manama wey eyew egpakasuwey kew te igkeupii rin te migpalihawang kaniyu puun te Ihiptu, wey mig-angey kaniyu puun te pegkeuripen. Purisu keilangan ne eg-aween ka mareet ne himu due te kaniyu.<pb/>


text:
“Ne panunggilingan ke egtipuwen kew te heles de te suled niyu, te anak niyu ne lukes wey ke malitan naa, ke asawa niyu wey ke amana niyu naa ne alukuy, eyew egsimba kew te me manama ne ware niyu neileyi wey te me kaap-apuan niyu,


text:
ke egbaggeten kew nikandin ne egsimba te me manama te me etew ne nangugpe diye te marani niyu wey te minsan hendei,


text:
kene kew pammineg wey ke egparuma-ruma naa kandin; kene niyu sikandin ikeyid‑u wey kene niyu pangabangi.


text:
Keilangan ne eggimatayan sikandin wey sikaniyu ka hun‑a ne egbatu kandin. Ne egkataman, ka me etew degma.


text:
Bebatuwa niyu sikandin taman te egpatey, su sikandin ka egpuunan ne egpakapariyu kew te Magbebaye ne Manama niyu ne iyan migpalihawang kaniyu puun te pegkeuripen diye te Ihiptu.


text:
Ne emun ke egpakanengneng ka duma ne me kabuhalan ni Israil meyitenged te neyitabu te sika ne prupita wey ke talagpasabut te taheinep, egkaaldek e sikandan, wey warad eggimu te iling due ne himu.<pb/>


text:
“Ne emun ke due egkarinehan niyu diye te sabeka te me lungsud ne igbehey kaniyu te Magbebaye ne Manama niyu,


text:
ne due me etew ne maddeet se hinimuwan ne iyan egpuunan ne egpakasale ka me mahinged diye pinaahi te pegsimba te me manama ne ware niyu neileyi,


text:
keilangan ne egnengnengan niyu seini ke malehet naa wey ke kene. Ne emun ke egkapamalehetan niyu seini ne malehet,


text:
Ne libulunga niyu diye te taliware te plasa ka langun ne karatuan te seeye ne lungsud, wey panilabi niyu seini wey ka intiru ne lungsud, isip igpanubad ne egtutungen para te Magbebaye ne Manama niyu. Ne kenad iya egkabalbalawan ka seeye ne lungsud.


text:
Ne kene kew same te minsan nekey ne keilangan ne egsilaban, eyew kene egkabelu kaniyu ka Magbebaye ne Manama, wey egkeyimenawan sikandin kaniyu wey egpamasuluhen kew nikandin sumale te insaad din te me kaap-apuan niyu.


text:
Eggimuwen sika te Magbebaye ne Manama niyu ke egtumanen niyu ka langun ne suhu din ne ingkahi ku kaniyu kuntee, wey eggimuwen niyu ka matareng diye te tangkaan din.”<pb/>


text:
<br/><t>Ka ingkene ne eggimuwen ke eglungku</t><br/>Ne ingkahiyan ni Muwisis ka me kabuhalan ni Israil, “Tenged su me anak kew ma te Magbebaye ne Manama niyu, kene niyu pamalpali-i ka me lawa niyu wey ke egtabuluhan niyu naa ka ampew-ampew te me buked niyu ke eglungku kew te minatey,


text:
su me keet-etawan kew ma ne inlein te Magbebaye ne Manama niyu. Te langun ne keet-etawan te intiru ne kalibutan, sikaniyu ka in-alam te Magbebaye ne Manama eyew egkeyimu ne keet-etawan din mismu.”<pb/>


text:
<br/><t>Ka malindit wey malinis ne mananap</t><br/>Ne ingkahiyan e man‑e ni Muwisis ka me kabuhalan ni Israil, “Ne kene kew keen te minsan nekey ne mananap ne in-isip ne malindit.


text:
Piru kene kew keen te mananap ne ware naperi se sulu minsan egsepe eg-abey ke egkeen, iling te kamil, rabit, wey ambew—isipa niyu sika ne malindit ne mananap.


text:
Kene kew man‑e keen te babuy minsan naperi ka sulu ran, su kene ma sikandan egsepe ke egkeen, purisu malindit sikandan. Kene kew en iya keen te sika ne mananap minsan egsamsam de te namatey ne lawa ran.<pb/>


text:
“Ne kene kew degma keen te mananap ne migpatey re due te kandin; egkaayun ne igbehey niyu seini te me lapu wey ke igbelegye niyu naa kandan. Piru sikaniyu mule, kene kew iya keen kayi su me keet-etawan kew ma ne in-alam te Magbebaye ne Manama niyu.<pb/>“Ne kene niyu hilutua ka nati te karniru wey ke kambing naa pinaahi te gatas te iney.<pb/>


text:
“Ne keilangan ne egteil kew te igkasapulu ne baad puun te langun ne eg-uma te me kamet niyu eyew ighalad niyu tagse leg‑un.


text:
Ne uyana niyu diye te inged ne eg-alamen te Magbebaye ne Manama ka igkasapulu ne baad puun te me trigu niyu, binu, lana, wey ka me panganey te me ayam niyu. Ne diye niyu seini keena te inged ne egsimbaan niyu te Magbebaye ne Manama; himuwa niyu sika eyew egkateu kew ne egtahud layun te Magbebaye ne Manama niyu.


text:
Ne emun ke mariyu te me ugpaan niyu ka sika inged, wey egkaliseran kew ne egpanguyan te me igkasapulu puun te me panalangin ne igbehey kaniyu te Magbebaye ne Manama,


text:
egkaayun ne igbelegye niyu seini wey ka halin naan de uyana niyu diye te inged ne eg-alamen te Magbebaye ne Manama niyu.


text:
Ne ibeli niyu ka seleppi te minsan nekey ne igkeupii niyu: baka, karniru, binu, wey te minsan nekey ne igkeupii niyu. Ne keena niyu naa seini, wey gale-gale kew duma te me pamilya niyu, diye te tangkaan te Magbebaye ne Manama niyu.<pb/>


text:
“Ne kene niyu balahara ka me Libita ne nangugpe diye te me lungsud niyu su ware ma ubag mule baad dan ne tane isip egkapanunud dan ne karatuan ne inggaat iling kaniyu.


text:
Ne te katammanan te tagse igkatelu ne leg‑un, libulunga niyu ka langun ne igkasapulu puun te langun ne egkahaani niyu te sika ne leg‑un, wey panguyana niyu seini diye te me tinesanan ne diye te me lungsud niyu.


text:
Ne ipamehey niyu seini te me Libita su ware ma ubag mule tane dan ne egkapanunud, wey diye te me lapu, me ilu, wey me balu ne nangugpe te me lungsud niyu eyew egpakakeen ubag degma sikandan wey egkengabulung. Emun ke eggimuwen niyu sika, egpanalanginan te Magbebaye ne Manama niyu ka langun ne eggimuwen niyu.”<pb/>


text:
<br/><t>Ka igkapitu ne leg‑un</t><br/><br/><t>(Lib. 25:1-7)</t><br/>Ne ingkahiyan ni Muwisis ka me kabuhalan ni Israil, “Te katammanan te tagse igkapitu ne leg‑un, keilangan ne eglingawan niyud e ka langun ne utang te seeye se migpangutang kaniyu te seleppi.


text:
Ne seini ka eggimuwen niyu: kene niyud peulii ka insambayan te duma niyu ne me kabuhalan ni Israil su migginguma man e ka timpu ne inteil te Magbebaye ne Manama ne kenad e egsukuten ka me utang.


text:
Piru egkaayun mule ne egpeulien niyu ka me lapu te nasambayan dan ne seleppi, piru kene niyud mule sukuti ka me duma niyu ne me kabuhalan ni Israil.<pb/>


text:
“Ware egkaayu-ayu kaniyu su egpanalanginan kew ma te Magbebaye ne Manama niyu, diye te tane ne igbehey rin kaniyu,


text:
Egpanalanginan kew iya te Magbebaye ne Manama niyu sumale te insaad din kaniyu; egpasambey kew te seleppi diye te duma ne nasud, piru kene kew mule egpanambey kandan. Egmanduan niyu ka masulug ne nasud, piru ware sabeka ne egpakamandu kaniyu.<pb/>


text:
“Ne emun ke due duma niyu ne me kabuhalan ni Israil ne egkaayu-ayu diye te sabeka te me lungsud diye te tane ne igbehey kaniyu te Magbebaye ne Manama niyu, kene kew ubag balibad ne egbulig kandan.


text:
Ne kene kew suman-suman ne kene kew e egpasambey te duma niyu ne me kabuhalan ni Israil ne egkengaayu-ayu ke mahaan e ka igkapitu ne leg‑un, ka leg‑un ne kenad e egsukuten ka me utang, su emun ke egpangananey te Magbebaye ne Manama ka egkaayu-ayu tenged kaniyu, eg-isipen kew ne nakasale.


text:
Behayi niyu sikandan ne egpuun te pusung niyu, wey kene kew sagsahukul, eyew egpanalanginan te Magbebaye ne Manama niyu ka langun ne eggimuwen niyu.


text:
Due layun egkaayu-ayu wey egkengaware-ware diye te nasud niyu, purisu, migsuhu a kaniyu ne egbulihan niyu sikandan.”<pb/>


text:
<br/><t>Ka pegpalihawang te uripen</t><br/><br/><t>(Iks. 21:1-11)</t><br/>Ne ingkahiyan e man‑e ni Muwisis ka me kabuhalan ni Israil, “Emun ke due duma niyu ne me kabuhalan ni Israil ne imbelegye kaniyu isip uripen, lukes ma wey se malitan, hen‑em de ne leg‑un sikandin ka egkeuripen niyu, wey te igkapitu ne leg‑un, behayi niyud e sikandin te kaligwangan.


text:
pamehayi niyu sikandin te me karniru, trigu, wey binu, iling te pegpanalangin kaniyu te Magbebaye ne Manama niyu.


text:
Sumsumana niyu ne me uripen kew degma dengan diye te Ihiptu, piru impalihawang kew te Magbebaye ne Manama. Purisu inlalahan ku sikaniyu kuntee te seini ne suhu.<pb/>


text:
“Piru ke kenad sikandin egkeupian ne eg-awe su inggeyinawaan kew e nikandin wey ka pamilya niyu, su meupiya ka peg-ugpe din duma kaniyu,


text:
dumaa niyu sikandin diye te gumawan te baley niyu, wey lungahi niyu ka talinga rin. Ne uripen niyud iya sikandin te intiru ne umul rin. Ne sikan ded degma himuwa niyu te uripen niyu ne malitan.


text:
Kene kew sagsahukul ne egbehey te kaligwangan te uripen niyu, su nakapamakey ma sikandin kaniyu te hen‑em ne leg‑un, wey nakahastu kew re te katenge ne eleg ne igsuul te sabeka ne suluhuanen. Ke eggimuwen niyu sika, egpanalanginan te Magbebaye ne Manama niyu ka langun ne eggimuwen niyu.”<pb/>


text:
<br/><t>Ka me panganey te baka wey karniru</t><br/>Ne ingkahiyan e man‑e ni Muwisis ka me kabuhalan ni Israil, “Ilein niyu para te Magbebaye ne Manama ka langun ne panganey te me baka wey karniru niyu. Ne kene niyu gamita te egtrabahu ka panganey te me baka, wey kene niyu aluti ka panganey te me karniru.


text:
Ke kene, keena niyu mule wey te me pamilya niyu ka seini ne me ayam diye te inged ne egsimbaan niyu te Magbebaye ne Manama, diye te inged ne eg-alamen din.


text:
Piru kene niyu seini ipanubad diye te Magbebaye ne Manama niyu ke nabalbalangan; butud ma wey se lepu, wey te duma pad ne klasi te deet.


text:
Keena niyu re seini diye te me lungsud niyu. Ne egkaayun man‑e ne egkeen kayi ka langun ne etew—in-isip ma ne malindit wey se malinis, iling te egmangekeen kew te ngalap te usa.


text:
<br/><t>Ka sahakeen te Peglihad te Panalihan</t><br/><br/><t>(Iks. 12:1-20)</t><br/>Ne ingkahiyan e man‑e ni Muwisis ka me kabuhalan ni Israil, “Sahakeen kew te Peglihad te Panalihan te bulan te Abib,<n>Me elat-elat te Marsu peendiye te elat-elat te Abril.</n> isip pegdayan te Magbebaye ne Manama niyu, su sika ne bulan ka pegpalihawang kaniyu te Magbebaye ne Manama puun te Ihiptu te timpu te marusilem.


text:
Ne lape kew te karniru wey ke baka naa te timpu te pegsahakeen niyu te Peglihad te Panalihan. Ipanubad niyu seini diye te Magbebaye ne Manama, diye te inged ne eg-alamen din eyew egsimbaan niyu kandin.


text:
Ne keena niyu seini duma te paan ne ware patulin. Seled te pitu ne aldew keen kew te paan ne ware patulin iling te inggimu niyu te timpu ne miggaan-gaan kew mig-awe te Ihiptu. Seini ka egpasuman-suman kaniyu te intiru ne umul niyu, te aldew ne iyan ka peg-awe niyu te Ihiptu.


text:
Keilangan ne ware egkakita ne patulin diye te me baley niyu te intiru ne nasud te pitu ne aldew, wey keilangan ne kene niyu egpasimahan ka ngalap ne inlape niyu te pegkamarusilem te an-anayan ne aldew.<pb/>


text:
“Ne kene niyu lapaa diye te minsan hendei ne me lungsud ne igbehey kaniyu te Magbebaye ne Manama, ka eglapeen te Sahakeen te Peglihad te Panalihan,


text:
ke kene, diye de iya te inged ne eg-alamen te Magbebaye ne Manama eyew egsimbaan niyu kandin. Lapaa niyu seini ke eglineb e ka aldew iling te timpu te pegligkat niyu te Ihiptu.


text:
Ne hilutua niyu wey keena niyu seini diye te inged ne eg-alamen te Magbebaye ne Manama niyu. Ne panlibed kew e man‑e diye te me balungbalung niyu te pegkamaselem.


text:
Keilangan ne te hen‑em ne aldew, iyan niyu re egkeenen ka paan ne ware patulin. Ne te igkapitu ne aldew, libulung kew eyew te pegsimba te Magbebaye ne Manama, wey kene kew trabahu te sika ne aldew.”<pb/>


text:
<br/><t>Ka Sahakeen te Pegsawit</t><br/><br/><t>(Iks. 34:22; Lib. 23:15-21)</t><br/>Ne ingkahiyan e man‑e ni Muwisis ka me kabuhalan ni Israil, “Seel kew te pitu ne simana puun te an-anayan te peggaani,


text:
wey Sahakeen kew te Pegsawit<n>Te Hibruwanen: Sahakeen te me Simana.</n> isip pegdayan te Magbebaye ne Manama niyu pinaahi te me peghalad niyu sumale te me panalangin ne egkarawat niyu puun te Magbebaye ne Manama.


text:
Ne gale-gale kew diye te tangkaan te Magbebaye ne Manama niyu, diye te inged ne eg-alamen din eyew egsimbaan niyu kandin. Sahakeen kew duma te anak niyu ne me lukes wey me malitan, me suluhuanen niyu ne lukes wey me malitan, lagkes ka me Libita, me lapu, me ilu, wey me balu ne nangugpe diye te me lungsud niyu.


text:
Sumsumana niyu ne neuripen kew degma dengan diye te Ihiptu, purisu tumana niyu ka seini langun ne suhu.”<pb/>


text:
<br/><t>Ka Sahakeen diye te me Leeb</t><br/><br/><t>(Lib. 23:33-43)</t><br/>Ne ingkahiyan e man‑e ni Muwisis ka me kabuhalan ni Israil, “Sahakeen kew diye te me leeb taman te pitu ne aldew, te katammanan te tinggaani pegkeimpus niyu te egdiriek te trigu wey pegkekeles te behas te paras.


text:
Ne gale-gale kew ka egsahakeen duma te me anak niyu ne me lukes wey me malitan, me suluhuanen niyu ne lukes wey me malitan, lagkes ka me Libita, me lapu, me ilu, wey me balu ne nangugpe diye te me lungsud niyu.


text:
Gale-gale kew te seini ne Sahakeen isip pegdayan te Magbebaye ne Manama niyu diye te inged ne eg-alamen din, tenged te pegpanalangin din kaniyu te dakel ne uma, wey te pegpalampus din te langun ne himu niyu, eyew egkahale kew langun.<pb/>


text:
“Keilangan ne egtambung te tatelu ne Sahakeen ka me lukes due te kaniyu, katatelu te tagse leg‑un: Sahakeen te Paan ne Ware Patulin, Sahakeen te Pegsawit, wey Sahakeen diye te me Leeb. Ne kene egkaayun ne eggendiye sikandan te tangkaan te Magbebaye ne Manama ne ware egkeuyan ne ighalad.


text:
Keilangan ne eg-uyan te ighalad ka tagse sabeka ke nekey ka egkeyimu rin, sumale te panalangin ne imbehey kandin te Magbebaye ne Manama niyu.”<pb/>


text:
<br/><t>Ka matareng ne peggukum</t><br/>Ne ingkahiyan e man‑e ni Muwisis ka me kabuhalan ni Israil, “Alam kew te me talewukum wey me upisyal puun te tagse tribu niyu diye te me lungsud ne igbehey kaniyu te Magbebaye ne Manama. Sikandan ka eggukum te langun ne keet-etawan te ware peglapig.


text:
Ne keilangan ne kene dan egsupaken ka eleg ne peggukum pinaahi te pegdawat te bayad ne igbunbun te mareet, su ka igbunbun, egpakabunbun te mata te me matagseb, wey egpakalupig te me matareng.


text:
Purisu keilangan ne eg-ikulen niyu ka eleg ne peggukum para te langun ne etew, eyew egpekeugpe kew te ware egtamanan diye te tane ne igbehey kaniyu te Magbebaye ne Manama niyu.<pb/>


text:
“Ne kene kew pes-ek te sungkaleg ne palinneu te malitan ne manama ne si Asira diye te dangdang te altar ne eggimuwen niyu para te Magbebaye ne Manama niyu,


text:
wey kene kew pasasindeg te sungkaleg ne batu eyew egsimbeen, su ingkabelu sika te Magbebaye ne Manama niyu.”<pb/>


text:
<br/><t>Ka kene ne eleg ne igpanubad</t><br/>Ne ingkahiyan ni Muwisis ka me kabuhalan ni Israil, “Kene kew panubad diye te Magbebaye ne Manama niyu te baka wey ke karniru naa ne nabalbalangan su igkalindit din sika.<pb/>


text:
“Ne emun ke diye te sabeka te me lungsud ne igbehey kaniyu te Magbebaye ne Manama niyu, due egkanengnengan niyu ne kabuhalan ni Israil, lukes wey ke malitan naa ne miggimu te mareet pinaahi te pegsupak din te balaud,


text:
ne iyan ka pegpamakey wey pegsimba rin te lein ne me manama, aldew, bulan, me bituen—me himu ne ingkene te Magbebaye ne Manama—


text:
keilangan ne egsusiyen niyu seini eg-ay-ayari. Ne emun ke malehet iya ne neyitabu seini se mareet ne himu diye te Israil,


text:
uyana niyu diye te gumawan te lungsud ka etew ne miggimu kayi, wey bebatuwa niyu sikandin taman te egpatey.


text:
Piru emun ke sabeka re ka talagpamalehet, kene sikandin egkaayun ne eggimatayan. Piru emun ke egkapamalehetan ne nakasale sikandin pinaahi te daruwa wey ke tatelu naa ne talagpamalehet, egkaayun sikandin ne eggimatayan.


text:
Ne ka me talagpamalehet ka hun‑a ne egbatu kandin, wey human pad degma ka me etew. Te sika ne paahi, egkaawe ka mareet ne himu due te kaniyu.<pb/>


text:
“Ne emun ke due kasu ne malised ne eggusayen te talewukum diye te sabeka ne lungsud, iling panunggilingan te kasu te peggimatey wey ke pegpeehetey wey ke pegpanlusud naa, uyana niyu seini ne kasu diye te inged ne eg-alamen te Magbebaye ne Manama niyu.


text:
Ne parani kew te me talagpanubad ne me Libita, wey diye te talewukum ne migpamakey te sika te timpu, wey egguhuran kew nikandan ke nekey ka igpekewukum dan.


text:
Ne keilangan ne egdawaten niyu ke nekey ka igguhud dan kaniyu diye te inged ne eg-alamen te Magbebaye ne Manama, wey tumana niyu ka langun ne iglalag dan kaniyu.


text:
Himuwa niyu te eleg ka langun ne igpanulu dan kaniyu ne igpeikul te balaud. Kene niyu supaka ke nekey ka iglalag dan kaniyu.


text:
Ne ka minsan hentew ne kene egtuman te talagpanubad wey ke talewukum naa ne iyan migpamakey te sika ne timpu diye te Magbebaye ne Manama niyu, keilangan ne eggimatayan; keilangan ne eg-aween niyu ka mareet ne himu puun te Israil.


text:
Ne emun ke egpakanengneng ka duma ne me kabuhalan ni Israil meyitenged te seini, kenad e sikandan eg-abey egsupak.”<pb/>


text:
<br/><t>Ka me pegpaney-paney te peg-alam te Hari</t><br/>Ne ingkahiyan e man‑e ni Muwisis ka me kabuhalan ni Israil, “Emun ke egpekeuma kew e diye te tane ne igbehey kaniyu te Magbebaye ne Manama niyu, wey egkaangken niyud seeye ne tane wey egpakasuman-suman kew ne eg-alam te Hari iling te me nasud ne nakalingut kaniyu,


text:
keilangan ne ka eg-alamen niyu ne etew eyew eggimuwen ne Hari, sikan de se eg-alamen te Magbebaye ne Manama niyu. Ne keilangan ne duma niyu re sikandin ne kabuhalan ni Israil—kene kew alam te lapu eyew iyan egmandu kaniyu.


text:
Ne keilangan ne kene din egmasuluhen ka me kudde din, wey kene din egsuhuen ka me kabuhalan ni Israil ne eglibed diye te Ihiptu eyew egbebeli te me kudde, su ingkahiyan kew ma te Magbebaye ne Manama niyu te kene kew e egpaliberen diye.


text:
Ne keilangan ne kene din egmasuluhen ka asawa rin, su kema ke eg-inniyug sikandin te Magbebaye ne Manama. Ne keilangan degma ne kene sikandin eglilimud te masulug ne seleppi wey bulawan.<pb/>


text:
“Ne emun ke egpinnuu e sikandin te trunu rin isip Hari, keilangan ne due kupiya rin te balaud wey me panulu te Manama, ne insulat puun te malehet ne kupiya ne impiyal diye te me talagpanubad ne Libita.


text:
Ne keilangan ne eg-uy-uyanen din seini, wey layun din egbasaa te intiru ne umul rin, eyew egkateu sikandin ne egtahud te Magbebaye ne Manama rin, wey eg-ikulen din eg-ay-ayari ka langun ne inlalag te balaud.


text:
Ne pinaahi degma te pegbasa rin layun te balaud, kene sikandin egpakasuman-suman ne labew sikandin te me karumaan din ne me kabuhalan ni Israil. Ne kene din man‑e egkasupak ka Magbebaye ne Manama, wey eghari sikandin wey ka me kabuhalan din te Israil te egkaluhey.”<pb/>


text:
<br/><t>Ka egkarawat te me talagpanubad</t><br/>Ne ingkahiyan e man‑e ni Muwisis ka me kabuhalan ni Israil, “Ka me talagpanubad ne me Libita wey ka duma ne sakup te me kabuhalan ni Libi, kene egbaaran te tane isip egkapanunud ne karatuan ne inggaat, iling te duma ne me kabuhalan ni Israil. Iyan dan de egkarawat ka me baad te egtutungen ne igpanubad niyu diye te Magbebaye ne Manama, wey ka duma pad ne ighalad niyu kandin;


text:
ware ubag mule egkapanunud dan iling kaniyu te suled dan ne me kabuhalan ni Israil, su sumale te ingkahi kandan te Manama, iyan dan himu ka egpamakey isip me talagpanubad.<pb/>


text:
“Ne puun te igpanubad niyu ne me baka wey me karniru, seini ka me baad ne para te me talagpanubad ne me Libita: ka pamanayen, ka bake, wey ka getek.


text:
Ne ibehey niyu degma kandan ka an-anayan ne baad te me trigu niyu, iyam ne binu, lana te ulibu, wey ka bulbul te me karniru niyu,


text:
su puun te langun ne tribu te Israil, ka me Libita ka in-alam te Magbebaye ne Manama niyu eyew egpamakey kandin isip me talagpanubad te ware egtamanan.<pb/>


text:
“Ne ka minsan hentew ne Libita ne mig-ugpe diye te minsan hendei ne me lungsud te Israil, egkaayun degma ne eggendiye te inged ne eg-alamen te Manama,


text:
wey egkaayun sikandin ne egpamakey te Manama rin, iling te duma rin ne me Libita ne migpamakey degma diye te tangkaan te Manama.


text:
Ne egpakarawat degma sikandin te baad puun te me halad, minsan due egkarawat din ne seleppi puun te halin te karatuan te me pamilya rin.”<pb/>


text:
<br/><t>Ka me pegpaney-paney te me himu ne igkeepes te Manama</t><br/>Ne ingkahiyan e man‑e ni Muwisis ka me kabuhalan ni Israil, “Emun ke egpekeuma kew e diye te tane ne igbehey kaniyu te Magbebaye ne Manama niyu, kene kew ikul te maddeet ne hinimuwan te me mahinged diye;


text:
kene kew tutung te me anak niyu diye te altar, lukes ma wey se malitan isip igpanubad. Kene kew degma panagne, kene kew panlambus, kene kew panlumay, kene kew pahehane,


text:
su egkalindit ka Magbebaye ne Manama te langun ne eggimu te sika ne me himu. Sika ka egpuunan ne egpandeldelen te Magbebaye ne Manama niyu ka keet-etawan te sika ne nasud ke egpalinggumaan kew e.


text:
<br/><t>Ka saad te Manama ne egpeuyan te prupita</t><br/>Ne ingkahiyan e man‑e ni Muwisis ka me kabuhalan ni Israil, “Ka keet-etawan ne egpandeldelen niyu, migparani te me manenagne wey te egmahehane. Piru kene egkeupian ka Manama niyu ne eggimuwen niyu sika.


text:
Egpeuyan ka Manama niyu te prupita ne egpuun ded kaniyu, iling keddi, wey keilangan ne egtahuren niyu sikandin.


text:
Sika ka imbuyu niyu diye te Manama niyu te timpu ne nanlibulung kew diye te Bubungan ne Sinay. Migkahi kew te, ‘Kene key e ubag parineha te laheng nu Manama ney wey ke egpapitawen key naa nikeykew te egkanlabkanlab ne hapuy nu su kema ke egkammatey key.’


text:
Egpeuyan a te prupita iling keykew wey karumaan dan ded, eyew egpepangguhuren ku sikandin te langun ne iglalag ku kandan.


text:
Ne egparusaan ku ka minsan hentew ne kene egpammineg te me lalag ku ne igguhud te prupita pinaahi te ngaran ku.


text:
Piru ke egpangguhud ka prupita pinaahi te ngaran ku te ware ku ipahuhud kandin, wey ke egpangguhud naa sikandin pinaahi te ngaran te lein ne manama, ka sika ne prupita keilangan ne eggimatayan.’<pb/>


text:
“Ne emun ke eg-inse kew, ‘Egmenuwen ney naa te egnengneng ne ka inlalag te prupita, kene egpuun te Manama?’


text:
Egkanengnengan niyu seini, su ke nekey ka igguhud te prupita pinaahi te ngaran te Manama, piru kene egkatuman, ka sika ne lalag kene naa egpuun te Manama; migpangguhud sikandin te kandin de ne katenged, purisu kene kew kaaldek kandin.”<pb/>


text:
<br/><t>Ka me aputanan ne siyudad</t><br/><br/><t>(Num. 35:9-28; Huswi 20:1-9)</t><br/>Ne ingkahiyan e man‑e ni Muwisis ka me kabuhalan ni Israil, “Ke egpangimatayan e te Magbebaye ne Manama niyu ka me mahinged diye te tane ne igbehey rin kaniyu, wey egkaddeldel niyud sikandan, wey egmangugpe kew e te me siyudad wey me baley ran,


text:
Ne teil kew te tigsabeka ne siyudad puun te tagse distritu eyew eggimuwen ne aputanan. Ne pangay-ayari niyu ka me kelesadda peendiye te sika ne me siyudad,


text:
eyew ka minsan hentew ne egpakapatey te duma rin te ware din tuyui, wey ware din dumuti, egkaayun ne eg-aput te sabeka te seini ne me siyudad ne aputanan, eyew ware minsan hentew ne egpekeyilabet kandin.


text:
Ne panunggilingan ke due daruwa ne etew ne migparumeey diye te puwalas eyew egpameled te kayu; taheed te migpepetpet ka sabeka, napesuk ka wasey rin wey nasuhat mule ka duma rin wey migpatey e, egkaayun sikandin ne eg-aput te sabeka te seini ne me siyudad ne aputanan, eyew ware minsan hentew ne egpekeyilabet kandin.


text:
Piru ke sabeka re ka siyudad ne aputanan, wey mariyu seini te etew ne nakapatey, wey egkalupug sikandin te egkeupian ne egsuli kandin tenged te langet, egkapatey iya sikandin. Ne kene ma perem ne eleg ne eggimatayan sikandin su ware din ma tuyui te eggimatey ka duma rin wey ke indumutan din naa.


text:
“Ne emun ke egmaluahen e te Magbebaye ne Manama niyu ka tane niyu sumale te insaad din te me kaap-apuan niyu, wey egkaangken niyud ka intiru ne Inged ne Insaad din kandan,


text:
timul kew teil te lein ne tatelu ne siyudad. Igbehey rin iya kaniyu ka intiru ne tane ke egtumanen niyu ka langun ne suhu ne ingkahi ku kaniyu kuntee, ne eggeyinawaan niyu ka Magbebaye ne Manama niyu, wey eg-ikulen niyu ka langun ne igpeyimu rin.


text:
Himuwa niyu seini eyew ware egkapatey ne etew ne ware sale diye te tane niyu, wey eyew kene kew eg-isipen ne nakasale puun te kamatayen te etew ne ware sale.<pb/>


text:
“Piru ke indumutan te sabeka ne etew ka duma rin, wey in-atangan din seini wey inggimatayan din, wey mig-aput sikandin te sabeka te seini ne me aputanan ne me siyudad,


text:
keilangan ne igpaangey sikandin te me igdatu te siyudad din, wey egpeyimatayan te seeye se egkeupian ne egsuli kandin.


text:
Kene kew keyid‑u kandin. Keilangan ne eglinisan niyu ka Israil te sale ne iyan ka peggimatey te etew ne ware sale, eyew egmeupiya ka peg-ugpe niyu.”<pb/>


text:
<br/><t>Ka me daan ne palinneu te eletanan</t><br/>“Ne kene niyu halina ka palinneu te eletanan te tane te duma niyu ne impes-ek te hun‑a pad ne me kabuhalan diye te inged ne igbehey kaniyu te Magbebaye ne Manama niyu.”<pb/>


text:
<br/><t>Ka meyitenged te me talagpamalehet</t><br/>Ne ingkahiyan e man‑e ni Muwisis ka me kabuhalan ni Israil, “Kene kew hukum ne nakasale ka sabeka ne etew tenged de te sabeka ne talagpamalehet; keilangan iya ne daruwa wey ke tatelu naa ka egpamalehet ne nakasale ka sabeka ne etew.


text:
pasasindeha niyu sikandan se daruwa diye te tangkaan te Magbebaye ne Manama, te me talagpanubad, wey te me talewukum.


text:
Ne keilangan ne eg-ay-ayaran te me talewukum te eg-ugsi-ugsi ke kene naa ne ubat ka sumbung te talagpamalehet. Ne emun ke egkanengnengan ne ubat ka pegpamalehet din meyitenged te sabeka ne etew,


text:
himuwa niyu diye te kandin ka igkeupii rin perem ne eggimuwen diye te sabeka ne etew. Keilangan ne eg-aween niyu ka mareet ne hinimuwan due te kaniyu,


text:
eyew ke egpakanengneng ka duma ne me kabuhalan ni Israil meyitenged te seini, egkaaldek e sikandan, wey warad minsan hentew kaniyu ne eg-abey eggimu te iling due.


text:
Keilangan ne kene kew egkeyimenawan; ke nakapatey ka etew te duma rin, eggimatayan degma sikandin; ke nakabutud sikandin, egbuturan degma sikandin; ke nakabingew sikandin, egbingawan degma sikandin; ke nakahepu sikandin te belad wey ke paa naa te duma rin, eggepuen degma ka belad wey ke paa rin naa.”<pb/>


text:
<br/><t>Ka me balaud te gira</t><br/>“Ne emun ke egpakiggira kew e te me kuntere niyu, wey egkakita niyu ka me kudde dan, me karwahi, wey me sundalu ran ne masmasulug pad kaniyu, kene kew kaaldek kandan, su egdumaan kew te Magbebaye ne Manama niyu ne migpalihawang kaniyu puun te Ihiptu.


text:
Te kene kew pad egbunsud ka egpakiggira te me kuntere niyu, egsasindeg diye te katangkaan niyu ka talagpanubad, wey egkahiyan din ka keet-etawan,


text:
‘Pammineg kew me kabuhalan ni Israil. Kuntee ne aldew, egpakiggira kew te kuntere niyu, piru kene kew kaaldek kandan. Panimbulut kew wey kene kew paliliyas,


text:
su egdumaan kew te Magbebaye ne Manama niyu. Eglapihan kew nikandin; sikandin ka egpakig-ehet te me kuntere niyu wey egpepanaluwen kew nikandin.’<pb/>


text:
“Ne egkahiyan degma te me upisyal ka me sundalu, ‘Ke due kuntee sabeka kaniyu ne sikan pad nekeimpus te baley rin, wey ware din pad seini ihalad diye te Magbebaye ne Manama, peulia niyu pa sikandin su kema ke egkapatey sikandin diye te giraanan, wey iyan e mule eghalad te baley rin ka lein ne etew.


text:
Ne ka seeye se migpamula te paras wey ware pad nakakeen te behas kayi, egkaayun ne eg-uli pad sikandin, su kema ke egkapatey sikandin diye te giraanan, wey lein e mule ne etew ka egpakakeen te behas kayi.


text:
Ne ke hentew seeye se mahaan e egkasala, egkaayun ne eg-uli pad sikandin, su kema ke egkapatey sikandin diye te giraanan, wey lein e mule ne etew ka egpakapangasawa te eg-asaween din.’<pb/>


text:
“Ne egkahi pad man‑e ka me upisyal, ‘Ke hentew seeye se naaldek, egkaayun sikandin ne eg-uli su kema ke egkaaldek e degma kangkuwa ka me duma rin.’


text:
Ne emun ke egpekeimpus e ka me upisyal ne eglalag te me sundalu, eg-alam e sikandan te me kumandir ne egpangulu te me sundalu.<pb/>


text:
“Ne emun ke eglusuran niyu ka sabeka ne siyudad, behayi niyu pa hun-eyi te timpu ne eggural ka me mahinged.


text:
Ne emun ke eggural sikandan, wey eglukatan dan ka gumawan te siyudad, wey egpaseleren kew nikandan, himuwa niyu sikandan langun ne me suluhuanen niyu; pehesa niyu sikandan patrabahuwa para kaniyu.


text:
Piru ke kene sikandan eggural su nasi egpakig-ehet kaniyu, palinguti niyu nasi sikandan te me sundalu.


text:
piru pandakepa niyu ka langun ne malitan, me bate, wey panguripena niyu. Ne panuyuka niyu ka me ayam, wey pangua niyu ka langun ne karatuan dan. Gale-gale kew te langun ne naahew niyu puun te me kuntere niyu ne imbehey kaniyu te Magbebaye ne Manama niyu.


text:
Sika himuwa niyu te langun ne me siyudad ne diye te mariyu, wey kene ne kaluahan te tane ne eg-angkenen niyu.<pb/>


text:
“Piru ke egkaahew niyud ka me siyudad diye te tane ne igbehey kaniyu te Magbebaye ne Manama niyu, keilangan ne egpangimatayan niyu ka langun ne etew wey me ayam.


text:
Gulaa niyu ka me Hitihanen, me Amurihanen, me Kanaanen, me Pirisihanen, me Hibihanen, wey me Hibusihanen sumale te insuhu te Magbebaye ne Manama niyu,


text:
eyew kene kew nikandan egkapanulu te pegsimba te me manama ran, wey eyew kene kew egpakasale te Magbebaye ne Manama niyu.<pb/>


text:
“Ne emun ke egkaluhey ka peglingut niyu te siyudad, kene niyu pamelera ka me kayu diye eyew egkakeen niyu ka me behas kayi; timul pad, kene ne kuntere niyu ka me kayu ne eleg ne egdereetan niyu.


text:
Piru pamelera niyu mule ka me kayu ne kene egkakeen se me behas, wey himuwa niyu seini ne me kasangkapan te peglingut niyu te me kuntere niyu taman te egkaahew niyu ka siyudad.”<pb/>


text:
<br/><t>Ka peggusey te innimatayan te heles de</t><br/>Ne ingkahiyan e man‑e ni Muwisis ka me kabuhalan ni Israil, “Panunggilingan ke diye te tane ne igbehey kaniyu te Magbebaye ne Manama niyu, due nakita niyu ne etew ne inggimatayan ne nekeyibat diye te tane, wey ware niyu nanengnengi ke hentew ka miggimatey kandin,


text:
keilangan ne egsekeren te me igdatu wey me talewukum niyu, ke hendei ne me lungsud ka madmarani te natahuan te etew ne inggimatayan.


text:
Ne ka me igdatu te siyudad ne madmarani te natahuan te etew ne inggimatayan, egkuwa te beyan ne nati ne baka ne ware pad anak wey ware pad idaru.<n>Te Hibruwanen: ware de due nakahanuy te yuggu.</n>


text:
Ne eg-uyanen dan seini diye te mapatag ne tane ne ware de due ken‑u nadaru wey napamulei, wey due me weyig ne kene egkeet-etiyan. Ne eggepuen dan ka lieg te nati ne baka.


text:
Ne keilangan degma ne eggendiye ka talagpanubad ne me Libita, su in-alam ma sikandan te Magbebaye ne Manama niyu eyew egpamakey wey egpanalangin pinaahi te ngaran te Magbebaye ne Manama. Ne pinaahi te eglalahen dan, egkewusey ka me apulan wey pegpanlusud.


text:
Ne ka langun ne igdatu te siyudad ne madmarani te natahuan te etew ne inggimatayan, egpanlu‑lu te me belad dan diye te dibabew te nati ne baka ne inggepu se lieg.


text:
Ne egkahi sikandan, ‘Kene ne sikanami ka miggimatey te seini ne etew, wey ware key degma nakakita ke hentew ka miggimatey kandin.


text:
He Magbebaye ne Manama, pasayluwa nu ka me kabuhalan ni Israil ne impalihawang nu puun te Ihiptu wey kene key re ubag nikeykew pakasalaa te kamatayen te seini se etew ne ware sale.’ Ne warad egpatabaken dan te kamatayen te sika ne etew.


text:
Pinaahi te pegtuman niyu te seini ne suhu, kene kew eg-isipen ne nakasale te kamatayen te etew ne ware sale su inggimu niyu ma ke nekey ka matareng diye te Magbebaye ne Manama.”<pb/>


text:
<br/><t>Ka pegsahipe te me malitan ne naddakep</t><br/>Ne ingkahiyan e man‑e ni Muwisis ka me kabuhalan ni Israil, “Ke egpakiggira kew te me kuntere niyu, wey igbehey sikandan te Magbebaye ne Manama kaniyu, wey egpandakepen niyu sikandan,


text:
ke due nakita niyu ne mateles ne malitan ne duma te impandakep niyu, wey neupian kew kandin, wey ingkeupii niyu te egpangasawa,


text:
egkaayun ne egdumeen niyu sikandin diye te baley niyu, wey tabuluhi niyu sikandin, wey panempuhi niyu ka me sulu rin.


text:
Ne liwani niyu ka ingkukumbale din te pegkarakep kandin. Ne keilangan ne eg-uugpe ka malitan diye te baley niyu te sabeka ne bulan taheed te eglungku sikandin para te amey wey iney rin. Pegkeimpus due, egkaayun e ne eg-asaween niyu sikandin.


text:
Piru te katamanan, ke warad eyam niyu te malitan, keilangan ne egtuhutan niyu sikandin ne eggipanew minsan hendei eggendiye. Kene niyu sikandin ibelegye wey ke eg-uripenen naa, su nabaley-baley niyud ma sikandin.”<pb/>


text:
<br/><t>Ka egkapanunud te kinakakayan ne anak ne lukes</t><br/>Ne ingkahiyan e man‑e ni Muwisis ka me kabuhalan ni Israil, “Ke due sabeka ne etew ne daruwa se asawa—inggeyinawaan din ka sabeka, wey ka sabeka ware, wey neelin ne due me anak din ne me lukes te daruwa ne asawa rin. Ke iyan nakaanak te kinakakayan ka asawa rin ne ware din geyinawei,


text:
ke egba-baaren din e ka karatuan din diye te me anak din, keilangan ne ka baad ne para te kinakakayan ne anak, kene din igbehey diye te anak te inggeyinawaan din ne asawa rin. Ke kene, diye din seini igbehey te kinakakayan ne anak te dangeb ne asawa rin ne ware din geyinawei.


text:
Keilangan ne eg-ileen din isip kinakakayan ne anak din ka anak ne lukes te asawa rin ne ware din geyinawei, wey keilangan ne eglupien din te kararuwa ka baad ne igbehey rin puun te karatuan din, su anak din ma sikandin, wey due katenged din ne egdawat te baad din isip kinakakayan ne anak ne lukes.”<pb/>


text:
<br/><t>Ka masinupaken ne anak</t><br/>Ne ingkahiyan e man‑e ni Muwisis ka me kabuhalan ni Israil, “Emun ke due anak ne makehal se ulu, kene egtuman te amey wey iney minsan pad egparusaan sikandin piru kene iya egpammineg,


text:
eg-uyanen sikandin te amey wey iney rin diye te tangkaan te me igdatu ne diye te gumawan te siyudad ne in-ugpaan din,


text:
wey egguhuran dan ka me igdatu te egkahi, ‘Makehal se ulu te seini se anak ney, wey masinupaken, eg-usal-usal te seleppi, wey talewubug.’


text:
Ne egkataman, egbebatuwen e sikandin te langun ne mahinged te siyudad taman te egpatey sikandin. Te sika ne paahi, egkalinisan niyu ka siyudad niyu te langun ne mareet ne hinimuwan. Ne emun ke egpakanengneng ka duma ne me kabuhalan ni Israil meyitenged te neyitabu, egkaaldek e sikandan ne eggimu te iling due ne himu.<pb/>


text:
“Ke egparusaan te kamatayen ka sabeka ne etew tenged te sale ne neyimu rin, wey egbitinen sikandin diye te kayu,


text:
keilangan ne kene egkapawaan ka lawa rin diye te imbitinan kandin. Keilangan ne iglebeng sikandin te sikan ded ne aldew, su ka egbitinen, indilus te Manama. Kene niyu linditi ka tane ne igbehey kaniyu te Magbebaye ne Manama niyu isip karatuan ne inggaat ne egkapanunud niyu.”<pb/>


text:
<br/><t>Ka duma pad ne balaud</t><br/>Ne ingkahiyan e man‑e ni Muwisis ka me kabuhalan ni Israil, “Ke egkakita niyu ne nakaawe ka baka wey ke karniru naa te duma niyu, kene niyu seini balahara re, ke kene, tuyuka niyu seini wey ilibed niyu diye te kamuney.


text:
Piru ke mariyu ka ugpaan te kamuney wey ke ware kew naa nekeila, tuyuka niyu ka ayam diye te baley niyu. Ne emun ke eglepew ka kamuney ne egpamitew, ibehey niyu seini kandin.


text:
Sika degma himuwa niyu te asnu wey ke manggad naa te duma niyu wey te minsan nekey ne nalaag ne kandin—kene niyu seini balahara re.<pb/>


text:
“Ne emun ke egkakita niyu ne nakabuluku de diye te dalan ka asnu wey ke baka naa te duma niyu, kene niyu seini balahara re, ke kene, bulihi niyu ka kamuney ne egpasasindeg kayi.<pb/>


text:
“Ka malitan keilangan ne kene egsaluub te kumbale te lukes wey ke egsaluub naa degma ka lukes te kumbale te malitan, su igkalindit te Magbebaye ne Manama niyu ka eggimu te iling due.<pb/>


text:
“Ke egpakakita kew te salag te bayaku diye te kayu ne diye te ilis te dalan wey ke diye naa te tane, wey due me pispis wey ke me atelug naa ne in-elenan te iney, kene niyu dakepa ka iney.


text:
Egkaayun ne egkuen niyu ka me pispis wey ke me atelug naa, piru ipaawe niyu re ka iney. Ke eggimuwen niyu sika, egmeupiya ka peg-ugpe niyu wey egmalayat ka umul niyu.<pb/>


text:
“Ke egbebaley kew, keilangan ne egpalingutan niyu te ig-elet ka diye te atep,<n>Mapatag ka atep te me baley diye te Israil.</n> eyew kene kew egpakasale ke due etew ne egkeulug puun te atep niyu wey egpatey.<pb/>


text:
“Kene niyu pamulei te lein ne beni ka parasan niyu. Ke eggimuwen niyu sika, ka langun ne behas te sika ne pinamula lagkes ka me behas te paras ne impamula niyu, egmalindit e.<pb/>


text:
“Himuwi niyu te me palungpung ka hep‑at ne pikungan te me sidsid te hinabel ne igkukuyumbu niyu.”<pb/>


text:
<br/><t>Ka me balaud meyitenged te bansa</t><br/>Ne ingkahiyan e man‑e ni Muwisis ka me kabuhalan ni Israil, “Panunggilingan ke mig-asawa ka sabeka ne lukes, wey te pegkeimpus dan te migpewulirey se alunggun, insamsamilian e te lukes ka malitan,


text:
wey insalupetan din e te migkahi, ‘Ka seini se impangasawa ku ne malitan, nanengnengan ku ne neyilabetan bes e te lein te pegpewulirey ney.’


text:
Ne ka amey wey iney te malitan, eggendiye te me igdatu ne diye te gumawan te lungsud, wey eg-uyan sikandan te kamalehetan ne ware pad neyilabeti ka anak dan.


text:
Ne egkahi ka amey diye te me igdatu, ‘Impaasawa ku ka anak ku te seini ne lukes, piru insamsamilian din e.


text:
Impeyilawan din wey insalupetan ne duen kun e nekeyilabet te anak ku. Piru seini red ka egpamalehet ne ware pad neyilabeti ka anak ku.’ Ne egbelaten dan diye te tangkaan te me igdatu ka manggad ne due langesa ne inhibatan te alunggun.


text:
Ne egmultaan dan pad iya man‑e sikandin te sabeka ne gatus (100) ne buuk ne seleppi ne pelata, wey igbehey seini diye te amey te malitan tenged te pegpeyilew rin te telek ne mengebay ne kabuhalan ni Israil. Ne keilangan ne kene din iya eg-engkeran ka asawa rin te intiru ne umul rin.<pb/>


text:
“Piru ke malehet ka ingkahi te lukes wey ware igpakapapitew ne kamalehetan ne ware pad neyilabeti ka malitan,


text:
keilangan ne eg-uyanen sikandin diye te gumawan te baley te amey rin wey igpabatu sikandin te me etew taman te egpatey sikandin, su impeyilawan din ma ka Israil pinaahi te pegpeyilabet din te ware pad sikandin nakaasawa, wey te miglemung pad sikandin te amey wey iney rin. Te sika ne paahi, egkaawe niyu ka mareet ne hinimuwan due te kaniyu.<pb/>


text:
“Ke egkasapenan ka sabeka ne lukes ne miggilabet te asawa te lein ne lukes, sikandan se daruwa, keilangan ne eggimatayan eyew egkalinisan niyu ka Israil puun te mareet ne hinimuwan.<pb/>


text:
“Ke egkasapenan ka sabeka ne lukes ne miggilabet te mengebay ne mahaan e egkasala wey neyitabu seini diye te siyudad,


text:
keilangan ne eg-uyanen niyu sikandan se daruwa diye te gumawan te siyudad, wey bebatuwa niyu sikandan taman te egpatey. Eggimatayan ka malitan su minsan ke diye sikandin te siyudad, ware sikandin migkuleyi te pegpabulig; eggimatayan degma ka lukes su miggilabet ma sikandin te malitan ne mahaan e egkasala. Keilangan ne eg-aween niyu ka mareet ne hinimuwan due te kaniyu.<pb/>


text:
“Piru ke diye te lihawangan te siyudad lehenga te lukes ka mengebay ne mahaan e egkasala, ka lukes de ka keilangan ne eggimatayan.


text:
Kene niyu menuwa ka mengebay—ware sale din ne eleg sikandin ne eggimatayan, su iyan egkeilingan te seini ne kasu ka etew ne migpanlusud wey miggimatey te duma rin,


text:
su diye ma te lihawangan te siyudad lehenga te lukes ka mengebay, wey minsan pad ke migkuleyi sikandin te pegpabulig, ware ma iya nakabulig kandin.<pb/>


text:
keilangan ne egbayad sikandin diye te amey te malitan te lalimma ne pulu (50) ne buuk ne seleppi ne pelata. Ne keilangan degma ne eg-asaween din ka mengebay su napeyilawan din man e ka bansa te mengebay. Ne keilangan ne kene din iya eg-engkeran ka malitan te intiru ne umul rin.<pb/>


text:
“Kene ne meupiya ne eg-asaween wey ke eggilabetan naa te sabeka ne lukes ka sabeka te me asawa dengan te amey rin, su egpakapeyilew seini te amey rin.”<pb/>


text:
<br/><t>Ka me etew ne igpasuwey</t><br/>Ne ingkahiyan e man‑e ni Muwisis ka me kabuhalan ni Israil, “Kene niyu paapila te punduk te keet-etawan te Magbebaye ne Manama ka etew ne kinepun.<pb/>


text:
“Kene niyu paapila te punduk te keet-etawan te Magbebaye ne Manama ka etew ne naanak te migpeyilabetey ne kene ne alunggun, minsan ka me kabuhalan din taman te igkasapulu (10) ne kabuhalan.<pb/>


text:
“Kene niyu degma paapila te punduk te keet-etawan te Magbebaye ne Manama ka me Amunihanen wey me Muwabihanen taman te igkasapulu (10) ne kabuhalan


text:
su ware kew ma nikandan pamehayi te egkakeen wey egkeinum te timpu ne migpangipanew kew puun te Ihiptu, wey nasi dan suuli si Balaam ne anak ni Biyur ne matig-Piyur ne sakup te Misuputamya, eyew te pegdilus kaniyu.


text:
Piru ware linglingaa te Magbebaye ne Manama niyu si Balaam, ke kene, nasi din mule himuwa ne panalangin ka dilus perem kaniyu su inggeyinawaan kew ma te Magbebaye ne Manama niyu.


text:
“Upiani niyu ka me matig-Idum su me karumaan niyu ma sikandan, wey ka me Ihiptuhanen su me lapu kew ma dengan diye te tane dan.


text:
Egkaayun mule ne egpaapilen niyu te punduk te keet-etawan te Magbebaye ne Manama ka me apu dan.”<pb/>


text:
<br/><t>Ka peglinis layun te kampu</t><br/>Ne ingkahiyan e man‑e ni Muwisis ka me kabuhalan ni Israil, “Ke egkekampu kew te timpu te gira, pariyu kew te minsan nekey ne egpakamalindit kaniyu.


text:
Ke due sabeka kaniyu ne inlihawangan te muntus din te peglipereng din, keilangan ne eglihawang sikandin te kampu wey kene pad sikandin eglibed egseled.


text:
Ne te seup ne maapun, keilangan ne egpamanihus sikandin, wey te eglineb e ka aldew ne human pad man‑e sikandin egseled te kampu.<pb/>


text:
Ne emun ke eg-indes kew diye te lihawangan, keilangan ne egkaliyan niyu ka eg-indesan niyu pinaahi te kayu wey ke panganiban naa. Ne emun ke egpekeimpus kew e ka eg-indes, bunbuni niyud man‑e te tane.


text:
Su egleug-leug ma ka Magbebaye ne Manama niyu diye te kampu niyu eyew te pegbantey kaniyu wey te pegtalu te me kuntere niyu. Purisu keilangan ne layun malinis ka kampu niyu eyew ware egkiteen din ne malindit ne iyan egpuunan ne eg-engkeran kew nikandin.”<pb/>


text:
<br/><t>Ka pegsagman te uripen ne egpallahuy</t><br/>Ne ingkahiyan e man‑e ni Muwisis ka me kabuhalan ni Israil, “Kene niyu peulia diye te ahalen din ka uripen ne migpallahuy wey mig-aput kaniyu,


text:
ke kene, peugpaa niyu sikandin diye te minsan hendei ne me lungsud ne igkeupii rin. Ne kene niyu sikandin ay-ayuwa.<pb/>


text:
“Keilangan ne ware me kabuhalan ni Israil, lukes ma wey se malitan ne egpamelegye te lawa rin diye te timplu isip pegsimba te me manama.


text:
Kene niyu gamita ka seleppi ne imbayad te malitan wey ke lukes ne migpamelegye te lawa, eyew igbayad niyu te insaad niyu diye te Magbebaye ne Manama niyu su igkalindit din sika ne himu.<pb/>


text:
“Kene niyu patubui ke egpasambey kew te seleppi wey ke egkakeen naa diye te duma niyu ne me kabuhalan ni Israil.


text:
Egkaayun ne egpatubuan niyu ka egpasambayan niyu te me lapu, piru kene niyu re ka duma niyu ne me kabuhalan ni Israil. Himuwa niyu sika eyew egpanalanginan te Magbebaye ne Manama niyu ka langun ne eggimuwen niyu diye te tane ne eg-angkenen niyu.”<pb/>


text:
<br/><t>Ka me panaad diye te Manama</t><br/>Ne ingkahiyan e man‑e ni Muwisis ka me kabuhalan ni Israil, “Ke egpanaad kew diye te Magbebaye ne Manama niyu, keilangan ne egtumanen niyu iya seini, su egsukutan kew iya te Magbebaye ne Manama niyu, wey egpakasale kew ke kene niyu seini egtumanen.


text:
Piru ka minsan nekey ne igsaad niyu diye te Magbebaye ne Manama niyu, keilangan ne egtumanen niyu iya.<pb/>


text:
“Ke eggendiye kew te parasan te duma niyu, egkaayun ne egkeen kew te behas kayi taman te igkeupii niyu, piru kene kew uyan diye te baley niyu,


text:
wey ke eggendiye kew te triguwan te duma niyu, egkaayun ne egpangetu kew, piru kene niyu seini galaba.”<pb/>


text:
<br/><t>Ka me balaud meyitenged te pegpeengkerey te asawa</t><br/>Ne ingkahiyan e man‑e ni Muwisis ka me kabuhalan ni Israil, “Panunggilingan ke mig-asawa ka sabeka ne lukes, wey nataman, naawe e ka eyam din te asawa rin su due nakita rin ne ware din ikeupii te asawa rin. Eggimu sikandin te kasulatan te pegpasuwayey, wey igbehey rin seini te asawa rin, wey egpaaween din e ka asawa rin te baley rin.


text:
nataman, warad e man‑e sikandin ikeupii te ikarangeb ne asawa rin, wey ke migpatey naa ka ikarangeb ne asawa rin,


text:
kenad egkaayun ne egliberan pad sikandin te hun‑a ne asawa rin su nalinditan e sikandin; igkalindit te Magbebaye ne Manama ka iling due ne himu. Purisu kene niyu himuwa sika diye te tane ne igbehey kaniyu te Magbebaye ne Manama niyu, isip egkapanunud niyu.<pb/>


text:
“Ke iyam pad nakaasawa ka sabeka ne lukes, keilangan ne taman te sabeka ne leg‑un, kene sikandin egpaapilen te pegkasundalu wey ke egpatrabahuwen naa diye te lungsud—keilangan ne egbehayan sikandin te kaligwangan te peggale-gale duma te asawa rin.<pb/>


text:
“Kene niyu kua ka galingan te nakasambey kaniyu eyew gerentiya rin su iling te in-ahawan niyud sikandin te egkapamitawan din te keuyahan te pamilya rin.”<pb/>


text:
<br/><t>Ka balaud meyitenged te egtangag te duma</t><br/>“Ke due egkasapenan ne egtangag te duma rin ne kabuhalan ni Israil eyew eg-uripenen wey ke igbelegye naa, keilangan ne eggimatayan sikandin. Keilangan ne eg-aween niyu ka mareet ne hinimuwan due te kaniyu.”<pb/>


text:
<br/><t>Ka me balaud meyitenged te ibung</t><br/>“Ne meyitenged te ibung, keilangan ne eg-ikulen niyu eg-ay-ayari ka igpanulu kaniyu te me talagpanubad ne me kabuhalan ni Libi. Tumana niyu iya ka insuhu ku kandan.


text:
Sumsumana niyu ka inggimu te Magbebaye ne Manama niyu ki Miryam te pegpangipanew niyu puun te Ihiptu.<pb/>


text:
“Ke egpasambey kew te minsan nekey diye te duma niyu ne me kabuhalan ni Israil, kene kew lasud diye te baley rin ka egkuwa te minsan nekey ne kandin isip gerentiya;


text:
Ke amana egkaayu-ayu ka etew wey iyan din de ubag igpakagerentiya ka hinabel rin, kene niyu seini papawei diye te kaniyu,


text:
ke kene, iuli niyu seini kandin te kene pad ne marusilem eyew due egkahamit din te peglipereng din eyew kene sikandin egkaagsilan, wey egpasalamatan kew pad nikandin. Ne eg-isipen seini te Magbebaye ne Manama niyu ne matareng ne himu.<pb/>


text:
“Kene niyu le-leiha ka trabahanti ne egkaayu-ayu, kabuhalan ma ni Israil wey se lapu ne mig-ugpe diye te me lungsud niyu.


text:
Bayari niyu sikandin te aldew-aldew ne pegtrabahu rin te kene pad eglineb ka aldew, su iyan din man de ubag insalihan ka suul rin tenged su egkaayu-ayu ma sikandin. Ke kene niyu sika eggimuwen, kema ke egpabulig sikandin te Magbebaye ne Manama, wey eg-isipen kew ne nakasale.<pb/>


text:
“Kene niyu himatayi ka amey wey iney tenged te sale te anak dan wey ke eggimatayan naa ka anak tenged te sale te amey wey iney rin, ke kene, eggimatayan ka tagse sabeka tenged te kandin mismu ne sale.<pb/>


text:
“Ibehey niyu ka eleg ne peggukum diye te me lapu, me ilu, wey kene niyu kua ka kumbale te balu isip gerentiya te utang din.


text:
Sumsumana niyu ne me uripen kew degma dengan diye te Ihiptu, wey impalihawang kew te Magbebaye ne Manama niyu puun diye. Purisu insuhu ku sikaniyu ne sika ka eggimuwen niyu.<pb/>


text:
“Ke eggaani kew diye te kamet niyu wey nalingawan niyu ka sabeka ne bagkes, kene niyud sika liberi. Ibehey niyud sika te me lapu, te me ilu, wey me balu. Ne egpanalanginan te Magbebaye ne Manama niyu ka langun ne eggimuwen niyu.


text:
Ke egpamupu kew te me ulibu niyu, kene niyud seini pakilalawi; ibehey niyud seini te me ilu, me lapu, wey me balu.


text:
Ke egpamupu kew te me behas te paras niyu, kene niyud seini pakilalawi; ibehey niyud seini te me ilu, me lapu, wey me balu.


text:
Sumsumana niyu ne me uripen kew degma dengan diye te Ihiptu. Purisu insuhu ku sikaniyu ne sika ka eggimuwen niyu.”<pb/>


text:
<br/><t>Ka parusa te nakasale pinaahi te lampes</t><br/>Ne ingkahiyan e man‑e ni Muwisis ka me kabuhalan ni Israil, “Panunggilingan ke due daruwa ne me kabuhalan ni Israil ne egpekeg-ehet, wey eggendiye sikandan te hukumanan, ka me talewukum ka eggukum kandan—egparusaan ka nakasale, wey igpeila ka ware nakasale.


text:
Ke iyan de igparusa te nakasale ka peglampes, egpalangkeben sikandin te me talewukum, wey egpanlampesan sikandin diye te tangkaan dan—eglampesan sikandin te kamasulug ne eleg te sale ne neyimu rin.


text:
Piru keilangan ne kene egsubla te hep‑at ne pulu (40) ka peglampes kandin, su egkeyilawan e sikandin ke egsublee te hep‑at ne pulu (40) ka peglampes kandin.<pb/>


text:
<br/><t>Ka katenged te suled te migpatey</t><br/>“Ke egpalemungey ka daruwa ne tahasuled ne lukes, ke egpatey ka sabeka kandan ne ware anak ne lukes, keilangan ne kene eg-asawa ka asawa te migpatey te kene ne sakup te pamilya te asawa rin. Keilangan ne iyan din ded eg-asaween ka suled te asawa rin ne migpatey. Katenged sika te suled te migpatey.


text:
Ne ka kinakakayan ne anak dan ne lukes, eg-isipen ne kinakakayan ne anak te suled din ne migpatey, eyew kene egkaawe puun te Israil ka ngaran te suled din.


text:
Piru ke kene egbalu-balu ka suled te migpatey, egkaayun ka balu ne egpangananey diye te me igdatu ne diye te gumawan te lungsud te egkahi, ‘Kena a egpamaluwen te suled te migpatey ne asawa ku eyew due me kabuhalan te suled din kayi te Israil. Kene din egtumanen ka katenged din keddi isip balu te suled din.’


text:
Ne igpeumew sikandin te me igdatu te lungsud, wey eglalahan sikandin. Ne emun ke mapahetpet iya sikandin ne kene egpangasawa te balu te suled din,


text:
egparani kandin ka balu taheed te diye sikandan te tangkaan te me igdatu, wey egluungen ka sandal rin, wey egkulepaan ka ulaula rin. Ne egkahi ka balu, ‘Seini ka eggimuwen diye te etew ne egbalibad ne egbehey te me kabuhalan para te suled din ne migpatey.’


text:
Ne ka pamilya te sika ne etew, eggehennalan e diye te Israil te, ‘Ka pamilya te etew ne inluungan te sandal.’ ”<pb/>


text:
<br/><t>Ke egpekeg-ehet ka daruwa ne etew</t><br/>Ne ingkahiyan e man‑e ni Muwisis ka me kabuhalan ni Israil, “Panunggilingan ke due daruwa ne etew ne nekeg-ehet, wey migparani ka asawa te sabeka eyew egbulig te asawa rin pinaahi te pegkeyemet te butu te kuntere te asawa rin,


text:
Iyan niyu re gamita ka eleg ne timbangan wey sekeranan eyew egmalayat ka umul niyu diye te tane ne igbehey kaniyu te Magbebaye ne Manama niyu;


text:
<br/><t>Ka suhu te pegpangimatey te me Amalikanen</t><br/>Ne ingkahiyan e man‑e ni Muwisis ka me kabuhalan ni Israil, “Sumsumana niyu ka inggimu kaniyu te me Amalikanen te peglihawang niyu puun te Ihiptu.


text:
Impanlusuran kew nikandan te timpu ne nenabbeley kew amana, wey impangimatayan dan ka me duma niyu ne nammewuriyan; ware kaaldek dan te Magbebaye.


text:
Purisu ke egbehayan kew e te Magbebaye ne Manama niyu te kalinaw puun te langun ne kuntere niyu ne nakalingut kaniyu, diye te tane ne igbehey rin kaniyu, gulaa niyu ka me Amalikanen eyew egkaawe e sikandan kayi te ampew te tane. Kene niyud iya seini kalingawi.”<pb/>


text:
<br/><t>Ka me halad puun te an-anayan ne baad te me uma</t><br/>Ne ingkahiyan e man‑e ni Muwisis ka me kabuhalan ni Israil, “Ke egkaangken niyud ka tane ne igbehey kaniyu te Magbebaye ne Manama niyu isip egkapanunud niyu wey egmekeugpe kew e diye,


text:
iteil niyu ka an-anayan ne baad puun te uma te langun ne pinamula niyu. Itahu niyu te baskit wey uyana niyu diye te inged ne eg-alamen te Magbebaye ne Manama niyu eyew egsimbaan niyu kandin.


text:
Parani kew te talagpanubad ne migpamakey te sika te timpu, wey kahii niyu sikandin, ‘Pinaahi te seini ne halad, in-ila ku ne ka Magbebaye ne Manama ta ka mig-uyan keddi kayi te seini ne Inged ne Insaad din te me kaap-apuan ta.’<pb/>


text:
“Ne egkuen te talagpanubad ka baskit ne in-uyan niyu, wey igsabuk din seini diye te egkatangkaan te altar te Magbebaye ne Manama niyu.


text:
Ne seini ka eglalahen niyu diye te tangkaan te Magbebaye ne Manama niyu: ‘Ka kaapuan ney ne si Hakub ne matig-Aram, ware nateil ne ugpaan dengan; miggendiye sikandin te Ihiptu wey diye mig-ugpe duma te me pamilya rin. Deisek de ubag sikandan dengan, piru nataman, migmasulug e ka kabuhalan dan wey neyimu e ne dakel ne nasud.


text:
Piru indeeg-deeg key patamtamani te me Ihiptuhanen; impaantus key nikandan pinaahi te pegpatrabahu te mabbehat ne himu isip me uripen.


text:
Ne migpangananey key te Magbebaye ne Manama te me kaap-apuan ney, wey narineg key nikandin. Nakita rin ka me peg-antus ney te mabbehat ne himu, wey ka me pegdeeg-deeg kanami.


text:
Purisu impalihawang key te Magbebaye ne Manama puun te Ihiptu pinaahi te dakel ne geem din, wey te makaalat-halat, wey me kein-inuwan ne himu.


text:
Ne in-uyan key nikandin kayi te seini ne inged, wey imbehey rin kanami ka seini se meupiya ne tane wey dakel se eg-uma.<n>Te Hibruwanen: tane ne egtulayasan te gatas wey teneb.</n>


text:
Purisu in-uyan ku seini se an-anayan ne baad te an-anayan ne uma ne imbehey nu keddi, he Magbebaye ne Manama.’<pb/>“Ne isabuk niyu ka baskit diye te tangkaan te Magbebaye ne Manama niyu, wey simbaa niyu sikandin.


text:
Ne gale-gale kew tenged te keupiya te Magbebaye ne Manama kaniyu, te me pamilya niyu, te me Libita, wey te me lapu ne mig-ugpe diye te me lungsud niyu.<pb/>


text:
“Tagse igkatelu ne leg‑un, ibehey niyu ka igkasapulu niyu puun te langun ne eg-uma te me pinamula niyu para te me Libita, me lapu, me ilu, wey te me balu, eyew due ubag degma egkengakeen dan.


text:
Ne ampu kew diye te Magbebaye ne Manama niyu te egkahi, ‘He Magbebaye ne Manama ney, imbehey kud te me Libita, me lapu, me ilu, wey me balu ka matulus ne baad sumale te insuhu nu keddi; ware ku supaka wey ke inlingawan ku naa ka minsan nekey ne balaud nu.


text:
Wara a migkeen te igkasapulu taheed te miglungku a wey ke migsamsam e naa kayi taheed te in-isip a ne malindit, wey ware ku seini ihalad diye te minatey. Magbebaye ne Manama, migtuman a keykew; inggimu ku ka langun ne insuhu nu keddi.


text:
Purisu pantawa a ubag nikeykew puun te langit ne ugpaan nu, wey panalangini nu ka keet-etawan nu ne me kabuhalan ni Israil, wey ka imbehey nu kanami ne meupiya ne tane wey dakel se eg-uma, sumale te insaad nu te me kaap-apuan ney.’<pb/>


text:
“Ne kuntee, insuhu kew te Magbebaye ne Manama niyu ne egtumanen niyu te mapahetpet ka langun ne balaud din wey me suhu.


text:
Impeila niyu kuntee ka Magbebaye ne Manama niyu, wey migsaad kew ne eg-ikulen niyu ka me balaud, wey ka langun ne me suhu din.


text:
Ne impataha degma kuntee te Magbebaye ne Manama ne me keet-etawan kew nikandin sumale te insaad din kaniyu. Purisu keilangan ne egtumanen niyu ka langun ne balaud din.


text:
Ne eggimuwen kew nikandin ne labew te langun ne nasud, wey egkarayan kew wey egkabantug. Ne egkeyimu kew ne matulus ne keet-etawan te Magbebaye ne Manama niyu sumale te insaad din.”<pb/>


text:
<br/><t>Ka me pegpaney-paney te kene pad egseled te Kanaan</t><br/>Ne ingkahiyan ni Muwisis wey te me igdatu ka me kabuhalan ni Israil, “Tumana niyu ka langun ne balaud ne ingkahi ku kaniyu kuntee.


text:
Mahaan kew e eglapas te Hurdan peendiye te tane ne igbehey kaniyu te Magbebaye ne Manama niyu. Ke egpakalapas kew e, meg-untud-untud kew naa te derakel ne batu, wey puliti niyu seini te apug.


text:
Ne isulat niyu naa kayi ka langun ne balaud ke egpakaseled kew e diye te meupiya ne tane wey dakel se eg-uma;<n>Te Hibruwanen: tane ne egtulayasan te gatas wey teneb.</n> tane ne igbehey kaniyu te Magbebaye ne Manama niyu sumale te insaad din te me kaap-apuan niyu.


text:
Ke egpakalapas kew e te Hurdan, ipasasindeg niyu sika ne me batu diye te Bubungan ne Ibal, wey puliti niyu seini te apug sumale te insuhu ku kaniyu kuntee.


text:
Ne pasasindeg kew naa te altar ne batu ne tutunganan te igpanubad niyu diye te Magbebaye ne Manama niyu. Piru kene niyu sapsapi ka me batu ne eggamiten niyu,


text:
te pegpasasindeg te altar. Ne diye kew naa tutung te igmanubad niyu para te Magbebaye ne Manama niyu;


text:
diye kew degma panubad para te keupianan, wey keena niyu seini diye te tangkaan te Magbebaye ne Manama niyu wey gale-gale kew.


text:
Ne paay-ayari niyu te egsulat diye te seeye ne me batu ka langun ne balaud te Manama eyew egkaklaru.”<pb/>


text:
Ne ingkahiyan e man‑e ni Muwisis wey te me talagpanubad ne me Libita ka me kabuhalan ni Israil, “Pammineg kew me kabuhalan ni Israil: kuntee ne aldew, me keet-etawan kew e te Magbebaye ne Manama niyu.


text:
Purisu pammineg kew te Manama wey tumana niyu ka langun ne me suhu wey me tulumanen din ne ingkahi ku kaniyu kuntee ne aldew.”<pb/>


text:
<br/><t>Ka dilus te masinupaken</t><br/>Te seeye ded ne aldew, ingkahiyan e man‑e ni Muwisis ka me kabuhalan ni Israil,


text:
“Ke egpakalapas kew e te Hurdan, seini ne me tribu ka egsasindeg diye te Bubungan ne Girisim eyew egpanalangin te me kabuhalan ni Israil: ka tribu enni Libi, Simyun, Huda, Isakar, Husi, wey ni Binhamin.


text:
Ne seini degma ne me tribu ka egsasindeg diye te Bubungan ne Ibal eyew egpammineg ke egmenuwen te Manama te eglegpad ka me kabuhalan ni Israil: ka tribu enni Rubin, Gad, Asir, Sabulun, Dan, wey ni Naptali.<pb/>


text:
“Ne igbalbalukan naa seini igpangguhud te me Libita diye te langun ne me kabuhalan ni Israil te egkahi:<pb/>


text:
“Egdilusen ka etew ne eggimu te diyus-diyus ne kayu, batu, wey ke burunsi naa eyew egsimbeen din te heles de; igkalanglangeti seini te Magbebaye ne Manama.”<pb/>Ne egtabak ka me kabuhalan ni Israil, “Malehet iya.”<pb/>


text:
“Egdilusen ka etew ne kene egtahud te amey wey iney rin.”<pb/>Ne egtabak ka me kabuhalan ni Israil, “Malehet iya.”<pb/>


text:
“Egdilusen ka etew ne eg-ensig te eletanan te tane te duma rin te kabuhalan ni Israil.”<pb/>Ne egtabak ka me kabuhalan ni Israil, “Malehet iya.”<pb/>


text:
“Egdilusen ka etew ne egpabaye te butud diye te kene ne dalan.”<pb/>Ne egtabak ka me kabuhalan ni Israil, “Malehet iya.”<pb/>


text:
“Egdilusen ka etew ne eggukum te kene ne eleg diye te me lapu, me ilu, wey te me balu.”<pb/>Ne egtabak ka me kabuhalan ni Israil, “Malehet iya.”<pb/>


text:
“Egdilusen ka etew ne eggilabet te sabeka te me asawa dengan te amey rin, su impeyilawan din ma ka amey rin.”<pb/>Ne egtabak ka me kabuhalan ni Israil, “Malehet iya.”<pb/>


text:
“Egdilusen ka etew ne eggilabet te minsan nekey ne mananap.”<pb/>Ne egtabak ka me kabuhalan ni Israil, “Malehet iya.”<pb/>


text:
“Egdilusen ka etew ne eggilabet te hari rin ne malitan—hari rin ma seini ne malitan te amey rin wey ke te iney rin naa.”<pb/>Ne egtabak ka me kabuhalan ni Israil, “Malehet iya.”<pb/>


text:
“Egdilusen ka etew ne eggilabet te anuhang din ne malitan.”<pb/>Ne egtabak ka me kabuhalan ni Israil, “Malehet iya.”<pb/>


text:
“Egdilusen ka etew ne eggimatey te duma rin te heles de.”<pb/>Ne egtabak ka me kabuhalan ni Israil, “Malehet iya.”<pb/>


text:
“Egdilusen ka etew ne egdawat te bayad eyew egpeyimatayen te ware sale.”<pb/>Ne egtabak ka me kabuhalan ni Israil, “Malehet iya.”<pb/>


text:
“Egdilusen ka etew ne kene egtuman te seini langun ne balaud.”<pb/>Ne egtabak ka me kabuhalan ni Israil, “Malehet iya.”<pb/>


text:
<br/><t>Ka me panalangin te pegkamatinumanen</t><br/><br/><t>(Lib. 26:3-13; Diy. 7:12-24)</t><br/>Ne ingkahiyan e man‑e ni Muwisis ka me kabuhalan ni Israil, “Ke eg-ikulen wey egtumanen niyu iya te mapahetpet ka langun ne suhu te Magbebaye ne Manama niyu ne ingkahi ku kaniyu kuntee ne aldew, eggimuwen kew nikandin ne labew te langun ne nasud,


text:
“Igbehey kaniyu te Magbebaye ne Manama ka me kuntere niyu; egsabeka sikandan ka eglusud kaniyu, piru egmakapallahuy sikandan wey egmemekegsuwey-suwey.<pb/>


text:
“Egpanalanginan te Magbebaye ne Manama ka me lelapeng niyu wey ka langun ne eggimuwen niyu. Egpanalanginan kew nikandin diye te tane ne igbehey rin kaniyu.<pb/>


text:
“Ne sumale te insaad din, eggimuwen kew nikandin ne matulus ne keet-etawan din, ke eg-ikul kew kandin wey egtumanen niyu ka kasabutan din.


text:
Ne egpakanengneng ka keet-etawan te intiru ne kalibutan ne in-alam kew te Magbebaye ne Manama ne keet-etawan din, wey egkengaaldek sikandan kaniyu.


text:
Egpanalanginan kew iya te Magbebaye ne Manama diye te tane ne igbehey rin kaniyu sumale te insaad din te me kaap-apuan niyu. Egpamasuluhen din ka me anak niyu, ka me ayam niyu, wey uma te me pinamula niyu.


text:
Egpeuranan te Magbebaye ne Manama ka tane niyu te eleg ne timpu puun te limuranan diye te langit ne ugpaan din. Egpanalanginan din ka langun ne eggimuwen niyu. Egpasambey kew te duma ne nasud, piru kene kew e mule egpanambey.


text:
Eggimuwen kew te Magbebaye ne Manama ne pangulu te me nasud, wey kene ne sakup de. Egkaribabew kew layun wey kene egkariralem ke egtumanen niyu ka me balaud wey me tulumanen te Magbebaye ne Manama niyu ne ingkahi ku kaniyu kuntee ne aldew.


text:
Purisu kene niyu supaka ka langun ne ingkahi ku kaniyu kuntee ne aldew; kene kew ikul wey pamakey te lein ne me manama.”<pb/>


text:
<br/><t>Ka me dilus te pegkamasinupaken</t><br/><br/><t>(Lib. 26:14-46)</t><br/>Ne ingkahiyan e man‑e ni Muwisis ka me kabuhalan ni Israil, “Piru ke kene niyu egtumanen ka Magbebaye ne Manama niyu, wey ka me suhu wey ka me tulumanen ne ingkahi ku kaniyu kuntee ne aldew, egpakasalerep kew te langun ne dilus:<pb/>


text:
“Egdilusen kew nikandin ne deisek de ka me anak niyu, ka uma te me pinamula niyu, wey ka me ayam niyu.<pb/>


text:
<br/><t>Ka me dilus te peg-inniyug te Manama</t><br/>“Ke eg-inniyug kew te Magbebaye ne Manama wey eggimu te mareet, egpeuyanan kew nikandin te me karereetan eyew egkewukag kew wey kene kew eglampus te langun ne eggimuwen niyu, taman te egkammatey kew wey sahuhune ne egkengaawe.


text:
Egpeuyanan kew te Magbebaye ne Manama te makaalat-halat ne dalu taman te egkammatey kew diye te tane ne eggendiyaan wey eg-angkenen niyu.


text:
Egbaybayaran kew te Magbebaye ne Manama pinaahi te egpakapatey ne me dalu, iiniti ne lusung, wey pegpanlebag. Ne egpeuyanan kew nikandin te gulabung wey meinit ne kalamag eyew egkareetan ka me pinamula niyu. Egginguma kaniyu seini ne me karereetan taman te egkammatey kew.


text:
Ne kenad ne uran ka igbehey kaniyu te Magbebaye ne Manama, su alinepung e wey pantad; egpeuranan kew nikandin te alinepung taman te egkammatey kew.<pb/>


text:
“Egtuhutan te Magbebaye ne Manama ne egkatalu kew te me kuntere niyu. Egsabeka kew ka eglusud kandan piru egmemekegsuwey kew ka egpamallahuy, wey egkengaaldek ka langun ne migharian te intiru ne kalibutan tenged te egkeumaan niyu.


text:
Ne egpangeenen e te me bayaku wey me mananap ka me lawa niyu ne nammatey, wey warad minsan sabeka ne egpakaalew kandan.


text:
Egbaybayaran kew te Magbebaye ne Manama pinaahi te me lebag, me buu, kehang, wey me dalehes ne kene egkabawian ne iling te impasalerep din te me Ihiptuhanen.


text:
Egmakapanamsam kew naan de minsan meudtu, iling te butud, wey kene kew eglampus te langun ne eggimuwen niyu. Ne egde-deehen kew wey egpanakawan layun, wey warad iya egpakapangabang kaniyu.<pb/>


text:
“Egpangasawa kew, piru eg-ahawen de degma te lein; egmamebaley kew, piru kene ne sikaniyu ka egmekeugpe; egpamula kew te me paras, piru kene ne sikaniyu ka egmakapamupu te behas kayi.


text:
Egpanlapeen ka me baka niyu diye te tangkaan niyu, piru kene kew egpakakeen kayi; egpanuyuken ka me asnu niyu wey egpakapipitew kew re, wey kenad seini igpanguli kaniyu; egpanakawen ka me karniru niyu, wey ware egpakapangabang kaniyu.


text:
Ne egmakapipitew kew re te egpandakepen ka me anak niyu ne me lukes wey malitan wey egpanguyanen diye te lein ne me nasud; egtetahad kew te langun ne timpu ke egpakalibed e sikandan, piru ware egkeyimu niyu.


text:
Ne ka me etew ne ware niyu neneileyi, iyan egkeen te uma te langun ne inlasayan niyu te egpamula. Ne layun kew re egmande-deeha wey egbaybayari.


text:
Egbaybayaran kew te Magbebaye ne Manama pinaahi te lebag ne kene egkabawian, puun te me paa niyu taman te ulu niyu.<pb/>


text:
“Egtuhutan te Magbebaye ne Manama ne egpandakepen kew duma te Hari niyu, wey egpanguyanen diye te lein ne nasud ne ware niyu re due ken‑u nabayei. Ne diye, egsimba kew e te me manama ne kayu wey batu.


text:
Ne igkengaaldek kew, egdali-dian, wey eg-ay-ayuwen, te me mahinged te me inged ne egpanguyanan kaniyu.<pb/>


text:
Egpamula kew te me paras wey egtangguwen niyu eg-ay-ayari, piru ware egkapupu niyu ne behas wey ware egkeinum niyu ne binu, su egkaamin ma te me uled-uled te egketket.


text:
Egpamula kew te masulug ne ulibu te minsan hendei diye te inged niyu, piru ware lana ne egkakuwa niyu, su egkengatahak man de iya ka me behas kayi te kene pad egkeyinuhan.


text:
Egmakaanak kew te me lukes wey malitan, piru kene sikandan egmekeugpe duma kaniyu su egpandakepen ma sikandan.


text:
Sikandan ka egpasambey kaniyu, piru ware mule egpasambayan niyu kandan; sikandan e ka egmandu kaniyu.<pb/>


text:
“Ke kene niyu egtumanen ka me suhu wey ka me tulumanen te Magbebaye ne Manama niyu ne ingkahi ku kaniyu, egpakasalerep kew te seini se langun ne dilus taman te egkammatey kew.


text:
Ne ka seini ne me dilus, egkeyimu ne tuus wey me paney-paney ne ware egtamanan para kaniyu wey te me kabuhalan niyu.


text:
Purisu igbehey kew te Manama diye te me kuntere niyu, wey egtanggu kew e kandan. Ne egmanggutasan kew, egkammaraan, wey egkallebasan, piru ware egkeyimu niyu. Egbaybayaran kew te me kuntere niyu taman te egkammatey kew.


text:
Egpalusuran kew te Magbebaye ne Manama te lein ne keet-etawan ne egpuun pad te mariyu ne nasud, wey kene niyu egkasabut se linalahan. Eglusuran kew nikandan iling te agila ne egdagmang;


text:
Eg-aminen dan egpangua ka langun ne ayam niyu, wey egpangeenen dan ka uma te me pinamula niyu taman te egkammatey kew te gutas.


text:
Egpanlusuran dan ka langun ne siyudad ne imbehey kaniyu te Magbebaye ne Manama niyu taman te egkallundus ka insalihan niyu ne me matikang wey makepal ne alad ne me batu.<pb/>


text:
“Ke eglingutan e te me kuntere ka me lungsud niyu, egpanggutasan kew e wey egpangeenen niyud ka me anak niyu ne imbehey kaniyu te Magbebaye ne Manama niyu.


text:
Ne minsan ka etew ne hiimenawen amana, kenad e egbehey te egkakeen te suled din, te asawa rin, wey te nenasame ne anak din;


text:
kenad sikandin egpamehey te duma rin te sapu te ingkeen din ne anak din, su egkalaggew man e sikandin ke egkaaminan te langun-langun. Sika ka egkeyitabu ke eglingutan e te me kuntere ka me lungsud niyu.


text:
“Ke kene niyu egtumanen te mapahetpet ka langun ne Balaud ne nasulat te seini ne baseen, wey ke kene niyu egtahuren ka matulus wey mabantug ne ngaran te Magbebaye ne Manama niyu,


text:
eglegparan kew nikandin wey ka me kabuhalan niyu te makaalat-halat ne me karereetan pinaahi te me dalu ne kene egkabawian;


text:
igpaneem-neem din kaniyu ka makaalat-halat ne dalu ne impasalerep din te me Ihiptuhanen, wey kene kew en iya egkeulian.


text:
Igpaneem-neem kaniyu te Magbebaye ne Manama ka langun ne dalu, minsan pad ka duma ne klasi te dalu ne ware naapil nasulat te seini ne baseen te Balaud, taman te egkammatey kew.


text:
Minsan pad iling kew kasulug te me bituen te langit, deisek naan de ka egkeuyag kaniyu, su ware niyu ma tumana ka Magbebaye ne Manama niyu.


text:
Ne iling te dengan ne ingkahale te Magbebaye ne Manama ka pegpamatubung wey pegpamasulug kaniyu, igkahale din degma ka pegdereet wey peggimatey kaniyu taman te egkengaawe kew e diye te tane ne eggendiyaan niyu.<pb/>


text:
“Ig-empet kew te Magbebaye ne Manama diye te langun ne nasud te intiru ne kalibutan. Ne diye, egsimba kew e te me manama ne kayu wey me batu; me manama ne ware niyu re due neileyi wey te me kaap-apuan niyu.


text:
Ne ware kalinaw niyu diye wey ware egkeyimelayan. Ne egtuhutan te Magbebaye ne Manama ne iyan niyu re ugpe ka egkabantalan, egkalaggew, wey egkaawaan te pegpallateng.


text:
Ne layun kew re egpakasalerep te me karereetan—aldew wey marusilem iyan niyu re ugpe ka egkabantalan wey ware kasihuruwan.


text:
Ne tenged te kaaldek niyu te egkengakita niyu tagse maselem, egpakakahi kew te, ‘Meupiya perem ke marusilem pad kuntee,’ wey emun ke marusilem, egpakakahi kew te, ‘Meupiya perem ke maselem pad kuntee.’


text:
Ne igpalibed kew te Magbebaye ne Manama diye te Ihiptu ne igmeuntud te me barku, minsan ke migsaad e sikandin kaniyu ne kene din e igtuhut ne egpakalibed kew pad diye. Ne igmamelegye niyud ka pegkeetew niyu diye te me kuntere niyu isip me uripen, piru ware egbeli kaniyu.”<pb/>


text:
<br/><t>Ka lein e man‑e ne kasabutan</t><br/>Seini ka me tahu te kasabutan ne impeyimu te Magbebaye ne Manama ki Muwisis duma te me kabuhalan ni Israil diye te inged te Muwab; timul seini te kasabutan ne inggimu te Manama duma te me kabuhalan ni Israil diye te Bubungan ne Sinay.<pb/>


text:
Ne impalibulung ni Muwisis ka langun ne me kabuhalan ni Israil wey ingkahiyan din sikandan, “Sikaniyu mismu ka nakakita te inggimu te Magbebaye ne Manama diye te Hari te Ihiptu, te langun ne upisyal rin, wey te intiru ne nasud din.


text:
Nakita niyu ka makaalat-halat ne me karereetan, me palinneu wey me kein-inuwan ne inggimu te Manama.


text:
Ne te hep‑at ne pulu (40) ne leg‑un ne peggipanew niyu diye te disirtu, indumaan kew te Magbebaye ne Manama. Ne ware naggisi ka me kumbale niyu, wey ware nalleke ka me sandal niyu.


text:
Ne ware paan diye ne egkakeen niyu wey ware binu ne egkeinum niyu, piru imbehayan kew te Magbebaye ne Manama te ingkeilangan niyu, eyew egkanengnengan niyu ne Magbebaye ne Manama niyu iya sikandin.


text:
Te pegginguma ta te seini ne inged, migpakig-ehet kanta si Sihun ne Hari te Hisbun wey si Ug ne Hari te Basan, piru natalu ta sikandan.


text:
Ne in-ahew ta ka tane dan wey imbehey tad diye te me kabuhalan enni Rubin, Gad, wey te katenge te kabuhalan ni Manasis, isip egkapanunud dan.


text:
Purisu tumana niyu te mapahetpet ka langun ne lalag te seini ne kasabutan eyew eglampus kew te langun ne eggimuwen niyu.<pb/>


text:
“Ne migmanasindeg kew langun kuntee kayi te tangkaan te Magbebaye ne Manama niyu; lagkes ka me pangulu te me kabuhalan niyu, ka me igdatu niyu, ka me upisyal niyu, ka langun ne lukes,


text:
ka me asawa wey ka me anak niyu, ka me lapu ne mig-ugpe duma kaniyu, ka talagpangayu wey ka talagpanakeru kaniyu.


text:
Seini kew langun kuntee migmanasindeg eyew te pegdawat te kasabutan ne impahunlibetan te Magbebaye ne Manama niyu.


text:
Egkeupian sikandin ne egpamalehetan kaniyu kuntee ne keet-etawan kew iya nikandin, wey Manama niyu sikandin sumale te insaad din te me kaap-apuan niyu ne ensi Abraham, Isaak, wey si Hakub.


text:
Ne ka seini ne kasabutan, kene ne para re kaniyu te migmanasindeg kuntee kayi te tangkaan te Magbebaye ne Manama,


text:
“Nakanengneng kew te egkeula-ula diye te Ihiptu, wey te peggendini ta, nakanengneng kew ke nekey ka egkeilingan te peggipanew ta diye te me inged te duma ne nasud;


text:
Taham-taham kew ne ware sabeka kaniyu ne eg-engked te pegpamakey te Magbebaye ne Manama, wey iyan e egpamakayen ka me manama te duma ne nasud; kema ke due sabeka kaniyu ne egsimba te me diyus-diyus te duma ne me nasud! Ka me etew ne eggimu due, egpekeiling te pinamula ne egbebehas te mapeit wey eggilu.


text:
Ka minsan hentew ne nakarineg te seini ne me paney-paney te dilus, keilangan ne kene egsuman-suman ne kene sikandin egkamenu minsan egpabulus-bulus sikandin ne eggimu te minsan nekey ne igkeupii rin, su ka malehet, sikandin ka egpekeuyan kaniyu langun diye te karereetan.


text:
Ne kene iya sikandin egpasayluwen te Magbebaye ne Manama; egkanlabkanlab de iya ka langet din iling te hapuy. Ne egkeyitabu iya te sika ne etew ka langun ne dilus ne nasulat te seini ne baseen. Ne eg-aween e te Magbebaye ne Manama ka ngaran te sika ne etew kayi te ampew te tane.


text:
Ne igpalunsud-lunsud e sikandin te Magbebaye ne Manama puun te langun ne tribu te Israil, wey egpaantusen sikandin pinaahi te langun ne dilus ne nasulat te seini ne baseen te Balaud.<pb/>


text:
“Ne ka me kabuhalan niyu wey ka me lapu ne egpuun pad te maddiyu ne inged, egpakakita te me karereetan wey me dalu ne igpasalerep te Magbebaye ne Manama diye te tane niyu.


text:
Ne egpekeiling e te mammara ne inged ne kene egkeugpaan ka tane niyu ne nabunbunan te asupri wey asin; kenad egkapamulaan wey warad egtubu ne minsan nekey ne sagbet. Iyan e egkeilingan ka neyitabu te Suduma, Gumura, Adma, wey Sibuwim ne indereetan te Magbebaye ne Manama tenged te mangune-kune ne langet din.


text:
Ne egpekeinse ka keet-etawan te langun ne nasud, ‘Mania te inggimu seini te Magbebaye ne Manama te tane dan? Mania te nalanglangetan sikandin?’


text:
Ne egtabak ka keet-etawan, ‘Tenged te insupak dan ka kasabutan ne inggimu te Magbebaye ne Manama duma kandan, ka Manama te me kabuybuyahan dan. Inggimu seini te Manama ne kasabutan te timpu ne impalihawang din sikandan puun te Ihiptu.


text:
Ne migsimba wey migpamakey e sikandan te lein ne me manama ne ware dan neileyi wey kene igpasimba kandan te Magbebaye ne Manama.


text:
Purisu nabelu ka Magbebaye ne Manama te nasud dan, wey impasalerep din sikandan te langun ne dilus ne nasulat te baseen te balaud din.


text:
Ne tenged te mangune-kune ne langet te Magbebaye ne Manama, impandeldel rin sikandan puun te nasud dan, wey impeendiye din te lein ne me nasud ne neugpaan dan pad iya kuntee.’<pb/>


text:
“Due minsan nekey ne nekeeles de, wey iyan de nakanengneng ka Magbebaye ne Manama ta. Piru impanengneng din kanta ka seini ne Balaud din, wey keilangan ne egtumanen ta seini wey te me kabuhalan ta, te ware egtamanan.”<pb/>


text:
<br/><t>Ke eglibed te Manama ka me kabuhalan ni Israil</t><br/>Ne ingkahiyan e man‑e ni Muwisis ka me kabuhalan ni Israil, “Emun ke egkeyitabu kaniyu ka panalangin wey ka dilus ne ingkahi ku kaniyu, wey egkasuman-suman niyu seini diye te me nasud ne eg-empetan kaniyu te Magbebaye ne Manama niyu;


text:
ke eglibed kew wey ka me kabuhalan niyu diye te Magbebaye ne Manama niyu, wey egtumanen niyu te mapahetpet ka langun ne insuhu ku kaniyu kuntee,


text:
egkeyimenawan kaniyu ka Magbebaye ne Manama, wey egpanguyanen kew e man‑e nikandin puun te me nasud ne in-empetan din kaniyu, wey egmatubungen kew e man‑e nikandin.


text:
Minsan pad ke immandeldel kew te Magbebaye ne Manama niyu diye te maddiyu amana ne inged te kalibutan, eglibulungen kew red iya man‑e nikandin,


text:
wey igmalibed kew diye te inged te me kaap-apuan niyu, eyew egkaangken niyu red man‑e seini. Ne egmatubungen wey egpamasuluhen kew pad man‑e nikandin labew te kaap-apuan niyu.


text:
Ne egbalbalawan te Magbebaye ne Manama niyu ka me pusung niyu wey ka me pusung te me kabuhalan niyu eyew eggeyinawaan niyud sikandin te mapahetpet, wey egpakapabulus-bulus kew ne eg-ugpe te sika ne inged.


text:
Ne eg-ikulen wey egtumanen niyud man‑e te mapahetpet ka langun ne suhu te Magbebaye ne Manama ne ingkahi ku kaniyu kuntee.


text:
Ne egpalampusen kew te Magbebaye ne Manama niyu te langun ne eggimuwen niyu, wey egbehayan kew nikandin te masulug ne anak, masulug ne ayam wey dakel ne eg-uma; igkahale din ka pegpanalangin kaniyu, iling te kahale din te pegpanalangin din te me kaap-apuan niyu.


text:
Piru keilangan ne egpamminehen niyu ka Magbebaye ne Manama niyu, wey egtumanen ka me suhu wey ka me tulumanen din ne nasulat te seini ne baseen te Balaud; libed kew te mapahetpet diye te Magbebaye ne Manama niyu.”<pb/>


text:
<br/><t>Ka pegkamalemu te Balaud te Manama</t><br/>Ne migpabulus-bulus si Muwisis ka migkahi, “Kene ne malised ne egtumanen ka Balaud ne ingkahi ku kaniyu kuntee.


text:
Ware seini diye te langit ne egpakakahi kew te, ‘Hentew‑a ka egpekeendiye te langit ne eg-angey kayi wey igpangguhud kanta eyew egtumanen ta?’


text:
Ne ware degma seini diye te talipag te dahat ne egpakakahi kew te, ‘Hentew‑a ka egpakalapas te dahat ne eg-angey kayi wey igpangguhud kanta eyew egtumanen ta?’


text:
<br/><t>Ka peg-alam te umul</t><br/>Ne migpabulus-bulus si Muwisis ka migkahi, “Kuntee ne aldew, alam kew te seini: umul wey ke kamatayen, katubung wey ke karereetan?


text:
Egbanasalan ku sikaniyu kuntee ne aldew ne geyinawei niyu ka Magbebaye ne Manama niyu, wey tumana niyu ka me suhu wey ka me tulumanen din. Ke eggimuwen niyu sika, egpanalanginan kew nikandin diye te tane ne eggendiyaan wey eg-angkenen niyu; egmatubung kew wey egkeyimu ne dakel ne nasud.


text:
Piru ke egsupaken niyu ka Magbebaye ne Manama wey kene kew egpammineg kandin, wey iyan niyud egsimbeen wey egpamakayen ka lein ne me manama,


text:
igpanengneng ku kaniyu kuntee ne aldew ne egkahule kew iya; egmalepet de ka umul niyu diye te tane ne eggendiyaan wey eg-angkenen niyu, ne diye te talipag te Hurdan.


text:
Kuntee ne aldew, egdawiten ku isip me talagpamalehet ka langit wey tane ke nekey ka eg-alamen niyu: umul wey ke kamatayen, katubung wey ke karereetan. Purisu alama niyu ka umul eyew egkeuyag kew wey ka me kabuhalan niyu.


text:
Geyinawei niyu ka Magbebaye ne Manama niyu; tumana niyu sikandin wey palunggaat kew kandin, su eyew egpekeugpe kew wey egmalayat ka umul niyu diye te Inged ne Insaad din ne igbehey diye te me kaap-apuan niyu ne ensi Abraham, Isaak, wey si Hakub.”<pb/>


text:
<br/><t>Ka peg-alam ki Huswi isip liwan ki Muwisis</t><br/>Ne migpabulus-bulus si Muwisis ka migkahi te me kabuhalan ni Israil,


text:
“120 e ka idad ku kuntee; kena ad e egpekeeleg ne egpangulu kaniyu. Ne ingkahiyan a te Magbebaye ne Manama ne kena a egkaayun ne eglapas te Hurdan.


text:
Ka Magbebaye ne Manama niyu mismu ka eggun‑a kaniyu te eglapas te Hurdan. Egpangimatayan din ka me keet-etawan diye ke egpalinggumaan kew e, eyew egkaangken niyu ka tane dan. Ne si Huswi ka egpangulu kaniyu sumale te ingkahi te Magbebaye ne Manama.


text:
Egguleen te Magbebaye ne Manama ka seeye ne keet-etawan iling te inggimu rin engki Sihun wey Ug ne me Hari te me Amurihanen, wey te tane dan.


text:
Igpatalu sikandan te Manama kaniyu, wey keilangan ne eggimuwen niyu diye te kandan ka langun ne igsuhu ku kaniyu.


text:
Pakannekal kew wey bulut-bulut kew; kene kew kaaldek kandan su egdumaan kew te Magbebaye ne Manama niyu, wey kene kew nikandin egbalaharen wey ke eg-engkeran naa.”<pb/>


text:
Ne impeumew e ni Muwisis si Huswi, wey ingkahiyan din diye te tangkaan te me kabuhalan ni Israil, “Pakannekal ka wey bulut-bulut ka, su sikeykew ka egpangulu te keet-etawan peendiye te Inged ne Insaad te Magbebaye ne Manama ne igbehey te me kaap-apuan niyu, wey bulihi nu sikandan ne egkaangken dan seeye ne tane isip egkapanunud dan.


text:
Egdumaan ka te Magbebaye ne Manama; kene ka nikandin egbalaharen wey ke eg-engkeran naa. Purisu kene ka kaaldek.”<pb/>


text:
<br/><t>Ka pegbasa te Balaud tagse pitu ne leg‑un</t><br/>Insulat ni Muwisis ka seini ne me Balaud te Manama, wey imbehey rin e diye te me talagpanubad ne me kabuhalan ni Libi, ne iyan impiyalan ne eg-uyan te Tahuanan te Kasabutan te Magbebaye ne Manama, wey diye degma te me igdatu te me kabuhalan ni Israil.


text:
Ne impanpanayan ni Muwisis ka me talagpanubad wey me Libita te egkahi, “Te katamanan te tagse pitu ne leg‑un ne iyan ka leg‑un ne Kenad e Egsukuten ka me Utang,


text:
basaa niyu ka seini ne me Balaud te timpu te Sahakeen te me Leeb diye te tangkaan te me kabuhalan ni Israil te timpu ne eglibulung sikandan diye te tangkaan te Magbebaye ne Manama niyu, diye te inged ne eg-alamen din.


text:
Palibulunga niyu ka keet-etawan—ka me lukes, me malitan, me bate, wey ka me lapu ne nangugpe te me lungsud niyu, eyew egpakarineg sikandan langun te Balaud, wey egkateu ne egtahud te Magbebaye ne Manama niyu, wey mapahetpet ne egtuman te me Balaud din.


text:
Te sika ne paahi, ka me kabuhalan niyu ne ware pad nakarineg te Balaud te Magbebaye ne Manama, egpakarineg e kayi. Ne egkateu e sikandan ne egtahud te Magbebaye ne Manama taheed te egmangugpe sikandan diye te tane ne mahaan niyud eg-angkena, ne diye te talipag te Hurdan.”<pb/>


text:
<br/><t>Ka katamanan ne suhu ki Muwisis</t><br/>Ne ingkahiyan te Magbebaye ne Manama si Muwisis, “Mahaan kad egpatey. Purisu ipeumew nu si Huswi, wey parumeey kew diye te Balungbalung ne Temuwanan su egpanuluen ku sikandin te eggimuwen din.”<pb/>Purisu migparumeey e si Muwisis wey si Huswi diye te Balungbalung ne Temuwanan.


text:
Ne migpapitew kandan ka Magbebaye ne Manama ne migpabaluy ne gapun ne egpekeiling te sungkaleg ne migsasindeg diye te gumawan te Balungbalung ne Temuwanan.<pb/>


text:
Ne ingkahiyan te Magbebaye ne Manama si Muwisis, “Ke egpatey kad e, egsimbe e seini ne me etew te me manama ne insimba te keet-etawan diye te tane ne eggendiyaan dan; eg-inniyuhan ad nikandan, wey egsupaken dan e ka kasabutan ne inggimu ku duma kandan.


text:
Ke egkeyitabu sika, egkanlabkanlab ka langet ku kandan. Ne eg-engkeran ku sikandan, wey kene kud eg-ileen ne keet-etawan ku. Ne egpakasalerep e sikandan te mangune-kune ne karereetan wey me peg-antus. Ne egpakakahi e sikandan te, ‘Kema ke iyan egpuunan ne neyitabu seini kanta su in-engkeran kid Manama?’


text:
Ne kene ku iya sikandan egpangabangan su in-engkeran e ma nikandan pinaahi te pegsimba ran te lein ne me manama.


text:
Purisu isulat nu seini ne ulahingen, wey ipanulu nu te me kabuhalan ni Israil, eyew egkasuman-suman a nikandan, wey ware aliddanan dan eyew egsupak keddi.


text:
Eg-uyanen ku sikandan diye te meupiya ne tane wey dakel se eg-uma,<n>Te Hibruwanen: tane ne egtulayasan te gatas wey teneb.</n> sumale te insaad ku te me kaap-apuan dan. Ne emun ke egmatubung e sikandan diye, wey egkakeen dan e ka minsan nekey ne igkeibeg dan te egkeen, wey egkengabulung sikandan, wey egmanlambeg, egsupaken dan e ka kasabutan ku. Egsamsamilian ad nikandan, wey eg-engkeran; iyan dan e egsimbeen ka lein ne me manama.


text:
Ne emun ke egpakasalerep e sikandan te mangune-kune ne karereetan wey me peg-antus, ka seini naa ne ulahingen ka egpasuman-suman kandan su kene ma seini egkalingawan te me kabuhalan dan. Nakanengneng a te suman-suman dan kuntee, minsan ware ku pad sikandan uyana diye te Inged ne Insaad ku ne igbehey kandan.”<pb/>


text:
Purisu te seeye de ne aldew, insulat e ni Muwisis ka ulahingen, wey impanulu din e seini te me kabuhalan ni Israil.<pb/>


text:
Ne ingkahiyan te Magbebaye ne Manama si Huswi ne anak ni Nun, “Pakannekal ka wey bulut-bulut ka, su sikeykew ka eg-uyan te me kabuhalan ni Israil diye te Inged ne Insaad ku kandan, wey egdumaan ku sikeykew.”<pb/>


text:
impanpanayan din e ka me Libita ne iyan talag-uyan te Tahuanan te Kasabutan te Magbebaye ne Manama, ne migkahi sikandin,


text:
“Uyana niyu seini se baseen te Balaud, wey itahu niyu diye te kakiliran te Tahuanan te Kasabutan te Magbebaye ne Manama niyu. Ne keilangan ne diye de iya seini isip kamalehetan ne nakanengneng kew te igpeyimu te Magbebaye ne Manama.


text:
Nakanengneng a te pegkamasinupaken wey pegkamakehal te ulu niyu, su inhanggat niyu ma ka langet te Magbebaye ne Manama minsan manekal e pad kuntee duma kaniyu. Ne wey naam pa iya ke egpatey ad!”


text:
Ne ingkahiyan din e man‑e ka me Libita, “Palibulunga niyu kayi te tangkaan ku ka langun ne pangulu te me kabuhalan niyu wey ka me upisyal su egguhuran ku sikandan te seini ne me suhu. Ne egdawiten ku isip me talagpamalehet meyitenged kayi ka langit wey tane.


text:
Nakanengneng a ne emun ke egpatey ad, eggimu kew iya te mareet wey eg-engkeran niyud ka langun ne insuhu ku kaniyu. Ne egkalangetan e kaniyu ka Magbebaye ne Manama wey egpasalerepen kew nikandin te karereetan su inhanggat niyu ma ka langet din pinaahi te peggimu niyu te igkene kaniyu.”<pb/>


text:
Ne impanulu e ni Muwisis diye te me kabuhalan ni Israil ka seini ne ulahingen, puun te bunsuranan taman te neepus.<pb/>


text:
<br/><t>Ka ulahingen ni Muwisis</t><br/>“Sikaniyu langun se due te langit<pb/>wey sikaniyu langun se due te ampew te tane,<pb/>pammineg kew te eglalahen ku.<pb/>


text:
Egpanihis perem iling te uran ne egbisbis te me pinamula,<pb/>wey iling te demmug diye te me sagbet,<pb/>ka me lalag ku.<pb/>


text:
Sikandin ka batu ne aputanan ku,<pb/>su matareng ma ka langun ne paahi rin.<pb/>Matinumanen sikandin ne Manama;<pb/>matulus wey matareng.<pb/>


text:
Piru migsupak kew kandin,<pb/>wey kene kew ne eleg ne eg-isipen ne me anak din tenged te maddeet ne hinimuwan niyu.<pb/>Kene kew ne matinumanen ne me etew!<pb/>


text:
Mareet iya ka batasan niyu diye te tangkaan te Magbebaye ne Manama!<pb/>Me ungel kew iya wey kene egmanulik.<pb/>Sikandin ka amey niyu<pb/>ne miggimu kaniyu<pb/>wey migpasasindeg kaniyu isip sabeka ne nasud.<pb/>


text:
Sumsumana niyu ka nanlihad ne me leg‑un;<pb/>ka me timpu te masulug ne me kabuhalan.<pb/>Ne panginse kew te me igdatu wey te me pangulu niyu meyitenged kayi<pb/>su igpasabut dan seini kaniyu.<pb/>


text:
Te timpu ne impamehey te Amana ne Mabantug ne Manama ka tane diye te me nasud,<pb/>wey te timpu ne immeglein-lein din ka me etew,<pb/>impanahuan din seini te me eletanan sumale te kasuluhan te me kabuhalan ni Israil.<pb/>


text:
Ne in-alam te Magbebaye ne Manama ka me kabuhalan ni Hakub<pb/>isip kandin mismu ne keet-etawan.<pb/>


text:
Nakita rin ka me kabuhalan ni Hakub diye te disirtu ne warad iya pinamula ne egtubu,<pb/>wey intanggu rin sikandan wey intamengan<pb/>iling te pegtanggu rin te kandin mismu ne pegkeetew.<pb/>


text:
Egpekeiling ka Magbebaye ne Manama te agila ne migbebantey te me pispis din,<pb/>taheed te egpanuluen din te eglayang.<pb/>Andam layun sikandin ne egbekad te me pakpak din te pegsalu wey peg-uyan kandan.<pb/>


text:
Ka Magbebaye ne Manama re ka migpangulu te keet-etawan din,<pb/>wey ware lein ne manama ne migbulig kandin.<pb/>


text:
Impabaye din ka me kabuhalan ni Israil te me bubungan,<pb/>wey impakeen din kandan ka uma te me kamet,<pb/>wey impeinum din kandan ka teneb ne egpuun te pahang.<pb/>Ne miglambeg de due ka me ulibu ran diye te tane ne batuwen.<pb/>


text:
Ne imbehayan din sikandan te me kisu ne egpuun te me baka,<pb/>wey gatas te me karniru wey kambing ne mallambeg ne egpuun te Basan.<pb/>Impamehayan din man‑e sikandan te memeupiya ne trigu,<pb/>wey impeinum din te mannanam ne binu.<pb/>


text:
Migmallambeg wey migmanderakel ka me kabuhalan ni Israil,<pb/>piru neneyimu sikandan ne masinupaken.<pb/>In-engkeran dan ka Manama ne miggimu kandan;<pb/>indali-dian dan ka mabantug ne migluwas kandan.<pb/>


text:
Inhanggat dan ka pegkatalikuren wey ka langet te Manama<pb/>pinaahi te pegsimba ran te lein ne me manama<pb/>wey tenged te maddeet ne hinimuwan dan.<pb/>


text:
Migmanubad sikandan diye te me busew wey kene ne diye te Manama;<pb/>sikan dan pad neileyi ka seini ne me manama—<pb/>me manama ne ware simbaa te me kaap-apuan dan.<pb/>


text:
Nakita seini te Magbebaye ne Manama<pb/>wey tenged te langet din, in-engkeran din ka me anak din.<pb/>


text:
Ne migkahi sikandin, ‘Eg-inniyuhan ku sikandan,<pb/>wey egpipitawen ku re ke nekey ka egtamanan dan,<pb/>wey kene ku egbulihan,<pb/>su me ungel ma sikandan ne me kabuhalan,<pb/>wey masinupaken ne me anak.<pb/>


text:
Inhanggat dan ka pegkatalikuren ku pinaahi te pegsimba ran te lein ne me manama,<pb/>wey nalangetan a kandan tenged te me diyus-diyus dan.<pb/>Purisu eggimuwen ku degma sikandan ne egkabbelu te lein ne keet-etawan,<pb/>wey egpeim-immeen ku pinaahi te pegpanalangin ku te nasud ne ungel.<pb/>


text:
Egkanlabkanlab ka langet ku iling te hapuy<pb/>ne egpakasilab taman te inged te me minatey;<pb/>egpakasilab seini te tane wey te langun ne eg-uma,<pb/>wey te pabunsuranan te me bubungan.<pb/>


text:
Ne egmagguye e sikandan tenged te gutas wey lusung,<pb/>wey egkammatey e tenged te mangune-kune ne dalu.<pb/>Ne egpalusuran ku sikandan te leew ne me mananap,<pb/>wey igmakahat ku te egmanggilu ne uled.<pb/>


text:
Ne masulug ka egkammatey diye te lihawangan te me baley ran tenged te gira.<pb/>Ne ka diye te me sinabeng, iyan egdapit ka liyas;<pb/>egkammatey ka me kanakan, me mengebay, me bate ne egsusu pad, wey ka me buyag e.<pb/>


text:
Nakakahi a te egmegsusuwayen ku sikandan diye te maddiyu ne inged<pb/>taman te warad egpakasuman-suman kandan kayi te kalibutan.<pb/>


text:
Piru migsuman-suman a ne kema ke egpeggasal ka me kuntere dan wey egkahi te,<pb/>“Ware dereeti te Magbebaye ne Manama ka Israil.<pb/>Sikanami ka nakarereet kayi pinaahi te keseg ney mismu!” ’ ”<pb/>


text:
Ne migpabulus-bulus si Muwisis ka migkahi, “Sabeka ne nasud ka me kabuhalan ni Israil<pb/>ne kene egpatambag wey kene egpakasabut.<pb/>


text:
Ke me matagseb pa perem sikandan,<pb/>egpakasabut perem sikandan ke nekey ka egkatamanan dan te mewuri ne me aldew.<pb/>


text:
Egkatalu te sabeka ne sundalu te kuntere ka sabeka ne libu (1,000) ne sundalu te me kabuhalan ni Israil,<pb/>wey egkatalu te daruwa ne kuntere ka sapulu ne libu (10,000) ne me kabuhalan ni Israil,<pb/>su in-engkeran man‑e sikandan te Maresen ne Manama ne talagpangabang dan,<pb/>wey intuhutan din e ne egkatalu sikandan te me kuntere dan.<pb/>


text:
Ka batu ne aputanan te me kuntere ta,<pb/>kene ne iling te Batu ne aputanan ta,<pb/>wey minsan sikandan nakataha kayi.<pb/>


text:
Ka me kuntere ta ne maddeet se hinimuwan iling te me matig-Suduma wey Gumura,<n>Ka keet-etawan te Suduma wey Gumura, neilaan ne me agkayen.</n><pb/>iyan dan egkeilingan ka paras ne mapeit se behas wey eggilu;<pb/>


text:
Piru inlista te Magbebaye ne Manama ka me sale dan, wey intines din pad seini diye te tinesanan din,<pb/>wey migtahad pad sikandin te eleg ne timpu te pegparusa kandan.<pb/>


text:
Ne migkahi ka Magbebaye ne Manama, ‘Sikeddi ka egsuli wey egparusa;<pb/>mahaan e egginguma ka timpu ne egpakarugsu sikandan, wey egpakasalerep te me karereetan,<pb/>wey sahuhune ne egkammatey sikandan.’<pb/>


text:
Eggukum ka Magbebaye ne Manama lapig te keet-etawan din,<pb/>wey egkeyimenawan sikandin te me suluhuanen din<pb/>ke egkakita rin ne warad keseg dan,<pb/>wey ke deisek naan de ka egkasame kandan; uripen ma wey se kene ne uripen.<pb/>


text:
Ne eg-inse ka Magbebaye ne Manama te keet-etawan din,<pb/>‘Hendeid naan e ka me diyus-diyus dan;<pb/>ka batu ne aputanan dan;<pb/>


text:
ka me manama ran ne migkeen te me tabe te immanubad dan,<pb/>wey mig-inum te halad dan ne me binu?<pb/>Egpakabulig wey ke egpakabantey naa kaniyu seeye ne me manama?<pb/>


text:
Tengteng kew, sikeddi de iya ka Manama<pb/>wey warad lein.<pb/>Sikeddi ka eggimatey wey sikeddi ka eg-uyag;<pb/>sikeddi ka egpali wey sikeddi ka egbawi.<pb/>Ne ware egpakapangabang te minsan hentew ne egparusaan ku.<pb/>


text:
Ne isip Manama ne ware kapatayan,<pb/>egkayawen ku ka belad ku diye te langit<pb/>wey igsaad ku,<pb/>


text:
ne egkamangeen kud ka kampilan ku,<pb/>wey eggamiten ku seini te peggukum,<pb/>wey te pegsuli te me kuntere ku ne migdumut keddi.<pb/>


text:
Egpanulayas ka langesa ran te me tunud ku<pb/>wey egpanadtaren te kampilan ku ka me lawa ran.<pb/>Ne ware egpakapallahuy lagkes ka nenapalian wey ka naddakep,<pb/>wey egpanamperen ka ulu te me pangulu ran.’ ”<pb/>


text:
Ne migkahi si Muwisis, “Deyraya niyu keet-etawan te langun ne nasud ka keet-etawan te Manama,<pb/>su egsulian din iya ka migpangimatey te me suluhuanen din;<pb/>egsulian din ka me kuntere din,<pb/>wey eglinisan din e man‑e ka tane din wey egpasayluwen din ka me etew te me sale dan.”<pb/>


text:
In-ulahing seeye ni Muwisis wey ni Huswi ne anak ni Nun eyew egkarineg te me kabuhalan ni Israil.<pb/>


text:
<br/><t>Ka katamanan ne tahataha ni Muwisis</t><br/>Te nekeimpus e si Muwisis ka egpangguhud te me panulu te Manama diye te keet-etawan,


text:
ingkahiyan din e sikandan, “Tantanuri niyu naa layun ka langun ne ingguhud ku kaniyu kuntee ne aldew. Ne ipanulu niyu degma seini te me anak niyu eyew egtumanen dan te mapahetpet ka langun ne lalag te seini ne balaud.


text:
Ka me lalag te seini ne balaud, kene ne lerew re due; seini ka egpakabehey kaniyu te malayat ne umul ke egtumanen niyu seini diye te tane ne eg-angkenen niyu, ne diye te talipag te Hurdan.”<pb/>


text:
“Takereg ka diye te Bubungan ne Abarim te inged te Muwab ne egkatalipag te Hiriku, wey pamantawa nu ka inged te Kanaan ne igbehey ku te me kabuhalan ni Israil eyew egkaangken dan.


text:
Ne diye ka egpatey te seeye ne bubungan iling te suled nu ne si Aarun ne migpatey diye te Bubungan ne Hur, wey insabal,


text:
su ware kew ma migparuma-ruma keddiey se daruwa wey ware niyu tahura ka pegkamatulus ku diye te tangkaan te me kabuhalan ni Israil, te diye kew pad te weyig te Miriba ne diye te disirtu, diye te Sin ne marani te Kadis.


text:
Purisu tibbal ke re egpakapamantew te tane ne igbehey ku te me kabuhalan ni Israil, piru kene ka egpekeendiye.”<pb/>


text:
<br/><t>Ka tubtubaren ni Muwisis para te me kabuhalan ni Israil</t><br/>Ne seini ka me tubtubaren ni Muwisis ne etew te Manama, para te me kabuhalan ni Israil, te ware pad sikandin migpatey.


text:
Migkahi sikandin,<pb/>“Migtupang ka Magbebaye ne Manama puun te Sinay,<pb/>wey puun te inged ne Idum, miglayag sikandin iling te aldew,<pb/>wey puun te Bubungan ne Paran, impapitew rin ka kabantug din;<pb/>migginguma sikandin duma te linibu ne me panalihan,<pb/>wey ka igkakawan ne belad din, inggen-gen din te egkanlabkanlab ne hapuy.<pb/>


text:
Inggeyinawaan iya te Magbebaye ne Manama ka keet-etawan din,<n>Te Hibruwanen: ka keet-etawan.</n><pb/>wey intamengan din ka langun ne immatulus din.<pb/>Purisu mig-ikul sikandan kandin, wey migtuman te me suhu din,<pb/>


text:
Neyimu ne Hari te Israil<n>Te Hibruwanen: Hishurun.</n> ka Magbebaye ne Manama<pb/>te miglibulung ka langun ne tribu te Israil<pb/>wey ka me pangulu ran.”<pb/><pb/>


text:
Ne seini ka tubtubaren ni Muwisis meyitenged te me kabuhalan ni Rubin:<pb/>“Kene perem egkammatey ka me kabuhalan ni Rubin<pb/>minsan deisek de sikandan.”<pb/><pb/>


text:
Ne seini degma ka tubtubaren din meyitenged te me kabuhalan ni Huda:<pb/>“He Magbebaye ne Manama, pammineha nu ka pegpangananey te me kabuhalan ni Huda,<pb/>wey palemunga nu sikandan te keet-etawan nu.<pb/>Ne pinaahi te me belad nu,<pb/>pangabangi nu sikandan puun te me kuntere dan.”<pb/><pb/>


text:
Ne seini degma ka tubtubaren din meyitenged te me kabuhalan ni Libi:<pb/>“He Magbebaye ne Manama, ibehey nu ka Tumim wey ka Urim<n>Ka Urim wey Tumim iyan ka me kasangkapan ne eggamiten te talagpanubad te pegnengneng te igkeupii te Manama, piru ware nataheyi kuntee ke egmenuwen seini te eggamit.</n> nu<pb/>diye te matinumanen ne me suluhuanen nu ne me kabuhalan ni Libi,<pb/>su neel-elehan nud ma sikandan diye te Masa<pb/>wey inlasey-lasey nud diye te weyig te Miriba.<pb/>


text:
Impapitew ran ne labew ka peg-unung dan keykew<pb/>du te me amey wey iney ran, me suled, wey me anak dan.<pb/>Intuman dan ka me suhu nu,<pb/>wey ka kasabutan nu.<pb/>


text:
Impanulu dan te me kabuhalan ni Israil ka me balaud<pb/>wey me suhu nu;<pb/>mighalad sikandan te insinsu<pb/>wey migtutung diye te altar nu te igpanubad.<pb/>


text:
He Magbebaye ne Manama, behayi nu sikandan te kanekal,<pb/>wey panalangini nu ka langun ne eggimuwen dan.<pb/>Ne gulaa nu ka me kuntere dan,<pb/>eyew kenad sikandan egpakapanlusud.”<pb/><pb/>


text:
Ne seini degma ka tubtubaren din meyitenged te me kabuhalan ni Binhamin:<pb/>“Inggeyinawaan te Magbebaye ne Manama ka me kabuhalan ni Binhamin,<pb/>wey impariyu din te me karereetan;<pb/>mig-ugpe sikandan wey intamengan din layun.”<pb/><pb/>


text:
Ne seini degma ka tubtubaren din meyitenged te me kabuhalan ni Husi:<pb/>“Egpanalanginan perem te Magbebaye ne Manama ka tane dan,<pb/>pinaahi te uran puun te aw-awangan,<pb/>wey te weyig puun te diralem te tane,<pb/>


text:
duma te memeupiya ne eg-uma te tane wey te katubung kayi.<pb/>Ka seini ne me panalangin, egpuun te Manama<pb/>ne miglalag puun te taliware te nalegleg ne sapinit.<pb/>Egpalunggaat perem seini ne me panalangin diye te me kabuhalan ni Husi<pb/>su sikandin ma ka labew te langun ne suled din.<pb/>


text:
Manekal si Husi iling te panganey ne turu ne baka,<pb/>wey due me sungey ne iling te me sungey te leew ne turu ne baka.<pb/>Ne ka seini ne me sungey, iyan ka linibu ne me kabuhalan ni Ipraim,<pb/>wey me kabuhalan ni Manasis ne egtalu te langun ne nasud.”<pb/><pb/>


text:
Ne seini degma ka tubtubaren din meyitenged te me kabuhalan ni Sabulun wey ni Isakar:<pb/>“Eggale-gale ka me kabuhalan ni Sabulun te pegpamelegye dan diye te duma ne me nasud;<pb/>eggale-gale ka me kabuhalan ni Isakar su egmatubung sikandan diye te me ugpaan dan.<pb/>


text:
Egginggaten dan ka keet-etawan ne eggendiye te bubungan dan<pb/>eyew egtutung te eleg ne igpanubad diye te Manama.<pb/>Ne egpanlaglag sikandan te me karatuan puun te dahat<pb/>wey te impamunbunan ne karatuan diye te me lelanek diye te ilis.”<pb/><pb/>


text:
Ne seini degma ka tubtubaren din meyitenged te me kabuhalan ni Gad:<pb/>“Egdayanen ka Manama ne migbehey te maluag ne tane diye te me kabuhalan ni Gad;<pb/>eg-ugpe sikandan ne iling te liyun ne andam ne egbindas-bindas te ulu wey pamanayen te me kuntere dan.<pb/>


text:
In-alam dan ka amana ne meupiya ne baad te tane<pb/>ne intahahe para te me kumandir te me sundalu.<pb/>Ne te timpu ne migmanlibulung ka me pangulu te me kabuhalan ni Israil,<pb/>miggendiye sikandan wey impatuman dan te me kabuhalan ni Israil ka me balaud wey me suhu te Magbebaye ne Manama.”<pb/><pb/>


text:
Ne seini degma ka tubtubaren din meyitenged te me kabuhalan ni Dan:<pb/>“Ka me kabuhalan ni Dan, iling te anak te liyun<pb/>ne mig-um-umbetut puun te Basan.”<pb/><pb/>


text:
Ne seini degma ka tubtubaren din meyitenged te me kabuhalan ni Naptali:<pb/>“Dakel ka panalangin te Magbebaye ne Manama te me kabuhalan ni Naptali;<pb/>egkaangken dan ka tane dapit te igkakawanan ne balabahan, wey te iglineb.”<pb/><pb/>


text:
Ne seini degma ka tubtubaren din meyitenged te me kabuhalan ni Asir:<pb/>“Egpanalanginan perem ka me kabuhalan ni Asir labew te me suled dan;<pb/>igkahale perem sikandan te Manama labew te me suled dan,<pb/>wey egmasulug perem ka me behas te me ulibu ran,<pb/>eyew dakel ka lana ran ne egkaayun e ne eg-eleran te me paa ran.<pb/>


text:
Ne ware igkaaldek dan su me putew ma wey burunsi ka me pagul te gumawan dan;<pb/>egmalig‑en perem sikandan taman te egkengabuyag sikandan.<pb/>


text:
He me kabuhalan ni Israil,<n>Te Hibruwanen: Hishurun.</n> ware egpekeiling te Manama niyu ne mateles amana wey maresen<pb/>ne mig-untud te me gapun diye te langit ka egbulig kaniyu.<pb/>


text:
Iyan niyu aputanan ka Manama ne ware kapatayan;<pb/>eglig‑enen kew nikandin pinaahi te geem din,<pb/>wey egpandeldelen din ka me kuntere niyu,<pb/>wey egsuhu sikandin ne egpeyimatayan sikandan.<pb/>


text:
Purisu eg-ugpe ka me kabuhalan ni Hakub ne mariyu te karereetan,<pb/>diye te tane ne dakel se eg-uma ne trigu, wey iyam ne binu,<pb/>su egpabisbisan ma ka tane dan pinaahi te demmug puun te langit.<pb/>


text:
Meupiya kew keet-etawan te Israil<pb/>ne inluwas te Magbebaye ne Manama!<pb/>Ka Magbebaye ne Manama ka egpangabang kaniyu,<pb/>wey sikandin ka egpakig-ehet te me kuntere niyu.<pb/>Egmakapananap ka me kuntere niyu ne egparani kaniyu,<pb/>wey egpandi-diekan niyu ka me panubaran dan diye te me bubungan.”<pb/>


text:
<br/><t>Ka pegpapitew te Manama ki Muwisis te tane</t><br/>Ne puun te kanapnapuan te Muwab, migtakereg e si Muwisis diye te Bubungan ne Nibu, wey migpabulus-bulus diye te puntul te Bubungan ne Pisga ne egkatalipag te Hiriku. Ne impapitew kandin te Magbebaye ne Manama ka intiru ne tane: puun te Gilyad taman te Dan;


text:
ka me inged ne egkaangken te tribu enni Naptali, Ipraim, Manasis, wey ni Huda taman diye te Dahat ne Miditiranyu, dapit te iglineb;


text:
Ne ingkahiyan te Magbebaye ne Manama si Muwisis, “Seini ka Inged ne Insaad ku ki Abraham, Isaak, wey ki Hakub ne igbehey ku diye te me kabuhalan dan. Impapitew ku seini keykew piru kene ka egpekeendiye.”<pb/>


text:
<br/><t>Ka pegpatey ni Muwisis</t><br/>Ne migpatey e diye te inged te Muwab si Muwisis ne suluhuanen te Magbebaye ne Manama, sumale iya te ingkahi te Manama.


text:
Ne inlebeng e sikandin te Manama diye te bangalug te Muwab ne talipag te Bit-Piyur. Piru taman kuntee, ware minsan hentew ne nakanengneng te eleg ne nalengeran te inlebengan ki Muwisis.


text:
120 e ka idad ni Muwisis te pegpatey rin. Piru te sika ne idad din, makeseg pad sikandin wey egpakameleg-meleg pad.


text:
Ne miglungku kandin ka langun ne me kabuhalan ni Israil diye te kanapnapuan te Muwab, taman te sabeka ne bulan.<pb/>


text:
Ne si Huswi ne anak ni Nun, napenu te panisingan te katagseb, su intel-eban ma sikandin ni Muwisis te belad din te peg-alam kandin. Purisu migpammineg ki Huswi ka langun ne me kabuhalan ni Israil, wey intuman dan ka me suhu te Magbebaye ne Manama ne ingkahi dengan ni Muwisis.<pb/>


text:
Ne minsan ken‑u, ware de due prupita te Israil ne iling ki Muwisis te amana egpekegtangke te Magbebaye ne Manama.


text:
Warad egpekeiling kandin te impeyimu te Magbebaye ne Manama te me palinneu wey me kein-inuwan diye te Ihiptu eyew te pegkuntere te Hari diye, te langun ne upisyal rin, wey te intiru ne nasud din.


text:
Warad egpekeiling kandin te nekeyimu te nalein-lein ne derakel wey me kein-inuwan ne himu ne napamalehetan mismu te me kabuhalan ni Israil.


text:
<br/><t>Ka suhu te Manama ki Huswi</t><br/>Te migpatey e si Muwisis ne suluhuanen te Magbebaye ne Manama, migkahiyan te Magbebaye ka talagbulig ki Muwisis ne si Huswi ne anak ni Nun,


text:
“Migpatey e si Muwisis ne suluhuanen ku, purisu, keilangan ne egpangandam ka wey ka langun ne etew te peglapas te Weyig ne Hurdan peendiye te inged ne igbehey ku kaniyu te keet-etawan ku.


text:
Seini ka eletanan niyu: puun te disirtu ne diye te igkakawanan ne balabahan te igsile peendiye te kabubunganan te Libanun ne diye te igkahibang ne balabahan te igsile, wey puun te dakel ne Weyig ne Iyupratis ne diye te igsile peendiye te Dahat ne Miditiranyu ne diye te iglineb taman diye te inged te me Hitihanen.


text:
Ware egpakatalu keykew taheed te manekal ke pad. Egdumaan ku sikeykew iling te pegduma ku ki Muwisis wey kene ku iya sikeykew eg-engkeran.


text:
Pakannekal ka wey pakabbulut ka su sikeykew ka egpangulu te keet-etawan te peg-angken te inged ne insaad ku te me kaap-apuan dan.


text:
Pakannekal ke re iya wey pakabbulut ka, keilangan ne egtumanen nu ka intiru ne Balaud ne imbehey keykew te suluhuanen ku ne si Muwisis. Kene nu irapig seini, su eyew eglampus ka minsan hendei ka egbaye.


text:
Kene nu iya lingawi te egbasa ka Libru te Balaud. Palemlema nu seini te aldew wey marusilem, wey keilangan ne egtumanen nu ka langun ne nasulat kayi. Puun due, egmatubung ka wey eglampus ka.


text:
Sumsumana nu ne insuhu ku sikeykew, ‘Pakannekal ka wey pakabbulut ka, kene ka iya kaaldek wey kene ka paliliyas su ka Magbebaye ne Manama nu, egduma keykew minsan hendei ka egbaye.’ ”<pb/>


text:
<br/><t>Ka pegsuhu ni Huswi te keet-etawan</t><br/>Ne insuhu ni Huswi ka me pangulu te me etew te miggenendue,


text:
“Pangendiyei niyu ka kampu wey kahii niyu ka me etew te egpepangandamen sikandan te egkakeen su igkatatelu ne aldew kuntee, egpanlapas kid diye te Weyig ne Hurdan eyew te peg-angken te inged ne imbehey kanta te Magbebaye ne Manama ta.”<pb/>


text:
Ne migkahiyan ni Huswi ka me kabuhalan ni Rubin, ni Gad, wey katenge te me kabuhalan ni Manasis,<n>Inteil ni Muwisis diye te kabuhalan ni Rubin, ni Gad, wey te katenge te kabuhalan ni Manasis ka tane ne diye dapit te igsile te Weyig ne Hurdan wey ka katenge te kabuhalan ni Manasis diye te iglineb.</n>


text:
“Tantanuri niyu ka ingkahi ni Muwisis ne suluhuanen te Magbebaye ne Manama ne igbehey kaniyu ka seini ne tane eyew eg-ugpaan niyu.


text:
Ne ka asawa niyu, me anak niyu, wey ayam niyu, iggaat de kayi te inged te igsile te Weyig ne Hurdan ne imbehey kaniyu ni Muwisis. Piru keilangan ne eggun‑a eglapas ka kumplitu te panganiban te seeye se karumaan niyu ne me kabuhalan ni Israil eyew egbulihan sikandan,


text:
taman te egkaangken dan e ka tane ne igbehey te Magbebaye ne Manama kandan. Egkataman, egkaayun kew e ne eglibed wey eg-ugpe kayi te inged te igsile te Hurdan ne imbehey kaniyu ni Muwisis ne suluhuanen te Magbebaye.”<pb/>


text:
Ne migtabak sikandan ki Huswi, “Eggimuwen ney ka langun ne insuhu nu kanami, wey eggendiye key minsan hendei key nikeykew igpeendiye.


text:
Eg-ikul key keykew iling te peg-ikul ney ki Muwisis. Egdumaan ka perem te Magbebaye ne Manama nu iling te pegduma rin ki Muwisis.


text:
Eggimatayan seeye se egsupak wey seeye se kene egtuman te me suhu nu. Pakannekal ka wey pakabbulut ka!”<pb/>


text:
<br/><t>Ka me tahasiliban ne insuhu peendiye te Hiriku</t><br/>Ne migsuhu te heles de si Huswi ne anak ni Nun te daruwa ne tahasiliban ne egpuun te kampu te Sitim wey ingkahiyan din, “Pakannekali niyu te egnengneng ka inged te Kanaan, labi en iya ka Hiriku.” Sikan naa ka nangipanew e sikandan, wey te pegginguma ran e diye te Hiriku, diye sikandan migpamaneyik te baley te malitan ne egpamelegye te lawa ne egngaranan ki Rahab, wey diye sikandan miggirehe.


text:
Piru nahuhuran ka Hari te Hiriku, “Due me lukes ne egpuun te kabuhalan ni Israil ne nakaseled kuntee ne marusilem kayi te inged ta eyew egsisilib.”


text:
Ne impakahiyan te Hari te Hiriku si Rahab, “Keilangan ne igpalihawang nu ka migtuen te baley nu su miggendini sikandan ka egsisilib te intiru ne inged ta.”<pb/>


text:
Piru nekeeles e ni Rahab ka daruwa ne tahasiliban human nekeuma ka insuhu te Hari, migkahi sikandin, “Uya, malehet ne due miggendini keddiey ne me lukes, piru wara a nakataha ke hendei sikandan egpuun.


text:
Te pegkamarusilem e, te mahaan e eglekebi ka gumawan te siyudad, nangipanew e sikandan wey wara ad nakataha ke hendeid e sikandan miggendiye. Lupuha niyu sikandan il-iyali su egkeumaan niyu pad sikandan.”


text:
(Kunaleg te in-uyan bes ni Rahab ka me tahasiliban diye te atep te baley<n>Mapatag ka atep te me baley diye te Hiriku.</n> rin wey imbunbunan din sikandan te me baluy.)


text:
Sikan naa ka intalukunan ka me tahasiliban te me etew te Hari. Te peglihawang dan, inlekeban dan e ka gumawan te siyudad. Ne nekeuma sikandan taman diye te iglapas te Weyig ne Hurdan ka egpanalukun te me tahasiliban.<pb/>


text:
Te ware pad miglipereng ka me tahasiliban te seeye ne marusilem, migpamaneyik e man‑e si Rahab diye te atep eyew egpakiglalag kandan.


text:
Ne migkahiyan din sikandan, “Nakataha a ne imbehey kaniyu te Magbebaye ne Manama ka seini ne inged, wey seini ka egpuunan ne naliyasan key kaniyu wey amana naaldek kaniyu ka langun ne mahinged kayi.


text:
Nakarineg key ke immenu te Magbebaye ne Manama te eg-eti ka Malalab ne Dahat te timpu te peglihawang niyu puun te Ihiptu. Nakarineg key degma ke immenu niyu te peggimatey ka daruwa ne Hari te Amurihanen ne si Sihun wey si Ug diye te igsile te Weyig ne Hurdan.


text:
Te pegkarineg ney kayi, naawaan key langun te kabulut tenged kaniyu, su ka Magbebaye ne Manama niyu iyan iya ka Manama te langit wey te tane.


text:
Purisu kuntee, pahunlibet kew keddi te ngaran te Magbebaye ne Manama, ne egpapitew kew te keupiya te pamilya ku iling te keupiya ne impapitew ku kaniyu, wey pamaleheti niyu ne egtumanen niyu seini.


text:
Luwasa niyu ka amey ku, iney ku, me maama ku, me hari ku ne malitan, wey ka langun ne pamilya ran. Luwasa key nikaniyu ne kene key egkapatey.”<pb/>


text:
Ne ingkahiyan sikandin te daruwa ne tahasiliban, “Egpeyimatey key ke kene ney egkatuman ka ingkahi ney! Kene nu re iya degma igpanugtul ka pegsisilib ney kayi. Ne emun ke igbehey e kanami te Magbebaye ne Manama ka seini ne inged, igpapitew ney keykew ka keupiya ney wey egtumanen ney ka ingkahi ney keykew.”<pb/>


text:
Purisu intuntun sikandan ni Rahab diye te bintana pinaahi te lubid, puun su lenged ma te batu ne alad te siyudad ka baley rin.


text:
Ne ingkahiyan din sikandan, “Pangendiye kew te bubungan su eyew kene kew egkakita te seeye se egmanalukun kaniyu. Heles kew diye te tatelu ne aldew taman te eglibed e sikandan. Egkataman, kaayun kew e ne egpabulus eg-uli.”<pb/>


text:
Ne ingkahiyan te daruwa ne tahasiliban si Rahab, “Kene key egkeyiketan te impepahunlibet nu kanami angin e ke egkatuman nu ka seini:


text:
Te peglusud ney kayi te inged niyu, ihiket nu te bintana ka seini se malalab ne lubid ne inggamit nu te pegtuntun kanami. Ne libulunga nu kayi te baley nu ka amey nu, iney nu, me maama nu, wey ka langun ne pamilya nu.


text:
Emun ke due eglihawang kayi te baley nu ne eggendiye te dalan wey egpatey sikandin, warad labet ney su seyyup din e sika. Piru emun ke eggilabetan ka diye te baley nu, sikanami ka egpanabak due.


text:
Ne migtabak sikandin, “Uya, egtumanen ku ka ingkahi niyu.” Ne impeyipanew rin e sikandan. Te nekeyipanew e sikandan, inggiket din e ka malalab ne lubid diye te bintana din.<pb/>


text:
Ne miggendiye ka me tahasiliban te bubungan wey miggeles sikandan diye te tatelu ne aldew. Ne impamitew sikandan te seeye se egmanalukun kandan diye te langun ne deralanen, piru ware nakita sikandan purisu mig-uli e ka me etew te Hari.


text:
Ne miglibed e ka daruwa ne tahasiliban. Migtupang sikandan te bubungan wey miglapas te weyig taman te nekeyingume e sikandan diye ki Huswi ne anak ni Nun. Ne ingguhud dan ki Huswi ka langun ne neyitabu.


text:
Ingkahiyan dan si Huswi, “Malehet iya ne imbehey te Magbebaye ne Manama kanta ka intiru ne inged, wey timul pad due, nenaaldek kanta ka langun ne mahinged diye.”<pb/>


text:
<br/><t>Ka peglapas te me kabuhalan ni Israil te Hurdan</t><br/>Te seup ne aldew, migselem-selem mig-enew ensi Huswi wey ka langun ne me kabuhalan ni Israil wey migligkat e sikandan puun te Sitim. Ne miggendiyad e sikandan te Weyig ne Hurdan wey migkekampu sikandan diye, te ware pad sikandan miglapas.


text:
wey ingkahiyan dan ka me etew, “Emun ke egkakita niyu ka me talagpanubad ne me kabuhalan ni Libi ne migyayung te Tahuanan te Kasabutan te Magbebaye ne Manama niyu, hipanew kew e wey sinundul kew kandan


text:
eyew egkatahaan niyu ke hendei kew egbaye su ware kew re due nakabaye kayi ne dalan. Piru diyu-diyu kew re te Tahuanan te Kasabutan te me sabeka ne kilumitru.”<pb/>


text:
Ne ingkahiyan ni Huswi ka me etew, “Matulusa niyu ka pegkeetew niyu, su eggimu kaaselem ka Magbebaye ne Manama te kein-inuwan para kaniyu.”


text:
Ne ingkahiyan degma ni Huswi ka me talagpanubad, “Uyana niyu ka Tahuanan te Kasabutan wey hun‑a kew te me etew.” Sikan naa ka in-uyan dan e seini wey miggun‑a sikandan te me etew.<pb/>


text:
Ne ingkahiyan te Magbebaye ne Manama si Huswi, “Tenged te eggimuwen ku kuntee ne aldew, egbantuhen ka te langun ne me kabuhalan ni Israil wey egkanengnengan dan ne indumaan ku sikeykew iling te pegduma ku ki Muwisis.


text:
Kahii nu ka me talagpanubad ne migyayung te Tahuanan te Kasabutan, ‘Emun ke egpakariek kew e langun diye te Weyig ne Hurdan, diye kew pa sesasindeg.’ ”<pb/>


text:
Purisu ingkahiyan ni Huswi ka me kabuhalan ni Israil, “Hendini kew wey pammineg kew te inlalag te Magbebaye ne Manama niyu.


text:
Egkatahaan niyu kuntee ne egdumaan kew te manekal ne Manama. Te peglusud niyu, egdeldelen din iya ka me Kanaanen, me Hitihanen, me Hibihanen, me Pirisihanen, me Girgasihanen, me Amurihanen, wey me Hibusihanen.


text:
Ne iyan niyu ipewun‑a ipalapas te Weyig ne Hurdan ka egyayung te Tahuanan te Kasabutan te Magbebaye ne Manama ne egmandu te intiru ne kalibutan.


text:
Purisu kuntee, alam kew te sapulu wey daruwa (12) ne etew, tigsalimbeka puun te tagse tribu te Israil.


text:
Te timpu ne egpakariek e te weyig ka me talagpanubad ne egyayung te Tahuanan te Kasabutan te Magbebaye ne Manama te intiru ne kalibutan, egsanggel e ka weyig. Ne ka diye te diraya ne weyig, egkasubung e.”<pb/>


text:
wey sahuhune ne migsanggel ka weyig. Ne diye nasubung ka weyig te siyudad te Adam ne marani te Saritan. Ne warad degma weyig ne nakaleus diye te Namatey ne Dahat. Seeye naa ka nakalapas ka me etew diye te marani te Hiriku.


text:
Ne diye migmanasindeg te elat te Weyig ne Hurdan ne migmammare e ka me talagpanubad ne migyayung te Tahuanan te Kasabutan, taheed te miglapas ka me kabuhalan ni Israil. Ne ware mig-awe ka talagpanubad taman te naamin e nakalapas ka langun ne etew.<pb/>


text:
<br/><t>Ka me batu ne limlimuan</t><br/>Te nakalapas e te Weyig ne Hurdan ka langun ne me kabuhalan ni Israil, ingkahiyan te Magbebaye ne Manama si Huswi,


text:
Ne suhua nu sikandan ne eg-angey te sapulu wey daruwa (12) ne batu diye te taliware te Hurdan, diye te lenged te nasasindehan te me talagpanubad. Ipeuyan nu seini diye te inged ne egkampuwan niyu kangkuwa te marusilem.”<pb/>


text:
Purisu, mig-alam si Huswi te tigsalimbeka puun te tagse tribu te Israil. Ne impeumew rin ka sapulu wey daruwa (12) ne me etew.


text:
Ingkahiyan din sikandan, “Hendiye kew te elat te Hurdan, diye te tangkaan te nalengeran te Tahuanan te Kasabutan te Magbebaye ne Manama niyu. Angey kew te tigsalimbeka ne batu wey tianga niyu seini, tigsalimbeka re ne batu te tagse tribu te Israil.


text:
Ka seini ne me batu, egkeyimu ne limlimuan te inggimu te Magbebaye ne Manama. Emun ke eg-inse kaniyu ka me anak niyu keureme ke nekey ka igpasabut te seini ne me batu,


text:
kahii niyu sikandan te migsanggel ka Weyig ne Hurdan te timpu ne impalapas ka Tahuanan te Kasabutan te Magbebaye ne Manama. Seini ne me batu, limlimuan te me kabuhalan ni Israil te ware egtamanan.”<pb/>


text:
Ne intuman te sapulu wey daruwa (12) ne etew ka insuhu ni Huswi kandan sumale te inlalag te Magbebaye ne Manama ki Huswi. Mig-angey sikandan te sapulu wey daruwa (12) ne batu diye te elat te Hurdan, tigsalimbeka tagse tribu te Israil. Ne in-uyan dan seini diye te inged ne ingkekampuwan dan wey intahu dan seini diye.


text:
Migtahu degma si Huswi te sapulu wey daruwa (12) ne batu diye te elat te Hurdan, diye te nalengeran te me talagpanubad ne migyayung te Tahuanan te Kasabutan. Minsan kuntee diye ded ka seeye ne me batu.


text:
Migpabulus migsasindeg ka me talagpanubad ne migyayung te Tahuanan te Kasabutan diye te elat te Weyig ne Hurdan taman te neimpusan e ka langun ne impeyimu te Magbebaye ne Manama ki Huswi pinaahi ki Muwisis.<pb/>Ne migdagdahew e miglapas ka me etew.


text:
Te nakalapas e ka langun ne etew, impalapas e degma ka Tahuanan te Kasabutan te Magbebaye ne Manama. Ne miggun-e e man‑e ka me talagpanubad te keet-etawan.


text:
Ne miggun‑a miglapas ka me kabuhalan ni Rubin, ni Gad, wey katenge te me kabuhalan ni Manasis<n>Inteil ni Muwisis diye te kabuhalan ni Rubin, ni Gad, wey te katenge te kabuhalan ni Manasis ka tane ne diye dapit te igsile te Weyig ne Hurdan wey ka katenge te kabuhalan ni Manasis diye te iglineb.</n> ne kumplitu te panganiban wey andam ne egpakiggira sumale te insuhu ni Muwisis kandan.


text:
Migginguma ka me lukes ne andam ne egpakiggira ne hep‑at ne pulu ne libu (40,000), wey migdumaan sikandan te Magbebaye ne Manama te pegbaye dan diye te napu ne marani te Hiriku.


text:
Te seeye ne aldew, impabantug te Magbebaye ne Manama si Huswi diye te langun ne me kabuhalan ni Israil. Intahud sikandin te me etew te intiru ne umul rin iling te pegtahud te me etew ki Muwisis.<pb/>


text:
“Kahii nu ka me talagpanubad ne migyayung te Tahuanan te Kasabutan ne eggakap e sikandan te Weyig ne Hurdan.”


text:
Te nakahakap e te weyig ka me talagpanubad ne migyayung te Tahuanan te Kasabutan, migduu e man‑e ka weyig iling te an-anayan.<pb/>


text:
Miglapas ka me kabuhalan ni Israil diye te Hurdan te igkasapulu ne aldew te an-anayan ne bulan. Ne nangekampu sikandan diye te Gilgal ne lenged te Hiriku ne diye dapit te igsile.


text:
Ne ingkahiyan ni Huswi ka me kabuhalan ni Israil, “Emun ke eg-inse kaniyu ka me anak niyu keureme ke nekey ka igpasabut te seini ne me batu,


text:
Su impeetiyan te Magbebaye ne Manama niyu ka Weyig ne Hurdan taman te nakalapas key e, iling te peg-eti rin dengan te Malalab ne Dahat taman te nakalapas key e langun.


text:
Inggimu rin seini eyew eg-ileen sikandin te langun ne etew te kalibutan ne maresen iya sikandin, wey eyew egtahuren niyu sikandin ne Manama niyu te ware egtamanan.”<pb/>


text:
Narineg te langun ne Hari te Amurihanen ne diye te iglineb te Weyig ne Hurdan, wey te langun ne Hari te Kanaanen ne diye te ilis te Dahat ne Miditiranyu, te impeetiyan te Magbebaye ne Manama ka Hurdan te peglapas te me kabuhalan ni Israil. Seeye naa ka naaldek sikandan wey warad kabulut dan ne egkuntere te me kabuhalan ni Israil.<pb/>


text:
<br/><t>Ka pegtuli wey ka sahakeen diye te Gilgal</t><br/>Ne ingkahiyan te Magbebaye ne Manama si Huswi, “Himu ka te ilab puun te sumalem ne batu wey tulii nud man‑e ka me kabuhalan ni Israil ne ware pad natulii.”


text:
Sikan naa ka miggimu si Huswi te ilab wey intulian din ka me kabuhalan ni Israil diye te Gibiyat-Haaralut.<n>Te Hibruwanen: Ka Gibiyat-Haaralut iyan igpasabut ka “bubungan ne tulianan.”</n>


text:
Ne ka me anak dan ne migsubal kandan, intulian ni Huswi su ware ma natulii sikandan te timpu te sasangan pad sikandan ka eggipanew.<pb/>


text:
Te natulian e ka langun, migpalunggaat pad sikandan diye te kampu ran taman te neulian e ka me pali dan.


text:
Ne ingkahiyan te Magbebaye ne Manama si Huswi, “Kuntee ne aldew in-awe ku ka keyilew niyu puun te pegkeuripen niyu te Ihiptu.” Sikan naa ka minsan kuntee, ingngaranan te Gilgal<n>Ka ngaran ne Gilgal egpekeg-iling te Hibruwanen ne lalag ne “in-awe”.</n> ka seeye ne inged.<pb/>


text:
Taheed te nangekampu pad ka me kabuhalan ni Israil diye te Gilgal ne diye te napu te Hiriku, migsahakeen sikandan te Peglihad te Panalihan te Manama te igkasapulu wey hep‑at (14) ne aldew te an-anayan ne bulan.


text:
Te seup ne aldew, migkeen sikandan te egkakeen ne in-uma te seeye ne inged: sinandag ne keenen wey paan ne ware patulin.


text:
Puun te seeye ne timpu, mig-engked e ka peg-uran te mana, wey warad nakakuwa kayi ka me kabuhalan ni Israil. Puun te seeye ne leg‑un, iyan dan e egkeenen ka eg-uma te tane te Kanaan.<pb/>


text:
<br/><t>Si Huswi wey ka etew ne due kampilan</t><br/>Taheed te diye si Huswi te marani te Hiriku, due nakita rin ne etew ne migsasindeg diye te tangkaan din ne miggen-gen te kampilan. Mig-insaan sikandin ni Huswi, “Sundalu ney sikeykew wey ke kuntere ney naa?”<pb/>


text:
Ne migtabak ka etew, “Kena a ne sundalu niyu wey ke kuntere naa. Sikeddi ka pangulu te me sundalu te Magbebaye ne Manama.”<pb/>Ne miglangkeb si Huswi eyew egsimba kandin wey mig-insaan din, “Ahalen, nekey ka igkeupii nu ne eggimuwen ku te suluhuanen nu?”<pb/>


text:
Ne migtabak ka pangulu te me sundalu te Magbebaye ne Manama, “Luunga nu ka sandal nu su matulus ka inged ne migsasindehan nu.” Ne intuman ni Huswi ka impeyimu kandin.<pb/>


text:
<br/><t>Ka pegkahuhus te Hiriku</t><br/>Ne inlekeban ay-ayari te me mahinged te siyudad ne Hiriku ka me gumawan dan tenged te me kabuhalan ni Israil. Ne ware etew ne egpakalasud wey ke egpakalihawang naa te siyudad.


text:
Ne ingkahiyan te Magbebaye ne Manama si Huswi, “Igpatalu ku keykew ka Hiriku lagkes ka Hari wey ka me bahani.


text:
Pewun‑aa nu ka pitu ne talagpanubad ne eg-uyan te me trumpita ne sungey te lukes ne karniru. Te igkapitu ne aldew, linguti nu te kapapitu ka siyudad duma te me sundalu, wey duma te me talagpanubad ne egparahing te trumpita ne sungey.


text:
Ne egparahingen dan te mananey ka me trumpita. Ne emun ke egkarineg nud e seini, pepanguleyia nud naa patamtamana ka me etew wey egkahuhus ka batu ne alad te siyudad. Ne egpakalasud kew e langun su warad man e elet.”<pb/>


text:
Purisu, inlibulung ni Huswi ka me talagpanubad wey ingkahiyan din, “Yayungi niyu ka Tahuanan te Kasabutan te Magbebaye ne Manama. Ne due eggun‑a ne pitu ne talagpanubad ne eg-uyan te me trumpita ne sungey te karniru.”


text:
Ne ingkahiyan din degma ka me etew, “Ligkat kew e! Linguti niyud e ka siyudad. Ne due eggun‑a ne me sundalu ne kumplitu te panganiban te seeye se pitu ne talagpanubad ne migyayung te Tahuanan te Kasabutan te Magbebaye ne Manama.”<pb/>


text:
Pegkapenga ni Huswi te pegsuhu te me etew, miggun-e e ka pitu ne talagpanubad te seeye se me talagpanubad ne migyayung te Tahuanan te Kasabutan wey imparahing dan e ka me trumpita ran ne sungey.


text:
Ne miggun‑a ka duma ne me sundalu ne kumplitu te panganiban te seeye se me talagpanubad ne migparahing te me trumpita, wey migsinundul ka duma ne me sundalu te me talagpanubad ne migyayung te Tahuanan te Kasabutan taheed te imparahing ka me trumpita.


text:
Piru ware pad ipepanguleyi ni Huswi ka me etew wey ke eglalag-lalag naa taman te egsuhuen din e sikandan.<pb/>


text:
Sikan naa ka impalingut dan kasabeka te siyudad ka Tahuanan te Kasabutan te Magbebaye ne Manama. Pegkapenga ran, miglibed e sikandan diye te kampu wey diyad sikandan miggirehe.<pb/>


text:
Te pegkamaselem e, migselem-selem mig-enew si Huswi. Ne inyayungan e man‑e te me talagpanubad ka Tahuanan te Kasabutan.


text:
Ne miggun‑a red man‑e ka pitu ne talagpanubad ne migparahing te me trumpita. Ne sikan ded degma ka inggimu te me sundalu ne kumplitu te panganiban, miggun‑a ka duma wey migpamewuri ka duma te seeye se pitu ne talagpanubad ne migyayung te Tahuanan te Kasabutan, taheed te pabulus ne imparahing ka me trumpita.


text:
Te igkarangeb e ne aldew, miglingut e man‑e sikandan te siyudad wey miglibed e man‑e sikandan diye te kampu ran. Ne seeye ded ka inggimu ran te hen‑em ne aldew.<pb/>


text:
Te egpamalat-palat pad te igkapitu ne aldew, nangenew e sikandan wey migparid e man‑e sikandan palingut te siyudad iling te inggimu ran te an-anayan. Piru te seini ne aldew, kapapitu sikandan miglingut te siyudad.


text:
Te igkapitu ran e te eglingut, imparahing e te me talagpanubad ka me trumpita, wey ingkahiyan ni Huswi ka me etew, “Panguleyi kew e su imbehey e kanta te Magbebaye ne Manama ka seini ne siyudad!


text:
Ne keilangan ne egdereetan en iya ka langun ne diye te Hiriku isip ighalad wey igpanubad te Magbebaye ne Manama. Iyan de egkaluwas si Rahab ka malitan ne egpamelegye te lawa wey ka langun ne sakup te pamilya rin tenged su inluwas din ma ka me tahasiliban ta.


text:
Ne kene kew panguwa te minsan nekey ne natahahe e ne egdereetan. Egkahule kew ke egpanguwa kew kayi, wey sikaniyu ka egpuunan ke due egginguma ne karereetan te Israil.


text:
Piru ilein niyu ka langun ne inggimu puun te pelata, bulawan, burunsi wey ke putew naa su para sika te Magbebaye ne Manama. Ne keilangan ne itahu niyu sika diye te tahuanan te karatuan te Magbebaye ne Manama.”<pb/>


text:
Sikan naa ka imparahing e te me talagpanubad ka me trumpita ne sungey. Te pegkarineg dutu te me kabuhalan ni Israil, migpanaman-taman e sikandan migpanguleyi wey nahuhus ka batu ne alad te siyudad. Ne nakalasud e sikandan, wey in-ahew ran e ka siyudad.


text:
Ne inggule dan pangimatayi ka langun ne diye te siyudad, ka me lukes, me malitan, me buyag, wey me bate-bate pad. Inlagkes dan degma pangimatayi ka me baka, me karniru, wey me asnu.<pb/>


text:
Ne ingkahiyan ni Huswi ka daruwa ne tahasiliban dengan, “Hendiyei niyu ka baley te malitan ne egpamelegye te lawa wey palihawanga niyu sikandin wey ka langun ne sakup te pamilya rin sumale te insaad niyu kandin.”


text:
Purisu, nangendiyad e sikandan wey impalihawang dan si Rahab, duma te amey rin, iney rin, me maama rin, wey ka langun ne sakup te pamilya rin. Impalihawang dan ka langun ne sakup te pamilya ni Rahab wey impeugpe dan diye te lihawangan te kampu ran.


text:
Ne insilaban dan ka intiru ne siyudad wey ka langun ne nakatahu diye, angin e te me kasangkapan ne inggimu puun te pelata, bulawan, burunsi, wey putew. Impanguwa ran seini wey intahu dan diye te balungbalung ne tahuanan te karatuan te Magbebaye ne Manama.


text:
Piru inluwas ni Huswi si Rahab, ka malitan ne egpamelegye te lawa wey ka langun ne sakup te pamilya rin, tenged su inluwas din ma ka insuhu ni Huswi ne migsisilib te Hiriku. Ne minsan kuntee mig-ugpe ded diye te Israil ka me kabuhalan ni Rahab.<pb/>


text:
Te seeye ne timpu, impanpanayan ni Huswi ka me kabuhalan ni Israil te, “Egdilusen te Magbebaye ne Manama ka minsan hentew ne egbalew-balew egpasasindeg te siyudad ne Hiriku.<pb/>Ne egpatayan te panganey ne anak<pb/>ka minsan hentew ne egpasasindeg te pabunsuran te siyudad.<pb/>Ne egpatayan te kinaariyan ne anak<pb/>ka minsan hentew ne egpasasindeg te me gumawan te siyudad.”<pb/>


text:
Ne indumaan iya te Magbebaye ne Manama si Huswi, wey nabantug sikandin te minsan hendei ne inged.<pb/>


text:
<br/><t>Ka sale ni Akan</t><br/>Piru insupak te me kabuhalan ni Israil ka insuhu kandan ne kene egkuwa te minsan nekey ne inhalad wey impanubad para te Magbebaye ne Manama. Ne due etew ne egngaranan ki Akan ne migpanguwa te me kasangkapan ne kene igpakuwa kandan, sikan naa ka mig-ebel-ebel ka langet te Magbebaye ne Manama te me kabuhalan ni Israil. Si Akan anak ni Karmi. Ne si Karmi anak ni Sabdi, wey si Sabdi anak ni Sira. Ne sakup sikandan te me kabuhalan ni Huda.<pb/>


text:
Ne puun te Hiriku, migpeuyan si Huswi te me etew ne egsisilib diye te Ay, ka siyudad ne diye te kewun‑aan te Bitil diye dapit te igsile ne marani te Bit-Abin. Purisu nangendiye ka me etew eyew egsisilib diye te Ay.


text:
Te peglibed dan e, ingkahiyan dan si Huswi, “Kene egkaayun ne eglusud ki langun diye te Ay su kene ne masulug ka me mahinged diye. Suhu ke re te daruwa ne libu (2,000) wey ke tatelu ne libu (3,000) naa ne sundalu.”


text:
Purisu, me tatelu ne libu (3,000) re ne me kabuhalan ni Israil ka miglusud te Ay, piru nenakapallahuy sikandan puun te me mahinged diye.


text:
Impanalukunan sikandan ligkat te gumawan te siyudad peendiye te Sibarim, wey napatayan sikandan te tatelu ne pulu wey hen‑em (36) te pegtupang dan diye te me bubungan. Sikan naa ka naawaan ka me kabuhalan ni Israil te kabulut wey nenalliyasan sikandan.<pb/>


text:
Tenged te peglungku ni Huswi wey te me igdatu te me kabuhalan ni Israil, inggisi dan ka me kumbale dan, imbukbukan dan te me alinepung ka me ulu ran, wey miglangkeb sikandan diye te tangkaan te Tahuanan te Kasabutan te Magbebaye ne Manama taman te marusilem.


text:
Ne migkahi si Huswi, “He Magbebaye ne Manama, mania te impalapas key pad iya nikeykew te Hurdan ke igpatalu key re nikeykew te me Amurihanen? Meupiya pad perem ke diye key red kuntee te talipag te Hurdan.


text:
He Magbebaye ne Manama, nekey naan e ka igkalalag ku te nakapallahuy ka me kabuhalan ni Israil puun te me kuntere dan?


text:
Emun ke egkatahaan seini te me Kanaanen wey duma pad ne me mahinged kayi, eglingutan key e nikandan wey egpangimatayan key e. Purisu, nekey‑a ka eggimuwen ney eyew kene egpakakahi ka me etew te kene ka ne mabantug ne Manama?”<pb/>


text:
Nakasale ka me kabuhalan ni Israil; insupak dan ka kasabutan ku kandan. Impanguwa ran ka me kasangkapan ne nakahalad e wey nakapanubad e keddi. Intakew ran seini wey mig-uubat pad man‑e sikandan ne ware migpanakew, wey insewug dan e itahu te me kasangkapan dan.


text:
Sika ka egpuunan ne ware natalu te me kabuhalan ni Israil ka me kuntere dan. Ne nakapallahuy sikandan su minsan sikandan, inteil e iya te Manama ne egkapatey. Kena ad egduma kaniyu angin e ke egdereetan niyu ka me kasangkapan ne ware ku ipakuwa kaniyu.


text:
Kahii nu ka me etew te keilangan ne egkamatulus sikandan kaaselem su egkahi a se Magbebaye ne Manama, ‘Sikaniyu se me kabuhalan ni Israil, due inggeles niyu ne me kasangkapan ne nahalad e wey nakapanubad e keddi. Kene kew egpakasukul te me kuntere niyu ke kene niyu eg-aween due te kaniyu ka sika ne me kasangkapan.


text:
Sikan naa, parani kew kaaselem keddi se tagse tribu. Ka egkaalam ku ne tribu ne nakasale, egparani keddi ka tagse pamilya. Ne ka egkaalam ku ne pamilya ne nakasale, egparani keddi ka tagse sabeka ne sakup te sika ne pamilya.


text:
Ka etew ne egkasapenan ku ne migkuwa te me kasangkapan ne natahahe e ne egdereetan, egtutungen sikandin duma te pamilya rin wey te langun ne karatuan din. Su insupak din ka kasabutan ku, wey nekeyimu sikandin te mekeyilew-hilew diye te Israil.’ ”<pb/>


text:
Te maselem-selem pad, impeparani e ni Huswi diye te Magbebaye ne Manama ka tagse tribu te Israil. Ne iyan naalam ka me kabuhalan ni Huda.


text:
Ne impeparani rin ka me sakup te me kabuhalan ni Huda wey iyan din naalam ka kabuhalan ni Sira. Ne impeparani rin ka kabuhalan ni Sira wey iyan din naalam ka pamilya ni Sabdi.


text:
Ne impeparani rin ka pamilya ni Sabdi wey iyan naalam si Akan. Si Akan, anak ni Karmi. Ne si Karmi, anak ni Sabdi wey si Sabdi, anak ni Sira. Sakup sikandan te me kabuhalan ni Huda.


text:
Ne ingkahiyan ni Huswi si Akan, “Tatu, inangen nu ke nekey ka malehet kayi te tangkaan te Magbebaye, ka Manama te Israil, wey ipangguhud nu ka sale nu. Inangen nu kuntee keddi ke nekey ka inggimu nu. Kene nu iheeles keddi.”<pb/>


text:
Ne migtabak si Akan, “Malehet iya ne nakasala a te Magbebaye ne Manama te Israil. Ne seini ka inggimu ku:


text:
nakaahew ki te me kasangkapan, wey due nakita ku ne mateles ne kumbale ne egpuun te Babilunya, pelata ne me daruwa ne kilu, wey sabeka ne tempug ne bulawan ne ware de migginguma te liware te kilu se kabehat. Amana a neimma te seeye ne me kasangkapan, purisu ingkuwa ku. Ne inlebeng ku seeye diye te seled te balungbalung ku, wey impariralem ku ka pelata.”<pb/>


text:
Purisu, impeendiyaan ni Huswi te pila-pila ne etew ka balungbalung ni Akan. Ne nakita ran diye ka me kasangkapan ne inlebeng, wey nakariralem iya ka pelata.


text:
Ingkuwa ran seini wey in-uyan dan diye ki Huswi wey te me kabuhalan ni Israil, wey impanahu dan seini diye te tangkaan te Magbebaye ne Manama.<pb/>


text:
Ne in-uyan ni Huswi wey te langun ne me kabuhalan ni Israil si Akan diye te bangalug ne egngaranan te Akur.<n>Ka “Akur” iyan igpasabut ka “samuk”. Ka ngaran ne “samuk” ingngaran te bangalug tenged te sale ni Akan ne iyan egpuunan ne nasamuk ka kabuhalan ni Israil.</n> In-lagkes dan uyana ka pelata, kumbale, sabeka ne tempug ne bulawan, me anak din, me baka rin, me asnu rin, me karniru rin, balungbalung din, wey ka langun ne karatuan din.


text:
Te pegginguma ran diye, ingkahiyan e ni Huswi si Akan, “Sikeykew ka egpuunan ne egkareetan key, purisu, eglegparan ka kuntee te Magbebaye ne Manama.” Ne imbebatu e te langun ne kabuhalan ni Israil si Akan wey ka pamilya rin taman te nammatey sikandan. Insilaban dan ka lawa ran wey ka me karatuan dan.


text:
Pegkeimpus, intambuan dan si Akan te masulug ne me batu. Ne minsan kuntee diye ded ka seeye ne me batu. Ne ingngaranan ka seeye ne inged te bangalug ne egngaranan te Akur.<pb/>Ne naawe e ka egmangebel-ebel ne langet te Magbebaye ne Manama.<pb/>


text:
<br/><t>Ka pegkatalu wey ka pegkahuhus te Ay</t><br/>Ne migkahiyan te Magbebaye ne Manama si Huswi, “Kene ka kaaldek wey ke egmahuye naa. Dumaa nu ka langun ne sundalu nu wey lusuri niyu abeyi ka Ay, su igbehey kud e kaniyu ka Hari te Ay, wey ka me etew rin, ka siyudad din, wey ka me inged din.


text:
Himuwa niyu diye te Ay wey te Hari dutu, ka iling te inggimu niyu diye te Hiriku wey te Hari diye. Piru te seini ne timpu, egkaayun e ne egpanguen niyud ka me kasangkapan dan wey ka me ayam dan. Andam kew wey tigkawa niyu sikandan lusuri, ne diye kew baye te liyu te siyudad.”<pb/>


text:
Sikan naa ka migpangandam si Huswi wey ka me sundalu rin ne eglusud te Ay. Mig-alam si Huswi te tatelu ne pulu ne libu (30,000) ne me bahani, wey impeyipanew rin sikandan te marusilem.


text:
Ne seini ka impanaha-taha rin kandan, “Heles kew diye te liyu te siyudad, piru kene kew re amana pariyu. Ne pangandam kew layun ne eglusud te minsan nekey ne uras.


text:
Ne sikeddi wey ka duma ku ne me sundalu, eglusud diye te tangkaan te siyudad. Ne emun ke eglihawang e sikandan ka egkuntere kanami, egpallahuy key iling te an-anayan ne peglusud ta kandan.


text:
Ne kahiyen dan e ne naaldek key kandan iling te an-anayan. Sikan naa ka egtalukunan key e nikandan taman te egpakapariyu e sikandan te siyudad.


text:
Ne lihawang kew naan e diye te inggelesan niyu wey lusuri niyud ka siyudad, su imbehey e seini kaniyu te Magbebaye ne Manama niyu.


text:
Emun ke egkaahew niyud ka siyudad, silabi niyu seini sumale te insuhu te Magbebaye ne Manama. Tumana niyu seini se insuhu ku kaniyu.”


text:
Purisu, impeendiyad e sikandan ni Huswi, wey nangeles sikandan diye te lenged te Ay, diye dapit te iglineb, diye seini te elat-elat te Ay wey Bitil. Ne migpalunggaat de mule si Huswi wey ka me duma rin diye te kampu ran te seeye ne marusilem.<pb/>


text:
Te napawe e, migselem-selem mig-enew si Huswi wey inlibulung din ka me sundalu rin. Ne iyan migpangulu si Huswi wey ka me igdatu te Israil te peggendiye dan te Ay.


text:
Ne nekeuma sikandan diye te inged ne egpakatangke te siyudad te Ay, wey diyad sikandan migkekampu. Diye seini te igkahibang ne balabahan te siyudad. Ne due bangalug ne nakataliware kandan wey te Ay.


text:
Ne duen e impewun‑a ni Huswi ne lalimma ne libu (5,000) ne sundalu ne impeeles din diye dapit te iglineb te siyudad, diye seini te elat-elat te Ay wey Bitil.


text:
Iling kayi ka pegteil ni Huswi te me sundalu: ka masulug ne me sundalu diye te lenged te siyudad, te igkahibang ne balabahan, wey ka impeeles diye lenged te peka te siyudad, dapit te iglineb. Te marusilem e, miggendiye si Huswi wey ka me duma rin diye te napu.


text:
Te pegkakita te Hari te Ay te me kabuhalan ni Israil, migdagdahew sikandin miglihawang wey ka langun ne sundalu rin te siyudad te pegkamaselem. Ne miggendiye sikandan te inged ne egpakapantew te napu te Hurdan eyew egpakiggira te me kabuhalan ni Israil. Ware sikandan nakataha ne duen bes eglusud kandan ne egpuun diye te liyu te siyudad.


text:
Ne miglilibat si Huswi wey ka langun ne me bahani rin ne ubag kun natalu sikandan, wey namallahuy sikandan diye te disirtu.


text:
Ne puun su naamin langun migtalukun te me kabuhalan ni Israil ka me lukes te Ay, sikan naa ka ware dan e nalekebi ka siyudad.<pb/>


text:
Ne ingkahiyan te Magbebaye ne Manama si Huswi, “Itinuru nu ka deldeg nu diye te Ay, su igbehey kud seini kaniyu.” Sikan naa ka intinuru e ni Huswi ka deldeg din diye te Ay.


text:
Te pegtinuru ni Huswi te deldeg din, nanlihawang e ka me etew rin diye te inggelesan dan. Ne inlusuran dan e ka siyudad wey migdagdahawan dan seini te egsilab.


text:
Miglilingey ka me matig-Ay, wey nakita ran ne mig-eebel e ka siyudad dan. Ne dutu, warad egkapallahuyan dan su migpalilibed man‑e diye te kandan ka me kabuhalan ni Israil ne immanalukunan dan diye te disirtu.


text:
Su nakita ni Huswi wey te me etew ne migduma kandin ne nakalasud e ka me duma ran diye te siyudad, wey nasilaban dan e seini. Sikan naa ka migpalilibed e sikandan wey impangimatayan dan ka me matig-Ay.


text:
Ne nanlihawang e seeye se me kabuhalan ni Israil ne miglasud te siyudad wey migbulig sikandan migpangimatey te me matig-Ay. Nalingutan dan ka me matig-Ay wey impangimatayan dan langun, wey warad iya nakapallahuy wey ke nasame naa.


text:
Te naamin e neyimatayi te me kabuhalan ni Israil ka langun ne matig-Ay ne miglupug kandan diye te me kamet wey diye te disirtu, miglibed e sikandan diye te siyudad wey impangimatayan dan ka langun ne nasame diye.


text:
Te seeye ne aldew, naamin neyimatayi ka langun ne matig-Ay—migginguma ka langun ne me lukes wey me malitan te sapulu wey daruwa ne libu (12,000).


text:
Ne migpabulus si Huswi ka migtinuru te deldeg din diye te Ay taman te neyimatayan e ka langun ne mahinged diye.


text:
Ne impanguwa te me kabuhalan ni Israil ka me ayam, wey me kasangkapan puun te siyudad sumale te insuhu te Magbebaye ne Manama ki Huswi.


text:
Ne insilaban ni Huswi ka Ay wey warad seini nabalbalawi napasasindeg. Ne minsan kuntee warad mig-ugpe diye.


text:
Ne inggimatayan ni Huswi ka Hari te Ay wey imbitin diye te kayu wey imbalahad din diye taman te naapunan. Te egkasagkup e, impaangey e ni Huswi ka minatey wey imparegpak din diye te lihawangan te gumawan te siyudad. Ne imbunbunan dan e seini te me batu, wey minsan kuntee egkakita red diye ka me batu.<pb/>


text:
<br/><t>Ka pegbasa te Balaud diye te bubungan te Ibal</t><br/>Ne miggimu si Huswi te altar diye te bubungan te Ibal para te Magbebaye ne Manama te Israil.


text:
Inggimu rin seeye tenged te suhu ni Muwisis ne suluhuanen te Magbebaye ne Manama diye te me kabuhalan ni Israil ne nasulat te libru te Balaud ni Muwisis ne miggenendue, “Himuwi a te altar ne inggimu puun te batu ne ware nasapsapi te minsan nekey ne putew.” Ne diye te ampew te sika ne altar, migpanubad sikandan te igpanubad para te keupianan diye te Magbebaye ne Manama.


text:
Ne diye te tangkaan te me kabuhalan ni Israil, in-ikul sulata ni Huswi diye te me batu ka Balaud ne insulat ni Muwisis.


text:
Ka langun ne me kabuhalan ni Israil duma te igdatu dan, me upisyal ran, me talewukum dan wey ka seeye se me lapu ne mig-ugpe duma kandan, migsasindeg ne migpatangkeey. Nabaad sikandan te daruwa ne punduk, wey egkeinniyuhan te senge-punduk ka bubungan te Girisim, wey ka sabeka ne punduk, egkeinniyuhan dan ka Ibal. Ne diye te taliware dan migsasindeg ka me talagpanubad ne kabuhalan ni Aarun ne migyayung te Tahuanan te Kasabutan te Magbebaye ne Manama. Naluhey e isuhu ni Muwisis ne suluhuanen te Manama, ne eggimuwen dan seeye eyew te pegdawat te panalangin dan.<pb/>


text:
Ne imbasa ni Huswi te meemen ka intiru ne Libru te Balaud, lagkes ka me panalangin wey ka me dilus ne nasulat.


text:
Imbasa rin te tigsalimbeka ka me suhu ni Muwisis diye te tangkaan te me kabuhalan ni Israil, me malitan, me bate, wey te seeye se me lapu ne mig-ugpe duma kandan.<pb/>


text:
<br/><t>Ka peg-akal te me matig-Gibyun ki Huswi</t><br/>Ne narineg ka pegpanalu te me kabuhalan ni Israil te langun ne Hari ne nangugpe diye te marani te Weyig ne Hurdan, dapit te iglineb. Me Hari sikandan te Hitihanen, Amurihanen, Kanaanen, Pirisihanen, Hibihanen, wey Hibusihanen. Diye sikandan nangugpe te me bubungan, me napu diye te iglineb, wey diye te me ilis te Dahat ne Miditiranyu taman diye te Libanun.


text:
nekegsabut sikandan ne eg-akalan dan si Huswi. Ne migsuhu sikandan te me etew peendiye ki Huswi ne due me asnu ne indulanan te leddak ne me saku, te nahisi wey tinupakan ne me tahuanan te binu.


text:
Ne migsaluub sikandan te leddak ne me kumbale, te leddak wey tinupakan ne me sandal. Ne iyan dan imbewu ka migkehal e wey nallupet e ne me paan.


text:
Ne miggendiye sikandan ki Huswi diye te ingkekampuwan te me kabuhalan ni Israil diye te Gilgal. Ne ingkahiyan dan si Huswi wey ka me kabuhalan ni Israil, “Mariyu amana ka inged ne impuunan ney; igkeupii ney perem ne eggimu ki te kasabutan ne kene key nikaniyu eggilabetan.”<pb/>


text:
Piru migtabak ka me pangulu te Israil, “Mania te eggimu key te kasabutan kaniyu? Kema mule ke marani re kayi ka impuunan niyu.”<pb/>


text:
Ne migpeyid‑u-hid‑u sikandan ki Huswi ne miggenendue, “Andam key ne egpasuluhuanen keykew.”<pb/>Ne mig-insaan sikandan ni Huswi, “Hentew kew bes, wey hendei kew migpuun?”<pb/>


text:
Ne migtabak sikandan, “Mariyu amana ne inged ka impuunan ney. Miggendini key tenged su nabantuhan key te Magbebaye ne Manama niyu. Narineg ney ka langun ne inggimu rin diye te Ihiptu.


text:
Nanengnengan ney degma ka inggimu rin te daruwa ne Hari ne me Amurihanen diye te igsile te Hurdan, ne iyan si Sihun ne Hari te Hisbun, wey si Ug ne Hari te Basan ne mig-ugpe diye te Astarut.


text:
Sikan naa ka ingkahiyan key te me igdatu ney, wey te langun ne mahinged te inged ney, ‘Andam kew te egkakeen niyu para te peggipanew niyu. Pakigkita kew te me kabuhalan ni Israil wey kahii niyu sikandan ne andam ki ne egkeyimu ne suluhuanen dan. Peyimuwa niyu sikandan te kasabutan ne kene ki nikandan eggilabetan.’


text:
Ne tengtengi niyu ka paan ney; meinit pad seini te pegligkat ney, piru kuntee, migkehal e wey nallupet e.


text:
Tengtengi niyu man‑e ka tinupakan ne me tahuanan te binu, iyam pad seini, piru kuntee, nabindas e. Nalledak e degma ka me kumbale ney wey ka me sandal ney tenged te mariyu amana ne inged ka impuunan ney.”<pb/>


text:
Ne inggeraman te me kabuhalan ni Israil ka pegkeen dan ke malehet naan iya ne naluhey e, piru ware sikandan nekeinse te Magbebaye ne Manama.


text:
Ne miggimu si Huswi te kasabutan ne kene din eggilabetan sikandan wey ke eggimatayan naa. Ne impahunlibetan seini te me pangulu te Israil.<pb/>


text:
Te peglihad te tatelu ne aldew puun te peggimu ran te kasabutan, natahaan te me kabuhalan ni Israil ne marani bes de ka nangugpaan te seeye ne me etew.


text:
Purisu, nangipanew ka me kabuhalan ni Israil, wey te igkatelu ne aldew, nekeume e sikandan diye te me siyudad ne nangugpaan te seeye ne me etew. Me siyudad seini te Gibyun, Kipira, Biirut, wey Kiryat-Hiyarim.


text:
Piru kene egkaayun ne egpangimatayan dan ka me etew diye su nakapahunlibet ma ka me pangulu te Israil diye te kandan te ngaran te Magbebaye ne Manama te Israil.<pb/>Ne migsagsahukul ka me kabuhalan ni Israil diye te me pangulu ran.


text:
Piru migtabak ka me pangulu, “Due kasabutan ne napahunlibetan ney kandan pinaahi te ngaran te Magbebaye, ka Manama te Israil, sikan naa ka kene ta egkeyilabetan sikandan.


text:
Seini naan de ka eggimuwen ta kandan: kene ta sikandan eggimatayan eyew kene ki egparusaan tenged te pegpahunlibet ta kandan.


text:
Balahara niyu re due sikandan ne egkeuyag. Piru eggimuwen ta sikandan ne me talagtempug te kayu, wey talagsakug te weyig kayi te kanta.” Ne natuman iya diye te me Gibihanen ka inlalag te me pangulu.<pb/>


text:
Ne impeumew ni Huswi ka me Gibihanen wey ingkahiyan din, “Mania te in-akalan key nikaniyu? Mania te migkahi kew ne mariyu ka impuunan niyu, ne marani bes de kayi te kanami ka ugpaan niyu?


text:
Tenged su inggimu niyu seini, egdilusen kew te Manama. Puun kuntee, me suluhuanen kew e ne me talagtempug te kayu wey talagsakug te weyig para te balungbalung te Magbebaye ne Manama ku.”<pb/>


text:
Ne migtabak sikandan ki Huswi, “Uya su nanengnengan ney iya ne insuhu te Magbebaye ne Manama niyu si Muwisis ne suluhuanen din ne igbehey kaniyu ka seini ne inged, wey egpangimatayan ka langun ne mahinged kayi te peglusud niyu. Ahalen neyimu ney seeye su naaldek key ne eggimatayan key nikaniyu.


text:
Ne kuntee, suluhuanen key e nikeykew. Sikeykew e ka mateu ke nekey ka eggimuwen nu kayi te kanami ne insuman-suman nu ne eleg wey meupiya.”


text:
Sikan naa ka impangabangan sikandan ni Huswi wey ware din sikandan peyimatayi te me kabuhalan ni Israil.


text:
Ke kene, inggimu rin sikandan ne me suluhuanen ne talagtempug te kayu wey talagsakug te weyig para te me kabuhalan ni Israil, wey diye te altar te Magbebaye ne Manama. Ne minsan kuntee, inggimu ran ded seini diye te inged ne in-alam te Manama.<pb/>


text:
<br/><t>Ka pegkatalu te me Amurihanen</t><br/>Ne narineg ni Aduni-Sidik ne Hari te Hirusalim ka guhuren ne naahew ni Huswi ka Ay wey indereetan din iya seini, wey inggimatayan din ka Hari diye iling te inggimu rin te Hiriku wey te Hari diye. Ne narineg degma ni Aduni-Sidik ka guhuren ne migpakigsabeka ka me matig-Gibyun kandan, wey miglemung e kandan.


text:
Naaldek amana sikandin, wey ka me mahinged te Hirusalim su natahaan din ne maresen ne siyudad ka Gibyun, wey due degma Hari kayi. Ne dakel pad seini te Ay, wey mabbulut ka me sundalu.


text:
Sikan naa ka impabayaan ni Aduni-Sidik ne Hari te Hirusalim si Huham ne Hari te Hibrun, si Piram ne Hari te Harmut, si Hapya ne Hari te Lakis, wey si Dibir ne Hari te Iglun.


text:
Ne impanagtahaan din sikandan te seini, “Hendini kew wey bulihi a; eglusuran ta ka Gibyun su migpakigsabeke e sikandan ki Huswi wey te me kabuhalan ni Israil.”


text:
Purisu, migsabeka ka seini se lalimma ne Hari: ka Hari te Hirusalim, Hibrun, Harmut, Lakis wey Iglun. Ne inlibulung dan ka me sundalu ran wey inlusuran dan e ka Gibyun.<pb/>


text:
Ne impabayaan te me matig-Gibyun si Huswi diye te kampu ran diye te Gilgal, wey impakahiyan, “Kene key balahara nikeykew se me suluhuanen nu. Dagdahew kew hendini wey luwasa key nikaniyu. Bulihi key su migsabekaan key lusuri te langun ne Hari ne me Amurihanen ne nangugpe diye te me bubungan.”


text:
Purisu, migligkat e puun te Gilgal si Huswi wey ka langun ne sundalu rin, lagkes seeye se langun ne me bahani.


text:
Ne ingkahiyan te Magbebaye ne Manama si Huswi, “Kene ka kaaldek kandan, impatalu kud sikandan keykew. Ware minsan sabeka kandan ne egpakatalu keykew.”<pb/>


text:
Ne miggipanew puun te Gilgal si Huswi wey ka me duma rin te intiru ne marusilem, wey intigkew ran lusuri ka me kuntere dan.


text:
Ne impaliyasan te Magbebaye ne Manama ka me kuntere te pegkakita ran te me kabuhalan ni Israil. Ne impangimatayan te me kabuhalan ni Israil ka me kuntere dan diye te Gibyun. Ne impanalukunan dan ka duma diye te dalan patakereg te bubungan te Bit-Hurun taman te Asika wey Makida.


text:
Taheed te impanalukunan te me kabuhalan ni Israil ka me kuntere dan diye te Bit-Hurun peendiye te Asika, impeuranan e te Magbebaye ne Manama ka me kuntere dan te derakel ne me batu<n>Iling karakel seini te atelug te manuk.</n> wey nammatey e sikandan. Masulug pad ka nammatey tenged te me batu du te neyimatayan te me kabuhalan ni Israil.<pb/>


text:
Ne mig-ampu si Huswi te Magbebaye ne Manama diye te tangkaan te me kabuhalan ni Israil, te timpu te impatalu te Magbebaye te me Israilita ka me Amunihanen. Miggenendue sikandin:<pb/>“Sanggel ka aldew diye te lenged te Gibyun,<pb/>wey sanggel ka bulan diye te ampew te napu te Ayalun.”<pb/>


text:
Ne migsanggel ka aldew wey ka bulan taman te natalu e te me kabuhalan ni Israil ka me kuntere dan. Nasulat ka seini ne neyitabu diye te libru te Hasar. Migsanggel ka aldew diye te elat-elat te langit, wey ware seini miglineb te intiru ne aldew.


text:
Ware de due neyitabu ne iling kayi ne egpalintutuu ka Magbebaye ne Manama te etew, wey migpakigira para te kabuhalan ni Israil.<pb/>


text:
Nataman, miglibed e si Huswi wey ka langun ne me kabuhalan ni Israil diye te kampu ran te Gilgal.<pb/>


text:
<br/><t>Ka pegdakep te lalimma ne Hari ne me Amurihanen</t><br/>Ne nakapallahuy ka lalimma ne Hari wey nekeeles sikandan diye te sulung te Makida.


text:
Piru due nakakita ne nangeles sikandan diye te sulung, wey ingguhuran e si Huswi ke hendei sikandan nangeles.


text:
Purisu, migkahi si Huswi, “Bunbuni niyu ka be‑be te sulung te derakel ne batu wey bantayi niyu seini.


text:
Piru kene kew uugpe diye. Lupuha niyu ka me kuntere niyu wey pasampayi niyu sikandan eyew kene egpakalasud diye te siyudad dan. Su impatalu e sikandan te Magbebaye ne Manama niyu.”


text:
Ne inggule pangimatayi ni Huswi wey te me kabuhalan ni Israil ka me kuntere dan. Piru due duma ne nakapallahuy wey nakaseled diye te me siyudad ne in-alad te matikang wey makepal ne batu.


text:
Ne miglibed ka langun ne sundalu diye ki Huswi diye te kampu te Makida.<pb/>Puun te seeye ne timpu, warad egpaalag-alag ne eglelalis te me kabuhalan ni Israil.<pb/>


text:
Purisu, impalihawang dan te sulung ka lalimma ne Hari: ka Hari te Hirusalim, Hibrun, Harmut, Lakis, wey Iglun.


text:
Te diyad e te tangkaan ni Huswi ka lalimma ne Hari, inlibulung din e ka langun ne me pangulu te Israil wey ingkahiyan din ka me pangulu te me sundalu rin ne migduma kandin, “Hendini kew, wey dieki niyu ka lieg<n>Ka pegdiek te lieg te me kuntere igpakita ne natalu e ka me kuntere.</n> te seini ne me Hari.” Sikan naa ka migparani sikandan wey indiekan dan ka lieg te me Hari.


text:
Ne ingkahiyan sikandan ni Huswi, “Kene kew kaaldek wey ke egmahuye naa. Pakannekal kew wey kene kew duwa-ruwa su iling kayi ka eggimuwen te Magbebaye ne Manama diye te langun ne kuntere niyu.”


text:
Ne nangimatayan ni Huswi ka lalimma ne Hari, wey imbitin din sikandan diye te lalimma ne me kayu, wey imbalahad din diye taman te naapunan.


text:
Te peglineb e te aldew, impakuwe e ni Huswi ka me minatey wey imparegpak din diye te sulung ne inggelesan dan. Ne impabunbunan din te derakel ne me batu ka be‑be te sulung. Ne minsan kuntee, diye ded ka me batu.<pb/>


text:
<br/><t>Ka peglusud enni Huswi te duma ne me Amurihanen</t><br/>Te seeye ded ne aldew, insakup ni Huswi ka Makida. Inggule din pangimatayi ka langun ne mahinged, lagkes ka Hari dan. Warad iya nasame ne neuyag. Ne inggimatayan ni Huswi ka Hari te Makida iling te inggimu rin te Hari te Hiriku.<pb/>


text:
Nataman, migligkat si Huswi wey ka langun ne me kabuhalan ni Israil diye te Makida wey migpabulus diye te Libna, wey inlusuran dan seeye.


text:
Ne impatalu e man‑e te Magbebaye ne Manama te me kabuhalan ni Israil ka seeye ne siyudad wey ka Hari dan. Impangimatayan dan ka langun ne mahinged, wey warad iya nasame ne neuyag. Ne inggimatayan ni Huswi ka Hari te Libna iling te inggimu rin te Hari te Hiriku.<pb/>


text:
Nataman, migligkat e man‑e si Huswi wey ka langun ne me kabuhalan ni Israil diye te Libna wey migpabulus diye te Lakis. Ne inlingutan dan seini wey inlusuran dan.


text:
Ne impatalu te Magbebaye ne Manama te me kabuhalan ni Israil ka Lakis te igkarangeb ne aldew te gira. Ne impangimatayan dan ka langun ne mahinged te Lakis iling te inggimu ran diye te Libna.


text:
Te sasangan pad sikandan ne eglusud te Lakis, migginguma si Huram ne Hari te Gisir wey ka me sundalu rin ka egpangabang te Lakis. Piru natalu red sikandan ni Huswi, wey impangimatayan sikandan langun.<pb/>


text:
Nataman, migligkat e man‑e si Huswi wey ka langun ne me kabuhalan ni Israil diye te Lakis wey migpabulus diye te Iglun. Ne inlingutan dan seini wey inlusuran dan.


text:
Te seeye ne aldew, nasakup dan ka Iglun wey inggule dan pangimatayi ka langun ne mahinged diye iling te inggimu ran diye te Lakis.<pb/>


text:
Nataman, migligkat e man‑e si Huswi wey ka langun ne me kabuhalan ni Israil diye te Iglun wey migpabulus diye te Hibrun wey inlusuran dan seini.


text:
Ne in-ahew ran ka siyudad, wey inggimatayan dan ka Hari wey ka langun ne mahinged kayi. Ne inlagkes dan pangimatayi ka me mahinged te nakalingut ne me siyudad. Ne warad iya nasame ne neuyag. Indereetan dan iya ka intiru ne siyudad iling te inggimu ran diye te Iglun.<pb/>


text:
Nataman, miggendiye si Huswi wey ka langun ne me kabuhalan ni Israil diye te Dibir, wey inlusuran dan seini.


text:
Ne in-ahew ran ka siyudad wey ka Hari kayi lagkes ka langun ne lungsud ne nakalingut kayi. Inggimatayan dan ka langun ne mahinged diye. Ne warad iya nasame ne neuyag. Ne ke nekey ka inggimu ran diye te Hibrun wey te Libna wey te me Hari diye, sikan ded degma ka inggimu ran diye te Dibir wey te Hari kayi.<pb/>


text:
Insakup ni Huswi ka intiru ne inged: ka me bubungan, ka inged te Nigib, ka me napu diye te iglineb, ka inged diye te me kalandihan wey ka me Hari te seeye ne me inged. Inggule pangimatayi ni Huswi ka langun ne mahinged diye, wey warad iya neuyag ne nasame. Inggimu ran seini su intuman dan ka insuhu te Magbebaye ne Manama, ka Manama te Israil.


text:
Indereetan ni Huswi ka me inged puun te Kadis-Barniya taman diye te Gasa, wey puun te intiru ne inged te Gusin taman diye te Gibyun.


text:
Ne nasakup ni Huswi ka seeye ne me inged wey ka me Hari kayi te kasabeka re ne peglusud, puun su imbulihan ma sikandan te Magbebaye ne Manama te pegpakiggira ran.


text:
Nataman, miglibed e si Huswi wey ka langun ne me pangulu te Israil diye te kampu ran diye te Gilgal.<pb/>


text:
<br/><t>Ka peglusud enni Huswi engki Hari Habin</t><br/>Te narineg ni Habin ne Hari te Hasur ka guhuren ne migpanalu ka me kabuhalan ni Israil, migpanahe e sikandin te me Hari ne ensi Hubab ne Hari te Madun, me Hari te Simrun wey te Aksap,


text:
me Hari diye te bubungan ne diye te igkahibang ne balabahan te igsile, me Hari diye te napu te Hurdan ne diye te igkakawanan ne balabahan te Lanew ne Galiliya,<n>Te Hibruwanen: igkakawanan ne balabahan te igsile te Kinirut.</n> me Hari diye te me napu, wey me Hari diye te ilis te Dur te iglineb.


text:
Ne impataha rin man‑e ka me Hari te me Kanaanen diye te igsile wey iglineb te Weyig ne Hurdan, ka me Hari te me Amurihanen, ka me Hari te me Hitihanen, ka me Hari te me Pirisihanen, ka me Hari te me Hibusihanen ne nangugpe diye te me bubungan, wey ka me Hari te me Hibihanen ne nangugpe diye te diralem te Bubungan ne Hirmun diye te inged te Mispa.


text:
Ne nanginguma ka seeye ne me Hari lagkes ka me sundalu ran, ne iling sikandan kasulug te lelanek ne diye te ilis te dahat. Ne amana ne masulug ka me kudde dan wey me karwahi ran.


text:
Nasabeka ka seeye ne me Hari wey migkekampu sikandan diye te ilis te Weyig ne Mirum eyew egpakiggira te me kabuhalan ni Israil.<pb/>


text:
Ne ingkahiyan te Magbebaye ne Manama si Huswi, “Kene ka kaaldek su igpatalu ku sikandan keykew kaaselem iling te seini ne uras. Lepui niyu ka me kudde dan, wey silabi niyu ka me karwahi ran.”


text:
Sikan naa ka intigkew lusuri ni Huswi wey te me sundalu rin ka me kuntere dan diye te Weyig ne Mirum.


text:
Ne impatalu te Magbebaye ne Manama te me kabuhalan ni Israil ka me kuntere dan. Impanalukunan dan ka me kuntere dan taman diye te Mabantug ne Sidun wey Misriput-Maim taman diye te napu te Mispa te igsile. Ne inggule dan pangimatayi ka me kuntere dan.


text:
Inggimu ni Huswi kandan ka impeyimu te Magbebaye ne Manama. Impanlepuan din ka me kudde dan wey impanilaban din ka me karwahi ran.<pb/>


text:
Nataman, miggendiyad si Huswi wey ka me duma rin wey in-ahew ran ka Hasur, wey inggimatayan dan ka Hari kayi. Te seeye ne timpu, iyan maresen ne inged ka Hasur te langun ne migharian.


text:
Inggule dan degma pangimatayi ka langun ne mahinged te Hasur, ne warad iya neuyag ne nasame. Ne insilaban dan ka siyudad.<pb/>


text:
Ne naahew ni Huswi ka langun ne siyudad. Inggule dan pangimatayi ka langun ne mahinged lagkes ka me Hari diye. Neyitabu seini pinaahi te suhu ni Muwisis ne suluhuanen te Magbebaye ne Manama.


text:
Piru ware panilabi te me kabuhalan ni Israil ka me siyudad ne diye neyimu te nahuhus ne me siyudad, angin e te Hasur ne insilaban mule ni Huswi.


text:
Impanguwa te me kabuhalan ni Israil ka langun ne kasangkapan wey me ayam te seeye ne me siyudad. Piru inggule dan pangimatayi ka langun ne mahinged diye, wey warad iya neuyag ne nasame.


text:
Seeye ka insuhu te Magbebaye ne Manama ki Muwisis, wey insuhu din e degma ki Huswi. Ne intuman ni Huswi ka langun ne insuhu te Magbebaye ne Manama ki Muwisis.<pb/>


text:
<br/><t>Ka pegkaangken ni Huswi te langun ne tane</t><br/>Naahew ni Huswi ka intiru ne inged: ka me bubungan, ka intiru ne inged te Nigib, ka intiru ne inged te Gusin, ka me napu diye te iglineb, ka bangalug te Hurdan, ka me bubungan wey napu te Israil.


text:
Ne warad siyudad ne migpakigsabeka te me kabuhalan ni Israil angin e te me Hibihanen ne mig-ugpe diye te Gibyun. Ne natalu te me kabuhalan ni Israil ka langun te pegpakiggira ran.


text:
Tenged su impakehal te Magbebaye ne Manama ka ulu<n>Te Hibruwanen: pusung.</n> te me kuntere dan eyew egpakiggira kandan. Ne te seini ne paahi, inggule dan pangimatayi ka me kuntere dan te ware pegkeyid‑u sumale te insuhu te Magbebaye ne Manama ki Muwisis.<pb/>


text:
Te seeye ded ne timpu, inlusuran ni Huswi ka me Anakanhen ne nangugpe diye te me bubungan te Hibrun, Dibir, Anab, wey langun ne bubungan te Huda wey te Israil. Indereetan en iya sikandan ni Huswi, wey ka me siyudad dan.


text:
Ne warad nasame ne me Anakanhen diye te inged te me kabuhalan ni Israil, piru duen pad duma ne nasame diye te Gasa, Gat, wey Asdud.<pb/>


text:
Naahew ni Huswi ka intiru ne inged sumale te insuhu te Magbebaye ne Manama ki Muwisis. Ne impamehey seini ni Huswi diye te me kabuhalan ni Israil isip karatuan ne inggaat kandan, wey imbaad-baad dan seini diye te tagse tribu.<pb/>Te seeye ne timpu, warad e samuk te seeye ne inged.<pb/>


text:
Nasakup din pad man‑e ka diye te igsile te bangalug te Hurdan, bunsud te Lanew te Galiliya<n>Te Hibruwanen: dahat te Kinirut.</n> peendiye te Bit-Hisimut taman diye te igsile te Namatey ne Dahat, wey peendiye te igkakawanan ne balabahan te Bubungan ne Pisga.<pb/>


text:
Ne si Ug ne Hari te Basan ka igkarangeb ne natalu te me kabuhalan ni Israil. Sikandin dengan ka nasame te kabuhalan ni Ripaim ne mig-ugpe diye te Astarut wey te Idrii.


text:
Ne nasakup te migharian din ka Bubungan ne Hirmun, Silika, intiru ne Basan peendiye te eletanan te Gisur wey te Maaka, wey ka katenge te Gilyad taman diye te eletanan te Hisbun ne migharian ni Sihun.<pb/>


text:
Ne natalu sikandan te me kabuhalan ni Israil wey ni Muwisis ne suluhuanen te Magbebaye ne Manama. Ne imbehey ni Muwisis ka inged dan diye te me kabuhalan ni Rubin, ni Gad, wey katenge te me kabuhalan ni Manasis<n>Inteil ni Muwisis diye te kabuhalan ni Rubin, ni Gad, wey te katenge te kabuhalan ni Manasis ka tane ne diye te igsile te Weyig ne Hurdan wey ka katenge te kabuhalan ni Manasis diye te iglineb.</n> eyew egkakandan e.<pb/>


text:
ka Hari te Dur ne diye te ilis te dahat, ka Hari te Guyim ne diye te Galiliya,<n>Te Hibruwanen: Gilgal, piru diye kun seini te elat-elat te Dur wey Tirsa ne diye te Galiliya.</n>


text:
<br/><t>Ka inged ne ware pad naahew</t><br/>Ne hengkayi te egkabuyag e si Huswi, ingkahiyan sikandin te Magbebaye ne Manama, “Buyag kad amana kuntee wey maluag pad ka inged ne eg-ahawen.


text:
ne sakup te inged te me Kanaanen. Puun seini te Weyig ne Sihur peendiye te igsile te Ihiptu, taman diye te eletanan te Ikrun diye te igkahibang ne balabahan. Ne lagkes ka lalimma ne siyudad te me Pilistihanen: ka Gasa, ka Asdud, ka Askilun, ka Gat, wey ka Ikrun, lagkes ka inged te me Abihanen,


text:
ka diye te igkakawanan ne balabahan; ka intiru ne inged te me Kanaanen bunsud te Miyara ne iyan kamuney dengan ka me Sidunihanen taman diye te Apik ne eletanan te inged te me Amurihanen;


text:
ka inged degma te me Gibalihanen; wey ka intiru ne Libanun peendiye te igsile, bunsud te Baal-Gad ne diye te lenlen te Bubungan ne Hirmun taman diye te Libu-Hamat.


text:
Lagkes degma ka me bubungan bunsud te Libanun peendiye te Misriput-Maim ne iyan kamuney ka me Sidunihanen. Egdeldelen ku ka me mahinged te seeye ne me inged te timpu ne eglusuran niyu sikandan. Ba-baara nu ka seini ne me inged diye te me kabuhalan ni Israil isip karatuan ne inggaat kandan sumale te insuhu ku keykew.


text:
Ba-baara nu ka seini ne inged diye te siyam ne tribu wey diye te katenge te me kabuhalan ni Manasis<n>Inteil ni Muwisis diye te kabuhalan ni Rubin, ni Gad, wey te katenge te kabuhalan ni Manasis ka tane ne diye te igsile te Weyig ne Hurdan wey ka katenge te kabuhalan ni Manasis diye te iglineb.</n> isip karatuan ne inggaat kandan.”<pb/>


text:
<br/><t>Ka pegbaad-baad te inged ne diye te igsile te Hurdan</t><br/>Ne ka me kabuhalan ni Rubin, Gad, wey katenge te me kabuhalan ni Manasis, imbehayan e ni Muwisis ne suluhuanen te Magbebaye ne Manama te karatuan ne inggaat kandan diye te igsile te Weyig ne Hurdan.


text:
Migbunsud ka inged dan diye te Aruwir ne dangdang te bangalug te Arnun, nalagkes e kayi ka siyudad ne diye te taliware te bangalug, peendiye seini te napu te Midiba taman diye te Dibun.


text:
Nalagkes e degma ka langun ne me siyudad ni Sihun ne Amurihanen ne mighari diye te Hisbun, diye taman seini te eletanan te me Amunihanen.


text:
Nalagkes degma ka Gilyad wey ka tane ne in-ugpaan te me Gisur wey te me Maaka, ka intiru ne bubungan te Hirmun, wey ka intiru ne Basan taman te Salika.


text:
Nalagkes man‑e ka intiru ne migharian ni Ug ne Hari te Astarut wey te Idrii. Si Ug iyan naan de nasame te me Ripaimhanen. Natalu sikandan enni Muwisis wey indeldel sikandan diye te inged dan.


text:
Piru ware deldela te me kabuhalan ni Israil ka me Gisur wey ka me Maaka, purisu minsan kuntee miglemung ded sikandan mig-ugpe te me kabuhalan ni Israil.<pb/>


text:
Piru ware behayi ni Muwisis ka me kabuhalan ni Libi te karatuan ne inggaat kandan. Ka igpanubad de ne egtutungen diye te Magbebaye ne Manama te Israil, ka igbehey kandan isip karatuan ne inggaat kandan sumale te insuhu te Magbebaye ne Manama ki Muwisis.<pb/>


text:
<br/><t>Ka inged ne baad te me kabuhalan ni Rubin</t><br/>Ne impamaaran ni Muwisis te inged ka me pamilya te me kabuhalan ni Rubin isip karatuan ne inggaat kandan.


text:
Migbunsud ka inged dan te Aruwir ne dangdang te bangalug te Arnun, nalagkes e kayi ka siyudad ne diye te taliware te bangalug, taman seeye te intiru ne napu te Midiba.


text:
Nalagkes degma kayi ka Hisbun wey ka langun ne me siyudad diye te napu ne iyan ka Dibun, ka Bamut-Baal, ka Bit-Baal-Miyun,


text:
ka langun ne me siyudad diye te napu, wey ka langun ne siyudad ne migmanduan ni Sihun ne Hari te Amurihanen ne diye migmandu te Hisbun. Natalu sikandin ni Muwisis wey ka me Hari te Midiyan ne si Ibi, si Rikim, si Sur, si Hur, wey si Riba; me pangulu sikandan langun te inged ne migmanduan ni Hari Sihun.


text:
Ne lagkes degma te inggimatayan te me kabuhalan ni Israil ka egpanagne ne si Balaam ne anak ni Biyur.


text:
Ne iyan eletanan te me kabuhalan ni Rubin ka Weyig ne Hurdan. Ne seeye ka me siyudad wey ka me lungsud ne karatuan ne inggaat te me kabuhalan ni Rubin, wey imbaad-baad dan seini diye te tagse pamilya ran.<pb/>


text:
<br/><t>Ka inged ne baad te me kabuhalan ni Gad</t><br/>Ne impamaaran ni Muwisis te inged ka me pamilya te me kabuhalan ni Gad isip karatuan ne inggaat kandan.


text:
Ne nalagkes te inged dan ka Hasir, ka langun ne siyudad te Gilyad, wey ka katenge ne inged te me Amunihanen taman diye te Aruwir ne diye dapit te igsile te Raba.


text:
Nalagkes degma ka inged ne egbunsud te Hisbun peendiye te Ramat-Mispi wey Bitunim, wey bunsud te Mahanaim taman diye te Ludibir.


text:
Nalagkes degma ka inged diye te bangalug te Hurdan ne iyan ka Bit-Haran, ka Bit-Nimra, ka Sukut, ka Sapun, wey ka nasame ne migharian ni Sihun ne Hari te Hisbun. Ne ka eletanan diye te iglineb iyan ka Weyig ne Hurdan peendiye te Lanew ne Galiliya.


text:
Seeye ka me siyudad wey ka me lungsud ne inggaat ne karatuan te me kabuhalan ni Gad wey imbaad-baad dan seini diye te tagse pamilya ran.<pb/>


text:
<br/><t>Ka inged ne baad te me kabuhalan ni Manasis</t><br/>Ne imbaaran degma ni Muwisis te inged ka me pamilya ne katenge te me kabuhalan ni Manasis.


text:
Ne migbunsud ka inged dan te Mahanaim lagkes ka intiru ne Basan, ka intiru ne migharian ni Ug ne Hari te Basan, wey ka hen‑em ne pulu (60) ne me siyudad te Hair ne sakup te Basan.


text:
Nalagkes kayi ka katenge te Gilyad, ka me siyudad te Astarut wey Idrii ne migharian ni Ug diye te Basan. Imbehey seini diye te me pamilya te katenge te me kabuhalan ni Makir ne anak ni Manasis.<pb/>


text:
Seeye ka pegbaad-baad ni Muwisis te tane ne diye te igsile te Hiriku wey te Hurdan. Ne ka pegbaad-baad te tane neyitabu diye te kanapnapuan te Muwab.


text:
Piru ware behayi ni Muwisis ka me kabuhalan ni Libi te tane isip karatuan ne inggaat kandan. Ingkahiyan din sikandan te iyan dan karatuan ne inggaat ka baad te me ighalad te me kabuhalan ni Israil diye Magbebaye ne Manama te Israil.<pb/>


text:
<br/><t>Ka pegbaad-baad te inged ne diye te iglineb te Weyig ne Hurdan</t><br/>Iling kayi ka pegbaad-baad te inged te me Kanaanen diye te me kabuhalan ni Israil isip karatuan ne inggaat kandan. Si Ilyasar ne talagpanubad, si Huswi ne anak ni Nun, wey ka me pangulu te me pamilya te tagse tribu te Israil ka migbaad-baad.


text:
Nabaad-baad seeye diye te siyam wey te katenge te me tribu pinaahi te pegpintut-pintut su sika ka insuhu te Magbebaye ne Manama ki Muwisis.


text:
Nabehayan e ni Muwisis ka daruwa ne tribu wey tenge isip karatuan ne inggaat kandan diye te igsile te Weyig ne Hurdan.


text:
(Ka me kabuhalan ni Husi, nabaad te daruwa ne me kabuhalan: me kabuhalan ni Manasis wey me kabuhalan ni Ipraim.) Ne ware nabaari ka me Libita te tane ne kandan degma ne baad, piru nabaaran ded sikandan te me siyudad ne eg-ugpaan dan wey panabtaban para te me ayam dan.


text:
Iling dutu ka pegbaad-baad te inged diye te me kabuhalan ni Israil sumale te insuhu te Magbebaye ne Manama ki Muwisis.<pb/>


text:
<br/><t>Ka inged ne naangken ni Kalib</t><br/>Ne nangendiye ki Huswi diye te Gilgal ka duma ne me etew ne me kabuhalan ni Huda. Ne si Kalib ka sabeka kandan, anak sikandin ni Hipuni ne Kinisihanen. Ne ingkahiyan ni Kalib si Huswi, “Ware nu naan ded nalingawi ka ingkahi te Magbebaye ne Manama diye ki Muwisis ne suluhuanen te Manama meyitenged keykew wey keddi te diye ki pad te Kadis-Barniya?


text:
Hep‑at pad ne pulu (40) ka idad ku te insuhu a ni Muwisis ne suluhuanen te Magbebaye ne Manama puun te Kadis-Barniya eyew egsisilib te seini ne inged. Te peg-uli kud e, ingguhuran kud e iya sikandin ke nekey ka nakita ku.


text:
Piru ingginaaldek te me duma ku ne nanduma keddiey ka keet-etawan. Ne sikeddi mule, migmatinumanen a ne mig-ikul te Magbebaye ne Manama ku.


text:
Purisu, migsaaran a ni Muwisis te seeye ne aldew. Migkahi sikandin, ‘Tenged su migmatinumanen ka ne mig-ikul te Magbebaye ne Manama ku, sikeykew wey ka me kabuhalan nu iyan egpakakamuney te inged ne nabayaan nu te pegsisilib.’


text:
Ne miglihad e ka hep‑at ne pulu wey lalimma (45) ne leg‑un te ingkahi seeye te Magbebaye ne Manama ki Muwisis. Te seeye ne timpu, nangipanew pad ka me kabuhalan ni Israil diye te disirtu. Ne kuntee, walu e ne pulu wey lalimma (85) ka idad ku, wey in-uyag e pad te Magbebaye ne Manama.


text:
Piru ka kanekal ku kuntee, iling pad te seeye te timpu ne insuhu a ni Muwisis. Duen pad kanekal ku te egpakiggira wey te peggimu te minsan nekey iling te dengan.


text:
Sikan naa ka ibehey nu keddi ka me bubungan ne insaad dengan keddi te Magbebaye ne Manama. Narineg nu dengan ne diye nangugpe ka me Anakanhen te me siyudad ne in-alad te matikang wey makepal ne batu. Piru pinaahi te bulig te Magbebaye ne Manama, egdeldelen ku sikandan te seeye ne inged sumale te insaad keddi te Magbebaye ne Manama.”<pb/>


text:
Ne impanalanginan ni Huswi si Kalib ne anak ni Hipuni, wey imbehey e kandin ka inged te Hibrun isip karatuan ne inggaat kandin.


text:
Purisu minsan kuntee, naangken ded te me kabuhalan ni Kalib ne anak ni Hipuni ne Kinisihanen ka inged te Hibrun, tenged su matinumanen amana si Kalib te Magbebaye ne Manama, ka Manama te Israil.


text:
Te seeye ne timpu, iyan ngaran te inged te Hibrun ka Kiryat-Arba, isip eglimlimuan ki Arba, ka mabantug te me kabuhalan te Anakanhen.<pb/>Te seeye ne timpu, neengked e ka gubut te seeye ne inged.<pb/>


text:
<br/><t>Ka inged ne naangken te me kabuhalan ni Huda</t><br/>Seini ka me inged ne naangken te me kabuhalan ni Huda, ne imbaad-baad diye te tagse pamilya:<pb/>Nekeuma seini taman diye te katamanan te inged ne Idum peendiye te igkakawanan ne balabahan te igsile te Sin ne disirtu.


text:
Ne ka katamanan te seeye ne eletanan, migbunsud diye te igkakawanan ne balabahan te igsile te Namatey ne Dahat,


text:
peendiye te igkakawanan ne balabahan te takerehen te Akrabim taman diye te Sin ne mammara ne inged ne kene egkeugpaan. Nekeuma pad seini diye te igkakawanan ne balabahan te igsile te Kadis-Barniya, peendiye te Hisrun, patakereg diye te Adar. Ne nakatiku seini peendiye te Karka.


text:
Ne nekeuma seini diye te Asmun, nakalurug te weyig te Ihiptu, wey nakatuhun seini diye te Dahat ne Miditiranyu. Seeye ka eletanan te Huda diye te igkakawanan ne balabahan te igsile.<pb/>


text:
Ka eletanan te igsile, iyan ka Namatey ne Dahat taman diye te be‑be te Weyig ne Hurdan.<pb/>Ka eletanan te igkahibang ne balabahan, migbunsud diye te ilis te Namatey ne Dahat ne diye te iglepew te Weyig ne Hurdan.


text:
Nakatakereg seini diye te Bit-Hugla, wey nekeendiye te igkahibang ne balabahan te Bit-Araba taman diye te Batu ni Buhan ne anak ni Rubin.


text:
Ne puun diye, nekeuma seini diye te bangalug ne egngaranan te Akur, peendiye te Dibir, nakatiku seini diye te igkahibang ne balabahan te igsile, peendiye te Gilgal ne egpakatangke te Adunim ne diye te igkakawanan ne balabahan te igsile te napu. Ne nekeuma seini diye te sebseb te In-Simis, wey diye te In-Rugil.


text:
Ne puun diye, nekeuma pad man‑e seini diye te napu te Binhinum peendiye te kalandihan te igkakawanan ne balabahan te igsile ne siyudad te me Hibusihanen, ne iyan ka siyudad ne Hirusalim. Ne nekeuma seini diye te puntul te bubungan, diye te iglineb te napu te Hinum, diye te katamanan te igkahibang ne balabahan te napu te Ripaim.


text:
Ne puun diye, nekeuma seini diye te Sebseb te Niptuwa, peendiye te me siyudad ne marani te bubungan te Iprun. Ne puun diye, nakatupang te Baala, ne iyan ka Kiryat-Hiyarim.


text:
Ne nakatiku seini diye te iglineb te Baala peendiye te Bubungan ne Siir. Ne nakatupang seini diye te tuhal te Bubungan ne Hiyarim, ne iyan ka Kisalun. Ne nakatupang seini diye te Bit-Simis wey nakalihad pad te Timna.


text:
Ne puun diye, nakapabulus man‑e seini diye te igkahibang ne balabahan te igsile te tuhal te Ikrun, wey nakatiku seini diye te Sikirun. Ne nakalihad pad seini diye te Bubungan ne Baala taman diye te Habnil, wey diye seini nataman te Dahat ne Miditiranyu.


text:
Ne diye te iglineb, iyan ded man‑e eletanan ka Dahat ne Miditiranyu.<pb/>Seeye ka me eletanan te naangken ne inged te me kabuhalan ni Huda, ne imbaad-baad dan seini diye te tagse pamilya.<pb/>


text:
<br/><t>Naangken ni Kalib ka Hibrun wey Dibir</t><br/><br/><t>(Tal. 1:11-15)</t><br/>Ne insuhu te Magbebaye ne Manama si Huswi ne egpabehayan te inged si Kalib ne anak ni Hipuni, puun te inged ne naangken te me kabuhalan ni Huda. Seini ne inged iyan ka Kiryat-Arba ne iyan ka Hibrun. Ingngaran seini ki Arba ne amey ni Anak.


text:
Indeldel ni Kalib puun dutu ne inged ka tatelu ne kabuhalan ni Anak: ka me pamilya ni Sisay, ni Ahiman, wey ni Talmay.


text:
Puun diye, migpakiggira pad man‑e ensi Kalib te me mahinged te Dibir. Iyan dengan ngaran te Dibir ka Kiryat-Sipir.


text:
Ne migkahi si Kalib, “Igpaasawa ku ka anak ku ne mengebay ne si Aksa, te etew ne eglusud wey egpakaahew te Kiryat-Sipir.”


text:
Ne iyan nakaahew dutu si Utnil ne anak ni Kinis ne hari ni Kalib. Sikan naa ka impaasawa rin e ka anak din ne si Aksa ki Utnil.


text:
Te nekeg-asawe e sikandan, imbanasalan ni Utnil si Aksa ne egpabuyuen te kamet diye te amey rin. Purisu, miggendiye si Aksa ki Kalib, wey te nakalegsad e sikandin te asnu rin, mig-insaan e sikandin ni Kalib, “Nekey‑a ka innendini nu?”


text:
Ne migtabak sikandin, “Egbuyu a te duma ne dasag su ka imbehey nu keddi ne tane diye te Nigib, ware weyig.” Purisu, imbehayan sikandin ni Kalib te me sebseb ne diye te dibabew wey diye te diralem te inged te Nigib.<pb/>


text:
<br/><t>Ka me siyudad te me kabuhalan ni Huda</t><br/>Seini ka me siyudad ne karatuan ne inggaat te me kabuhalan ni Huda ne imbaad-baad dan diye te tagse pamilya,


text:
ka me siyudad ne diye te igkakawanan ne balabahan te igsile ne diye te katamanan te Nigib ne marani te eletanan te Idum: ka Kabsil, ka Idir, ka Hagur,


text:
ka Libaut, ka Silim, ka Ayin, wey ka Rimun. Migginguma ka langun ne me siyudad te daruwa ne pulu wey siyam (29) lagkes ka me lungsud ne nakalingut kayi.<pb/>


text:
Ne naangken dan degma ka me siyudad ne diye te napu diye te iglineb ne iyan ka Istaul, ka Sura, ka Asna,


text:
ka Sa-Araim, ka Aditaim, ka Gidira, wey ke Gidirutaim. Migginguma ka langun ne me siyudad te sapulu wey hep‑at (14) lagkes ka me lungsud ne nakalingut kayi.<pb/>


text:
ka Gidirut, ka Bit-Dagun, ka Naama, wey ka Makida. Migginguma ka langun ne me siyudad te sapulu wey hen‑em (16) lagkes ka me lungsud ne nakalingut kayi.<pb/>


text:
ka Kila, ka Aksib, wey ka Marisa. Migginguma ka langun ne me siyudad te siyam lagkes ka me lungsud ne nakalingut kayi.<pb/>


text:
wey ka langun ne siyudad wey me lungsud ne marani te Asdud puun te Ikrun peendiye te Dahat ne Miditiranyu.<pb/>


text:
Nalagkes degma ka Asdud, wey Gasa, wey lagkes kayi ka me siyudad dan wey me lungsud dan peendiye te Weyig te eletanan te Ihiptu, wey peendiye te ilis te Dahat ne Miditiranyu.<pb/>


text:
ka Gusin, ka Hulun, wey ka Gilu. Migginguma ka langun ne me siyudad te sapulu wey sabeka (11) lagkes ka me lungsud kayi.<pb/>


text:
ka Humta, ka Kiryat-Arba ne iyan ka Hibrun, wey ka Siyur. Migginguma ka langun ne me siyudad te siyam lagkes ka me lungsud kayi.<pb/>


text:
ka Kain, ka Gibiya, wey ka Timna. Migginguma ka langun ne me siyudad te sapulu lagkes ka me lungsud kayi.<pb/>


text:
ka Maarat, ka Bit-Anut, wey ka Iltikun. Migginguma ka langun ne me siyudad te hen‑em lagkes ka me lungsud kayi.<pb/>


text:
Naangken dan man‑e ka Kiryat-Baal ne iyan ka Kiryat-Hiyarim, wey ka Raba. Migginguma ka langun ne me siyudad te daruwa lagkes ka me lungsud kayi.<pb/>


text:
ka Nibsan, ka siyudad te Asin, wey ka In-Gidi. Migginguma ka langun ne me siyudad te hen‑em lagkes ka me lungsud kayi.<pb/>


text:
Piru ware nadeldel te me kabuhalan ni Huda ka me Hibusihanen ne nangugpe diye te Hirusalim. Sikan naa ka minsan kuntee, mig-ugpe ded sikandan duma te me matig-Huda.<pb/>


text:
<br/><t>Ka inged ne naangken te me kabuhalan ni Husi</t><br/>Ne ka inged ne naangken te me kabuhalan ni Husi, migbunsud diye te Hurdan ne marani te Hiriku ne diye te igsile te me sebseb te Hiriku, peendiye te disirtu, wey peendiye te me bubungan taman te Bitil.


text:
Ne puun diye te Bitil, nekeuma seini diye te Lus, wey nekeuma seini diye te Atarut ne nangugpaan te me Arkihanen.


text:
Ne nakatupang pad seini diye te iglineb te inged te me Haplitihanen, peendiye te diralem te Bit-Hurun. Ne nakapabulus seini diye te Gisir, wey diye nataman seini te Dahat ne Miditiranyu.<pb/>


text:
Seeye ka naangken te me kabuhalan ni Manasis wey ni Ipraim ne me kabuhalan ni Husi isip karatuan ne inggaat kandan.<pb/>


text:
<br/><t>Ka inged ne naangken te me kabuhalan ni Ipraim</t><br/>Seini ka baad te me kabuhalan ni Ipraim ne imbaad-baad dan diye te tagse pamilya ran: ka eletanan kayi diye te igsile, migbunsud te Atarut-Adar<n>Ka Atarut Adar iling ded te inged ne Atarut ne nakahi diye te birsikulu 16:2 wey 16:7.</n> peendiye te dibabew te Bit-Hurun.


text:
Ne puun diye, nekeuma seini diye te Dahat ne Miditiranyu. Ne ka eletanan te igkahibang ne balabahan te igsile, migbunsud diye te Mik-Mitat wey nakatiku seini diye te igsile peendiye te Taanat-Silu, wey nakalihad pad seini diye te igsile te Hanuwa.


text:
Ne puun te Hanuwa, nakatupang pad seini diye te Atarut wey Naara. Nakabaye seini diye te Hiriku, wey nakatuhun diye te Weyig ne Hurdan.


text:
Ne puun te Tapuwa, nekeuma ka eletanan diye te iglineb, wey peendiye te Weyig ne Kana taman diye te Dahat ne Miditiranyu. Seini ka inged ne naangken te me kabuhalan ni Ipraim, ne imbaad-baad dan seini diye te tagse pamilya.


text:
Nalagkes kayi ka duma ne me siyudad wey me lungsud ne apil te tane ne karatuan ne inggaat te me kabuhalan ni Manasis.


text:
Piru ware dan nadeldel ka me matig-Kanaan ne nangugpe diye te Gisir, purisu minsan kuntee, nangugpe ded ka me matig-Kanaan duma te me kabuhalan ni Ipraim isip me uripen.<pb/>


text:
<br/><t>Ka inged ne naangken te katenge te kabuhalan ni Manasis</t><br/>Due degma inged ne naangken te katenge te me kabuhalan ni Manasis,<n>Inteil ni Muwisis diye te kabuhalan ni Rubin, ni Gad, wey te katenge te kabuhalan ni Manasis ka tane ne diye te igsile te Weyig ne Hurdan wey ka katenge te kabuhalan ni Manasis diye te iglineb.</n> ka kinakakayan ne anak ni Husi. Ne naangken te pamilya ni Makir ka Gilyad wey ka Basan tenged su meupiya sikandin ne sundalu. Si Makir ka amey ni Gilyad, ka kinakakayan ne anak ni Manasis.


text:
Ne ka inged ne diye te iglineb te Weyig ne Hurdan, naangken te duma ne me kabuhalan ni Manasis ne me pamilya ni Abi-Isir, Hilik, Asril, Sikim, Hipir, wey Simida. Ne imbaad-baad dan seini diye te tagse pamilya.


text:
Ne due etew ne egngaranan ki Silupihad. Anak sikandin ni Hipir, wey apu sikandin ni Gilyad. Ne si Gilyad, anak ni Makir, wey si Makir, anak ni Manasis. Ne neelin de ne malitan ka anak ni Silupihad ne iyan ensi Mala, Nuwa, Hugla, Milka wey Tirsa.


text:
Ne nangendiye ka seeye ne me malitan ki Ilyasar ne talagpanubad, ki Huswi ne anak ni Nun, wey diye te me pangulu, wey migkahi sikandan, “Migsuhu ka Magbebaye ne Manama ki Muwisis ne egpabehayan key te inged isip karatuan ne inggaat iling te me karumaan ney ne me lukes.” Purisu, nabehayan sikandan te inged sumale te insuhu te Magbebaye ne Manama.


text:
Seini ka egpuunan ne natimulan te sapulu ne baad ka naangken ne inged te kabuhalan ni Manasis, angin e te Gilyad wey Basan ne diye te igsile te Hurdan,


text:
tenged su nabehayan ma degma te inged ka me malitan ne kabuhalan din iling te kabuhalan din ne me lukes. Ne naangken ka Gilyad te duma ne me kabuhalan ni Manasis.<pb/>


text:
Ne ka inged ne naangken te kabuhalan ni Manasis, migbunsud diye te Asir peendiye te Mik-Mitat ne igsile te Sikim. Ne migginguma seini diye te igkakawanan ne balabahan te igsile peendiye te nangugpaan te matig-In-Tapuwa.


text:
Ne iyan nakaangken ka kabuhalan ni Manasis te inged ne nakalingut te Tapuwa, piru ka Tapuwa diye te eletanan te inged ni Manasis ne naangken te me kabuhalan ni Ipraim.


text:
Ne nakatupang ka eletanan diye te Weyig ne Kana. Ne due me siyudad diye te igkakawanan ne balabahan te igsile te weyig ne naangken te me kabuhalan ni Ipraim, minsan ke naseled seini te naangken te me kabuhalan ni Manasis. Ne nakapabulus ka eletanan te me kabuhalan ni Manasis diye te igkahibang ne balabahan te Weyig ne Kana taman diye te Dahat ne Miditiranyu.


text:
Ne naangken te me kabuhalan ni Ipraim ka diye te igkahibang ne balabahan te igsile, wey naangken te me kabuhalan ni Manasis ka diye te igkakawanan ne balabahan te igsile. Ne iyan eletanan te me kabuhalan ni Manasis diye te iglineb ka Dahat ne Miditiranyu. Ne naangken te me kabuhalan ni Asir ka diye te igkahibang ne balabahan, wey naangken degma te me kabuhalan ni Isakar ka diye te igsile.


text:
Ne due degma me siyudad ne nasakup te inged te me kabuhalan ni Isakar wey ni Asir ne naangken te me kabuhalan ni Manasis: ka Bit-San, Iblaim, Dur, In-Dur, Taanak, Migidu, wey ka me bariyu ne nakalingut kayi.


text:
Piru ka seeye ne me siyudad ware neugpei te me kabuhalan ni Manasis, tenged su ware dan nadeldel ka me matig-Kanaan diye.


text:
Piru te migmaresen e ka me kabuhalan ni Israil, in-uripen dan e ka me matig-Kanaan, piru ware dan sikandan deldela.<pb/>


text:
<br/><t>Ka pegpatimul te me kabuhalan ni Ipraim wey ni Manasis te tane</t><br/>Ne migkahi ka me kabuhalan ni Husi diye ki Huswi, “Mania te sabeka re ne baad ne inged ka imbehey nu kanami? Masulug key amana tenged su impanalanginan key te Magbebaye ne Manama.”<pb/>


text:
Ne migtabak si Huswi, “Emun ke masulug kew amana, wey emun ke kene ne eleg kaniyu ka me bubungan te Ipraim, pangendiye kew te me Puwalas te me Pirisihanen wey me Ripaimhanen. Ne gehawan kew te inged diye ne para kaniyu.”<pb/>


text:
Ne migkahi ka me kabuhalan ni Husi, “Kene ne eleg kanami ka me bubungan. Ne kene ney egkatalu ka me matig-Kanaan ne diye te napu tenged su due me karwahi ran ne putew. Ne iling ded ka me Kanaanen ne diye te Bit-San, wey ka nakalingut ne me lungsud kayi, wey minsan ka diye te bangalug ne egngaranan te Hisril.”<pb/>


text:
Ne intabak ni Huswi ka kabuhalan ni Husi ne iyan ka me kabuhalan ni Ipraim wey ni Manasis, “Masulug niyu bes iya wey tenged due egmaresen kew amana. Ne keilangan ne kene ne sabeka re ne baad ka egkaangken niyu.


text:
Egkaangken niyu man‑e ka puwalas diye te me bubungan. Gawani niyu re, wey kaniyud e puun te iglenlen te seeye ne bubungan taman diye te puntul. Ne egkadeldel niyu ka me matig-Kanaan minsan maresen sikandan, wey minsan ke due me karwahi ran ne putew.”<pb/>


text:
<br/><t>Ka pegbaad-baad te duma ne inged</t><br/>Te naahew e te me kabuhalan ni Israil ka seeye ne inged, miglibulung sikandan langun diye te Silu, wey miggimu sikandan te Balungbalung ne Temuwanan dan.


text:
Ne duen pad pitu ne tribu te me kabuhalan ni Israil ne ware pad nabehayi te inged isip karatuan ne inggaat.


text:
Purisu, ingkahiyan ni Huswi ka me kabuhalan ni Israil, “Ken‑u niyu pad eg-angkena ka inged ne imbehey kaniyu te Magbebaye ne Manama te kaap-apuan niyu?


text:
Alam kew te tatelu ne etew te tagse tribu. Egpaleuyen ku sikandan te intiru ne inged. Ne eggimu sikandan te mapa eyew egkanengnengan ta ke egmenuwen te egbaad-baad ka seeye ne tane. Ne eglibed e sikandan kayi te keddi.


text:
Ne egbaaren dan te pitu ne baad ka inged, angin e te inged te me kabuhalan ni Huda ne diye te igkakawanan ne balabahan, wey ka inged te me kabuhalan ni Husi ne diye te inged te igkahibang ne balabahan.


text:
Emun ke egkeimpusan dan e te egmapa, eg-uyanen dan e seini kayi te keddi eyew egpintut-pintuten ku seini diye te tangkaan te Magbebaye ne Manama.


text:
Piru ware inged ne egkaangken te me Libita tenged su iyan dan himu ka egpamakey te Magbebaye ne Manama. Ne nakarawat e ka me kabuhalan ni Gad, ni Rubin, wey katenge te me kabuhalan ni Manasis<n>Inteil ni Muwisis diye te kabuhalan ni Rubin, ni Gad, wey te katenge te kabuhalan ni Manasis ka tane ne diye te igsile te Weyig ne Hurdan wey ka katenge te kabuhalan ni Manasis diye te iglineb.</n> te inged isip karatuan ne inggaat kandan diye te igsile te Hurdan ne imbehey kandan ni Muwisis, ne suluhuanen te Magbebaye ne Manama.”<pb/>


text:
Te egpangipanew e ka naalam ne me etew, ingkahiyan sikandan ni Huswi, “Leuya niyu ka intiru ne inged wey himu kew te mapa. Ne libed kew kayi su egpintut-pintuten ku seini diye te tangkaan te Magbebaye ne Manama eyew egkatahan ta ke hentew ne tribu ka egpakaangken te tagse inged.”


text:
Sikan naa ka nangipanew ka me etew ne egleuy te intiru ne inged. Ne inggimuwan dan seini te mapa ne migpakita ne nabaad ka inged te pitu ne baad wey insulat dan ka me siyudad, wey ka me lungsud ne nasakup te tagse baad. Te neimpusan dan e te egmapa, miglibed e sikandan ki Huswi diye te Silu.


text:
Ne pinaahi te pegpintut-pintut, imbehayan ni Huswi te baad ka me tribu te Israil ne ware pad nakaangken te inged.<pb/>


text:
<br/><t>Ka inged ne naangken te me kabuhalan ni Binhamin</t><br/>Ka an-anayan ne nabehayan te inged pinaahi te pegpintut-pintut, iyan ka me pamilya te me kabuhalan ni Binhamin. Diye seini te elat te naangken ne inged te me kabuhalan ni Huda wey ni Husi.


text:
Ne ka eletanan dan te igkahibang ne balabahan; migbunsud diye te Hurdan patakereg diye te igkahibang ne balabahan te Hiriku. Ne peendiye seini te iglineb te me bubungan taman diye te Bit-Abin ne disirtu.


text:
Ne puun diye, nekeuma seini diye te igkakawanan ne balabahan te tuhal te Lus, peendiye te igkahibang ne balabahan ne bubungan kayi ne iyan e ngaran kuntee ka Bitil. Ne nakatupang seini diye te Atarut-Adar<n>Ka Atarut Adar iling ded te inged ne Atarut ne nakahi diye te birsikulu 16:2 wey 16:7.</n> ne diye te bubungan te igkakawanan ne balabahan te diralem te Bit-Hurun.


text:
Ne puun diye, migpabulus seini diye te iglineb ne bubungan ne egpakatangke te Bit-Hurun ne diye te igkakawanan ne balabahan. Ne diye nataman seini te Kiryat-Baal (ne egngaranan ded te Kiryat-Hiyarim), ka siyudad te me kabuhalan ni Huda. Ne seeye ka eletanan diye te iglineb.


text:
Ne ka eletanan te igkakawanan ne balabahan, migbunsud diye te katamanan te Kiryat-Hiyarim. Nakapabulus seini diye te iglineb peendiye te me Sebseb te Niptuwa.


text:
Ne nakatupang seini diye te lenlen te bubungan ne nakatangke te bangalug te Binhinum ne diye te igkahibang ne balabahan te bangalug te Ripaim. Ne puun diye, nakapabulus seini diye te napu te Hinum peendiye te igkakawanan ne balabahan te ilis te lungsud te me Hibusihanen, wey taman seini diye te In-Rugil.


text:
Ne nakatiku seini diye te igkahibang ne balabahan peendiye te In-Simis. Ne nekeuma seini diye te Gililut ne nakatangke te takerehen te Adumim. Ne nakatupang seini diye te Batu ni Buhan ne anak ni Rubin.


text:
Ne puun diye, nekeuma seini diye te igkahibang ne balabahan te tuhal ne egpakatangke te bangalug te Bit-Araba, wey nakatupang seini diye te bangalug te Araba.


text:
Ne nekeuma seini diye te igkahibang ne balabahan te ilis te Bit-Hugla, wey diye nataman seini te igkahibang ne balabahan ne bayaanan te weyig ne Namatey ne Dahat, ne iyan ka pulipusan te Weyig ne Hurdan diye te igkakawanan ne balabahan. Seeye ka eletanan diye te igkakawanan ne balabahan.


text:
Ne Weyig ne Hurdan ka eletanan diye te igsile. Ne seeye ka me eletanan te inged ne naangken te me kabuhalan ni Binhamin, ne imbaad-baad dan te tagse pamilya.<pb/>


text:
Ne ka me siyudad ne naangken te me kabuhalan ni Binhamin, ne imbaad-baad dan te tagse pamilya ran iyan ka Hiriku, Bit-Hugla, Imik-Kisis,


text:
Kipar-Amuni, Upni, wey Giba. Migginguma ka langun ne me siyudad te sapulu wey daruwa (12) lagkes ka me lungsud kayi.


text:
Sila, Ha-Ilip, Hibus (Hirusalim e kuntee seini), Gibiya, wey Kiryat-Hiyarim. Migginguma ka langun ne me siyudad te sapulu wey hep‑at (14) lagkes ka me lungsud kayi. Seeye ka inged ne karatuan ne inggaat te me kabuhalan ni Binhamin, ne imbaad-baad dan seeye diye te tagse pamilya.<pb/>


text:
<br/><t>Ka inged ne naangken te me kabuhalan ni Simyun</t><br/>Ka igkarangeb ne nabehayan te inged pinaahi te pegpintut-pintut, iyan ka me pamilya te me kabuhalan ni Simyun. Ka inged ne karatuan ne inggaat kandan, diye te elat-elat te inged ne naangken te me kabuhalan ni Huda.


text:
Bit-Libaut, wey Siyaruhin. Migginguma ka langun ne me siyudad te sapulu wey tatelu (13) lagkes ka me lungsud kayi.<pb/>


text:
Nalagkes degma ka Ayin, Rimun, Itir, wey Asan. Migginguma langun ka me siyudad te hep‑at lagkes ka me lungsud kayi.


text:
Nalagkes ka langun ne bariyu taman diye te Baalat-Bir ne iyan ka Rama ne diye te igkakawanan ne balabahan. Seeye ka inged ne karatuan ne inggaat te me kabuhalan ni Simyun, ne imbaad-baad dan seeye diye te tagse pamilya.


text:
Ka inged ne karatuan ne inggaat te me kabuhalan ni Simyun, diye angaya te inged te me kabuhalan ni Huda su maluag de ka inged dan du te egkeilanganen dan. Seeye ka egpuunan ke mania te diye ka inged te me kabuhalan ni Simyun te elat-elat te inged te me kabuhalan ni Huda.<pb/>


text:
<br/><t>Ka inged ne naangken te me kabuhalan ni Sabulun</t><br/>Ka igkatatelu ne nabehayan te inged pinaahi te pegpintut-pintut, iyan ka me pamilya te me kabuhalan ni Sabulun. Ne nekeuma taman diye te Sarid ka eletanan te inged dan.


text:
Ne puun diye, nekeuma seini te iglineb te Marala, te Dabisit, wey nakapabulus seini diye te weyig ne diye te igsile te Hukni-Am.


text:
Ne puun te limang te Sarid, nekeuma pad ka eletanan te igsile taman diye te eletanan te Kislut-Tabur, wey nakapabulus seini diye te Dabirat taman diye te Hapiya.


text:
Ne puun diye, nekeuma pad seini te igsile te Gat-Hipir peendiye te It-Kasin, wey Rimun. Ne nakatiku seini diye te Niya.


text:
Ne ka eletanan te igkahibang ne balabahan, nakatiku diye te Hanatun wey nataman seini diye te bangalug te Ipta-Il.


text:
Migginguma ka langun ne siyudad ne naangken te me kabuhalan ni Sabulun te sapulu wey daruwa (12) lagkes ka me lungsud kayi. Timul pad kayi ka Katat, Nahalal, Simrun, Idala, wey Bitlihim.


text:
Seeye ka me siyudad wey me lungsud ne naangken te me kabuhalan ni Sabulun isip karatuan ne inggaat kandan, ne imbaad-baad dan seini diye te tagse pamilya.<pb/>


text:
<br/><t>Ka inged ne naangken te me kabuhalan ni Isakar</t><br/>Ka igkeep‑at ne nabehayan te inged pinaahi te pegpintut-pintut, iyan ka me pamilya te me kabuhalan ni Isakar.


text:
Nekeuma ka eletanan dan diye te Tabur, Sahasima, Bit-Simis, wey nataman seini diye te Hurdan. Migginguma ka langun ne siyudad te sapulu wey hen‑em (16) lagkes ka me lungsud kayi.


text:
Ne seeye ka me siyudad wey me lungsud ne karatuan ne inggaat te me kabuhalan ni Isakar, ne imbaad-baad dan seini diye te tagse pamilya.<pb/>


text:
<br/><t>Ka inged ne naangken te me kabuhalan ni Asir</t><br/>Ka igkalalimma ne nabehayan te inged pinaahi te pegpintut-pintut, iyan ka me pamilya te me kabuhalan ni Asir.


text:
Alamilik, Amad, wey Misal. Ne ka eletanan dan diye te iglineb, nekeuma diye te Karmil wey Sihur-Libnat.


text:
Ne nakatiku seini diye te igsile peendiye te Bit-Dagun, ne nekeuma diye te Sabulun wey diye te bangalug te Ipta-Il. Ne nekeuma seini diye te igkahibang ne balabahan peendiye te Bit-Imik wey Nil. Ne nakapabulus seini diye te igkahibang ne balabahan te Kabul,


text:
Ne nakatiku seini diye te Rama, ne peendiye te siyudad ne Tiru ne in-alad te matikang wey makepal ne batu. Ne nakatiku seini diye te Husa, wey nataman diye te Dahat ne Miditiranyu. Nalagkes ka duma ne me siyudad ne Mahalab, Aksib,


text:
Uma, Apik, wey Rihub. Migginguma ka langun ne me siyudad te daruwa ne pulu wey daruwa (22) lagkes ka me lungsud kayi.


text:
Ne seeye ka me siyudad wey me lungsud ne karatuan ne inggaat te me kabuhalan ni Asir, ne imbaad-baad dan seini diye te tagse pamilya.<pb/>


text:
<br/><t>Ka inged ne naangken te me kabuhalan ni Naptali</t><br/>Ka igkeen‑em ne nabehayan te inged pinaahi te pegpintut-pintut, iyan ka me pamilya te me kabuhalan ni Naptali.


text:
Ne ka eletanan te inged dan, migbunsud diye te Hilip wey te kayu ne uk ne diye te Sa-Ananim peendiye te Adami-Nikib wey te Habnil peendiye te Lakum, ne diye nataman seini te Weyig ne Hurdan.


text:
Ne puun diye, nakatiku seini diye te iglineb peendiye te Asnut-Tabur, peendiye te Hukuk taman diye te eletanan te Sabulun diye te igkakawanan ne balabahan, peendiye man‑e te eletanan te Asir diye te iglineb wey te Hurdan diye te igsile.


text:
Ne ka nalagkes ne me siyudad ne in-alad te matikang wey makepal ne batu, iyan ka Sidim, Sir, Hamat, Rikat, Kinirit,


text:
Irun, Migdal-Il, Hurim, Bit-Anat, wey Bit-Simis. Migginguma ka langun ne me siyudad te sapulu wey siyam (19) lagkes ka me lungsud kayi.


text:
Seeye ka me siyudad wey me lungsud ne karatuan ne inggaat te me kabuhalan ni Naptali, ne imbaad-baad dan seini diye te tagse pamilya.<pb/>


text:
<br/><t>Ka inged ne naangken te me kabuhalan ni Dan</t><br/>Ka igkapitu ne nabehayan te inged pinaahi te pegpintut-pintut, iyan ka me pamilya te me kabuhalan ni Dan.


text:
Piru naahew te kuntere ka inged ne naangken te me kabuhalan ni Dan, sikan naa ka inlusuran dan ka inged te Lais, wey impangimatayan dan ka me mahinged diye. In-ahew ran seini wey diyad sikandan nangugpe. Ne imbalbalawan dan seini ngarani te Dan ne ngaran te kaap-apuan dan.


text:
Seeye ka me siyudad wey me lungsud ne karatuan ne inggaat te me kabuhalan ni Dan, ne imbaad-baad dan seini diye te tagse pamilya.<pb/>


text:
<br/><t>Ka inged ne naangken ni Huswi</t><br/>Te neimpusan e te pegbaad-baad te me kabuhalan ni Israil ka inged isip karatuan ne inggaat, imbehayan dan degma te inged si Huswi ne anak ni Nun.<pb/>


text:
Ne sumale te insuhu te Magbebaye ne Manama, imbehey ran kandin ka siyudad ne imbuyu din ne iyan ka Timnat-Sira ne diye te bubungan te Ipraim. Ne imbalbalawan din ka siyudad pasasindeha wey diyad sikandin mig-ugpe.<pb/>


text:
Ne iyan migbaad-baad te tane si Ilyasar ne talagpanubad, si Huswi ne anak ni Nun, wey ka me pangulu te tagse tribu te Israil. Imbaad-baad dan seeye pinaahi te pegpintut-pintut diye te tangkaan te Magbebaye ne Manama, diye te gumawan te Balungbalung ne Temuwanan diye te Silu. Purisu, neimpusan e ka pegbaad-baad te inged.<pb/>


text:
“Kahii nu ka me kabuhalan ni Israil ne eg-alam sikandan te me siyudad ne aputanan sumale te ingkahi ku ki Muwisis.


text:
Ne ka minsan hentew ne egpakapatey ne ware din tuyui, egpakaaput sikandin te seeye ne me siyudad eyew egpakapariyu te me etew ne egsuli kandin.


text:
Egpakaaput sikandin te seeye ne me siyudad, egpeendiye te gumawan te siyudad ne hukumanan, wey egpakahuhud sikandin diye te me igdatu ke nekey ka neyitabu. Egkataman, igpalasud dan e sikandin diye wey diye pad egpeuugpaa.


text:
Emun ke eglupuhen sikandin diye te siyudad te me etew ne egsuli kandin, keilangan ne ka me mahinged, kene sikandin igbehey te seeye ne me etew. Tenged su ware din tuyua ka peggimatey wey ware nabelu sikandin ka miggimatey.


text:
Ne eg-uugpe pad sikandin te seeye ne siyudad taman te egkewusey e sikandin wey taman te egpatey e ka Labew ne Talagpanubad ne migpamakey te seeye te timpu. Ne egpekeuli e sikandin diye te ugpaan din mismu ne migpuunan din te migpallahuy.”<pb/>


text:
Sikan naa ka in-alam dan ka Kidis ne diye te Galiliya ne diye te bubungan te inged te me kabuhalan ni Naptali, ka Sikim ne diye te bubungan te inged te me kabuhalan ni Ipraim, wey ka Kiryat-Arba ne iyan ka Hibrun ne diye te bubungan te inged te me kabuhalan ni Huda.


text:
Ne ka diye te igsile te Hurdan ne marani te Hiriku, in-alam dan ka Bisir ne diye te disirtu diye te napu te inged te me kabuhalan ni Rubin. Ne in-alam dan man‑e ka Ramut diye te Gilyad ne diye te inged te me kabuhalan ni Gad, wey ka Gulan ne diye te Basan ne diye te inged te me kabuhalan ni Manasis.


text:
Seeye ka me siyudad ne aputanan ne in-alam para te me kabuhalan ni Israil, wey te kene ne me kabuhalan ni Israil ne miglemung kandan. Ka minsan hentew ne egpakapatey ne ware tuyua, egkaayun ne eg-aput diye eyew kene sikandin egkeyimatayan te etew ne egsuli kandin taheed te kene pad egkapamalehetan diye te hukumanan ne ware sale din.<pb/>


text:
Purisu, intuman te me kabuhalan ni Israil ka suhu te Magbebaye ne Manama ne egpabehayan te me siyudad wey te me panabtaban puun te inged ne karatuan ne inggaat kandan ka me kabuhalan ni Libi.<pb/>


text:
Ne iyan nekewun‑a nakarawat te me siyudad ka me pamilya te kabuhalan ni Kuhat. Duma te kabuhalan ni Kuhat, ka me kabuhalan ni Aarun ne nabehayan te sapulu wey tatelu (13) ne siyudad puun te me kabuhalan ni Huda, Simyun, wey Binhamin.


text:
Ne imbehayan ka duma ne me kabuhalan ni Kuhat te sapulu ne siyudad puun te me kabuhalan ni Ipraim, Dan, wey katenge te me kabuhalan ni Manasis.<n>Inteil ni Muwisis diye te kabuhalan ni Rubin, ni Gad, wey te katenge te kabuhalan ni Manasis ka tane ne diye te igsile te Weyig ne Hurdan wey ka katenge te kabuhalan ni Manasis diye te iglineb.</n><pb/>


text:
Ne imbehayan ka me kabuhalan ni Girsun te sapulu wey tatelu (13) ne siyudad puun te me kabuhalan ni Isakar, ni Asir, Naptali, wey katenge te me kabuhalan ni Manasis ne diye te Basan.<pb/>


text:
Ne imbehayan degma ka me kabuhalan ni Mirari te sapulu wey daruwa (12) ne me siyudad puun te me kabuhalan ni Rubin, Gad, wey ni Sabulun.<pb/>


text:
Ne imbehey te me kabuhalan ni Israil ka me siyudad wey me panabtaban diye te me kabuhalan ni Libi pinaahi te pegpintut-pintut sumale te insuhu te Magbebaye ne Manama ki Muwisis.<pb/>


text:
Imbehey kandan ka Kiryat-Arba (si Arba ka amey ni Anak) ne iyan ka Hibrun ne diye te bubungan te Huda wey ka me panabtaban kayi.


text:
Piru imbehey ran ka me kamet wey me bariyu ne nakalingut te seini ne siyudad diye ki Kalib ne anak ni Hipuni isip baad din.


text:
Sikan naa ka imbehey ran diye te me kabuhalan ni Aarun ne talagpanubad ka Hibrun ne sabeka te me siyudad ne aputanan te me etew ne egpekeyimatey ne ware tuyua. Imbehey ran pad man‑e ka Libna wey ka me panabtaban kayi,


text:
Ayin wey ka me panabtaban kayi, Huta wey ka panabtaban kayi, Bit-Simis wey ka panabtaban kayi. Migginguma te siyam ka langun ne siyudad ne migpuun te me kabuhalan ni Simyun wey ni Huda.


text:
Ne imbehayan pad man‑e sikandan te hep‑at ne siyudad puun te inged te me kabuhalan ni Binhamin. Ne iyan seini: ka Gibyun wey ka me panabtaban kayi, Giba wey ka me panabtaban kayi,


text:
Migginguma ka langun ne narawat te me talagpanubad ne me kabuhalan ni Aarun te sapulu wey tatelu (13) ne siyudad wey ka me panabtaban.<pb/>


text:
Ne imbehayan pad man‑e sikandan te daruwa ne siyudad te katenge te me kabuhalan ni Manasis. Ne iyan seini: ka Taanak, wey Gat-Rimun wey ka me panabtaban kayi.


text:
Migginguma ka langun ne narawat te duma ne kabuhalan ni Kuhat te sapulu (10) ne siyudad lagkes ka me panabtaban.<pb/>


text:
Ka me kabuhalan ni Girsun ne puun te me kabuhalan ni Libi, nakarawat te daruwa ne siyudad puun te katenge te me kabuhalan ni Manasis. Ne iyan seini: ka Gulan ne diye te Basan (ne sabeka te me siyudad ne aputanan te etew ne egpekeyimatey ne ware tuyua), wey ka Bi-Istira wey ka me panabtaban kayi.


text:
Ne imbehayan pad man‑e sikandan te hep‑at ne siyudad puun te inged te me kabuhalan ni Isakar. Ne iyan seini: ka Kisyun, Dabirat,


text:
Ne imbehayan pad man‑e sikandan te hep‑at ne siyudad puun te inged te me kabuhalan ni Asir. Ne iyan seini: ka Mishal, Abdun,


text:
Ne imbehayan pad man‑e sikandan te tatelu ne siyudad puun te inged te me kabuhalan ni Naptali. Ne iyan seini: ka Kidis ne diye te Galiliya (ne sabeka te me siyudad ne aputanan te etew ne egpekeyimatey ne ware tuyua), Hamut-Dur, wey Kartan wey ka me panabtaban kayi.


text:
Migginguma ka langun ne narawat te kabuhalan ni Girsun te sapulu wey tatelu (13) ne siyudad wey ka me panabtaban kayi.<pb/>


text:
Purisu, migginguma ka langun ne imbehey te kabuhalan ni Libi diye te kabuhalan ni Mirari te sapulu wey daruwa (12) ne siyudad wey me panabtaban.<pb/>


text:
<br/><t>Ka inged ne naangken te me kabuhalan ni Israil</t><br/>Sikan naa ka imbehey te Magbebaye ne Manama diye te me kabuhalan ni Israil ka langun ne inged ne insaad din diye te kaap-apuan dan. Te naangken dan e seini, diyad sikandan nangugpe.


text:
Imbehayan sikandan te Magbebaye ne Manama te keupianan puun te me kuntere dan ne nakalingut kandan sumale te insaad din diye te me kaap-apuan dan. Ne ware sikandan natalu te me kuntere dan tenged su impepanalu ma sikandan te Magbebaye ne Manama te langun ne kuntere dan.


text:
<br/><t>Ka peg-uli te duma ne tribu diye te igsile</t><br/>Ne inlibulung ni Huswi ka me kabuhalan ni Rubin, Gad, wey katenge te me kabuhalan ni Manasis.<n>Inteil ni Muwisis diye te kabuhalan ni Rubin, ni Gad, wey te katenge te kabuhalan ni Manasis ka tane ne diye te igsile te Weyig ne Hurdan wey ka katenge te kabuhalan ni Manasis diye te iglineb.</n>


text:
Ne ingkahiyan sikandan ni Huswi, “Inggimu niyu ka langun ne insuhu kaniyu ni Muwisis ne suluhuanen te Magbebaye ne Manama, wey intuman niyu degma ka langun ne insuhu ku kaniyu.


text:
Ne minsan kuntee, ware niyu engkeri ka me duma niyu ne me kabuhalan ni Israil. Maayad-ayad kew ne migtuman te me suhu kaniyu te Magbebaye ne Manama niyu.


text:
Ne kuntee, nakarawat e ka me duma niyu ne me kabuhalan ni Israil te keupianan ne insaad kandan te Magbebaye ne Manama. Sikan naa, uli kew e diye te inged niyu ne diye te talipag te Hurdan ne imbehey kaniyu ni Muwisis ne suluhuanen te Magbebaye ne Manama.


text:
Piru kene niyu kalingawi te egtuman ka insuhu kaniyu wey ka impanulu kaniyu ni Muwisis ne suluhuanen te Magbebaye ne Manama: geyinawei niyu ka Magbebaye ne Manama niyu, tumana niyu ka igkeupii rin, wey ka me suhu din. Keilangan ne matinumanen kew kandin, wey pamakaya niyu sikandin te mapahetpet.”


text:
(Imbehey ni Muwisis ka inged ne diye te Basan te seeye se katenge te me kabuhalan ni Manasis, wey imbehey degma ni Huswi diye te dangeb ne katenge te kabuhalan ni Manasis wey te duma ne tribu ka inged ne diye te iglineb te Hurdan.) Impanalanginan sikandan ni Huswi te peg-uli dan e.


text:
Migkahi sikandin, “Eg-uli kew ne matubung amana: masulug se me ayam, pelata, bulawan, burunsi, putew, wey me manggad. Ne baari niyu ka me karumaan niyu diye te kaniyu te minsan nekey ne naahew niyu diye te me kuntere niyu.”


text:
Sikan naa ka nanguli e ka me kabuhalan ni Rubin, Gad, wey katenge te kabuhalan ni Manasis. In-engkeran dan ka me karumaan dan ne me kabuhalan ni Israil diye te Silu ne sakup te inged te Kanaan, wey miglibed e sikandan diye te Gilyad, ka tane ne naangken dan sumale te suhu te Magbebaye ne Manama pinaahi ki Muwisis.<pb/>


text:
<br/><t>Ka altar diye te marani te Hurdan</t><br/>Te nekeume e ka me kabuhalan ni Rubin, Gad, wey katenge te kabuhalan ni Manasis diye te Gililut ne marani te Hurdan, miggimu sikandan te dakel ne altar. Ka seini ne inged sakup pad te Kanaan.


text:
Ne impeendiye te me kabuhalan ni Israil si Pinihas ne anak ni Ilyasar ne talagpanubad diye te Gilyad te me kabuhalan ni Rubin, Gad, wey katenge te kabuhalan ni Manasis.


text:
Indumaan si Pinihas te sapulu ne pangulu te tagse kabuhalan te Israil. Ka tagse sabeka kandan, me pangulu te tagse me pamilya te me kabuhalan dan.


text:
Te pegginguma ran diye te Gilyad, ingkahiyan dan e ka me kabuhalan ni Rubin, Gad, wey katenge te me kabuhalan ni Manasis,


text:
“Ka intiru ne keet-etawan te Magbebaye ne Manama egkeupian ne egpakataha ke mania te in-akalan niyu ka Manama te Israil. Insupak niyu ka Magbebaye ne Manama pinaahi te peggimu niyu te altar para kaniyu. Ware niyud ikula sikandin.


text:
Kene naan pad ne eleg ka sale ne neyimu ta diye te Piyur? Tenged dutu, inlegparan ki te Magbebaye ne Manama wey minsan kuntee mig-antus ki re due.


text:
Ne kuntee, eg-inniyuhan niyud man‑e ka Magbebaye ne Manama! Ke egsupak kew pad man‑e kandin kuntee, egkalangetan sikandin kaaselem te langun ne kabuhalan ni Israil.


text:
Sikan naa, emun ke keilangan niyu ka altar tenged su kene ne likes ne egsimbaan ka inged niyu, hendiye kew naan de kanami, diye te inged te Magbebaye ne Manama ne due Matulus ne Balungbalung ne In-alad, wey egpekeugpe kew diye. Kene kew re iya himu te lein ne altar angin e te altar te Magbebaye ne Manama ta.


text:
Sumsumana niyu si Akan ne anak ni Sira ne ware migtuman te suhu meyitenged te me kasangkapan ne nakahalad e wey nakapanubad e langun diye te Magbebaye ne Manama. Inlegparan sikandin wey ka langun ne kabuhalan ni Israil. Kene ne si Akan de ka napatey tenged te sale din.”<pb/>


text:
Ne migtabak ka me kabuhalan ni Rubin, Gad, wey katenge te kabuhalan ni Manasis te seeye se me pangulu te me pamilya te Israil,


text:
kahi ran, “Ka Magbebaye ne Manama, Amana ne Maresen ne Manama! Ka Magbebaye, Amana ne Maresen ne Manama! Nakataha sikandin ke mania te inggimu ney seini, wey keilangan degma ne egkatahaan niyu seini. Emun ke malehet ne migsupak key te Magbebaye ne Manama, wey ke mig-inniyug key kandin, himatayi key e nikaniyu te seini ne aldew.


text:
Ne emun ke insupak ney ka Magbebaye ne Manama pinaahi te peggimu ney te altar ney mismu ne para egtutungan te me igpanubad, egkakeen ne egpuun te egketuen ne pinamula ne halad, wey ke me igpanubad para te meupiya ne rilasyun te Magbebaye ne Manama, eglegparan key perem te Magbebaye ne Manama.


text:
Inggimu ney re seini tenged su naaldek key ne kema ke egginguma ka timpu ne ka me kabuhalan niyu egkahi te me kabuhalan ney, ‘Nekey‑a ka labet niyu te Magbebaye ne Manama te Israil?


text:
Inggimu te Magbebaye ne Manama ne eletanan ta ka Hurdan te pegpasuwey kaniyu puun kanami. Ne ware labet niyu se me kabuhalan ni Rubin wey Gad te Magbebaye ne Manama.’ Ne kema ke egkenaan e te me kabuhalan niyu ka me kabuhalan ney ne egsimba te Magbebaye ne Manama.


text:
ke kene, eyew limlimuan para kanami, para kaniyu, wey para te me kabuhalan, ne egsimba key iya te Magbebaye ne Manama diye te balungbalung pinaahi te pegtutung te me igpanubad, me igpanubad para te meupiya ne rilasyun, wey te duma pad ne me halad. Purisu, te egginguma ne timpu, kene egpakakahi ka me kabuhalan niyu diye te me kabuhalan ney ne ware labet dan te Magbebaye ne Manama.


text:
Ne emun ke egkamalehet ne egkahiyan dan ka me kabuhalan ney te iling due, egpakakahi sikandan te, ‘Tengtengi niyu! Miggimu ka me kaap-apuan ney te altar ne iling te altar te Magbebaye ne Manama, kene ne egtutungan wey ke eghalaran naa te me halad, ke kene, eyew due limlimuan para kanami wey kaniyu.’


text:
Kene ney egkeyimu ne egsupak wey ke eg-inniyug te Magbebaye ne Manama pinaahi te peggimu te kanami ne altar ne para te egtutungan te me igpanubad, egkakeen ne egpuun te egketuen ne pinamula ne halad, wey duma pad ne me halad. Iyan de eghalaran ka altar te Magbebaye ne Manama ta ne diye nakatahu te balungbalung ne egsimbaan kandin.”<pb/>


text:
Ne amana nahale si Pinihas ne talagpanubad wey ka me pangulu te me pamilya te me kabuhalan ni Israil te pegkarineg dan te ingkahi te me kabuhalan ni Rubin, Gad, wey katenge te kabuhalan ni Manasis.


text:
Sikan naa ka ingkahiyan ni Pinihas ne anak ni Ilyasar ne talagpanubad ka me kabuhalan ni Rubin, Gad, wey katenge te me kabuhalan ni Manasis, “Natahaan tad kuntee ne indumaan ki te Magbebaye ne Manama tenged te ware kew migsupak kandin. Inluwas niyu ka me kabuhalan ni Israil puun te legpad te Magbebaye ne Manama.”<pb/>


text:
Ne nanguli e ensi Pinihas wey ka me pangulu diye te Kanaan, wey ingguhud dan te me karumaan dan ne me kabuhalan ni Israil ka neyingumaan dan ne guhud puun te me kabuhalan ni Rubin, wey ni Gad ne diye te Gilyad.


text:
Te narineg seini te me kabuhalan ni Israil, nahale sikandan wey indeyrey ran ka Manama. Ne warad sikandan migsuman-suman ne eglusud diye te inged ne nangugpaan te me kabuhalan ni Rubin wey Gad.<pb/>


text:
Ne ingngaranan te me kabuhalan ni Rubin wey ni Gad ka altar te “Limlimuan” su migkahi sikandan, “Seini ka limlimuan ta langun te ka Magbebaye, iyan ka Manama ta.”<pb/>


text:
<br/><t>Ka pegpanaha-taha ni Huswi</t><br/>Te malayat e ne timpu ka miglihad, impeyimeley e te Magbebaye ne Manama ka Israil puun te me kuntere dan ne nakalingut kandan. Te seeye ne timpu, buyag e amana si Huswi.


text:
Ne impeumew ni Huswi ka langun ne me kabuhalan ni Israil, lagkes ka me igdatu, ka me pangulu, ka me talewukum, wey ka me upisyal. Ne ingkahiyan din sikandan, “Buyag ad amana kuntee.


text:
Ne nakita niyu ka langun ne inggimu te Magbebaye ne Manama niyu te seini ne me nasud tenged kaniyu. Ne sikandin e ka migpakiggira te me kuntere niyu.


text:
Ne nabaad-baad kud diye te kaniyu isip karatuan ne inggaat te me kabuhalan niyu ka langun ne inged te me nasud ne naahew ta, lagkes ka me nasud ne ware te pad naahew. Puun seeye te igsile te Hurdan peendiye te iglineb te Dahat ne Miditiranyu.


text:
Ne egdeldelen te Magbebaye ne Manama niyu sikandan wey egpaaween eyew egsubalan niyu ka tane dan su sika ka insaad te Magbebaye kaniyu.


text:
Purisu, pakannekal kew. Pakannekali niyu te egtuman ka langun ne nasulat te baseen te Balaud ni Muwisis. Tumana niyu ka langun ne nasulat kayi.


text:
Kene kew saamul te me etew ne mig-ugpe duma kaniyu, kene kew dawit te me ngaran te me diyus-diyus dan, wey ke egpanaad naa ne eggamiten ka ngaran dan. Ne kene kew simba, wey ke pamakey naa kandan.


text:
Ne indeldel te Magbebaye ne Manama ka derakel wey maresen ne me nasud te peglusud niyu kandan. Ne minsan kuntee, ware iya nakatalu kaniyu.


text:
Ne minsan hentew kaniyu, egpakadeldel te sabeka ne libu (1,000) ne etew, tenged su ka Magbebaye ne Manama ka egpakiggira te me kuntere niyu sumale te insaad din kaniyu.


text:
Piru ke eg-inniyug kew kandin, wey ke egpakigsaamul kew naa te me etew ne mig-ugpe duma kaniyu, wey ke egpangasawa naa kandan,


text:
egpakasihuru kew ne kenad iya egdeldelen te Magbebaye ne Manama niyu ka me etew ne mig-ugpe duma kaniyu. Ke kene, egkeyimu nasi sikandan ne egpakarereet kaniyu iling te balatik, wey ke sahilut naa, wey egpakamasakit sikandan te peka niyu iling te eglampesan, wey iling sikandan te duhi ne egpakasanggat te me mata niyu. Ne egpabulus seini taman te egkapatey kew kayi te meupiya ne inged ne imbehey kaniyu te Magbebaye ne Manama.<pb/>


text:
“Mahaan ad e egpatey. Tantanuri niyu layun ne intuman te Magbebaye ne Manama niyu ka langun ne meupiya ne insaad din kaniyu. Ne ware iya minsan sabeka ne ware din tumana.


text:
Piru ke immenu te Magbebaye ne Manama te pegtuman ka langun ne meupiya ne insaad din kaniyu, iling ded degma ka pegtuman din te karereetan ne impaney-paney rin e kaniyu, taman te egdereetan kew e nikandin puun kayi te meupiya ne inged ne imbehey rin kaniyu.


text:
Malehet iya ne egkatuman seini due te kaniyu ke egsupaken niyu ka kasabutan te Magbebaye ne Manama niyu ne igpatuman din kaniyu. Ne emun ke egsimba kew wey egpamakey te me diyus-diyus, igpasalerep kew iya nikandin te mangune-kune ne langet din, wey sahuhune ne egkareetan kew kayi te meupiya ne inged ne imbehey rin kaniyu.”<pb/>


text:
<br/><t>Ka pegsaad man‑e te me kabuhalan ni Israil</t><br/>Ne inlibulung ni Huswi ka langun ne tribu te Israil diye te Sikim. Ne impeumew rin ka me igdatu, me pangulu, me talewukum, wey me upisyal te Israil. Ne migparani sikandan diye te tangkaan te Magbebaye ne Manama.


text:
Ne ingkahiyan ni Huswi ka langun ne etew, “Seini ka ingkahi te Magbebaye ne Manama te Israil: Diye nangugpe dengan ka me kaap-apuan niyu te talipag te Weyig ne Iyupratis, wey migpamakey sikandan te me diyus-diyus. Ne sabeka kandan si Tira ne amey ni Abraham wey ni Nahur.


text:
Piru ingkuwa ku si Abraham puun dutu ne inged wey impeendiye ku sikandin te inged ne Kanaan, wey impabuhal ku sikandin diye. Ne imbehayan ku sikandin te anak ne si Isaak.


text:
Ne imbehayan ku degma si Isaak te anak ne si Hakub wey Isaw. Ne imbehey ku ki Isaw ka bubungan te Siir isip baad din. Piru nangendiye mule si Hakub wey ka me anak din te Ihiptu.


text:
Nataman, impeuyan ku si Muwisis wey si Aarun ka egluwas kaniyu diye te Ihiptu. Ne impasalerep ku te legpad ka Ihiptu, wey impalihawang ku sikaniyu diye.


text:
Te pegginguma te me kaap-apuan niyu diye te Malalab ne Dahat, intalukunan sikandan te me Ihiptuhanen ne migmangudde wey nangekarwahi.


text:
Ne migpangananey sikandan keddi, wey intahuan ku te meitem ne gapun ka eletanan dan wey te me Ihiptuhanen. Nenaleplep e ka me Ihiptuhanen wey nalened e sikandan. Namelmelehan niyu ke nekey ka inggimu ku diye te me Ihiptuhanen wey naluhey kew ka nangugpe diye te disirtu.<pb/>


text:
“Nataman, in-uyan ku sikaniyu diye te inged te me Amurihanen ne nangugpe diye te igsile te Hurdan. Ne migpakiggira sikandan kaniyu, piru impatalu ku sikandan kaniyu. Indereetan ku sikandan, wey in-angken niyud ka inged dan te peglusud niyu.


text:
Ne migpakig-ehet kaniyu si Balak ne Hari te Muwab ne anak ni Sipur, wey imparilus kew nikandin ki Balaam ne anak ni Biyur.


text:
Piru ware ku tuhuti si Balaam ne eggimuwen din sika due te kaniyu, ke kene, impepanalanginan ku sikaniyu wey inluwas ku sikaniyu puun ki Balak.


text:
Ne miglapas kew te Hurdan, wey nekeuma kew te Hiriku. Migpakiggira kaniyu ka me mahinged te Hiriku lagkes ka me Amurihanen, Pirisihanen, Kanaanen, Hitihanen, Girgasihanen, Hibihanen, wey Hibusihanen. Piru impatalu ku sikandan kaniyu.


text:
Ne ingginaaldek<n>Te Hibruwanen: Migpeuyan a te patiyukan hun‑a kaniyu.</n> ku ka daruwa ne Hari ne me Amurihanen eyew egkareldel niyu sikandan te peglusud niyu. Migpanalu kew ne kene ne pinaahi te kampilan wey pane niyu.


text:
Imbehayan ku sikaniyu te inged ne kene ne sikaniyu ka nalasey. Impeugpe ku sikaniyu te me siyudad ne kene ne sikaniyu ka migpasasindeg. Nangeen kew kuntee te behas te paras wey te ulibu ne kene ne sikaniyu ka migpamula.”<pb/>


text:
Ne migkahi pad man‑e si Huswi, “Purisu kuntee, kaaldeki niyu ka Magbebaye ne Manama wey pamakaya niyu sikandin te intiru ne pusung niyu. Engkeri niyud kuntee ka me diyus-diyus te me kaap-apuan niyu ne insimba ran dengan diye te talipag te Weyig ne Iyupratis, wey diye te Ihiptu. Ne iyan niyu re pamakaya ka Magbebaye ne Manama.


text:
Piru ke kene kew egkeupian ne egpamakey te Magbebaye ne Manama, alam kew kuntee ne aldew ke iyan niyu egpamakayen ka me diyus-diyus te me kaap-apuan niyu ne diye te talipag te Weyig ne Iyupratis wey ke ka me diyus-diyus naa te me Amurihanen ne kayi te in-ugpaan niyu kuntee? Piru sikeddi wey ka pamilya ku, iyan ney mule egpamakayen ka Magbebaye ne Manama.”<pb/>


text:
Ne migtabak ka me etew, “Ware te suman-suman ney ne eg-engked te Magbebaye ne Manama wey ke egpamakey naa te me diyus-diyus.


text:
Su ka Magbebaye ne Manama ka migluwas kanta wey te me kaap-apuan ta te timpu ne neuripen ki diye te Ihiptu. Ne namelmelehan tad degma ka me kein-inuwan ne inggimu rin. Impangabangan ki nikandin te peggipanew ta wey te peglihad ta diye te duma ne me nasud.


text:
Ne ka me Amurihanen ne nangugpe te seini ne inged, indeldel sikandan langun te Magbebaye te peglusud niyu kandan. Purisu, egpamakey key degma te Magbebaye su sikandin de iya ka Manama ta.”<pb/>


text:
Ne migkahiyan ni Huswi ka me etew, “Kene egkaayun ne egpamakey kew te Magbebaye ne Manama su matulus sikandin wey talikuren. Kene din egpasayluwen ka me mareet ne hinimuwan niyu wey ka me sale niyu.


text:
Ne emun ke eg-inniyuhan niyu ka Magbebaye ne Manama wey egpamakey kew te me diyus-diyus, egkabelu sikandin kaniyu wey eglegparan kew nikandin. Egguleen kew nikandin minsan pad ke neyid‑u dengan sikandin kaniyu.”<pb/>


text:
Ne migkahi si Huswi, “Sikaniyu mismu ka me talagpamalehet te pegkeetew niyu ne egpamakey kew te Magbebaye ne Manama.”<pb/>Ne migtabak sikandan, “Uya, sikanami iya ka me talagpamalehet.”<pb/>


text:
Ne migkahi si Huswi, “Emun ke iling due, engkeri niyud ka me diyus-diyus niyu wey pamakey kew te Magbebaye ne Manama te Israil.”<pb/>


text:
Ne migtabak ka me etew, “Egpamakey key te Magbebaye ne Manama ney, wey egtumanen ney ka me suhu din.”<pb/>


text:
Purisu, te seeye ne aldew miggimu si Huswi te kasabutan diye te Sikim para te me keet-etawan te Israil. Ne imbehayan din sikandan te me balaud wey me suhu.


text:
Insulat seini ni Huswi diye te Libru te Balaud te Manama. Nataman, migkuwa sikandin te dakel ne batu wey intahu din seini diye te lenged te uk ne kayu diye te matulus ne inged te Magbebaye ne Manama.


text:
Ne ingkahiyan ni Huswi ka langun ne etew, “Egpakabulig kaniyu seini ne batu ne egkasuman-suman niyu ke nekey ka immanlalag ta kuntee. Kayid seini ne batu te pegnangen ku kaniyu te lalag te Magbebaye ne Manama. Purisu ka seini ne batu egpakabulig kaniyu ne egkasuman-suman niyu ke nekey ka neyitabu kuntee. Egpasuman-suman seini kaniyu eyew kene kew eg-inniyug te Manama.”


text:
Nataman, impeuli e ni Huswi ka me etew diye te tagse inged dan isip karatuan ne inggaat kandan.<pb/>


text:
<br/><t>Ka pegpatey ni Huswi wey ni Ilyasar</t><br/>Nataman, napatey e ka suluhuanen te Magbebaye ne Manama ne si Huswi ne anak ni Nun, te sabeka ne gatus wey sapulu (110) ka idad din.


text:
Ne inlebeng dan sikandin diye te baad din ne inged diye te Timnat-Sira ne diye te bubungan te Ipraim, diye seini te igkahibang ne balabahan te bubungan te Gaas.<pb/>


text:
Migpamakey ka me kabuhalan ni Israil te Magbebaye ne Manama te neuyag pad si Huswi wey ka me igdatu te Israil ne nakataha te langun ne inggimu te Magbebaye para te Israil.<pb/>


text:
Egpakasungkiye pad ne guhud, ka tul‑an ni Husi ne in-uyan te me kabuhalan ni Israil puun te Ihiptu, diye dan ilebeng te Sikim. Diye dan seini ilebeng te inged ne nabeli ni Hakub te sabeka ne gatus (100) ne pelata diye te me anak ni Hamur ne amey ni Sikim. Ne iyan nakaangken kayi ne inged ka me kabuhalan ni Husi.<pb/>


text:
Ne migpatey e degma si Ilyasar ne anak ni Aarun, wey diye sikandin ilebeng te Gibiya, ka siyudad ne diye te bubungan te Ipraim ne imbehey rin te anak din ne si Pinihas.


text:
<br/><t>Ka pegdakep ki Adunibisik te kabuhalan enni Huda wey Simyun</t><br/>Te migpatey e si Huswi, mig-inse ka me Israilita diye te Magbebaye ne Manama ne miggenendue, “Hentew‑a kanami ka eggun‑a ne eggira te me matig-Kanaan?”


text:
Ne migtabak ka Magbebaye ne Manama, “Iyan eggun‑a ka me sundalu te me kabuhalan ni Huda su imbehey kud kandan ka tane.”<pb/>


text:
Ne ingkahiyan te me sundalu te me kabuhalan ni Huda ka me sundalu te me kabuhalan ni Simyun ne me karumaan dan, “Dumeyi key diye te tane ne intahahe kanami, wey egsabeka ki ka egkuntere te me matig-Kanaan. Ne egdumaan ney degma sikaniyu diye te intahahe ne tane para kaniyu.” Purisu indumaan sikandan te me sundalu te me kabuhalan ni Simyun.


text:
Sikan naa, te peglusud te me sundalu ne me kabuhalan ni Huda wey ni Simyun, impatalu e te Magbebaye ne Manama kandan ka me matig-Kanaan wey ka me matig-Piris, wey natalu ran ka sapulu ne libu (10,000) ne etew diye te Bisik.


text:
Ne neumaan dan si Adunibisik diye wey migpahiggireey sikandan, wey natalu te me sundalu te me kabuhalan ni Huda ka me matig-Kanaan wey me matig-Piris.


text:
Ne migpallahuy si Adunibisik, piru inlupug sikandin te me sundalu te me kabuhalan ni Huda, wey narakep dan sikandin. Ne impanempug dan ka me timbebakal te belad din wey te paa rin.


text:
Ne migkahi si Adunibisik, “Insulian ad te Manama te inggimu ku te pitu ne pulu (70) ne me Hari ne impanempuhan ku te me timbebakal te belad dan wey te paa ran wey impepamurut ku te mummu diye te diralem te lamisa ku.” Ne in-uyan dan sikandin diye te Hirusalim wey diyad e sikandin migpatey.<pb/>


text:
<br/><t>Ka pegkaahew te Hirusalim wey te Hibrun</t><br/>Ne inlusuran te me kabuhalan ni Huda ka Hirusalim wey naahew ran seini. Impangimatayan dan ka me mahinged wey insilaban dan ka siyudad.


text:
Nataman, migpakiggire e man‑e ka me kabuhalan ni Huda te me matig-Kanaan ne mig-ugpe diye te me bubungan, diye te inged te Nigib, wey diye te me napu dapit te iglineb.


text:
Ne migpakiggira pad man‑e ka me kabuhalan ni Huda te me matig-Kanaan ne diye mig-ugpe te siyudad te Hibrun (Kiryat-Arba dengan ka ngaran te Hibrun). Natalu ran ka me pangulu ne ensi Sisay, si Ahiman wey si Talmay.<pb/>


text:
<br/><t>Ka pegkaahew ni Utnil te lungsud te Dibir</t><br/><br/><t>(Huswi 15:13-19)</t><br/>Puun diye, migpakiggira pad man‑e sikandan te me mahinged te Dibir. (Kiriyat-Sipir dengan ka ngaran te Dibir.)


text:
Ne migkahi si Kalib, “Igpaasawa ku ka anak ku ne mengebay ne si Aksa, te etew ne eglusud wey egpakaahew te Kiriyat-Sipir.”


text:
Iyan nakaahew dutu si Utnil ne anak ni Kinis ne hari ni Kalib. Sikan naa ka impaasawe e ni Kalib ki Utnil ka mengebay ne anak din ne si Aksa.


text:
Te nekeg-asawe e sikandan, imbanasalan ni Utnil si Aksa ne egpabuyuen te kamet diye te amey rin. Purisu miggendiye si Aksa ki Kalib, wey te nakalegsad e sikandin te asnu rin, mig-insaan e sikandin ni Kalib, “Nekey‑a ka innendini nu?”


text:
Ne migtabak si Aksa, “Egbuyu a te duma ne dasag su ka imbehey nu keddi ne tane diye te inged te Nigib, ware weyig.” Purisu, imbehayan sikandin ni Kalib te me sebseb ne diye te dibabew wey diye te diralem te Nigib.<pb/>


text:
<br/><t>Ka pegpanalu te me kabuhalan ni Huda wey ni Binhamin</t><br/>Ne due me Kinihanen ne me kabuhalan te anuhang dengan ni Muwisis. Migduma sikandan te kabuhalan ni Huda wey miggendiye sikandan te siyudad te me Palmira ne diye te disirtu diye te Huda. Ka seeye ne inged, diye te inged te Nigib ne marani te Arad, wey miglemung sikandan te me mahinged diye.


text:
Ne migduma ka me kabuhalan ni Huda te me kabuhalan ni Simyun ne miglusud te me matig-Kanaan ne mahinged diye te Sipat. Ne ingguhus dan ka siyudad, sikan naa ka ingngaranan e ka siyudad te Hurma.<n>Iyan igpasabut te lalag ne Hurma ka impatamtamanan te egguhus.</n>


text:
Ne migdumaan te Magbebaye ne Manama ka kabuhalan ni Huda, wey naahew ran ka me bubungan. Piru ware dan narelrel ka me mahinged diye te napu, su due me karwahi ran ne putew.


text:
Ne imbehey ki Kalib ka Hibrun su sika ka inlalag ni Muwisis. Ne indeldel rin ka tatelu ne anak ni Anak ne nangugpe diye.


text:
Piru ware narelrel te kabuhalan ni Binhamin ka me Hibusihanen ne diye nangugpe te Hirusalim. Sikan naa ka minsan kuntee miglemung ded mig-ugpe ka me Hibusihanen te kabuhalan ni Binhamin diye te Hirusalim.<pb/>


text:
<br/><t>Ka peg-ahew te kabuhalan ni Husi te Bitil</t><br/>Ne inlusuran te kabuhalan ni Husi ka Bitil, wey indumaan sikandan te Magbebaye ne Manama.


text:
Ne nakakita ka me talag-iipat te etew ne miglihawang puun te siyudad wey migkahiyan dan sikandin, “Panulua key ke egmenuwen te egseled te siyudad, eg-unahan ney re sikeykew.”


text:
Ne impanulu din sikandan ke egmenuwen te egseled te siyudad, wey impangimatayan dan ka me mahinged diye te siyudad piru impalihawang dan ka seeye ne etew duma te langun ne pamilya rin.


text:
Ne miggendiye ka seeye ne etew te tane te me Hitihanen, wey migpasasindeg sikandin te sabeka ne siyudad wey ingngaranan din te Lus, ne seeye ded ka ngaran taman kuntee.<pb/>


text:
<br/><t>Ka me mahinged ne ware narelrel te me Israilita</t><br/>Piru ware narelrel te kabuhalan ni Manasis ka me mahinged te me siyudad te Bitsan, Tanak, Dur, Ibliam, Migidu wey ka langun ne nangugpe diye te marani ne me bariyu. Piru warad iya mig-awe ka me matig-Kanaan te seeye ne inged.


text:
Te migmaresen e ka me kabuhalan ni Israil, impehes dan ka me matig-Kanaan ne egpatrabahuwen, piru ware dan iya sikandan narelrel.


text:
Ne ware narelrel te kabuhalan ni Ipraim ka me matig-Kanaan ne diye nangugpe te Gisir, purisu migpalemungey red sikandan ka nangugpe diye.<pb/>


text:
Ne ware degma narelrel te kabuhalan ni Sabulun ka me mahinged te Kitrun, wey ka me mahinged te Nahalul. Migpalemungey red sikandan ka nangugpe dutu piru impehes dan sikandan patrabahuwa.<pb/>


text:
Ne ware ded degma narelrel te kabuhalan ni Asir ka me mahinged te Aku, Sidun, Ahulab, Aksib, Hilba, Apik wey Rihub.


text:
Purisu migpalemungey red degma ka kabuhalan ni Asir te me matig-Kanaan ne mig-ugpe te seeye ne me inged, ne ware dan narelrel.<pb/>


text:
Ne minsan ka kabuhalan ni Naptali ware degma nakarelrel te me mahinged te Bit-Simis wey Bit-Anat. Purisu, migpalemungey red ka kabuhalan ni Naptali te me matig-Kanaan. Ne impehes dan patrabahuwa seeye se mahinged te Bit-Simis wey Bit-Anat.<pb/>


text:
Piru natalu mule te me Amunihanen ka me kabuhalan ni Dan wey indelrel diye te bubungan eyew kene egpekeugpe diye te napu.


text:
Ne ware mig-awe ka me Amurihanen diye te bubungan te Hiris, Ayalun, wey Salbim. Piru migmaresen ka kabuhalan ni Husi, sikan naa ka impehes dan sikandan patrabahuwa.


text:
Ka eletanan te tane te me Amunihanen diye migbunsud te dalan patakereg te Akrabim taman diye te kewun‑aan te Sila.<pb/>


text:
<br/><t>Ka panalihan te Manama diye te Bukim</t><br/>Ne puun te Gilgal, miggendiye ka panalihan te Magbebaye ne Manama te Bukim wey ingkahiyan ka me Israilita, “Impalihawang ku sikaniyu puun te Ihiptu, wey in-uyan ku sikaniyu diye te tane ne insaad ku ne igbehey te kaap-apuan niyu. Ne migkahi a, ‘Kene ku egbalbalawan ka kasabutan ku kaniyu.


text:
Ne kene kew himu te kasabutan te me mahinged te sika ne inged. Guhusa niyu ka me altar dan.’ Piru ware niyu tumana ka suhu ku. Mania te iling due ka inggimu niyu?


text:
Sikan naa ka egkahiyan ku sikaniyu kuntee te kene ku egdeldelen sikandan due te kaniyu. Egpekeiling sikandan te duhi diye te egbayaan niyu, wey egpakasahilut kaniyu ka me diyus-diyus dan.”


text:
Te nalalag e seeye te panalihan te Magbebaye ne Manama diye te langun ne Israilita, migpanaman-taman e sikandan migpaninehew.


text:
Ne ingngaranan dan ka seeye ne inged te Bukim,<n>Te Hibruwanen: naninehew.</n> wey diyad e sikandan migpanubad te Magbebaye ne Manama.<pb/>


text:
<br/><t>Ka pegpatey ni Huswi</t><br/>Te impeyipanew e ni Huswi ka me Israilita, miggendiyad e ka tagse kabuhalan te tane isip karatuan ne inggaat kandan eyew sikandan e ka egkamkamuney.


text:
Migpamakey te Magbebaye ne Manama ka me kabuhalan ni Israil te timpu ne neuyag pad si Huswi. Ne minsan te migpatey e si Huswi, migpabulus ded man‑e sikandan migpamakey te Magbebaye ne Manama taheed te neuyag pad ka me igbuyag dan ne nakakita te langun ne kein-inuwan ne inggimu te Magbebaye ne Manama diye te Israil.


text:
Ne migpatey ka suluhuanen te Magbebaye ne Manama ne si Huswi ne anak ni Nun, te mahatus wey sapulu (110) ne leg‑un ka idad din.


text:
Inlebeng dan sikandin diye te eletanan te tane ne imbehey kandin diye te Timnat-Hiris, ne diye te bubungan te Ipraim, ne egpakarapit te igkahibang ne balabahan ne dapit te igsile te bubungan te Gaas.<pb/>


text:
<br/><t>Ka peg-engked te pegpamakey te me Israilita</t><br/>Te migpatey e ka langun ne etew te seeye ne kabuhalan, warad nekeila te Magbebaye ne Manama ka nakasinundul ne kabuhalan ne ware kalintahaan te immangimu te Manama diye te Israil.


text:
Miggimu ka me Israilita te mareet diye te tangkaan te Magbebaye ne Manama wey migpamakey sikandan te me larawan ni Baal.


text:
In-engkeran dan ka Magbebaye ne Manama te kabuybuyahan dan ne iyan migpalihawang kandan puun te Ihiptu. Mig-ikul sikandan wey migsimba te me diyus-diyus te me etew ne nakalingut kandan; impeyibelu dan ka Magbebaye ne Manama.


text:
In-engkeran dan ka Magbebaye ne Manama, wey migpamakey e sikandan te me larawan te diyus-diyus ne si Baal wey Astarut.


text:
Ne tenged te nangebel-ebel ne langet te Magbebaye ne Manama te me Israilita, imbalahad din e sikandan ne egpanlusuran te me kuntere ne egpangahew te me karatuan dan. Intuhutan din e sikandan ne egkatalu te me kuntere ne nakalingut kandan, wey warad egpakapangabang kandan puun te me kuntere dan.


text:
Minsan hendei egpakiggira ka me kabuhalan ni Israil, egkatalu sikandan su imbalahad man e sikandan te Magbebaye ne Manama iling te impaney-paney rin kandan, wey impahunlibet din kandan. Sikan naa ka amana miglised sikandan.<pb/>


text:
Ne mig-alam ka Magbebaye ne Manama te me pangulu,<n>Te Hibruwanen: me talewukum.</n> ne iyan egluwas kandan puun te seeye se egpangahew te me karatuan dan.


text:
Piru minsan pad due, ware sikandan migpammineg te me pangulu ran.<n>Te Hibruwanen: me talewukum.</n> Ware sikandan migmatinumanen te Manama wey nasi migsimba te me diyus-diyus. Kene sikandan ne iling te me kaap-apuan dan, tenged su mahaan de sikandan eg-inniyug te me suhu te Magbebaye ne Manama ne in-ikul dengan te me kaap-apuan dan.


text:
Indumaan te Magbebaye ne Manama ka langun ne pangulu ne in-alam din. Ne taheed te neuyag pad ka me pangulu ran, egluwasen din sikandan puun te me kuntere dan. Tenged su igkeyid‑u rin ka keet-etawan din ne egdeg-uy tenged te pegbayad-bayad wey te pegpanleig-leig kandan.


text:
Piru te timpu ne napatey e ka pangulu, miglibed e man‑e ka me etew te subla pad ne mareet ne hinimuwan dan ne iyan ka pegpamakey wey pegsimba te me diyus-diyus. Nasublaan dan pad ka sale te me kaap-apuan dan. Ne ware sikandan mig-engked ka miggimu te maddeet wey te pegpakehal ran te me ulu ran.


text:
Sikan naa ka nangebel-ebel ka langet te Magbebaye ne Manama te me Israilita. Migkahi sikandin, “Tenged su insupak te seini ne me keet-etawan ka kasabutan ne inggimu ku te me kaap-apuan dan, wey ware dan tumana ka me suhu ku,


text:
kene kud e igpariyu kandan ka me etew diye te inged ne ware nasakup ni Huswi te neuyag pad sikandin.


text:
Eggamiten ku sikandan eyew te peg-eleg-eleg te me Israilita, ke egtumanen dan naa ka me suhu ku iling te inggimu te me kaap-apuan dan.”


text:
Sikan naa ka intuhutan te Magbebaye ne Manama ne egpalunggehaat ka seeye ne me etew te seeye ne inged, ware din sikandan ga-gaani te egdeldel, wey ware din tuhuti ne egkatalu sikandan ni Huswi.<pb/>


text:
<br/><t>Ka nasame ne keet-etawan te Kanaan</t><br/>Inggaat te Magbebaye ne Manama ka seeye ne keet-etawan eyew te peg-eleg-eleg te seeye se langun ne Israilita ne ware pad nakaheram ne egpakiggira diye te Kanaan.


text:
Inggimu rin de seeye eyew egpanuluen ka me Israilita ne egkabasbas sikandan se ware pad nakaheram ne egpakiggira.


text:
Seini ka nasame ne keet-etawan: ka me Pilistihanen ne nangugpe te lalimma ne siyudad, ka langun ne Kanaanen, ka me Sidunihanen, ka me Hibihanen ne diye nangugpe te me bubungan te Libanun, puun de iya te bubungan te Baal-Hirmun taman diye te Libu-Hamat.


text:
Insame sikandan eyew ig-eleg-eleg te me Israilita te pegnengneng ke eg-ikulen dan naan ded ka me suhu ne impabehey te Magbebaye ne Manama ki Muwisis diye te me kaap-apuan dan.


text:
Su miglemung ma ka me Israilita te me Kanaanen, me Hitihanen, me Pirisihanen, me Hibihanen, wey te me Hibusihanen.


text:
Ne migmangasawa sikandan te me mengebay te duma ne me kabuhalan, wey impaasawa ran ka me mengebay ran te me kanakan te seeye ne me kabuhalan wey migpamakey e sikandan te me diyus-diyus dan.<pb/>


text:
<br/><t>Ka pangulu ne si Utnil</t><br/>Ne miggimu ka me Israilita te mareet diye te tangkaan te Magbebaye ne Manama; imbalahad dan e sikandin, wey migpamakey e sikandan te me diyus-diyus ne me Baal wey me Asira.


text:
Purisu, nangebel-ebel ka langet te Magbebaye ne Manama diye te me Israilita, wey intuhutan din sikandan ne egkatalu ni Kusan-Risataim ne Hari te Misuputamya. Ne nasakup din ka me Israilita te walu ne leg‑un.


text:
Ne migpangananey ka me Israilita diye te Magbebaye ne Manama, wey mig-alam sikandin te etew ne egluwas kandan ne iyan si Utnil ne anak ni Kinis ne hari ni Kalib.


text:
Ne immanduan sikandin te Panisingan te Magbebaye ne Manama, wey neyimu sikandin ne pangulu<n>Te Hibruwanen: talewukum.</n> te Israil. Ne migpakiggira sikandin ki Kusan-Risataim ne Hari te Misuputamya, wey impepanalu sikandan te Magbebaye ne Manama.


text:
Sikan naa ka ware samuk te Israil te hep‑at ne pulu (40) ne leg‑un. Ne nataman, migpatey e si Utnil ne anak ni Kinis.<pb/>


text:
<br/><t>Ka pangulu ne si Ihud</t><br/>Ne miggimu ka me Israilita te mareet diye te tangkaan te Magbebaye ne Manama. Tenged te inggimu ran, impeuripen sikandan te Magbebaye ne Manama diye ki Iglun ne Hari te Muwab.


text:
Migpabulig si Iglun te me Amunihanen wey me Amalikanen. Ne inlusuran dan ka Israil wey natalu ran seini, wey naahew ran ka siyudad te me Palmira.


text:
Ne migtrabahu ka me Israilita para ki Iglun ne Hari te Muwab te sapulu wey walu (18) ne leg‑un.<pb/>


text:
Ne migpangananey e man‑e ka me Israilita diye te Magbebaye ne Manama. Ne mig-alam sikandin te egluwas kandan ne iyan si Ihud, gibang sikandin wey anak ni Gira ne puun te kabuhalan ni Binhamin. Ne si Ihud naa ka egsugsuhuen te me Israilita ne egparulungen te buhis dan diye ki Iglun ne Hari te Muwab.


text:
Te ware pad migligkat si Ihud, migsayab pad sikandin te mahalang ne sundang ne liware te mitrus ka kalayat, wey inggiket din seini diye te kawanan ne bubun din ne nabunbunan te kumbale din.


text:
Migduma pad sikandin kandan, piru te diyad e sikandan te me larawan ne me batu ne marani te Gilgal, migpalilibed e si Ihud diye te Hari wey migkahi, “Mahal ne Hari, due igguhud ku keykew ne sikanta re.”<pb/>Ne ingkahiyan te Hari ka me sinalihan din, “Awe kew pa.” Ne nanlihawang e ka langun ne sinalihan din.<pb/>


text:
Taheed te migsabsabeka re ka Hari ne migpinpinnuu te sinabeng din ne diye te atep,<n>Te Hibruwanen: sinabeng ne maagsil.</n> migparani si Ihud kandin wey migkahi, “Due igguhud ku keykew ne migpuun te Manama.” Te egsasindeg e ka Hari,


text:
inggulabut e ni Ihud te gibang ne belad din ka mahalang ne sundang diye te kawanan ne bubun din, wey indugsu din e seini te getek te Hari.


text:
Naalep-alep ka sundang lagkes ka subeng wey mig-abas seini diye te peka te Hari wey nabukusan te tabe din. Ne warad seini baruta ni Ihud.


text:
Ne impanlekeban e ni Ihud ka me gumawan wey impamagulan din e seini, wey diyad sikandin migbaye te gumawan ne diye te liyu ka migpallahuy.


text:
Te nakaayun e sikandin, nangingume e ka me sinalihan te Hari wey nakita ran ne nalekeban ka me gumawan te sinabeng diye te dibabew, nakakahi sikandan, “Mig-indes bu re sikandin diye te liyuan din.”


text:
Migtetahad sikandan diye te lihawangan. Piru te nalingengen e sikandan ka egtetahad, nabantalan e sikandan su ware ma miglulukat ka Hari te me gumawan te sinabeng. Purisu, in-angey ran ka yabi wey impanlukatan dan e ka me gumawan. Ne iyan dan en iya nakita ka Hari dan ne nakabahed de diye te seeg ne napatey e.<pb/>


text:
Ne taheed te natalehen sikandan, migpallahuy e si Ihud. Miglihad sikandin diye te liyu te me larawan ne me batu wey migpallahuy sikandin peendiye te inged ne Siira.


text:
Te miggingume e sikandin diye, imparahing din e ka trumpita<n>Iyan igpasabut te pegparahing te trumpita ka pegpalibulung te me sundalu.</n> diye te bubungan te Ipraim eyew te peg-umew te me Israilita. Ne migtupang e ka me Israilita puun te me bubungan, wey impanguluwan din sikandan.


text:
Ne migkahi sikandin, “Sinundul kew keddi! Su impepanalu kew e te Magbebaye ne Manama te me Muwabihanen ne me kuntere niyu.” Sikan naa ka migsinundul e sikandan kandin ka migpatupang wey naahew ran ka lapasanan te me Muwabihanen peendiye te Hurdan. Ne ware minsan sabeka ne impalapas dan dutu.


text:
Te seeye ne aldew, nakapatey sikandan te sapulu ne libu (10,000) ne me Muwabihanen ne neelin ne mannekal. Ne ware minsan sabeka ne etew ne nakapallahuy.


text:
Te seeye ded ne aldew, natalu te me Israilita ka me Muwabihanen, wey ware samuk te Israil te walu ne pulu (80) ne leg‑un.<pb/>


text:
<br/><t>Ka pangulu ne si Samgar</t><br/>Ne due nakasinundul ki Ihud ne pangulu ne iyan si Samgar ne anak ni Anat. Inluwas din degma ka Israil puun te me Pilistihanen. Nakapatey sikandin te hen‑em ne gatus (600) ne me Pilistihanen ne iyan din de inggamit ka tuked ne ig-alew te baka.<pb/>


text:
<br/><t>Ka me pangulu ne ensi Dibura wey Barak</t><br/>Te migpatey e si Ihud, miggimu e man‑e ka me Israilita te mareet diye te tangkaan te Magbebaye ne Manama.


text:
Sikan naa ka intuhutan sikandan te Magbebaye ne Manama ne egkatalu ni Habin ne Hari te Kanaan ne iyan migmandu te siyudad te Hasur. Iyan pangulu te me sundalu ni Habin, si Sisira ne mig-ugpe diye te Harusit-Ha-Guwim.


text:
Si Habin due siyam ne gatus (900) ne karwahi ne putew. Ne imbaybayaran din ka me Israilita te daruwa ne pulu (20) ne leg‑un. Purisu migpangananey te Magbebaye ne Manama ka me Israilita.<pb/>


text:
Te seeye ne timpu, si Dibura ka pangulu<n>Te Hibruwanen: talewukum.</n> te Israil, malitan sikandin ne prupita wey asawa ni Lapidut.


text:
Nabatasan din ne egpinpinnuu te diralem te kayu ne palmira, ne diye te elat-elat te Rama wey te Bitil ne diye te bubungan te Ipraim. Ne egmangendiye naa te kandin ka me Israilita ne egpewusey.


text:
Sabeka ne aldew, impeumew rin si Barak ne anak ni Abinaum ne diye mig-ugpe te Kidis ne sakup te inged te Naptali. Te pegginguma ni Barak, ingkahiyan e sikandin ni Dibura, “Insuhu ka te Magbebaye ne Manama te Israil ne egparurumeen ka te sapulu ne libu (10,000) ne lukes te me kabuhalan ni Naptali wey ni Sabulun, wey hendiye kew te bubungan te Tabur.


text:
Egpeendiyeen te Magbebaye si Sisira ne pangulu te me sundalu ni Habin eyew egpakiggira kaniyu diye te Weyig ne Kisun duma te me karwahi rin wey me sundalu rin, piru egpepanaluwen kew te Magbebaye te peggira niyu kandan.”<pb/>


text:
Ne ingkahiyan ni Barak si Dibura, “Eggendiya a ke egduma ka keddi; piru ke kene ka egduma keddi, kena a eggendiye.”<pb/>


text:
Ne migtabak si Dibura, “Uya, egduma a keykew. Piru kene ne sikeykew ka egkabantug te seini ne gira, su egtuhutan te Magbebaye ne Manama ne egkatalu si Sisira te malitan.” Seeye naa, migsasindeg si Dibura wey migdume e ki Barak te egpeendiye te Kidis.


text:
Ne impeumew ni Barak ka me kabuhalan ni Sabulun wey ni Naptali ne egpeendiyeen te Kidis. Sapulu ne libu (10,000) ne sundalu ka migduma kandin, wey migduma degma kandin si Dibura.<pb/>


text:
Te seeye ne timpu, migpariyu si Hibir te me karumaan din ne me Kinihanen ne me kabuhalan ni Hubab ne uyang ni Muwisis. Impasasindeg din ka balungbalung din diye te lenged te kayu ne uk diye te Saananim ne marani te Kidis.<pb/>


text:
inlibulung din e ka siyam ne gatus (900) ne karwahi rin ne putew wey ka langun ne sundalu rin. Migligkat sikandan puun te Harusit-Ha-Guwim peendiye te Weyig ne Kisun.<pb/>


text:
Ne migkahiyan ni Dibura si Barak, “Hipanew kad! Seini ka aldew ne igpatalu te Magbebaye ne Manama si Sisira keykew. Eggun‑a iya keykew ka Magbebaye ne Manama!” Purisu migtupang e si Barak puun te Bubungan ne Tabur duma te sapulu ne libu (10,000) ne sundalu rin.


text:
Te peglusud ni Barak wey te me sundalu rin, inlibeg e te Magbebaye ne Manama si Sisira wey ka langun ne nanguntud te me karwahi, wey ka me sundalu. Ne migpamaneug si Sisira te karwahi rin wey migpallahuy.


text:
Ne intalukunan enni Barak ka me sundalu lagkes ka migmanguntud te me karwahi taman diye te Harusit-Ha-Guwim. Impangimatayan dan ka me sundalu ni Sisira wey warad iya minsan sabeka ne nasame.<pb/>


text:
Piru migpallahuy si Sisira peendiye te balungbalung ni Hail ne asawa te Kinihanen ne si Hibir. Inggimu seeye ni Sisira tenged su talag-alukuy ma si Habin ne Hari te Hasur ki Hibir.


text:
Ne miglihawang si Hail ka egsinug-ung ki Sisira wey migkahi, “Hendini ka ahalen, seled ka kayi te balungbalung ku. Kene ka kaaldek.” Sikan naa ka migseled e sikandin diye te balungbalung te malitan, wey impules e sikandin ni Hail te ulesen eyew iggeles.<pb/>


text:
Ne migkahiyan sikandin ni Sisira, “Behayi a ubag te weyig ne egkeinum su nammaraan a.” Ne impuwasan ni Hail ka laplap ne tahuanan te gatas wey impeinum din e sikandin. Ne impules din e man‑e sikandin te ulesen.


text:
Ne migkahiyan e man‑e sikandin ni Sisira, “Sasindeg ka due te gumawan te balungbalung. Ne emun ke due etew ne egginguma wey eg-inse keykew ne eggenendue, ‘Due etew kayi?’ Tabaka nu, ‘Ware.’ ”<pb/>


text:
Piru migkuwa mule si Hail te buntuk wey pes-ek te balungbalung, wey migpahanad-ganad sikandin migparani ki Sisira taheed te newulep-hulep su nabeley amana. Ne impalpal din ka pes-ek te balungbalung diye te ulu ni Sisira taman te mig-abas seini diye te tane wey napatey e si Sisira.


text:
Te miggingume e si Barak ka egpanalukun ki Sisira, miglihawang e si Hail ka egsinug-ung kandin wey migkahi, “Hendini ka, igpakita ku keykew ka etew ne impamitew nu.” Sikan naa ka miglasud e si Barak. Ne iyan din e nakita si Sisira ne nakabahed de ne napatey e. Ne ka pes-ek te balungbalung nakapalpal pad diye te ulu rin.<pb/>


text:
Ne wey e migpenek-penek ka me Israilita ne egkuntere ki Habin ne Hari te Kanaan taman te neyimatayan dan e sikandin.<pb/>


text:
<br/><t>Ka peg-ulahing ni Dibura wey ni Barak</t><br/>Te seeye ne aldew, mig-ulahing si Dibura wey si Barak ne anak ni Abinuam te seini ne ulahingen:<pb/>


text:
Egdayanen ka Magbebaye ne Manama!<pb/>Su ka me pangulu te Israil ka miggun‑a te pegpakiggira wey nabbagget ne migsinundul ka keet-etawan.<pb/>


text:
Pammineg kew me Hari!<pb/>Panalinga kew me pangulu!<pb/>Su eg-ulahingan ku te me pegdayan ka Magbebaye ne Manama,<pb/>ne iyan ka Manama te Israil.<pb/>


text:
He Magbebaye ne Manama, naantag ka kalibutan,<pb/>mig-uran wey nabusaye ka weyig puun te gapun<pb/>te peg-awe nu diye te bubungan te Siir<pb/>wey te peggipanew nu diye te tane te Idum.<pb/>


text:
He Magbebaye ne Manama, miglilinug ka me bubungan diye te tangkaan nu.<pb/>Manama ka te Israil ne migpapitew dengan diye te bubungan ne Sinay.<pb/><pb/>


text:
Te timpu ni Samgar ne anak ni Anat,<pb/>wey te timpu ni Hail,<pb/>eg-alihuwen te me etew ne egluyud ka maluag ne dalan,<pb/>wey diyad egbaye te malig-et ne me dalan.<pb/>


text:
Deisek naan de ka nasame ne me etew te Israil<pb/>taman te migginguma si Dibura, ne in-isip ne iney te me Israilita.<pb/>


text:
Ne migginguma ka gubut diye te intiru ne Israil<pb/>te timpu ne migpamakey ka me Israilita te iyam ne me diyus-diyus.<pb/>Ne ware me kalasag wey ke deldeg naa<pb/>te hep‑at ne pulu ne libu (40,000) ne me sundalu te Israil.<pb/>


text:
Diye ka geyinawa ku te me pangulu te Israil,<pb/>wey diye te me etew ne mig-uney-uney re due migbulig te me duma ne egpakiggira.<pb/>Egdayanen ka Magbebaye ne Manama!<pb/>


text:
Ipangguhud niyu seini, sikaniyu se migmangudde te maangkag ne me asnu,<pb/>ne migpinpinnuu diye te mahal ne hinabel ne hagpi kayi,<pb/>wey minsan sikaniyu se egkaayu-ayu ne miggipanew diye te deralanen.<pb/><pb/>


text:
Pammineha niyu ka guhuren te me etew ne diye te me sakeruwan.<pb/>Migpahuhurey sikandan te pegpanalu<pb/>te Magbebaye ne Manama wey te keet-etawan din.<pb/>Ne migmangendiye te me gumawan te siyudad ka keet-etawan te Magbebaye ne Manama.<pb/><pb/>


text:
Sasindeg ka Dibura,<pb/>wey ulahing ka.<pb/>Hipanew ka Barak ne anak ni Abinuam,<pb/>wey pandakepa nu ka me kuntere ta.<pb/>


text:
Ne migtupang ka nenasame ne keet-etawan te Magbebaye ne Manama kayi te kanami te me pangulu ran<pb/>eyew egpakiggira te me mabulut ne me kuntere.<pb/>


text:
Diye migpuun ka duma kandan te Ipraim<pb/>ne migpuun dengan te inged ne naangken te me Amalikanen.<pb/>Ne nakasinundul ka kabuhalan ni Binhamin kandan.<pb/>Ne migtupang degma ka me pangulu te pamilya ni Makir,<pb/>wey ka me upisyal puun te kabuhalan ni Sabulun eyew egpakiggira.<pb/>


text:
Ne migduma ki Dibura ka me pangulu te kabuhalan ni Isakar.<pb/>Migduma ki Barak ka me kabuhalan ni Isakar peendiye te kannapuan.<pb/>Piru ware nasabeka ka suman-suman te kabuhalan ni Rubin.<pb/>


text:
Mania te egpalunggehaat sikandan duma te me karniru?<pb/>Eyew naa te pegpammineg te seeye se egpangumew te me talagtameng te me karniru?<pb/>Piru ware nasabeka ka suman-suman te kabuhalan ni Rubin.<pb/>


text:
Ne migpalunggehaat ka kabuhalan ni Gilyad diye te talipag te Hurdan.<pb/>Ne mania degma te mig-uugpe ka kabuhalan ni Dan diye te me barku?<pb/>Ne ware degma mig-awe ka kabuhalan ni Asir diye te ilis te dahat<pb/>wey diye de iya nangugpe te ugpaan dan.<pb/>


text:
Piru kenad iya egkaaldek ne egpatey ka kabuhalan ni Sabulun,<pb/>wey migpakig-ehet degma ka kabuhalan ni Naptali diye te giraanan.<pb/><pb/>


text:
Migginguma wey migpakiggira ka me Hari te Kanaan<pb/>diye te Taanak ne diye te ilis te me weyig te Migidu,<pb/>piru ware naahew ran ne me pelata.<pb/>


text:
Migbulig degma migpakiggira ka me bituen diye te langit,<pb/>migpakiggira sikandan engki Sisira puun te egbayaan dan diye te aw-awangan.<pb/>


text:
Ne in-anlas sikandan te tapey ne Weyig ne Kisun.<pb/>Egpabulus ka Dibura, egpabulus ka iya ne due kabulut!<pb/>


text:
Ne migdabek-dabek ka egkariekan te me kudde,<pb/>tenged te kene dan egpeen-enengan te egsintak ka me kudde dan.<pb/><pb/>


text:
Ne migkahi ka panalihan te Magbebaye ne Manama, “Dilusa niyu ka inged ne Mirus;<pb/>dilusa niyu ka me mahinged due tenged su ware sikandan miggendiye<pb/>ka egbulig te Magbebaye ne Manama,<pb/>ne egkuntere te mabbulut ne kuntere.”<pb/><pb/>


text:
Te langun ne me malitan, si Hail ne asawa ni Hibir ne Kinihanen ka subla ne impanalanginan.<pb/>Sikandin ka subla ne impanalanginan te langun ne me malitan ne mig-ugpe diye te me balungbalung.<pb/>


text:
Imbuyuan sikandin ni Sisira te weyig,<pb/>piru gatas mule ka imbehey rin ne diye itahu te inumanan ne inggimu para te etew ne dakel se katungdanan.<pb/>


text:
Pegkeimpus, inggen-genan din te gibang ne belad din ka pes-ek te balungbalung din,<pb/>wey diye te kawanan ne belad din ka buntuk.<pb/>Ne impalpal din ka pes-ek te balungbalung diye te ulu ni Sisira,<pb/>wey nalungahan e ka ulu rin.<pb/>


text:
Ne migpamantew ka iney ni Sisira diye te bintana wey kenad egkateu-teu.<pb/>Egtetahad sikandin diye te bintana ke ken‑u eglibed ka anak din, wey migkahi,<pb/>“Mania te mananey egpakalepew ka karwahi rin?<pb/>Mania te ware egdabek-dabek ne me kudde din?”<pb/>


text:
Ne migtabak ka amana ne matagseb ne me malitan,<pb/>wey nekeiling ded degma ka iglalag-lalag din:<pb/>


text:
“Migtalad-talad sikandan te naahew ran ne me kasangkapan;<pb/>mig-atul-atul sikandan miggilabet te sabeka wey ke daruwa naa ne malitan.<pb/>Due mabbatek ne hinabel ne naahew ni Sisira<pb/>wey due degma naahew ne indayan-dayanan te egteyi ne para keddi.<pb/>Uya iya, due degma nenaahew ne mabbatek ne inteyian ne igbebalieg.”<pb/><pb/>


text:
Sikan naa ka pangimatayi nu Magbebaye ne Manama ka langun ne kuntere nu!<pb/>Piru ipalayag nu seeye se miggeyinawa keykew iling te aldew ne migsile ne lelayahi amana.<br/>Ne ware samuk te Israil te hep‑at ne pulu (40) ne leg‑un.<pb/>


text:
<br/><t>Ka pangulu ne si Gidyun</t><br/>Ne miggimu e man‑e ka me Israilita te mareet diye te tangkaan te Magbebaye ne Manama, sikan naa ka intuhutan sikandan te Magbebaye ne egkeuripen te matig-Midiyan te pitu ne leg‑un.


text:
Ne natalu te me matig-Midiyan ka me Israilita. Ne tenged due, diyad miggeles ka me Israilita te me bubungan wey diye te me sulung, wey diye te me inged ne egkeelesan.


text:
Ne emun ke egpamula ka me Israilita, egpanlusuran sikandan te me matig-Midiyan, me matig-Amalik, wey te seeye se nangugpe diye te igsile.


text:
Egmangekampu sikandan diye te Israil wey egdereetan dan ka me pinamula te me Israilita taman te Gasa. Ne egpanguen dan ka me karniru, me baka, wey me asnu wey ware egsameen dan ne keuyahan te me Israilita.


text:
Eglusud sikandan ne egpanguyan te me baka wey te me balungbalung dan. Amana ne masulug sikandan iling kasulug te me talangas. Kenad e degma egkaseel ka kasuluhan dan wey te me kamil ran. Purisu te pegginguma ran, impangahew ran e ka langun-langun de iya ne egpuun te tane.


text:
Ne amana miglised ka me Israilita tenged te me matig-Midiyan. Sikan naa ka migpangananey sikandan te Magbebaye ne Manama.<pb/>


text:
impeuyanan sikandan te Magbebaye te prupita eyew te peglalag kandan te seini, “Impaawe ku sikaniyu te pegkeuripen diye te Ihiptu.


text:
Inluwas ku sikaniyu puun te me matig-Ihiptu wey te langun ne migbayad-bayad kaniyu. Indeldel ku sikandan wey imbehey ku kaniyu ka tane dan.


text:
Ne ingkahiyan ku sikaniyu, ‘Sikeddiey ka Magbebaye ne Manama niyu, wey keilangan ne kene kew egsimba te me diyus-diyus te me Amurihanen ne iyan kamuney te tane ne in-ugpaan niyu kuntee. Piru ware kew migtuman keddi.’ ”<pb/>


text:
Ne migginguma ka panalihan te Magbebaye ne Manama wey migpinnuu diye te diralem te uk ne kayu ne diye te Upra, ne iyan kamuney si Huwas ne kabuhalan ni Abisir. Ne due anak ni Huwas ne egngaranan ki Gidyun ne migdiriek te trigu diye te kelesanan te behas te paras, ne diye te migbangbangalug eyew kene sikandin egkiteen te me matig-Midiyan.


text:
Ne migpakita ka panalihan te Manama ki Gidyun wey migkahi, “Indumaan ka te Manama, mabulut ne bahani.”<pb/>


text:
Ne migtabak si Gidyun, “Piru ahalen, emun ke indumaan key te Magbebaye ne Manama, mania te neyitabu seini langun kayi te kanami? Hendeid naan e ka kein-inuwan ne ingkahi ran meyitenged kandin ne migpaawe kun kandan puun te Ihiptu? Piru kuntee, imbalahad key te Manama wey intuhutan din ne egkatalu key te me matig-Midiyan.”<pb/>


text:
Ne migtangke ka panalihan te Manama wey migkahi, “Hipanew ka wey ipapitew nu ka kabulut nu wey luwasa nu ka Israil puun te me matig-Midiyan. Sikeddi ka migsuhu keykew!”<pb/>


text:
Ne migtabak si Gidyun, “Piru Magbebaye ne Manama, egmenuwen ku te egluwas ka Israil te egkaayu-ayu ma ka pamilya ku te intiru ne kabuhalan ni Manasis. Ne sikeddi ka egkaleig-leig te kanami ne pamilya!”<pb/>


text:
Migtabak ka Magbebaye ne Manama, “Egkaluwas nu ka Israil su egdumaan ku sikeykew. Egguleen nu ka me matig-Midiyan ne iling de te miggimatey ka te sabeka ne etew.”<pb/>


text:
Ne migtabak si Gidyun, “Emun ke malehet iya ne egdumaan a nikeykew, papitawa a te palinneu ne iyan pamalehet te sikeykew iya seini se Magbebaye ne Manama ka migpakiglalag keddi.


text:
Kene ke naan pa ubag awe kayi taman te egpakalibed a su eg-angey e pad te ighalad ku keykew.” Migtabak sikandin, “Egtetahad a kayi taman te egpakalibed ka.”<pb/>


text:
Purisu, migdagdahew mig-uli si Gidyun diye te baley rin. Miggilutu sikandin te nati pad ne kambing, wey miggilutu sikandin te paan ne ware patulin ne puun te harina ne diye itahu te nihu. Ne intahu din te nihu ka sere wey intahu din te kuren ka sabew. Ne in-uyan din ka langun ne inggilutu din diye te panalihan ne diye te lenged te uk ne kayu.


text:
Ne migkahiyan sikandin te panalihan te Manama, “Iuntud nu kayi te batu ka sere wey ka paan ne ware patulin wey itisi nu seini te sabew.” Ne inggimu seeye ni Gidyun.


text:
Ne indagketan te panalihan te Magbebaye ne Manama te pupul te tuked din ka sere wey paan. Ne sahuhune ne due migsiha ne hapuy puun te batu wey natutung ka sere wey ka paan, wey naawe e ka panalihan te Magbebaye ne Manama.


text:
Te nakamaan-maan e si Gidyun ne panalihan bes seeye te Magbebaye ne Manama, migkahi sikandin, “Ekeyey Magbebaye ne Manama! Nakita ku ka panalihan nu wey nekegtangke key pad iya!”


text:
Piru ingkahiyan sikandin te Magbebaye ne Manama, “Ka keupianan egduma keykew! Kene ka kaaldek. Kene ka egpatey.”


text:
Ne miggimu si Gidyun te altar diye para te Magbebaye ne Manama wey ingngaranan din seini te, “Keupianan ka Magbebaye ne Manama.” Ne minsan kuntee, diye ded ka altar te Upra ne iyan kamuney ka me kabuhalan ni Abisir.<pb/>


text:
Te seeye ne marusilem, ingkahiyan te Magbebaye ne Manama si Gidyun, “Kua nu ka igkarangeb ne turu ne baka te amey nu, ka baka ne pitu e ne leg‑un. Ne guhusa nu ka altar te amey nu ne para ki Baal, wey pelera nu ka diyus-diyus ne sungkaleg ne si Asira ne diye te dangdang te altar.


text:
Pegkeimpus, himu ka te meupiya ne altar kayi te ampew te bubungan para keddi te Magbebaye ne Manama nu, ay-ayari nu peg-ampawa ka me batu te altar. Ne ipanubad nu ka igkarangeb ne turu ne baka dutu ne altar wey iyan nu itemeg ka diyus-diyus ne sungkaleg ne si Asira.”


text:
Seeye naa, migduruma si Gidyun te sapulu ne suluhuanen din, wey intuman din ka ingkahi te Magbebaye ne Manama. Piru marusilem din seeye himuwa su naaldek sikandin te duma ne karumaan te pamilya te amey rin wey te me mahinged te lungsud.<pb/>


text:
Te pegpangimata te me mahinged te lungsud te egkasi-si e ka kaliwaswasan, nakita ran ne nahuhus e ka altar ni Baal wey napeled e ka dangdang ne diyus-diyus ne sungkaleg ne si Asira. Ne dutu, duen e neyimu ne iyam ne altar ne due nasame ne intutung ne impanubad ne turu ne baka.


text:
Ne migmein-inseey sikandan, “Hentew‑a ka miggimu kayi?” Ne mig-ay-ayaran dan seeye te eg-ugsi-ugsi, wey nanengnengan dan ne iyan miggimu dutu si Gidyun ne anak ni Huwas.


text:
Ne migkahiyan dan si Huwas, “Ipalihawang nu ka anak nu. Eggimatayan ney sikandin su ingguhus din ka altar ni Baal wey impeled din ka manama ta ne sungkaleg ne si Asira.”<pb/>


text:
Piru intabak ni Huwas ka me mabbulut ne me etew ne nakalingut kandin, “Mania te egpangabang kew ki Baal? Ka minsan hentew ne egpangabang kandin, eggimatayan te kene pad egkapawe. Ke malehet pa ne manama si Baal, nakasukul perem sikandin su altar din ma ka nahuhus.”


text:
Puun dutu ne aldew, inggenalan e si Gidyun ki Hirub-Baal, ne iyan igpasabut ka, “Egsukul ki Baal” su ingguhus din ma ka altar ni Baal.<pb/>


text:
Ne miglibulung ka langun ne matig-Midiyan, me matig-Amalik, wey ka me keet-etawan ne egpuun te igsile. Miglapas sikandan diye te Weyig ne Hurdan, wey nangekampu diye te bangalug ne egngaranan te Hisril.


text:
Ne in-umaan si Gidyun te Panisingan te Magbebaye ne Manama. Imparahing din ka trumpita te pegpangumew te kabuhalan ni Abisir eyew egduma kandin.


text:
Migsuhu sikandin te seeye se egmahuhuren diye te intiru ne kabuhalan ni Manasis eyew te peg-inniyat kandan ne egduma kandin. Ne migsuhu man‑e sikandin te seeye se egmahuhuren diye te intiru ne kabuhalan ni Asir, ni Sabulun, wey ni Naptali. Ne migtakereg sikandan ka egduma ki Gidyun.<pb/>


text:
Ne ingkahiyan ni Gidyun ka Manama, “Ke malehet iya ne eggamiten a nikeykew eyew te pegluwas te Israil sumale te insaad nu,


text:
pamaleheti nu naa ne malehet iya. Egtahu a te bulbul te karniru diye te diekanan te trigu. Ne emun ke egkaremmuhan ka bulbul ne mammara ka tane, ne egkatahaan ku ne egbulihan a iya nikeykew te egluwas te Israil sumale te insaad nu keddi.”


text:
Ne neyitabu iya ka igkeupii ni Gidyun. Migselem-selem si Gidyun ka mig-enew, wey inggulipisan din ka bulbul te karniru, wey napenu ka yahung te migtihis ne demmug.


text:
Ne ingkahiyan e man‑e ni Gidyun ka Manama, “Kene ka ubag keubil keddiey. Pahangyue e pa ubag te kasabeka ne eg-el-elehan te pad man‑e ka bulbul te karniru. Eg-ilingen tad man‑e kayi, himaraa nu ka bulbul wey empeta nu te demmug ka nakalingut ne tane.”


text:
Ne inggimu seeye te Manama te seeye ne marusilem. Iyan de mammara ka bulbul, piru nasubid te demmug ka tane ne nakalingut te bulbul.<pb/>


text:
<br/><t>Ka pegtalu ni Gidyun te me matig-Midiyan</t><br/>Migselem-selem nangenew ensi Hirub-Baal (ne iyan si Gidyun) wey ka me sundalu rin. Ne nangekampu sikandan diye te dangdang te sebseb te Harud. Ne diye ka kampu te me matig-Midiyan te napu dapit te igkahibang ne balabahan dan, ne marani te bubungan te Muri.<pb/>


text:
Ne ingkahiyan te Magbebaye ne Manama si Gidyun, “Masulug de amana ka me sundalu nu eyew igpatalu ku kaniyu ka me matig-Midiyan. Kema ke egpaambug sikandan ne natalu ran ka me matig-Midiyan tenged te kanekal ran wey kene ne tenged keddi.


text:
Sikan naa, nangeni nu ka keet-etawan, ‘Hentew seeye se egkaaldek wey egpangelkelen e te liyas, awe kew e kayi te bubungan wey uli kew e.’ ” Purisu, nanguli e diye te ugpaan dan ka daruwa ne pulu wey daruwa ne libu ne me etew (22,000), wey sapulu ne libu (10,000) naan de ka nasame.<pb/>


text:
Piru ingkahiyan pad iya man‑e te Magbebaye ne Manama si Gidyun, “Amana pad ne masulug sikandan! Uyana nu sikandan diye te weyig su eggeraman ku sikandan eyew eg-alamen ku ke hentew ka igparuma ku keykew wey hentew ka kene egpakaruma.”


text:
Purisu in-uyan ni Gidyun ka me sundalu diye te weyig. Ne ingkahiyan sikandin te Magbebaye ne Manama, “Ilein nu seeye se eg-inum ne eg-iling te asu ne egdilaan de ka weyig, wey ilein nu degma seeye se eg-inum ne egpanimbuel.”


text:
Ne duen de tatelu ne gatus (300) ne etew ne egsakuhen te belad ka weyig. Piru migmanimbuel ne eg-inum te weyig ka langun ne nasame.


text:
Ne ingkahiyan te Magbebaye ne Manama si Gidyun, “Seini se tatelu ne gatus (300) ne migsakug te belad dan te weyig, sikandan ka egpaluwasen ku kaniyu wey egkatalu ran ka me matig-Midiyan.”


text:
Sikan naa, impeuli e ni Gidyun ka duma ne me Israilita diye te me ugpaan dan,<n>Te Hibruwanen: Te me balungbalung dan.</n> piru inggaat din ka me inuyanan dan<n>Te Hibruwanen: ka diye te me belad dan.</n> wey ka me trumpita ran. Ne tatelu ne gatus (300) naan de ka me etew ne migduma kandin. Ne ka kampu te me matig-Midiyan diye te napu ne diralem dan.<pb/>


text:
Te nasagkup e, ingkahiyan te Magbebaye ne Manama si Gidyun, “Pangandam kew, lusuri niyu ka kampu ran su igtuhut kud ne egkatalu niyu sikandan.


text:
Piru ke egkaaldek ka ne eglusud, tupang ke naan pa diye te kampu ran. Dumaa nu ka suluhuanen nu ne si Pura.


text:
Ne pammineha niyu ka me guhuren dan. Egkataman, egkabagget kad amana ka eglusud.” Purisu migtupang e si Gidyun wey si Pura ne suluhuanen din diye te marani te kampu te me etew ne kuntere dan.


text:
Ne nanlibulung diye te napu ka me matig-Midiyan, me matig-Amalik, wey ka langun ne keet-etawan te igsile, egpekeiling sikandan kasulug te me talangas. Ne ka kasulug te me kamil ran iling kasulug te pantad te dahat.<pb/>


text:
Te pegginguma enni Gidyun, due narineg dan ne etew ne migpangguhud te taheinep diye te senge-etew. Migkahi ka etew, “Nakataheinep a ne due sabeka ne paan ne sibada ne nalilid kayi te kampu ta. Nenasuhat ka me balungbalung ta wey napeled e seini wey nahuhus e.”<pb/>


text:
Ne migtabak ka senge-etew, “Warad e duma ne igpasabut due ke kene, iyan e si Gidyun ne Israilita ne anak ni Huwas. Igpatalu kandin te Manama ka me matig-Midiyan wey ka langun ne kayi te kampu ta.”<pb/>


text:
Te pegkarineg ni Gidyun te taheinep wey te kaluwasan dutu, mig-usengul sikandin ka migsimba te Manama. Pegkeimpus, miglibed e sikandin diye te kampu te me Israilita wey migkahi sikandin, “Taggel kew! Igpatalu e kanta te Manama ka me matig-Midiyan.”


text:
Ne impunduk-punduk din ka tatelu ne gatus (300) ne etew te tatelu ne punduk. Ne imbehayan din ka tagse sabeka kandan te trumpita wey sulu ne intahu te banga.<n>Intahu te me banga ka me sulu eyew kene egkiteen te kuntere, wey eyew kene egkeebukan te kalamag.</n>


text:
Ne migkahiyan din sikandan, “Emun ke egginguma kid diye te kampu ran, tengtengi a nikaniyu wey ilingi niyu ke nekey ka eggimuwen ku.


text:
Ke igparahing ku wey te me duma ku ka me trumpita ney, sikaniyu degma langun ne nakalingut te kampu iparahing niyu degma ka me trumpita niyu wey panguleyi kew te, ‘Egpakiggira ki para te Magbebaye ne Manama wey ki Gidyun!’ ”<pb/>


text:
Te egliware e te marusilem seeye, wey te sikan pad iya egpasubaley ka talagtameng, miggingume e si Gidyun diye te ilis te kampu wey ka mahatus (100) ne etew ne duma rin. Ne imparahing dan e ka me trumpita ran wey impamese dan e ka me banga ne in-uyan dan.


text:
Ne iling ded ka inggimu te daruwa ne punduk, imparahing dan degma ka me trumpita ran wey impamese dan degma ka me banga dan. Ingkemkem dan te gibang ne belad dan ka me sulu wey inggen-genan dan te kawanan ne belad dan ka me trumpita ne imparahing dan, wey migpanguleyi sikandan, “Egpakiggira ki para te Magbebaye ne Manama wey ki Gidyun!”


text:
Migsasindeg ka tagse etew ne duma ni Gidyun diye te nalengeran dan lingut te kampu, wey namallahuy ka langun ne kuntere dan ne me sundalu, wey migmanguleyi ka egmanlungkesu.


text:
Taheed te migparahing te me trumpita ka tatelu ne gatus (300), impeg-uney te Magbebaye ne Manama megtibbasa ka me etew ne diye te kampu. Namallahuy sikandan diye te Bit-Sita peendiye te Sirira, taman diye te eletanan te Abil-Mihula ne marani te Tabat.<pb/>


text:
Ne impeumew ni Gidyun ka me Israilita ne puun te kabuhalan ni Naptali, Asir, wey Manasis, wey impatalukunan din kandan ka me matig-Midiyan.


text:
Migsuhu si Gidyun te egpahuhuren diye te intiru ne bubungan ne inged te me kabuhalan ni Ipraim ne egpakahiyen, “Tupang kew ka egpakiggira te me matig-Midiyan. Bantayi niyu ka Weyig ne Hurdan wey ka me weyig diye te Bit-Bara eyew kene sikandan egpakalapas diye.” Sikan naa, miglibulung ka langun ne etew te kabuhalan ni Ipraim wey imbantayan dan ka Weyig ne Hurdan wey ka me weyig diye te Bit-Bara.


text:
Ne narakep dan ka daruwa ne pangulu ne matig-Midiyan ne si Urib wey si Siib. Inggimatayan dan si Urib diye te Batu te Urib, wey diye dan himatayi si Siib te Kelesanan te Behas te Paras ni Siib. Ne impanalukunan dan ka me matig-Midiyan, wey in-uyan dan ka ulu ni Urib wey ni Siib diye ki Gidyun ne diye te talipag te Hurdan.<pb/>


text:
<br/><t>Ka pegkatalu te me matig-Midiyan</t><br/>Ne mig-inse ki Gidyun ka keet-etawan te Ipraim, “Mania te inggimu niyu seini kanami? Mania te ware key nikaniyu ipeumew te peggira niyu te me matig-Midiyan?” Amana ka pegsagsahukul dan ki Gidyun.<pb/>


text:
Ne migtabak sikandin kandan, “Kene de egpakalepeng ka neyimu ku te neyimu niyu. Minsan ka deisek ne neyimu niyu kenad egkeilingan te neyimu te pamilya ku.


text:
Impatalu te Manama kaniyu ka me pangulu te matig-Midiyan ne si Urib wey si Siib. Na, nekey‑a ka neyimu ku ne egpakalepeng te neyimu niyu?” Te pegkarineg te keet-etawan te Ipraim te tabak ni Gidyun, nenabewu e ka langet dan.<pb/>


text:
Ne miglapas si Gidyun diye te Weyig ne Hurdan duma te tatelu ne gatus (300) ne etew rin, wey minsan nenabeley e sikandan, migpabulus pad man‑e sikandan ka egpanlupug te me kuntere dan.


text:
Te pegginguma ran diye te lungsud te Sukut, mighangyu si Gidyun te me mahinged diye ne migkahi, “Behayi niyu ubag ka me sakup ku te egkakeen. Nenabeley e sikandan, wey egpabulus key pad ka egtalukun ki Siba wey ki Salmuna ne me Hari te Midiyan.”<pb/>


text:
Piru migkahi ka me upisyal te Sukut, “Egbehayan ney re iya te paan ka me sakup nu ke narakep niyud si Siba wey Salmuna.”<pb/>


text:
Ne migtabak si Gidyun, “Ke iling due, emun ke igpatalu e keddi te Magbebaye ne Manama si Siba wey si Salmuna, eglibed a kayi wey egpamarasan ku sikaniyu te duhi wey me sapinit ne puun te disirtu eyew egkalundisan kew.”


text:
Ne puun diye, migtakereg ensi Gidyun diye te Pinuil wey mighangyu e man‑e te mahinged diye, piru ka intabak dan iling ded te intabak te me etew ne diye te Sukut.


text:
Ne ingkahiyan din ka me etew te Pinuil, “Ke egpakalibed a kayi ne meupiya wey ware egkeyitabu keddi, egguhusen ku seini se titikangi ne baley niyu.”<pb/>


text:
Te seeye ne timpu, diye si Siba wey si Salmuna te Karhur duma te me sundalu ran. Duen naan de sapulu wey lalimma ne libu (15,000) ne me sundalu ran ne egpuun te igsile ne migbulig kandan su me sabeka ne gatus wey daruwa ne pulu man e ne libu (120,000) ka nammatey.


text:
Ne migpabulus ensi Gidyun ka egtalukun te me kuntere dan, ne diye migbaye sikandan te lenged te ugpaan te me etew ne nangugpe te me balungbalung ne diye dapit te egkatangkaan te Nuba wey Hugbiha. Ne intigkew ran lusuri ka me kuntere dan.


text:
Ne namallahuy ensi Siba wey si Salmuna, piru inlupug sikandan ni Gidyun wey narakep din sikandan, wey nenewukag ka langun ne sundalu ran.<pb/>


text:
Nataman, miglibed e ensi Gidyun ne anak ni Huwas puun te gira wey diye sikandan migbaye te takerehen te Hiris.


text:
Ne due narakep dan ne sabeka ne kanakan ne matig-Sukut, wey impasulat din te kanakan ka pitu ne pulu wey pitu (77) ne me upisyal wey me igbuyag te lungsud te Sukut.


text:
Ne miglibed e ensi Gidyun diye te Sukut wey migkahiyan din ka me upisyal, “Nasuman-suman niyu naan pad ka pegdali-di niyu keddi te pegkahi niyu, ‘Egbehayan ney re iya te paan ka me sakup nu ke narakep niyud si Siba wey Salmuna?’ ”


text:
Ne in-uyan ni Gidyun ka me igbuyag te lungsud, wey impamarasan din sikandan eyew egkapanulu. Me duhi wey me sapinit ka imbaras din kandan puun te disirtu.


text:
Ingguhus din degma ka titikangi ne baley diye te Pinuil, wey impangimatayan din ka me lukes te seeye ne lungsud.<pb/>


text:
Nataman, mig-insaan din si Siba wey si Salmuna, “Mamenu ka me lukes ne impangimatayan niyu diye te Tabur?”<pb/>Migtabak sikandan, “Egpekeiling sikandan keykew, ne egpekeiling te anak te Hari.”<pb/>


text:
Ne migtabak si Gidyun, “Me suled ku sikandan, migpahibeey key pad iya te iney ney. Mengeyibet te Magbebaye ne Manama ne emun ke ware niyu sikandan pangimatayi, kene ku degma perem sikaniyu eggimatayan.”


text:
Ne migkahiyan din ka kinakakayan ne anak din ne egngaranan ki Hitir, “Himatayi nu sikandan!” Piru naaldek si Hitir su bate-bate pad sikandin, wey ware sikandin miggulabut te kampilan din.<pb/>


text:
Ne migkahiyan si Gidyun ni Siba wey ni Salmuna, “Apas ka, sikeykew en iya himatey kanami su kene ne himu seini te bate.”<n>Te Hibruwanen: su egkakita ka kabuyag te etew te kabulut din.</n> Sikan naa ka inggimatayan e ni Gidyun si Siba wey si Salmuna wey impanguwa rin e ka me dayan-dayan diye te lieg te me kamil ran.<pb/>


text:
Ne ingkahiyan si Gidyun te me Israilita, “Tenged su inluwas key ma nikeykew puun te me matig-Midiyan, sikeykew e wey ka me kabuhalan nu ka egpangulu kanami.”<pb/>


text:
Migkahiyan sikandan ni Gidyun, “Kene ne sikeddi wey ka me kabuhalan ku ka egpangulu kaniyu, iyan de egpangulu kaniyu ka Magbebaye ne Manama.”


text:
Ne migkahiyan din pad man‑e sikandan, “Due ighangyu ku kaniyu, ibehey niyu keddi ka me eritis ne naahew niyu diye te me matig-Midiyan.” (Su due me eritis ne bulawan te me matig-Midiyan tenged su nabatasan dan nahud.)<pb/>


text:
Ne migtabak sikandan, “Uya, igbehey ney keykew ka me eritis.” Ne migbelat sikandan te hinabel wey diye dan ipanahu ka nenaahew ran ne me eritis.


text:
Me daruwa ne pulu (20) ne kilu<n>Te Hibruwanen: Sabeka ne libu wey pitu ne gatus (1,700) ne me sikil ne bulawan.</n> ka me eritis ne bulawan, ware pad labet te me dayan-dayan, me balieg ne bulawan, wey malugtem ne me manggad ne insaluub te me Hari te Midiyan wey te me dayan-dayan te lieg te me kamil ran.


text:
Ne inggimu ni Gidyun ne ipud<n>Bulawan seini ne inggimu ne larawan te ipud ne neyimu ne diyus-diyus.</n> ka me bulawan wey intahu din seini diye te Upra ne lungsud din. Piru insimba mule seeye te me Israilita wey seeye ka nakasahilut ki Gidyun wey te pamilya rin.<pb/>


text:
Natalu te me Israilita ka me matig-Midiyan wey warad e migpakiggira kandan ka me matig-Midiyan. Ne ware samuk te Israil te hep‑at ne pulu (40) ne leg‑un, taheed te neuyag pad si Gidyun.<pb/>


text:
<br/><t>Ka pegpatey ni Gidyun</t><br/>Ne mig-uli e si Gidyun<n>Te Hibruwanen: Hirub-Baal ka genal ni Gidyun.</n> ne anak ni Huwas diye te baley rin wey diyad sikandin mig-uugpe.


text:
Nataman, migpatey e si Gidyun. Ne diye ded degma sikandin ilebeng te inlebengan te amey rin ne si Huwas diye te Upra ne inged te kabuhalan ni Abisir.<pb/>


text:
Te migpatey re iya si Gidyun, warad migmatinumanen te Manama ka me Israilita, wey migsimbe e man‑e sikandan te me larawan ni Baal, wey inliwanan dan e ka Manama ki Baal-Birit wey iyan dan e insimba.


text:
Nalingawan dan e ka Magbebaye ne Manama ran, ne iyan migluwas kandan puun te langun ne me kuntere dan ne nakalingut kandan.


text:
Minsan meupiya ka neyimu ni Gidyun te Israil, piru warad iya meupiya ne impapitew ran te pamilya rin.<pb/>


text:
<br/><t>Ka pangulu ne si Abimilik</t><br/>Ne miggendiye te Sikim si Abimilik ne anak ni Gidyun,<n>Te Hibruwanen: Hirub-Baal ka genal ni Gidyun.</n> diye te karumaan te iney rin wey ingkahiyan din sikandan,


text:
“Insei niyu ka langun ne me pangulu te Sikim ke nekey ka igkeupii ran: ka egpanguluwan sikandan te pitu ne pulu (70) ne anak ni Gidyun, wey ke sabeka re ne etew? Sumsumana niyu ne karumaan e pad iya nikaniyu.”<n>Te Hibruwanen: Tul‑an niyu wey sapu niyu.</n>


text:
Purisu migpakiglalag ka me karumaan ni Abimilik diye te langun ne me pangulu te Sikim. Ne mig-uyun ka me pangulu te Sikim ne eg-ikul ki Abimilik tenged su nakakahi sikandan, “Suled te ma sikandin.”


text:
Ne imbehayan dan si Abimilik te pitu ne pulu (70) ne pelata puun te baley te diyus-diyus dan ne si Baal-Birit. Ne inggamit seini ni Abimilik te egpamayad te me lalung wey talaggimu te samuk eyew eg-ikul kandin.


text:
Miggendiye si Abimilik te Upra ne ugpaan te amey rin, wey indumaan sikandin te me sundalu rin wey induma rin degma ka me suled din ne pitu ne pulu (70) diye te ampew te sabeka ne batu wey impangimatayan din sikandan langun diye. Piru nakapallahuy wey nekeeles si Hutam ka kinaariyan ne anak ni Gidyun.


text:
Ne miglibulung ka langun ne me pangulu te Sikim wey Bit-Milu diye te lenged te uk ne kayu ne marani te sungkaleg ne batu diye te Sikim eyew eggimuwen dan e ne Hari si Abimilik.<pb/>


text:
<br/><t>Ka panunggilingan ni Hutam</t><br/>Te pegkarineg dutu ni Hutam, migtakereg sikandin diye te puntul te bubungan te Girisim wey migpanguleyi, “Pammineg kew keddi me pangulu te Sikim eyew egpamminehen kew te Manama!


text:
Sabeka ne timpu, miglihawang ka me kayu ne eg-alam te eghari kandan. Migkahiyan dan ka kayu ne ulibu, ‘Sikeykew ka eghari kanami.’


text:
Piru migtabak ka kayu ne ulibu, ‘Kene ku eg-inniyuhan ka lana ku ne inggamit te pegpabantug te me etew wey te me manama, eyew re eghari kaniyu.’


text:
Piru migtabak ka kayu ne iggira, ‘Kene ku eg-inniyuhan ka memeemis ne behas ku, eyew re eghari kaniyu.’


text:
Piru migtabak ka paras, ‘Kene ku eg-inniyuhan ka binu ku ne egpakapahale te me etew wey te me manama, eyew re eghari kaniyu.’


text:
Te katammanan, migkahiyan te langun ne kayu ka sapinit, ‘Hengkayi ka wey sikeykew ka eghari kanami.’


text:
Ne migtabak ka sapinit te me kayu, ‘Emun ke igkeupii niyu iya ne eghari a kaniyu, aput kew keddi eyew egkaralungan ku sikaniyu. Piru ke kene kew eg-aput keddi, egpalihawang a te hapuy ne eggugmas te kayu ne me sidar diye te Libanun.’ ”<pb/>


text:
“Kuntee, meupiya naa wey eleg ka inggimu niyu ki Abimilik ne eggimuwen ne Hari? Ne ka sika se inggimu niyu, meupiya naa ki Gidyun wey te me pamilya rin? Insulian niyu naa ka meupiya ne neyimu rin kaniyu?


text:
Sumsumana niyu ne migpakiggira sikandin eyew egkapangabangan kew. Mig-antus sikandin ka egluwas kaniyu puun te me matig-Midiyan.


text:
Piru kuntee, migsukul kew te pamilya te amey ku. Inggule niyu te egpangimatey ka pitu ne pulu (70) ne anak din diye te sabeka re ne batu. Ne in-alam niyu si Abimilik ka anak te duwey ne uripen din ne malitan ne egkeyimu ne Hari te Sikim tenged su karumaan niyu sikandin.


text:
Emun ke sika ka intuuwan niyu ne igpakasuli niyu te keupiya ni Gidyun wey te pamilya rin, ipabulus niyud sika. Ne gale-gale kew duma ki Abimilik.


text:
Piru ke kene, egdereetan kew perem ni Abimilik se me pangulu te Sikim wey Bitmilu. Ne egkareetan degma perem si Abimilik!”


text:
Nataman, migpallahuy e si Hutam wey miglenus peendiye te Biir wey diyad sikandin mig-ugpe tenged su naaldek sikandin ki Abimilik ne suled din.<pb/>


text:
Ne immeg-uney e meg-eheta te Manama si Abimilik wey ka me pangulu te Sikim. Ne migsupak e ka me pangulu te Sikim ki Abimilik.


text:
Neyitabu seini eyew egkalegparan si Abimilik wey ka me pangulu te Sikim ne migbulig kandin ne egpangimatey te pitu ne pulu (70) ne anak ni Gidyun.


text:
Ne warad e neupii ki Abimilik ka me pangulu te Sikim. Ne migsuhu sikandan te me etew ne egpahepasen diye te me puntul te me bubungan, eyew egpepanulisen te langun ne egmanlihad diye. Ne nanengnengan seeye ni Abimilik.<pb/>


text:
Ne due etew ne egngaranan ki Gaal ne anak ni Ibid ne miggendiye te Sikim ne migduma te me suled din. Ne ware nabantali ka me pangulu te Sikim kandan.


text:
Ne miggingume e ka timpu te pegpamupu te behas te paras wey immamupu te me pangulu te Sikim seini. Ne ingkeles dan seini wey migsahakeen sikandan diye te baley te diyus-diyus dan. Te egmangekeen e sikandan wey egmangiinum, indilus dan e si Abimilik.


text:
Ne migkahi si Gaal, “Si Abimilik, iyan din amey si Gidyun ne kene ta ne karumaan. Ne mania te egparuma-ruma ki kandin? Si Hamur ma mule ka amey ta kayi te Sikim, ne mania te iyan ta egpaharien si Abimilik kanta wey mania te egpalintutuu ki ki Sibul ne sinalihan din?


text:
Emun ke sikeddi ka pangulu niyu, egkatalu ta iya si Abimilik. Egkahiyan ku sikandin, ‘Timuli nu pa ka me sundalu nu eyew egmasalig kew, wey egpahireey ki.’ ”<pb/>


text:
Te pegkarineg ni Sibul ne pangulu te lungsud te ingkahi ni Gaal ne anak ni Ibid, nangebel-ebel ka langet din.


text:
Sikan naa ka migsuhu sikandin te seeye se egmahuhuran peendiye ki Abimilik diye te Aruma eyew te pegkahi, “Bantey ka su kayi te Sikim si Gaal ne anak ni Ibid duma te me suled din wey imbanasalan dan ka me etew ne egsupak keykew.


text:
Purisu keilangan ne eggipanew ka duma te me etew nu wey gepas kew te marusilem diye te me kamet ne diye te lihawangan te siyudad.


text:
Te egkaliwaswas pad, selem-selem ka enew wey lusuri niyu ka siyudad. Emun ke eglihawang e si Gaal duma te me etew rin eyew egkuntere keykew, himuwa nud ka igkeupii nu ne eggimuwen kandan.”<pb/>


text:
Purisu te sabeka ne marusilem, nangipanew si Abimilik wey ka langun ne me etew rin. Migpasuwayey sikandan te hep‑at ne punduk ne nanggepas diye te lihawangan te Sikim.


text:
Te maselem e, miglihawang si Gaal ne anak ni Ibid wey migsasindeg sikandin diye te gumawan te siyudad. Ne nanlihawang ensi Abimilik wey ka me etew rin diye te inggelesan dan.


text:
Te pegkakita ni Gaal kandan, migkahiyan din si Sibul, “Tengteng ka! Due me etew ne nanupang puun te me bubungan!”<pb/>Migtabak si Sibul, “Me alung de sika te me bubungan, kene ne me etew.”<pb/>


text:
Ne migkahi e man‑e si Gaal, “Pitew ka iya! Due me etew ne nanupang seeye te bangalug, wey due man‑e lein ne punduk ne egpuun diye te uk ne kayu te egpahehane.”<pb/>


text:
Ne ingkahiyan ni Sibul sikandin, “Hendei naan e ka impeggasal nu ubag te pegkahi nu te hentew naan de iya si Abimilik ne eggimuwen ta ne pangulu? Seini iya ka me etew ne inlemetan nu! Ne lihawang ka wey pakigkuntere ka kandan.”


text:
Piru natalu si Gaal ni Abimilik wey nakapallahuy sikandin. Indel-as sikandin ni Abimilik wey masulug ka me matig-Sikim ne nenakabahed ne tahapali, taman diye te bayaanan te gumawan te siyudad.


text:
Ne miglibed si Abimilik diye te Aruma. Ne indeldel ni Sibul si Gaal duma te me suled din eyew kenad egpekeugpe te Sikim.<pb/>


text:
Sikan naa ka induma rin ka me etew rin wey imbaad-baad din te tatelu ne punduk, wey nanggepas sikandan diye te me kamet. Te pegkakita ni Abimilik ne nanlihawang e ka me etew te siyudad, miglihawang e degma sikandin wey ka me duma rin diye te inggelesan dan wey impangimatayan dan ka me etew.


text:
Ne mig-apas si Abimilik wey ka punduk din ne egparani diye te gumawan te siyudad eyew egbantayan dan seini, wey kalihet degma ne impangimatayan te daruwa ne punduk ka langun ne diye te me kamet.


text:
Naapunan de iya si Abimilik ka migpakigkuntere te me mahinged te siyudad. Te katammanan, naahew rin seini wey impangimatayan din ka me etew. Ne ingguhus din ka siyudad wey impanaweran din te asin ka tane.<n>Eyew egkareetan ka kalambeg te tane.</n><pb/>


text:
Napasayuwan nahuhuri ka langun ne pangulu te Sikim te miglusuran sikandan, purisu nangeles sikandan diye te maresen ne sinabeng te baley ni Baal-Birit.


text:
Purisu, induma rin ka me etew rin diye te bubungan te Salmun. Migkuwa sikandan te wasey wey migpannempug sikandan te me sugpang te kayu, impamagkes dan wey intiang dan e. Ne ingkahiyan din ka me etew rin ne duma rin, “Apas kew! Ilingi niyu ka eggimuwen ku.”


text:
Sikan naa ka mig-atul-atul sikandan migpanempug te me sugpang te kayu. Ne insinundul ran si Abimilik peendiye te siyudad wey intambu dan seini diye te selib te malig‑en ne sinabeng te baley wey insilaban dan seini. Seeye naa ka migpatey degma ka langun ne diye te baley ne titikangi; me sabeka ne libu (1,000) ka me lukes wey me malitan ka nammatey.<pb/>


text:
Pegkeimpus dutu, miggipanew e ensi Abimilik eyew eglusuran dan ka Tibis, wey naahew ran ded man‑e seini.


text:
Piru due malig‑en ne baley ne titikangi ne in-aputan te langun ne etew diye te seled te siyudad. Miglelekeb sikandan wey migmamaneyik diye te atep te baley ne titikangi.


text:
Te sikan de, in-umew rin e ka kanakan ne talag-uyan te panganiban din wey ingkahiyan din, “Hulabuta nu ka kampilan nu wey himatayi a su kena a egkeupian ne due egkahi te malitan de ka nakapatey keddiey.” Sikan naa ka insundang e sikandin te kanakan wey napatey e sikandin.


text:
Purisu, insulian ded te Manama si Abimilik te neyimu rin te amey rin su impangimatayan din ma ka pitu ne pulu (70) ne suled din.


text:
Inlegparan degma te Manama ka me matig-Sikim tenged te langun ne mareet ne inggimu ran. Purisu, natuman ka pegdilus kandan ni Hutam ne anak ni Gidyun.<pb/>


text:
<br/><t>Ka pangulu ne si Tula</t><br/>Te migpatey e si Abimilik, duen e man‑e migpangulu te Israil eyew egpangabangan ka me etew. Iyan migsubal si Tula ne anak ni Puwa. Ne si Puwa anak ni Dudu. Migpuun si Tula te kabuhalan ni Isakar, wey diye sikandin mig-ugpe te Samir te bubungan te Ipraim.


text:
Neyimu sikandin ne pangulu<n>Te Hibruwanen: talewukum.</n> te Israil te daruwa ne pulu wey tatelu (23) ne leg‑un. Te migpatey e sikandin, diye ded sikandin ilebeng te Samir.<pb/>


text:
<br/><t>Ka pangulu ne si Hair</t><br/>Te migpatey e si Tula, iyan nakasinundul si Hair ne matig-Gilyad ne migpangulu te Israil. Migdaruwa ne pulu wey daruwa (22) ne leg‑un ka pegpangulu rin.


text:
Due tatelu ne pulu (30) ne anak din ne me lukes ne tigsalimbeka te asnu. In-angken dan ka tatelu ne pulu (30) ne siyudad ne diye te Gilyad, ne ingngaranan ded kuntee te ugpaan ni Hair.


text:
<br/><t>Ka peggimu man‑e te mareet te me Israilita</t><br/>Ne miggimu e man‑e te mareet ka me Israilita diye te tangkaan te Magbebaye ne Manama. Mig-inniyuhan dan ka Manama wey warad sikandan migpamakey kandin. Nasi migsimba sikandan te me diyus-diyus ne Baal, me Astarut, me diyus-diyus te me matig-Sirya, matig-Sidun, matig-Muwab, matig-Amun wey te me matig-Pilistiya.


text:
Sikan naa ka migpangebel-ebel ka langet te Magbebaye ne Manama te me Israilita, wey intuhut din ne egkatalu sikandan te me Pilistihanen wey me Amunihanen.


text:
Te seeye ne me leg‑un, imbaybayaran te me Amunihanen wey me Pilistihanen ka langun ne Israilita. Ne imbaybayaran te me Amunihanen te sapulu wey walu (18) ne leg‑un ka me Israilita ne diye mig-ugpe te dapit te igsile te Weyig ne Hurdan ne diye te Gilyad.


text:
Ne inlusuran degma te me Amunihanen ka me kabuhalan ni Huda, Binhamin, wey ni Ipraim ne diye nangugpe te talipag te Weyig ne Hurdan. Sikan naa ka amana mig-antus ka me Israilita.<pb/>


text:
Seeye naa, migpangananey ka me Israilita te Magbebaye ne Manama te migkahi, “Nakasale key keykew su in-engkeran ney sikeykew ne Manama ney, wey nasi key migsimba te me Baal.”<pb/>


text:
Ne ingkahiyan te Magbebaye ne Manama ka me Israilita, “Te imbaybayaran kew te me matig-Ihiptu, me Amurihanen, me Amunihanen, me Pilistihanen,


text:
me Sidunihanen, me Amalikanen, wey te me Maunihanen, migpangananey kew keddi, wey impangabangan ku sikaniyu.


text:
Piru in-engkeran a nikaniyu wey migsimba kew te me diyus-diyus, sikan naa ka kene kud e sikaniyu egpangabangan.


text:
Piru migpeyid‑u-hid‑u ka me Israilita te Magbebaye ne Manama ne migkahi, “Nakasale key keykew, purisu, himuwa nu ke nekey ka igkeupii nu ne eggimuwen kanami. Piru ikeyid‑u key red ubag nikeykew, wey pangabangi key kuntee nikeykew.”


text:
Seeye naa ka in-engkeran dan e ka me diyus-diyus wey migpamakey e sikandan te Magbebaye ne Manama. Nataman, neyid‑u red ka Magbebaye kandan.<pb/>


text:
Ne migpangandam ka me Amunihanen wey migkekampu diye te Gilyad. Nanlibulung degma ka me Israilita wey nangekampu diye te Mispa.


text:
Ne migpalalahey ka me pangulu te Gilyad ne migkahi, “Emun ke hentew ka egpekewun‑a ne egkuntere te me Amunihanen, iyan egkeyimu ne pangulu te langun ne mahinged te Gilyad.”<pb/>


text:
<br/><t>Ka pangulu ne si Hipta</t><br/>Ne due mabulut ne bahani ne egngaranan ki Hipta ne matig-Gilyad. Iyan din amey si Gilyad piru iyan din iney ka malitan ne egpamelegye te lawa.


text:
Ne due duma ne anak ni Gilyad te asawa rin. Te nanulin e sikandan, indeldel dan e ka suled dan ne si Hipta wey ingkahiyan, “Ware baad nu te karatuan te amey ta su anak ke ma te egpamelegye te lawa.”


text:
Sikan naa ka migpariyu si Hipta te me suled din wey diyad sikandin mig-ugpe te inged te Tub. Nataman, due me etew ne me lalung ne miglibulung diye ki Hipta wey mig-ikul e kandin.<pb/>


text:
Piru migtabak si Hipta, “Ware e bes naa dumuti nikaniyu wey ware e bes naa deldela nikaniyu puun te baley te amey ku? Ne kuntee te nasamuk kew e human kew pad egpabulig keddi?”<pb/>


text:
Ne migtabak ka me igbuyag kandin, “Tenged su keilangan ney sikeykew. Ne emun ke egpangulu ka kanami te egpakiggira te me Amunihanen, eggimuwen ney sikeykew ne pangulu te Gilyad.”<pb/>


text:
Ne migtabak si Hipta, “Emun ke egdumeen a nikaniyu eyew egpakiggira te me Amunihanen wey egpepanaluwen a te Magbebaye ne Manama, sikeddi naan en iya ka pangulu niyu?”<pb/>


text:
Migtabak ka me igbuyag, “Uya, egtumanen ney ka ingkahi nu, wey iyan talagpamalehet kayi ka Magbebaye ne Manama.”


text:
Purisu, migduma si Hipta te me igbuyag te Gilyad, wey inggimu sikandin te me etew ne pangulu wey talagmandu dan. Ne diye te Mispa, diye te tangkaan te Magbebaye ne Manama, migsaad si Hipta diye te me igbuyag.<pb/>


text:
Ne migsuhu si Hipta te seeye se egmahuhuren diye te Hari te me Amunihanen te pegkahi, “Nekey ka ig-ehet niyu kanami? Mania te eglusuran niyu ka inged ney?”<pb/>


text:
Ne intabak te Hari te me Amunihanen seeye se insuhu ne egpahuhuren ni Hipta, “Uya su in-ahew te me Israilita ka tane ney te pegginguma ran puun te Ihiptu. In-amin dan ka tane ney puun te Arnun peendiye te Habuk wey taman te Weyig ne Hurdan. Ne kuntee, iuli niyud e seini wey kene key e egpakiggira kaniyu.”<pb/>


text:
wey impakahiyan din, “Ware ahawa te me Israilita ka tane te me Muwabihanen wey ke tane naa te me Amunihanen.


text:
Te peg-awe te me kabuybuyahan ney te Ihiptu, miggendiye sikandan te disirtu wey miglapas sikandan diye te Malalab ne Dahat wey taman diye te Kadis.


text:
Ne migsuhu sikandan te seeye se egmahuhuren ne impeendiye te Hari te inged ne Idum ne egpakahiyen, ‘Eglihad key ubag te tane niyu.’ Piru ware migpammineg ka Hari. Seeye ded degma ka inggimu te Hari te Muwab kandan. Sikan naa ka ware mig-awe sikandan te Kadis.


text:
Ne migpabulus sikandan diye te disirtu. Ne mig-alibed sikandan diye te inged ne Idum wey Muwab taman te nekeuma sikandan diye te kewun‑aan te Muwab ne dapit te igsile ne diye te talipag te Weyig ne Arnun. Ne migkekampu sikandan diye, piru ware sikandan miglapas te weyig tenged su eletanan ma seeye te Muwab.


text:
Ne migsuhu ka me Israilita te seeye se egmahuhuren diye ki Sihun ne Hari te Amurihanen diye te Hisbun eyew te pegkahi, ‘Palihara key ubag te tane niyu.’


text:
Piru ware migsalig si Sihun te me Israilita ne eglihad te tane din. Nasi din libulunga ka langun ne sundalu rin wey nangekampu diye te Hahas wey inlusuran dan ka me Israilita.


text:
Piru impatalu te Magbebaye ne Manama te Israil ensi Sihun. Sikan naa ka naahew e te me Israilita ka tane te me Amunihanen ne mahinged te seeye ne inged.


text:
Naahew ran ka langun ne in-ugpaan te me Amurihanen puun te Weyig ne Arnun taman te Weyig ne Habuk, wey puun man‑e te disirtu peendiye te Weyig ne Hurdan.


text:
Purisu ka Magbebaye ne Manama te Israil ka migdeldel te me Amurihanen eyew egkeugpaan ka inged dan te me Israilita. Nekey naa ka katenged niyu ne eggawi kayi?


text:
Iyan niyu angkena ke nekey ka imbehey kaniyu te diyus-diyus niyu ne si Kimus, wey ke nekey degma ka imbehey te Magbebaye ne Manama ney, iyan ney degma eg-angkenen.


text:
Migpalintutuu kew naa ne meupiya kew pad te Hari te Muwab ne si Balak ne anak ni Sipur? Ware de due sikandin miglelalis ne eg-ehet te Israil, wey warad iya migbul‑ug migpakiggira kandan.


text:
Me tatelu ne gatus (300) ne leg‑un ka me Israilita ne nangugpe diye te Hisbun, Aruwir, wey te me lungsud ne nakalingut kayi, wey te langun ne lungsud ne diye te ilis te Weyig ne Arnun. Ne mania te kunteen niyu pad nasuman-suman ne eggawien seini?


text:
Ware neyimu ku ne seyyup kaniyu, piru sikaniyu ka miggimu te seyyup keddi tenged su egpakiggira kew keddi. Ne iyan eggukum ka Magbebaye ne Manama ke hentew ka due sale; ka me Israilita wey ke me Amunihanen naa.”


text:
Ne in-umaan si Hipta te Panisingan te Magbebaye ne Manama. Ne miggendiye sikandin te Gilyad wey te Manasis, wey nataman miglibed e sikandin diye te Mispa ne sakup te Gilyad. Ne puun diye, inlusuran din ka me Amunihanen.


text:
Ne migsaad si Hipta diye te Magbebaye ne Manama te migkahi, “Emun ke egpepanaluwen a nikeykew te me Amunihanen,


text:
ka an-anayan ne eglihawang te baley ku eyew egsinug-ung keddi te peg-uli ku ne migpanalu, igbehey ku keykew sikandin wey ke igpanubad ku naa keykew ne egtutungen.”


text:
Natalu rin ka me Amunihanen wey nasakup din ka daruwa ne pulu (20) ne siyudad puun te Aruwir peendiye te inged ne nakalingut te Mimit, taman diye te Abil-Kiramim. Masulug amana ka me Amunihanen ne neyimatayan te me Israilita.<pb/>


text:
<br/><t>Ka mengebay ne anak ni Hipta</t><br/>Te peg-uli e ni Hipta diye te baley rin te Mispa, migsinug-ung kandin ka anak din ne mengebay ne migsayew ka migtetagpi te tamburin. Sabsabeka seeye ne anak din wey warad duma ne anak din ne lukes wey ke malitan naa.


text:
Te pegkakita ni Hipta kandin, inggisi din ka kumbale din tenged te pegkalange din wey migkahi sikandin, “Keyey, anak ku! Ka pegtemu nu keddi iyan egpuunan ne egkenenduenan a wey egkasakitan a amana. Nakasaad a te Magbebaye ne Manama wey kene ku seini egkasupak.”<pb/>


text:
Ne migkahi ka anak din, “Ame, puun su migsaad ka te Magbebaye ne Manama, tumana nu ke nekey ka insaad nu kandin su migpanalu ke ma te inggira nu ka me Amunihanen.”


text:
Migkahi pad man‑e sikandin, “Piru duen pad ighangyu ku keykew. Kaayun ubag ne egbehayan a nikeykew te daruwa ne bulan eyew egleug-leug wey eglungku diye te me bubungan duma te me alukuy ku su kena ad ma egpakaasawa.”


text:
Ne migkahi si Hipta, “Uya, egkaayun ka ne eggipanew.” Seeye naa ka impaleleug din ka anak din duma te me alukuy rin te daruwa ne bulan wey miglungku sikandan tenged su kenad sikandin egpakaasawa.<n>Te Hibruwanen: miglungku sikandin su mengebay din pad.</n>


text:
Pegkeimpus te daruwa ne bulan, mig-uli e sikandin diye te amey rin. Ne intuman ni Hipta ka insaad din te Magbebaye ne Manama wey warad nakaasawa<n>Te Hibruwanen: ware kalintahaan din te lukes.</n> ka anak din.<pb/>Puun dutu, nabatasan e seeye te me Israilita,


text:
<br/><t>Si Hipta wey ka matig-Ipraim</t><br/>Ne nanlibulung ka me lukes te kabuhalan ni Ipraim ka egpakiggira. Nanlapas sikandan peendiye te Sapun wey ingkahiyan dan si Hipta, “Mania te inggira ka te me Amunihanen ne ware mignangen kanami eyew egduma keykew? Tenged te inggimu nu, iglagkes ney sikeykew te egsilab te baley nu.”<pb/>


text:
Piru ingkahiyan sikandan ni Hipta, “Due samuk ney wey te me Amunihanen. Migpangananey a kaniyu, piru ware key nikaniyu bulihi.


text:
Te natahaan ku ne kene kew egbulig keddi, ware kud sumsumana ka egsahapan ku te miglusud te me Amunihanen wey impepanalu a te Magbebaye ne Manama. Ne kuntee, mania te nangengkayi kew ka egpakig-ehet keddi?”


text:
Piru migkahi ka me matig-Ipraim, “Sikaniyu se me matig-Gilyad, kene kew ne mahinged kayi te Ipraim wey te Manasis. Miglapu kew re kayi te kanami.” Purisu, inlibulung ni Hipta ka langun ne mahinged te Gilyad wey inggira ran ka me matig-Ipraim wey natalu ran ka me matig-Ipraim.


text:
Ne imbantayan te me matig-Gilyad ka me lapasanan te Hurdan eyew kenad egpakalapas ka me matig-Ipraim. Emun ke due egpakalapas ne matig-Ipraim, eg-insaan sikandin te matig-Gilyad, “Matig-Ipraim ka?” Emun ke egkahi sikandin, “Kene,”


text:
egpalalahen dan sikandin te Sibulit.<n>Shibulit ka eleg ne peglalag te me matig-Gilyad, piru sibulit de mule ka peglalag te me matig-Ipraim.</n> Ne emun ke egkeuney sikandin wey kene egkatuenan te eglalag ka Sibulit, ne egdakepen e sikandin wey eggimatayan diye. Te seeye ne timpu, due hep‑at ne pulu wey daruwa ne libu (42,000) ne me matig-Ipraim ne neyimatayan.<pb/>


text:
Neyimu ne pangulu<n>Te Hibruwanen: talewukum.</n> si Hipta ne matig-Gilyad te Israil te hen‑em ne leg‑un. Te migpatey e si Hipta, diye sikandin ilebeng te Gilyad ne lungsud din.<pb/>


text:
<br/><t>Ka me pangulu ne ensi Ibsan, si Ilun wey si Abdun</t><br/>Pegkeimpus ni Hipta, iyan neyimu ne pangulu te Israil si Ibsan ne matig-Bitlihim.


text:
Due tatelu ne pulu (30) ne anak din ne lukes wey due degma tatelu ne pulu (30) ne anak din ne malitan. Ne impaasawaan din ka langun ne anak din te kene ne karumaan din. Migpangulu si Ibsan te Israil te pitu ne leg‑un.


text:
Pegkeimpus ni Ibsan, iyan neyimu ne pangulu te Israil si Ilun ne matig-Sabulun. Migpangulu si Ilun te sapulu (10) ne leg‑un te Israil.


text:
Due hep‑at ne pulu (40) ne anak din ne lukes wey due tatelu ne pulu (30) ne apu din ne lukes. Langun dan ne due asnu ne unturanan. Migwalu ne leg‑un si Abdun ka migpangulu te Israil.


text:
Te migpatey e sikandin, inlebeng sikandin diye te Piratun ne sakup te Ipraim ne diye te bubungan ne inged te me matig-Amalik.<pb/>


text:
<br/><t>Ka pegkeetew ni Samsun</t><br/>Ne miggimu e man‑e te mareet ka me Israilita diye te tangkaan te Magbebaye ne Manama. Purisu impeuripen din e man‑e sikandan te me Pilistihanen te hep‑at ne pulu (40) ne leg‑un.


text:
Ne due etew ne matig-Sura ne egngaranan ki Manuwa ne kabuhalan ni Dan. Ne kene eg-anak ka asawa rin.


text:
Sabeka ne aldew, migpakita ka panalihan te Magbebaye ne Manama diye te asawa ni Manuwa wey migkahi, “Malehet ne ware me anak nu. Piru egkaberes ka wey eg-anak ka te lukes.


text:
Purisu puun kuntee, kene ka inum te binu wey minsan nekey ne egpekewubug ne inumen, wey kene ka keen te egkakeen ne in-isip ne malindit.


text:
Emun ke eglesut e ka anak nu, kene nu patempuhi ka bulbul rin su inhalad e sikandin diye te Manama eyew egkeyimu ne Nasariyu<n>Ka Nasariyu iyan ka etew ne migpanaad diye te Manama ne kene eg-inum te binu, kene egpaalut, wey kene eggen-gen te minatey.</n> puun te peglesut din pad. Sikandin ka egbunsud ne egluwas te Israil puun te me Pilistihanen.”<pb/>


text:
Ne miggendiye ka malitan te asawa rin wey ingkahiyan din, “Due migpakita keddi ne impeuyan te Manama. Egpekeiling sikandin te panalihan te Manama. Naaldek a amana. Wara a mig-inse ke hendei sikandin migpuun wey ware degma sikandin migpanugtul keddi.


text:
Piru ingkahiyan a nikandin, ‘Egkaberes kad e wey lukes ka igkaberes nu. Purisu puun kuntee, kene ka inum te binu wey minsan nekey ne egpekewubug ne inumen, wey kene ka keen te egkakeen ne in-isip ne malindit. Su inhalad e diye Manama ka bate eyew egkeyimu ne Nasariyu puun pad te peglesut din taman te egpatey sikandin.’ ”<pb/>


text:
Ne tenged kayi, mig-ampu si Manuwa diye te Magbebaye ne Manama ne migkahi, “He Magbebaye ne Manama, egpeyid‑u-hid‑u a keykew, palibera nu pa ubag ka etew ne impeendini nu eyew egpanuluen key ke nekey ka eggimuwen ney ke eglesut e ka bate.”


text:
Ne intabak te Manama ka peg-ampu ni Manuwa. Mig-abey migpakita ka panalihan te Manama diye te asawa ni Manuwa taheed te migpinnuu sikandin diye te kamet; piru te seeye ne timpu, ware si Manuwa ne iglukes din.


text:
Purisu, miglambunus sikandin miggendiye te iglukes din wey ingkahiyan din, “Kayi kuntee ka etew ne migpakita keddi te miglihad ne aldew.”


text:
Ne migsasindeg si Manuwa wey migsinundul te asawa rin. Te pegkakita rin te etew, mig-inse sikandin, “Sikeykew ka migpakiglalag te asawa ku?”<pb/>Migtabak ka etew, “Uya, sikeddi.”<pb/>


text:
Ne migkahi si Manuwa, “Ke egkatuman e ka inlalag nu, nekey ka egkeula-ula te bate wey nekey ka eleg ne eggimuwen din?”<pb/>


text:
Ne migtabak ka panalihan te Magbebaye ne Manama ki Manuwa, “Keilangan ne egtantanuran te asawa nu ka langun ne ingkahi ku kandin.


text:
Keilangan ne kene sikandin egkeen te minsan nekey ne egpuun te paras. Kene man‑e sikandin eg-inum te minsan nekey ne binu wey ke inumen naa ne egpekewubug, wey ke egkeen naa te minsan nekey ne egkakeen ne in-isip ne malindit. Ipatuman nu kandin ka langun ne ingkahi ku kandin.”<pb/>


text:
Ne ingkahiyan ni Manuwa ka panalihan, “Hentew‑a ka ngaran nu? Su egbantuhen ney sikeykew ke egkatuman e ka inlalag nu.”<pb/>


text:
Ne mig-angey e si Manuwa te nati ne kambing wey keenen, ne inhalad din seini diye te batu ne altar te Magbebaye ne Manama. Taheed te migtengteng si Manuwa wey ka asawa rin, due kein-inuwan ne inggimu te panalihan te Magbebaye ne Manama.


text:
Te migkanlabkanlab e ka hapuy peendiye te langit, nabatun e ka panalihan te Magbebaye ne Manama duma te hapuy. Te pegkakita dutu te alunggun, miglangkeb sikandan diye te tane.


text:
Ne warad mig-abey migpakita kandan ka panalihan. Ne dutu, nanengnengan ni Manuwa ne panalihan bes seeye te Magbebaye ne Manama.<pb/>


text:
Piru migtabak ka asawa rin, “Emun ke eggimatayan ki pa te Magbebaye ne Manama, ware din e perem dawata ka impanubad ta. Ne ware din e perem ipakita ka me kein-inuwan, wey ware din perem ihuhud seini kanta kuntee.”<pb/>


text:
Nataman, inlesutan en iya ka asawa ni Manuwa te lukes ne bate wey ingngaranan dan ki Samsun. Migtulin ka bate ne impanalanginan te Magbebaye ne Manama.


text:
Ne migbunsud ka Panisingan te Magbebaye ne Manama ne migweil kandin taheed te diye sikandin mig-ugpe te Mahani-Dan, ne diye te elat-elat te Sura wey Istaul.<pb/>


text:
<br/><t>Si Samsun wey ka malitan ne matig-Timna</t><br/>Sabeka ne aldew, miggendiye si Samsun te Timna. Ne diye, due nakita rin ne mengebay ne Pilistihanen.


text:
Te peg-uli din, ingkahiyan din ka amey rin wey iney rin, “Due nakita ku ne mengebay ne Pilistihanen diye te Timna; angaya niyu sikandin su eg-asaween ku.”<pb/>


text:
Piru ingkahiyan sikandin te amey rin wey iney rin, “Mania te egpangasawa ka te kabuhalan te me Pilistihanen ne ware migpalintutuu te Manama?<n>Te Hibruwanen: Ware natulii.</n> Masulug ka malitan kayi ne karumaan ta wey minsan diye te lein ne kabuhalan te Israil.” Piru migtabak si Samsun, “Sikandin de iya angaya niyu su sikandin de ka igkeupii ku te eg-asawa.”<pb/>


text:
Ne ware nakataha ka amey rin wey iney rin ne igkeupii bes te Magbebaye ne Manama seeye ne egkeyitabu. Su egpamitew ka Manama te etew ne egsesamuk te me Pilistihanen. Te seeye ne timpu iyan migmandu te Israil ka me Pilistihanen.<pb/>


text:
Ne migparumeey e ensi Samsun te amey rin wey te iney rin diye te Timna. Te diyad sikandan te dalan diye te parasan te Timna, due nati pad ne liyun ne egdula ki Samsun.


text:
Ne in-umaan sikandin te Panisingan te Magbebaye ne Manama minsan ware panganiban din, inggimatayan din ka liyun ne para kandin, iling de kahuye te nati te kambing. Piru ware din seini ipangguhud te amey rin wey iney rin.<pb/>


text:
Ne miggendiyaan ni Samsun ka malitan wey migpakiglalag kandin. Amana ingkatelesi ni Samsun ka malitan.


text:
Te ware naluhey, miglibed sikandin ka egpangasawa te malitan. Ne migtulanan din pad ka liyun ne inggimatayan din. Pegpitew rin, iyan din en iya se patiyukan wey due teneb diye te lawa te liyun.


text:
Ne migkuwa sikandin te teneb wey ingkeen din seini te sasangan sikandin ne eggipanew. Te nakita rin ka amey rin wey iney rin, imbehayan din sikandan wey migkeen degma sikandan. Piru ware din ipangguhud kandan ne diye din kua ka teneb te lawa te napatey ne liyun.


text:
Ne migtupang ka amey ni Samsun diye te baley te eg-asaween ni Samsun. Ne migpasahakeen si Samsun diye su iling iya rue ka nabatasan ne eggimuwen te me kanakan ne egpangasawa.


text:
Te diyad si Samsun, nakita te me Pilistihanen ne ware duma rin, sikan naa ka imparumaan dan e sikandin te tatelu ne pulu (30) ne kanakan.


text:
Ne migkahiyan sikandan ni Samsun, “Due egpaantukan ku kaniyu. Emun ke egkaantukan niyu seini te kene pad egkeimpusan ka pitu ne aldew ne sahakeen, egbehayan ku sikaniyu te tatelu ne pulu (30) ne hinabel, wey tatelu ne pulu (30) ne lukut ne manggad.


text:
Piru emun ke kene niyu egkaantukan seini, sikaniyu ka egbehey keddi te tatelu ne pulu (30) ne hinabel, wey tatelu ne pulu (30) ne lukut ne manggad.”<pb/>Ne migtabak sikandan, “Uya. Ne ihuhud nu lad ke nekey ka egpaantukan nu kanami.”<pb/>


text:
Migkahi si Samsun,<pb/>“Puun te talagkeen, miglihawang ka egkakeen;<pb/>puun te manekal, miglihawang ka meemis.”<br/>Ne natateluwan e ne ware dan de due natabak ka impaantukan din.<pb/>


text:
Te igkeep‑at e ne aldew, ingkahiyan dan ka asawa ni Samsun, “Ginaliha nu ka asawa nu eyew egpangguhud ke nekey ka tabak te impaantukan din. Su emun ke kene nu egginalihen, egsilaban ney sikeykew lagkes ka pamilya te amey nu. Ingnginggat key naan de nikaniyu kayi eyew egpaneleppian?”<pb/>


text:
Purisu miggendiye ki Samsun ka asawa rin ne migsinehew wey migkahi, “Ware e bes nikeykew geyinawei! Igkeepes e bes nikeykew! Due impaantukan nu te me karumaan ku, piru wara a nikeykew guhuri ke nekey ka tabak.”<pb/>Migtabak si Samsun, “Ware ku ma gani pangguhuri ka amey wey iney ku, iyan ku naan pa iya guhuri sikeykew?”


text:
Ne puun dutu, layun e egsinsinehew ka asawa ni Samsun te intiru ne sahakeen te pitu ne aldew. Purisu, te igkapitu e ne aldew, ingguhuran din e ka asawa rin su egpamehes ma. Ne ingguhud e degma seini te asawa rin diye te me karumaan din.


text:
Purisu, te ware pad nasagkup te igkapitu ne aldew, intabak dan e ka impaantukan din kandan.<pb/>Kahi ran, “Liyun ka subla ne manekal.<pb/>Teneb ka subla ne meemis.”<br/>Ne migtabak si Samsun,<pb/>“Emun ke ware niyu pehesa ka asawa ku,<n>Te Hibruwanen: Emun ke ware kew migdaru te baka ku.</n><pb/>ware kew perem nakaantuk.”<pb/>


text:
Ne in-umaan e man‑e si Samsun te Panisingan te Magbebaye ne Manama. Ne miggendiye sikandin te Askalun wey impangimatayan din diye ka tatelu ne pulu (30) ne etew. Impangahew rin ka mateles ne me hinabel ran, wey imbehey rin seini te me etew ne nakatabak te impaantukan din. Nataman, mig-uli e sikandin diye te baley te amey rin ne nangebel-ebel se langet.


text:
Te ware naluhey, te tinggaani te trigu, inleuy ni Samsun ka eg-asaween din wey mig-uyan sikandin te nati pad ne kambing. Ne ingkahiyan din ka anuhang din ne lukes, “Egkeupian a ne egseled diye te sinabeng te eg-asaween ku.” Piru ware sikandin paselera te anuhang din.


text:
Migkahi ka anuhang din, “Kahiyen ku naa ne nabelu-belu ka kandin, sikan naa ka impaasawaan kud sikandin te lukes ne migbulig keykew. Piru due hari rin ne mateles pad kandin. Sikandin e asawaa nu.”<pb/>


text:
Piru migkahi si Samsun, “Ke iling ma rue, kena a senditi nikaniyu te mareet ne eggimuwen ku kaniyu te me Pilistihanen!”


text:
Sikan naa ka miggipanew sikandin wey migpandakep te tatelu ne gatus (300) ne laku. In-atag din ka me laku wey impeggiket din naa ka me ikug, wey inggiketan din te sulu diye te elat.


text:
Ne impareketan din ka me sulu wey impanlekaan din ka me laku wey nangendiyad te kamet te me Pilistihanen. Ne nasilaban e ka me pinamula ne me trigu, minsan ka nahaani e wey ka eggaaniyen pad, wey nasilaban degma ka me parasan wey me ulibu.


text:
Ne mig-inse ka me Pilistihanen, “Hentew ka migdereet kayi?” Ne migtabak sikandan, “Si Samsun ne mekaamung te matig-Timna ka migdereet kayi. Migbubual sikandin su impaasawaan ma ka eg-asaween din te lukes ne migbulig kandin.” Ne miggendiyaan dan e wey insilaban dan e ka asawa rin wey inlagkes dan ka anuhang din ne lukes.


text:
Migkahiyan sikandan ni Samsun, “Tenged te inggimu niyu keddi, egpahunlibet a ne kena a iya egpeeneng-eneng taman te egpakasuli a kaniyu!”


text:
Ne inlusuran din sikandan<n>Te Hibruwanen: Induslak din sikandan diye te kakiliran wey bubun.</n> wey masulug ka neyimatayan din. Pegkeimpus dutu, migtupang e sikandin wey diyad sikandin mig-ugpe te sulung diye te pahangen te Itam.<pb/>


text:
<br/><t>Ka pegpanalu ni Samsun te me Pilistihanen</t><br/>Ne nanakereg e ka me Pilistihanen ne eglusud te matig-Huda wey nangekampu sikandan diye te lungsud te Lihi.


text:
Mig-insaan sikandan te me mahinged te Huda, “Mania te inlusuran key nikaniyu?”<pb/>Ne migtabak sikandan, “Miggendini key eyew egdakep ki Samsun wey eyew egpakasuli key kandin.”


text:
Seeye naa, miggendiye ka tatelu ne libu (3,000) ne mahinged te Huda te sulung diye te pahangen te Itam wey ingkahiyan dan si Samsun, “Ware ke bes nakataha ne iyan migmandu kanta ka me Pilistihanen? Ne kuntee, naapil key e te inggimu nu kandan.”<pb/>Migtabak sikandin, “Migsuli e re te inggimu ran keddiey.”<pb/>


text:
Ne migkahi sikandan, “Miggendini key ka egdakep keykew eyew igbehey ney sikeykew te me Pilistihanen.”<pb/>Ne migtabak si Samsun, “Pahunlibet kew ne kena a nikaniyu eggimatayan.”<pb/>


text:
Ne migkahi sikandan, “Uya. Kene ney eggimatayan sikeykew. Egbakuen ney re sikeykew wey igbehey ney e sikeykew te me Pilistihanen.” Purisu, imbaku dan e sikandin te daruwa ne iyam ne lubid, wey impalihawang dan e te sulung.<pb/>


text:
Ne in-uuyan dan e sikandin diye te Lihi. Te pegkakita te me Pilistihanen ne neuyan si Samsun diye te kampu ran te Lihi, migpanguleyi sikandan ka egsinug-ung kandin. Sahuhune, in-umaan sikandin te Panisingan te Magbebaye ne Manama. Ne migmakeseg sikandin wey impamugtus din ka me lubid ne imbaku kandin ne iling de te bula-bula ne mahebu.


text:
Ne due nakita rin ne tul‑an te bake te asnu ne makehal pad. Ingkuwa rin seeye wey iyan din inggamit te pegpangimatey te sabeka ne libu (1,000) ne me Pilistihanen.


text:
Ne migkahi si Samsun,<pb/>“Pinaahi te tul‑an te asnu,<pb/>mig-um-umambu ka me etew ne neyimatayan ku.<pb/>Pinaahi te tul‑an te bake te asnu,<pb/>nakapatey a te sabeka ne libu (1,000) ne etew.”<pb/>


text:
Te nekeimpus e sikandin ka eglalag, indegpak din e ka tul‑an te asnu. Ne ingngaranan ka seeye ne inged te Ramat-Lihi.<n>Ka igpasabut kayi, bubungan te tul‑an te asnu.</n><pb/>


text:
Ne nammaraan e amana si Samsun, sikan naa ka migpangananey sikandin te Magbebaye ne Manama wey migkahi, “Impepanalu a nikeykew se suluhuanen nu. Ne kuntee, iyan ku re igpatey se egkammaraan wey igpatalu e naan de nikeykew te ware natulii ne me Pilistihanen?”


text:
Ne impabekabeka te Manama ka migleb-eng ne tane te Lihi wey due weyig ne miglepew. Te nekeinum e si Samsun te weyig, migmanekal e man‑e sikandin. Sikan naa ka egpuunan ne ingngaranan e ka sebseb te Sebseb te Migpanganey te Weyig. Ne diye ded kuntee seini te Lihi.


text:
Migdaruwa ne pulu (20) ne leg‑un si Samsun ne migpangulu te Israil. Piru sakup ded te me Pilistihanen ka tane dan.<pb/>


text:
<br/><t>Ka pegtiang ni Samsun te lekeb</t><br/>Sabeka ne aldew, miggendiye si Samsun te Gasa. Ne due nakita rin diye ne malitan ne egpamelegye te lawa, wey ingguliran din seeye ne malitan.


text:
Natahaan te me matig-Gasa ne diye si Samsun te inged dan. Purisu, inlingutan dan sikandin wey inggepasan dan diye te gumawan te siyudad te intiru ne marusilem. Ne ware weilan dan te intiru ne marusilem, kahi ran, “Eggepasan ta sikandin taman te egkaliwaswas ne eggimatayan ta sikandin.”


text:
Kunaleg te taman de te egliware te marusilem ne miglipereng si Samsun. Ne migbukal-bukal sikandin wey inggenat din ka lekeb te gumawan te siyudad, lagkes ka daruwa ne pes-ek, wey ka me pagul wey duma pad. Ne intiang din seini wey in-uyan din diye te dibabew te bubungan ne egpakapantew te Hibrun.<pb/>


text:
<br/><t>Si Samsun wey si Dilayla</t><br/>Nataman, due malitan ne inggeyinawaan ni Samsun ne egngaranan ki Dilayla ne diye mig-ugpe te Napu te Surik.


text:
Ne nangendiye ka me pangulu te me Pilistihanen ki Dilayla wey migkahiyan dan sikandin, “Ginaliha nu si Samsun eyew igguhud din keykew ke hendei migpuun ka kanekal rin, wey ke egmenuwen ney sikandin te egtalu su eyew egkeelehan ney sikandin. Ne egbehey key re keykew te sabeka ne libu wey sabeka ne gatus (1,100) ne pelata.”<pb/>


text:
Sikan naa ka mig-insaan ni Dilayla si Samsun, “Nangeni a nikeykew ke hendei egpuun ka kanekal nu. Egmenuwen ka te egbaku eyew kene ka egpakaawe?”<pb/>


text:
Ne migtabak si Samsun, “Emun ke egbakuen a nikandan te pitu ne me makehal wey ware pad nahangu ne tagpes te piet, ne egmahuya ad iling te duma ne etew.”<pb/>


text:
Purisu, in-uyanan si Dilayla te me pangulu te Pilistihanen te pitu ne me makehal wey ware pad nahangu ne tagpes te piet, wey imbaku din e si Samsun.


text:
Due me etew ne miggeles diye te lein ne sinabeng eyew egtetahad ke egkabaku e ni Dilayla si Samsun. Ne migpanguleyi si Dilayla, “Samsun, sikan e ka me Pilistihanen ne egdakep keykew!” Piru impamugtus ni Samsun ka imbaku kandin ne iling de te lanut ne narilaan te hapuy. Sikan naa ka ware dan nataheyi ke hendei egpuun ka kanekal rin.


text:
Ne migkahiyan ni Dilayla si Samsun, “Imbaley-baley a nikeykew wey in-ubatan a nikeykew. Ne kuntee, nangeni a nikeykew ke egmenuwen ka te egbaku ne kene kad egpakaawe.”<pb/>


text:
Migkahiyan ni Samsun si Dilayla, “Emun ke egbakuen a nikandan te iyam ne lubid ne ware pad nahamit, egmahuya ad iling te duma ne etew.”<pb/>


text:
Sikan naa ka migkuwa si Dilayla te iyam pad ne lubid wey imbaku din e man‑e si Samsun. Ne due me etew ne miggeles diye te lein ne sinabeng eyew egtetahad ke egkabaku e ni Dilayla si Samsun. Ne migpanguleyi si Dilayla, “Samsun, sikan e ka me Pilistihanen ne egdakep keykew!” Piru impamugtus ni Samsun ka imbaku kandin ne iling de te lanut.<pb/>


text:
Ne migkahiyan e man‑e ni Dilayla si Samsun, “Imbaley-baley ad man‑e nikeykew wey in-ubatan a. Nangeni a nikeykew ke egmenuwen ka te egbaku ne kene kad egpakaawe.”<pb/>Ne migkahiyan ni Samsun si Dilayla, “Emun ke ig-apil nu ighabel ka pitu ne insalapid ne bulbul ku wey iggiket nu seini diye te pes-ek wey igpakpak nu seini diye te alabat, egmahuya ad iling te duma ne etew.”<pb/>


text:
Ne taheed te newulep si Samsun, insalapid ni Dilayla ka bulbul din te pitu ne salapid. Nataman, imbagkes din e seini diye te pes-ek wey impakpak din seini diye te alabat wey migpanguleyi sikandin, “Samsun, sikan e ka me Pilistihanen ne egdakep keykew!” Piru mig-enew sikandin wey nalagnut diye te impakpakan ka bulbul din.<pb/>


text:
Ne ingkahiyan sikandin ni Dilayla, “Ingkahiyan a nikeykew te inggeyinawaan a nikeykew, kunaleg te kene bes ne malehet ka geyinawa nu keddi. Katatelu ad nikeykew balbalaya su ware ka mignangen keddi ke hendei egpuun ka kanekal nu.”


text:
Te katammanan, ingguhuran e ni Samsun si Dilayla te malehet. Migkahi sikandin, “Ware de due natempuhi ka bulbul ku, tenged su inhalad e ma diye te Manama eyew egkeyimu ne Nasariyu minsan te diye e pad te getek te iney ku. Purisu, emun ke egtempuhan ka bulbul ku, egmahuya ad e iling te duma ne etew.”<pb/>


text:
Te nakita ni Dilayla ne malehet ka ingguhud ni Samsun, impakahiyan din ka me pangulu te me Pilistihanen, “Libed kew kayi te kasabeka naan de su migguhud e sikandin te malehet.” Sikan naa ka miglibed sikandan wey nanguyan te seleppi.


text:
Ne impalipereng ni Dilayla si Samsun diye te bubun din, wey mig-umew sikandin te sabeka ne etew ne eg-alut te pitu ne insalapid ne bulbul ni Samsun. Ne impasakitan din si Samsun, piru warad keseg ni Samsun.


text:
Ne migpanguleyi e man‑e si Dilayla, “Samsun, sikan e ka me Pilistihanen ne egdakep keykew!” Mig-enew si Samsun su kahiyen din ne egpakaawe ded man‑e sikandin, kunaleg te in-engkeran bes e sikandin te Magbebaye ne Manama.


text:
Ne indakep e sikandin te me Pilistihanen wey ingkulewut ka mata rin. In-uyan sikandin diye te Gasa, wey imbaku sikandin te me keddina. Impatrabahu sikandin diye te prisuwan isip talaggaling.


text:
<br/><t>Ka pegpatey ni Samsun</t><br/>Ne miglibulung ka me pangulu te Pilistihanen eyew egsahakeen wey eghalad sikandan ki Dagun ne diyus-diyus dan. Te peggale-gale dan, nangulahing sikandan te, “Impatalu kanta te manama ta ka kuntere ta ne si Samsun.”


text:
Te pegkakita te me etew kandin, indayan dan ka diyus-diyus dan wey migkahi, “Impatalu kanta te manama ta ka kuntere ta ne migdereet te inged ta, wey nakapatey te masulug kayi te kanta.”


text:
Nahale sikandan wey migkahi, “Peendiniya niyu si Samsun eyew egbalbalayen ta.” Sikan naa ka impaangey ran si Samsun puun te prisuwan wey imbaley-baley ran. Ne impasasindeg dan sikandin diye te elat-elat te daruwa ne derakel ne sungkaleg.


text:
Migkahiyan ni Samsun ka kanakan ne migkitkit kandin, “Pahen-gena a nikeykew te me sungkaleg ne nakapahen te seini ne timplu eyew egpakasandig a.”


text:
Nanekel-sekel ka me lukes wey me malitan diye te timplu. Diye degma ka me pangulu te me Pilistihanen. Ne ka diye te atep, due me tatelu ne libu (3,000) ne lukes wey me malitan ne migmanengteng wey migbaley-baley ki Samsun.<pb/>


text:
Ne mig-ampu si Samsun diye te Magbebaye ne Manama, “He Magbebaye ne Manama, bulihi a nikeykew. Ke egkaayun, beheyi a ubag nikeykew te keseg minsan kuntee naan de eyew egpakasuli a te me Pilistihanen ne migkulewut te mata ku.”


text:
Ne impeglimang ni Samsun te eggen-gen ka daruwa ne sungkaleg ne diye te elat ne iyan nakapahen te timplu.


text:
Ne migpanguleyi sikandin, “Tuhuti a ne egpekeunung te me Pilistihanen.” Ne migpangeseg sikandin ka migtuku te me sungkaleg, wey nalundus e ka timplu. Masulug pad ka nekeunung kandin du te neyimatayan din te neuyag pad sikandin.<pb/>


text:
Pegkeimpus dutu, migtupang ka me suled din wey me karumaan din eyew eg-angey te lawa rin. Inlebeng dan sikandin diye te inlebengan te amey rin ne si Manuwa, diye te elat-elat te Sura wey Istaul. Migpangulu si Samsun te Israil te daruwa ne pulu (20) ne leg‑un.<pb/>


text:
<br/><t>Ka me diyus-diyus ni Mikiyas</t><br/>Due sabeka ne etew ne egngaranan ki Mikiyas ne mig-ugpe diye te bubungan te Ipraim.


text:
Sabeka ne aldew, ingkahiyan din ka iney rin, “Nasuman-suman nu pad ka sabeka ne libu wey sabeka ne gatus (1,100) ne pelata nu ne intakew? Kayi te keddi seini—sikeddiey ka migtakew. Ne kuntee, ig-uli kud e seini keykew su narineg ku nahud sikeykew ne indilus nu ka etew ne migtakew kayi.”<pb/>Ne migkahi ka iney rin, “Egpanalanginan ka perem tatu te Magbebaye ne Manama!”


text:
In-uli ni Mikiyas ka pelata diye te iney rin. Ingkahiyan sikandin te iney rin, “Eyew kene ka egkarilus tatu, ighalad ku ka me pelata diye te Magbebaye ne Manama eyew eggimuwen ne larawan. Ne iglibed ku red seini keykew.”


text:
Purisu, migkuwa re ka iney rin te daruwa ne gatus (200) ne pelata, wey imbehey seini diye te talaggimu te minsan nekey ne egpuun te pelata, wey inggimu e ne larawan. Ne diye seini itahu te baley ni Mikiyas.<pb/>


text:
Si Mikiyas due inged ne ampuanan. Miggimu man‑e sikandin te ipud wey diyus-diyus. Ne inggimu rin ne talagpanubad ka sabeka te me anak din ne me lukes.


text:
Ware Hari te seeye ne timpu, sikan naa ka minsan nekey re due ka eggimuwen dan ne kahiyen dan ne eleg kun iya.<pb/>


text:
Ne due kanakan ne egpuun te Bitlihim ne sakup te Huda. Sabeka sikandin ne Libita<n>Ka me Libita ka talagbulig te talagpanubad.</n> ne migtaheed mig-ugpe diye te me kabuhalan ni Huda.


text:
Sabeka ne aldew, mig-awe sikandin diye te Bitlihim ka egpamitew te duma ne inged ne egkeugpaan din. Te peggipanew rin, nakabaye sikandin diye te baley ni Mikiyas diye te bubungan te Ipraim.


text:
Ne mig-insaan sikandin ni Mikiyas, “Hendei ka migpuun?”<pb/>Ne migtabak sikandin, “Diya a migpuun te Bitlihim ne sakup te Huda, wey Libita a. Egpamitew a te inged ne eg-ugpaan ku.”<pb/>


text:
Ne ingkahiyan sikandin ni Mikiyas, “Lemung kad keddi. Eggimuwen ku sikeykew ne talagpanubad wey talagtambag<n>Te Hibruwanen: amey.</n> ku. Ne tagse leg‑un, egbehayan ku sikeykew te sapulu ne pelata, me kumbale, wey egkakeen.”


text:
Ne migkahi si Mikiyas, “Nakataha a kuntee ne ka Magbebaye ne Manama egpanalangin keddi, su ka talagpanubad ku, Libita ma.”<pb/>


text:
<br/><t>Si Mikiyas wey ka me kabuhalan ni Dan</t><br/>Te seeye ne timpu, ware Hari te Israil. Ne ka me kabuhalan ni Dan egpamitew degma te egkeugpaan dan, su te seeye ne timpu sikandan naan de ka kabuhalan te Israil ne ware pad tane.


text:
Sikan naa ka mig-alam ka me kabuhalan ni Dan te lalimma ne etew ne bahani ne egpuun te lungsud te Sura wey te Istaul. In-alam sikandan te langun ne etew eyew egpepamitawen wey egpepanleuyen te tane ne eg-angkenen dan. Ne nangendiyad sikandan wey migginguma diye te bubungan te Ipraim, wey diyad sikandan nakaaran te baley ni Mikiyas.


text:
Te diyad sikandan te baley ni Mikiyas, neilaan dan ka peglalag-lalag te kanakan ne Libita. Sikan naa ka migtulan sikandan wey mig-insaan dan sikandin, “Mania te nekeendini ka? Hentew‑a ka mig-uyan keykew kayi? Nekey ka egkuen nu kayi?”<pb/>


text:
Ingkahiyan dan sikandin, “Insei nu ubag ka Manama ke meupiya red ka egpabulusan te hipanew ney.”<pb/>


text:
Ne migtabak ka Libita, “Kene kew kalaggew. Egtantanuran kew te Magbebaye ne Manama te hipanew niyu.”<pb/>


text:
Purisu, migpabulus ka lalimma ne etew wey nekeyinguma sikandan diye te lungsud te Lais. Nakita ran ne meupiya ka peg-ugpe te me etew ne ware gubut wey ware igkabantali iling te peg-ugpe te me Sidunihanen. Matubung sikandan wey due ka langun ne egkeilanganen dan. Mariyu de ka Lais te ugpaan te me Sidunihanen wey ware egpakabulig kandan.


text:
Te peglibed te lalimma ne etew diye te Sura wey te Istaul, mig-insaan sikandan te me karumaan dan, “Nekey‑a ka nakita niyu?”


text:
Migtabak sikandan, “Nakita ney ne meupiya ka tane diye. Purisu kene kid e eglamu-lamu ka eglusud eyew egkaahew ta ka seeye ne tane wey eg-ugpaan tad.<pb/>


text:
“Emun ke diye kid e, kene sikandan egsuman-suman ne eglusuran ta sikandan. Maluag ka tane dan, wey matubung pad iya man‑e. Imbehey seini te Manama kanta.”<pb/>


text:
Sikan naa ka migtaggel e ne eglusud ka hen‑em ne gatus (600) ne etew ne kabuhalan ni Dan ne egpuun te lungsud te Sura wey te Istaul.


text:
Migpanakereg sikandan wey nangekampu diye te lenged te Kiryat-Hiyarim ne sakup te Huda. Sikan naa, minsan kuntee ingngaranan ka seeye ne inged te Kampu ni Dan.


text:
Nataman, migpabulus sikandan taman te nekeyinguma sikandan diye te baley ni Mikiyas ne diye te bubungan te Ipraim.<pb/>


text:
Ne ingkahiyan te lalimma ne etew ne mig-iipat diye te Lais ka me karumaan dan, “Nakataha kew naa ne due me ipud<n>Ka ipud iyan ka kumbale ne egpekeiling te sening ne igpagket te Labew ne Talagpanubad diye te kumeng din ke egseled diye te balungbalung. Due hiket te ipud ne igsampey diye te pamanayen wey igbanggut diye te kumbale te liwaraan te talagpanubad.</n> kayi te seini ne baley, wey larawan? Ne kuntee, nekey ka meupiya ne eggimuwen ta?”


text:
Sikan naa ka miggendiye sikandan te kanakan ne Libita diye te baley ni Mikiyas, wey mig-insaan dan ka Libita ke nekey e se peg-ugpe din.


text:
Te pegkakita te talagpanubad ne impanguwe e te lalimma ne etew ka larawan, ka me ipud, mig-inse sikandin, “Mania te impanguwa niyu sika?”<pb/>


text:
Migtabak sikandan, “Peeneng-eneng kad due! Duma ke re kanami su eggimuwen ney sikeykew ne talagtambag ney wey talagpanubad ney. Hendei bes ka meupiya: ka egkeyimu ka ne talagpanubad te senge-pamilya re, wey ke talagpanubad te intiru ne tribu ni Dan?”


text:
Nabennalan ka talagpanubad te ingkahi ran. Purisu, impanguwa rin ka me kumbale ne ipud, ingkulit ne larawan, wey inggimu ne larawan. Ne migdume e sikandin kandan.<pb/>


text:
Te peggipanew ran duma te me pamilya ran, impewun‑a ran ka me bate wey me ayam. Impewun‑a ran man‑e ipeuyan ka me kasangkapan dan.


text:
Te bayew e mariyu sikandan te baley ni Mikiyas, human pad nalibulung ka me sumbaley rin eyew eglupug ka egpakigkuntere te kabuhalan ni Dan.


text:
Ne imbalukanan dan ka kabuhalan ni Dan eyew egpekeengked ka eggipanew. Ne miglilingey sikandan wey ingkahiyan ensi Mikiyas, “Nekey‑a ka igkeupii niyu, mania te miglupug kew kanami?”


text:
Ne migtabak si Mikiyas, “Mania te eg-inse kew pad? Ingkuwa niyu ka inggimu ku ne me diyus-diyus, wey ka talagpanubad ku? Ne warad nasame kayi te keddi.”<pb/>


text:
Ingkahiyan sikandin te kabuhalan ni Dan, “Kene ka lalag te iling due su kema ke due egkabelu ne duma ney, wey eggimatayan ka nikandan lagkes ka pamilya nu!”


text:
Ne migpabulus e miggipanew ka me kabuhalan ni Dan. Nakita ni Mikiyas ne kene din egkatalu sikandan, sikan naa ka mig-uli naan de sikandin.<pb/>


text:
Ne migpabulus ka me kabuhalan ni Dan diye te Lais. Ne in-uyan dan ka immangimu ni Mikiyas wey ka talagpanubad din. Inlusuran dan ka Lais, ka inged ne ware igkabantali wey ware gubut. Impangimatayan dan ka me mahinged diye, wey insilaban dan ka intiru ne siyudad.


text:
Ne ware nakapangabang te me matig-Lais su mariyu ma sikandan te Sidun, wey ware sikandan migpakigsabeka te lein ne me etew. Diye seini ne inged te napu te Bit-Rihub. Ne imbalbalawan ipasasindeg te me kabuhalan ni Dan ka siyudad, wey diyad sikandan nangugpe.


text:
Ingngaranan dan seini ne siyudad te Dan su impasangey te ngaran te kaapuan dan ne si Dan ne sabeka te me anak ni Hakub. Piru Lais dengan ka ngaran te sika ne siyudad.


text:
Impasasindeg dan ka larawan ne inggimu ni Mikiyas wey insimba ran seeye. Si Diyunatan ne anak ni Hirsun ne apu ni Muwisis ka talagpanubad dan. Puun te seeye ne timpu, ka kabuhalan e ni Diyunatan ka talagpanubad dan taman te narakep e ka me Israilita.


text:
Taheed te diye ka timplu te Manama te Silu, ka diyus-diyus degma ni Mikiyas ka insimba diye te Dan.<pb/>


text:
<br/><t>Ka Libita wey ka duwey rin</t><br/>Te timpu ne ware pad Hari te Israil, due Libita ne mig-ugpe diye te bubungan te Ipraim. Due duwey rin ne matig-Bitlihim ne sakup te Huda.


text:
Kene eglayam ka duwey te Libita wey mig-uli e diye te amey rin diye te Bitlihim. Mig-uugpe sikandin diye te hep‑at ne bulan.


text:
Nataman, inlupug te Libita ka duwey rin eyew eg-inniyaten din ne eg-uli. Migduruma sikandin te suluhuanen din wey mig-uyan te daruwa ne asnu. Te pegginguma rin e diye, impalasud sikandin te duwey rin, wey te pegkakita te anuhang din kandin, in-alumama amana sikandin.


text:
Ne inggawiran ka Libita te anuhang din ne lukes ne egpeuugpeen pad. Sikan naa ka migpalunggaat pad ka Libita te tatelu ne aldew. Nangeen sikandan, nangiinum, wey nanlipereng.


text:
Te igkeep‑at e ne aldew, migselem-selem sikandan ka mig-enew su egligkat e ka eg-uli. Piru ingkahiyan te amey te malitan ka mekaamung din, “Keen kew pa eyew kene kew eggutasan diye te deralanen; ne human kew naan pa hipanew.”<pb/>


text:
Sikan naa ka nangekeen wey nangiinum sikandan. Ne migkahi ka anuhang din, “Girehe kew pa man‑e wey gale-gale kew pa man‑e.”<pb/>


text:
Nataman, te egligkat e man‑e perem ka Libita, inggawiran man‑e sikandin te anuhang din. Purisu, nekeyirehe pad man‑e sikandin.


text:
Te igkalalimme e ne aldew, migselem-selem sikandin mig-enew su egligkat e. Piru ingkahiyan e man‑e sikandin te anuhang din, “Keen kew pa wey maapun kew e ligkat.” Sikan naa ka nangeen e man‑e sikandan.<pb/>


text:
Te egligkat e perem ka Libita, ka duwey rin wey ka suluhuanen din, migkahi e man‑e ka amey te duwey rin, “Maapun e amana wey mahaan e egkasagkup. Meupiya pad keg girehe kew pad man‑e kayi wey gale-gale kew. Selem-selem kew e uli kaaselem.”<pb/>


text:
Piru migtabak ka Libita, “Kene egkaayun ne eg-aran ki kayi te kene ne inged te me Israilita. Egleus ki diye te Gibiya.”


text:
Ne migkahiyan din pad man‑e ka suluhuanen din, “Egpabulus ki diye te kewun‑aan wey diye kid eg-aran te Gibiya wey ke Rama naa.”


text:
Sikan naa ka migpabulus pad sikandan. Ne diyad sikandan nasagkupi te Gibiya ne sakup te tane ni Binhamin.


text:
Migtulan sikandan diye te Gibiya eyew diyad sikandan eggirehe. Piru ware egpeyirehe kandan sikan naa ka naminpinnuu re sikandan diye te plasa te siyudad.<pb/>


text:
Te egkasagkup e, due buyag ne lukes ne migpuun diye te kamet din. Matig-Ipraim sikandin, piru miggalin e sikandin mig-ugpe te Gibiya ne in-ugpaan te me kabuhalan ni Binhamin.


text:
Nasil-apan te buyag ne due me etew diye te plasa te siyudad, wey mig-insaan din sikandan, “Hendei kew migpuun, wey hendei kew egpabulus?”<pb/>


text:
Ne migtabak ka Libita, “Diye key migpuun te Bitlihim ne sakup te Huda, wey eggendiye key te bubungan te Ipraim ne ugpaan ney. Miggendiye key te Bitlihim ne sakup te Huda wey eg-uli key e kuntee diye te baley ku.<n>Te Hibruwanen: baley te Magbebaye ne Manama.</n> Kayi key pad perem eg-aran, piru ware egpeyirehe kanami.


text:
Iyan ney re iya prublima ka eggirehaan su duen ma lahami ney ne igpakeen ney te me asnu ney. Ne due man‑e paan ney wey binu.”<pb/>


text:
Ne migkahi ka buyag, “Meupiya. Egpekeyirehe kew diye te baley ku. Egbehayan ku sikaniyu te minsan nekey ne keilanganen niyu, kene kew re lipereng kayi te plasa.”


text:
Sikan naa ka migduma sikandan te buyag. Te pegginguma ran, impakeen te buyag ka me asnu ran. Inlu‑luan dan ka me paa ran, ne nataman nangeen sikandan wey nanginum.


text:
Taheed te miggale-gale sikandan, due lalung ne me etew ne sahuhune ne migginguma. Inlingutan dan ka baley te buyag wey impandukduk dan ka gumawan. Ne ingkahiyan dan ka buyag, “Palihawanga nu ka mahaliyug nu ne lukes su egguliran<n>Te Hibruwanen: eg-il-ileen.</n> ney.”


text:
Ne miglihawang ka buyag te baley rin wey migkahi, “Me alukuy ku, kene egkaayun. Kene kew himu te maligsem su mahaliyug ku ka seini ne lukes.


text:
Due anak ku ne mengebay, wey due duwey te mahaliyug ku ne lukes. Igpalihawang ku sikandan kuntee, wey himuwa niyu ke nekey ka igkeupii niyu ne eggimuwen kandan. Piru kene niyu himuwa seini se maligsem te mahaliyug ku.”


text:
Piru ware migpammineg kandin ka me lalung. Sikan naa ka impalihawang e te Libita ka duwey rin wey imbehey e kandan. Impehes dan te egleheng ka malitan wey inggilabetan dan taman te napawaan. Ne wey ran e peen-enengi ke egpamalat-palat e.<pb/>


text:
Egkaliwaswas e ne nakalibed ka malitan, wey diye de iya nakabahed sikandin te gumawan te baley te buyag ne intuenan te asawa rin. Ne diyad sikandin napawei.


text:
Te inlukatan e te Libita ka gumawan, su egligkat e sikandin, iyan din e nakita se duwey rin ne nakabahed de wey nakahen-gen naan de te gumawan.


text:
Ne migkahi ka Libita, “Enew kad e su eggipanew kid.” Piru napatey bes e ka duwey rin. Purisu, indulan din e ka duwey rin te asnu, wey migpabulus sikandin ka mig-uli.


text:
Te pegginguma rin diye te baley rin, migkuwa sikandin te ugpit wey insapu din ka lawa te duwey rin te sapulu wey daruwa ne sapu, wey impamehey rin seini diye intiru ne inged ne sakup te Israil.


text:
Nakakahi ka langun ne nakakita, “Keyey, ware de due nakita ta, wey ke neyitabu naa ne iling kayi puun pad te peg-awe ta te Ihiptu. Egmalalahey ki wey egmasabsabutey ki ke nekey‑a ka eleg ne eggimuwen ta!”<pb/>


text:
<br/><t>Ka pegpangandam te me Israilita te gira</t><br/>Ne miglibulung ka langun ne kabuhalan ni Israil diye te tangkaan te Magbebaye ne Manama diye te Mispa. Ka duma kandan egpuun te Dan ne dapit te igkahibang ne balabahan, wey Biir-Siba ne dapit te igkakawanan ne balabahan, lagkes seeye se diye nangugpe te talipag te Weyig ne Hurdan diye te Gilyad ne dapit te igsile.


text:
Mig-apil degma ka me pangulu te langun ne kabuhalan ni Israil te peglibulung te keet-etawan te Manama. Migginguma te hep‑at ne gatus ne libu (400,000) ka me sundalu ne iyan panganiban se kampilan.<pb/>


text:
(Nakataha ka me kabuhalan ni Binhamin ne miglibulung ka me Israilita diye te Mispa.)<pb/>Ne mig-inse ka me Israilita, “Nangeni key mania te neyitabu ka seini se mareet ne himu?”<pb/>


text:
Ne migtabak ka Libita ne asawa te malitan ne inggimatayan, “Migtulan key te duwey ku diye te Gibiya ne sakup te tane ni Binhamin eyew eg-aran key pad diye.


text:
Te marusilem e, due migginguma ne lalung ne me pangulu te Gibiya wey inlingutan dan ka baley ne intuenan ney. Eggimatayan a perem nikandan wey impehes te eggilabet ka duwey ku taman te napatey sikandin.


text:
Ne in-uyan ku ka lawa rin wey insapu ku seini te sapulu wey daruwa<n>Insapu seini te sabeka ne pulu wey daruwa (12) su in-atul te sapulu wey daruwa ne kabuhalan ni Hakub.</n> (12) wey indulung ku seini diye te intiru ne inged ne sakup te Israil, tenged su subla ne dereeti ka inggimu ran wey lilinditi seini.


text:
Ne miglegse ka langun ne etew migsasindeg wey migkahi, “Ware sabeka kanta ne eg-uli diye te balungbalung ta wey ke baley te naa.


text:
Na, seini ka eggimuwen ta te Gibiya: eglusuran ta sikandan wey egpintut-pintut ke hentew kanta ka eglusud.


text:
Eg-angey ki te me etew te langun ne kabuhalan ni Israil eyew iyan egbehey te egkakeen te me sundalu ta. Ke due mahatus (100) ne etew te sabeka ne kabuhalan, ne sapulu ka egkuen ta kandan. Ne emun ke sapulu ne libu (10,000) sikandan, ne mahatus ka egkuen ta kandan. Ne ka egkasame iyan egparusa te Gibiya tenged te maligsem ne inggimu ran te Israil.”


text:
Ne due me etew ne insuhu te me kabuhalan ni Israil, wey impakahiyan dan ka kabuhalan ni Binhamin, “Amana ne dereeti ka inggimu niyu due.


text:
Ne kuntee, ibehey niyud kanami ka lalung ne me etew ne miggimu te mareet due te kaniyu eyew eggimatayan ney eyew egkaawe e ka dereeti ne neyitabu te Israil.” Piru ware linglingaa te me kabuhalan ni Binhamin ka karumaan dan ne me Israilita.


text:
Nasi de iya sikandan migsaamul te me matig-Gibiya eyew egpakiggira te me karumaan dan ne me Israilita.


text:
Te seeye ne aldew, nalibulung ka me kabuhalan ni Binhamin wey due daruwa ne pulu wey hen‑em ne libu (26,000) ne sundalu ran, ware pad labet te pitu ne gatus (700) ne bahani ne me sundalu te Gibiya.


text:
Ne due nakasewug ne gibang ne me bahani ne me sundalu, wey me tummawan sikandan ne eglambuyug te batu su egkasuhat dan minsan ka bulbul ne deisek. Me tummawan iya sikandan.


text:
Ne nakaalam degma ka me Israilita te hep‑at ne gatus ne libu (400,000) ne me sundalu wey neelin sikandan langun ne me bahani. Ne ware dan pad ilagkes te egseel ka me sundalu ne me kabuhalan ni Binhamin.<pb/>


text:
<br/><t>Ka peggira te me Israilita te kabuhalan ni Binhamin</t><br/>Ne nangendiye ka me Israilita te Bitil eyew eg-inse te Manama. Migkahi sikandan, “Hentew ne kabuhalan ka eggun‑a ne egpakiggira te me kabuhalan ni Binhamin?”<pb/>Migtabak ka Magbebaye ne Manama, “Iyan eggun‑a ka kabuhalan ni Huda.”<pb/>


text:
Nangendiye sikandan eyew egpakigkuntere te kabuhalan ni Binhamin wey migpangandam e sikandan ka eglusud te Gibiya.<pb/>


text:
Ne migligkat e diye te Gibiya ka me sundalu te me kabuhalan ni Binhamin wey migpahiggireey e te me Israilita. Te seeye ne aldew, daruwa ne pulu wey daruwa ne libu (22,000) ne me Israilita ka neyimatayan te kabuhalan ni Binhamin.


text:
Te seini ne timpu, insinug-ung sikandan te kabuhalan ni Binhamin puun te Gibiya. Ne napatayan e man‑e sikandan te sapulu wey walu ne libu (18,000) ne iyan panganiban se kampilan.


text:
Ne nangendiyad e man‑e ka langun ne Israilita te Bitil ka eglungku. Migpinnuu sikandan ka egsinehew diye te tangkaan te Manama. Migpuasa sikandan taman te marusilem wey nanguyan te egmanutungen ne igpanubad, wey me halad eyew egpekeg-uli ka meupiya ne geyinawa ran te Manama.


text:
Ne mig-inse ka me Israilita diye te Magbebaye ne Manama. Te seeye ne timpu, diye te Bitil ka Tahuanan te Kasabutan te Magbebaye.


text:
Iyan migtalipun dutu si Pinihas ne anak ni Iliyasar ne anak ni Aarun. Ne mig-inse e man‑e ka me Israilita te Magbebaye ne Manama, “Egpakigkuntere key naan pad man‑e te karumaan ney ne me kabuhalan ni Binhamin, wey ke kenad e?”<pb/>Migtabak ka Manama, “Lusuri niyu sikandan, su kaaselem igpepanalu ku sikaniyu kandan.”<pb/>


text:
Ne nanlihawang ka me kabuhalan ni Binhamin ka egkuntere te me Israilita taman te nakapariyu e sikandan te siyudad. Ne due tatelu ne pulu (30) ne me Israilita ne neyimatayan dan diye te me deralanen te Bitil wey Gibiya.


text:
Migkahi ka me kabuhalan ni Binhamin, “Natalu te red man‑e sikandan.”<pb/>Piru migkahi ka me Israilita, “Eg-isues ki wey egpalupuhen ta sikandan kanta diye te deralanen eyew egpakapariyu sikandan te siyudad dan.”


text:
Ne mig-isues ka me sundalu te Israil wey nanlibulung sikandan diye te Baal-Tamar taheed te nanlihawang e ka duma ne me Israilita ne miglingut miggepas diye te Gibiya.


text:
Migginguma te sapulu ne libu (10,000) ka in-alam ne me bahani ne miggun‑a miglusud te Gibiya. Ne amana ne makaalat-halat ka gira ran wey ware nataheyi te me kabuhalan ni Binhamin ne mahaan e sikandan egkatalu.


text:
Ne imbulihan te Magbebaye ne Manama ne egkatalu te me sundalu te me kabuhalan ni Israil ka me sundalu te me kabuhalan ni Binhamin. Te seeye ne aldew nekeyimatey sikandan te daruwa ne pulu wey lalimma ne libu wey sabeka ne gatus (25,100) ne me sundalu te me kabuhalan ni Binhamin.


text:
Ne nasahimanu te me kabuhalan ni Binhamin ne natalu e sikandan.<pb/>Nangisues ka me Israilita tenged su migsalig ma sikandan te me duma ran ne miggepas miglingut diye te Gibiya.


text:
Ne miggaan-gaan miglusud ka me etew ne nanggepas diye te Gibiya wey inggule dan te egpanibas ka langun ne etew diye te siyudad.


text:
Due tuus te me Israilita ne namallahuy wey seeye se me etew ne nanggepas, emun ke egpakakite e sikandan te dakel ne ebel diye te siyudad,


text:
eglibed e ka me Israilita ne namallahuy, eyew egpakiggira te kabuhalan ni Binhamin. Te seeye ne timpu, nakapatey ka kabuhalan ni Binhamin te tatelu ne pulu (30) ne me Israilita. Nakakahi sikandan, “Natalu te red man‑e ka me Israilita.”


text:
Piru te migbunsud e mig-eebel ka siyudad, miglilingey ka me kabuhalan ni Binhamin wey nakita ran ne nasilaban e ka intiru ne siyudad dan, wey dakel amana ka ebel.


text:
Ne migpalilibed e ka me Israilita wey naliyasan ka kabuhalan ni Binhamin su natahaan dan ne egkahunaan e sikandan.


text:
Namallahuy sikandan peendiye te disirtu, piru neumaan ded sikandan. Neeletan sikandan te susuluhi ne me sundalu ne nanlihawang ne egpuun te siyudad.


text:
Warad egkapallahuyan dan su inlingutan sikandan te me Israilita wey neumaan dan sikandan diye te igsile te Gibiya.


text:
Migginguma te sapulu wey walu ne libu (18,000) ka migpatey ne bahani ne me sundalu te kabuhalan ni Binhamin.


text:
Namallahuy ka duma diye te disirtu peendiye te pahangen te Rimun. Nakapatey ka me Israilita te lalimma ne libu (5,000) diye te deralanen. Impanalukunan dan ka duma peendiye te inged ne Gidum, wey nakapatey pad man‑e sikandan te daruwa ne libu (2,000) ne etew.


text:
Migginguma ka neyimatayan ne bahani ne me sundalu te kabuhalan ni Binhamin te daruwa ne pulu wey lalimma ne libu (25,000).<pb/>


text:
Piru due nakapallahuy ne hen‑em ne gatus (600) ne etew diye te disirtu diye te pahangen te Rimun, wey migtagtaheed sikandan mig-ugpe diye te hep‑at ne bulan.


text:
Ne migmanlibed ka me kabuhalan ni Israil wey impangimatayan dan ka langun ne etew wey me mananap ne neumaan dan. Ne impanilaban dan degma ka langun ne lungsud ne nenaliharan dan.<pb/>


text:
<br/><t>Ka me asawa te kabuhalan ni Binhamin</t><br/>Ne migsaad ka me Israilita diye te Mispa. Migkahi sikandan, “Kene ta igpaasawa te me kabuhalan ni Binhamin ka me anak ta ne me malitan.”


text:
Ne nangendiye sikandan te Bitil wey nanlungku sikandan diye te tangkaan te Manama. Migpandalawit sikandan taman te marusilem.


text:
Migkahi sikandan, “He Magbebaye ne Manama te Israil, mania te neyitabu seini te Israil? Mania te naawaan te sabeka ne kabuhalan ka Israil?”<pb/>


text:
Te maselem e, miggimu sikandan te altar diye te Bitil. Ne mig-uyan sikandan te egtutungen ne igpanubad wey me halad eyew egpekeg-uli ka meupiya ne geyinawa ran te Manama.


text:
Ne migpein-inseey ka me Israilita te migkahi, “Hentew ne kabuhalan ka ware mig-apil te peglibulung ta diye te tangkaan te Magbebaye ne Manama diye te Mispa?” (Su nakasaad ma sikandan ne eggimatayan dan ka kene eggendiye te tangkaan te Manama.)


text:
Piru neyid‑u ka me Israilita te karumaan dan ne kabuhalan ni Binhamin. Migkahi sikandan, “Kuntee ne aldew, naawaan ka Israil te sabeka ne kabuhalan.


text:
Nekey ka eggimuwen ta eyew egpakaasawa ka seeye se nenasame, te nakasaad ki ma te Magbebaye ne Manama ne kene ta igpaasawa kandan ka me anak ta ne me malitan?”<pb/>


text:
Ne migkahi sikandan, “Hentew ka ware mig-apil ne kabuhalan te Israil te peglibulung ta diye te tangkaan te Magbebaye ne Manama diye te Mispa?” Ne natahaan dan ne ware matig-Habis-Gilyad ne mig-apil te peglibulung.


text:
Purisu, migsuhu sikandan te sapulu wey daruwa ne libu (12,000) ne bahani ne me sundalu wey ingkahiyan dan, “Hendiye kew te Habis-Gilyad wey pangimatayi niyu ka langun ne mahinged diye, lagkes ka me malitan wey ka me bate.


text:
Pangimatayi niyu ka langun ne me lukes lagkes ka me malitan ne neyilabetan e. Piru kene niyu re ilagkes ka ware pad neneyilabeti.”


text:
Ne nakakita sikandan te hep‑at ne gatus (400) ne mengebay ne me mahinged te Habis-Gilyad wey in-uyan dan sikandan diye te kampu ran diye te Silu ne sakup te Kanaan.<pb/>


text:
Nataman, migsuhu ka langun ne kabuhalan ni Israil ne egpakahiyan ka me kabuhalan ni Binhamin diye te pahangen te Rimun, “Egkaayun e ne eg-uli kew su neimpusan e ka gubut.”


text:
Sikan naa ka nanguli e ka kabuhalan ni Binhamin, wey imbehey e kandan te me Israilita ka me mengebay ne egpuun te Habis-Gilyad. Piru ware de nakaatul ka me malitan kandan.<pb/>


text:
Nalaggew ka me Israilita te kabuhalan ni Binhamin tenged su in-awe e te Magbebaye ne Manama ka kabuhalan ni Binhamin te kabuhalan ni Israil.


text:
Ne migkahi ka me pangulu te me kabuhalan ni Israil, “Warad nasame ne malitan te kabuhalan ni Binhamin. Nekey naan e ka eggimuwen ta eyew due egkaasawa te seeye se ware pad asawa?


text:
Keilangan ne kene egkaawaan ka Israil te sabeka ne kabuhalan. Keilangan ne due eggimuwen ta eyew egkabuhal red ka me kabuhalan ni Binhamin ne nasame.


text:
Piru kene egkaayun ne igpaasawa ta kandan ka me anak ta ne me mengebay.” Nalalag dan seeye su nakasaad e sikandan ne egdilusen dan seeye se egpaasawa te me kabuhalan ni Binhamin.<pb/>


text:
Sikan naa ka migkahi sikandan, “Due sahakeen tagse leg‑un diye te Silu para te Magbebaye ne Manama.” (Diye ka Silu te igkahibang ne balabahan te Bitil, ne igkakawanan ne balabahan te Libuna, wey kewun‑aan te dalan te Bitil peendiye te Sikim.)<pb/>


text:
Ne emun ke egsumbung kanami ka me amey ran wey ke me maama ran naa, egkahiyan ney sikandan, ‘Paasawei niyu ubag sikandan te me anak niyu tenged su ware sikandan naatul te me mengebay ne naangey ney diye te Habis-Gilyad. Kene kew red egkarilus su kene ma ne sikaniyu ka mig-uney-uney migpaasawa te me anak niyu kandan.’ ”<pb/>


text:
Ne intuman seini te me kabuhalan ni Binhamin. Taheed te nanesayew ka me malitan, mig-alam ka tagse sabeka kandan te malitan wey impehes dan sikandan uyana eyew eg-asaween dan. Ne nanguli e sikandan diye te ugpaan dan wey imbalbalawan dan te eggimu ka me lungsud dan wey diyad sikandan nangugpe.


text:
Te seeye ne timpu, ware Hari te Israil, sikan naa ka minsan nekey re due ka eggimuwen dan, ne kahiyen dan ne eleg kun iya.


text:
<br/><t>Ka peggalin enni Ilimilik diye te Muwab</t><br/>Te timpu ne iyan pad migmandu te inged ne Israil ka me talewukum, due masumpit ne bitil ne migginguma te seeye ne inged. Ne due etew ne matig-Bitlihim ne sakup te Huda ne miggalin diye te inged ne Muwab, duma te asawa rin wey te daruwa ne anak dan ne me lukes eyew diye pad egtagtaheed eg-ugpe.


text:
Egngaranan ki Ilimilik ka seeye ne etew wey ka ngaran te asawa rin, si Nawumi. Ne ka daruwa ne anak dan ne me lukes egngaranan ki Malun wey ki Kiliyun. Me kabuhalan sikandan ni Iprata ne matig-Bitlihim ne sakup te Huda. Ne miggendiye sikandan te Muwab wey diyad mig-ugpe.


text:
Nataman, migpatey e si Ilimilik, sikan naa ka nabalu e si Nawumi wey iyan din naan de duma ka daruwa ne anak din ne me lukes.


text:
Ka tahasuled, nangasawa te me malitan ne matig-Muwab. Ka sabeka ne malitan egngaranan ki Urpa wey ka dangeb egngaranan ki Rut. Te me sapulu e ne leg‑un sikandan ka mig-ugpe diye,


text:
migpatey e degma ensi Malun wey Kiliyun, sikan naa ka si Nawumi naan de ka nasame te taltalaanak.<pb/>


text:
<br/><t>Ka pegduma ni Rut ki Nawumi te mig-uli diye te Bitlihim</t><br/>Nataman, nanengnengan ni Nawumi ne impanalanginan e man‑e te Magbebaye ne Manama ka keet-etawan din pinaahi te pegbehey kandan te meupiya ne uma. Seeye naa, migtaggel e sikandin duma te me ambey rin eyew eg-awe e diye te Muwab.


text:
ingkahiyan ni Nawumi ka me ambey rin, “Libed kew e wey uli kew e diye te me iney niyu. Ne iling te keupiya niyu kayi te keddiey wey diye te me asawa niyu ne nammatey e, iling ded degma ka keupiya ne igpapitew te Magbebaye ne Manama due te kaniyu.


text:
Ne igtuhut perem te Magbebaye ne Manama ne egpakaasawa kew pad man‑e eyew egkatalipun kew e.”<pb/>Ne dutu, migpangarekan e sikandan ni Nawumi. Piru migpandalawit sikandan,


text:
wey migkahi diye te kandin, “Kene key eg-uli diye te kanami su egduma key keykew diye te me karumaan nu.”<pb/>


text:
Piru migkahi si Nawumi, “Me ambey, meupiya iya ne egpanguli kew e. Mania te egduma-ruma kew pad keddiey te kena ad ma egpakaanak te igpaasawa ku kaniyu?


text:
Uli kew e su buyag ad e wey kena ad eg-abey eg-asawa. Minsan ke duen pad egkapallateng ku, wey minsan pad ke egpakaasawa a kuntee te marusilem wey eg-anak te me lukes,


text:
egpakatetahad kew naan pad ne egtulin sikandan? Kene kew naan pad eg-asawa tenged kandan? Me ambey, kene iya sika egkaayun, su mig-inniyuhan ad te Manama, wey masumpit pad ka neula-ula ku du te kaniyu.”<pb/>


text:
Ne nanasnasian de iya sikandan migpandalawit. Ne dutu, miggarek e si Urpa te anuhang din ka egpanaha-taha. Piru si Rut, ware mule migpitas te anuhang din.


text:
Ne migkahiyan ni Nawumi si Rut, “Na, mig-uli man‑e ka iras nu diye te me karumaan din wey diye te manama rin, ne sinundul kad e kandin.”<pb/>


text:
Ne migtabak si Rut, “Kena a pehesa ne eg-engked wey egpitas keykew. Su minsan hendei ka eggendiye, diya a degma eggendiye, wey minsan hendei ka eg-ugpe, diya a degma eg-ugpe. Ne ka karumaan nu egkeyimu e degma ne karumaan ku, wey ka Manama nu egkeyimu e degma ne Manama ku.


text:
Ne minsan hendei ka egpatey, diya a degma egpatey wey iglebeng. Eglegparan a perem te susumpiti te Magbebaye ne Manama ke egpitas a keykew te minsan nekey ne puunan. Kamatayen de ka egpekegpitas kanta.”<pb/>


text:
Seeye naa, migpabulus e sikandan ka miggipanew taman te nekeuma e sikandan diye te Bitlihim. Newukag ka langun ne etew te pegginguma ran, wey nakakahi ka me malitan, “Si Nawumi iya seini?”<pb/>


text:
Ne migkahiyan sikandan ni Nawumi, “Kena ad nikaniyu ngarani ki Nawumi, ke kene, si Mara<n>Su ka kaluwasan te Nawumi “keupianan,” piru ka kaluwasan te Mara “masakit se geyinawa.”</n> naan de su amana ne masumpit ka impeula-ula keddiey te Maresen ne Manama.


text:
Te pegligkat ku kayi, due langun kayi te keddiey, piru impeuli a te Magbebaye ne Manama kayi ne egkaayu-ayu e. Ne mania te egngaranan e pad nikaniyu ki Nawumi te inlegparan ad wey impaantus ad te Amana ne Maresen ne Magbebaye ne Manama?”<pb/>


text:
Ne seeye ka peg-awe ni Nawumi diye te Muwab. Mig-uli sikandin diye te Bitlihim duma te ambey rin ne si Rut ne matig-Muwab, wey sikan pad iya eggaani te sibada te pegginguma ran diye te Bitlihim.<pb/>


text:
<br/><t>Ka pegpakilalew ni Rut diye te kamet ni Buas</t><br/>Ne dutu, due etew ne egngaranan ki Buas ne karumaan te asawa ni Nawumi dengan ne si Ilimilik. Meyaman sikandin wey amana ne talahuren ne etew.


text:
Sabeka ne aldew, migkahiyan ni Rut si Nawumi, “Tuhuti a nikeykew ne eggendiye te kamet eyew egpakilalew te egkeengkeran ne me tagdey te me etew ne eg-uyun ne egpakilalawan ku.”<pb/>Ne migtabak si Nawumi, “Uya, hendiye kad ambey.”<pb/>


text:
Purisu miggendiyad si Rut te kamet wey migsinsinundul te me etew ne egmanggaani te sibada ka egpakilalew. Nakasalete degma te diye sikandin migpakilalew te kamet ni Buas ne karumaan ni Ilimilik.<pb/>


text:
Te ware de naluhey, miggingume e si Buas puun te Bitlihim wey migkahi diye te egmanggaani, “Egpanalanginan kew te Magbebaye ne Manama.”<pb/>Ne migtabak ka egmanggaani, “Egpanalanginan ka degma te Magbebaye ne Manama.”<pb/>


text:
Ne mig-inse si Buas te suluhuanen din ne pangulu te egmanggaani, “Hentew anak te sika ne malitan?”<pb/>


text:
Ne migtabak ka pangulu te egmanggaani, “Sika ka malitan ne matig-Muwab ne migduma ki Nawumi te peg-uli din kayi puun te Muwab.


text:
Mighangyu sikandin keddiey ne egsinsinundul te egmanggaani ka egpakilalew te egkeengkeran ne me tagdey. Ganna re sikandin te maselem, wey kunteen pad iya migsanggel eyew egdagdahew eggimeley due te leeb.”<pb/>


text:
Ne nataman, migkahiyan e ni Buas si Rut, “Kema beyi, pammineg ka. Kene kad e pakilalew diye te duma ne kamet. Kayi ke re pakilalew duma te me suluhuanen ku ne me malitan.


text:
Pitawa nu ke hendei eggaani ka suluhuanen ku ne me lukes, wey sinundul ka te me malitan. Impanpanayan kud te egkahi ka me lukes ne kene ka eggilabetan. Ne emun ke egkammaraan ka, inum ke re te weyig ne insakug dan.”<pb/>


text:
Te sikan de, mig-usengul si Rut diye te tane wey migkahi ki Buas, “Mania te meupiya ka keddi wey insahipa a nikeykew te lapu e man de?”<pb/>


text:
Ne migtabak si Buas, “Nahuhuran ad meyitenged te langun ne inggimu nu te anuhang nu puun te pegpatey te asawa nu. Mig-engkeran nu ka amey wey iney nu wey ka inged ne neetawan nu, wey miglemung ka te me etew ne ware nu pad neila.


text:
Eg-unahan ka te Magbebaye ne Manama puun te inggimu nu. Ne egpakarawat ka te dakel ne unag puun te Magbebaye ne Manama te Israil ne in-aputan nu.”<pb/>


text:
Ne migtabak si Rut, “Amana ka ne meupiya keddiey, ahalen. Inliwang a nikeykew wey in-ay-ayaran te eglalag iling te suluhuanen nu minsan kena a ne sabeka te me suluhuanen nu.”<pb/>


text:
Te egpangekeen e sikandan, migkahiyan ni Buas si Rut, “Hendini ka wey kuwa ka te paan ne idallut nu te suka.” Seeye naa, migpinnuu e si Rut duma te egmanggaani, wey imbehayan e sikandin ni Buas te sinandag ne keenen wey migkeen e sikandin. Nabulung-bulung amana sikandin wey duen pad same din.


text:
Te nekeyipanew e si Rut ka egpakilalew e man‑e, imbanasalan ni Buas ka me suluhuanen din ne me lukes, “Balahara niyu re due sikandin ne egpakilalew minsan diye te marani te me binagkes e, wey kene niyu sikandin peyilawi.


text:
Ne husud kew te duma ne tagdey diye te me binagkes wey tahaka niyu eyew egpamuruten din, ne kene niyu sikandin sapari.”<pb/>


text:
Seeye naa, migpakilalew si Rut diye te kamet taman te egkasagkup. Nataman, indiek din e ka linalawan din, wey senge-lata ka nalimud din.


text:
Ne in-uyan din e seeye te mig-uli diye te siyudad wey impapitew rin te anuhang din. Ne ingkuwa rin man‑e ka same din ne keenen wey imbehey rin e kandin.


text:
Ne mig-insaan sikandin ni Nawumi, “Hendei ke bes migpakilalew kuntee ne aldew? Ne hentew kamet te impakilalawan nu? Egpanalanginan ka etew ne migsahipe keykew!”<pb/>Ne dutu, impangguhuran e ni Rut si Nawumi meyitenged dutu te migkahi, “Diya a migpakilalew te kamet te etew ne egngaranan ki Buas.”<pb/>


text:
Ne migkahiyan ni Nawumi si Rut, “Egpanalanginan sikandin te Magbebaye ne Manama ne layun meupiya diye te mannekal pad wey nammatey e.” Ne migkahi pad man‑e si Nawumi, “Seeye ne etew amana te pad iya ne karumaan, wey sabeka sikandin te due katenged ne egtanggu kanta.”<pb/>


text:
Ne migkahi si Rut, “Migkahiyan a man‑e nikandin te diya a egparumdumeen te me suluhuanen din ka egpakilalew taman te egkaamin e langun ka eggaaniyen din.”<pb/>


text:
Ne migkahiyan ni Nawumi si Rut, “Meupiya pad iya ambey ke diye ke re egduma-ruma te me suluhuanen din ne me malitan, su kema ke egsahap ka ke diye ka egpakilalew te kamet te duma ne etew.”<pb/>


text:
Purisu diye migduma-ruma si Rut ka egpakilalew te me malitan ne suluhuanen ni Buas taman te neimpusan e ka peggaani te sibada wey trigu. Ne migpabulus sikandin ka miglemung te anuhang din.<pb/>


text:
<br/><t>Ka peghangyu ni Rut ki Buas</t><br/>Sabeka ne aldew, migkahiyan ni Nawumi si Rut, “Ambey, egpamitawan ka te asawa eyew egmeupiya pad ka peg-ugpe nu.


text:
Nakasuman-suman ke red te karumaan ta ne si Buas ne naruma nu se me suluhuanen ne me malitan? Pammineg ke naa. Kangkuwa te marusilem, egpalayap sikandin te sibada diye te diekanan.


text:
Sikan naa ka pamanihus ka, peemut ka, wey isaluub nu ka mateles ne kumbale nu. Ne hendiye ka te egdiriek, piru kene ka pakita kandin taman te egpekeimpus e sikandin ka egkeen wey eg-inum.


text:
Ne emun ke eglipereng e sikandin, tantanuri nu ke hendei sikandin eggibat. Egkataman, dugpua nu wey wakisa nu ka ulesen diye te kasikuwayan din wey diye ka hibat. Ne dutu, eglalahan ka nikandin ke nekey ka eggimuwen nu.”<pb/>


text:
Ne hengkayi se nekeimpus e si Buas ka migkeen wey mig-inum, meupiye e ka peggeram-geram din. Ne miggibat e sikandin diye te lenged te impanlimud ne me sibada su eglipereng e. Ne dutu, migpahanad-ganad migdugpu si Rut wey inwakis din e ka ulesen diye te kasikuwayan ni Buas wey miggibat e sikandin.


text:
Te egliware te marusilem, ingkemed si Buas wey nekeyimata sikandin. Te pegbalikid din, iyan din igkateu-teu su due malitan ne miggibat diye te kasikuwayan din.


text:
Ne mig-inse si Buas, “Hentew kaa?”<pb/>Ne migtabak sikandin, “Sikeddiey si Rut ne suluhuanen nu. Amana ku pad iya sikeykew ne karumaan, sikan naa ka due katenged nu ne egtanggu keddiey. Purisu pamaluwa ad nikeykew.”<n>Te Hibruwanen: Bunbuni nu te kumbale nu ka suluhuanen nu.</n><pb/>


text:
Ne migtabak si Buas, “Egpanalanginan ka te Magbebaye ne Manama, beyi. Seini se impakita nu kuntee ne peg-unung te pamilya nu, subla pad te keupiya ne impakita nu dengan te anuhang nu. Su ware ka mig-awes te kanakan pad, meyaman wey ke egkaayu-ayu naa.


text:
Sikan naa beyi, kene ka kaaldek. Eggimuwen ku ka langun ne egbuyuen nu, su nakataha ka langun ne duma ku ne nangugpe kayi te meupiya ka ne malitan.


text:
Ne malehet iya ne amane e pad ne karumaan te migpatey e ne asawa nu, sikan naa ka due katenged ku te pegtanggu keykew. Piru duen pad lukes ne karumaan nu ne amana pad ne marani keykew.


text:
Ne kayi kad iya hirehe, ne kaaselem te maselem, egpitawen ta ke egdawaten te seeye ne lukes ka katenged te pegpamalu keykew. Ne emun ke egkeupian sikandin, ne meupiya, piru ke kene, egpahunlibet a diye te Manama ne sikeddiey ka egdawat te katenged te pegpamalu keykew. Ne lipereng kad.”<pb/>


text:
Seeye naa, miggibat e si Rut diye te kasikuwayan ni Buas taman te napawe. Piru mig-enew sikandin te egpamalat-palat pad su eyew kene sikandin egkeilaan te duma ne me etew, su igkeupii ni Buas ne ware egpakataha ne miggendiye sikandin te kandin.


text:
Ne migkahiyan sikandin ni Buas, “Ihendini nu ka ingkukuyumbu nu ne hinabel wey belata nu.” Intuman seeye ni Rut wey in-ug-uhan e ni Buas te me hen‑em ne gantang ne sibada. Miggenatan pad sikandin ni Buas, wey mig-uli e sikandin diye te siyudad.


text:
Te pegginguma rin diye te anuhang din, mig-insaan e sikandin, “Nekey naan e ka natamanan nu ambey?”<pb/>Ne migpangguhuran e ni Rut si Nawumi te langun ne inggimu ni Buas kandin.


text:
Ne migkahi pad man‑e si Rut, “Imbehey rin keddi seini se hen‑em ne gantang ne sibada su kene sikandin egkeupian ne ware eg-uyanen ku te eg-uli kayi te keykew.”<pb/>


text:
Ne migkahi si Nawumi, “Tetahad ke re ambey taman te egkatahaan nu ke nekey ka egkeyingumaan kayi, su kene eggimeley si Buas ke kene din seini egkewusey kuntee ne aldew.”<pb/>


text:
<br/><t>Ka pegpamalu ni Buas ki Rut</t><br/>Te seeye ne timpu, miggendiye si Buas te gumawan te lungsud wey diye migpinpinnuu. Ne dutu, miglihad seeye se amana pad iya ne karumaan ni Ilimilik ne egkahiyen ni Buas wey migkahiyan din e, “Suled, hengkayi ke pa, wey pinnuu ke pa kayi.” Ne migdugpu ka etew wey migpinnuu.


text:
Ne dutu, migkahiyan e ni Buas ka karumaan din, “Kuntee te miglibed e si Nawumi puun te Muwab, igkeupii rin ne igbelegye e ka tane te karumaan ta ne si Ilimilik.


text:
Sikan naa ka nakasuman-suman a ne egguhuran ka meyitenged kayi. Ne emun ke egkeupian ka, beliya nu seeye kayi te tangkaan te me etew ne naminnuu, wey te seini se me datu. Piru ke kene ka egkeupian, patahee e re nikeykew. Su sikeykew ka due dakel se katenged ne egbeli kayi, wey egpakasinundul e re keykew.”<pb/>Ne migtabak ka etew, “Uya, egbeliyen ku.”<pb/>


text:
Ne migkahi e man‑e si Buas, “Na, ke nekey ne aldew ne egbeliyen nud ka tane diye ki Nawumi, keilangan degma ne egpamaluwen nu si Rut ne matig-Muwab, su eyew iyan ded egpakakamuney te tane ka kabuhalan te impatey e ne karumaan ta.”<pb/>


text:
Ne migtabak ka etew, “Ke iling ma rue, kena a egbeli te seeye ne tane, su kema ke egkasalinan ka egkarawat ne karatuan te me anak ku. Iyan kad beli, su kene egkaayun kayi te keddi.”<pb/>


text:
Ne iling kayi ka eggimuwen dan dengan diye te Israil eyew pegpamalehet ke egbebelegye wey ke egsesaliyu te me karatuan: egluungen te sabeka ka sandal din wey igbehey rin diye te egbebeli. Sika ka nabatasan diye te Israil te pegpamalehet te husayan.<pb/>


text:
Purisu te pegkahi te etew diye te ki Buas, “Sikeykew e beli te tane,” inluung din e ka sandal din wey imbehey e ki Buas.


text:
Seeye de iya, migkahiyan e ni Buas ka me igdatu wey ka langun ne etew ne migpammineg, “Kuntee ne aldew, sikaniyu langun ka talagpamalehet te egbeliyen kud diye te ki Nawumi ka langun ne karatuan enni Ilimilik wey te me anak din ne ensi Kiliyun wey Malun.


text:
Ne sein pad man‑e, egpamaluwen kud e si Rut ne matig-Muwab, ka balu ni Malun, su eyew egpakaruma red ka ngaran ni Malun diye te karatuan din. Ne eyew man‑e egkabuhal ded ka pamilya rin wey kene egkalingawan te me karumaan dan, wey te me etew te seini ne inged. Na, sikaniyu naa ka talagpamalehet kayi kuntee ne aldew.”<pb/>


text:
Ne migkahi ka me igdatu wey ka langun ne etew diye, “Uya, sikanami iya ka me talagpamalehet. Egpanalanginan te Magbebaye ne Manama ka malitan ne egpamaluwen nu wey igpeiling engki Rakil wey Liya ne nakaanak te masalig wey neyimu ne kabuhalan ni Israil. Egmeyaman ka kayi te inged ne Iprata wey egmabantug ka kayi te Bitlihim.<n>Kene ne klaru diye te malehet ne migpuunan ke lein e degma ne inged ka Iprata. Kahiyen te duma ne ka Iprata iyan ka tapey ne ngaran te Bitlihim.</n>


text:
Ne egpanalanginan te Magbebaye ne Manama ka kabuhalan ne igbehey rin keykew pinaahi te sika ne malitan, ne egpekeiling te kabuhalan ni Piris ne anak ni Huda ki Tamar.”<pb/>


text:
<br/><t>Ka kabuhalan ni Buas</t><br/>Pegkapenga dutu, indume e ni Buas si Rut wey impamalu rin e. Ne migpewulirey e sikandan wey impanalanginan te Magbebaye ne Manama si Rut wey naberes e. Nataman, mig-anak e sikandin te lukes.


text:
Ne migkahiyan te me malitan si Nawumi, “Egsayeen ta ka Magbebaye ne Manama su imbehayan ka nikandin kuntee te apu nu ne egtanggu keykew. Egkeyimu ne mabantug ka bate kayi te Israil.


text:
Egpakapeuli sikandin te geyinawa nu wey iyan egtanggu keykew ke egkabuyag kad e, su anak sikandin te ambey nu ne amana miggeyinawa keykew. Ne minsan bu pad ke due anak nu ne pitu ne lukes, kene iya egkeilingan ka geyinawa te ambey nu keykew.”


text:
Ne migkahi ka sumbaley ran ne me malitan, “Neetew para ki Nawumi ka seini ne bate, wey egngaranan ta sikandin ki Ubid.”<pb/>Nataman, nakaasawe e si Ubid wey sikandin ka amey ni Hisi, ne si Hisi iyan amey ni Dabid.


text:
<br/><t>Si Ilkana wey ka pamilya rin diye te Silu</t><br/>Due sabeka ne etew ne matig-Rama<n>Te Hibruwanen: Ramataim Supim.</n> ne diye te bubungan te Ipraim.<n>Te Hibruwanen: Ipratahanen.</n> Ka ngaran din si Ilkana—anak sikandin ni Hiruham ne anak ni Ilihu. Si Ilihu, anak ni Tuhu ne anak ni Sup ne sakup te me kabuhalan ni Ipraim.


text:
Si Ilkana due daruwa ne asawa: si Hana wey si Pinina. Due me anak ni Pinina piru ware mule ki Hana.<pb/>


text:
Ne tagse leg‑un, egtakereg ensi Ilkana diye te Silu eyew egsimba wey egpanubad te Amana ne Maresen ne Magbebaye. Ne iyan talagpanubad te Magbebaye ne Manama ka daruwa ne anak ni Ili ne si Hupni wey Pinihas.<pb/>


text:
Te timpu ne egpanubad si Ilkana, egbaaran din ka asawa rin ne si Pinina wey ka me anak dan ne me malitan wey me lukes.


text:
Piru egdakelen din mule ka ki Hana tenged su inggeyinawaan din sikandin minsan ware sikandin paanaka te Magbebaye.


text:
Seini ka egkeyitabu te tagse leg‑un: Egdali-dian ni Pinina si Hana tagse eggendiye sikandin te baley te Magbebaye. Sikan naa ka egpakasinehew naan de sikandin wey kene egkeen.


text:
Ne mig-insaan sikandin ni Ilkana, “Hana, mania te egsinehew ka, kene egkeen, wey mania te eglungku ka? Kene e bes pad ne eleg keykew su eg-awes ke pad te sapulu ne anak ne lukes?”<pb/>


text:
<br/><t>Si Hana wey si Ili</t><br/>Te nekeimpus e sikandan ka egkeen wey eg-inum diye te Silu, migsasindeg si Hana wey mig-awe e dutu. Ne diyad e sikandin migsasindeg te marani te baley te Magbebaye. Ne si Ili ne talagpanubad, diye migpinnuu te marani te sungkaleg te gumawan.


text:
Amana ne masakit ka pusung ni Hana, sikan naa ka mig-ampu sikandin te Magbebaye wey migpanaman-taman migpandalawit.


text:
Ne migsaad sikandin ne migkahi, “He Amana ne Maresen ne Magbebaye, pitawa nu ka peglungku ku te suluhuanen nu, wey tantanuri a nikeykew wey kena a kalingawi. Ke egbehayan a nikeykew te anak ne lukes, igbehey ku red sikandin keykew eyew egpamakey sikandin keykew te intiru ne umul rin, wey kene ku iya egpatempuhan ka bulbul rin.”<n>Ka etew ne kene egtempuhan ka bulbul iyan ilaan te pegpamakey rin te Magbebaye ne Manama taman te egpatey sikandin.</n><pb/>


text:
Indiralem de ni Hana te eg-ampu wey bibig din de ka egkaweil-weil wey kene egkarineg ka laheng din. Sikan naa ka migsuman-suman si Ili ne newubug sikandin.


text:
Ne migtabak si Hana, “Ahalen, wara a newubug. Wara a mig-inum te binu wey ke inumen naa ne egpekewubug, ke kene, due ingkalaggew ku amana wey impalihawang ku re seeye diye te Magbebaye.


text:
Kene ka suman-suman ne mareet a ne malitan. Mig-ampu a kayi tenged su amana ne masakit ka pusung ku wey miglungku a amana.”<pb/>


text:
Ne migtabak si Ili, “Ew! Na, hipanew kad ne malinawen wey egbehayan ka te Manama te Israil te imbuyu nu kandin.”


text:
Ne migkahi si Hana, “Ahalen, salamat de te keupiya nu keddi.” Ne miggipanew e sikandin wey migkeen e, wey warad sikandin miglungku.<pb/>


text:
<br/><t>Ka peglesut ni Samwil wey peghalad kandin</t><br/>Te seup e ne aldew, migselem-selem mig-enew si Ilkana duma te pamilya rin ne migsimba te Magbebaye. Te nekeimpus e sikandan, nanguli e sikandan diye te baley ran diye te Rama. Ne migguliran ni Ilkana si Hana wey intabak te Magbebaye ka peg-ampu din.


text:
Te pegginguma te eleg ne timpu, naberes e si Hana wey mig-anak te lukes ne bate. Ingngaranan din sikandin ki Samwil<n>Ka igpasabut te Samwil, ngaran te Manama.</n> te migkahi, “Imbuyu ku sikandin te Magbebaye.”<pb/>


text:
Te seup ne leg‑un, migtakereg e man‑e si Ilkana duma te intiru ne pamilya rin diye te Silu eyew te pegpanubad diye te Magbebaye te tagse leg‑un, wey te pegtuman te saad din.


text:
Piru ware migduma si Hana kandan. Migkahiyan din de ka iglukes din, “Eyra, wey ad eggendiye ke egkalutas e ka bate. Eg-uyanen ku sikandin diye te baley te Magbebaye eyew ighalad wey diyad e sikandin eg-ugpe taman te egpatey sikandin.”


text:
Migtabak si Ilkana, “Uya, himuwa nu ka insuman-suman nu ne meupiya, ugpe ke pa iya kayi taman te egkalutas e ka bate. Ne egbulihan ka perem te Magbebaye te pegtuman te saad nu kandin.”<n>Igpes-ek perem te Magbebaye ne Manama ka lalag din.</n> Sikan naa ka migpalunggehaat de si Hana diye te baley wey intanggu rin ka bate taman te nalutas e.<pb/>


text:
Te nalutas e ka bate, in-uyan e sikandin ni Hana wey ni Ilkana diye te baley te Magbebaye diye te Silu. Ne mig-uyan degma sikandan te turu ne baka ne tatelu ne leg‑un se kabuyahi wey senge-saku ne harina, wey sabeka ne puntil ne laplap te mananap ne intahuan te binu. Ne bate pad iya si Samwil te seeye ne timpu.


text:
Ne migkahiyan ni Hana si Ili, “Ahalen, sikeddi seeye se malitan ne nakita nu dengan kayi ne mig-ampu te Magbebaye. Mengeyibet pad te pegkeetew nu.


text:
Sikan naa ka igbehey ku red degma sikandin te Magbebaye eyew egpamakey sikandin te intiru ne umul rin.”<pb/>Ne insimba ran<n>Te Hibruwanen: rin.</n> ka Magbebaye diye.<pb/>


text:
<br/><t>Ka peg-ampu ni Hana</t><br/><pb/>Ne mig-ampu si Hana ne migkahi,<pb/>“Magbebaye ne Manama, amana a nahale tenged te inggimu nu keddi!<pb/>Ka keseg ku, diye migpuun keykew.<pb/>Ingngisiyan ku ka kuntere ku<pb/>tenged su nahala a te pegbulig nu keddi.<pb/><pb/>


text:
“Ware lein ne matulus ne iling keykew Magbebaye,<pb/>ware iya iling keykew.<pb/>Ware batu ne aputanan ne egpekeiling keykew te Manama ney.<pb/>


text:
Ne egnangenan ku seeye se me hambuhen,<pb/>‘Peeneng-eneng kew e ka egpaambug;<pb/>kene kew e pegpeggasal.<pb/>Tenged su ka Magbebaye nakataha te langun<pb/>wey ka eggukum te eggimuwen te me etew.’<pb/><pb/>


text:
“Magbebaye, impanggepu nu ka me pane te me etew ne mannekal,<pb/>piru impamanekal nu ka me etew ne magguye.<pb/>


text:
Ka matubung dengan, migpanginaldew naan de eyew egpakakeen<pb/>piru kenad e eggutasan seeye se miggutasan dengan.<pb/>Mig-anak te pitu seeye se kene egpakaanak dengan<pb/>piru migsabsabeka naan de seeye se masalig se me anak dengan.<pb/>


text:
Eggimatey ka wey eg-uyag, Magbebaye.<pb/>Ne igpeendiye nu ka me etew te inged te me gimukud ne egngaranan te Hadis<pb/>wey sikeykew red ka eg-angey kandan puun diye.<pb/>


text:
Eggimuwen nu ne egkaayu-ayu ka meyaman<pb/>wey eggimuwen nu ne meyaman ka egkaayu-ayu.<pb/>Sikeykew degma ka eggimu ne egmapariralemen ka duma<pb/>wey eggimu ne talahuren ka duma.<pb/>


text:
In-enew nu ka egkengaayu-ayu puun te subla ne keyirapan<pb/>wey ingkayew nu sikandan wey impapinnuu duma te me talahuren<pb/>wey impasubal nu te pinnuuwan te amana ne me talahuren.<pb/>Su sikeykew Magbebaye ka kamuney te pabunsuranan te tane<pb/>wey kayi nu itahu ka kalibutan.<pb/>


text:
Ne egtamengan nu ka matinumanen ne keet-etawan nu,<pb/>piru egguleen nu te egdereet ka maddeet se hinimuwan,<pb/>su kene egmalampusen ka etew pinaahi te keseg din mismu.<pb/>


text:
Ne egdereetan nu Magbebaye ka me kuntere nu.<pb/>Egparagsangan nu sikandan te luhung.<pb/>Sikeykew Magbebaye ka eggukum te intiru ne kalibutan.<pb/>Egbehayan nu te keseg ka in-alam nu ne Hari,<pb/>wey egmaresen ka peghari din.”<pb/>


text:
Ne mig-uli e si Ilkana wey si Hana diye te baley ran diye te Rama. Piru inggaat dan de mule si Samwil eyew egpamakey te Magbebaye isip talagbulig te talagpanubad ne si Ili.<pb/>


text:
<br/><t>Ka mareet ne me anak ni Ili</t><br/>Ne maddeet ka me anak ni Ili ne me lukes ne si Hupni wey si Pinihas ne me talagpanubad. Ware dan ilaa ka katenged te Magbebaye


text:
wey ka me balaud ke nekey ka egkakuwa te me talagpanubad diye te me etew. Su ke due egpanubad, egparani seeye se suluhuanen te talagpanubad ne eg-uyan te dakel ne tinidur, wey taheed te impakalkalaan pad ka igpanubad,


text:
igtiyuk din seini diye te kuren. Ne ka langun ne egkaangey kayi, egkuen te talagpanubad. Iling kayi ka eggimuwen te me anak ni Ili diye te me matig-Israil ne eggendiye te Silu eyew egpanubad.


text:
Senge-kakuwa, te kene pad egtutungen ka kalambuan, egparani ka suluhuanen te talagpanubad diye te etew ne migpanubad wey egkahi, “Behayi nu te sapu ka talagpanubad eyew egtuuhen din su kene sikandin egdawat te ngalap ne impakalkalaan e, ke kene, ka meyilew pad.”<pb/>


text:
Ke egkahi ka seeye se etew ne migpanubad, “Egtutungen te pad ka kalambuan ne egkaayun kad e ne eg-angey taman te igkeupii nu,” ne egtabak ka suluhuanen te talagpanubad, “Kene egkaayun. Keilangan ne igbehey nu kuntee seini keddi, su ke kene, eg-ahawen ku seini.”


text:
Dakel amana ka sale ne neyimu te me anak ni Ili diye te tangkaan te Magbebaye su ware dan ma tahura ka pegpanubad.<pb/>


text:
<br/><t>Diye si Samwil te Silu</t><br/>Ne migpabulus ne migpamakey te Magbebaye si Samwil wey migsaluub sikandin te hinabel ne egngaranan te ipud.


text:
Te tagse leg‑un, eggimu ka iney rin te egpekeiling te deisek ne linayun ne malayat se belad, wey eg-uyanen din seini diye ki Samwil ke eggendiye sikandan se alunggun te Silu eyew te pegpanubad te tagse leg‑un ne pegpanubad.


text:
Ne impanalanginan ni Ili si Ilkana wey ka igbeyi rin te migkahi, “Egbehayan ka perem te Magbebaye te duma pad ne me bate pinaahi te igbeyi nu ne igliwan te sabeka ne bate ne imbuyu din ne inlibed din ded ibehey te Magbebaye.” Te neimpusan e seini, nanguli e sikandan.<pb/>


text:
Ne impanalanginan te Magbebaye si Hana. Ne nakaanak pad sikandin te tatelu ne me lukes wey daruwa ne me malitan. Ne migtulin ka bate ne si Samwil ne migpamakey te Magbebaye.<pb/>


text:
<br/><t>Si Ili wey ka me anak din</t><br/>Na, kuntee te buyag e amana si Ili, narineg din ka langun ne inggimu te me anak din diye te langun ne matig-Israil wey ka peggulid dan te me malitan ne migtrabahu diye te gumawan peendiye te Balungbalung ne Temuwanan.


text:
Ne ingkahiyan din sikandan, “Mania te inggimu niyu seini? Narineg ku puun te langun ne etew ka mareet ne me himu niyu.


text:
Peen-enengi niyud sika me anak! Kene ne meupiya ne guhuren ka narineg ku puun te keet-etawan te Magbebaye!


text:
Ke egpakasale ka sabeka ne etew diye te duma rin, egpataliware ka Magbebaye kandan. Piru ke egpakasale ka etew te Magbebaye, hentew naa ka egpataliware kandan?”<pb/>Piru ware dan pammineha ka amey ran tenged su igkeupii e te Magbebaye ne eggimatayan sikandan tenged te me sale dan.<pb/>


text:
<br/><t>Ka pegtagne meyitenged te pamilya ni Ili</t><br/>Ne due prupita<n>Te Hibruwanen: etew.</n> te Manama ne miggendiye ki Ili ne migkahi, “Seini ka ingkahi te Magbebaye, ‘Migpeila a diye te kaapuan nu ne si Aarun wey te me kabuhalan din te timpu ne uripen pad sikandan te Hari te Ihiptu.


text:
In-alam ku si Aarun puun te langun ne pamilya te Israil eyew egkeyimu ne talagpanubad ne egpamakey diye te altar ne tutunganan te igpanubad wey egtutung te insinsu. Egsaluub sikandin te mateles ne kumbale ne egngaranan te ipud diye te tangkaan ku. Imbehey ku degma diye te pamilya rin ka langun ne igpanubad ne egtutungen ne egpuun diye te keet-etawan te Israil.


text:
Ne kuntee, mania te imbaley-baley niyu ka igmanubad wey ka me halad ne insuhu ku ne igpeyimu te me etew? Mania Ili te subla nu pad tahura ka anak nu ne me lukes du te pegtahud nu keddi? Impalambeg nu sikandan pinaahi te meupiya ne baad te langun ne igmanubad te keet-etawan ku ne matig-Israil.’<pb/>


text:
“Purisu migkahi ka Magbebaye, ka Manama te Israil, ‘Migsaad a ne egpamakey keddi ka kabuhalan nu wey ka kabuhalan te amey nu te ware egtamanan.’ Piru sikeddi se Magbebaye, migpanengneng, ‘Kene ku sika eggimuwen su ka migtahud keddi, egtahuren ku degma wey ka miglemet keddi, eglemetan ku degma.


text:
Egginguma ka aldew ne egdereetan kud e ka kabuhalan nu wey ka kabuhalan te amey nu su eyew ware due te pamilya nu ne egpekeyinguma te kabuyahi rin.


text:
Ne eg-antus ka wey egkasekel ka te Israil tenged te egkakita nu ne keupianan ne igbehey ku kandan, piru ware mule kabuhalan nu ne egkabuyag pad human egpatey.


text:
Sabeka re ne etew ne egpuun te kabuhalan nu ka kene ku eggimatayan su eyew egpakapabulus sikandin ka egpamakey keddi isip talagpanubad. Piru egpakabaye sikandin te subla ne keyirapan. Ne ka langun ne kabuhalan nu, egpatey ne kene pad ne me buyag.


text:
Egkaamin egpatey ka daruwa ne anak nu ne si Hupni wey si Pinihas te sabeka re ne aldew isip palinneu ne malehet ka ingkahi ku.


text:
Ne eg-alam a te matinumanen ne talagpanubad ne eggimu ke nekey ka kayi te pusung ku wey suman-suman. Egtamengan ku sikandin wey ka kabuhalan din eyew egpamakey sikandan te in-alam ku ne Hari te ware egtamanan.


text:
Ne ka tagse sabeka ne kabuhalan nu ne kene pad egpatey, eggendiye te sika ne talagpanubad wey egpeyid‑u-hid‑u ne egbehayan te seleppi wey paan. Ne eghangyu sikandan ne eggimuwen ne talagbulig te talagpanubad eyew egpakakeen de.’ ”<pb/>


text:
<br/><t>Ka peg-umew te Manama ki Samwil</t><br/>Te seeye ne timpu, migpamakey te Magbebaye ne Manama si Samwil pinaahi te peg-ikul te me suhu ni Ili. Te seeye ne timpu, salimbeka naan de egpeuyan te lalag ka Magbebaye wey salimbeka naan de ka igmakita rin.<pb/>


text:
Te seeye ne timpu, kenad amana egpakameleg-meleg si Ili. Sabeka ne marusilem, miglipereng e sikandin diye te eggibhibatan din.


text:
Ne si Samwil, diye miglipereng te timplu te Magbebaye ne intahuan te Tahuanan te Kasabutan. Te kene pad egkapawe, te migsiha pad ka sulu te Manama,


text:
in-umew te Magbebaye si Samwil te migkahi, “Samwil! Samwil!” Ne mig-inse sikandin, “Nekey‑a ahalen?”


text:
Ne migpallahuy e sikandin peendiye ki Ili ne mig-inse, “Mania te in-umew a nikeykew ahalen?”<pb/>Piru migtabak si Ili, “Ware ku umawa sikeykew. Libed kad lipereng.” Purisu miglibed e sikandin wey miggibat e.<pb/>


text:
Piru mig-abey e man‑e mig-umew ka Magbebaye ne migkahi, “Samwil!” Ne mig-enew si Samwil wey miggendiye ki Ili wey migkahi, “Mania te in-umew ad e man‑e nikeykew ahalen?”<pb/>Piru migkahi si Ili, “Tatu, ware ku umawa sikeykew. Libed kad lipereng.”<pb/>


text:
Te seini ne timpu, ware pad nekeila si Samwil te Magbebaye tenged su ware pad migpakiglalag kandin ka Magbebaye.


text:
Te igkatelu e ne peg-umew te Magbebaye ki Samwil, mig-enew sikandin wey miggendiye ki Ili wey migkahi, “Mania te in-umew ad man‑e nikeykew ahalen?”<pb/>Ne dutu, nasabut e ni Ili ne ka Magbebaye bes ka mig-umew te bate.


text:
Sikan naa ka ingkahiyan din e si Samwil, “Libed kad hibat wey emun ke eg-abayan ka eg-umawa, tabaka nu sikandin te eggenendue, ‘Lalag ka, Magbebaye ne Manama, su egpammineg a se suluhuanen nu.’ ” Sikan naa ka miggendiyad e sikandin te sinabeng din wey miggibat e mig-abey.<pb/>


text:
Migpakita ka Manama wey migsasindeg diye te lenged ni Samwil, ne migpangumew iling te hun‑a, “Samwil! Samwil!”<pb/>Ne migtabak si Samwil, “Lalag ka, Magbebaye, su egpammineg a se suluhuanen nu.”<pb/>


text:
Ne migkahiyan te Magbebaye si Samwil, “Mahaan kud e eggimuwa ka eggimuwen ku kayi te Israil. Ne egkaaldek iya ka langun ne egpakarineg kayi.


text:
Ne ingkahiyan kud e sikandin te mahaan kud e egduseyi te ware egtamanan ka pamilya rin tenged te sale te me anak din ne me lukes ne iyan ka pegbaley-baley ran keddi. Natahaan din seeye piru ware din sikandan sapari.


text:
Sikan naa ka migpahunlibet a diye te pamilya ni Ili ne kene iya egkaawe ka me sale dan te ware egtamanan pinaahi te pegpanubad wey ke halad naa.”<pb/>


text:
<br/><t>Ka pegnangen ni Samwil ki Ili te inlalag te Manama kandin</t><br/>Ne miglipereng si Samwil taman te maselem. Te mig-enew e sikandin, inlukatan din ka me gumawan te baley te Magbebaye. Naaldek si Samwil ne egnangen ki Ili te impakita te Magbebaye kandin.


text:
Piru in-umew sikandin ni Ili ne migkahi, “Tatu, Samwil.”<pb/>Ne migtabak si Samwil, “Nekey ahalen?”<pb/>


text:
Ne mig-inse si Ili, “Nekey‑a ka inlalag te Magbebaye keykew? Kene nu seini iheles keddi. Egdusaan ka te Magbebaye te mangune-kune ke kene nu ignangen keddi ka langun ne inlalag din keykew.”


text:
Sikan naa ka innangenan e sikandin ni Samwil wey warad iya inneles din kandin. Ne migkahi si Ili, “Magbebaye seeye, wey igpeyimu kandin ke nekey ka meupiya diye te kandin.”<pb/>


text:
Ne nakataha ka langun ne me matig-Israil puun te Dan peendiye te Birsiba ne malehet si Samwil ne prupita te Magbebaye.


text:
Ne migpabulus migpakita ka Magbebaye wey migpanengneng ki Samwil diye te Silu pinaahi te pegpakiglalag kandin.


text:
Ne nekeempet te intiru ne Israil ka lalag ni Samwil.<br/><t>Ka pegkaahew te Tahuanan te Kasabutan</t><br/><pb/>Te seeye ne timpu, migpakiggira ka me matig-Israil te me matig-Pilistiya. Ne migkekampu ka me matig-Israil diye te Ibinisir wey diye degma migkekampu ka me matig-Pilistiya te Apik.


text:
Ne migluyud miglusud ka me matig-Pilistiya ka egpakig-ehet te me matig-Israil. Te egpahiggireey e sikandan, natalu te me matig-Pilistiya ka me matig-Israil wey namatayan sikandan te hapit eghep‑at ne libu (4,000) ne etew diye te giraanan.


text:
Te peg-uli te nasame ne me matig-Israil ne sundalu diye te kampu ran, migkahi e ka me igdatu te Israil, “Mania te intuhut te Magbebaye ne Manama ne natalu ki te me matig-Pilistiya? Eg-uyanen ta kayi ka Tahuanan te Kasabutan te Magbebaye puun te Silu eyew egdumaan ki nikandin wey egluwasan puun te me kuntere ta.”


text:
Sikan naa ka migsuhu sikandan te me etew te peggendiye te Silu eyew eg-angey te Tahuanan te Kasabutan te Amana ne Maresen ne Magbebaye, ne migpinnuu diye te trunu rin elat-elat te daruwa ne larawan te kirubin<n>Ka kirubin, sabeka ne klasi te panalihan ne egpekeiling te mananap ne due pakpak wey belad.</n> ne diye te ampew te Tahuanan te Kasabutan. Ne migduma te migkuwa te Tahuanan te Kasabutan ka daruwa ne anak ni Ili, ne si Hupni wey si Pinihas.<pb/>


text:
Te pegkeuma te Tahuanan te Kasabutan te Magbebaye diye te kampu, migmanguleyi e te heemeni ka langun ne me matig-Israil wey nawelwel ka tane.


text:
Te pegkarineg te me matig-Pilistiya te pegpanguleyi dan, migkahi e sikandan, “Nekey‑a ka igpasabut te heemeni ne pegpanguleyi diye te kampu te me Hibruwanen?” Te pegkanengnengi ran ne diyad te kampu ka Tahuanan te Kasabutan,


text:
nenaaldek e ka me matig-Pilistiya wey migkahi, “Due sabeka ne manama ne migginguma diye te kampu ran! Mekeyid‑u-hid‑u ki su ware de due neyitabu ne iling kayi bunsud pad dengan!


text:
Mekeyid‑u-hid‑u ki! Hentew naa ka egpakaluwas kanta puun te seini se maresen ne me manama? Seini ka me manama ne migpangimatey te me matig-Ihiptu pinaahi te langun ne klasi te karereetan diye te disirtu!


text:
Piru egpakannekal ki se me matig-Pilistiya wey igpapitew ta ka pegkalukes ta, su ke kene, egkeuripen ki te me Hibruwanen iling te uripen ta dengan sikandan. Igpapitew ta ka pegkalukes ta wey egpakig-ehet ki iya kandan.”<pb/>


text:
Sikan naa ka migpakig-ehet ka me matig-Pilistiya wey natalu ran ka me matig-Israil. Masalig amana ka migpatey te sundalu te Israil. Namatayan sikandan te tatelu ne pulu ne libu (30,000) ne me sundalu wey namallahuy e peendiye te ugpaan dan ka nasame ne me matig-Israil.


text:
Ne naahew ka Tahuanan te Kasabutan te Manama wey namatey ka daruwa ne anak ni Ili ne si Hupni wey si Pinihas.<pb/>


text:
<br/><t>Ka pegpatey ni Ili</t><br/>Ne due sabeka ne etew ne egpuun te me kabuhalan ni Binhamin ne nakapallahuy puun te giraanan wey nekeuma sikandin diye te Silu te sikan ded ne aldew. Inggisi din ka kumbale din wey intahuan din te tane ka ulu rin isip pegpakita te peglungku din.


text:
Te pegginguma rin, diye migpinpinnuu si Ili te pinnuuwan din diye te ilis te dalan ka egmemetmet diye te kewun‑an su amana sikandin nalaggew te Tahuanan te Kasabutan te Manama. Te pegginguma te etew diye te siyudad, in-empet din e ihuhud ka neyitabu wey migpandalawit e ka langun ne nakarineg.


text:
Te pegkarineg ni Ili te kahulub, mig-inse e sikandin, “Nekey‑a ka igkewukag dan?” Ne migdagdahew miggendiye ka etew ki Ili eyew te pegpangguhud kandin.


text:
Ne siyam e ne pulu wey walu (98) ka idad ni Ili wey egpangalap-halap naan de se pegtengteng din, sikan naa ka kene din e egpakameleg-meleg.


text:
Ne migkahiyan te etew si Ili, “Puun e pad te giraanan. Migpallahuy a puun diye te seini ne aldew.”<pb/>Ne mig-inse si Ili, “Tatu, nekey‑a ka neyitabu?”<pb/>


text:
Ne migtabak ka etew ne migpangguhud, “Natalu te me matig-Pilistiya ka me matig-Israil wey namallahuy e sikandan. Masalig ka migpatey ne me sundalu ta lagkes ka daruwa ne me anak nu ne si Hupni wey si Pinihas, wey naahew ka Tahuanan te Kasabutan.”<pb/>


text:
Te pegdawit te etew te Tahuanan te Kasabutan, neulug e si Ili ne nakaley-ang puun te pinnuuwan din diye te kakiliran te gumawan te lungsud. Nahepu ka lieg din wey namatey e sikandin tenged su mabehat sikandin wey buyag e. Neyimu sikandin ne pangulu te Israil te hep‑at ne pulu (40) ne leg‑un.<pb/>


text:
<br/><t>Ka pegpatey te asawa ni Pinihas</t><br/>Te seeye ne timpu, egkaberes ka ambey ni Ili ne asawa ni Pinihas wey mahaan e eglesuti. Te pegkarineg din te guhuren ne naahew ka Tahuanan te Kasabutan wey namatey e ka anuhang din wey ka asawa rin, sahuhune ne egkasakitan e sikandin. Miglesut ka bate piru subla ne masakit ka inggeram din te inlesutan.


text:
Te egkapatey e sikandin, ingkahiyan sikandin te me malitan ne mig-uyamu kandin, “Kene ka kalaggew su lukes ka anak nu.” Piru ware sikandin migtabak wey ke miglinga-linga naa.


text:
Ne ingngaranan din ki Ikabud<n>Ka igpasabut kayi te Hibruwanen: ware katelesan.</n> ka bate te migkahi, “Warad e ka katelesan te Israil,” su naahew e ka Tahuanan te Kasabutan wey namatey e ka anuhang din wey ka iglukes din.


text:
Ne migkahi pad man‑e sikandin, “Warad e ka katelesan te Israil su naahew e ka Tahuanan te Kasabutan.”<pb/>


text:
<br/><t>Ka peg-uyan te Tahuanan te Kasabutan diye te Asdud</t><br/>Te pegkaahew e te me matig-Pilistiya te Tahuanan te Kasabutan te Manama, in-uyan dan e seini puun te Ibinisir peendiye te Asdud.


text:
Ne in-uyan dan seini diye te timplu te diyus-diyus dan ne si Dagun wey diye dan seini itahu te andang te larawan din.


text:
Te peggimata te me etew te Asdud te seup ne maselem, nakita ran ne nakalangkeb e ka larawan ni Dagun diye te tane, diye te tangkaan te Tahuanan te Kasabutan te Magbebaye ne Manama. Sikan naa ka ingkuwa ran e ka larawan ni Dagun wey inlibed dan e itahu diye te natahuan kayi.


text:
Piru te peggimata ran te seup ne meselem, nakalangkeb e man‑e ka larawan ni Dagun diye te tane, diye te tangkaan te Tahuanan te Kasabutan te Magbebaye. Ne ka ulu wey ka me belad kayi, nenatempug e wey diyad nakatahu te gumawan. Ka lawa naan de kayi ka nasame.


text:
Purisu ka me talagpanubad ni Dagun wey ka langun ne egseled diye te timplu rin diye te Asdud, kenad e egdiek diye te gumawan taman kuntee.<pb/>


text:
<br/><t>Ka me siyudad ne inlegparan te Manama</t><br/>Impatamtamanan legpari te Magbebaye ka keet-etawan te Asdud wey ka marani ne me bariyu kayi. Impaantus din amana sikandan pinaahi te masumpit ne me buu.


text:
Te pegkakita te me etew te Asdud te neyitabu, migkahi e sikandan, “Keilangan ne kene egpakatetahu kayi ka Tahuanan te Kasabutan te Manama te Israil su impaantus ki nikandin wey ka diyus-diyus ta ne si Dagun.”


text:
Purisu impeumew ran ka langun ne pangulu te me matig-Pilistiya wey mig-insaan, “Nekey‑a ka eggimuwen ta te Tahuanan te Kasabutan te Manama te Israil?”<pb/>Ne migtabak sikandan, “Keilangan ne eg-uyanen seini diye te Gat.” Purisu in-uyan dan e ka Tahuanan te Kasabutan diye te Gat.


text:
Piru te diyad e seini te Gat, inlegparan e degma te Magbebaye ka me etew te sika ne siyudad—kanakan ma wey se buyag. Nenaaldek amana sikandan su impatubuan ma sikandan te Magbebaye te masumpit ne buu.


text:
Sikan naa ka indulung dan e diye te Ikrun ka Tahuanan te Kasabutan te Manama, piru te igpaseled dan e seini diye te Ikrun, migmanguleyi e ka keet-etawan diye, “In-uyan dan kayi te kanta ka Tahuanan te Kasabutan te Manama eyew te peggimatey kanta langun.”


text:
Sikan naa ka impeumew ran ka langun ne me pangulu te matig-Pilistiya wey migkahiyan, “Ipariyu niyu kayi ka Tahuanan te Kasabutan te Manama te Israil. Iuli niyu red seini diye te migpuunan kayi, su ke kene, egkengamatey ki langun.” Nakahi ran seeye su migbunsud man e ka peglegpad te Manama te siyudad. Nenaaldek sikandan su masalig ma ka migpatey.


text:
<br/><t>Ka peg-uli te Tahuanan te Kasabutan</t><br/>Te timpu ne diye pad te me matig-Pilistiya ka Tahuanan te Kasabutan te Magbebaye ne Manama te pitu ne bulan,


text:
impeumew te pangulu te me matig-Pilistiya ka me talagpanubad wey ka egmahehane wey ingkahiyan, “Nekey‑a ka eggimuwen ta te Tahuanan te Kasabutan te Magbebaye te Israil? Nangeni key ke egmenuwen ney te eg-uli seini diye te migpuunan kayi?”<pb/>


text:
Ne migtabak sikandan, “Ke ig-uli niyu ka Tahuanan te Kasabutan te Manama, parumeyi niyu seini te halad isip bayad te sale niyu. Ne egkeulian kew e wey egkatahaan niyu ke mania te egpabul-bulusan kew nikandin te eglegpad.”<pb/>


text:
Ne mig-inse sikandan, “Nekey ne halad isip bayad te sale ka igpeuyan ney diye te kandin?”<pb/>Migtabak sikandan, “Lalimma ne timman ne bulawan ne impeiling te buu wey lalimma ne timman ne bulawan ne impeiling te ambew, sumale te kasulug te me pangulu te matig-Pilistiya, tenged su nekeg-iling kew re langun te me pangulu niyu ne nakaneem-neem te sika ne me karereetan.


text:
Purisu, himu kew te larawan te me buu wey te me ambew ne migdereet te nasud wey tahura niyu ka Manama te Israil su kema ke igsanggel rin e ka peglegpad kaniyu, te me manama niyu, wey te nasud niyu.


text:
Mania te makehal ka me ulu<n>Te Hibruwanen: me pusung.</n> niyu iling te inggimu te me matig-Ihiptu wey te Hari dan? Ware dan naa peyipanawa ka me Israilita human sikandan duseyi patamtamani te Manama?


text:
Sikan naa, andam kew te iyam ne kerumata wey daruwa ne inayan ne baka ne ware pad nasangeni te yuggu. Sangeni niyu seini te kerumata piru kene niyu iparuma kandan ka me nati kayi.


text:
Ne kua niyu ka Tahuanan te Kasabutan te Magbebaye ne Manama wey irulan niyu te kerumata. Ne itahu niyu degma diye te andang kayi ka kehun ne intahuan te larawan ne me bulawan ne igparuma niyu isip halad ne bayad te sale. Ne peyipanawa niyu ka me baka wey balahara niyu re due ke hendei seini egpabaye.


text:
Piru pipitawa niyu ke egpabulus naa seini diye te Bit-Simis ne sakup te tane te me matig-Israil, su sika ka palinneu ne ka Magbebaye iya te Israil ka miggimu te dakel ne karereetan. Piru ke kene, egpakakahi ki te kene ne ka Magbebaye te Israil ka miglegpad kanta, ke kene, neyitabu de due seini.”<pb/>


text:
Ne inggimu seini te me etew. Migkuwa sikandan te daruwa ne baka ne inayan wey insangenan dan seini te kerumata wey ingkulung dan ka me nati kayi.


text:
Ne indulan dan ka Tahuanan te Kasabutan te Magbebaye diye te kerumata wey ka kehun ne intahuan te me bulawan ne impeiling te ambew wey me buu.


text:
Ne migpalaheteng migpeendiye te Bit-Simis ka me baka ne mig-ikul te dalan ne egmangngaa-ngaa taheed te eggipanew sikandan. Ne ware suwey-suwey ran wey migsinundul kandan ka me pangulu te me matig-Pilistiya taman diye te katamanan te Bit-Simis.<pb/>


text:
Te seini ne timpu, miggaani te trigu diye te napu ka me etew te Bit-Simis. Te pegtenggak dan, nakita ran ka Tahuanan te Kasabutan. Ne nenaggale sikandan te pegkakita ran kayi.


text:
Ne nekeuma ka me baka ne migganuy te kerumata diye te kamet ni Huswi ne matig-Bit-Simis wey migsanggel seini diye te kakiliran te dakel ne batu. Ne ingguhuhus e te me etew ka kerumata diye wey inggimatayan dan e ka me baka wey intutung isip igpanubad te Magbebaye.


text:
Te ware dan pad seeye himuwa, impepamaneug pad te me Libita ka Tahuanan te Kasabutan wey ka kehun ne andang kayi ne intahuan te bulawan ne impeiling te ambew wey buu wey in-untud dan e seeye diye te dakel ne batu. Te seeye ne aldew, mighalad pad man‑e ka me etew wey migpanubad te egtutungen diye te Magbebaye.


text:
Te pegkakita kayi te lalimma ne pangulu te me matig-Pilistiya, nanguli e sikandan diye te Ikrun te sika ne aldew.<pb/>


text:
<br/><t>Ka me bulawan ne impeiling te buu</t><br/>Ka lalimma ne bulawan ne impeiling te buu, egpuun te lalimma ne siyudad te me matig-Pilistiya ne iyan sika se siyudad te Asdud, Gasa, Askilun, Gat, wey Ikrun. Impeuyan dan seeye isip halad ne igbayad te me sale dan diye te Magbebaye.


text:
Ka me bulawan ne impeiling te me ambew, para seeye te me siyudad ne in-alad wey te nakalingut ne me bariyu ne ware alara ne immanduan te lalimma ne pangulu te me matig-Pilistiya. Ka dakel ne batu diye te kamet ni Huswi ne diye te Bit-Simis ne in-unturan te Tahuanan te Kasabutan ka egpakapamalehet ke nekey ka neyitabu.<pb/>


text:
Ne due pitu ne pulu (70) ne etew<n>Te Hibruwanen: pitu ne pulu (70), lalimma ne pulu ne libu (50,000) ne etew.</n> ne impangimatayan te Magbebaye diye te Bit-Simis su migpitew ma sikandan te seled te Tahuanan te Kasabutan. Ne miglungku ka keet-etawan tenged te masalig ka impangimatayan te Magbebaye diye te kandan.<pb/>


text:
<br/><t>Ka Tahuanan te Kasabutan diye te Kiryat-Hiyarim</t><br/>Sikan naa ka migkahi ka me etew diye te Bit-Simis, “Hentew‑a ka egpakasasindeg diye te tangkaan te Magbebaye, ka matulus ne Manama? Hendei te naa igpeuyan ka Tahuanan te Kasabutan te Magbebaye eyew egpakapariyu seini kanta?”


text:
Sikan naa ka migsuhu sikandan te egpahuhuren diye te Kiryat-Hiyarim te pegkahi, “In-uli e te me matig-Pilistiya ka Tahuanan te Kasabutan te Magbebaye. Angaya niyu seini kayi wey uyana niyu due te kaniyu.”<pb/>


text:
Sikan naa ka in-angey e te me matig-Kiryat-Hiyarim ka Tahuanan te Kasabutan te Magbebaye ne Manama wey in-uyan dan e seini diye te baley ni Abinadab ne diye te bubungan. Ne in-alam dan ka anak ni Abinadab ne si Ilisar eyew iyan egtanggu kayi.<pb/>


text:
<br/><t>Ka pegmandu ni Samwil te Israil</t><br/>Miglihad ka daruwa ne pulu (20) ne leg‑un bunsud te peg-uyan te Tahuanan diye te Kiryat-Hiyarim, wey te sika ne me leg‑un, miglungku ka keet-etawan te Israil wey migbuyu te bulig diye te Magbebaye.<pb/>


text:
Ne ingkahiyan ni Samwil ka langun ne etew te Israil, “Ke egpuun te pusung niyu ka peglibed niyu te Magbebaye, engkeri niyud ka me manama ne lapu wey ka larawan ni Astarut. Ne ibehey niyud ka pusung niyu diye te Magbebaye wey sikandin de simbaa niyu wey egluwasen kew nikandin puun te me matig-Pilistiya.”


text:
Ne immandegpak e te me matig-Israil ka me larawan ni Baal wey ni Astarut wey iyan dan naan de insimba ka Magbebaye.<pb/>


text:
Ne migkahi si Samwil, “Libulung kew langun se me matig-Israil diye te Mispa su eg-ampu a te Magbebaye para kaniyu.”


text:
Sikan naa ka miglibulung sikandan diye te Mispa wey migsakug te weyig wey in-itis dan seini diye te tangkaan te Magbebaye isip halad. Ne migpuasa sikandan te seeye ne aldew wey migkahi, “Nakasale key te Magbebaye.” Ne iyan migpangulu si Samwil te me matig-Israil diye te Mispa.<pb/>


text:
Te pegkarineg te me matig-Pilistiya ne miglibulung ka keet-etawan te Israil diye te Mispa, migtakereg e ka me pangulu ran eyew te peglusud te me matig-Israil. Te pegkarineg kayi te keet-etawan te Israil, nenaaldek e sikandan.


text:
Ne ingkahiyan dan si Samwil, “Kene ka sanggel ka eg-ampu te Magbebaye ne Manama ta eyew egluwasen ki nikandin puun te me matig-Pilistiya.”


text:
Sikan naa ka migkuwa si Samwil te karniru ne egsusu pad wey intutung din isip igpanubad te Magbebaye. Migpangananey sikandin te Magbebaye para te me matig-Israil wey intabak sikandin.


text:
Taheed te egpanubad pad si Samwil te egtutungen, migparani e ka me matig-Pilistiya eyew te peglusud kandan. Piru te sika ne aldew, imparagsangan te Magbebaye te luhung ne amana ne makeseg ka me matig-Pilistiya wey nenaaldek sikandan wey nekegsuwey, wey natalu sikandan te me Israilita.


text:
Ne migligkat e ka me matig-Israil puun te Mispa wey inlupug dan e ka me matig-Pilistiya taman diye te diddiralem te inged ne Bit-Kar, wey impangimatayan dan sikandan.<pb/>


text:
Ne migkuwa si Samwil te dakel ne batu wey intahu din diye te elat-elat te Mispa wey te Hisana. Ne ingngaranan din seeye te Ibinisir<n>Ka igpasabut kayi te Hibruwanen: batu te pegbulig.</n> su migkahi sikandin, “Imbulihan ki te Magbebaye taman kuntee.”


text:
Sikan naa ka natalu ka me matig-Pilistiya wey warad e sikandan mig-abey miglusud diye te inged te me matig-Israil tenged su ka Magbebaye ma iya ka migpakig-ehet kandan taheed te neuyag pad si Samwil.


text:
Ne naawi e te me matig-Israil ka me siyudad ne naahew te me matig-Pilistiya puun te Ikrun peendiye te Gat wey ka langun ne me sakup kayi. Ne warad e degma migpeehetey ka me matig-Israil wey ka me Amurihanen.<pb/>


text:
Tagse leg‑un, eggipanew si Samwil eyew te pegleuy te Bitil, Gilgal, wey te Mispa eyew te pegpangulu te me matig-Israil te sika ne me inged.


text:
Ne eg-uli sikandin diye te Rama te egkeimpusan e ka himu rin su diye ma ka ugpaan din wey sikandin degma ka migmandu te me matig-Israil te sika ne inged. Ne miggimu degma sikandin te altar ne tutunganan te igpanubad diye para te Magbebaye.<pb/>


text:
<br/><t>Ka pegbuyu te me matig-Israil te Hari</t><br/>Te egkabuyag e si Samwil, inggimu rin e ne me pangulu te intiru ne Israil ka daruwa ne anak din ne me lukes.


text:
Piru ware sikandan mig-ikul te batasan te amey ran, ke kene, nasi sikandan migsuwey tenged te seleppi. Migdawat sikandan te seleppi ne bayad te pegsupak te eleg ne peggukum.<pb/>


text:
Ne ingkahiyan dan sikandin, “Buyag kad e wey ware mig-ikul te batasan nu ka me anak nu. Purisu alam ka te Hari ne egmandu kanami iling te duma ne me nasud.”


text:
Ne miglungku si Samwil te pegkahi ran, “Behayi key te Hari eyew egmandu kanami.” Sikan naa ka mig-ampu sikandin te Magbebaye ne Manama.


text:
Ne ingkahiyan sikandin te Magbebaye, “Tumana nu ka langun ne egbuyuen te keet-etawan keykew su kene ma ne sikeykew ka insamsamilian dan, ke kene, sikeddi ka insamsamilian dan isip Hari dan.


text:
Egsamsamilian ka degma nikandan iling te pegsamsamili dan dengan keddi. In-engkeran a nikandan wey migsimba te me diyus-diyus bunsud pad te pegluwas ku kandan diye te Ihiptu taman kuntee.


text:
Sikan naa, tumana nu ka inhangyu dan keykew piru panpanayi nu sikandan te mapahetpet wey pangguhuri nu te batasanen te Hari ne egmandu kandan.”<pb/>


text:
<br/><t>Ka me pegpaney-paney meyitenged te pegmandu te Hari</t><br/>Sikan naa, impanugtul e ni Samwil ka langun ne inlalag te Magbebaye diye te me etew ne migbuyu kandin te Hari.


text:
Ingkahiyan din sikandan, “Seini ka batasan te Hari ne egmandu kaniyu: egkuen din ka me anak niyu ne me lukes wey eggimuwen din sikandan ne me sundalu. Ne ka duma, eggimuwen din ne talag-uyan te me karwahi wey me talagpangudde, wey igpewun‑a rin ka duma te me karwahi rin.


text:
Ne eg-alam sikandin te egpangulu te libu-libu ne sundalu wey te tiglalimma ne pulu (50) ne sundalu. Egdaru ka duma wey eggaani diye te kamet din, wey ka duma pad kandan eggimu te panganiban te pegpakiggira wey himan te me karwahi rin.


text:
Egkuen din ka anak niyu ne me malitan eyew eggimuwen ne talaggimu te peemut, talagsusuba, wey talaggimu te paan.


text:
Egkuen din ka subla ne meupiya ne me kamet niyu, me parasan, wey me ulibuwan niyu. Ne igbehey rin seini te me suluhuanen din.


text:
Egkuen din pad iya man‑e ka igkasapulu ne baad te trigu wey te behas te paras niyu wey igbehey rin seini te me upisyal rin wey te me suluhuanen din.


text:
Egkuen din ka suluhuanen niyu ne me lukes wey me malitan wey ka amana ne meupiya ne me baka niyu, wey me asnu eyew eggamiten din para te himu rin mismu.


text:
Te sika ne timpu, egpandalawit kew tenged te pegbayad-bayad te Hari ne in-alam niyu piru kene kew egpamminehen te Magbebaye.”<pb/>


text:
Piru ware migpammineg ki Samwil ka keet-etawan wey migkahi sikandan, “Kene! Egkeupian key te Hari ne egmandu kanami,


text:
su eyew egpekeiling key e te langun ne nasud ne due Hari ne egmandu wey egpangulu kanami te pegpakiggira.”


text:
Te pegkarineg ni Samwil te langun ne inlalag te keet-etawan, inlalag din e degma seini diye te Magbebaye.


text:
Ne ingkahiyan si Samwil te Magbebaye, “Tumana nu ka igkeupii ran wey behayi nu sikandan te Hari.” Ne ingkahiyan e ni Samwil ka me matig-Israil, “Uya, eg-uyun a. Panguli kew e diye te tagse siyudad niyu.”<pb/>


text:
<br/><t>Ka pegpakigkita ni Saul ki Samwil</t><br/>Due sabeka ne etew ne egngaranan ki Kis ne kabuhalan ni Binhamin. Anak sikandin ni Abiyil, ne anak ni Sisur. Ne si Sisur anak ni Bikurat, ne anak ni Apiya ne kabuhalan ni Binhamin. Si Kis amana ne meyaman ne etew.


text:
Due anak ni Kis ne egngaranan ki Saul. Mateles sikandin ne kanakan wey ware egpekeiling te kateles din kayi te Israil. Subla sikandin ne malangkew te langun su ka duma, taman man de te pamanayen din.<pb/>


text:
Sabeka ne aldew, nalaag ka me asnu ni Kis, ne amey ni Saul. Sikan naa ka ingkahiyan din ka anak din ne si Saul, “Duruma ka te sabeka te me suluhuanen ne pamitawa niyu naa ka me asnu.”


text:
Ne diye migbaye sikandan te me bubungan te Ipraim wey diye te inged te Salisa piru ware dan nakita ka me asnu. Ne miggendiyad e man‑e sikandan te inged te Saalim piru ware dan ded iya man‑e nakita diye. Ne miggendiyad e sikandan te inged te Binhamin piru ware dan nakita ka me asnu.


text:
Te pegginguma ran diye te inged te Sup, migkahiyan e ni Saul ka suluhuanen ne migduma kandin, “Eg-uli kid e su kema ke kenad ne asnu ka igkalaggew te amey ku, ke kene, sikante e ka igkalaggew rin.”<pb/>


text:
Piru migkahiyan sikandin te suluhuanen din, “Ke pa ma ahalen! Due etew te Manama te seini ne siyudad ne amana tahura te me etew su egkatuman ma ka langun ne iglalag din. Eggendiye ki pad kandin su kema ke egkapanulu ki nikandin ke hendei ta egkakita ka me asnu.”<pb/>


text:
Ne mig-insaan ni Saul ka suluhuanen din, “Ke eggendiye ki, nekey naa ka eg-uyanen ta diye te kandin? Naamin e ka pegkeen due te saku ta, ne warad igpakadasag ta te etew te Manama. Ne nekey naa ka igpakabehey ta kandin?”<pb/>


text:
Ne migtabak ka suluhuanen, “Due deisek ne pelata kayi te keddi wey igbehey ku seini kandin eyew egnangenan ki nikandin ke hendei ta egkakita ka me asnu.”


text:
Ne migtabak ka me mengebay, “Uya, duen ded. Nasinundul niyu re iya sikandin. Iyal kew su sikan pad iya sikandin migginguma diye te siyudad tenged su egpanubad kuntee ka me etew diye te panubaran diye te bubungan.


text:
Te pegseled niyu te siyudad, egkakita niyud sikandin te kene pad sikandin egtakereg diye te panubaran diye te bubungan eyew egkeen. Su kene egkeen ka me etew ne ingginggat ke kene pad sikandin egginguma su keilangan ne egpepanalanginan din pad te Manama ka impanubad. Ke egtakereg kew, sahuhune ne egkakita niyu sikandin.”


text:
Purisu miggendiyad e sikandan te siyudad. Te pegseled dan te siyudad, nasinug-ung dan e si Samwil ka eggendiyad te panubaran diye te bubungan.<pb/>


text:
“Te iling kayi ne uras kaaselem, due etew ne kabuhalan ni Binhamin ne egpeendiniyen ku te keykew. Itisi nu sikandin te lana eyew egkeyimu ne pangulu te keet-etawan ku ne Israil. Egluwasen din sikandan puun te me matig-Pilistiya su nakita ku ka me peg-antus dan wey narineg ku ka pegpangananey ran.”<pb/>


text:
Te pegkakita ni Samwil ki Saul, ingkahiyan e sikandin te Manama, “Seini ne etew ka innangen ku keykew ne egmandu te keet-etawan ku.”


text:
Ne migparani si Saul ki Samwil diye te gumawan te siyudad wey migkahi, “Egkaayun ne egpanuluen a nikeykew te baley te etew ne due egtanud?”<pb/>


text:
Ne migtabak ni Samwil, “Sikeddi iya ka due egtanud. Hun‑a kad keddi diye te panubaran diye te bubungan su lagpu ke pa keen keddi te seini ne aldew. Ne kaaselem te maselem, egnangenan ku sikeykew te langun ne due te suman-suman nu, ne egkataman, egpeyipanawen kud sikeykew.


text:
Kene kad kalaggew meyitenged te me asnu ne natateluwan e ne nallaag su nakite e seeye. Hentew bes ka igkeupii te Israil? Kene naa ne sikeykew wey ke intiru naa ne pamilya te amey nu?”


text:
Ne migtabak si Saul, “Kabuhalan e re ni Binhamin, ka subla ne deisek ne tribu kayi te Israil. Ne ka pamilya ku kene ne impurtanti te langun ne pamilya te me kabuhalan ni Binhamin. Purisu, mania te ingkahiyan a nikeykew due?”<pb/>


text:
Ne induma ni Samwil si Saul wey ka suluhuanen din diye te maluag ne keenanan wey diye din ipapinnuu te pinnuuwan te me talahuren duma te me tatelu ne pulu (30) ne etew ne impanginggat.


text:
Sikan naa ka ingkuwa te talaggilutu ka bubun duma te kalambuan kayi wey diye itahu te tangkaan ni Saul. Ne ingkahiyan ni Samwil si Saul, “Keena nu sika. Te pegpanginggat ku te me etew, intahahe kud sika eyew igpakeen keykew te seini ne sahakeen.”<pb/>Purisu migpakiglagpu si Saul duma ki Samwil.


text:
Te pegtupang dan puun te panubaran diye te bubungan peendiye te siyudad, duen e in-andam ne hibatanan diye te atep<n>Ka me atep diye te Israil, mapatag.</n> para ki Saul. Ne diye sikandin miglipereng.<pb/>


text:
<br/><t>Ka peg-itis ni Samwil ki Saul te lana</t><br/>Te maselem-selem, in-umew ni Samwil si Saul, “Enew kad e su egpeyipanawen kud e sikaniyu.” Sikan naa ka mig-enew e si Saul ne migparumeey e sikandan ki Samwil ka miglihawang.


text:
Taheed te egpeendiyad e sikandan te katamanan te siyudad, ingkahiyan e ni Samwil si Saul, “Pewun‑aa nud ka suluhuanen nu wey sanggel ke pa dagdahew su egnangenan ku sikeykew te lalag te Manama.” Purisu miggun-e e ka suluhuanen.<pb/>


text:
Ne migkuwa si Samwil te intahuan te lana wey in-itis din e seini diye te ulu ni Saul. Ne inggarekan din e sikandin wey migkahiyan, “In-alam ka te Manama eyew egkeyimu ne pangulu te keet-etawan din ne Israil. Eghari ka te keet-etawan te Magbebaye ne Manama wey egluwasen nu sikandan puun te miglingut kandan ne me kuntere dan. Seini ka ilaan ne ka Magbebaye ka mig-itis keykew te lana eyew egkeyimu ka ne pangulu te keet-etawan din:


text:
te peggipanew nu kuntee ne aldew, egpakasinug-ung ka te daruwa ne etew diye te lebeng ni Rakil diye te Silsa ne eletanan te inged ne Binhamin. Ne egnangenan ka nikandan te nakite e ka me asnu ne egpamitawen nu, ne sikeykew e ka igkalaggew te amey nu te migkahi, ‘Nekey buwad ka neula-ula te anak ku?’


text:
Te pegginguma nu diye te uk ne kayu diye te Tabur, duen e man‑e egkasinug-ung nu diye ne tatelu ne etew ne eggendiye te Bitil eyew egsimba te Manama. Ka sabeka kandan, mig-uyan te tatelu ne nati te kambing, ne ka igkarangeb, mig-uyan te tatelu ne timman ne paan, wey ka igkatelu, mig-uyan te binu ne diye itahu te laplap ne tahuanan.


text:
Te egkeimpusan e sika, hendiye kad te Gibiya-Iluhim ne ingkekampuwan te me matig-Pilistiya. Te pegseled nu te siyudad, due egkasinug-ung nu ne sabeka ne punduk te me prupita ne diye egpuun te inged ne panubaran diye te bubungan. Ne egmangealpa sikandan, egmanetambur, egmamulendag, wey egmanguglung. Ne egpangguhud sikandan te impanengneng te Manama kandan.


text:
Ne sahuhune ne eglene ka Panisingan te Magbebaye due te keykew wey egpangguhud kad degma te lalag te Manama duma kandan, ne egkabalbalawan ka pegkeetew nu.


text:
Ne himuwa nu ka meupiya ne egkasuman-suman nu ke egkatuman e ka seini ne me ilaan due te keykew su egduma ka Manama keykew.


text:
Hun‑a kad keddi diye te Gilgal. Egsundul a keykew eyew egpanubad te egtutungen wey egpanubad para te keupianan. Tahari e naa te pitu ne aldew taman te egginguma a wey egnangenan ku sikeykew te eleg ne eggimuwen nu.”<pb/>


text:
Te peg-inniyug e ni Saul ki Samwil eyew eggipanew e, imbalbalawan e te Manama ka pusung din. Ne neyitabu iya ka langun ne ilaan te seeye ne aldew.


text:
Te pegginguma ran diye te Gibiya, insinug-ung e sikandan te sabeka ne punduk te me prupita. Ne dutu, sahuhune ne miglene ka Panisingan te Manama diye ki Saul ne migpangguhud e degma sikandin te impanengneng te Manama kandin duma te seeye se me prupita.


text:
Te pegkakita te langun ne etew ne nekeila kandin dengan, migmein-inseey e sikandan, “Nekey‑a ka neyitabu te anak ni Kis? Prupita bes e degma sikandin?”


text:
Ne due etew diye ne migtabak kandan, “Mani bes iya ke hentew ka amey rin, te egkaayun ma ne egkeyimu ne prupita ka minsan hentew?” Purisu sika ka egpuunan te lalahen ne, “Neyimu bes e degma ne prupita si Saul?”


text:
Te nekeimpus e si Saul ka migpangguhud te impanengneng te Manama kandin, miggendiyad e sikandin te panubaran diye te bubungan.<pb/>


text:
Te neimpusan e seeye, nakita si Saul te anggam din wey mig-inse kandin wey diye te suluhuanen din, “Hendei kew migpuun?”<pb/>Ne migtabak si Saul, “Migpamitew key te me asnu piru te nakamaan-maan key e ne kene ney e seeye egkakita, miggendiye key e ki Samwil.”<pb/>


text:
Ne mig-insaan e man‑e si Saul te anggam din, “Egkaayun ne egnangenan a nikeykew ke nekey ka ingkahi ni Samwil keykew?”<pb/>


text:
Ne migtabak si Saul, “Innangenan key re nikandin te nakite e ka me asnu.” Piru ware din ipanugtul ka ingkahi ni Samwil ne egkeyimu sikandin ne Hari.<pb/>


text:
<br/><t>Ka peg-alam ki Saul isip Hari</t><br/>Ne impeumew ni Samwil ka me etew eyew te peglibulung diye te tangkaan te Manama diye te Mispa.


text:
Ne migkahiyan din ka keet-etawan te Israil, “Seini ka ingkahi te Magbebaye, ka Manama te Israil, ‘Impalihawang ku sikaniyu puun te Ihiptu wey inluwas ku sikaniyu puun te me matig-Ihiptu wey te langun ne migharian ne migdeeg-deeg kaniyu.


text:
Piru insamsamilian ad nikaniyu se Manama niyu ne migluwas kaniyu puun te langun ne me pegbayad-bayad wey me keyirapan. Ne migkahi kew, “Behayi key te Hari.” Purisu libulung kew kuntee kayi te tangkaan ku te Magbebaye sumale te tribu wey karumaan niyu.’ ”<pb/>


text:
Ne impeparani ni Samwil diye te kandin ka tagse kabuhalan te Israil wey iyan naalam ka me kabuhalan ni Binhamin pinaahi te pegpintut-pintut.


text:
Ne impeparani rin e man‑e diye te kandin ka tagse pamilya te me kabuhalan ni Binhamin wey iyan naalam ka pamilya ni Matri pinaahi red man‑e te pegpintut-pintut. Ne puun te pamilya ni Matri iyan naalam si Saul ne anak ni Kis. Piru te impamitew ran e si Saul, ware sikandin diye.


text:
Sikan naa ka mig-inse sikandan te Magbebaye ke hendei si Saul.<pb/>Ne migtabak ka Magbebaye, “Miggeles sikandin due te me kasangkapan.”<pb/>


text:
Sikan naa ka migpamallahuy e sikandan ka egkuwa ki Saul diye. Te pegsasindeg din e diye te taliware te me etew, subla sikandin ne malangkew te langun, ne ka duma taman de te pamanayen din.


text:
Ingkahiyan ni Samwil ka me etew, “Seini ka etew ne in-alam te Magbebaye. Ware egpekeiling kandin te langun ne etew.”<pb/>Ne migmanguleyi ka langun ne etew, “Egkeuyag ka Hari!”<pb/>


text:
Ne innangenan ni Samwil ka me etew te katenged wey katungdanan te Hari. Ne insulat din seini diye te baseen wey diye din itahu te tangkaan te Magbebaye. Ne impeuli din e ka langun ne etew diye te me ugpaan dan.


text:
Ne mig-uli e degma si Saul diye te baley rin diye te Gibiya ne migdumaan te me bahani ne imbagget te Manama.<n>Te Hibruwanen: insamsam te Manama se me pusung.</n>


text:
Piru due me etew ne ware gulehud ne migkahi, “Egmenuwen naa te seini ne etew te egluwas kanta?” Ne inlemetan dan si Saul wey ware dan behayi te dasag. Piru migpeeneng-eneng de sikandin.<pb/>


text:
<br/><t>Natalu ni Saul ka me kabuhalan ni Amun</t><br/>Ne miglusuran te kabuhalan ni Amun ne si Hari Nahas duma te me sundalu rin ka inged ne Habis-Gilyad wey inlingutan dan seini. Ne migkahiyan si Nahas te langun ne etew diye te Habis-Gilyad, “Eggimu ki re te kasabutan wey egpasakup key e kaniyu.”<pb/>


text:
Piru migkahi si Nahas, “Eggimu e re te kasabutan kaniyu ke egsuhut kew ne egkulewuten ku ka igkakawanan ne mata niyu eyew egkeyilawan ka intiru ne Israil.”<pb/>


text:
Ne migkahi ka me pangulu diye te Habis-Gilyad, “Behayi key pa te pitu ne aldew eyew egpakasuhu key pad te egpahuhuren meyitenged due diye te intiru ne Israil. Ke ware egpakaluwas kanami ne eggural key e kaniyu.”<pb/>


text:
Te pegginguma te seeye se me insuhu diye te ugpaan ni Saul diye te Gibiya, impanengneng dan e diye te me etew ka ingkahi ni Nahas. Ne puun due migpandalawit e ka me etew.


text:
Te seini ne timpu, sikan pad egginguma si Saul puun te kamet din ne migsinundul te me baka. Ne dutu, mig-inse sikandin, “Nekey‑a ka neyitabu te me etew? Mania te migsinehew sikandan?” Purisu impanugtulan dan e sikandin te guhuren te me etew ne egpuun diye te Habis-Gilyad.


text:
Te pegkarineg kayi ni Saul, miglene e ka Panisingan te Manama diye te kandin wey migpangebel-ebel e ka langet din.


text:
Ne migkuwa sikandin te daruwa ne baka wey intadtad din seini. Ne impeuyan din e seini te seeye se me insuhu peendiye te intiru ne Israil ne egpakahiyen, “Ka minsan hentew ne kene egduma ki Saul wey ki Samwil, egtadtaren degma ka baka rin iling kayi.”<pb/>Ne ingginaaldek te Magbebaye ne Manama ka me matig-Israil, sikan naa ka migpakigsabeke e sikandan kandin.


text:
Inlibulung ni Saul ka me etew diye te Bisik: tatelu ne gatus ne libu (300,000) ka me matig-Israil wey tatelu ne pulu ne libu (30,000) ka me matig-Huda.


text:
Ne impeuli dan e diye te Habis-Gilyad seeye se insuhu duma te seini ne lalag, “Nangeni niyu ka keet-etawan diye te egluwasen e kaaselem sikandan te kene pad egmeudtu.” Te nekeuli e diye te Habis-Gilyad seeye se me insuhu, migpangguhuran dan e ka keet-etawan diye wey nenaggale amana sikandan.


text:
Ne ingkahiyan dan ka me kabuhalan ni Amun, “Eggural key e kaaselem kaniyu wey himuwa niyud kayi te kanami ke nekey ka igkeupii niyu.”<pb/>


text:
Te seup ne aldew, imbaad e ni Saul ka me etew te tatelu ne punduk. Te eg-ukale e ka manuk, inlusuran dan e ka me kabuhalan ni Amun diye te kampu ran wey impangimatayan dan e seini taman te meudtu. Ne nekegsuwey namallahuy ka seeye se ware nammatey wey ware minsan daruwa kandan ne nekegduma.<pb/>


text:
<br/><t>Ka peg-abey pegpanengneng ne Hari si Saul</t><br/>Ne ingkahiyan si Samwil te me etew, “Hentew‑a seeye se migkahi, ‘Eghari bes ubag si Saul?’ Igpaangey ta sikandan su eggimatayan ta.”<pb/>


text:
Piru migkahi si Saul, “Ware etew ne eggimatayan kuntee ne aldew su inluwas te Magbebaye ka Israil te seini ne aldew.”


text:
Ne ingkahiyan ni Samwil ka keet-etawan, “Kuwa kew e. Eggendiye ki te Gilgal su ig-abey ta igpanengneng ne si Saul, Hari ta.”


text:
Sikan naa ka nangendiyad te Gilgal ka langun ne etew wey inggimu ran e ne Hari si Saul diye te tangkaan te Magbebaye. Ne migpanubad sikandan para te keupianan wey miggale-gale amana si Saul wey ka me matig-Israil.<pb/>


text:
<br/><t>Ka pegpanaha-taha ni Samwil</t><br/>Ne ingkahiyan ni Samwil ka me matig-Israil, “Intuman ku ka langun ne inlalag niyu wey imbehayan ku sikaniyu te Hari ne egmandu kaniyu.


text:
Ne kuntee duen e Hari niyu ne egpangulu kaniyu. Meyitenged keddiey, migmandu a kaniyu bunsud pad te pegkabate ku taman kuntee. Piru buyag ad e wey ubanen e, wey derakel e degma ka me anak ku wey duma niyu iya mismu sikandan.


text:
Kuntee nangeni a ke nekey ka igkarew‑ey niyu keddi diye te tangkaan te Magbebaye ne Manama wey diye te tangkaan te Hari ne in-alam din. Duen naa ingkuwa ku ne asnu wey ke baka naa te senge-etew? Duen naa inlimbungan ku wey ke indeeg-deeg ku? Migdawat e naa te seleppi ne bayad te kene ne eleg ne peggukum? Pamaleheti niyu ke nekeyimu a te iling dutu su ig-uli ku seeye kaniyu.”<pb/>


text:
Migtabak sikandan, “Ware ka migpanlimbung wey migdeeg-deeg kanami wey ware ka degma migkuwa te minsan nekey ne egpuun te senge-etew.”<pb/>


text:
Ne ingkahiyan din sikandan, “Te seini ne aldew, egpakapamalehet ka Magbebaye wey ka Hari ne in-alam din te ware nakita niyu ne seyyup ne neyimu ku.”<pb/>Ne migkahi sikandan, “Uya, egpakapamalehet ka Magbebaye.”<pb/>


text:
Ne ingkahiyan ni Samwil ka keet-etawan, “Ka Magbebaye ka mig-alam ki Muwisis wey ki Aarun ne egkeyimu ne pangulu te kabuybuyahan niyu ne me matig-Israil, wey sikandin ka migpalihawang kandan puun te Ihiptu.


text:
Ne kuntee, pabulus kew sasindeg due te tangkaan te Magbebaye, taheed te igpasuman-suman ku kaniyu ka langun ne meupiya ne neyimu te Magbebaye kaniyu wey te kabuybuyahan niyu.


text:
Ne migpangananey si Hakub wey ka me anak din te Magbebaye te diye sikandan te Ihiptu. Sikan naa ka impeuyan te Magbebaye si Muwisis wey si Aarun ne iyan migpalihawang te me kabuybuyahan niyu puun te Ihiptu, wey ka migpeugpe kandan te seini ne inged.


text:
Piru inlingawan te me etew ka Magbebaye dan, sikan naa ka impatalu rin e sikandan ki Sisira, ka pangulu te sundalu ni Habin ne Hari te Hasur, wey te me matig-Pilistiya, wey te Hari te Muwab.


text:
Ne migpangananey sikandan te Magbebaye ne migkahi, ‘Nakasale key su mig-engkeran ney sikeykew Magbebaye, wey migpamakey key te me larawan ni Baal wey Astarut. Piru luwasa key kuntee puun te me kuntere ney wey egpamakey key e keykew.’


text:
Ne insuhu te Magbebaye si Gidyun,<n>Te Hibruwanen: Hirubaal.</n> si Barak, si Hipta, wey sikeddiey. Ne inluwas ney sikaniyu puun te me kuntere niyu ne miglingut kaniyu. Ne kuntee, warad igkaaldek niyu te peg-ugpe niyu.


text:
Te pegkakita niyu ne eglusuran kew e ni Nahas ne Hari te me kabuhalan ni Amun, migkahiyan ad e nikaniyu, ‘Egkeupian key te Hari ne egmandu kanami,’ minsan se ka Magbebaye ka Hari niyu.<pb/>


text:
“Ne kuntee seinid e ka Hari ne in-alam niyu. Imbuyu niyu sikandin wey imbehey e sikandin kaniyu te Magbebaye.


text:
Keupianan niyu ke igkaaldek niyu ka Magbebaye, egpamakayen, wey egtumanen ka me suhu din, wey ke eg-ikulen niyu duma te Hari niyu ka Magbebaye ne Manama niyu.


text:
Piru ke kene kew eg-ikul te Magbebaye, wey ke kene kew egtuman te me suhu din, eglegparan kew nikandin wey ka Hari niyu.


